
lredie  og  sidste  Bind  af  Høyens  Skrifter  indeholder  de 
stenograferede  Forelæsninger,  der  fandtes  efter  ham.  Det 
var,  som  bekjendt,  i  det  mundtlige  Foredrag,  at  han  havde 
sin  største  Styrke.  Naar  Ordet  kunde  strømme  frit  fra 
Læben,  udfoldede  hans  mærkværdige  Veltalenhed  al  den 
Fylde  af  Kundskab,  af  grundig  Tænkning  og  af  varm 
Følelse,  han  var  i  Besiddelse  af;  men  hk  han  en  enkelt 
Gang  et  Foredrag  nedskrevet  og  bearbejdet  til  Udgivelse, 
forekom  det  undertiden  hans  Tilhørere,  at  hvad  der  var 
vundet  i  Nøjagtighed,  Sikkerhed  og  Fuldstændighed,  var 
tabt  i  umiddelbart  Liv  og  i  den  dermed  følgende  hen- 
rivende Magt;  og,  hvad  der  var  det  Værste,  selve  Ned- 
skrivningen voldte  Høven  saa  stort  Besvær,  at  han  næsten 
aldrig  kunde  bekvemme  sig  dertil,  og  gjorde  han  det,  fandt 
hans  Kritik  saa  meget  at  udsætte  paa  Arbejdet,  at  det 
sjælden  blev  færdigt,  Det  var  derfor  at  hans  Venner,  der 
ikke  ønskede  at  disse  bevingede  Ord  skulde  flyve  bort  for 
bestandig,  i  de  senere  Aar  af  og  til  lode  hans  Foredrag 
stenografere.  Man  havde  haabet,  at  han  selv  vilde  gjen- 
nemse  det  tilvejebragte  Manuskript  og  rette  det  til  Tryk- 
ning; men  atter  her  traadte  hans  Selvkritik  i  Vejen;  han 
syntes,  det  maatte  helt  omarbejdes  inden  det  kunde  ud- 
gives,   og  Omarbejdelsen  udeblev.      Efter  hans  Død  have 

hans  Venner  ikke  haft  de  samme  Betænkeligheder;  vi 
have  tværtimod  ment,  at  disse  Foredrag  burde  udgives 
som  de  vare  holdte,  for  at  den  danske  Læserkreds  ikke 
skulde  gaa  glip  af  deres  fulde  Virkning.  Gjennemsynet  af 
disse  for  mange  Aar  siden  optegnede  Forelæsninger  har  været 
forbundet  med  en  Del  Vanskeligheder.  De  uundgaaelige 
Misforstaaelser  og  Lakuner  i  Manuskriptet  kunde  ikke 
rettes  efter  Hukommelsen,  men  kun  efter  Gisning,  og 
enkelte  aldeles  uforstaaelige  Steder  maatte  udelades. 
Naar  dette  Gjennemsyn  dog,  som  jeg  haaber,  er  faldet 
tilfredsstillende  ud,  skyldes  dette  for  en  stor  Del  min 
trofaste  Medarbejder,  Cand.  philos.  Victor  Freund, 
hvis  omfattende  ko  osthis  toriske  Kundskab  og  ivrige  Gransk- 
ning har  været  i  Stand  til  at  løse  saa  godt  som  alle 
Gaaderne. 

Hvad  der  fandtes  efterladt  af  stenograferede  Fore- 
drag, var  desværre  tildels  Brudstykker.  I  den  første  af 
de  to  større  Forelæsningsrækker,  den  »om  Konstens  Væsen 
og  Opgave,  særlig  med  Hensyn  til  Danmark«,  manglede 
de  to  første  Foredrag,  og  det  tredie  sluttede  sig  saa  nøje 
til  dem,  at  det  ikke  kunde  forstaaes  uden  dem.  Der 
maatte  altsaa  begyndes  med  det  fjerde;  men  trods  denne 
Mangel  giver  det  Bevarede  dog  Hovedtrækkene  af  Høyens 
Æsthetik  og  1  Forbindelse  dermed  en  kort  Udsigt  over 
Danmarks  Konsthistorie.  Danmarks  Konsthistorie  var 
egentlig  hans  Livs  Studium,  og  de  to  første  Bind  af  denne 
Samling  indeholde  mangfoldige  Bearbejdelser  af  enkelte 
Punkter  deraf.  I  Sammenhæng  havde  han  behandlet  den 
i  tre  lange  Foredrag,  han  holdt  i  Studenterforeningen; 
men  kun  det  midterste  af  disse  er  bevaret.  Jeg  har  ladet 
dette    tilligemed    et    senere    i    Studenterforeningen    holdt 


Foredrag  »om  national  Konst« ,  slutte  sig  som  Tillæg  til 
den  omtalte  længere  Forelæsningsrække ,  hvormed  de  fra 
Indholdets  Side  ere  nær  beslægtede. 

Den  anden  større  Række  Forelæsninger  blev  holdt  i 
Vinteren  1851  og  52  efter  at  Høyen  havde  besøgt  den 
store  Industriudstilling  i  London  og  den  dermed  samtidige 
Maleriudstilling  i  Bryssel.  I  England  havde  man  til  denne 
Udstilling  opfort  det  saakaldte  Krystalpalads.  Dette  var 
noget  Nyt  paa  Konstens  eller  Industriens  Omraade,  som 
for  sig  alene  kunde  gjøre  Krav  paa  lige  saa  megen  Op- 
mærksomhed som  hele  Udstillingen.  Høven  studerede 
denne  Bygning  grundig,  og  gav  sine  Tilhørere  en  fuld- 
stændig Beskrivelse  af  den.  Det  kræver  nogen  Anstren- 
gelse at  følge  hans  Fremstilling,  og  mangen  Læser  vil 
maaske  finde  det  trættende;  men  saa  snart  han  er  færdig 
med  det  andet  Foredrag,  vil  der  ikke  længere  være  Noget, 
der  kan  trætte  ham,  og  han  vil  med  Glæde  følge  Taleren 
paa  hans  Vej  igjennem  Rækken  af  Evropas  Kunstfrem- 
bringelser, og  særlig  til  den  franske  Malerskoles  herlige 
Skabninger.  Ingen  af  Høyens  daværende  Tilhørere  har 
nu  efter  24  Aars  Forløb  glemt  det  Billede,  han  tegnede 
af  Horace  Vernet  og  Delaroche.  Den  første  af  disse 
Konstnere  havde  han  begyndt  at  underkaste  en  fuldstæn- 
digere  Behandling.  Skjøndt  det  kun  er  en  Begyndelse 
til  et  større  Arbejde,  har  jeg  dog  troet,  at  dette  Brud- 
stykke vilde  være  et  velkomment  Tillæg  til  den  nysnævnte 
Forelæsning.  —  Samlingen  sluttes  med  et  Foredrag,  Høyen 
holdt  i  den  danske  Folkeforening  i  1866. 

Det  Portræt  af  Høyen,  som  folger  med  dette  Bind, 
er  udført  efter  et  Maleri  af  Constantin  Hansen,  som 
Undertegnede  ejer.    Det  er  malet  i  1852,  altsaa  da  Høyen 

var  54  Aar  gammel,  og  umiddelbart  efter  at  han  liavde 
holdt  de  fleste  af  de  her  udgivne  Forelæsninger.  Uagtet 
hverken  Krøyer,  som  har  tegnet  det,  eller  Henriksen,  som 
har  skaaret  det  i  Træ,  have  kjendt  Høyen  i  den  Tid, 
hvorfra  Billedet  er,  og  deres  Arbejde  derfor  maatte  kæmpe 
med  uovervindelige  Vanskeligheder,  vil  dette  alvorlige  og 
smukke  Forsøg  paa  at  gjengive  hans  Træk  og  Udtryk  dog 
sikkert  blive  modtaget  med  fortjent  Paaskjønnelse. 

OM  KONSTENS  VÆSEN  OG  OPGAVE, 


SÆRLIG  MED  HENSYN  TLL  DANMARK. 


FORELÆSNINGER  I  VINTEREN  1851. 


Fjerde  Forelæsning.*) 

Billedkonst       Forholdet    mellem  Maleri  og  Billedhuggerkonst.      Lyset. 


Jjilledhugning  og  Maleri,  begge  disse  Konstgrene  have 
det  samme  Formaal,  nemlig  at  give  os  synlige  Billeder 
af  synlige  Gjenstande,  Billeder  som  ikke  alene  gjenkalde 
os  Originalernes  Ydre,  men  som  ogsaa  fremstille  for  os 
det  indre  Liv,  der  paa  en  naturlovmæssig  Maade  har 
virket  igjennem  dem.  Men  de  søge  at  realisere  dette 
samme  Formaal  ad  forskjellige  Veje,  de  fremstille  paa 
forskjellige  Maader,  de  anvende  forskjellige  Midler,  de 
have  forskjellige  særegne  konstneriske  Hensyn  at  tage 
ved  hele  deres  Fremstilling.  Og  skjøndt  det  ganske  vist 
er  let  for  Enhver  af  os  i  en  Hast  at  opregne  en  Mængde 
Forskjelligheder  mellem  et  Maleri  og  en  Billedstøtte, 
maatte  det  maaske  være  mig  tilladt  at  fremhæve  den, 
som  jeg  tror  fremfor  alle  andre  udgjør  Grundforskj ellen 
mellem  de  to  Konstfags  Fremstillingsmaade  og  Frem- 
stillingsmidler ,  det  er  den  Vis,  hvorpaa  de  benytte  det 
ydre  Lys'  —  Daglysets  eller  et  hvilket  som  helst  konstigt 


*)  De  tre  første  Forelæsninger,  som  ikke  haves  i  Manuskript.,  handlede 
om  Konst  i  Almindelighed  og  om  Bygningskonst. 

Heyons  Skrifter.     III.  1 


Lys'  —  Virksomhed.  Maleren  bruger  det  saaledes  som 
vi  i  vort  daglige  Liv,  naar  vi  f.  Ex.  gaa  paa  Gaden, 
flytte  vore  Møbler  o.  s.  v. ,  eller  naar  vi  overhovedet 
skulle  se  paa  eller  tage  os  i  Agt  for  Noget;  det  tjener 
ham  til  at  vogte  Billedet  mod  Skade,  og  gjøre  det  synligt 
for  Beskueren.  Billedhuggeren  bruger  det  derimod  ikke 
alene  for  at  sætte  os  i  Stand  til  at  se  hans  Værk,  hans 
Billedstøtte,  men  han  maler,  saa  at  sige,  paa  den 
raa  Blok,  paa  det  raa  Ler  med  Lyset.  For  hin  er  Lyset 
altsaa  kun  en  Betingelse  for  at  hans  Konstværk  kan  sees, 
denne  behøver  det  tillige  for  at  kunne  fremkalde  sit 
Billedværk. 

Hvad  gjør  nemlig  Billedhuggeren?  Han  tager  af  det 
raa  Emne  alt  det  Overflødige,  alt  det,  som  gjør,  at  det 
er  en  raa  Blok,  og  det  saalænge,  indtil  han  har  faaet 
Formerne  frem.  Men  hvad  er  det  da,  som  gjør,  at  disse 
Former  runde  sig,  at  de  virkelig  vise  sig  med  Skinnet  af 
den  Figur,  de  skulle  efterligne?  Det  er  netop  Lyset. 
Og  hvorledes  opnaar  nu  Konstneren  denne  Virkning? 
Han  aftager  Delene  saaledes,  at  Lyset  med  sine  Modula- 
tioner, sine  hele  og  halve  Toner,  kan  falde  derpaa  og 
fremkalde  de  svagere  og  stærkere  Lyspartier,  hvorved 
denne  Overflade  bliver  til ,  som  skal  skuffe  os ,  og  staa 
for  os  som  selve  Livet,  den  efterligner.  Men  med  Hen- 
syn hertil  kunde  De  sige  mig,  »han  skaber  dog  ogsaa  ved 
at  lægge  til,  thi  han  lægger  Ler  paa  under  sit  Arbejde«. 
Ganske  vist!  men  De  kunne  være  sikre  paa,  at  han 
vilde  være  umaadelig  glad,  dersom  han  ogsaa  kunde 
lægge  Marmor  paa.  Han  lægger  kun  Ler  paa,  for  at 
tage  af  igjen,  han  lægger  paa,  hvor  han  i  Forvejen  har 
for  Lidet,    hvor  han  fra  Begyndelsen   af  ikke   har  sørget 


for  at  have  Masse  nok.  Det  er  virkelig  netop  Billed- 
huggerens Kald,  at  vedblive  med  at  tage  af  det  raa  Stof 
saa  længe,  indtil  Figuren  kommer  frem.  Vi  kunne  herved 
mindes  en  Anekdote  om  den  saa  mærkværdige  Michel 
Angelo  Buonarroti,  om  hvem  der  fortælles,  at  det  under- 
tiden morede  ham  at  tage  sig  af  enfoldige  Mennesker, 
naar  de  for  Resten  havde  Noget  ved  sig,  som  i  en  eller 
anden  Henseende  tilfredsstillede  ham.  Saaledes  tog  han 
sig  ogsaa  engang  af  en  middelmaadig  Billedhuggers  Vej- 
ledning, idet  han  vedblev  at  befale  ham,  »tag  saa  det  og 
det  bort,  og  glat  saa  det  der  lidt  mere"  o.  s.  v.,  indtil 
det  paa  én  Gang  lykkedes  Billedhuggeren ,  til  sin  egen 
store  Forundring,  at  frembringe  et  meget  anstændigt 
Konstværk. 

Lad  os  endnu  engang  til  nærmere  Forstaaelse  tage 
to  forskjellige  Billedstøtter  for  os,  og  sammenligne  dem, 
f.  Ex.  AViedewelts  Figur  »Troskaben«  ude  ved  Friheds- 
støtten, der  i  sin  Tid  har  været  saa  meget  omtalt,  og 
som  vi  kjende  af  vor  store  Digters  Vers,  og  en  kvindelig 
Figur  af  Thorvaldsen,  Prinsesse  Bariatinski,  eller  Hebe, 
ligegyldigt  hvilken.  Og  naar  vi  da  skulle  sige,  hvad  der 
egentlig  med  Hensyn  til  Udførelsen ,  i  konstnerisk  Hen- 
seende, er  Forskjellen  mellem  disse  to  Figurer,  blive  vi 
let  enige  om,  at  der  er  den  store  Forskjel,  at  Thorvaldsen 
har  vidst  meget  bedre  end  Wiedewelt,  at  tage  af  sin 
Blok,  at  der  er  langt  finere  og  mangfoldigere  Overgange, 
at  der  kommer  et  langt  rigere  Spil  af  halve  og  hele 
Skygger  paa  Thorvaldsens  Figur,  og  saa  sige  vi:  ja,  det 
er  ganske  sandt,  Wiedewelts  Billedstøtte  er  meget  mere 
stofagtig  end  Thorvaldsens,  fordi  der  er  blevet  Noget  til- 
bage af  Stenen,  som  skulde  have  været  taget  bort.    Naar 


vi  nu  betragte  en  saadan  enkelt  Figur,  og  træde  frem  fol- 
den, saa  se  vi  ét  Billede,  og  idet  vi  vende  os  lidt, 
viser  der  sig  et  noget  forskjelligt  Billede,  som  atter 
vexler  ved  at  vi  dreje  os  til  en  anden  Side ;  og  det 
gaar  op  for  os,  at  denne  ene  Figur  indeholder  saa  at 
sige  en  hel  Kreds  af  Billeder,  et  større  eller  mindre 
Antal,  efter  som  den  er  beregnet  paa  at  sees  i  større  eller 
mindre  hele  eller  halve  Cirkler,  og  vi  ville  ikke  være  i 
Stand  til  at  nyde  denne  Figur,  uden  ved  at  nyde  ethvert 
af  disse  Billeder  som  et  malet  Billede ,  som  et  Maleri ; 
det  vil  sige,  det  er  os  ikke  muligt,  virkelig  at  opfatte 
Figuren  i  hele  dens  Betydning,  førend  den  for  vort  Øje 
forvandler  sig  til  et  Maleri.  Det  er  ganske  simpelt,  thi 
det  gaar  ligesaa  med  enhver  virkelig  Gjenstand  i  Naturen, 
og  som  en  saadan  kunne  vi  ogsaa  betragte  vor  Figur,  for 
saa  vidt  den  har  et  Legeme,  for  saa  vidt  den  breder  sig  i 
Rummet.  Og  dog  er  det  dette  Legeme,  —  ikke  Over- 
fladen, men  den  raa  Kjerne,  Alt  hvad  dér  ligger  indenfor 
denne  Overflade,  —  som  Billedhuggeren  vilde  ønske,  han 
kunde  blive  kvit,  og  han  vilde  ikke  være  utilfreds  med, 
hvis  han,  ligesom  Zevs  i  gamle  Dage,  kunde  forme  et 
Billede,  som  kun  tilsyneladende  var  haandgribeligt.  Han 
vilde  da  have  mange  Fordele,  og  frem  for  Alt  vilde  man 
da  ikke  komme  og  føre  ham  hele  hans  raa  Masse  til 
Indtægt  og  tale  om  »de  virkelige  Former«.  Da  vilde  man 
langt  lettere  lade  sig  overbevise  om,  at  det  ikke  er 
virkelige  Former,  at  det  er  en  Skuffelse,  Øjet  befinder  sig 
i,  at  denne  saa  line,  saa  let  bevægelige  Flade  forholdsvis 
—  naturligvis  kun  forholdsvis  —  forholder  sig  til  den 
øvrige  døde  Masse,  som  Begrebet  om  en  Flade  til  den 
Tavle,    hvorpaa  Læreren   drager   de   tre   eller  fire  Linier, 


der  bestemme  Fladen.      Det  varer  længe,  inden  man  kan 
overbevise  Beskueren  om,  at  netop  dette  Billede,  som  er 
saa  langt  fra  ham,    at  han  ikke   kan   gribe   det    —    thi, 
hvis  det  er  ham  nærmere,  kan  han  ikke  se  det  saaledes, 
at  han  kan   nyde    det,    —    at   dette  Billede   dog  blot  er 
for  ham  som   et  Luftbillede,    og   det  kan  være   ham   det 
Samme,    om  det  er  af  Sten,    Bronce,    Guld,    Sølv  eller 
hvad  som  helst.    Altsaa  det  at  se  en  Statue,  er  egentlig  blot 
en    ganske    simpel    Konst,    men    som    udkræver    en    lille 
Smule  Ro  og  Udholdenhed,   i  Begyndelsen   maaske  ogsaa 
lidt  Kjærlighed,    i   alt  Fald   for  Konstnerens  Skyld,    der 
gjør  clen  Fordring,    at    man    fra    et    bestemt    Standpunkt 
skal    kunne    dvæle    med  Øjet   saa  længe  paa    en    Statue, 
modelleret,    hugget    eller  støbt,    indtil  den  taber  hele  sin 
Legemlighed  og    staar    som    et  Maleri,   og    at  Beskueren 
omvendt   skal    være    i  Stand  til,   naar  han  ser  et  Maleri, 
at  betragte  det  som  en  Statue.     Det  er  ikke  saa  ganske 
uden  Grunde  at  jeg  dvæler  noget  ved  denne  Undersøgelse, 
thi  naar  vi  have  optaget  hin  næsten    uendelige  Række  af 
Billeder,  som  vi  saa,  den  enkelte  Billedstøtte  indeholder, 
i  os,    da  ville  vi  først  faa  Øjet  op  for,   hvad   den  har  at 
betyde , .  hvad   der   er   for  en  Rigdom  i  den ,    og  da  først 
ville  vi  føle,  at  Figurens  Masse  ikke  har  Noget  med  den 
æsthe'tiske  Virkning   at  gjøre;    at   det,  at  man   kan   gribe, 
om  denne  Arm  eller  dette  Ben,    Intet    har    at    sige,    — 
uden  i  alt  Fald  ved  Nattetide  eller  i  Bælmærke,    thi    da 
kan  man  rigtignok  paa  denne  haandgribelige  Maade  skjelne 
Statuen  fra  et  Maleri. 

Vi  nævnte  forhen,  at  Lyset  for  Billedhuggeren  var 
en  nødvendig  Betingelse  ved  Skabelsen  af  hans  Værker; 
nu    skulle    vi    tale    om    en    Begrænsning    af    hans    An- 

vendelse  af  Lyset,  der  bestemt  sondrer  ham  fra  Maleren. 
Vi  maa  nemlig  skjelne  mellem  Billedhuggerbelysningen  og 
Malerlyset  eller  den  maleriske  Belysning,  en  Sondring, 
der  vil  tydeliggjøres  for  os  ved  følgende  Betragtning. 
Billedhuggeren  opnaar  en  ligelig ,  harmonisk  Behandling 
af  den  Figur,  han  har  under  Arbejde,  ved  at  lade  den 
staa  paa  en  bevægelig  Fod,  som  han  hyppigt  drejer, 
medens  han  modellerer  eller  hugger,  men  denne  Behandling 
kan  dog  aldrig  naa  saa  vidt ,  at  den  tilfredsstiller  den 
Fordring,  man  undertiden  hører  gjort  til  en  Billedstøtte, 
at  den  for  at  være  fuldendt  skjon,  maa  være  lige  skjøn 
fra  alle  Sider;  det  er  et  stærkt  Spil  med  Ordene,  som 
egentlig  ikke  har  Noget  at  sige.  Derimod  er  det  ganske 
naturligt,  at  en  Billedstøtte,  som  har  været  gjennemtænkt 
med  Kjærlighed,  og  hvori  en  levende  Tanke  gjor  sig 
gjældende  paa  ethvert  Punkt,  ogsaa  nødvendigvis  maa 
vække  vor  Opmærksomhed  fra  alle  Sider ;  og  dersom  den 
ikke  er  beregnet  paa  at  sees  fra  et  bestemt  Standpunkt, 
vil  den  forst  træde  frem  for  os  i  sin  fulde  Betydning, 
naar  vi  lade  Ojet  hvile  paa  den,  idet  vi  gaa  omkring 
den.  Men  da  maa  ogsaa  det  samme  ydre  Lys,  hvori 
Billedhuggeren  har  udfort  sit  Arbejde,  være  til  Stede  for 
os ;  det  maa  være  det  rolige,  klare,  lige  fordelte  Lys,  som 
afrunder  Formerne,  lader  Dybderne  være  uoplyste,  idet 
disse  netop  ved  Rundingen  træde  tilbage  og  langsomt  tabe 
sig  i  Billedets  fine,  smeltende  Skygger.  Hvad  vi  derimod 
kalde  det  maleriske  Lys ,  kan  Billedhuggeren  ikke  bruge, 
ligesaa  lidt  som  Slagskygger  eller  Reflexer.  Vel  vilde 
en  saadan  Belysning  ikke  just  tilintetgjore  Mesterværket, 
men  dog  i  hvert  Fald  forhindre  den  rette  Nydelse  af 
samme.     Læg  blot  Mærke  f.  Ex.  til  Figuren  ved  Friheds- 


støtten,  se  paa  den  under  forskjellige  Lysforhold,  eller 
se  op  til  Victoriaen  over  Thorvaldsens  Museum,  og  De 
ville  indrømme,  at  Omgivelserne  bevirke,  at  man  ikke  føler 
det  Samme.  Det  vil  ikke  undgaa  Deres  Opmærksomhed, 
at  der  mangen  Gang  vil  opstaa  en  stor  Nydelse  for  Dem, 
idet  De  gjøre  Afkald  paa  den  rent  konstneriske  Betragt- 
ning af  Statuen,  men  at  denne  Nydelse'  ogsaa  vil  hindre 
Dem  i  fuldstændigt  i  det  Ojeblik  at  tilegne  Dem  det, 
der  var  Konstnerens  egentlige  Hensigt.  Billedhuggeren 
har  nemlig  den  store  Fordel,  at  hans  Arbejde,  baade  i 
Hallen  og  i  det  lille  Cabinet,  i  Kirken  og  paa  den  store 
aabne  Plads  imellem  Træer,  kort  sagt,  under  aaben 
Himmel  eller  under  Tag,  allevegne  hurtigt  finder  en 
Plads,  alt  efter  sin  Charaktér,  og  efter  den  Maade, 
hvorpaa  Konstneren  vil  have  sin  Statue  anvendt.  Idet 
han  renoncerer  paa  enhver  som  helst  Ramme,  idet  han  uden 
videre  sender  sin  Figur  ud  i  Verden,  kan  han  gjøre  det, 
fordi  den  let  tinder  sig  i  alle  de  forskjellige  Omgivelser,  naar 
de  blot  nogenlunde  ere  afpassede  derefter.  Det  er  den 
samme  Omstændighed,  som  giver  ham  det  store  Fortrin,  at 
han  kan  stige  op  til  kolossale  Størrelser  og  derved  virke  i 
en  uhyre  stor  Afstand.  Men  da  han  nyder  godt  af  alle 
disse  forskjellige  Fordele,  maa  han  ogsaa  finde  sig  i  at 
modtage  de  Tilfældigheder,  der  ledsage  dem,  og  da 
navnlig  den,  at  hans  Figur  til  bestemte  Aars-  og  Dags- 
tider  bliver  slaaet  sammen  med  Træer  eller  Bygninger, 
og  paa  den  Maade  kan  falde  ind  under  den  almindelige 
Lov  for  det  store  Dagslys'  Virkninger,  hvorved  den  træder 
frem  som  et  maleriskt  Moment  mere  i  Omgivelserne. 

Gaa  vi  nu  over  til  Maleren,  behøve  vi,  for  at  gjøre 
Overgangen,  blot  at  tænke  os,    at  vi  betragtede  den  nys 

omtalte  Figur,  at  vi  stillede  os  foran  den,  enten  i  et  af 
de  smaa  Værelser  i  Thorvaldsens  Museum ,  hvor  vi  ret 
hyggeligt  kunne  nyde  den ,  eller  i  det  Frie ,  og  rigtigt 
forsøgte  at  gjemme  de  Billeder,  vi  fandt;  saa  havde  vi  et 
Maleri.  Hvis  dette  skulde  falde  os  for  vanskeligt,  eller 
dersom  vi  onskede  at  have  Billedet  ret  klart  og  tydeligt, 
behøve  vi  blot  af  tænke  os,  at  vi  stode  i  et  nærliggende 
Hus,  gjennem  hvis  klare  og  store  Ruder  vi  kunde  se  denne 
eller  hin  plastiske  Figur  ude  i  det  Frie,  thi  ved  da  at  træde 
hen  for  en  af  disse  —  dog  ikke  altfor  tæt  op  til  den  — 
og  fæste  Blikket  paa  den ,  ville  vi  paa  en  Gang  se ,  at 
hele  Ruden  bliver  et  Maleri,  i  hvilket  naturligvis  hin 
Figur  indtager  Hovedpladsen.  Dette  er  den  berømte 
Billedflade,  det  saa  meget  omtalte  Oversnit  af  den  Straale- 
pyramide,  som  fra  alle  Gjenstande  samler  sig  i  vort  Øje, 
saa  at  vi  faa  en  Afbildning  af  vedkommende  Gjenstand. 
Paa  denne  Glasflade  kunne  vi  nu ,  hvis  vi  have  nogen 
Oveise  deri,  uden  videre  overføre  Billedet  med  et  fint 
Stykke  Kridt,  eller  med  en  Diamant,  hvis  vi  kunne 
fore  den  saa  raskt,  saaledes  at  Figuren  kommer  til 
at  staa  i  hele  sit  Omrids  i  Glasset,  og  vi  ville  paa  selve 
Billedfladen  kunne  iagttage,  hvorledes  Figurens  perspec- 
tiviske  Forskydninger  ere  blevne  fastholdte  af  vort  Øje 
fra  et  bestemt  Standpunkt  af.  Det  paa  en  saadan  Maade 
fremkomne  Billede  kan  nu  ogsaa  overføres  paa  en  hvilken 
som  helst  anden  Flade,  og  denne  Prøve  sker  ved  Hjælp 
af  Farverne.  Thi  det  er  netop  Malerens  største  Hjælpe- 
middel, at  Farverne  have  den  Egenskab,  at  de,  uagtet  de 
selv  alle  trænge  til  Lyset,  dog  hver  for  sig  ere  mere 
eller  mindre  beslægtede  med  dette  i  dets  større  eller 
mindre  Styrke,    saaledes  at  de  ved  en  rigtig  valgt  Mod- 


sætning  ere  i  Stand  til  at  frembringe  for  os  paa  Tavlen 
Billedet  af  selve  Lyset.  Her  faa  vi  altsaa  ikke  alene 
Figuren  i  dens  Omrids,  men  tillige  den  Belysning,  som 
Billedhuggeren  kunde  ønske  paa  samme  og  desforuden 
dens  hele  Omgivelse,  hvad  enten  denne  nu  dannes  af  det 
Ene  eller  det  Andet,  om  det  saa  blot  er  det  dunkle, 
uoplyste,  men  luftige  Rum,  vi  kunne  se  paa  Gaden  igjennem 
det  aabne  Vindue  eller  den  aabne  Dør.  Allerede  Lionardo 
var  bleven  opmærksom  paa,  hvor  godt  det  var  for  Maleren 
at  vælge  en  slig  Omgivelse,  og  at  Hovedsagen  traadte 
kraftigere,  mere  billedhuggermæssigt  frem  under  saadanne 
Forhold  end  under  mange  andre.  Men  vi  fik  kun  Figuren 
fra  et  enkelt  Standpunkt;  i  Stedet  for  den  lange  Række 
af  Billeder,  vi  for  havde,  maa  vi  nu  lade  os  nøje  med  et, 
men  til  Gjengjæld  herfor  giver  dette  os  saa  baade  Belys- 
ningen og  Rummet,  hvori  Statuen  viser  sig. 

Maleren  kan  altsaa,  foruden  paa  sin  Flade  at  betegne 
Grænserne  for  de  Former,  der  skulle  gjengives,  ogsaa 
skabe  selve  sin  Belysning  ved  Hjælp  af  Farvesammen- 
sætningen, og  han  formaar  ikke  alene  at  give  denne  i  en 
unuanceret  Almindelighed,  men  kan  ogsaa  vise  den  bestemte 
særegne  Belysning,  hvori  han  saa  Figuren  staa,  om  den 
er  aaben  og  fri,  eller  om  den  er  opfyldt  af  Reflexer.  Ja 
naar  det  blot  gjaldt  om  at  vise  os  et  tækkeligt  maleriskt 
Billede,  og  ikke  en  streng  Fremstilling  af  Figuren,  da 
kunde  Maleren  lege  med  sin  Opgave,  han  kunde  frem- 
trylle Slagskygger  og  Reflexer  paa  en  saadan  Maade, 
at  Figuren  stod  som  et  fængslende  Silhouet  mod  den 
oplyste  Baggrund.  Da  Maleren  kan  gjøre  Alt  dette,  kan 
han  ogsaa  paa  forskjellige  Billedflader  lade  fremstaa  en 
uendelig  Række  af  Billeder,    der   have    den  samme  Figur 

til  Gjenstand,  endogsaa  uden  engang  at  forandre  dens 
Stilling,  blot  ved  at  skifte  Belysning.  Det  er  Farverne, 
der  sætte  ham  i  Stand  til  at  gjore  det,  ikke  hvad  vi  i 
daglig  Tale  kalde  Lys  og  Skygge,  Sort  og  Hvidt, 
men  de  levende  Farver,  de  som  Øjet  i  Menneskets 
Naturtilstand  først  maa  faa  fat  paa.  Gaa  tilbage  til  alle 
gamle  Nationer  i  deres  raa  Tilstand],  som  forsøge  paa  at 
male,  og  se,  hvorledes  de  vælge  de  rene  Farvestoffer, 
og  naar  de  gjøre  et  Skridt  videre,  er  det  ikke  Schat- 
teringen, de  komme  til,  men  deres  Opmærksomhed  bliver 
vakt  for  det  særegent  Farvede;  de  se,  at  dette  Gardin 
f.  Ex.  er  forskjelligt  foran  det  grønne  Rullegardin  og 
foran  den  gule  Pille,  og  de  forsøge  da  ikke  alene  at  give 
det  hvide  Gardin,  men  ogsaa  Farven  der  ligger  bagved  det. 
De  gaa  videre  og  videre,  men  det  er  bestandigt  Farven 
de  søge  at  gjenfinde  overalt  i  Skyggen.  Kast  et  Blik  paa 
det  lille  florentinske  Billede  »Bebudelsen*  fra  Midten  af  det 
15de  Aarhundrede  i  Galleriet,  og  læg  Mærke  til,  hvor 
lidet  Skyggerne  have  at  sige,  hvorledes  Alt  beror  paa 
Farverne,  og  hvor  megen  Foleise  denne  Konstner  aaben- 
bart  har  havt  for  de  finere  Farvetoner,  som  det  har  været 
ham  vigtigere  at  give  end  at  opnaa  en  slaaende  Runding, 
der  ogsaa  kan  frembringes  paa  lignende  Maade;  men  det 
forstaar  han  ikke.  De  ville  hertil  maaske  bemærke,  at 
de  have  set  smukke ,  fuldendte  chinesiske  og  japanesiske 
Malerier,  som  vare  ganske  flade  ligesom  Kaartblade,  og  til 
en  vis  Grad  har  De  ikke  Uret  heri,  kun  maa  vi  ikke 
overse ,  at  de  staa  langt  over  disse  med  Hensyn  til  den 
mange  Gange  overordentlig  store  Finhed,  der  findes  i  dem  ; 
men  Konstnerne  have  manglet  Modet,  Evnen  til  at  vove 
at  gjøre  kraftige   Rundinger;    deres   Oje   har  endnu  ikke 

den  rette  Forstaaelse  af  Farven  eller  snarere  Farvetonen 
i  sin  sande  Sammensætning,  thi  alle  de  Farver,  vi  tale 
om  at  Maleren  bruger,  ere  ikke  disse  Stoffer  i  deres 
rene,  ublandede  Tilstand,  men  en  konstig  Tilberedelse  af 
denne.  Betragt  f.  Ex.  Massens  Overflade  i  Farvekoppen, 
og  under  en  vis  Belysning  vil  den  ikke  længer  vise  sig 
som  et  dødt  Stof.  Eller  hæng  et  Stykke  Tapetpapir  op 
paa  Væggen,  og  De  ville  lægge  Mærke  til,  at  dets  ens- 
farvede, blaa,  røde  eller  grønne  Flade  nuanceres  paa 
mange  Maader,  all  efter  som  Lysforholdene  vexle.  For 
at  fremstille  disse  fine  brudte  Overgange,  er  det  ikke 
nok,  at  have  Følelse  for  Skj enheden  af  Farverne  i  deres 
absolute  Renhed,  man  maa  have  Dristighed  til  at  øde- 
lægge denne  farvede  Skjønhed,  til  at  bryde  den  paa  den 
mangfoldigste  Maade;  og  det  er  det,  som  heller  ikke  hin 
talentfulde  Konstner  fra  det  15de  Aarh.  endnu  forstod. 
Maleren  kan  nu  paa  forskjellig  Maade  udvide  sin 
Synskreds,  dels  ved  at  knytte  mange  flere  Figurer  til,  og 
forsøge  paa  at  dække  det  Halve  eller  Trefjerdedelen  af 
disse,  saaledes  at  man  dog  føler  det,  der  er  bagved,  og 
dels  kan  han  sammenstille  sine  Figurer  ind  i  Dybden, 
som  han  lader  aabne  sig  for  vort  Blik  i  det  Uendelige. 
Kan  da  Billedhuggeren  ikke  det?  Ja,  m.  T.,  han  kan 
nok  sammensætte  flere  Figurer ,  hele  Rækker  eller 
Grupper  af  dem ,  men  kun  under  én  bestemt  Betingelse : 
at  det  sker  foran  en  Flade ,  saaledes  som  vi  f.  Ex.  se 
det  foran  Frontonen  paa  Frue  Kirke;  alle  de  saavel' 
antike  som  moderne  Forsøg,  vi  have  paa  at  componere 
ind  i  Dybden,  ere  mislykkede.  Se  paa  Bruggemanns 
Altertavle  i  Slesvig  eller  kast  et  Blik  paa  Grupperne 
foran   Triumfbuen  i  Paris,  som    alle   tillade   vort    Øje    at 

trænge  ind  i  Dybden,  thi  om  Figurerne  træde  frem  »en 
masse«  eller  ej,  er  ligegyldigt  for  os;  og  vi  maa  indrømme 
at  disse  Forsøg  ere  strandede.  Lad  os  tænke  os 
Figurerne  i  Lionardos  Nadv.ere  udførte  i  Skulptur  og 
sammenstillede  i  et  eget  Rum  og  i  en  passende 
Belysning;  jeg  tvivler  paa  vi  vilde  blive  tilfredse  dermed, 
thi  uagtet  det  er  virkelige  Figurer,  ville  vi  savne  Xoget 
deri,  naturligvis  netop  det,  at  Maleren  ved  Fremstil- 
lingen af  sin  Figur  tillige  lader  os  se  det  denne  om- 
givende Rum.  Sagen  er  den,  at  alle  disse  skulpterede 
Figurer  ere  grupperede  saaledes,  og  modtage  Skyggerne 
paa  en  saadan  Maade,  at,. hvis  vi  skulde  frembringe  en 
Virkning  svarende  til  Malerens,  maatte  vi  stille  dem  ind 
i  et  Rum,  der  havde  den  samme  Farve  som  de  selv; 
derved  vilde  vi  frembringe  et  stort  og  mægtigt  Relief, 
og  en  vis  Virkning  vilde  vistnok  blive  vort  Udbytte,  men 
det  er  dog  et  Spørgsmaal,  om  det  vilde  lønne  Umagen, 
selv  om  ogsaa  vi  lod  os  friste  til  at  anvende  endnu  mere 
Flid  og  Konst  herpaa,  f.  E.  ved  at  opstille  en  Baggrund 
o.  s.  v.  Det  er  givet,  at  dette  Konstproduct  ikke  vilde 
kunne  yde  mig  mere  end  et  Maleri,  at  det,  selv  om  det 
vilde  glæde  mig,  samtidigt  vilde  trætte  mig,  og  at  Ind- 
trykket i  hvert  Fald  kun  vilde  blive  øjeblikkeligt.  Naar  jeg 
vil  arbejde  hen  paa  at  opnaa  en  saadan  slaaende  Virk- 
ning, staar  der  endnu  et  Middel  til  min  Disposition. 
Jeg  kan  nemlig  benytte  Voxfigurer  —  ikke  saadanne  som 
"i  de  slette  omrejsende  Voxkabinetter,  men  vel  udførte,  — 
02  stille  dem  med  virkelige  Klæder  paa  ind  i  et  Rum 
med  en  frappant  Belysning;  derved  vilde  det  lykkes  mig, 
at  frembringe  et  Maleri  med  en  umaadelig  Virkning,  men 
som  dog  kun  for  en  ganske  kort  Tid  vilde  kunne  titfreds- 

stille  Øjet,  selv  om  ogsaa  jeg  havde  sørget  for  at  faa 
Omgivelsen  arrangeret  paa  en  smuk,  malerisk  Maade. 
Altsaa  Grunden  til  at  mine  Forsøg  paa  fordelagtigst  at 
stille  mine  Figurer  ind  i  Dybden  mislykkes,  ligger  deri, 
at  Billedhuggeren  netop  aldrig,  selv  om  han  gjør  nok  saa 
mange  Anstalter,  paa  den  Maade,  kan  male  med  Dags- 
lyset, som  Maleren  kan  gjore  det  med  det  Lys,  han  selv 
skaber  sig. 

Idet  vi  forlade  Maleriet  et  Ojeblik,  komme  vi  til  at 
berore  den  malede  Skulptur,  der,  som  jeg  maa  gjøre 
Dem  opmærksom  paa,  findes  meget  hyppigere  end  man 
skulde  tro.  Enhver  Figur,  saaledes  de  ude  ved  Friheds- 
støtten, bliver  efterhaanden  paa  en  ikke  behagelig  Maade 
farvet  af  Vejr  og  Vind,  og  antager  en  vis  Tone ,  saa  at 
det  Glinsende  i  Marmoret  er  borte.  Canova  anvendte 
Slibestensvand,  for  at  dæmpe  det  friske  Brud  i  selve  den 
færdige  Statue,  og  de  Gamle  brugte  mange  flere,  endnu 
finere  og  mere  fuldendte  Midler,  for  at  Overfladen  skulde 
tabe  det  Stenagtige  og  saa  meget  som  muligt  stemme 
med  den  Fuldendthed ,  hvortil  Mejselen  havde  bear- 
bejdet den.  Medens  den  urørte  Stenflade  altsaa 
aldrig  har  nogen  Tone,  har  Broncen  det  derimod  altid, 
og  vi  kunne  egentlig  betragte  Broncestatuen  som  en 
rigtignok  ensfarvet,  men  dog  farvet  Figur.  Noget  Lig- 
nende gjælder  jo  ogsaa  Elfenbenet,  hvor  selve  Stoffet 
frembyder  en  for  Ojet  højst  behagelig  Farvetone.  Saa- 
længe  Talen  er  om  at  bearbejde  Emner,  der  ere  saa  for- 
træffelige som  Marmoret,  Broncen,  Elfenbenet,  føler  Billed- 
huggeren, paa  Grund  af  den  ganske  overordentlige  Fin- 
hed og  Skarphed,  han  kan  opnaa  ved  Siden  af  den  største 
Blodhed,   ikke    nosen  stærk  Trang  til  at  give  den  natur- 

lige  Overflade  en  anden  Charakter,  men  naar  det  er  hans 
Opgave  at  skulle  behandle  ringere  Stoffer,  som  Egetræ, 
Ler  eller  Sandsten,  hvor  hin  Finhed  ikke  kan  opnaaes, 
kan  han  med  Fordel,  især  under  visse  Betingelser,  beklæde 
dette  grovere  Materiale  med  tinere  Lag,  som  Kridt  eller 
Pergament,  og  derpaa  stryge  sine  Farver,  hvorved  der 
frembringes  et  behageligere  Syn  for  Beskueren,  uden  at 
man  dog  paa  nogen  Maade  kommer  Billedhuggerkonstens 
sande  Væsen  nærmere.  Dengang  det  Indre  af  Frederiks- 
borg Slotsgaard  stod  i  sin  fulde  Glans,  vide  De  vist,  at 
der  var  Forgyldninger  i  de  smaa  Frontoner,  hvori 
Hovederne  sidde,  og  at  alle  disse  vare  malede.  Jeg  har 
selv  set  saadanne,  som  vare  skaanede  i  det  tilmurede 
Galleri  for  Enden  af  Gaarden,  og  De  kunne  være  over- 
beviste om,  at  den  simple,  men  kjække  Localfarve  har 
gjort  en  fortreffelig  Virkning,  at  den  store  Afstand,  hvori 
man  saa  Hovederne,  forsynede  dem  med  en  Lufttone,  der 
gjorde  at  de  saa  ud,  som  om  de  vare  glaserede,  saaledes 
at  der  kom  Liv  og  Bevægelse  der,  hvor  man  nu  ser 
de  kjedelige,  tilsmudsede,  halvt  forslidte,  halvt  ødelagte 
Hoveder  kige  frem  alle  Vegne.  Vi  kunne  ved  et  Exempel 
af  en  lignende  Art,  men  i  et  mindre  Format,  faa  en 
bestemt  Forestilling  om ,  hvorledes  der  med  Farvestoffer 
lader  sig  frembringe  noget  ægte  Plastikt,  ved  at  kaste  et 
Blik  paa  en  af  de  store,  smukke  Cameer.  Cameerne,  det 
vil  sige,  de  ophøjede  skaarne  Stene,  bestaa  af  Onyx, 
Chalcedon  eller  andre  Stenarter,  der  gjerne  have  for- 
skjellige  Farvebælter,  hvorfor  visse  Lag  bruges  til  Hovedet, 
Ansigtet,  Haaret  o.  s.  v.,  der  afsættes  paa  den  anderledes 
farvede  Grundflade,  saaledes  at  der,  baade  fordi  selve 
Stoffet  er  overordentlig   yndigt,    og   fordi  ethvert  Lag  er 

lettere,  jo  tyndere  det  er,  fremkommer  en  formelig  Smelt- 
ning; idet  Øjet  glider  fra  Pandens  og  Kindens  ophøjede 
Partier  ned  imod  Grunden ,  tiltales  det  paa  en.  behagelig 
Maade  af  de  fine  og  nydelige  Overgange  i  Farvernes 
Spil.  Noget  Lignende  har  sikkert  ogsaa  været  Tilfælde 
med  de  store  af  Guld  og  Elfenben  sammensatte  Figurer, 
som  vi  kjende  fra  Oldtiden  af,  og  de  forskjellige  Farve- 
toner ere  her  utvivlsomt  blevne  afvejede  med  al  den 
Sindrighed  og  Takt,  som  de  store  Mestre  havde  til  deres 
Raadighed.  Men  De  ville  lægge  Mærke  til,  at  netop  ved 
disse  sidste  mest  fuldendte  Retninger  i  Skulpturen,  netop 
dér  bruges  Farverne  kun  til  at  forhøje  Virkningen,  og 
fremkalde  et  rigere  Hele,  men  der  er  aldeles  ikke  lagt 
an  paa  at  skuffe  os,  eller  paa  at  bilde  os  ind,  at  det  er 
Kjodets  og  Haarets  virkelige  Farver,  der  ere  gjengivne 
her;  hvad  vi  mange  Gange  troede  var  tilsigtet,  og  hvor- 
for vi  stødtes  tilbage  deraf. 

Jeg  har  talt  om  Farverne,  om  Lyset,  om  Tonen,  om 
Rummet,  om  Luften  o.  s.  v.,  og  jeg  har  ikke  nævnt' det, 
jeg  egentlig  burde  have  omtalt  allerførst,  nemlig  Per- 
spectivet,  fornemmelig  Linearperspectivet,  og  det  er  dog 
vel  ellers  det,  det  kommer  an  paa,  naar  man  vil  skjælne 
mellem  Maleri  og  Skulptur;  Grunden  dertil  er  simpelthen 
den,  at  det  slet  ikke  er  ejendommeligt  for  Malerkonsten. 
Jeg  kan  arbejde  i  Linearperspectivet  ligesaa  godt  paa 
Bronce  eller  Marmorplader  som  paa  Træplader;  jeg  kan 
lægge  mine  Flader  saa  fint  og  nydeligt,  jeg  kan 
sammenstille  mine  perspectiviske  Billeder  saa  fuldendt, 
som  Nogen  kan  ønske  sig  det;  og  jeg  har  ikke  nødigt  at 
tale  om  et  saadant  Konstværk  som  om  en  blot  Mulighed, 
thi  jeg   kan  beraabe   mig   paa  Ghibertis   berømte  Bronce- 

døre  i  Florents,  og  paa  mange  andre  Exempler  fra  det 
15de,  16de  og  ind  i  det  17de  Aarh.  Ja  ogsaa  den  nyere 
Tid  kan  opvise  saadanne;  jeg  behøver  blot  at  minde  om  de 
bekjendte,  med  Smag  behandlede  Medailler,  som  dygtige 
Graveurer  udførte  under  Napoleon ,  og  paa  hvis  ene  Side 
vi  finde  Afbildninger  af  Miinstertaarnet  i  Strassburg  eller 
Stefanskirken  i  Wien,  —  hvor  nydeligt  ere  de  ikke 
gjorte !  Altsaa  denne  Art  af  Perspectiv  kan  umulig  være 
særegen  for  Maleriet,  den  tilhører  lige  saa  godt  Billed  - 
huggerkonsten.  I  den  moderne  Betydning  er  Linear- 
perspectivet  meget  mere  et  Slags  malerisk-optisk  Theori, 
end  noget  ægte  Konstneriskt,  men  derfor  er  det  dog  lige- 
fuldt et  mægtigt  Hjælpemiddel  til  at  lære  Lovene  for 
Lysvirkningerne  at  kjende.  Vel  kan  man  ved  dets  Hjælp 
fremstille  Landskaber,  Træer,  Bygninger  o.  s.  v.,  skjøndt 
der  ved  saadanne  Arbejder  vil  klæbe  noget  Mangelfuldt, 
hvad  der  ligger  i  Sagens  Natur,  thi  Linearperspectivet  vil 
kun  blive  til  nogen  Nytte,  naar  Luft-  og  Farveperspec- 
tivet  komme  til,  ligesom  det  heller  ikke  er  i  samme, 
Magten  til  at  skufle  os  ligger.  Lad  os  engang  tage  en 
linearperspectivisk  Tegning  af  en  Bygning  og  sammen- 
ligne den  med  en  geometrisk,  ogsaa  udført  efter  denne 
Bygning,  og  altsaa  i  Følge  sin  Natur  uden  noget  Per- 
spectiv, aldeles  ikke  visende  den  perspeetiviske  Forsvinden, 
og  naar  denne  da  gjennemføres  paa  en  dygtig  Maade 
med  Tusch,  selv  uden  nogen  perspectivisk  Belysning,  men 
blot  med  det  vilkaarligt  indfaldende  Sollys,  der  sæd- 
vanligt bruges  i  saadanne  Tegninger,  da  vil  den  have 
noget  i  høj  Grad  Slaaende  for  Øjet,  der  langt  hurtigere 
vil  fatte  den  conventionelt  udtuschede  Tegning  end  det 
perspeetiviske  Maleri.     Det  samme  Resultat  ville  vi  ogsaa 


17 

komme  til  ved  Betragtningen  af  en  lignende  Tegning, 
gjort  efter  en  Kugle  eller  et  hvilket  som  helst  Legeme ;  den 
vil  have  noget  højst  Skuffende  ved  sig,  og  vi  ville  lige- 
ledes her  forbavses  over  den  Magt,  der  endog  ligger  i 
den  mest  conventionelle  Anvendelse  af  Lys,  Halvlys  og 
Skygge.  Det  er  det,  som  egentlig  tilhører  Maleriet.  Og 
ved  specielt  at  tale  om  det  antike  Maleri,  skulle  vi  lægge 
Mærke  hertil,  og  vel  vogte  os  for,  altfor  kjækt  at  komme 
med  det,  som  saa  tidt  bliver  sagt  paa  en  nedsættende 
Maade:  de  Gamle  have  intet  Linearperspectiv.  Thi, 
naar  det  strengt  taget  saa  godt  som  ikke  findes  i  de 
antike  Levninger,  vi  have  tilbage,  maa  vi  agte  paa,  at 
disse  for  største  Delen  blot  ere  Decorationsmalerier  i  en 
lille  provinsiel  Stad  fra  en  Tid,  da  Konsten  begyndte  at 
gaa  ned  ad  Bakke ,  og  at  vi  finde  andre  Slags  deraf, 
ligesom  at  ogsaa  en  af  de  gamle  Forfattere  har  over- 
leveret os  en  god  Definition  af  samme.  De  have  altsaa 
havt  et  Begreb  derom,  men  correct  eller  udvidet  i  den 
Retning  eller  i  det  Omfang,  som  vi  have  det,  finde  vi 
det  ikke  hos  dem,  det  er  ganske  sandt.  Men  hvad  vi 
derimod  finde  hos  disse  Gamle,  det  er  for  det  Første  den 
forbavsende  Benyttelse  af  Farverne  overhovedet,  og  der- 
næst den  slaaende  Maade,  hvorpaa  de  saaledes  forstaa 
at  anvende  Halv-  og  Slagskygger,  at,  som  vi  vide,  flere 
af  de  største  moderne  Konstnere  have  været  slaaede 
deraf;  at  allerede  dér  ere  disse  ægte,  maleriske  Principer 
bragte  til  Udførelse,  som  vi  ellers  finde  fuldstændigt 
repræsenterede  hos  en  af  de  ypperste  Malere,  Correggio. 
Naar  vi  nu,  som  bemærket,  kunne  anvende  Linear- 
perspectivet  i  Plastiken,  hvorfor  bruge  vi  det  da  ikke, 
som  man  skulde   vente,    hvorfor   har    man    ofte    hørt    en 

streng  Dadel  over  flere  af  de  Arbejder,  jeg  forhen  citerede 
som  rene  Mesterværker  ?  Af  lignende  eller  af  de  samme 
Grunde,  som  dem  jeg  for  anførte,  da  Talen  var  om,  at 
benytte  virkelige  Figurer  til  at  danne  et  stort  Maleri, 
nemlig  fordi  Plastiken  maa  undvære  Lufttonerne,  fordi 
det,  som  egentlig  først  og  sidst  giver  den  sin  Betydning, 
mangler,  og  maa  søges  paa  et  ganske  andet  Punkt. 
Lad  disse  Sager  være  udførte  med  nok  saa  høj  en 
Grad  af  Smag  og  Takt ,  lad  dem  selv  fra  deres 
Standpunkt  have  noget  Skuffende  ved  sig,  det  hjælper 
Altsammen  ikke  noget,  thi  Relieffet  behandles,  —  det 
har  Erfaringen  altfor  aabenbart  vist,  —  rigtigst  og 
skjønnest,  jo  mere  det  gaar  tilbage  til  Principerne  for 
den  enkelte  Figur,  jo  mere  man  netop  søger  at  lægge 
hele  Vægten  paa  selve  Figuren.  Der  bliver  endda  over- 
maade  meget  tilbage,  som  kan  give  Relieffet  Værd  med 
Hensyn  til  Udførelsen  i  og  for  sig,  som  jeg  ikke  her 
videre  skal  indlade  mig  paa.  Men  Relieffet  kan  ikke 
alene  være  ophojet,  det  kan  ogsaa  være  udført  i  for- 
dybet Arbejde.  Hvor  mange  af  mine  Tilhørere  eje 
ikke  selv,  eller  have  i  alt  Fald  set  skaarne  Carneolstene, 
bestemte  til  Segl ,  antike  eller  moderne ,  og  hvo  har  vel 
ikke ,  maaske  første  Gang  tilfældigvis ,  løftet  en  saadan 
Sten  i  Vejret,  og  bemærket,  at  den  udhulede  Figur,  som 
ellers  først  faar  Betydning,  naar  man  aftrykker  den  i 
Lakket,  set  imod  Dagen  danner  et  formeligt  lille  Maleri 
med  en  gradevis  Overgang  fra  det  højeste  Lys  til  den 
dybeste  Skygge?  Det  er  paa  dette  Princip  man  har 
bygget  de  saakaldte  Lithofanier,  som  man  ser  hænge  og 
skjæmme  saa  mange  Vinduer,  thi  de  ere  netop  beregnede 
paa  disse  Fordybninger,  der  ere  udførte  saaledes,  at  den 

tyndeste  Del  af  Fladen  skal  give  det  højeste  Lys,  og  den 
tykkeste  den  stærkeste  Skygge.  Det  vil  ikke  undgaa  den 
opmærksomme  Betragter,  at  de  have  Noget  tilfælles  med 
selve  den  præparede  Plade  i  den  sorte  Konst;  vel  ere  de 
ikke  saa  smudsede,  men  de  ere  endnu  mere  modbydelige 
i  deres  Ubestemthed,  thi  i  Følge  deres  Beskaffenhed  kunne 
de  ikke  være  gjorte  med  nogen  Nøjagtighed.  Yor  Tid, 
som  staar  saa  højt  i  Cultur  og  aandelig  Udvikling,  har 
derimod  ikke  altid  saa  tint  et  Øje;  den  lader  sig  ofte  ■ 
byde  grumme  Meget.  Et  saadant  Lithofani  med  alle  dets 
stygge,  forvanskede  Former,  som  i  Sandhed  burde  skræmme 
Øjet  fra  at  se  paa  det  mangen  Gang  ædle  Konstværk, 
som  det  saaledes  har  vanskabt,  har  dog  det  ved  sig,  at 
der,  paa  Grund  af  Overgangene  fra  Lys  til  Skygge,  findes 
en  vis  Smeltning  og  Blødhed  deri;  men  dermed  lader  man 
sig  ikke  nøje:  denne  Virkning  maa  forhøjes,  og  saa  sætter 
man  Lithofaniet  ind  i  en  styg,  broget  Glasramme,  og  nu 
tror  man,  at  have  faaet  Noget,  som  ret  kan  opbygge 
Øjet.  I  Stedet  for  at  man,  selv  ved  at  have  den  kjedeligste 
Mur  udenfor  sit  Vindue,  dog  kunde  have  Noget  at  se  paa, 
saa  ødelægges  nu  den  sidste  Rest  af  Sans  hos  dem,  der 
hænge  saadant  Stads  op. 

Men,  m.  T. ,  min  Hensigt  var  blot,  at  vise  Dem, 
hvilken  besynderlig  Vexelvirkning,  der  finder  Sted  mellem 
Skulpturen  og  Maleriet,  og  ligesom  vi  i  Begyndelsen 
af  Forelæsningen  maatte  indrømme,  at  en  malet  Figur 
kun  kan  nydes  paa  rette  Maade,  naar  den  viser  sig  for 
os  med  hele  den  kraftige  Runding,  som  en  modelleret 
eller  hugget  Figur  har,  saaledes  have  vi  nu  ogsaa  set, 
hvorledes  Skulpturen  spiller  over  i  Maleriets  Retning  ved 
de  gjennemsigtige  Sager,    navnlig  Signetringene,    og    ved 

andre  Ting,  f.  Ex.  udskaarne  Landskaber  i  Elfenben, 
hvorved  Forfærdigeren  rigtignok  aldrig  har  tænkt  at  frem- 
bringe nogen  malerisk  Virkning.  Fremdeles  lægge  vi 
ogsaa  Mærke  til,  hvorledes  disse  to  Konstfag  selv  i  Ud- 
førelsen paa  mangfoldige  Maader  krydse  hinanden,  medens 
vi  dog  Alle  uden  videre  have  indrømmet,  at  det  er  for- 
skjellige  Midler,  der  sættes  i  Bevægelse,  at  Fremgangs- 
maaden  er  aldeles  modsat,  skjøndt  Hovedsagen  vistnok  er 
den  samme.  Thi  tage  vi  et  Brystbillede  i  Marmor  og  et 
malet  Billede  af  samme  Person,  ville  De,  forudsat  at 
Konstværkerne  ere  lige  aandfuldt  behandlede ,  letteligen 
se,  at  det  er  den  samme  Mand,  og  der  vil  desforuden 
være  givet  Dem  en  interessant  Lejlighed  til  at  anstille  en 
Sammenligning  over,  hvad  der  bedst  lader  sig  fremstille 
plastisk,  og  hvad  der  egner  sig  bedst  til  den  maleriske 
Behandling;  men  Hovedsagen,  Manden,  Aanden  i  ham, 
ville  De  gjenfinde  begge  Steder.  At  alle  disse  ejen- 
dommelige Forskjelligheder  hver  har  sin  særegne  Betyd- 
ning, og  at  vi  gjøre  vel  i  at  øve  vort  Oje  ret  i  at  fatte 
dem,  følger  af  sig  selv;  men  for  de  Betragtninger,  vi 
i  de  følgende  Timer  skulle  anstille,  tror  jeg  dog,  vi  gjøre 
rettest  i  at  holde  dem  begge  samlede  under  et  fælles 
Synspunkt,  og  til  den  Ende  kunne  vi  jo,  som  en  god 
Ven  har  foreslaaet  mig,  kalde  dem  »Billedkonsten«,  saa- 
ledes  at  dette  mere  almindelige  Begreb  omfatter  begge  de 
to  Fag,  uden  at  jeg  dog  dermed,  som  sagt,  vil  træde  et 
enkelt  af  dem  for  nær.  Men  naar  vi  rigtigt  skulle  tage 
fat  paa  at  bestemme,  hvad  der  er  Skulpturens,  og  hvad 
der  er  Maleriets  Opgave,  saa  ville  De  indse,  at  det  vil 
være  vanskeligt,  for  ikke  at  sige  umuligt,  ved  en  skarp, 
bestemt  Grænse  at  sondre  dem   fra  hinanden.      Thi  lige- 

saa  lidt  som  De   for  Maleriets  Vedkommende  kan  opgive 
Fremstillingen   af  den  enkeltstaaende  Figur,    ligesaa    lidt 
ville  De  i  Skulpturen  kunne  give  Afkald  paa  at  se  Figurer 
forenede  som  dem  i  Frue  Kirke    eller   som    i    de    græske 
Gavlgrupper;  ligesom  det  ogsaa  vilde  være  Dem  svært  at 
bryde  Staven  over  saadanne  rigt  bevægede  Relieffer,  som 
Alexandertoget,  eller  hvilke  s  oinhelst  andre  lignende  store 
Figurrækker.      Kun  den  Fordring  vil  De  gjøre,    at   hvert 
enkelt  Led  indtager  sin  rette  Plads  i  den  hele  Composition. 
Man    er    undertiden    kommet    med   de   besynderligste 
Paastande.      Saaledes   har   man    sagt,  at  Maleriet  er  den 
moderne  Konst,    Plastiken    den  antike,    og    fremdeles    at 
hint  er  den  christelige  Konst,  der.ne  den  hedenske:  Paa- 
stande,   hvori  der   mangen    Gang   virkelig   udtaler   sig  en 
smuk,  varm  og  inderlig  Følelse,  men  som  ere  af  en  tvivl- 
som Gyldighed.     Thi  vi  have  godt  ved  at  sige,  at  Male- 
riet er  den  moderne  og  Plastiken   den   antike  Konst,    da 
vi  ikke  have  Noget  tilbage    af   det   antike  Maleri;    og    vi 
glemme    desuden    ofte    at  vi,    paa  Grund  af  det  mægtige 
Indtryk   den   herlige    gamle  Skulpturverden  igjennera  sine 
Levninger  har   gjort    paa    os,    ved  Bedømmelsen    af    det 
moderne  Billedhuggerarbejde  ere  tilbøjelige  til  at  anlægge 
en    Maalestok,    som    det    slet    ikke    kan    taale ,    og    hvis 
Anvendelse  vel  ogsaa   indeholder    nogen   Ubillighed    imod 
det.       Hvad    det    angaar,    at  Maleriet    skulde    være    den 
christelige  Konst,    da    kan  jeg  vel  ikke  nægte   det,    men 
det  er  jo  dog   ganske    vist,    at  Meget    af   det  Værdigste, 
mest  Ophøjede  og  Reneste  af  i  Sandhed  christelige  Emner, 
kan  fremstilles  i  Skulpturen  ligesaa  vel  som  i  Maleriet.    Og 
desuden  tror  jeg   endelig  heller  ikke,  at  disse  Paastande 

have   været    saa  alvorligt  mente,    at  jeg  behøver  at  for- 
følge dem  videre  her. 

Efter  at  have  gjort  os  rede  for  det  egentligt  Be- 
tegnende ved  Maleriet  og  Hilledhuggerkonsten,  eller  over- 
hovedet ved  Billedhuggerkunsten  i  dens  afvigende  Ret- 
ninger, ville  vi  i  næste  Time  gaa  over  til  at  se,  hvad 
der  kan  opnaaes  ved  de  forskjellige  Midler  og  paa  de 
forskjellige  Maader. 


5te   Forelæsning. 

Skjønheden  i  Naturen  og  i  Konsten. 


\i  talte  sidste  Gang,  m.  T. ,  om  de  Midler,  som  Billed- 
konsten  sætter  i  Bevægelse  for  at  virke,  og  de  Betingel- 
ser, som  knytte  sig  til  Anvendelsen  af  disse  Midler. 
Naar  vi  nu  for  at  klargjøre  os  det  vundne  Resultat  vilde 
finde  et  Sammenligningspunkt,  kunde  vi  vælge  Sproget, 
og  altsaa  sige :  Vi  omtalte  forrige  Gang  Grundtrækkene 
af  Billedkunstens  Sprog.  Men  det  gaar  ikke  ganske  med 
Konstneren  som  med  os,  naar  vi  ere  Børn.  Yi  mærke  ikke 
hvorledes  vi  lære  Talesproget;  vi  udvikle  os  fra  Barn- 
domsalderen  af,  selv  ubevidste  om,  hvor  Meget  vi  tidligt 
lære  at  udtrykke,  som  har  en  langt  dybere  og  mere  om- 
fattende Betydning  end  vi  tænke;  og  paa  én  Gang,  naar 
vor  Udvikling  er  traadt  ind  i  et  senere  Stadium ,  aabner 
det  store,  vide  Rige  sig,  som  vi  beherske  gjennem  Spro- 
get. Konstneren  derimod  maa  langsomt  og  bevidst  til- 
lære sig  sit  Sprog;  der  skal  allerede  Anlæg,  der  skal 
Flid,  Udholdenhed,  Anstrængelse,  mangeaarig  Anstræn- 
gelse  og  en  herved  indsamlet  Erfaring  til  for  blot  at 
kunne   være  i  Stand   til  —  for   at   blive  i  Billedet  —  at 

skrive  dette  Sprog.  Allerede  det,  blot  at  have  lært  Ud- 
øvelsen af  dette  Sprog,  kan  gjøre  Fordring  paa  Anerkjen- 
delse,  naar  den  ikke  drives  udenfor  sine  Grændser.  Men, 
er  det  at  kunne  skrive  Konstnersproget  ogsaa  tilstræk- 
keligt til  at  frembringe,  hvad  vi  forstaa  ved  et  fuldstæn- 
digt Konstværk  ?  Naar  vi  nu  først  tage  et  Digterværk  for 
os  og  maa  tilstaa,  at  dets  Forfatter  er  i  Besiddelse  af 
Herredømmet  over  Stilen,  at  han  udvikler  en  Mængde 
Kundskaber,  en  høj  Grad  af  Iagttagelsesevne  og  deslige, 
ville  vi  saa  derfor  uden  videre  indrømme,  at  det,  han  har 
skildret,  virkelig  tillige  er  et  Digterværk?  Kunde  det 
ikke  være,  at  vi  vilde  paastaa,  og  med  Rette  paastaa,  at 
han  vel  var  i  Besiddelse  af  alle  de  Fortrin,  vi  før  antydede, 
og  at  dog  dette  Yærk  manglede  noget  særdeles  Væsent- 
ligt for  at  kunne  kaldes  et  Digterværk,  manglede  det, 
som  skulde  give  Sjælen  i  det  Hele,  det,  vi  med  et  al- 
mindeligt Udtryk  vilde  kalde  det  Poetiske!  Og  akkurat 
saaledes  kan  det  ogsaa  gaa  med  Konstneren.  Ogsaa  den 
Konstner,  hvis  Anlæg  maaske  endog  ere  priste  af  øvede 
og  anerkjendte  Mestere,  som  nu  netop  staar,  saa  at  sige, 
i  det  Moment,  hvor  han  skal  udvikle  sig  med  Skaberkraft, 
ogsaa  denne  Kunstner  kommer  maaske  ikke  til  at  ud- 
vikle mere  end  Beviser  paa,  at  han  virkelig  med  Talent 
og  Flid  har  erhvervet  sig  den  Færdighed,  vi  her  angive; 
selve  hans  Værker  ville  maaske  lade  os  aldeles  kolde, 
aldeles  urørte,  —  og  hvorfor?  Fordi  den  egentlige  Sjæl  i 
Konstværket  mangler.  Vi  kunne  ikke  her  sige:  det  Poe- 
tiske mangler;  jeg  i  det  Mindste  vil  hellere  sige,  at  Skjøn- 
heden  mangler,  thi  naar  vi  ville  betegne  Sjælen  i  Konst- 
værket, saa  nævne  vi  Skj  ønheden,  og  sige  vi  at  et 
Konstværk  er  skjønt,  saa  vide  vi  med  det  Samme,  at  det 
virkelig  er  et  fuldstændigt  Konstværk,  og,  mangler  Skjøn- 

heden,  saa  hjælper  alt  det  Andet  ikke.  Jeg  er  lidt  i 
Forlegenhed,  naar  jeg  vil  belyse  dette  ved  Hjælp  af  et 
Par  Exempler,  thi  jeg  maa  maaske  appellere  noget  mere 
end  billigt  er  til  Deres  Erindring;  men  det  gjælder  for 
mig  her  netop  om  at  vælge  slaaende  Exempler,  og,  skulde 
der  blandt  mine  Tilhørere  være  dem,  der  i  Øjeblikket  ikke 
se  dem  klart  for  sig,  saa  er  jeg  vis  paa,  at  der  paa 
mange  Maader  vil  være  Lejlighed  til  virkelig  at  modtage 
det  Indtryk,  jeg  vil  omtale.  Der  er  f.  Ex.  i  den  saa- 
kaldte  Bedestol  paa  Frederiksborg  Værker  af  flere  re- 
spektable hollandske  Konstnere  fra  Begyndelsen  af  det 
17de  A århundrede.  Arbejderne  ere  udførte  fra  1619—20 
og  blandt  disse  Konstnere  er  der  en  Mand,  som  har  præ- 
steret flere  af  de  betydeligste  Arbejder  sammesteds,  Pieter 
Lastman.  der  sædvanligt  angives  som  Rembrandts  Lærer. 
Der  er  saaledes  de  hellige  tre  Konger,  der  er  Christus,  som 
bærer  Korset,  o.  s.  v. ,  alle  Værker  der  for  det  Første 
røbe  en  dygtig  Konstner  —  vi  vurdere  naturligvis  altid 
denne  efter  hans  Samtid,  efter  den  Maalestok,  som  ligger 
i  de  med  ham  samlevende  Konstnere ,  og  kunne  saa 
med  Rette  sige,  at  han  er  en  dygtig  Konstner;  —  og  ikke 
alene  det;  men  vi  se  ogsaa,  at  han  er  i  Besiddelse  af 
mangehaande  smukke  Kundskaber,  af  megen  virkelig  hæ- 
derlig Indsigt  i  sin  Konst.  Han  véd  overmaade  godt  paa 
et  lille  Rum  at  give  os  et  Indblik  i  meget  store  Dybder; 
det  lykkes  ham  fortræffeligt  at  fortælle,  hvad  han  har 
paa  Hjertet,  og  han  understøtter  sit  Foredrag  efter  alle 
Konsttraditionens  Regler,  ved  at  udsmykke  sine  Billeder 
med  saadanne  Ruiner  eller  gamle  Bygninger,  saadanne 
Situationer,  der  i  alt  Fald  kunde  gjælde  for  passende  Om- 
givelser til   den  Begivenhed,  som  han  skildrer.     Men  med 

alle  disse  Fortrin  —  ere  nu  disse  Konstværker  skjønne? 
Ja,  jeg  er  ganske  overbevist  om,  at,  hvis  mine  Tilhørere 
kunde  erindre  dem,  vilde  i  det  Eingeste  den  allerstørste 
Del  af  dem  sige:  »sikke  grimme,  flabede,  hollandske  An- 
sigter —  ih  nej,  de  ere  ikke  skjgnne '!«  Nu  vel  da,  her 
stødes  vi  altsaa  strax  tilbage  ved  at  se  disse  hæslige  An- 
sigter, og  vi  ville  derfor  tage  et  andet  Exeinpel  for  Øje : 
vi  ville  gaa  op  i  Galleriet  og  kaste  et  Blik  paa  Andrea 
Masuccis  store  Tavle  »Bebudelsen«:  Naa,  der  er  da 
ikke  de  grimme  Ansigter,  der  er  aabenbart  en  Bestræ- 
belse for  at  give  skjønne  Former,  der  er  muntre,  lyse  Far- 
ver, altsaa  finde  vi  maaske  her,  hvad  vi  søge,  et  skjønt 
Konstværk,  saameget  mere,  som  Mesteren  virkelig  er  en 
hæderlig  Konstner,  især  for  sin  Tid.  Men  jeg  tror,  at 
mine  Tilhørere  atter  her  ville  være  enige  med  mig,  i  det 
Ringeste  efter  en  rolig  Beskuen,  at  ogsaa  dette  Billede, 
trods  alle  de  Fortrin,  jeg  nylig  berørte,  ikke  er,  hvad  man 
kan  kalde  et  skjønt  Konstværk.  Lad  os  nu  vende  os  til 
Skulpturen,  og  i  Akademiets  Gipssamling  kaste  et  Blik 
paa  den  lille  Afstøbning  af  Sergeis  Amor  og  Psyche  el- 
ler paa  en  Figur  af  Paolo  d'  Ambrosio,  en  Elev  af  Ca- 
nova:  Psyche,  forladt  af  Amor;  hvilken  rørende,  fængslende 
Gjenstand!  Paa  det  ene  Sted  ser  man  ikke  Amor,  han 
er  borte,  men  Psyche  ser  ham  maaske  endnu;  paa  det 
andet  Sted  se  vi  Amor  med  Psyche ,  der  knælende 
beder  ham  at  blive  hos  sig.  Ville  vi  nu  kalde  disse 
plastiske  Arbejder  skjønne?  Ja,  vi  blive  snart  enige  om, 
at  det  er  elegante,  zirlige,  maaske  smukke  Udtryk  af  en 
vis  Retning  af  Canovas  Skole.  Skjøndt  jeg  har  hørt 
meget  hæderlige  Konstnere  rose  hin  Gruppe,  og  skjøndt 
Sergeis    oerømte   Navn    maaske   hindrer   os    fra  strax  at 

udtale  vor  Følelse,  og  Respekten  for  den  store  Konstner 
binder  vor  Tunge,  blive  vi  dog  snart  enige  om,  at  den 
er  hul,  tom  og  kold,  og  saaledes  aldeles  ikke  noget  skjønt 
Konstværk.  Altsaa,  selv  der,  hvor  Virtuositet,  hvor  en 
virkeligBestræbelse  forSkjonheden  ligger  tydeligt  for  Dagen, 
hvor  Gjenstanden  selv  er  tiltalende,  rørende,  frisk,  ungdom- 
melig, selv  der  ville  vi  dog  ofte  betænke  os  paa  at  kalde 
Konstværket  skjønt.  Hvad  er  det  da,  vi  forstaa  ved 
dette  Udtryk,  Skjønhed  i  Konstværket,  hvad  vil  det 
sige:  et  Konstværks  Skjønhed?  Er  det  noget  Andet  end 
den  Skjønhed,  der  møder  os  rundt  omkring  i  Naturen? 
Det  er  mig  i  dette  Øjeblik  lidt  vanskeligt  strax  at  be-' 
svare  dette  Spørgsmaal,  uagtet  jeg  med  Rette,  ja  i  mange 
Henseender  med  fuldkommen  Ret  kunde  sige  nej.  Men 
i  ethvert  Fald  vil  jeg  her  gjøre  mine  Tilhørere  opmærk- 
somme paa,  at  Konstneren  jo,  som  vi  allerede  saa  i 
forrige  Time,  paa  mange  Maader  er  bunden  ved  Hensynet 
til  det  legemlige  Stof,  han  skal  bearbejde,  hvori  han 
skal  udøve  sin  Konst.  Vi  kunne  allerede  deraf  komme  til 
den  Slutning:  han  formaar  formodentlig  ikke  at  gjengive  Na- 
turen i  hele  sin  Fylde,  i  hele  sin  Skjønhed;  han  maa  maaske 
finde  sig  i,  saa  at  sige,  at  fornegte  sin  Stræben  i  en  Retning, 
for  i  en  anden  at  kunne  være  i  Stand  til  at  præstere  desto 
mere.  Omendskjøndt  vi  altsaa,  idet  vi  tale  om  Naturens 
og  Konstværkets  Skjønhed,  dog  se,  at  der  er  visse  Be- 
tingelser .  som  vi  først  skulde  have  opklarede ,  inden  vi 
rigtigt  tor  vove  at  sige ,  hvorledes  det  hænger  sammen 
med  disse  to  Skjonhedsbegreber,  ere  vi  alligevel  strax 
enige  om,  at  den  Skjonhed,  som  tiltaler  os  i  Konstvær- 
ket, i  det  virkeligt  sande  Konstværk,  den  er  hentet  umid- 
delbart fra  den,  der  taler  til  os  rundt  omkring  i  Skabnin- 


27 


gen;  at  netop  det,  at  vi  ere  i  Stand  til  at  føle  for  Skj en- 
heden i  Konstværket,  forudsætter  aldeles  nødvendigt,  at 
Konstneren,  der  ikke  alene  ser  Skjønheden,  som  vi,  men 
selv  formaar  at  frembringe  den  igjen,  i  det  Væsentlige 
maa  være  enig  med  os  i,  hvad  vi  anerkjende  for  at  være 
skjønt  rundt  om  i  hele  Naturen,  og  at  altsaa  vi  som  Be- 
skuere maa  falde  aldeles  sammen  med  Konstneren  i  at 
nyde  Naturens  og  Gjenstandenes  Skjønhed. 

Men  maaske  det  ikke  vilde  være  af  Vejen,  inden  vi 
gaa  over  til  nærmere  at  udvikle  Konstværkets  Skjønhed, 
eller,  rettere  sagt,  nærmere  at  betegne  de  Betingelser, 
under  hvilke  Konstneren  kan  gjengive  os  Naturens  Skjøn- 
hed, om  vi  da  først  dvælede  et  Ojeblik  ved  at  betragte 
Gjenstandenes  eller,  om  De  ville,  hele  Verdens,  hele  Skab- 
ningens Skjønhed.  Naturligvis  taler  jeg  her  nærmest 
om  den  Skjønhed,  der  kan  komme  i  Betragtning,  naar 
Talen  er  om  at  se  Naturen  fra  et  konstnerisk  Standpunkt. 
Men,  da  dette  er  et  saa  overordentligt  rigt  og  omfattende 
Emne,  og  da  vi  her  blot  kunne  antyde  nogle  enkelte 
Grundtræk  deraf,  ville  vi,  for  at  gjøre  os  det  saa  let  an- 
skueligt som  muligt,  søge  det  simpleste  Udgangspunkt, 
for  desto  sikrere  at  forfølge  Naturens  Skjønhed  i  dens 
Mangfoldighed;  og  det  er  naturligvis  der,  hvor  Nydelsen 
af  denne  Skjønhed  er  mest  primitiv,  det  er  i  den  Maade 
hvorpaa  Barnet  nyder  samme :  nemlig  kun  som  en  aldeles 
ren  sanselig  Gjenstand.  Jeg  taler  her  om  Barnet  i  dets 
første  Udviklingsperiode,  da  alt  det  Glimrende,  det  Bro- 
gede, den  lyse  muntre  Farve  især  tiltaler  det,  da  det 
griber  efter  Lyset,  da  Sølvranglen  ligesom  enhver  farvet 
Gjenstand,  det  kan  faa  fat  paa,  skal  i  Munden;  altsaa 
netop     i     den    Periode ,    hvor     den    rent     sanselige    Til- 

fredsstillelse  spiller  Hovedrollen  ved  Nydelsen  af  Skjønhe- 
den.  Vi  se,  at  den  Tilfredsstillelse  som  Synet  alene 
kan  give,  varer  kun  et  Øjeblik,  saa  vil  Barnet,  som  sagt, 
gribe  i  Lyset,  putte  i  Munden,  og  allerede  gjennem- 
gaa  de  bitre  Skuffelser,  som  følge  med  at  ville  tilfreds- 
stille sin  graadige  Higen  efter  at  nyde  det  Skjønne  paa 
anden  Maade  end  den,  hvorpaa  det  skal  nydes.  Vi  kunde 
finde  lignende  Træk  hos  de  vilde  Nationer,  men  jeg  vil 
dog  helst  dvæle  ved  Barnet,  hvor  de  vise  sig  selvstæn- 
digst. Det  er  ganske  sikkert  ikke  alene  Barnet,  der  har 
denne  Nydelse,  men  ogsaa  den  voxne  Mand,  den  fuldt 
udviklede  Kvinde ,  ogsaa  de  glæde  sig  ved  at  se  den 
blanke  Havflade  eller  en  enkelt  Draabe,  der  som  en 
Ædelsten  funkler  imod  Solen,  ved  at  se  de  ædle 
Metaller  glimrende  med  Guldets  rene  Farve ;  ja  selv  det 
langt  simplere  Stof  med  den  glatte  Overflade,  den  smukke 
Texturs  fuldkomment  rene  Farve  tilfredsstiller  Ojet,  og 
kun  om  dettes  Tilfredsstillelse  taler  jeg  her.  Jeg  vil  ikke 
vove  at  komme  med  saadanne  Billeder  som  »den  dunkle 
eller  den  gyldne  Vin  i  Bægeret« ;  det  kunde  give  An- 
ledning til,  at  man  formodentlig  atter  da  vilde  erindre 
mig  om,  at  det  gaar  os  ikke  synderligt  bedre  end  Barnet 
med  den  æsthetiske  Nydelse  af  Farverne  og  Skjønheden. 
Men  her  er  blot  den  væsentlige  Forskjel,  at  denne  Barnets 
Nydelse  er  hurtigt  forbigaaende,  er  aldeles  flygtig,  uden 
at  bringe  Tilfredsstillelse;  vi  derimod  fordre  mere;  vi 
ville  ikke  alene  have  Sansen  et  Øjeblik  tilfredsstillet, 
mættet,  —  Synets  Sans  blot  som  Synets  Sans;  —  vi 
fordre  selv,  at  Tanken,  at  den  mere  udviklede,  finere 
Følelse  skal  have  sin  Ret.  Vi  se  ogsaa,  hvor  tidligt 
Folkene    bestræbe   sig  for  at   opnaa  denne,    i  Forhold  til 

den  foregaaende,  allerede  ædle  Tilfredsstillelse.  Vi  se 
det  tydeligste  Bevis  herfor  i  de  Zirater,  som  de  vilde 
Stammer  allerede  vide  at  smykke  deres  Kar  med,  lige- 
som i  den  architektoniske  Skjønkeds  første  Elementer. 

Men ,  imedens  vi  i  disse  Skjønhedens  Grundrids  og 
selv  i  dens  videre  Udvikling  blot  se  Beviser  for,  at  Men- 
nesket allerede  paa  dette  Trin  af  Dannelse  vil  se  lov- 
bundne Linier,  lovbundne  Former,  Former  hvorved  vor  Tanke 
og  Følelse  hellere  og  længere  kan  dvæle,  saa  maa  vi  huske 
paa,  at  det  maaske  ikke  vil  vare  længe,  inden  det  ikke 
alene  er  saadanne  Former  og  Farver,  saadanne  l'illeder, 
hvori  blot  visse  almindelige  Naturlove  gjøre  sig  gjældende, 
han  fordrer,  men  at  han  vil  se  selve  Sjælen  i  Naturen, 
at  han  vil  se  en  levende  Magt,  der  virker  alle  Vegne, 
snart  elskende  eller  hadende,  snart  beskjærmende  eller 
forfølgende.  Her  ere  vi  komne  til  et  vigtigt  Overgangs- 
stadium  i  Betragtningen  og  Nydelsen  af  Naturens  Skjøn- 
hed,  til  det  Moment,  hvor  Skjønheden  ikke  længere  alene 
er  sanselig,  men  hvor  den  tillige  er  ethisk,  hvor  den  til- 
lige bliver  et  Udtryk  for  den  sjælelige  og  sædelige  Kraft 
ogVillie.  Det  er  det  dejlige  Moment  i  Menneskeslægtens 
Udvikling,  hvor  det  træder  tydeligt  frem  for  ham,  at  han 
er  skabt  i  Guds  Billede;  det  er  den  mærkelige  Overgang, 
hvor  altsaa  netop  Mennesket  som  Guds  Billede,  netop 
Skjønhedens  ypperste  og  højeste  Præg  viser  sig  for  ham 
alle  Vegne,  hvor  velgjørende  Væsener  lede  hans  Fjed,  hvor 
Engle  forkynde  ham  Herrens  Villie ,  hvor  den  Draabe, 
der  lædsker  ham,  den  Skygge,  der  kvæger  ham,  modtages 
af  Væsener,  der  som  oftest  ligne  dem,  han  har  set  i 
Form  af  beskyttende  Engle  ledsage  sig,  og  hvor  Tak  og 
Erkjendtlighed     paa     Øjeblikket     følger     efter    Nydelsen. 


30 

Altsaa,  vi  staa  nu  paa  det  Punkt,  da  selv  den  ydre 
sanselige  Skjønhed,  i  den  højeste  Potents  naturligvis  som 
det  er  muligt  for  Mennesket  paa  sit  daværende  Stand- 
punkt at  forestille  sig,  bliver  den  Form,  hvorunder  den 
sjælelige  og  sædelige  Kraft  og  Villie  udtaler  sig;  og  her 
se  vi,  at,  ligesom  Skjønheden  tyder  hen  paa  det  Gode  og 
Velgjørende,  saaledes  tyder  Hæslighed,  Hæslighed  i  legemlig 
Lidelse ,  modbydelig  Sygdom ,  enten  hen  paa  Straf  af 
forfølgende  Guddomme,  eller  paa  Prøvelser,  som  mægtige 
Kræfter  uden  den  højere  Guddoms  Villie  tillade  sig  at 
sende  de  Dødelige.  Se  Hiob  paa  Sygelejet!  Ja,  han 
mistede  sine  Rigdomme,  sine  Hjorder  og  sine  Børn;  det 
var  jo  sørgeligt;  men  han  sagde  endda:  Jehovahs  Navn 
være  lovet!  Jehovahs,  som  gav  og  som  tog!  Derfor 
sagde  hans  Fjender  til  Jehovah :  slaa  hans  Legeme,  lad 
ham  blive  til  en  Skræmsel  for  sine  Venner,  saa  skal  Du 
se!  Der  have  vi  det  tydeligt  udtalt:  derfor  alle  disse 
mærkelige  Forestillinger,  som  mange  Gange  træde  saa 
betydningsfuldt  op  for  os  i  det  gamle  Testament:  »hvorfor 
den  Mand  er  straffet  paa  den  Maade«;  derfor  disse 
voldsomme  Billeder,  hvormed  vi  i  de  ældste  græske  Over- 
leveringer se  Kamp  og  Tvedragt  skildrede,  disse  blodige 
rovgjerrige,  kamplystne  Guder;  derfor  den  Rædsel,  der 
knytter  sig  til  Dødsangsten,  maaske  stærkest,  frygteligst 
udtalt  i  Medusa,  dette  Hoved,  der  zitrer  i  den  sidste 
Dødskamp.  Men  vi  blive  ikke  staaende  paa  dette 
Punkt.  Der  kommer  den  Tid,  hvor  vi  se  med  et  friere 
Blik  paa  Naturen,  hvor  vi  skarpere  sondre  mellem  de 
styrende  Love  og  det  rent  Sjælelige  i  Mennesket;  der 
kommer  den  Tid  altsaa,  hvor  den  synlige,  velgjørende, 
beskyttende,    men    ogsaa    mange    Gange    fjendtlige,    for- 


færdende  Guddom  viger  fra  Naturen,  og  hvor  dennes 
Skjønhed  bliver  Udtalelse  af  Love,  der  styres  af  en 
alvis  Magt.  Der  er  nu  ikke  længer  Tale  om  at  se 
umiddelbart  det  Guddommelige  i  Naturkræfterne,  og  for- 
saavidt  vilde  maaske  paa  dette  sidste  Stadium  Kredsene 
af  Skjønhedsudtrykkene  være  blevne  indskrænkede  for  os, 
medens  de  dog  paa  den  anden  Side  og  paa  en  langt 
betydningsfuldere  Maade  udvides  dreved ,  at  der  sker  en 
Spaltning  indenfor  Naturskj  enhederne  s  enkelte  Kredse, 
hvorved  en  saadan  Rigdom  paa  Modsætninger  fremkommer, 
at  det  bliver  vanskeligere  for  os  at  følge  og  fatte  Skjøn- 
heden  i  dens  Helhed.  Der  vil  vise  sig  mangfoldige  højst 
forskjelligartede  Bestræbelser,  og  enhver  af  disse  vil  søge 
sin  Skjønhedsretning  og  naturligvis  tilsidst  ende  med  at 
blive  ensidig.  Selv  den  Sans  for  den  sædelige  og  sjæle- 
lige Skjønhed,  som  vi  nylig  bemærkede  havde  en  saa 
stor  og  velgjørende  Indflydelse  paa  hele  vor  Betragtning 
af  den  ydre  Verden,  selv  denne  sædelige  Bestræbelse  vil 
mange  Gange  træde  hæmmende  frem,  vil  virkelig  ind- 
skrænke en  fri  og  dog  aldeles  ren  Nydelse  af  Skjønheden. 
Den  Bestræbelse  fremdeles,  at  tinde  Sandheden,  at  finde 
de  Love,  hvorefter  hele  Skabningen  styres,  vil  føre  til 
Opdagelsen  af  nye  Skjønheder;  men  det  er  Erkjendelses- 
skjønheder,  og  de  ville  mange  Gange  være  saadanne,  at 
Følelsen  ikke  strax  formaar  at  fatte  og  følge  dem,  men 
tvertimod  ofte  vil  tro  sig  tilsidesat,  overset  og  krænket  i 
det  Monopol,  den  havde  til  ene  og  alene  at  se  og  føle 
Skjønheden.  Selve  Nytten  træder  her  frem.  Se  til  Forst- 
manden, til  Landmanden,  til  den,  der  har  med  Kvæget 
at  gjøre,  til  Hippologen  o.  s.  v. ,  alle  disse  Mænd  for- 
følge en  bestemt  Skjønhedsretning;   men   de   forfølge   den 

ensidigt  og  udelukkende,  de  ville  ikke  anerkjende  Andet 
end  den,  de  blive  blinde  og  glemme  det  Skjønne,  hvor 
det  dog  ligger  umiddelbart  for  Dagen.  Men  det,  som  er 
det  Væsentlige,  er,  at  Skjønheden  har  faaet  en  videre 
Sfære  at  udbrede  sig  i,  det  er,  at  vi  blive  opmærksomme 
paa,  at  der  er  ingen  Kreds,  hvorfra  Skjønheden  er  ude- 
lukket, det  er,  at  vi  komme  rigtigt  til  at  føle,  hvorledes  vi 
selv  i  den  højeste  Skjønhedserkj endelse,  naar  den  gaar  over 
til  umiddelbart  at  skue  Konsten,  kun  fatte  stykkevis;  og  den 
Skjønhed  desuden,  der  viser  sig  i  mangfoldige  Retninger, 
under  de  jordiske  Vilkaar,  i  det  forkrænkelige  Stof,  den 
er  flygtig,  ustadig,  den  henvisner  og  henvejres,  men 
kommer  ogsaa  altid  igjen,  den  er  bestandig  med  ny  Kraft 
til  Stede.  Men,  idet  den  skal  aabenbare  sig  saa  uafladeligt 
under  saa  mangfoldige  Forhold,  paa  saa  mangfoldige 
Maader  for  os,  hvor  kunne  vi  da  vente,  at  vi  skulde  have 
Evne  til  at  fatte  og  føle  den  alle  Vegne?  Hvor  ofte  sukke 
vi  efter  Skjønheden,  omgivne  af  lutter  Skjønhed;  hvor 
ofte  klage  vi  over,  at  vi  ikke  finde  Skjønheden  noget- 
steds hél,  og  at  der  alle  Vegne  ere  Mangler,  alle  Vegne 
klæber  Støvets  Forkrænkelighed  og  Forfængelighed  og 
Syndefaldet  ved  den,  og  hvorledes  klage  vi  med  Urette! 
Hvor  aabenbart  ligger  dog  ikke  Manglen  blot  i  vort  Øje,  i 
at  vi  ikke  formaa  at  gribe  Skjønheden,  hvor  den  viser  sig. 
»Ja,  det  var  nylig  saadan  en  dejlig  Sommeraften;  men 
lige  som  Solen  gik  ned  paa  den  vestlige  Horizont,  kom 
der  en  styg  plettet  Sky  og  forstyrrede  hele  Harmonien,« 
Eller:  »Jeg  befandt  mig  i  den  følelsesfuldeste  Stemning, 
fremkaldt  ved  Naturens  Skjønhed  den  Aften,  men  jeg  var 
nær  snublet  over  en  Skrubtudse  eller  en  Snog;«  eller: 
»mit  Øje  faldt  paa   et  ulykkeligt  henvisnet  Træ,    og    — 

hele  Glæden  var  forbi.«  —  En  ung  Herre  har  maaske 
følt  Henrykkelse  ved  at  se  paa  en  ung  Dame,  og  hans 
Begejstring  for  hendes  Skjonhed— ja,  den  er  maaske  alle- 
rede gaaet  over  fra  den  æsthetiske  Følelse  til  Tanken  om 
at  bejle  og  sætte  sig  i  Besiddelse  af  hende.  Men  se! 
saa  vender  hun  Hovedet,  og  hun  har  et  Modermærke  paa 
Kinden,  og  den  Ulykkelige  har  netop  Antipathi  imod  Moder- 
mærker, og  hele  det  dejlige  Ansigt  og  den  sjælfulde 
Glans  i  Øjet  bliver  aldeles  borte;  Modermærket  dækker 
Alt;  forbi  er  Begejstringen  for  Skjønheden  og  forbi  er 
Tanken  om  Forlovelse!  Paa  denne  smaalige  Maade  pine 
vi  os  alle  Vegne ;  paa  denne  ynkelige  Maade  søge  vi,  saa 
at  sige,  at  sønderlemme  Naturens  Skjønhed,  og  tro,  at 
det  ligger  blot  i,  at  det  er  den  simple,  raa  Naturskjønhed. 
«Nej,  Ideens  Skjønhed!  kunde  vi  faa  den  rigtigt  engang, 
kunde  vi  faa  en  Aabenbarelse  af  Skjønheden  hel  og 
holden,  uden  Pletter  og  Modermærker,  ja  saa  skulde  vi 
rigtigt  glæde  og  fryde  os.«  Se,  selv  denne  Længsel  har 
noget  højst  Betydningsfuldt  hos  sig,  noget  Smerteligt  og 
noget  Glædeligt.  Selv  denne  Længsel,  skjøndt  den  vidner 
om,  hvor  hurtigt  de  mange  dejlige  Indtryk  ere  svundne, 
hvor  snart  Omridsene  ere  blevne  utydelige  og  Farverne 
have  tabt  deres  Styrke,  selv  den  vidner  om  den 
inderlige  Trang,  vi  have  til  at  se  Skjønheden  Ansigt  til 
Ansigt. 

Det  er  i  en  saadan  Stemning,  Konsten  møder  os; 
det  er  i  en  saadan  Stemning,  den  indbyder  os  til  sit 
Hjem,  og  nu  komme  vi,  nu  se  vi,  og  nu  modtage  vi 
en  Mængde  Indtryk,  som  vare  halvt  udslukkede;  nu  for- 
nyes mangt  for  lang  Tid  siden  forsvundet  Træk  med 
Kraft  og  Skjønhed;  paa  én  Gang  faa  vi  Øjet  op  for  den 

Rigdom,  vi  ere  omgivne  af,  og  idet  vi  saaledes  have 
svælget  i  denne  nyvakte  Skjønhed,  saa  synes  vi,  at  det 
maa  ligge  deri,  at  Konsten  formaar  ganske  anderledes 
at  skildre  Skjønheden  uhildet  og  ubunden,  end  naar  den 
aabenbarer  sig  i  selve  Naturen.  Vi  drømme  nu  igjen  om 
en  Ideens  Skjønhed,  som  skal  træde  os  i  Møde  i  disse 
Former  af  Landskaber,  Mennesker,  Dyr  eller  Helte- 
begivenheder, eller  hvad  det  er,  vi  se  for  os,  og  saa  glemme 
vi,  at  Konstneren  eller  Konsten  formeligt  narrer  os ,  saa 
glemme  vi,  at  vi  netop  ere  revne  ud  af  al  den  Uro,  som 
hidtil  har  besværet  os,  at  Konsten,  idet  den  stiller  sig 
paa  et  roligt  Standpunkt,  fri  for  Lidenskaber,  fri  for 
Sorger  og  al  den  Storm  og  Tummel,  som  kan  omgive  os, 
idet  den  netop  fremfører  det  for  os,  som  vi  saa  ofte  med 
dumt  Oje  ere  gaaede  forbi,  saa  gjør  den  dog  ikke  Andet 
end  give  os  en  Del  af  det  Hele,  vi  have  fordret,  et 
Stykke  af  det,  vi  for  lang  Tid  siden  burde  have  opfattet, 
da  det  stod  for  os  i  sin  fuldkomne  Helhed.  Dog,  vi  ere 
lykkelige  ved  vor  Skuffelse;  men,  idet  vi  ere  lykkelige 
ved  den,  skulle  vi  dog  derfor  ikke  blive  ved  at  leve  i 
den,  skulle  vi  dog  bestræbe  os  for  at  se,  hvad  det  da 
egentlig  er,  som  gjør  Forskjellen,  gjør  at  vi  der  nyde 
Skjønheden  frit  og  fuldstændigt  og  med  en  Friskhed  og 
Fuldendthed,  hvori  vi  aldrig  før  troede  at  vi  kunde  have 
nydt  den.  Naar  vi  blive  lidt  rolige;  naar  vi  først  rigtigt 
have  mættet  os  i  Konstnydelsen  og  komme  paa  det  Punkt, 
at  vi  begynde  at  anstille  Reflexioner  over,  hvad  det 
egentlig  er,  vi  nyde;  naar  vi  begynde  at  gjennemgaa  alle 
de  Gjenstande,  vi  have  betragtet,  og  tillige  at  gjøre  os 
Regnskab  for  saa  meget  Andet,  som  lækkes  os  og  som 
fremkalder  ny  Nydelse  hos  os,  saa  blive  vi  snart  opmærk- 

somme  paa,  at  Meget  af  det,  ri  for  have  forkastet  og 
vendt  os  bort  fra,  det  er  der,  og  det  støder  os  ikke 
længer  fra  sig,  det  tiltaler,  det  fængsler  os  tvertimod. 
Vi  se,  jo  nærmere  vi  betragte  Konstværket,  at  Konstneren 
ingenlunde  gaar  ud  paa  at  give  dette  pletfrie  Skjønheds- 
billede,  som  vi  bestandigt  drømte  om  og  længtes  efter; 
vi  se,  at  Konstneren  ogsaa  altid  giver  os  Skjønheden, 
saaledes  som  vi  se  den  i  Naturen,  at  det  egentlig  ikke 
er  Gjenstandene  selv,  som  ere  forskjellige  fra  det,  vi  der 
saa;  men  at  det  er  Maaden,  hvorpaa  de  ere  sete,  at  der 
er  blot  den  Forskjel,  at,  medens  vi  stode  hildede  paa 
mangehaande  Maader,  saa  stod  Konstneren  rolig,  at  der 
er  den  Forskjel,  —  for  at  udtale  det  skarpt  —  som 
der  er  imellem  det  at  staa  foran  Billedet  af  en  voldsom 
Storm  med  fraadende  Bølger,  hvor  Skibet  kastes  imod 
Klippen  og  knuses  i  Vrag,  og  —  jeg  xil  ikke  sige  at 
være  i  en  saadan  Tilstand,  men  blot  at  se  den  i 
Virkeligheden  i  Nærheden.  Altsaa  Ro,  det  at  se  Gjen- 
standen  uden  Lidenskab,  se  den  idet  man  blot  søger  det 
Skjønne,  og  dog  fuldkomment  trænger  ind  i  den,  det  er 
egentlig  det,  som  nærmest  sondrer  Konstneren  i  hans 
Betragtningsmaade  fra  os  Andre;  det  er  derved,  han  for- 
maar  at  virke  saa  gribende,  saa  alvorligt  paa  os. 

Men  vi  rille  lægge  Mærke  til  adskillige  andre  Om- 
stændigheder. Vi  talte  før  om,  at  dette  eller  hint  krænkede 
os,  idet  ri  mødte  det  i  Naturen,  og  nu  se  vi,  at  her  gaar 
det  fortræffeligt.  Denne  Vase  f.  Ex.,  hvis  Blomster  ere 
forstyrrede  og  forrevne  af  Vinden,  fængsler  os;  ja  selv 
det  Naturlige,  der  gaar  igjennem  Fremstillingen,  forøger 
Nydelsen,  og  vi  vilde  ikke  ombytte  den  med  den  nyde- 
ligste Bouquet  i  det  skjønneste  Solskin.      Eller  se  denne 

øde,  nøgne  Fjeldegn:  vi  have  kjedet  os  umaadeligt,  da  vi 
droge  over  den;  men,  idet  vi  se  det  store  Land  gjengivet  i 
Maleriet,  og  lade  Øjet  fordybe  sig  i  dets  vidtstrakte  Rum, 
blive  vi  grebne  af  en  Anelse,  som  vi  ogsaa  den  Gang 
kunde  have  havt,  dersom  ikke  helt  andre  Formaal  havde 
draget  vor  Opmærksomhed  til  sig.  Men  ikke  alene  dette; 
ogsaa  dette  gamle,  rynkede  Ansigt  fængsler  os,  denne 
smertefulde  Lidelse,  disse  Armodens  Pjalter,  dette 
Uhyggelige  i  Fattigdommens  Vraa,  vi  føle  os  tiltalte  af 
det;  disse  vilde,  larmende  Bonder,  ja,  vi  ønske  at 
være  midt  imellem  dem.  Og  dette  Ansigt,  hvor  Sam- 
vittighedens Angst  udpræger  sig  i  hver  Mine,  denne 
Bevægelse,  som  viser  os,  at  Gru,  en  usigelig  Gru 
forfølger  den  Ulykkelige,  skræmmer  os  ikke  tilbage ,  ikke 
engang  om  vi  vidste,  at  det  var  en  Modermorder,  nej, 
vi  drages  uimodstaaelig  til  ham,  vi  ville  rigtigt  kjende 
dette  Menneskes  Kvaler,  vi  ville  søge  at  forstaa 
Sammenhænget  dermed;  thi  selv  i  disse  Kvaler  er  der 
noget  Ædelt,  noget  Stærkt  og  Dejligt,  der  tiltaler  os;  og, 
selv  om  dette  ikke  er  Tilfældet,  selv  om  vi  træde  frem 
for  et  andet  Syn,  hvor  den  dybeste  Gru  og  Rædsel 
griber  os,  selv  der  føle  vi,  at  der  er  et  Menneske,  at  der 
er  menneskelig  Lidelse,  og  vi  fængsles  deraf. 

Altsaa,  Skjønheden  i  Formernes  Rige  har  paa  dette 
Punkt  Noget  aldeles  tilfælles  med  Skjonheden  i  Digt- 
ningen; den  forsmaar  Intet,  den  véd  at  gjennemtrænge 
Alt,  at  forbinde  sig  selv  med  det  Hæslige,  det  legemligt 
og  sjæleligt  Hæslige  og  Mangelfulde ,  og  forstaar  at  af- 
vinde det  en  ny  Skjønhedsside.  Men  hvor  bliver  da  den 
fuldendte  Skjonhed ,  hvor  er  den  pletfrie ,  den  aldeles 
udadlelige  Form?  Intetsteds,  m.  T. !  Der  er  ingen  Normal- 

form  i  noget  af  alle  Naturrigerne  og  mindst  i  Menneske- 
slægten, og  der  er  ingen  Normalform  i  Konsten;  en  saa- 
dan  vilde  være  en  sørgelig  Sammentrængen ,  en  sørgelig 
Krystallisering  af  Skjønheden  i  en  enkelt  fuldendt  Form 
eller  i  hvad  vi  for  Resten  ville  kalde  den;  det  vilde 
være  en  Fortryllen  af  Skjønheden ,  som  gjorde  den  død 
og  magtesløs,  og,  hvad  der  er  allermærkeligst,  ikke 
engang  gav  os,  hvad  vi  vilde  have,  nej  noget  langt 
ringere.  Ethvert  Forsøg  paa  at  ville  sammensætte 
saadan  en  konstig  Skjonhed  strander  og  mislykkes 
altid.  Det  er  ganske  sandt,  at  endnu  i  den  Periode, 
da  Grækernes  Konst  havde  Livskraft,  endnu  paa  Alex- 
ander den  Stores  Tid,  kunne  vi  tydeligt  se,  at  der  er 
en  Bestræbelse,  som  gaar  ud  over  det,  vi  ellers  ville 
kalde  at  fatte  S kj finheden  ligefrem  og  umiddelbart  som 
den  fremtræder  i  Naturen.  Men  ved  nærmere  Betragtning 
finde  vi,  at  de  gamle  Grækere  ikke  lode  sig  saaledes 
skufle  af  Fantomer,  som  de  moderne  Evropæere;  vi  tinde 
at  der  var  i  alt  Fald  kun  Talen  om  at  opnaa  en  beregnet 
Virkning,  men  ingenlunde  om  at  fremstille  en  idealsk 
Skjonhed.  Og  det  er  ganske  mærkeligt,  at  alle  disse 
Dromme  om  ideale,  fuldendte,  pletfri  Former  egentligt 
først  vaagne  og  faa  Liv,  naar  Skjonhedssansen  er 
svækket;  det  er  kun  i  denne  Overgangsperiode,  i  en  saa- 
dan Periode,  som  følger  efter  at  alle  de  mægtige  Aander, 
Rafael,  Michel  Angelo,  Tizian  og  de  store  Mestere  i  Belgien 
have  levet,  —  det  er  først  der,  man  kommer  til  at  tale  om 
Idealformer,  og  at  man  leverer  konstmæssige  Figurer,  der 
kun  blive  Carikaturer,  saa  nydelige  og  nysselige  de  end  ere, 
og  som  kunne  træde  frem  og  for  en  kort  Tid  tilfreds- 
stille ;    det    er   først  efter  at  hele  det  17de  Aarhundredes 

kraftige  Naturalisme  i  Spanien  og  Italien  er  afblomstret, 
at  vi  paany  finde  alle  de  kjedelige  Theorier  og  tomme 
idealistiske  Former,  som  træde  os  matte  og  betydningsløse 
i  Møde.  Tag  engang  Canovas  Persevs  og  Thorvaldsens 
Jason,  og  De  ville  da  allerede  føle  Forskjellen  mellem 
det  at  søge  Skjønheden  i  Formerne,  og  at  søge  den  ikke 
alene  i  disse,  —  hvori  den  sikkert  aabenbarer  sig,  —  men 
ogsaa  i  det  hele  Udtryk  af  sjælelig  Villie  og  sædelig 
Kraft,  som  skal  til  for  at  fuldstændiggjøre  og  beaande 
Formerne.  Tag  engang  en  Buste  af  Thorvaldsen,  som 
Pius  den  7de  eller  hans  tro  Cardinal  Consalvi,  og  sammen- 
lign den  med  Gothes  Buste  af  David  eller  af  Rauch  og 
se  der  Forskjellen  mellem  den  charakteristiske  Skaben,  der 
trailer  frem  i  Formerne,  og  dette  vilkaarligt  Lavede,  nu 
Knappen  af,  nu  Læggen  til,  nu  Gjøren  smallere,  nu 
bredere,  blot  for  at  Formen  kan  faa  et  stort  symbolsk 
Udtryk,  det  vil  sige  for  at  en  Carikatur  kan  træde  frem, 
istedetfor  et  besjælet  Billede  af  den  aandrige  Mand,  som 
Konstneren  vilde  fremstille. 

Men  hvad  er  det  da?  Der  maa  dog  ligge  Noget 
til  Grund  for  dette  ideale  Skjønne.  Ja,  det  gjør  der 
ogsaa,  m.  T.,  og  vi  ville  kunne  finde  det  og  glæde  os 
derover.  Vi  maa  ikke  søge  det  ideale  Konstskjønne  i 
afsluttede  bestemte  Former;  vi  maa  søge  det  i  Konstnerens 
Følelse.  Lad  os  lægge  Mærke  til,  at  først  og  fremmest 
maa  Konstneren  have  Kundskab,  Sikkerhed,  Færdighed, 
for  at  kunne  afbilde  sin  Gjenstand;  har  han  ikke  det, 
saa  ville  vi,  om  han  har  nok  saa  meget  Øje  og  Sans, 
føle  et  vist  Savn,  en  vis  Bundethed,  en  Tvungenhed  og 
Hjælpeløshed,  som  forstyrrer  os  Nydelsen  af  hans  Værker. 
Skal  Konstneren  altsaa  fremstille  Gjenstanden,    maa  han 

være  Herre  over  sit  legemlige  Stof;  men  foruden  at  han  maa 
være  Herre  derover,  foruden  at  han  maa  forstaa  at  haandtere 
det  efter  sin  Yillie ,  at  skalte  og  valte  med  det  som  en 
Despot,  maa  han  paa  samme  Tid  være  gjennemtrængt  af  en 
alvorlig  dyb,  varm,  fin  og  levende  Følelse;  han  maa  vide 
at  sondre  imellem  der,  hvox  han  kun  kan  hengive  sig,  kun 
underordne  sig  det  mægtige  Emne,  han  vil  give  et  Billede 
af,  hvor  han,  saa  at  sige,  taber  sig  selv  aldeles  i  det, 
han  vil  fremstille,  staar  selv  blot  som  den  Zitrende,  og 
Underdanige,  der  har  en  forfærdelig  Kamp  at  gjennemgaa 
idet  han  skal  udføre  det,  —  og  saa  der,  hvor  han  er 
hævet  som  en  Hersker  over  sit  let  haandterlige  Stof,  hvor 
han  ligner  Strandfuglen,  der  bestandig  svæver  over 
Bølgerne,  som  hugger  ned  paa  sit  Bytte  og  dypper  Næbet 
02  Yinge-pidseme  i  de  fraadende  Bølger,  men  sluges  ikke, 
som  danser  paa  det  lette  gyngende  Hav,  hvor  den  søger 
sin  Føde,  og  skrækkes  ikke,  thi  den  véd,  at,  idet  dette 
lette  Tæppe  brister,  flyver  den  fri  og  frank  derfra.  Thi, 
for  at  Konstneren  skal  kunne  lade  Lunet  og  Ironien  træde 
frem,  for  at  han  skal  kunne  bemestre  hele  den  muntre, 
overgivne,  drillende,  spottende  Side  af  sin  Konst,  maa 
han  byde  over  den  som  en  Hersker;  ellers  gaar  han 
til  Bunds.  Hans  Stilling  er  vistnok  vanskelig;  han  staar 
paa  den  ene  Side  Fare  for  at  tabe  sig  i  en  raa  Tjenen 
af  Naturen  og  paa  den  anden  Side  for  at  forvilde  sig  til  en 
tom  Abstraction  af  Formerne.  Men  han  undgaar  Faren 
lettest,  naar  Geniet  er  ham  givet.  Altsaa  :  blandt  flere 
Konstværker,  der  alle  ere  dygtige  Arbejder,  er  der  maaske 
et,  der  tiltaler  Dem  mest,  er  det  fordi  det  har  saa  skjønne 
Former?    Nej  ingenlunde;  men  der  er  den  mægtigste  Flugt, 

den  dybeste,  den  varmeste  Følelse;  det  er  det,  der  griber 
Dem,  —  og  det  er  den  sande  Idealisme. 

Og  nu,  m.  T.,  efter  saaledes  at  have  søgt,  desværre 
ubestemt  —  jeg  føler  det  altfor  vel  selv  —  og  i  ufuld- 
stændige Træk  at  stille  Dem  frem  foran  Naturens  og 
Konstens  Skjønhed,  foran  Nydelsens ,  Betragtningens 
Gaaen  op  i  Naturen  og  dennes  Gjenfrembringelse  i 
Konstværket  under  de  forskjellige  Betingelser,  efter  at 
have  sét,  hvorledes  Hovedforholdet  der  stiller  sig,  at  det, 
det  egentlig  kommer  an  paa,  er  Konstnerens  Sjæl  og  ikke 
visse  givne  Former  og  Farver,  ville  vi  i  næste  Time  gaa 
over  til  lidt  nøjere  at  betragte  Konstneren  som  Frem- 
bringer af  Konstværket,  lidt  bestemtere  i  mangehaande 
Retninger  at  se ,  i  hvilket  Forhold  Udførelsens  Skjønhed 
staar  til  Tankens. 


Sjette  Forelæsning. 

Bevægelsen.     Det  sjælelige  Liv.     Momentet.     Det  Historiske 


V  i  talte  sidste  Gang  om  Gjenstandens  Skjønhed  og  om 
den  væsentlige  Indflydelse ,  som  Konstnerens  Maade  at 
betragte  den  paa  fik,  idet  den  fremstilledes  i  Konstværket. 
Men ,  inden  vi  gaa  over  til  nærmere  at  forfølge  denne 
Betragtning  ved  at  fremhæve  væsentlige  Træk  i  mærke- 
lige Skolers  Behandling  af  Konstværkerne,  maajeg,  for  at 
gjøre  Sagen  lidt  klarere,  bede  mine  Tilhørere  om  at  dvæle 


41 

nogle  Øjeblikke  med  mig  ved  et  Par  Punkter,  der  vel 
ere  meget  simple,  men  som  jeg  dog  først  ønskede  at  faa 
fuldstændigt  fremstillede  og  udviklede  for  Dem. 

Det  ene  af  disse  Punkter  er  Bevægelsen.  Det 
ere  vi  nemlig  allerede  enige  om,  det  have  vi  i  en  af  de 
tidligere  Forelæsninger  sét,  at  Konstneren  kun  formaar  at 
gjengive  et  bestemt  Øjeblik,  at  han  foruden  at  være  stum, 
tillige  er  bunden  hertil,  og  idet  vi  sige  et  Øjeblik,  saa 
tyde  vi  med  det  Samme  hen  paa  Livet,  paa  Bevægelsen. 
For  Konstneren  er  Alt  Bevægelse;  der  er  Intet  saa 
stille,  som  jo  for  hans  Oje  kommer  i  Bevægelse.  Be- 
væger det  sig  ikke  selv,  saa  vil  det  undergaa  Forandringer 
ved  Lyset,  der  falder  paa  det,  og  ved  hundrede  andre 
Forhold,  som  jeg  ikke  her  nærmere  skal  betegne.  Altsaa 
selv  i  hele  den  udstrakte  Natur  er  for  Konstnerøjet  Alt 
i  Bevægelse,  Alt  er  Øjeblikke,  som  afløse  hinanden  med 
en  aldrig  standset  Utrættelighed,  uden  at  man  nogensinde 
kan  sige :  i  dette  eller  hint  Moment  er  der  indtraadt  en 
fuldstændig  Hvile.  Men  disse  Øjeblikke  betragte  vi  ikke 
alene  som  Tidsmaal,  eller  —  rettere  sagt  —  det  er  os 
mindre  vigtigt,  hvilken  Betydning  Øjeblikket  faar  som 
Tidspunkt;  thi  idet  vi  betragte  Bevægelsen,  som  Konstneren 
jo  efter  vor  Formening  egentlig  ikke  skulde  være  i  Stand 
til  at  gjengive,  saa  er  der  noget  Andet  i  Øjeblikket,  som 
vi  skulle  fastholde,  og  det  er,  at  ethvert  Øjeblik  er  et 
Produkt  af  foregaaende  Øjeblikke  og  vil  gaa  over  i  et 
efterfølgende  Øjeblik.  Det,  der  altsaa  er  det  Væsentlige 
for  Konstneren,  er  at  give  os  Øjeblikket  saaledes,  at  vi 
forstaa  det  foregaaende,  og  at  vi  se  det  efterfølgende. 
Men,  som  jeg  før  bemærkede,  der  er  aldrig  i  noget  Øjeblik 
Hvile  eller  Ro ;  selv  i  de  større  Afdelinger,  som  vi  kunne 

kalde  de  længere  Øjeblikke ,  som  f.  Ex.  i  Dagens  for- 
skjellige  Perioder,  Morgen,  Middag  og  Aften,  selv  i 
enhver  af  disse  er  der  atter  en  Uendelighed  af  Under- 
afdelinger, og  altsaa,  hvor  Konstneren  tror,  at  han 
endelig  skulde  være  i  Stand  til  at  gribe  et  Moment,  som 
han  kunde  fastholde,  der  bliver  han  endda  skuffet.  Lad 
os  engang  blot  betragte  et  Par  Malerier  oppe  i  den  kgl. 
Samling,  hvoraf  det  ene  forestiller  Morgenen,  det  andet 
Aftenen.  Lad  os  først  gjenkalde  i  vor  Erindring  f.  Ex. 
Both's  "Morgen«.  De  huske  den  sikkert  allesammen. 
Den  er  saa  frisk,  saa  klar,  saa  lys.  De  kunne  se  det 
paa  Dampene,  der  stige  op  fra  Højderne:  ja,  det  er 
Morgen,  Solen  er  allerede  fuldkomment  oppe,  skjøndt  vi 
ikke  se  den,  disse  Dampe  ville  formodentlig  gaa  over  i 
Skyer,  eller  de  forkynde  os  allerede  en  meget  varm  Dag. 
Betragt  Egetræerne,  de  italienske  Egetræer,  vel  at 
mærke,  som,  ere.  i  Forgrunden.  Se  paa  alle  deres  Blade, 
paa  Spillet  i  dem,  paa  deres  halve  og  hele  Gjennem- 
sigtighed,  deres  Reflexer,  og  beundre  hvorledes  Konstneren 
har  vidst  at  benytte  dette  Træ  med  Fordel,  saa  at  vi 
ligesom  føle  den  sagte  Morgenvind  vifte  derigjennem.  Se 
paa  Skyerne,  hvilke  egne  Former  de  have;  jeg  vil  ikke 
sige,  at  Skyerne  just  ere  det  Heldigste  i  Billedet,  men 
Valget  er  imidlertid  i  og  for  sig  heldigt ,  det  er  netop 
saadanne  Skyer ,  som  høre  Morgenen  til ;  og  saa  er  der 
i  Skyggerne  i  Baggrunden  en  Dybde,  som  ogsaa  betegner 
Morgenen  med  al  sin  Dug  og  Kjølighed  og  danner  en 
kraftig  Modsætning  til  den  blændende  Dagglans,  der  er 
i  Færd  med  at  udbrede  sig.  Og  betragt  nu  paa  den  anden 
Side  Aftenhimlen  i  Swanevelt's  store  Billede,  og  fornem, 
hvad  der  er  for  en  Lunhed   i  denne  Aften,    den   er  ikke 

kjølig,  som  Both's  Morgen,  man  føler  den  varme,  klare 
Dag,  som  er  gaaet  forud;  se,  hvorledes  disse  fine  Skyer, 
som  vi  ogsaa  her  paa  smukke  Sommeraftener  se  paa 
Himlen,  trække  langsomt  op  over  Hvælvingen,  hvorledes 
Træernes  Blade  staa  saa  stille  og  rolige,  og  hvad  det  er 
for  en  uendelig  Længsel,  der  gaar  igjennem  hele  Stykket, 
og  De  ville  saa  føle,  at  Aftenens  Time  allerede  er  der, 
at  Natten  snart  vil  komme,  for  at  igjen  en  ny  Morgen 
kan  oprinde.  Og  læg  nu  Mærke  til,  hvor  forskjellig 
Bevægelsen  er  i  disse  to  Stykker,  —  og  i  dem  begge  er 
der  Bevægelse  —  se ,  hvorledes  hos  Both  Alt  røber 
Friskhed,  Lethed  og  Hurtighed,  medens  Alt  hos  Swane- 
velt  hentyder  r,aa  Stilhed,  paa  Hvile  og  Ro.  Men  hvor- 
ledes er  det  lykkedes  Konstneren  at  frembringe  sine  Ind- 
tryk? Naturligvis  derved,  at,  skjøndt  vi  ikke  kunne  gjøre 
os  rede  for  de  ydre  Love  for  Bevægelsen,  uden  at  vi 
have  givet  os  af  med  den  derhen  hørende  Videnskab, 
forstaa  vi  dog  strax  disse  Loves  Virkninger,  fordi  vi  ere 
vante  til  at  se  dem.  Det  gaar  her  i  det  Stille,  som  i 
det  Voldsomme :  med  de  samme  Bevægelser  ville  lignende 
Former  gjentage  sig,  og,  idet  vi  altsaa  se  saadanne,  selv 
inden  vort  Øje  har  opfattet  den  gjorte  Bevægelse,  saa 
kjende  og  forstaa  vi  den  allerede.  Og  hvor  flygtigt  er 
ikke  det  Blik,  vi  kaste  paa  Naturen,  vi  faa  ikke  engang 
Tid  til  at  se  selve  det  Bevægede  bevæge  sig,  fordi  Ojet 
og  Tanken  tager  en  ganske  anden  Flugt,  og  fordi  vi  i 
Naturen  altid  ere  vante  til  hurtigt  at  fatte  og  gribe 
Fænomenet.  Konstneren  har  derfor  alt  gjort,  hvad  han 
behøver,  naar  han  heldigt  har  betegnet  det,  der  i  Naturen 
under  lignende  Forhold  vil  vise  sig  for  os  i  Bevægelse; 
denne  skulle  vi  nok  selv  fremkalde.     Men   dette   gj ælder, 

som  sagt,  ikke  alene  om  det  stillere  Naturliv;  det  gj ælder 
selv  der,  hvor  Bevægelsen  er  ulige  voldsommere,  selv  der, 
hvor  Skyerne  ere  udpidskede  og  forblæste  af  Vinden, 
hvor  Træernes  Grene  bøje  sig,  ja  selv  foran  det  fraadende 
Vandfald.  Hvad  skulde  synes  umuligere,  end  at  Maleren 
skulde  være  i  Stand  til  at  fremstille  et  Vandfald?  og  dog, 
dersom  man  nogensinde  har  staaet  foran  et  Vandfald, 
dersom  man  har  set  paa  al  den  Kogen  og  Skummen  og 
Larmen  og  paa  alle  disse  talløse  Raketter,  smaa  og  store, 
som  stige  op,  hvis  Vandfaldet  er  større,  eller  alt  det  uende- 
lige, flagrende ,  flygtige,  brusende  og  sydende  Skum ,  som 
bevæger  sig  ogsaa  paa  det  mindre  Vandfalds  Overflade, 
véd  man,  at  man  saaledes  fordyber  sig  deri,  at  hele  denne 
lyse ,  let  bevægelige  Vove  staar  for  En  næsten  som  en 
rolig  Flade.  Vil  Konstneren  saaledes  gjengive  de  mest 
slaaende  Træk,  der  betegne  Vandets  besynderlige  Spillen 
og  Brusen  og  den  ejendommelige  Overgang  fra  de  skum- 
mende Bølger  til  den  forholdsvis  stillere  Flade,  Træk, 
som  han  har  mærket  sig  og  gjemt  i  sin  Erindring  —  thi 
copiere  dem  kan  han  ikke  —  saa  har  han  det  ganske  i  sin 
Magt  at  skuffe  os.  Vi  behøve  blot  at  kaste  Blikket  paa 
Everdingens  store  Vandfald  i  Samlingen  eller  Ruysdael's 
Maleri  med  den  knækkede  Bøgestamme,  for  at  føle,  hvor  for- 
skjelligt  de  forskjellige  Konstnere  efter  deres  Personlighed 
og  det  givne  Stof  vide  at  fremstille  denne  Bevægelighed 
i  Konstværket.  Dersom  altsaa  Konstneren  véd  at  give 
selve  den  Bevægelse,  der  fremgaar  af  de  ydre  Love, 
hvor  Bevægelsen  ene  og  alene  fastholdes  ved  rigtigt  og 
heldigt  at  antyde  det,  som  egentlig  betegner  den  i 
det  enkelte  Øjeblik,  saa  ville  vi  ogsaa  kunne  begribe,  at 
Konstneren  kan  give  Bevægelsen  hos  Dyr  og  Mennesker. 

Men  nu  opstaar  der  et  andet  Spørgsmaal :  kan  han 
da  ogsaa  med  det  Samme  give  det  Besjælede? 

Her  træffer  det  sig  saa  heldigt,  at  netop  Menneskets 
Ydre  og  Indre  for  at  kunne  virke  og  handle  maa  være  i 
fuldkommen  Samklang,  at  netop  Bevægelsen  ganske  sikkert 
vil  angive  os,  hvad  der  foregaar  hos  Mennesket,  hvad 
Hensigten  er  med  den  eller  den  Bevægelse,  hvad  det  er, 
han  vil,  og  selve  Bevægelsen  sker  efter  lignende  Love, 
som  de,  der  vise  sig  for  os  i  den  ydre  Verden.  Altsaa 
Konstneren  vil  her,  naar  han  er  heldig  i  at  give  os  det 
Betegnende,  med  samme  Lethed  og  Sikkerhed  sætte  os  i 
en  saadan  Tilstand,  at  vi  tro,  at  Tingene  ske  for  os. 
Maa  jeg,  for  nojere  at  forklare  dette,  fremhæve  et  Par 
Figurer  paa  Billeder  oppe  i  Galleriet.  De  erindrer 
Hi-torien  der  er  fremstillet  paa  Rubens' Billede:  »Salomons 
Dom«  og  De  husker  den  knælende  Moders  Skikkelse; 
Salomon-  har  sagt:  »Barnet  skal  deles«,  men  han 
giver  i  dette  Gjeblik  et  Vink,  som  gjor,  at  Bøddelen 
holder  inde  med  Udførelsen  af  Dommen ,  fordi 
Moderen  kaster  sig  ned  og  anraaber  Kongen  om 
hellere  at  give  Barnet  helt  og  uskadt  til  den  Anden, 
der  gjør  Fordring  paa  det.  Læg  nu  Mærke  til  den 
Bevægelse,  Konstneren  der  har  udtrykt*)  og  som  slaaende 
udtaler  sig  igjennem  Moderens  Figur,  og  kast  saa  Blikket 


")  Jeg  beder  Dem  vel  at  lægge  Mærke  til,  at,  naar  jeg  anfører 
saadanne  Exempler,  vil  jeg  aldrig  paatage  mig  at  borge  for,  at 
den  eller  den  Figur  i  Et  og  Alt  er,  hvad  den  skal  være;  der 
kan  være  en  hel  Del  at  sige  imod  samme,  imod  deus  enkelte 
Former,  der  kan  endogsaa  være  Mangel  paa  Korrekthed  i  enkelte 
Ting,  men  Grunden,  h\orfor  jeg  fremhæver  Figuren,  er  den,  at 
det,  jeg  nærmest  vil  henlede  Opmærksomheden  paa,  er  lykkedes 
Konstneren  aldeles  fortræffeligt 

paa  et  andet  nederlandsk  Billede  af  den  v.  Dyck'ske 
Skole  i  Samlingen;  det  forestiller  en  Mand,  der  af  en 
Helgen  føres  hen  til  Maria  og  anbefales  til  hendes 
Varetægt.  Helgenen  er  vant  til  at  omgaaes  med  for- 
nemme, himmelske  Personer,  og  han  er  ganske  hjemme 
der:  men  Manden  har  aldrig  været  der,  og,  idet  han 
falder  paa  Knæ,  ser  man,  hvorledes  han  er  greben  af  en 
isnende  Ærefrygt.  Se,  hvorledes  her  en  vis  Ro  og  Ær- 
bødighed gaar  igjennem  hele  Personen;  selve  Bevægelsen 
er  simpel  og  ligefrem  i  Modsætning  til  Moderens, 
der  er  hurtig  og  voldsom ;  hele  hendes  Angst  er 
udtrykt  i  Legemets  Bevægelse,  den  ligner  en  Moders, 
som  sér  sit  Barn  krybe  op  i  et  aabentstaaende  Vindue, 
hun  véd  alt,  hvad  der  vil  ske,  og  styrter  hen  for  at 
gribe  det  med  en  ustandselig  Raskhed  og  Heftighed.  — 
Jeg  valgte  her  to  Exempler,  hvor  Bevægelsen  tyder  hen 
paa,  hvad  der  foregaar,  selv  om  vi  ikke  se  Ansigtet. 
Saaledes  er  Bevægelsen  hos  Moderen  nok  for  at  forstaa, 
hvad  der  foregaar  i  hendes  Ansigt,  der  er  skjult  for  os. 
Vi  se  og  føle  hele  det  Spændte,  hele  Angsten,  der  maler 
sig  i  det,  skjøndt  Konstneren  kun  viser  os  hendes  !Nakke. 
Jeg  har  ladet  mig  sige  —  og  noget  Sligt  kan  vel  være 
rimeligt  —  at,  naar  To  fægte  sammen,  søger  den  Ene 
med  sit  Blik  ingenlunde  Modstanderens  Vaaben,  men 
hans  Oje,  og  ved  opmærksomt  at  følge  det,  véd  han 
allerede,  hvilken  Bevægelse  Modstanderen  vil  gjøre.  Det 
var  smukt,  om  jeg  kunde  være  i  Stand  til  at  vise  Dem, 
jeg  vil  ikke  sige  ganske  det  Samme,  men  noget  Lignende. 
Det,  som  det  kommer  an  paa,  er  at  udpege  for  Dem  en 
Figur,  hvor  Konstneren  formeligt  har  gjort  Øjet  til  det 
Afgjørende,  saa  at  vi  uden  at  tage  særligt  Hensyn  dertil 

aldrig  ville  forstaa  ham,  selv  om  ogsaa  vi  fuldkomment  ere 
inde  i  hele  den  vedkommende  Historie  og  hvad  dertil  hører, 
og  selv  om  vi  ere  vante  til  af  Fragmenter  at  slutte  os  til, 
hvorledes  Noget  oprindeligt  har  været,  men  hvor  det  af- 
gjørende  Moment  for  vor  rigtige  Opfattelse  af  det  Konst- 
værk,  der  særlig  udkræver  en  Betragtning  med  et  sundt 
Oje,  netop  er,  at  vi  fæste  Blikket  paa  Hovedets  Bevægelse, 
paa  Øjets  Retning  o.  s.  v.  Naar  vi  saaledes  tage 
Thorvaldsens  Argusdræber,  Merkur,  indrømme  vi  let,  at 
Alt  i  denne  Figur,  saa  at  sige,  staar  og  falder  med  det 
heldige  Udtryk  af  det  spejdende  Blik:  »sover  han?«  Og 
se  nu,  hvorledes  alle  Bevægelser  staa  i  Harmoni  dermed, 
se,  hvor  stille  Alt  er,  skjøndt  han  befinder  sig  i  et  højst 
vigtigt  Moment,  se,  hvor  fuldkomment  enhver  Bevægelse 
svarer  til  det  spejdende  Oje,  og,  skjondt  det  er  en  Billed- 
støtte, skjøndt  ikke  engang  Pupillen  er  antydet,  har  jeg 
Lov  til  at  bruge  Udtrykket  »det  spejdende  Øje«,  uden  at 
jeg  gjør  mig  skyldig  i  Overdrivelse.  Betragt  i  Modsætning 
hertil  Merkur  oppe  i  Antiksalen,  der  sidder  og  fisker, 
hvor  den  livlige,  jevne,  rolige  Bevægelse,  der  fremkommer 
ved  at  han  spejder  efter  om  der  er  Noget,  der  bider 
paa  Krogen,  er  en  ganske  anden;  og  De  vil  give  mig  Ret 
i  at  vi  her  have  Momenter,  som  vise,  hvor  fuldstændigt  det 
staar  i  Konstens  Magt  at  give  os  de  enkelte  Øjeblikke  og 
i  dem  baade,  som  jeg  forhen  har  bemærket,  de  foregaaende 
og  de  efterfølgende.  Hvor  tydeligt  føle  vi  ikke  i  den 
siddende  Merkur,  i  Moderen  hos  Rubens,  i  den  knælende 
Mand,  hvad  der  er  foregaaet  kort  i  Forvejen,  at  de  for 
faa  Øjeblikke  siden  have  staaet  op. 

Efter  at  have  forvisset  os  om,  idet  vi  have  benyttet 
enkelte    Figurer,    enkelte    Momenter    til    at   betegne  Be- 

vægeisen  med,  at  det  er  muligt  for  Konstneren  at  udtrykke 
ikke  alene  denne ,  men  ogsaa  det  Sjælelige  i  samme ,  og 
det,  hvad  enten  Bevægelsen  selv  angiver  os  det  Sjælelige, 
eller  vi  gjennem  Ansigtet  og  Ojet  først  skulle  opdage, 
hvad  egentlig  Bevægelsen  skal  sige ,  maa  vi  henvende 
Opmærksomheden  paa ,  at  her  virkelig  altid  er  givet  et 
bestemt  Ojeblik;  mere  har  Konstneren  ikke  tilsigtet, 
uagtet  vi  dog  implicite  faa  en  Række  af  Gjeblikke.  Men 
Konstneren  maa  ikke  være  bunden  til  saadanne  blot 
enkelte  Momenter,  han  kan  ikke  engang  være  bunden 
dertil;  thi  man  vil  fordre  noget  Mere  af  ham.  Det 
Samme,  som  jeg  siger  om  et  enkelt  Menneskes,  et  enkelt 
Dyrs  Bevægelse  eller  om  Bevægelsen  i  et  Landskab, 
det  Samme  gjælder  om  en  hel  stor  Begivenhed;  den  har 
ogsaa  sit  bestemte  Moment.  Og  naar  Konstneren  skal 
give  et  saadant  bestemt  Moment  i  en  Begivenhed,  i  en 
stor  Sammenstilling  af  Figurer,  vil  det  ske  paa  en  ganske 
anden  Maade  end  naar  Fortælleren  skal  gjøre  det;  thi 
han  tør,  som  jeg  før  bemærkede,  ikke  dvæle  ene  og  alene 
ved  selve  Hovedpunktet  deri,  han  kan  ikke  som  For- 
tælleren appellere  til,  hvad  han  har  sagt  i  Forvejen,  og 
hvad  han  vil  sige  bagefter.  For  at  give  hvad  vi  kalde 
Hovedmomentet,  bliver  Konstneren  altsaa  nødt  til  at 
opløse  det  i  en  Mængde  enkelte  Momenter,  en  Mængde 
Øjeblikke,  og  han  vil  underordne  og  samle  disse  enkelte 
Ojeblikke  under  ét  Hovedindtryk,  saa  at  han  derved  og 
os  uafvidende  faar  hele  Hovedindtrykket,  hele  Hovedøje- 
blikket, og  dog  tillige  al  den  Mangfoldighed,  han  behøver. 
Lad  os  f.  Ex.  tage  Gavlgruppen  fra  Ægina,  hvor  vi  se 
Kampen  om  et  Lig;  hvor  det  Moment,  i  hvilket  en  falden 
Helt  er  Tvistens  Æble  i  allerhøjeste  Grad,    er   det,    der 

skal  gjengives.  Minerva  er  tilstede  som  styrende,  ledende 
eller  understøttende  Guddom,  —  det  er  det  Samme, 
men  hvad  der  er  det  Væsentlige,  det  er,  at  en  Kamp 
skal  udtrykkes,  en  voldsom,  haardnakket  Kamp,  som  har 
raset  længe  og  endnu  er  uafgjort.  De  Hensyn ,  Konst- 
neren  har  taget  og  har  maattet  tage  til  den  Ramme, 
hvori  hans  Arbejde  skulde  stilles,  vedkomme  os  ikke  her; 
men  vi  lægge  derimod  Mærke  til,  hvorledes  Konstneren, 
som  jeg  før  bemærkede,  har  opløst  Billedet  i  forskjellige 
Momenter.  Han  har  givet  os  den.  allernærmeste  Kamp, 
Kampen  med  Spyd  og  Sværd,  den,  som  rasede  voldsomst, 
hvor  det  gik  blodigst  til,  og  hvor  Helten  netop  maatte 
frem;  og  idet  Kampen  er  paa  det  Højeste,  søger  En  fra 
Siden  at  tilsnige  sig  den  faldne  Kjæmpe.  Her  have  vi  alt- 
saa  et  ganske  andet  Moment;  thi  vi  maatte  antage,  at,  for 
at  det  skulde  ske,  maatte  i  dette  Øjeblik  en  af  Mod- 
standerne være  kastet  tilbage ,  saaledes  at  Sejrherren 
derved  fik  Lejlighed  til  at  trække  den  faldne  Helt  bort. 
Men  nej,  Konstneren  lader  Kampen  staa  i  hele  sin  Kraft, 
og  i  samme  Øjeblik  se  vi,  hvorledes  Liget  slæbes  bort. 
Bagved  taber  Kampen  sig  i  den  fjerne  Afstand,  hvor 
Bueskytterne  gribe  ind,  og  længere  hen  ligge  Faldne  og 
Døde,  thi  Kampen  har  været  blodig  og  har  alt  varet  længe. 
Konstneren  giver  os  saaledes  Fremstillingen  af  en  Række 
Momenter  og  paa  samme  Tid  Udtrykket  af  et  enkelt, 
mægtigt,  endnu  bestandig  svævende  Hoved-Moment.  — 
Lad  os  tage  en  anden  Sammenstilling.  Vi  have  alle 
hørt  tale  om  den  bekjendte  Gruppe  af  Niobe  og  hendes 
Børn.  Det  er  en  i  mange  Henseender  maaske  aldrig  til- 
fredsstillende løst  Opgave  at  gjøre  Rede  for  de  forskjel- 
lige Dele,   vi  have  tilbage  fra  Oldtiden,    som  henhøre  til 

denne  Gruppe;  men  Noget  er  der,  vi  tydeligt  kunne  faa 
fat  paa,  nemlig  at  ogsaa  her,  i  Niobes  Børns  Fald  og 
Drab,  har  der  været  en  Række  af  enkelte  Momenter,  som 
Konstneren  maatte  fremstille  for  os  aldeles  samtidigt,  og 
som  vi  dog  gjerne  lade  os  skuffe  til  at  nyde  i  en  Følge- 
række, hvorved  der  fremkommer  én  Forestilling  og  det 
Hele  samles  i  ét  Moment.  Der  have  vi  de  Døde,  de 
nylig  Trufne,  de  Angstfulde;  men  Moderen  saa  at  sige, 
samler  det  Hele,  idet  hun  ikke  alene  staar  der  selv, 
ragende  frem  over  de  andre,  men  ogsaa  skal  dække 
sit  yngste  Barn,  der  søger  Tilflugt  hos  hende.  Cul- 
minationspunktet  er  naaet  igjennem  en  Række  af  Mo- 
menter. Selv  Salomon' s  Dom,  som  vi  saa  ofte  have 
set  paa,  —  hvad  er  det  Andet  end  en  Række  enkelte 
Momenter?  Naar  vi  tage  fat  paa  de  forskjellige  Figurer, 
kunne  vi  kritisere  Konstneren  og  sige:  det  er  jo  Ingen- 
ting, det  er  rene  Brudstykker,  han  har  sat  sammen.  Han 
lader  allerede  den  falske  Moder  staa  rede  med  sit  For- 
klæde til  at  gribe  sit  Stykke  af  Barnet,  men  det  vilde 
hun  ikke  gjøre,  thi  Bøddelen  har  jo  endnu  ikke  over- 
hugget det.  Ligeledes  lader  Konstneren  Hunden  lugte 
til  Liget,  —  som  om  den  ikke  kunde  have  gjort  det  for 
lang  Tid  siden.  Jo  mere  vi  forfølge  de  enkelte  Træk  i 
Detail,  jo  tydeligere  blive  vi  opmærksomme  paa,  hvor- 
ledes Konstneren  virkelig  har  maattet  opløse  Begiven- 
heden i  en  Række  Momenter,  som  han  dog  atter  har 
vidst  at  forene  saaledes  igjen,  at  vi  med  Lethed  formaa 
at  følge  og  sammenfatte  dem  til  en  Helhed. 

Undertiden  véd  Konstneren  paa  en  meget  lunefuld 
Maade  at  bringe  Liv  og  nye,  friske  Momenter  ind  i  en 
saadan  Sammenstilling,    hvad  Thorvaldsen  har  gjort  paa 


51 

en  smuk  Maade  i  sin  »Johannes,  som  prædiker«.  Her 
skulde  Konstneren  fremstille  et  samlet  Auditorium  ude 
paa  Marken.  Da  der  altsaa  ikke  var  nogen  saadan  Tids- 
følge, maatte  lian  søge  at  fremkalde  Afvexling  ved  paa 
forskjellige  Maader  at  charakterisere  Indtrykket  eller 
Modtageligheden  hos  Johannes's  Tilhørere.  Han  skaber 
friske  Momenter;  han  lader  os  føle,  at  det  er  en  For- 
samling, hvor  man  gaar  og  kommer.  Det  er  ikke,  som 
hos  os,  i  en  Kirke  eller  paa  et  Theater,  hvor  Alle  sidde 
paa  deres  Pladser  for  at  lytte  med  Opmærksomhed,  men 
det  er  i  den  frie  Natur.  Jægeren  er  maaske  kommen  for 
et  Ojeblik  siden,  han  er  endnu  complet  Jæger,  og  Hunden 
giver  netop  Anledning  til  at  et  af  Børnene  kommer  til 
at  lege.  Hvilket  livligt  Indtryk  gjør  ikke  dette  ganske 
nye,  friske  Moment  i  denne  Forsamling,  hvoraf  for  Resten 
en  stor  Del  viser  en  stadig  og  alvorlig  Opmærksomhed? 
Konstneren  kan  simpeltvæk  ogsaa  benytte  den  Plads,  der 
er  givet  ham,  til  at  opnaa  noget  højst  Betegnende.  Tag 
f.  Ex.  Heliodor  og  Attila  af  Rafael,  —  jeg  tør  vel  citere 
disse  Billeder;  De  kjende  dem  vist  i  alt  Fald  af  Kobberstik, 
—  og  læg  Mærke  til,  hvorledes  Rummet  er  benyttet  af 
Konstneren  for  paa  omtrent  lignende  Maade  at  betegne 
ganske  forskjellige  Momenter.  I  det  ene  Billede  er 
Heliodor  kastet  helt  hen  til  Højre ;  men  Alting  viser,  at 
han  først  har  løbet,  thi  han  er  i  en  frygtelig  Angst,  han 
er  bleven  forfulgt,  og  er  her  styrtet  ned ;  og  derved  har 
Konstneren  opnaaet,  at  Beskueren  strax  forstaar  Forføl- 
gelsen og  saaledes  hele  Begivenheden.  Og  omvendt 
høster  han  en  ganske  anden  Fordel,  idet  han  paa  Billedet 
lige  over  for  har  skudt  Paven,  Petrus  og  Paulus  saa  langt 
hen   paa   den   ene  Side,    hvorved   man  levende  føler  med 

hvilken  Magt  Hunnernes  Fremrykning  er  sket,  hvilken 
Vælde,  der  styrter  ind  der;  man  ser  de  brændende 
Byer  i  Baggrunden;  saa  langt  ere  de  komne,  helt  hen 
til  Rom,  men  der  standse  de;  det  forstaa  vi  strax.  Vi 
kunne  saaledes,  naar  vi  have  Billederne  for  os,  paa 
mangfoldige  Maader  opløse  dem  i  en  Række  samtidige 
Momenter,  som  ende  med  at  gaa  op  i  en  hel,  vel  af- 
rundet Fortælling.  Altsaa,  dels  ved  en  saadan  Opløs- 
ning i  Momenter,  dels  ved  at  skyde  enkelte  af  dem 
frem  og  benytte  Rummet  paa  en  forstandig  Maade,  véd 
Konstneren  altid  at  bringe  Liv  ind,  og  først  og  sidst  at 
lade  os  føle  Hovedmomentet  og  paa  samme  Tid  bringe 
os  til  at  ane  hele  Historien. 

Jeg  har  her  anført  Maleri  og  Skulptur  i  Flæng,  fordi 
man  omtrent  gjør  de  samme  Fordringer  i  saa  Henseende, 
fordi  lignende  Love  gjøre  sig  gjældende;  men  det  kan 
ikke  være  Andet,  end  at  disse  forskjellige  Konstfag  meget 
hyppigt  ville  og  maa  betjene  sig  af  højst  forskjellige 
Midler  til  Opnaaelsen  af  deres  Øjemed,  fordi  Synspunktet 
er  et  andet:  en  Betragtning,  der  mindre  paatrængte  sig, 
da  vi  dvælede  ved  den  enkelte  Figur,  ved  Øjeblikket  i 
dets  største  Simpelhed,  end  her  hvor  Talen  er  om  en  rig 
Sammenstilling  af  Figurer.  Uagtet  nu  her  Konstneren, 
og  navnlig  Billedhuggeren,  maa  appellere  til  Forstanden, 
uagtet  de  Midler,  han  maa  bruge,  ere  beregnede,  saa  vil 
han  lige  fuldt,  naar  han  for  Resten  véd  at  bibringe  dem 
Liv,  bevirke,  at  vi  ikke  mærke  Beregningen,  men  med 
Glæde  dvæle  ved  den  Nydelse,  han  byder  os.  —  Vi  have 
i  disse  Dage  set  saamange  Optog*),    enten   paa   det  ene 


*)  De   efter  Krigens  Ophør  i  Vinteren    1851 — 52  hjemvendende  Ba- 
tailloner. 

eller  paa  det  andet  Sted;   men   vi  have   altid  kun  set  et 
Stykke  deraf.     Vilde   vi  have    set  det  Hele,    saa  maatte 
vi    være    fulgt    med,    og   endda  havde   vi   ikke  faaet  det 
fuldstændigt  at  se,  men  kun  en  Stump  deraf,  thi  vi  vilde 
have    været    enten   ved   Enden   eller  ved  Begyndelsen   af 
Toget.      Det    Samme    vilde    træffe    Maleren,    der    skulde 
fremstille  det.    Vil  han  ikke  bære  sig  ad  som  hine  Konst- 
nere,    der  have   illustreret  Krøniker   og  Historier,   f.  Ex. 
Frederik  den  Andens  Krønike,    hvor  de  fremstille  et  Tog 
Mand  for  Mand  paa  en  slangebugtet  Linie  over  hele  Tavlen 
—  og  det  vil  han  ikke  gjøre   —  ,  saa  maa  han  binde  sig 
til    at    give  Partier  af  det  Hele,    enten  Vesterport   eller 
Gammeltorv,    Ridehuset  eller  Vimmelskaftet,    ligegyldigt 
hvilket,   men   vi    faa   kun  ét  Parti,    kun  et  enkelt  Punkt 
deraf.      Men,    idet   Konstneren    maler    Prospectet    enten 
fremad   eller  tilbage   —  Noget,    der   vil   bero    paa  hans 
Valg  — ,  saa  blive  vi  paa  én  Gang  stillede  midt  ind  deri, 
og    vi    se    da   omtrent    det    Samme,    som    vi    se    fra    et 
Vindue,    i    det  Ringeste   i   et  bestemt  Moment.      Billed- 
huggeren kan  ikke  gjøre  dette.      Han  kan  for  det  Første 
kun  fremstille  noget  Saadant  i  Relieffet;  det  ligger  deri- 
mod over  hans  Kræfter  at  udfore  det  i  Grupper,  ligesom 
han  ikke   heller  kan   give   hele  Rummet,    hvad   der  ikke 
vilde  svare  Regning.      Men  han  kan  gjøre  det,    vi   ellers 
ikke  kunne  opnaa;    han    kan   give    os   hele  Toget  paa  én 
Gang,    naar   vi    blot  ville  betragte  hans  Arbejde  med  en 
Smule    god    Villie.      Naar    vi    for    at    oplyse    dette    tage 
Alexanders  Triumftog  af  Thorvaldsen,  maa  vi  mærke  os, 
at    som  Componist  af  Relieffer  af  et  saadant  Omfang  vil 
Billedhuggeren  i  Regelen  slutte  sig  aldeles  til  Bygmesteren, 
som  har  en  Plads,    der  skal  decoreres.     Denne  Plads  vil 
have   et  betydeligt  Omfang,   og   nu  véd  Konstneren,    der 

skal  benytte  den,  med  Sindrighed  at  give  hele  denne  ud- 
strakte Composition.  Alexanders-Toget  er  beregnet  paa 
et  Værelse  med  4  Vægge, — jeg  siger  Alexanders -Toget; 
men  det  skulde  egentlig  hedde  »Alexanders  Ankomst  til 
Babylon«.  —  Hvad  gjør  nu  altsaa  Konstneren?  Han  er 
altfor  klog  til  at  vise  os  Alexander  i  Porten  eller  i  Byen. 
Tvertimod,  han  lader  ham  komme  lige  udenfor  Babylon, 
og  han  tager  saa  megen  Plads  dertil,  som  naar  vor  Konge 
vilde  ride  Tropperne  imøde  paa  Vesterbro ,  saaledes  at 
han  faar  to  Punkter  lige  overfor  hinanden :  paa  den  ene 
Side  Alexander  og  hans  Folk,  og  paa  den  anden  Side 
have  vi,  naar  vi  vende  os  om,  de  mødende  Babylonier 
tilligemed  Byen  og  dens  Omgivelser,  Folket,  Floden  o.  s.v. 
Hele  Begivenheden  er  concentreret  paa  begge  Flodbred- 
der, og  vi  kunne  lade  vort  Øje  glide  hen  over  de  for- 
skjellige  Klasser  af  det  sammenstimlende  Folk,  Præster, 
Danserinder  o.  s.  v. ,  og  mønstre  de  forskjellige  Afde- 
linger i  Alexanders  Hær.  Vi  kjende  dem  strax;  men 
Omgivelserne  mangle,  dem  maa  vi  selv  lægge  til. 
Men  der  er  en  anden  Omstændighed  som  maa  mærkes 
herved,  og  det  er  Noget,  som  De  bedre  ville  føle  ved  at 
kaste  Blikket  paa  »Christus,  der  bærer  Korset  til  Gol- 
gatha«  ,  eller  paa  »Christi  Indtog  i  Jerusalem«,  thi  det 
Samme  gjælder  ogsaa  om  disse  Konstværker,  skjøndt  de 
ere  articulerede  paa  en  anden  Maade.  Billedhuggeren 
kan  ikke  ved  at  benytte  Rummet  give  Alt  paa  én  Gang, 
saaledes  som  Maleren,  der  ganske  roligt,  om  han  vil,  kan 
vise  os  blot  de  blomsterprydede  Felthuer  og  Geværer  i 
hele  Vrimlen,  og  vi  føle  os  tilfredse  dermed.  Men  Billed- 
huggeren maa  tage  Figurerne  fra  hverandre,  han  maa 
dele  dem.  Derfor  har  Thorvaldsen  klogeligt  holdt  Baby- 
lonierne  bestemt   for   sig   og  Alexanders  Tropper  for  sig, 

ligesom  han  ogsaa  gjør  med  Apostlene,  hvor  han  frem- 
stiller dem.  Lad  os  fremdeles  betragte  den  smukke  Frise 
omkring  den  ydre  Cellemur  af  Athenes  Tempel  i  Athen, 
der  ogsaa  indtager  4  Sider,  og  lægge  Mærke  til,  at  der 
har  Billedhuggeren  brugt  det  selv  samme  Konstgreb.  Paa 
den  østlige  Side  ere  vi  oppe  paa  den  hellige  Plads,  hvor 
Toget  ender,  og  paa  den  bageste  Side  ere  vi  alier 
fjernest,  hvor  de  sidste  Efternølere  samle  sig  for  at  fuld- 
ende Processionen,  der  selv  indtager  begge  de  lange  Sider. 
Men  Konstneren  giver  os  ikke  Tilskuerne;  vi  høre  selv 
til  disse.  Paa  denne  Maade  altsaa,  ved  forstandigt  at 
fordele  Grupperne,  ved  bestemt  at  holde  dem  fra  hver- 
andre, men  dog  indenfor  de  forskjellige  Afdelinger  at  give 
dem  hele  det  Liv  og  den  Charakter,  de  maa  have,  véd 
Billedhuggeren  virkelig  at  frembringe  for  os  Gjengivelsen 
af  en  saadan  Begivenhed,  af  et  saadant  helt  Moment, 
saa  at  vi,  skjøndt  det  kun  er  et  enkelt  og  aldeles  stille- 
staaende  Moment,  dog  paa  en  vis  Maade  kunne  sige,  at 
der  er  givet  os  en  hel  fortræffelig  Fortælling.  For  saa 
vidt  der  kunde  være  Tale  om  Figurer,  har  jeg  allerede 
berørt  det,  idet  jeg  førte  Dem  frem  for  Niobe-Gruppen 
og  et  Par  Frontoner,  som  jeg  her  ikke  mere  vil  dvæle 
ved,  ligesom  vi  ogsaa  have  set  i  flere  større  afsluttede 
plastiske  Compositioner ,  hvorledes  det  samme  Princip 
gjør  sig  gjældende  i  det  Relief,  der  kun  indtager  en 
enkelt  Flade,  lige  saa  vel  som  i  det,  der  er  beregnet  paa 
lire.  Men,  idet  vi  nu  have  set  Øjeblikket  i  dets  Simpel- 
hed og  uendelige  Forgrenethed,  Samlingen  af  de  mange 
samtidige  Ojeblikke  eller,  om  De  ville,  af  forskjellige 
Momenter,  som  dog  ordne  sig  til  et  Hele,  idet  vi  altsaa 
have    betragtet    Øjeblikkets    Omfang,    er    der    endnu    et 


56 

Punkt,    vi    skulle    berøre,    og   det   er  Valget   af   Øje- 
blikket. 

Vi  sagde  jo  før,  at  i  enhver  Begivenhed  —  enten 
en  stor  Begivenhed,  hvor  Mange  virke  sammen,  eller  en 
enkelt  Handling  lige  ned  til  Portraitfiguren  —  var  der 
et  Hovedmoment,  som  skulde  tages,  og  som  enhver 
Konstner  forudsættes  helst  at  ville  bruge.  Det  er  altsaa 
Valget  af  dette  Moment,  vi  skulle  betragte;  men  her 
staa  vi  ved  en  Grænse ,  og  vi  maa  vel  vogte  os  for  at 
gaa  videre,  end  Konstneren  selv  er  gaaet.  Sagen  er  den, 
at,  naar  vi  anstille  Betragtninger  over,  hvad  Konsten 
formaar  at  gjøre,  saa  glemme  vi  altfor  let,  at  vi  ikke 
selv  ere  Konstnere ;  vi  søge  saa  skarpsindigt  og  nøjagtigt, 
som  muligt,  at  finde  Grænsen  for  dette  eller  hint,  vi 
søge  Rigtigheden  heraf  i  den  Overensstemmelse,  som  vi 
faa  imellem  vore  opstillede  Sætninger  og  Slutninger,  og 
tro  os  saa  at  være  sikre  derpaa.  Men  der  er  den  Om- 
stændighed derved,  at  vi  ikke  selv  ere  Konstnere,  og  at, 
hvad  der  har  været  umuligt  for  de  foregaaende  Konst- 
nere, vil  maaske  blive  muligt  for  de  efterfølgende.  Der 
er  hele  Kredse  af  Forestillinger,  som  den  gamle  Konst 
ikke  kjendte,  og  som  den  moderne  Konst  har  virkelig- 
gjort, ligesom  der  omvendt  er  slige  Forestillingskredse, 
som  den  moderne  Konst  ikke  kjendte,  uden  forsaavidt 
den  lærte  dem  af  den  antike.  Vi  kunne  se,  hvorledes 
visse  Arter  af  Forestillinger  have  beskjæftiget  Aarhun- 
dreder,  inden  man  endelig  fandt  det  muligt  at  løse  Op- 
gaven. Saaledes  kunde  en  Theoretiker  fra  det  14de  eller 
15de  Aarh.  ganske  roligt  sige,  at  et  saadant  Landskab, 
som  de  bedste  Nederlændere  og  Italienere  senere  i  det 
17de  Aarh.  have  frembragt,  var  en  Umulighed.     Hvilken 

Umage  kostede  det  dem  ikke,  inden  de  kom  til  Klarhed 
om ,  hvorledes  de  skulde  behandle  Opgaven ,  og  hvor 
mange  Aar  gik  ikke  hen,  i  hvilke  den  var  uløst,  og 
paa  én  Gang  sker  det. 

Vi  have  set,  hvor  let  det  er  for  Konstneren,  at 
faa  Bevægelighed  ind  i  sin  stillestaaende  Figur,  at  faa 
den  til  at  tale,  til  Trods  for  dens  Stumhed,  og  vi 
have  før  lært  Betydningen  af  Minerne  overhovedet  og 
af  det  sjælelige  Udtryk  hos  Mennesket  at  kjende,  og 
hvorledes  det  lykkes  Konstneren  at  gjengive  dette. 
Hvor  falder  nu  Grænsen?  Hvor  kan  man  i  Forvejen 
sige  til  Konstneren:  det  kan  Du  ikke  gjøre,  det  maa 
Du  ikke  engang  prøve  paa  at  gjøre?  Mangen  Gang 
sker  det  ganske  snurrigt,  at,  idet  man  opstiller  en  saa- 
dan  Theori  og  søger  at  fastslaa  Begrænsningen  for  Kon- 
sten,  er  man  saa  ulykkelig  eller  —  om  man  vil,  i  Kon- 
stens  Interesse  —  saa  lykkelig,  at  man  blot  røber  sin 
egen  grove  Uvidenhed,  at  man  viser,  at  man  ikke  kjender 
de  store  Mesterværker,  som  for  lang  Tid  siden  ere  frem- 
bragte og  have  glædet  og  ville  glæde  Aarhundreder,  og 
som  paa  den  mest  eclatante  Maade  lægge  vor  Theoris 
Uholdbarhed  for  Dagen.  Altsaa,  Spørgsmaalet  om  det 
rette  Valg  af  Øjeblikket  vil  jeg  —  det  tilstaar  jeg  ærligt 
—  saa  at  sige  omgaa.  Jeg  vil  ubetinget  indrømme ,  at 
man  kan  blive  enig  om,  hvad  der  i  denne  eller  hin  Be- 
givenhed er  det  slaaende  Øjeblik,  Hovedmomentet;  men, 
at  indskrænke  Konstneren  dertil,  saa  at  han  ikke  skulde 
have  Ret  til  at  behandle  et  hvilketsomhelst  andet  Moment, 
det  vilde  være  paa  den  voldsomste  Maade  at  binde  ham, 
det  vilde  være  at  kvæle  mangt  et  heldigt  Indfald  i  Fød- 
selen, at  udelukke  mange  dejlige  Konstværker  fra  Til- 
blivelse.    Lad   os  f.  Ex.    tage:    Abraham  der  ofrer  Isak; 

ja,  det  blive  vi  snart  enige  om,  at  Hovedmomentet  der 
er  det,  hvor  Abraham  har  løftet  Kniven  og  Engelen  siger : 
holdt!  Det  er  et  overordentlig  interessant  Moment;  det 
har  netop  meget  af  det,  som  kan  lokke  og  friste  Konst- 
neren  til  at  prøve  paa  at  fremstille  det.  Men  skulde  vi 
nu  binde  Konstneren  dertil?  Saadant  et  Øjeblik,  som 
f.  Ex.  naar  Fader  og  Søn  gaa  op  ad  Bjerget,  —  Sønnen 
belæsset  med  Kvas  og  hvad  dertil  hører,  Faderen  ved 
Siden  af,  hin  uden  at  ane  sin  Skjæbne,  denne  med  hele 
sin  Kummer  over  hvad  der  forestaar,  —  saadant  et 
Moment  skulde  altsaa  ikke  kunne  gives?  Jeg  kunde 
vælge  hundrede  andre  Exempler.  Jeg  kunde  sige:  hvor 
ofte  vil  der  ikke  være  en  Konstner,  som  gyser  tilbage 
for  et  saadant  Moment,  men  som  derimod,  hvor  det 
Milde,  det  Rolige,  det  mere  Vemodige  træder  frem,  føler, 
at  hans  Kræfter  slaa  til?  Det  vilde  være  besynderligt, 
om  man  vilde  stirre  saa  ufravigeligt  paa  det  ene,  enkelte 
Moment  og  derved  udelukke  sig  fra  alle  de  smukke  Over- 
gange og  hele  den  Nydelse,  som  de  øvrige  Ojeblikke  i  en 
saadan  Begivenhed  kunne  være  i  Stand  til  at  frembringe. 
Jeg  mener,  at  der  er  en  Betragtning,  der  gjør  Afgjørelsen 
af  dette  Spørgsmaal  overflødig,  men  hvis  Betydning  kun 
kan  sees  ad  praktisk  Vej.  Det  er  nemlig  den,  at  det  er 
ligegyldigt,  hvilket  Moment  Konstneren  vælger,  naar  han 
blot  gjennemfører  sit  valgte  Moment.  Dog  vil  jeg  ikke, 
vel  at  mærke,  dermed  sige,  at,  naar  Konstneren  gjen- 
giver  det  mest  gribende  Moment,  det  saa  ikke  skulde 
være  det,  som  glæder  mest  og  længst.  Men  det  er  ulige 
vigtigere  at  se  et  underordnet  Moment  fremstillet  med 
Sjæl  og  Liv  end  et  saakaldet  skjæbnesvangert  Moment, 
som    ikke    er    faldet    ud    til   Andet    end    et   interesseløst 

Modelstudium.  Idet  man  saaledes  vil  pege  hen  og  vise 
Vej  i  denne  Retning  for  Konstneren,  og  hindre  ham  fra 
fuldstændigt  at  følge  sin  individuelle  Personlighed,  ar- 
bejder man  sikrest  og  lettest  hen  paa  at  faa  alle  disse 
kolde,  kjedelige  Billeder  og  Statuer,  som  vi  desværre 
have  nok  af,  og  hvortil  saamange  akademiske  Opgaver 
have  bidraget  deres,  idet  de  have  fristet  Konstneren,  ofte 
over  hans  Evner,  til  at  levere  Billeder,  som  maaske  have 
mange  Fortrin,  men  savne  det  væsentligste,  nemlig  den 
egentlige  Sjæl. 

Vi  talte  om  Ojeblikket,  m.  T. ,  lad  os  huske  paa, 
at  Konstneren  lever  i  Øjeblikket.  Selv  den  længste 
Konstnervirksomhed  er  jo  kun  et  Øjeblik  imod  de  utal- 
lige Slægter,  som  have  levet  og  virket  før  ham,  og  som 
ville  leve  og  virke  efter  ham,  og  dog  fordre  vi,  at  han 
skal  fremstille  os  de  svundne  Tider.  Lad  os  lægge 
Mærke  til,  hvad  der  især  beskjæftigede  en  stor  Del  af  de 
antike  og  de  moderne  Konstnere.  Var  det  ikke  Frem- 
stillingen af  Guders  og  Heroers  gamle  Bedrifter,  —  var 
det  ikke  Fremstillingen  af  Evangeliet  og  af  christelige 
Heltegjerninger,  af  Martyrer  og  Helgensagn  o.  s.  v.  ? 
Drejede  det  sig  ikke  om  Ting,  som  vare  foregaaede 
mange  hundrede  Aar,  førend  Konstneren  levede?  Men 
hvorledes  skal  da  Konstneren,  Øjeblikkets  Søn,  være 
i  Stand  til  at  fremstille  dette?  Se,  her  er  en  Dobbelthed. 
Det  er  ganske  sikkert,  at  han  lever  i  Øjeblikket,  —  og 
ve  den  Konstner,  som  ikke  gjør  det!  Det  er  i  Nutiden, 
at  Konstneren  søger  hele  sin  Kraft  og  al  sin  Næring,  det 
er  Nutiden,  som  giver  ham  Liv  og  Aande.  Om  han 
stirrede  sig  blind  paa  de  gamle  Skrifter,  om  han  svøm- 
mede   hen    i    Taarer    over    dem,    eller    om    hans    Næver 

svulmede  i  Daadkraft  ved  at  læse  hine  Heltesagn,  det 
hjalp  ham  ikke;  han  fremstillede  dem  ikke,  hvis  han 
ikke  havde  set  vore  »Jenser«  her  paa  Gaden.  Altsaa, 
han  lever  virkelig  i  Nutiden,  i  et  bestemt  Land  og  under 
bestemte  Omgivelser.  Det  er  den  levende  Kilde,  hvoraf 
han  skal  øse.  Lad  ham  ogsaa  flytte  bort,  drage  hen  et 
andet  Sted  og  leve  der,  han  kommer  dog  ikke  ud  af 
Øjeblikket,  som  én  Gang  er  ham  bestemt.  Læg  Mærke  til, 
at,  naar  De  ville  tage  for  Dem  en  stor  Del  af  den  græske 
Konst,  den  italienske  Konst  ned  i  det  16de  Aarh.  til 
Rafaels  Tid,  og  den  nederlandske  Konst  i  samme  Peri- 
ode, saa  ville  De  se,  at  i  alle  disse  Konstens  Tider 
har  Øjeblikket  formelig  forenet  sig  med  Fortiden  og  er 
smeltet  sammen  dermed.  Der  er,  saa  at  sige,  i  disse 
hellige,  i  disse  heroiske  Billeder  —  kun  Øjeblikket. 
Det  gjælder  baade  om  den  hedenske  og  om  den  christe- 
lige  Konst.  Tag  engang  —  for  at  nævne  det,  vi  nær- 
mest og  lettest  ville  kunne  forstaa  —  det  Billede, 
jeg  nylig  anførte  Dem,  af  van  Eyck,  betragt  der  Helgenen 
og  den  gamle  Antonius,  som  har  levet  1000  Aar  før 
Konstneren ,  der  udførte  Billedet;  han  er  aldeles  klædt 
i  den  paa  Konstnerens  Tid  brugelige  Dragt.  Og  se  paa 
Maria  og  Johannes;  det  er  gode,  jevne  Hollændere.  Det 
er  Datiden,  der  her  træder  os  i  Møde.  Og  vi  behøve  ikke 
at  gaa  saa  langt  tilbage.  Vi  kunne  blot  gaa  til  Epita- 
phiemalerierne  i  vore  Kirker,  hvor  vi  finde  Familierne 
afbildede  i  Forbindelse  med  de  Dødes  Opstandelse  o.  s.  v. 
Et  ret  slaaende  Exempel  herpaa  er  ogsaa  Altertavlen  i 
Weimar,  hvor  Luther  staar  ved  Siden  af  Johannes  den 
Døber,  hvor  Christi  Sidevunde  sprøjter  den  forløsende 
Blodstrøm   ud   paa  Kranach,    imedens  Luther   har   slaaet 

Bibelen  op  og  viser  det  paagjældenlie  Sted  om  For- 
soningen. Altsaa,  Aarhundrederne  ophæves  her,  Konstens 
Rige  er  ét  Moment.  Se  den  uendelige  Masse  af  Bil- 
leder —  vi  kunne  ogsaa  paavise  dem  i  Galleriet  —  som 
i  Tidernes  Løb  bleve  befalede  og  befales  den  Dag  i  Dag, 
kan  jeg  tro ,  i  den  katholske  Kirke ,  hvor  man  forlanger 
Helgene  fra  forskjellige  Tidsaldre,  Maria'er  med  Christus- 
børn ,  Johannes'er ,  Patriarcherne ,  og  hvad  véd  jeg? 
Det  er  altsammen  det  samme  Moment,  og  mangen  Gang 
er  Manden,  der  har  forlangt  Billedet,  tilstede  i  hele  denne 
Forsamling.  Det  er  complet  Nutiden,  thi  disse  hellige 
Personer  og  de,  med  hvem  Konstneren  levede,  have 
samme  Paaklædning.  Tag  f.  Ex.  det  nydelige  Billede  i 
Galleriet  af  en  Hollænder,  hvor  Hyrderne  komme  og  til- 
bede Christusbarnet,  og  De  har  en  hollandsk  Bonde- 
scene fra  Ende  til  anden.  Ja,  det  har  været  Mode  i 
Kritiken  i  de  sidste  halvandet  hundrede  Aar  at  paavise 
det  uendeligt  Mangelfulde,  der  er  i  alle  disse  Billeder, 
og  den  samme  Kritik  har  altid  beklaget  dette,  fordi  der 
tillige  var  saa  meget  Godt  i  Billederne;  thi  det  er  netop 
Ulykken,  at  man  ikke  har  kunnet  forstaa  og  føle,  at  det 
er  disse  gamle  Konstværkers  store  Fortrin,  at  de  ere  én 
Støbning,  at  de  i  Sandhed  høre  hjemme  i  den  Tid,  de 
skylde  deres  Tilblivelse.  Og,  naar  man  læser  de  gamle 
Forfatteres  Ord,  hvorledes  allerede  Augustinus  fortvivlede 
om  at  finde  Frelserens  sande  Portrait  paa  Grund  af  de 
mange  forskjellige  Christushoveder  der  fandtes,  eller  naar 
Photius  fortæller,  hvorledes  man,  da  Kampen  i  det 
8de  og  9de  Aarh.  var  saa  stærk  imellem  Billeddyr- 
kerne og  Ikke-Billeddyrkerne,  bebrejdede  de  Førstnævnte, 
at    de   ikke,     hvad    enten     de    vare    Romere,    Ægyptere 

eller  Grækere,  kunde  paavise  det  rigtige  Christusbillede, 
—  og  naar  vi  høre  nyere  Rejsende  i  det  vestlige  Asien 
bekræfte,  at  selv  Armenierne,  skjøndt  de  kun  ere  en 
Efterklang  af  Byzantinerne,  dog  i  deres  Christusbilleder 
have  faaet  Træk,  som  vidne  om  den  armeniske  Nationa- 
litet, saa  viser  der  sig  et  nyt  Skue  for  os,  som  har  en 
usigelig  Dejlighed.  Vi  fole,  at  i  alle  disse  Kredse  er 
Religionen  og  den  kirkelige  Magt  smeltet  sammen  med 
Livet,  og,  naar  vi  se  Bohave  og  Prydelser  bære  disse 
Forestillinger,  saa  bliver  det  os  endnu  tydeligere,  hvor 
gjerne  man  levede  i  hele  denne  Kreds?  Man  føler,  at 
under  saadanne  Forhold  kunde  det  ikke  være  muligt 
Andet,  end  at  der  maatte  Fortiden  virkelig  gaa  op  i 
Ojeblikket;  der  havde  Konstneren  bestandig  den  store 
Lykke,  at  leve  i  et  umaadeligt,  ubegrænset  Øjeblik,  — 
hvis  vi  tør  anvende  Øjeblikkets  Begreb  paa  en  saadan 
Maade. 

Men ,  m.  T. ,  ved  Siden  af  dette  Liv  i  Nutiden 
har  der  allerede  for  længe  siden  aabnet  sig  et  andet,  som 
hverken  vi  eller  Konstneren  ville  eller  kunne  give  Slip 
paa,  thi  dette  andet  Liv  har  ogsaa  sin  store  Betydning 
baade  for  ham  og  for  os  selv,  og  det  ikke  alene  en 
æsthetisk,  men  en  historisk,  en  ren  menneskelig  Betyd- 
ning. Ved  Siden  af  Øjeblikket  —  her  i  Danmark,  i 
Italien,  i  Holland  eller  hvor  vi  ville  hensætte  os  —  alle- 
Vegne  staa  der  Minder  om  en  forsvunden  Tid,  Minder 
om  de  gamle  Dage,  fortalte  i  deres  egen  Skrift.  Vi  se 
Grækere  og  Romere,  græske  og  romerske  Konstnere  af 
forskjellig  Stilling  og  Stemning,  paa  én  Gang  træde  op, 
og  en  hel  ny  Verden  aabenbarer  sig  for  os.  Det  er 
interessant,    at    netop   en   af  de  største  moderne  Mestre, 

Rafael,  netop  Rafael,  som  vidste  af  Øjeblikket,  af  sine 
Omgivelser  at  finde  de  ægte  Portraiter  til  sine  Maria'er 
og  saa  meget  andet  Dejligt,  han  har  fremstillet,  —  at 
denne  samme  Mand  staar,  saa  at  sige,  paa  Grænsen 
af  disse  to  Riger.  Han  lever  aldeles  i  Øjeblikket.  Har 
jeg  ikke  med  mine  egne  Øjne  set  Grupper  paa  Peters- 
pladsen, som  lige  indtil  Costumet  mindede  mig  slaaende 
om  mange  i  hans  historiske  Billeder?  Og  han  levede 
ogsaa  i  denne  Konstnertradition,  i  denne  Verden  af  Konst- 
minder.  Indtil  hans  Tid  havde  Ingen  været  i  Stand  til  paa 
denne  simple  Maade  at  hensætte  sin  Samtid  i  Fortiden, 
ligesom  Ingen  nogensinde  har  været  dristigere  i  at  stille 
sin  egen  Tid  ved  Siden  af  den  og  dog  frembringe  et 
harmoniskt  Billede.  Videnskabsmænd,  Oldgrandskere, 
Historieskrivere  have  været  utrættelige  for  at  redde  disse 
Oldtidsminder  fra  Forglemmelse;  fra  fjerne  Egne  har  man 
søgt  dem  og  bragt  dem  til  de  Steder,  der  ere  Central- 
punkterne for  det  moderne  Liv,  de  ere  udbredte  i  Gips- 
afstøbninger og  findes  alle  Vegne.  Hvor  var  det  muligt, 
efterat  man  først,  som  paa  Rafaels  Tid,  var  bleven  op- 
mærksom paa  den  romerske  Verdens  Betydning,  at  man 
saa  ikke,  da  hvert  Aarti  fra  Stuarts  Dage  af  havde  sat 
os  i  Stand  til  bedre  at  vurdere  Grækerne,  maatte  fatte 
Betydningen  ogsaa  af  den  græske  Verden?  —  Lad  os 
huske  paa,  at  det  er  ikke  alene  den  æsthetiske  Nydelse, 
der  træder  frem  for  os;  nei,  det  er  formelig  hele  Stam- 
mer, der  ere  vakte  af  deres  Grave,  som  staa  for  os  i 
deres  fulde  Ejendommelighed.  Det  er  Mennesker,  som 
vi,  der  i  alt  Væsentligt  føle  som  vi,  og  dog  —  hvor 
forskjelligt  ytre  de  ikke  deres  Følelser,  hvor  forskjellig 
er  ikke  mangen  Gang  deres  Livsanskuelse?    Vi  have  læst 

Bibelen,  og  vi  have  glædet  os  over  den  og  over  hele  det 
Liv,  som  der  traadte  os  i  Møde  paa  mangfoldige  Maader, 
i  mangfoldige  Billeder,  og  nu  paa  én  Gang  dukke  gamle 
Ruiner  op  i  Østen,  og  Bibelen  faar  et  ganske  nyt  Fy- 
siognomi for  os,  vi  forstaa  den  meget  bedre;  mange  dunkle 
Hentydninger,  mange  almindelige  Træk  faa  deres  bestemte, 
personlige  Udseende,  og  det  er,  som  om  en  hel  ny  Verden 
traadte  os  i  Møde.  Det  mest  Fortrolige  faar  en  fremmed 
Paaklædning,  og  paa  den  anden  Side  bliver  det,  der  var 
os  fremmed,  nu  mere  fortroligt  end  før.  Hvor  er  det 
muligt  Andet,  end  at  Konstneren  bliver  greben  af  den 
samme  Følelse,  og  at  han,  idet  han  ser,  at  Konsten  hos 
Grækerne  i  mange  Retninger  har  kunnet  ytre  sig  friere 
og  mangfoldigere  end  hos  os,  —  skjøndt  den  i  flere  Hen- 
seender har  været  indskrænket  til  andre  Kredse  end  dem, 
hvortil  vi  have  været  i  Stand  til  at  udvide  dem,  —  hvor 
er  det  muligt  Andet,  end  at  han  da  med  Glæde  søger  at 
sætte  sig  ind  deri?  Gjør  han  vel  Andet  end  Digteren, 
der  vælger  sit  Emne  af  de  græske  eller  oldnordiske  Sagn, 
og  som  søger  at  give  disse  Forestillinger  mere  Holdning 
og  Charakter  ved  at  indføre  de  gamle  Rythmer,  som 
ellers  ikke  have  tonet  i  noget  moderne  europæisk  Sprog? 
Idet  Konstneren  altsaa  vil  fremstille  en  hel  ny  Verden, 
hvilke  Vanskeligheder  møde  der  ham  da  ikke?  Det  gaar 
ham,  —  for  at  bruge  et  Billede,  som  jeg  tror  vil  være 
almenforstaaeligt,  —  som  det  gaar  Digteren,  der  ønskede 
ikke  alene  at  give  os  et  Billede  af  Begivenhederne  i 
Christian  den  2dens  Tidsalder,  men  ogsaa  vilde  skildre 
dem  med  selve  Tidsalderens  Sprog.  Saaledes  omtrent 
staar  Konstneren  foran  sine  Levninger.  Han  har  en  hel 
Verden,  og  dog  har  han  kun  Brudstykker,  som  han  stadigt 

føler  Vanskeligheden  ved  at    skulle     bevæge    sig   imellem. 
Han  maa   altsaa   ligesom   Digteren   ty  til  Øjeblikket,    og 
der  er  det  egentlig,  at  Konstmysteriet  er;  det  er  virkelig 
Opgaven  at  øse  af  den  levende  Kilde,    som  risler  i  Øje- 
blikket,, og  paa   samme  Tid  ad  besværlige  Stier  og  Veje 
at  trænge  dybt  ned  til  Bunden  af  hint  samle,  hartad  ud- 
tørrede Væld,  og  blande  Draaberne  herfra  saaledes  sammen 
med  hin  friske  Kilde,  at  de  synes  at  stamme  fra  et  fælles 
Udspring,  at  de  blive  til  en  eneste  Draabe,  der  funkler  klar 
og  ren  som  en  Ædelsten.    Der  er  Vanskeligheden :  paa  den 
ene  Side  Trangen   til   at   give  Livet,    og  paa   den   anden 
Side  Lysten  til  at  give  det  saa  historisk  tro  som  muligt ; 
og  derfor  er  det,  det  kan  gaa  Billedhuggeren  og  Maleren 
som  det  gaar  Digteren,   at   de  blive  overvældede  og  ikke 
forstaa    med   Smag    og   Takt    at    samle    alle   disse  Frag- 
menter, ikke  ere  i  Besiddelse  af  den  Konstens  Tryllestav, 
der  kan  bringe  dem  til   at  bevæge  sig,  til  at  leve.      Ja, 
saa  længe  Talentet   vil  holde  sig  til  en  bestemt,  afsluttet 
Kreds,  f.  Ex.  den,   hvori   Fragmenterne    fra  Athen    eller 
Vaticanet  høre  hjemme  —  saa  kan  det  gjennemføre  Noget, 
der    har    et    overordentligt    og    blivende    Værd;    men    vil 
Konstneren  tumle   sig  friere,    har   han  Trang    til   at   give 
os  mere   end   en  Afglans    af   hine   gamle  Tider,    at    give 
os  det  virkelige   Liv,    da   maa    man    dobbelt  hylde    ham, 
naar  han  alligevel  véd  at  trylle  det  frem,  saa  at  vi  ikke 
alene  faa  det  charakteristiske,  det  stærkt  og  dybt  bevægede 
Liv,  men  skue  det  saaledes,   at  vi  tro,  at  selve  Oldtiden 
er  bleven  manet  frem  for  os. 


Hovens   Skrifter.     III. 

Syvende  Forelæsning. 

Konsten  hos  forskjellige  Folkeslag.     Græsk  og  germanisk  Konst. 


JJet  er  et  gammelt  Udsagn,  m.  T.,  at  Konsten,  Billed- 
konsten,  taler  et  Sprog,  der  er  strax  forstaaeligt  for  Alle. 
Det  er  et  gammelt  og  det  er  et  smukt  og  —  ellers  vilde 
det  ikke  være  smukt  —  det  er  et  sandt  Udsagn.  Men 
maaske  taaler  dette  Udsagn  dog  nogen  større  Indskrænk- 
ning end  man  ved  første  Øjekast  skulde  synes.  Det  er 
fuldkomment  rigtigt:  Billedkonstens  Sprog  vil  i  alle  sine 
legemlige  Omrids ,  sine  Lysvirkninger  o.  s.  v.  være  for- 
staaeligt for  Alle;  men  det  dybere  Indhold,  der  ligger 
indenfor,  vil  det  være  ligesaa  tilgængeligt?  Maa  vi 
ikke  nødvendigt  indrømme,  at  dette  almenforstaaelige 
Sprog  dog  har  sine  Dialekter,  og  at  det  gaar  med  dem 
som  med  Dialekterne  i  de  virkelige  Sprog?  De  ere  af 
forskjellig  Art,  snart  lettere  forstaaelige ,  lettere  opfatte- 
lige, snart  vanskeligere.  Tiden,  den  fjerne  Afstand,  de 
højst  forskjellige  Stammeudtryk ,  ville  ogsaa  her,  ligesom 
i  de  virkelige  Sprog ,  gjøre  sig  gjældende ;  og  om  de 
ogsaa  i  det  første  Øjeblik  og  især  for  den  Dannede  ville 
være  mindre  følelige,  ville  de  dog  ogsaa  gjøre  sig  gjældende 
for  ham.  Enhver  Stamme  er  saa  at  sige  selv  en  stor, 
mægtig  Personlighed,  og  intet  Individ  i  denne  Stamme 
vil  kunne  løsrive  sig  fra  denne  større  Personlighed,  som 
omfatter  og  optager  det.  Enhver  Stamme  vil  nu  atter 
have  fulgt  en  ejendommelig  Retning  i  sin  Udvikling, 
grundet  paa  dens  naturlige  Forhold,  dens  Erhvervskilder, 

dens  Opholdssted;  thi  alle  saadanne  Vilkaar  og  Ind- 
flydelser ville  paa  mangfoldige  Maader  betinge  dens 
Skjønhedssans  og  Lysten  til  at  gjengive  Formskjønheden. 
Lad  os  tage  en  af  de  ældre,  fjernere  Dialekter  i  Konst- 
sproget ,  som  De  Alle  kjende,  i  alt  Fald  paa  anden  og 
tredie  Haand  igjennem  Afbildninger;  lad  os  tage  et  græsk 
Konstværk,  og  jeg  tror,  at  Enhver  uden  videre  vil  ind- 
rømme, at  han  strax  føler,  at  det  er  et  fremmed  Sprog, 
hvori  Konstneren  tiltaler  os.  Det  er  i  det  første  Øjeblik 
et  aldeles  uforstaaeligt  Sprog;  men  det  er  dog  ikke  ufor- 
staaeligere,  end  at  det,  naar  Lejlighed  gives  Dem  og  De 
føle  Lyst  og  Trang  dertil,  i  alle  sine  Hovedtræk  snart  vil 
være  fatteligt  for  Dem.  Og  hvad  er  det  nu,  som  i  første 
Øjeblik  gjør  dette  Sprog  saa  vanskeligt  at  forstaa?  Ligger 
det  deri ,  at  Grækerne  levede  for  saa  lang  Tid  siden  og 
saa  fjernt  fra  os?  Skjøndt  det  ikke  ubetinget  ligger  deri, 
faar  dette  dog  paa  Grund  af  saa  mange  andre  Omstændig- 
heder saa  stor  Indflydelse,  at  vi  gjerne  kunne  svare  Ja. 
Sagen  er,  at  hos  dette  Grænsefolk  mellem  Øst  og  Vest, 
som  for  os  er  et  aldeles  vestligt  Folk,  et  aldeles  evro- 
pæisk  Folk,  og  som  paa  den  anden  Side  i  saa  mange 
Henseender  tilhører  Asien,  men  rigtignok  et  ganske  andet 
Vestasien  end  det,  vi  nu  kjende  igjennem  Rejsebeskrivelser 
eller  igjennem  egen  Anskuelse,  at  hos  dette  Grænse- 
folk smeltede  Østen  og  Vesten  aldeles  sammen.  Vi  staa 
nu  mere  udsondrede  fra  Osten,  end  Grækerne  nogensinde 
stode.  Der  maatte  være  Meget  der,  som  var  aldeles  ejen- 
dommeligt, og  som  senere  hen  kun  fandt  en  saare  mat 
Efterklang  i  enkelte,  om  jeg  saa  maa  sige,  Rester  af 
Folkefester,  som  gjentoge  sig  til  vore  Dage,  men  som  nu 
ere    saaledes   omkalfatrede,    at   vi    ikke   mere   ville    gjen- 

kjende  dem.  Men  dette  Grænsefolk  havde  ogsaa  en  ganske 
anden  Religion  end  vi,  i  hvilken  ogsaa,  saa  at  sige,  Vesten 
og  Østen  smeltede  sammen,  og  idet  denne  Religion 
—  naar  vi  nævne  denne  højeste  Svingning  af  det  aande- 
lige  Liv,  have  vi  tillige  nævnt  en  af  de  allervæsentligste 
Betingelser  for  at  fatte  Skjonheden  —  idet  denne  Religion, 
siger  jeg,  var  saa  forskjellig  fra  vor,  og  altsaa  Meget  paa 
en  ganske  anden  Maade  maatte  bHve  afspejlet  for  Græ- 
kerne igjennem  den ,  ligger  heri  en  af  de  væsentligste 
Grunde  til,  at  vi  føle  at  dette  Sprog  er  fremmed.  Det 
er  en  Naturreligion,  Hedenskabet,  som  vi  kalde  det,  og  i 
dets  Guder  afspejlede  sig  Naturkræfterne,  Naturens  store 
Virksomhed  i  forskjellige  Retninger.  Det  er  ganske  sikkert 
at  i  Følge  Spor,  som  vi  ikke  saa  sjeldent  finde  paa  Brud- 
stykker, som  vi  have  tilbage  af  den  græske  Herlighed,  og 
endnu  mere  i  Følge  Beretninger  af  de  græske  Forfattere, 
har  der  virkelig  i  den  græske  Oldtid  været  brugt  et  for- 
færdelig raat,  men  kraftigt  og  tydeligt  Sprog  for  at  betegne 
Naturkræfterne  og  deres  Alt  gjennemgribende  Virksomhed. 
Nu  er  det  interessant ,  at  naar  vi  kaste  et  Blik  paa  den 
græske  Konst  i  det  Hele  taget,  som  vi  kjende  den,  naar  vi 
forfølge  dens  Udvikling,  saa  se  vi,  at  Grækeren  selv  følte 
sig  forlegen  lige  over  for  disse  Rester  af  hans  Oldtids 
Sprog;  vi  se,  at  hvad  der  én  Gang  havde  været  Gjenstand 
for  en  ren,  dybt  grundet  Ærbødighed,  blev  efterhaanden 
fremmed  for  ham  selv;  han  skjulte  det;  han  turde  ikke 
tilintetgjøre  det,  men  han  unddrog  det  fra  Blikket;  thi 
hans  Guder  havde  udviklet  sig  ganske  anderledes. 

Vi  sagde,  at  de  hedenske,  græske  Guder  vare  tildels 
Udtryk  af  Naturkræfterne,  personificerede  Udtryk  af  disse. 
Grækeren  betragtede  enhver  af  sine  Guder  —  det  vil  sige, 

saalænge  der  var  Kraft  i  hans  Tro  paa  de  fædrene  Guder 
—  som  en  Person.      Der  var  overalt  Sagn  om,  hvor  den 
og  den  Gud  var  fodt,  hvor  hans  Vugge  havde  staaet,  hvor 
han  havde  tilbragt  sin  Ungdom,  og  disse  Sagn  levede  hos 
hver  Mand.      Altsaa,    hvis  Grækeren    paa   den    ene    Side 
svarer  til  det,    vi   her  bemærkede    om   ham,    saa   er   her 
dog    en    anden    Side,    som    ogsaa    maa    gjøre    sig    gæl- 
dende,   thi    det    maa    Enhver    indrømme,    som    blot    har 
kastet  et  Blik  paa  Hermes  eller  Apollo  eller  Juppiter  oppe 
i  Antiksalen,  at  der  fremtræder  i  disse  Væsener  en  ganske 
bestemt,  indtil  det  allermindste  gjennemført  Personlighed. 
Vi  fole  enten  igjennem  Attributerne  eller  tildels  igjennem 
hele  Personligheden,  hvad   de   have  været  for  Grækerne. 
Hvo    kjender    ikke    de     smukke    Bacchushoveder ,     eller 
Apollo's    og   Hermes'   ungdommelige  Skikkelser?    Og  læg 
Mærke  til,    hvor  forskjellige   deres  Attributer   ere:    dette 
Ranke,  Snare  i  Guden  for  de  hurtige  Pile,  dette  Kraftige, 
Muskuløse  og  dog  saa  harmonisk  Byggede,    dette  Udtryk 
af  hele    den    fagreste   Ungdoms  Styrke   i    den   smukkeste 
Harmoni  hos  Hermes,  —  hvo  ser  ikke  i  ham  den  mægtige, 
stærke  Gud,   Rigdommens  Giver  i  mere  end  én  Retning? 
Og  se  nu  dette  dejlige  Hoved,  hartad  kvindeligt,  ligesom 
ogsaa   noget  Kvindeligt   udtaler  sig  i   de  yppige  Omrids, 
gjennemtrænger  hele  Skikkelsen,    og   dog  ikke  mere  end 
at    det    findes    endnu  lyslevende  hos  Manden,    og  De  vil 
forstaa,   at  denne  Gud  virkelig  repræsenterer  Vinen,  den 
berusende,  opløftende  Vin.      Hvo    vil  nægte,    at   der  hos 
disse  tre  Gestalter,    alle   ungdommelige,    alle  imellem  en 
Alder     af    16  —  20    Aar,    ved    Siden    af    Personligheden 
gaar  et  overordentligt  klart,    smukt  opfattet  og  gjennem- 
fort  Grundrids  af  hele  den  Naturkraft,  af  hele  den  Magt. 

som  personificeres  igjennem  disse  Guder,  det  vil  sige  af 
Kraften  overhovedet,  som  den  ytrer  sig  i  alle  Retninger 
—  jeg  taler  ikke  her  alene  om  den,  der  viser  sig  i  de  fire 
Elementer.  Altsaa,  Grækeren  havde  i  sine  Guder  paa 
én  Gang  en  Personlighed,  hvortil  han  kunde  knytte  sine 
hellige  Sagn,  samtidigt  med  at  han  tillige,  hvis  han  følte 
særdeles  Trang  dertil,  i  selve  Gudegestalten  kunde  udtrykke, 
hvad  der  især  levede  og  virkede  i  ham.  Grækerne  havde 
ikke  alene  det  Held  at  være  Grænsen  imellem  det  æld- 
gamle Asien  og  det  yngre  Europa,  men  det  blev  givet 
dem  end  ydermere  at  vise  os  Polytheismen  i  dens  skjøn- 
neste,  rigeste  Former,  og  at  udbrede  disse. 

Men  nu  træder  os  en  ganske  ny  Periode  i  Møde. 
De  ville  tillade  mig,  at  jeg  atter  bruger  Grækerne  som 
Exempel;  de  vare  dog  den  Gang  den  egentlige  Kjærne, 
selv  paa  en  Tid  da  vi  meget  godt  vide,  at  det  var 
Romerne,  som  herskede;  Udbredelsen  af  Christendommen 
og  Alt  hvad  dermed  stod  i  Forbindelse  udgik  dog  fra 
Grækerne.  Nu  komme  vi  rigtignok  til  en  sunken  Tid, 
til  en  Tid,  der  ikke  kan  sammenlignes  med  den 
glimrende  Periode,  da  hine  Gudegestalter  fremtraadte 
under  Konstnerens  skabende  Haand;  men  selv  denne  Tid 
har  dog  bevaret  helt  og  holdent  det  antike  Præg.  Men 
hvor  forskjelligt  er  nu  dog  ikke  det  Lys,  der  omgiver  den 
christne  Græker,  fra  det,  der  omgav  hine  gamle  Grækere ! 
Nu  er  der  traadt  andre  bestemte  Personligheder  frem  i 
Christus,  Apostlene,  de  første  Lærere  og  Martyrer,  der 
tildels  havde  levet  sammen  i  den  Tid,  hvorfra  de  første 
christne  Mindesmærker  ere  udgaaede,  —  og  se  nu,  hvor- 
ledes ethvert  Spor  af  Nature ultus  forsvinder,  hvorledes  det 

historiske  Punkt  træder  frem  for  os.  De  stræbe  efter,  at 
vi  skulle  begribe,  at  det  er  Menneskehedens  store  Lærer, 
at  han  throner  endnu  i  det  Høje,  at  vi  blot  skulle  se 
hen  til  og  stole  paa  det  ene  bestemte  Udsagn:  det  er 
ham.  Der  er  intet  Symbol,  intet  Attribut,  ikke  det  mindste 
Forsøg  paa  at  give  Andet  end  denne  ene  Personlighed. 
Derfor  fremkom  nu  disse  foregivne  Breve,  disse  foregivne 
eller  virkelige,  sande  Portræter;  de  Christne  vilde  ikke  se 
Andet  end  den  bestemte  Personlighed.  .  Vistnok,  der 
danner  sig  nu  en  hel  Symbolik,  et  helt  Billedsprog;  og 
dette  Billedsprog  maa  nødvendigvis  være  laant  fra  Natur  - 
gjenstandene,  men  i  en  ganske  anden  Retning  end  tidligere, 
da  Naturbilledet,  ogsaa  laant  fra  en  virkelig  Gjenstand, 
fra  et  Stykke  af  Naturen,  skulde  repræsentere  Naturens 
Kraft.  Nej  disse  Billeder,  disse  Duer,  disse  Oliegrene, 
disse  Fisk,  Alt  hvad  vi  se  i  denne  Kreds  af  christelige 
Figurer,  drejer  sig  om  Haab,  om  Trøst,  om  Frelse, 
om  Sejr,  om  et  rent  Sind,  det  spiller  Altsammen  over 
i  den  ethiske  Verden,  og  disse  Naturgjenstande  have 
ikke  Noget  med  Naturkræfterne  at  bestille.  Medens  hine 
gamle  Grækere  i  deres  bestemte  Tro  paa  deres  fædrene 
Overleveringer  frembragte  en  Symbolik,  der  kyste  Hed- 
ningen selv,  se  vi  den  christne  Kirke  med  jomfruelig  Sky 
betragte  Alt  det,  der  skulde  betegne  det  egentlige  My- 
sterium. Ja,  vi  kunne  se  Frelseren  udøve  Mirakler,  se 
ham  staa  som  den  øverste  Lærer  over  Evangelisterne  i 
en  kolossal  Størrelse  som  den  vældige  Hersker;  men  hans 
Død,  hans  Opstandelse  finde  vi  ikke  sikre  Spor  af  i  al 
den  Tid,  i  hvilken  vi  med  Bestemthed  kunne  tale  om 
christelige  Monumenter,  udprægede  i  Former,  som  tilhøre 
den  antike  Verden.     Det  er  først  senere,  dette  fremtræder. 

Vistnok,  vi  se  Abraham,  der  ofrer  sin  Søn,  Jonas,  der 
ædes  af  Hvalfisken,  Mændene  i  den  gloende  Ovn,  lutter 
Hentydninger  paa  hele  den  Fare,  hvori  de  svævede,  paa 
hele  den  Gru,  de  følte,  og  den  Fasthed,  som  den  Christne 
maatte  være  i  Besiddelse  af  for  at  udholde  Smerterne: 
han  var  ogsaa  i  den  gloende  Ovn,  og  han  kom  uskadt 
derfra;  han  blev  i  ethvert  Fald  gjenfødt  til  et  højere  Liv. 
Med  en  saadan  Ærbødighed,  med  saa  langt  borte  fra 
hentede  Antydninger  omtalte  de  det. 

Lad  os  nu  gaa  ned  til  det  9de  og  10de  Aarhundrede 
og  se,  hvorledes  Alt  der  er  forandret.  Her  ender  det 
sidste  Udtryk  af  græsk  Skjønheds-  og  Konstfolelse  omtrent 
paa  samme  Maade  som  det  beg\ndte,  naturligvis  med  den 
Forskjel,  at  medens  det  begyndte  raat,  men  kraftigt,  saa, 
skjøndt  det  ogsaa  ender  i  Raahed,  er  det  dog  saa  fint, 
saa  zirligt,  naar  vi  sammenligne  det  med  hin  første  Tid. 
Tag  engang  disse  Martyrfremstillinger,  som  findes  i  det 
berømte  Menologium  i  Vaticanet,  og  se,  hvorledes  der  dér 
helt  igjennem  paa  den  zirligste  Maade  er  fremstillet 
Halshugninger,  Korsfæstelser,  Sønderriveise  af  Kjødet 
paa  den  Levendes  Krop  og  de  øvrige  gruelige  Pinsler, 
som  Martyrerne  gjennemgik.  For  at  give  Tanken  Kraft 
raaa  man  sænke  sig  ned  imellem  de  rygende  Blod- 
strømme, imellem  alle  de  Kvaler,  som  ledsagede  hine 
Martyrers  sidste  Kamp.  Se,  m.  T.,  en  saadan  Kreds 
har  ét  Folk  gjennemløbet  —  hvor  mangfoldigt  (der- 
som vi  havde  det  tilbage)  maatte  ikke  det  Rige  af 
Skjonhed  være,  hvori  det  har  levet  i  disse  forskjellige 
Perioder?  Og  hertil  kommer  endnu  en  anden  Om- 
stændighed, det,  som  jeg  her  under  et  fælles  Navn  be- 
tegner som    »græsk«,    det  var   udbredt   over  uhyre  store 

Strækninger,  ikke  alene  i  Orienten,  men  ogsaa  i  Evropa; 
i  hele  Britannien,  langs  Donau  og  Rhinen  osv.  var  denne 
græske  Kultur  udbredt,  og  her  er  det  nu  mærkeligt  at  se 
Forskjellen  paa  de  Steder,  hvor  Kulturen  var  egentlig 
hjemme  og  oprindelig,  og  der  hvor  den  ikke  var  det. 
Saa  faa  og  saa  spredte  end  de  Monumenter  ere,  som  vi 
have  tilbage,  kunne  vi  dog  se,  hvor  den  rigtige,  egentlige 
Hellenisme  er  trængt  ind,  og  hvor  dette  ikke  er  Tilfældet; 
og  ved  Betragtningen  af  flere  af  dem  fra  forskjellige 
Steder,  og  som  ikke  ere  yngre  end  at  vi  føle  Indtrykket 
af  den  græske  Kultur  paa  dem,  bliver  det  os  klart,  at 
det  Ejendommelige  ved  disse  Konstværker  er  Noget,  som 
ikke  er  gaaet  over  til  Kjød  og  Blod  hos  de  Stammer, 
hvor  de  fremstod,  det  er  en  ydre  Form,  som  politisk 
Magt  har  paatvunget  dem,  men  den  havde  ingen  Spire- 
kraft, den  maatte  hensygne,  hendø,  især  da  Folkenes  Evne 
til  at  optage  i  sig  hele  denne  helleniske  Kultur  yderligere 
svækkedes  ved  Barbarernes  stadige  Indtrængen,  hvorved 
de  endnu  saa  rige  Levninger  af  den  græske  Kultur  for- 
styrredes rundtomkring. 

Men,  saa  fattige  vi  ogsaa  ere  paa  Fragmenter  fra 
det  egentlige  gamle  Hellas ,  saa,  naar  vi  sammenligne  de 
græske  Monumenter  med  de  Stumper,  vi  have  fra  Middel- 
alderen, naar  vi  høre  efter  hvad  Forfatterne,  som  vi 
have  i  langt  rigere  Brudstykker  tilbage,  fortælle  os  om 
de  forskjellige  Retninger  i  den  græske  Konst,  og  om  de 
Bestræbelser,  der  gjorde  sig  gjældende  i  hver  især,  saa 
gaar  der  efterhaanden  et  Billede  op  for  os,  vistnok  ufuld- 
stændigt i  høj  Grad  —  maaske  Andre  ville  supplere 
det  — ,  men  der  ligger  dog  en  væsentlig  Sandhed  til 
Grund   derfor,    og  denne  Sandhed  siger,    at  dette  Hellas 

var  spaltet  i  saa  mange  og  saa  forskjelligartede  Dele,  at 
et  Liv,  vistnok  ikke  mindre  rigt  og  broget  end  det,  som 
det  moderne  Evropa  viser  os,  vilde  staa  for  os,  dersom 
vi  kunde  fremtrylle  hele  Oldtiden.  Lad  os  stille  os  lige- 
overfor det  gamle  Grækenland  og  søge  at  finde  Forskjellen 
i  denne  Henseende.  Her  maa  vi  først  se  hen  til  den 
forskjellige  Keligion,  og  derpaa  kaste  et  Blik  paa  det 
sædelige  Livs  Forhold,  om  ikke  dér  et  enkelt  Træk  skulde 
træde  frem  for  os,  som  kunde  give  os  et  Fingerpeg 
til  Forstaaelsen  af  hine  gamle  Statuer.  Jeg  skal  kun 
fremhæve  et  eneste  Træk  i  saa  Henseende,  og  det  er 
dette,  at  der  fandtes  da  en  Sans  for  den  legemlige 
Skjønhed,  som  blev  betinget  af  et  Liv,  der  ikke  senere 
var  til  Stede,  af  hele  det  offentlige  Liv  hos  den  frie 
Stadmand  i  Modsætning  til  Trællen ,  til  Hyrden ,  til 
Bonden,  til  den,  der  levede  langt  borte  i  de  afsides 
liggende  Egne,  i  Dalen  eller  paa  Bjergene.  Naar  vi  se 
paa  disse  Gudegestalter,  som  jeg  før  omtalte,  Apollo, 
Hermes  osv.,  naar  vi  betragte  Statuer  af  Helte,  Athleter, 
og  vi  ville  sammenligne  dem  f.  Ex.  med  Satyrfigurer, 
eller  Silener  med  deres  tykke  Maver,  sammenligne  de 
romerske  Soldater  med  de  Barbarer,  med  hvem  de 
kjæmpe,  saa  ville  vi  forstaa  Forskjellen,  og  vi  blive  da 
opmærksomme  paa  én  Ting,  og  det  er,  at  saa  indbyrdes 
forskjellige  Skikkelserne  ere,  saa  gaar  der  dog  én  Traad 
igjennem  disse  Gudegestalter,  disse  Heroer,  disse  Hver- 
dagslivets frie  Mænd,  og  en  anden  igjennem  Satyre/nes, 
Silenernes  og  Barbarernes  Gestalter;  og,  naar  vi  skulde 
udtrykke,  hvad  der  egentlig  betegner  Forskjellen,  saa 
kunde  vi  sige,  at  hine  Guder  og  Heroer,  hine  Kjæmper, 
som  øve  sig,  hine  Soldater,  som  aabenbart  have  gjennem- 

gaaet  en  egentlig  Skole;  deres  Kroppe  ere  udviklede  ved 
alle  mulige  Ovelser,  deres  Muskler  have  faaet  en  egen 
Fastlied,  deres  Farve  en  egen  Dybde;  —  ja,  vi  behøve  ikke 
at  læse  Historien,  vi  behøve  blot  at  kaste  Blikket  paa 
disse  halvnøgne  Figurer  for  at  blive  opmærksomme  paa, 
at  hine  Guder  og  Helte  have  i  alle  deres  Former 
noget  eget  Uddannet  i  Modsætning  til  selv  de  smukkeste 
Satyrskikkelser  og  lignende,  hvor  der  vel  er  noget  Rundt, 
noget  Kjødfuldt  og  Friskt,  men  hvor  Formen  ikke  er  saa 
udarbejdet.  Og  hele  denne  legemlige  Udvikling,  den  havde 
Grækerne  virkelig  i  en  overordentlig  Grad,  og  det  ikke 
alene  til  Gavn  for  deres  egen  Sundhed  men  ogsaa  til 
Gavn  for  Konsten.  Deres  Øje  var  mere  skjærpet,  de 
følte  sundere  og  bestemtere,  de  opfattede  fint,  rigtigt, 
klart  og  livligt  det  dejlige  Liv,  der  omgav  dem. 

Jeg  skal  ikke  dvæle  videre  ved  hine  gamle  Stammer, 
men  blot  gjøre  opmærksom  paa,  at  her  kunne  vi  altsaa 
tale  om  en  Sans  for  skjønne  Former,  en  Sans,  der  paa 
mangfoldige  Maader  griber  ind  i  hele  det  borgerlige  Liv. 
Intet  Land,  ingen  By,  selv  af  de  mindre,  kunde  undvære 
denne  Skjønhedssans,  Udviklingen  af  denne  Harmoni  i 
Legemet. 

Xaar  vi  nu  skulle  nævne  en  anden  Stamme,  som  har 
Betydning  for  os,  en  Stamme,  som  nu  er  Bæreren  af  den 
evropæiske  Kultur,  saa  maa  vi,  for  at  bruge  et  fælles 
Navn,  nævne  den  germaniske  Stamme.  Her  viser  sig 
strax  et  Træk,  som  ikke  kan  undgaa  Betragteren.  Denne 
Stamme  kan  nemlig  umuligt  i  sit  barbariske  Klima  træde 
saaledes  frem  for  os  med  de  nøgne  Former  som  Hellenerne. 
Og  naar  vi  nu  se  hen  til  Klædedragten  her  i  det  9de, 
10de  og  Ilte  Aarhundrede,    saa  kunne  vi  ikke  negte,  at 

den  er  simpel  og  hensigtsmæssig,  passende  til  de  klimatiske 
Forhold,  hvorunder  denne  Stamme  levede,  og  til  dens 
Livsvirksomhed.  Men  paafaldende  er  det,  at,  næppe  have 
vi  faaet  Øje  herpaa,  før  end  vi  paa  én  Gang  se,  at  denne 
simple,  for  Mand  og  Kvinde  saa  klædelige  Dragt  bliver 
opgiven,  og  der  træder  Noget  frem,  som  man  den  Gang 
ikke  havde  det  Navn  paa,  som  vi,  nemlig  Moden.  Grækerne 
og  Romerne  havde  vel  ogsaa  i  en  ais  Grad  Moder  — 
det  se  vi  f.  Ex.  paa  hine  romerske  Kejserinders  besynderlige 
Frisurer  — ;  men  den  germaniske  Stammes  Moder  er  noget 
ganske  anderledes  Snurrigt.  De  er  saa  ustadige,  saa 
lunefulde,  at,  naar  vi  gaa  tilbage  og  forfølge  dem  igjennem 
et  halvt  Aarhundrede,  saa  har  et  saa  kort  Tidsrum  mange 
flere  Moder  end  hele  Oldtiden  tilsammen;  de  opfindes 
uophørligt  med  rastløs  Iver.  Mange  af  disse  Moder  gaa 
ud  paa  at  dølge  Legemsfejl.  En  har  en  saadan,  der  skal 
skjules,  og  nu  skulle  Alle  vanskabes  eller,  som  han 
sagtens  kalder  det,  velskabes,  for  at  han  kan  synes  at  være 
det.  Andre  ere  latterlige  Karikaturer  af  noget  Skjønt. 
En  har  en  skallet  Plet,  som  skal  dækkes,  og  nu  maa 
Alle  lide  derunder,  og  mangt  et  dejligt  Lokkehoved  maa 
gjemmes  i  en  vældig  Allongeparyk.  Med  Klæderne  er 
det  ligesaa.  Det  ene  Øjeblik  søger  man  at  gjøre  Legemet 
saa  blottet  som  muligt,  det  andet  Øjeblik  er  det  helt  be- 
dækket og  tilhyllet,  ja  omgivet  med  de  umaadelige  Fiske- 
bensskjørter,  med  enorme  Sæt  paa  Hovedet  og  andre  pud- 
serlige Ting.  Det  Samme  viste  sig  i  Bygningskonsten. 
Naar  man  kaster  et  Blik  paa  Middelalderens  Bygninger  — 
hvilken  Egn,  hvilken  Folkestamme  har  da  ikke  bragt 
Momenter  dertil?  Have  ikke  forst  Araberne,  Resten  af 
de    østlige    Folks    Herlighed ,    leveret    Momenterne    der- 

til?  har  man  ikke  opført  Bygningerne  paa  en  saadan 
Maade,  af  et  saadant  Stof,  at  de  skulde  synes  i  Følge 
deres  Omfang  og  Materiale  at  kunne  trodse  Evigheden, 
og  dog  ere  de  forvitrede  længe  før  de  ægyptiske  Pyra- 
mider, disse  store,  kraftige  Monumenter  fra  Oldtiden,  paa 
hvilke  Tidens  Tand  igjennem  Aartusinder  har  gnavet? 
Og  det  bliver  ikke  ved  Efterligningen  af  Araberne;  men 
næppe  lærer  man  den  romerske  og  den  græske  Bygnings- 
konst  at  kjende,  førend  de  maa  tages  til  Mønstre,  og 
Stilen  bliver  klassisk;  ja,  man  maa  endogsaa  have  chine- 
siske  Lysthuse  osv.  osv.  Naturligvis  kunne  alle  disse 
Bygninger,  som  repræsentere  saamange  forskjellige  Kli- 
mater, aldrig  have  været  ret  hyggelige.  Man  har  altid 
paa  en  Maade  følt  sig  forlegen  med  dem,  og,  naar  en 
Betragter  ærligt  vil  sige  sin  Mening,  saa  maa  han  tilstaa : 
disse  uhyre  Bygninger,  disse  Domkirker,  disse  lange  Søjle- 
rader etc.  høre  ikke  til  vort  nordlige  Klima.  Man  kommer 
til  at  tro ,  at  den  germaniske  Stamme ,  som  maatte  lide 
saa  meget  for  at  være  smuk  og  net,  har  havt  den  Over- 
bevisning, at  Skjønheden  kun  kunde  opnaaes  igjennem 
Tvang  og  Lidelse.  Og,  naar  man  saa  kaster  Blikket  paa 
denne  Stammes  Konstproduktioner,  saa  vil  man  maaske 
sige:  »Nej,  det  er  ingen  Konstværker;  de  gaa  kun  ud  paa 
at  give  virkelig  naturtro  Afbildninger.  Og,  naar  man  frem- 
deles lægger  Mærke  til  de  besynderlige,  forpinte  Afveje,  ad 
hvilke  de  søge  at  komme  dertil,  skulde  man  tro,  at  denne 
Stamme  aldeles  manglede  Skjønhedssans.  Den  er  en  fuld- 
stændig Modsætning  til  den  helleniske  Stamme,  skjondt  den 
er  vel  udrustet  i  mange  Henseender;  Kulturens  Verden 
vil  maaske  blive  afhængig  af  den;  men  den  kan  dog  kun 

forhutle    og    ødelægge,    som   Hunnerne,    ikke    frembringe 
Skjøuheden.« 

Men,  m.  T.,  jeg  glæder  mig  dog  over,  at  dette  ikke 
virkelig  er  saaledes.  Der  er  alligevel  Noget ,  som  viser 
os,  at  der  er  Sans  for  Skjønheden  hos  den  germaniske 
Stamme;  der  er  ikke  alene  en  umættelig  Higen  efter  at 
skrabe  sammen  fra  alle  Kanter,  men  der  er  ogsaa  en 
virkelig  Sans,  og  denne  har  gjort  sig  gjældende  paa  en 
Maade,  som  i  sin  Retning  selv  vilde  vinde  Hellenernes 
Anerkjendelse.  Lad  os  igjen  vende  tilbage  til  hvad  vi  i 
Begyndelsen  talte  om,  at  blandt  alle  en  Stammes  Forhold 
udover  Religionen  den  største  Indflydelse.  Her  møder  os 
da  nu  den  Besynderlighed,  at  denne  Stamme  har  aldeles 
bortkastet  Alt,  hvad  den  havde  nedarvet  fra  Forfædrene; 
den  modtog  Christendommen  som  et  fremmed  Element,  og 
Aarhundreder  gik  hen,  inden  den  kunde  tilegne  sig  den, 
hvad  dog  omsider  skete.  Nogle  enkelte  Momenter,  nogle 
faa  Sagn  bleve  frelste  som  Minder  for  Efterslægten; 
men  for  Resten  er  hele  det  gamle  gothiske  Evropa  spor- 
løst forsvundet.  —  Vi  talte  om  den  Sky,  der  var  hos 
den  tidligere  christne  Kirke  for  i  Konsten  at  komme  frem 
med  det,  hvorpaa  den  især  byggede,  og  som  den  dog 
vovede  at  udtale  med  kraftig  og  varm  Overbevisning. 
Se ,  det  stod  ganske  anderledes  for  den  germaniske 
Stamme.  Da  den  kom  til  Skjælsaar  og  Alder  og  selv 
følte  Trangen  til  at  fremstille  en  Skjønhedskreds,  og 
i  den  at  udtrykke  sin  Opfattelse  af  Religionen,  da  den 
begyndte  selvstændigt  at  ville  ytre  sig  i  Konsten,  da 
havde  den  egentlig  ikke  længer  nogen  rigtig  Forestilling 
om,  hvad  Christi  Korsfæstelse  vilde  sige.  Det  hele 
Fornedrende    og    Foragtende ,     der    var    i    denne    Scene, 

fattede  den  ikke  mere;  vi  kunne  kun  tilreflektere  os  et  Slags 
Begreb  derom;  men  det  var  noget  Andet,  der  foresvævede 
den.  Det  var  Sjælens  Lidelser,  som  Tiden  kjendte;  Alle, 
som  levede  i  den,  kjendte  til  Lidelse  og  Alvor,  det  kunde  de 
forstaa.  I  denne  Lidelse  oprandt  en  ny  Skjonhed,  fra 
denne  Lidelse  udsprang  saa  meget  andet  Dejligt  og  Herligt; 
der  kom  en  vis  Mildhed,  en  vis  Længsel  frem,  en  vis 
Forsagen  af  alt  det  Jordiske,  en  mere  levende,  en  stadigere 
og  en  sjælfuldere  Skuen  opad,  og  alt  det  kom  nu  til  Ud- 
talelse i  Konsten.  Og,  m.  T. ,  hvo  af  Dem  skulde  have 
været  saa  ulykkelig,  dog  ikke  i  det  mindste  én  Gang  i  sit 
Liv  at  have  set  et  Udtryk  af  Sjælens  Renhed  i  et  Ansigt 
i  et  ret  bevæget  Øjeblik?  og  hvo  af  os  skulde  ikke  have 
set  Smerten,  selv  naar  den  var  vild  og  heftig,  dog  snart 
blive  mildnet  og  gaa  over  til  Trost,  ikke  have  set  Lidelsen, 
den  rent  legemlige,  fysiske  Lidelse,  være  skræmmet  fra 
atter  at  se  derpaa,  og  dog  maattet  tilstaa ,  at  selv 
der  var  noget  Højere,  selv  der  var  Haab?  og  kunne  vi 
tvivle  paa,  at  de  dejlige  Udtryk,  vi  finde  hos  de  gamle 
Nederlændere,  hos  de  gamle  og  nyere  Italienere  og  Spaniere, 
af  den  reneste,  den  mest  himmelske  Glæde,  af  Forvent- 
ning og  Trøst,  af  Mildheden  i  Sorg  og  Kummer  ogsaa 
vare  Udtryk  for  de  Tider,  der  fremkaldte  disse  Konst- 
værker?  Og  alle  disse  Udtryk,  denne  rene  Glæde,  denne 
Svælgen  i  Smerte,  i  Haab  og  Forventning,  ja  det  er 
noget  Nyt,  som  den  germaniske  Stamme  har  vidst  at 
give;  den  har  selv  set,  følt  og  gjennemlevet  det;  det  var 
derimod  ikke  faldet  i  den  helleniske  Stammes  Lod  med 
al  dens  Liv  og  Skjønhedsfylde.  Grækeren  lader  os  se 
Manden,  Helten  eller  Guden,  ligeoverfor  Naturen;  han  frem- 
stiller den  raa  Barbar,  han  betegner  Kraften,  Friskheden 

og  Skjønheden.  Den  germaniske  Stamme  hæver  Skjøn- 
heden  ved  Smerten;  den  vover  at  gaa  lige  ned  til  den 
lidende  Usling  for  ogsaa  der  at  finde  Skjønheden.  Hvilke 
Modsætninger  ere  ikke  her?  I  Stanzen  se  vi  hist  Paven 
i  al  den  Pragt  og  Glans,  der  omgiver  ham;  paa  det 
prægtige  Tapet  derimod  den  usle,  lamme  Betler,  hvem 
Petrus  rækker  Haanden,  og  se,  hvorledes  det  stygge  An- 
sigt er  fuldt  af  Liv;  det  bliver  endogsaa  smukt,  thi  den 
Syge  føler  alt,  at  Lægemidlet  virker.  Disse  Kontraster, 
dem  har  den  germaniske  Stamme;  midt  i  alt  det  Brogede, 
Forvirrede  og  Smagløse  har  den  virkelig  Sans  for  Skjøn- 
heden ;  og  den  er  ikke  gammel ,  den  er  frisk  og  kraftig, 
og  hvem  véd,  hvilke  Dage  der  vente  den  ogsaa  med  Hen- 
syn til  Udviklingen  heraf?  —  Men  skjøndt  den  germaniske 
Stamme  vel  var  én,  delte  den  sig  dog  i  forskjellige  Af- 
delinger og  Retninger,  som  mere  eller  mindre  havde  faaet 
den  Gave  at  fremstille  den  nye  Skjønhed,  som  aaben- 
baredes.  Det  er  ganske  sikkert,  at  de  Afdelinger,  som 
mest  vare  sammensmeltede  med  de  gamle  Romere  — 
Italienerne  mener  jeg  —  havde  modtaget  et  mere  aabent 
Øje  for  Formskjønheden  i  det  Hele  end  nogen  af  de 
andre,  og  dog  besade  de  Grene,  som  boede  mellem  Schelde, 
Rhin  og  Maas,  —  Belgiere  og  Hollændere  —  en  betydelig 
Del  deraf.  Andre  Stammer  havde  faaet  en  mindre  Lod 
og  maatte  siden  efterhaanden  lære  af  hine  mere  Be- 
gavede og  ved  deres  Hjælp  udvikle  Sansen  for  Skjønheden. 
Paa  samme  Tid  var  der  ogsaa  sket  en  Spaltning  i  den 
fælles  Religion,  hvorved  der  i  denne  Henseende  havde 
udsondret  sig  betydelige  Afdelinger  saaledes  som  Hol- 
lænderne og  Englænderne,  og  den  forandrede  religiøse 
Opfattelse,   der  her  gjorde  sig  gjældende,  fik  ogsaa  Ind- 

flydelse  paa  den  kirkelige  Konst,  saaledes  f.  Ex.  ved  den 
rige  Benyttelse  af  Scener  af  Bibelen,  baade  i  Kirken  og 
i  Hjemmet,  hvorved  noget  ganske  Nyt  kom  frem. 


Ottende  Forelæsning. 

Italiensk  og  nederlandsk  Konst     Konsten  i  Spanien,  Holland,  Frankrig, 
England  og  Tydskland. 


Det  var  i  det  15de  Aarbundrede,  mine  Tilhørere,  at 
Spaltningen  i  Billedkonsten  her  i  Evropa  først  blev  rigtigt 
kjendt.  Det  er  fra  det  15de  Aarhundrede  at  vi  kunne 
tale  om  to  forskjellige  Retninger  i  Konsten,  en  sydlig  og 
en  nordlig,  en  italiensk  og  en  nederlandsk.  Den  italien- 
ske beherskede  ikke  alene  Italien,  som  gav  den  sit  Navn, 
men  den  traadte  ogsaa  sejrende  op  i  Spanien,  og  tildels 
i  Frankrig  imod  den  nederlandske  Retning,  om  hvis  stærke 
og  uimodstaaelige  Indtryk  selv  dybt  nede  i  det  sydlige 
Frankrig  endnu  Kong  Renés  og  andre  Arbejder  vidne; 
men  alligevel  se  vi  i  Midten  af  Aarhundredet  i  Central- 
frankrig den  italienske  og  den  nederlandske  Indflydelse 
smelte  sammen.  Og  omvendt,  den  nederlandske  Retning 
sejrede  ikke  alene  i  Nederlandene,  men  langs  med  Rhinen 
og  Donau.  —  Begge  disse  Retninger  hentede  hele  deres 
Livsfylde  fra  den  dem  omgivende  Virkelighed;  begge  to 
altsaa  vare  i  strengeste  Forstand  nationale  Konstretninger, 
og,  hvor  de  udbredte  sig  udenfor  deres  egentlige  Arnested, 
der  bevarede    de   endnu  bestandigt  dette  Præg;    selv  om 

Konstnerne  vare  fødte  i  et  andet  Land  og  tildels  talte 
et  andet  Sprog,  bøjede  de  sig  dog  og  rettede  sig  aldeles 
etter  de  mægtige  Impulser,  der  vare  udgaaede  fra 
disse  to  Steder.  Men,  naar  vi  sammenligne  dem  i  deres 
Helhed,  saa  kunne  vi  ikke  negte,  at  den  italienske  Konst 
—  og  i  Modsætning  til  den  nederlandske  Konst  tale  vi 
her  om  denne  til  ind  i  den  første  Fjerdedel  af  det  16de 
Aarhundrede  —  havde  i  Følelsen  et  ulige  højere  Sving. 
Den  formaaede  at  optage  antike  Elementer  i  sig  og 
sammensmelte  dem  med  Virkeligheden  til  ét  Liv;  den 
vidste  at  paabyde  almindelige  Love  for  Fremstillingen  af 
de  organiske  Former  og  for  deres  Optræden  i  Rummet, 
og  den  kunde  derfor  bevæge  sig  frit  og  sejrrigt  i  hvilken 
Retning  den  vilde.  Den  nederlandske  Konst  manglede 
ingenlunde  Følelse ;  den  havde  en  inderlig  barnlig  Følelse, 
der  ofte  viste  sig  med  en  mærkelig  Dybde;  men  sjeldent 
eller  aldrig  formaaede  den  at  svinge  sig  i  Højden.  Den 
støttede  sig  udelukkende  til  Virkeligheden,  det  vil  sige, 
den  hentede  hele  sin  Livsfylde  ene  og  alene  fra  den 
Natur,  fra  de  Mennesker,  der  omgave  den;  den  forstod 
ikke  at  tilegne  sig  Fremstillingen  gjennem  almindelige 
Love ,  thi  de  enkelte  Undtagelser  imod  Slutningen  af 
Perioden  have  Intet  at  betyde  lige  over  for  det,  jeg 
her  taler  om.  Den  nederlandske  Konstner  maatte  i  sin 
Fremstilling  knytte  sig  til  Efterligningen  af  det  Enkelte, 
som  stod  for  ham,  og,  idet  han  mange  Gange  alvorligt 
søgte  at  give  dette  Enkelte ,  kunde  han  ikke  undgaa  at 
blive  ængstelig,  ja  smaalig;  den  Frihed,  der  herskede  i 
den  italienske  Konst,  naaede  den  nederlandske  Konst  i 
denne  Tid  aldrig.  Og  det  var  ikke  alene  i  Konsten,  ikke 
alene   med  Hensyn  til   det   rent  konstneriske   Indtryk   af 

Maleriet  eller  Skulpturen,  at  denne  Sondring  fandt  Sted, 
den  meddelte  sig  ogsaa  til  den  techniske  Side,  den  gik 
helt  ned  til  Haandværket.  Se  til  de  italienske  Malerier 
i  det  15de  Aarhundrede ,  og  De  vil  lægge  Mærke  til,  at 
de  ere  udførte  med  en  fin  egen  Limfarve,  som  man  kalder 
Tempera,  et  Ord,  der  simpelthen  betyder  Blanding;  Perga- 
mentlimen spillede  en  vigtig  Rolle,  og  paa  de  friske, 
vaade  Mure  vidste  de  især  imod  Slutningen  af  Aarh.  at 
fremstille  Malerier  med  en  Fuldendthed  selv  i  Farven,  der 
nu  mange  Gange  næsten  maa  synes  utrolig.  Nederlænderne 
derimod  forbedrede  og  uddannede  Oliemaleriet;  Tempera, 
den  fine  italienske  Limfarve ,  kom  aldrig  til  at  spille 
nogen  Rolle  hos  dem ,  og  Maleriet  paa  de  vaade  Mure 
forsvandt  ogsaa  aldeles.  I  tidligere  Dage  havde  Byg- 
ninger og  Kirker  ogsaa  Nord  for  Alperne,  selv  her  oppe, 
været  prydede  med  Malerier  paa  de  hvidtede  Kalkvægge; 
men  det  tabte  sig  efterhaanden  som  Oliemaleriet  udvik- 
lede sig.  Murmaleriet  forsvandt  aldeles,  og  Oliemaleriet 
forbandt  saa  mange  ejendommelige  Fortrin,  at  det  selv 
fortrængte  Limfarvemaleriet  i  Italien,  men  det  kunde  endnu 
i  denne  Periode  kun  optræde  som  Concurrent  ved  Siden  af 
Freskomaleriet.  Mærkeligt  nok  maatte  Oliemaleriet,  hos 
Nederlænderne  lysende,  gjennemsigtigt ,  yndigt  som  den 
dejligste  Foraarsdag,  give  Slip  paa  adskillige  af  disse 
Fortrin  i  Italien;  og  dog  udviklede  sig  i  den  venetianske 
og  lombardiske  Skole  i  det  16de  Aarhundrede  en  Brede, 
en  Frihed,  en  Naturlighed  efter  en  ganske  anden,  meget 
større  Maalestok,  Fortrin  som  endnu  bestandigt,  maaske  i 
fuldkomment  saa  høj  Grad  fængsler  som  den  nederlandske 
Skoles.  Den  italienske  Konst  laante  af  den  nederlandske 
et  fortræffeligt  Bindemiddel,  men  udviklede  det  aldeles  selv- 

stændigt  overensstemmende  med  den  Fylde  og  Storladen- 
hed, som  betegnede  dens  Charakter. 

Idet  jeg  før  sagde ,  at  Oliemaleriet  fik  denne  store 
Udvikling  hos  Nederlænderne,  at  det  var  dem,  som  frem- 
kaldte den,  burde  jeg  føjet  til,  at  det  selv  der  knyttede 
sig  til  den  ejendommelige  Retning,  jeg  charakteriserede;  at, 
skjøndt  det  er  vanskeligt  at  behandle  Oliemaleriet  med  denne 
Finhed,  i  denne  smaalige  Enkelthed,  saa  yndede  de  det 
dog,  saa  søgte  de  selv  i  de  mindste  Forhold  indenfor 
snevre  Grændser,  indenfor  en  lille  Ramme  at  give  Bil- 
leder af  Naturen  og  Livet,  saaledes  som  vi  ellers  kun 
kunne  opfatte  det  gjennem  det  fint  slebne  Glas.  Selv 
dette  nye,  herlige  Bindemiddel  maatte  underordne  sig  den 
ejendommelige  Stræben,  der  her  gik  gjennem  Konsten,  og 
alt  i  denne  Periode  blev  det  saaledes  behandlet  og  for- 
arbejdet for  at  tjene  til  dens  Udvikling,  at  derved  alle- 
rede Vejen  var  banet  for  den  charakteristiske  hollandske 
Retning,  der  uddannede  sig  i  den  nordlige  Del  af  Neder- 
landene i  det  17de  Aarhundrede. 

Naar  Maleri  og  Skulptur  bevæge  sig  med  fuld  Livs- 
friskhed,  og  naar  ikke  besynderlige  ydre  Hindringer  træde 
hæmmende  i  Møde,  ville  de  gaa  Haand  i  Haand.  Det 
gjorde  de  paa  begge  Steder  i  denne  Periode.  Ogsaa 
Nord  for  Alperne  blev  der  udfort  en  Mængde  Skulptur- 
arbejder; vi  kunne  nu  neppe  danne  os  en  rigtig  Fore- 
stilling om  den  Verden  af  Billedsnideri,  Billedhuggeri, 
Billedformen,  som  man  den  Gang  saa  overalt  hvor  Konsten 
havde  fundet  et  Arnested  baade  Nord  og  Syd  for  Alperne. 
Men  ogsaa  her  viser  den  samme  Forskjel  i  Opfatnings- 
maaden  sig,  som  ved  Maleriet;  ja  selv  med  Hensyn  til 
Valget   af  Materiale ,    hvor   ogsaa  Nødvendigheden  gjorde 

sig  gjældende,  viste  sig  en  ligeartet  Forskjellighed  som 
den,  vi  før  omtalte  i  Maleriet,  dog  ikke  just  med  den 
samme  Virkning  i  enhver  Henseende.  Kostbare  Metaller 
til  ædle  Kar  og  Prydelser  for  Kirkerne,  Marmor,  Bronce, 
brændt  Ler,  vare  Stoffer,  som  man  brugte  baade  Nord 
og  Syd  for  Alperne,  men  Nord  for  Alperne  efter  en  langt 
større,  langt  mere  omfattende  Maalestok.  Selv  Marmoret 
f.  Ex.  i  Belgien  er  langt  blødere  og  lettere  at  behandle 
end  det  carariske  Marmor  i  Italien;  det  fordrer  ikke  den 
Udholdenhed,  den  Kjækhed,  som  dette;  men  det  tillader 
heller  ikke  paa  den  anden  Side  den  skarpe  Fuldendthed 
som  det  italienske.  Allerede  her  var  en  Forskjellighed, 
som  ikke  kunde  blive  uden  Indflydelse  paa  Konstens  Ud- 
førelse, en  Forskjel,  som  viste  sig  endnu  klarere  ved  den 
hyppige  Brug,  som  Nødvendigheden  tvang  dem  til  at  gjøre 
af  Sandsten,  Kalksten  og  ringere  Stenarter,  som  tillade 
endnu  mindre  Fuldendelse.  Men  det,  som  især  er  frap- 
pant, er  at  se,  hvorledes  Træet  bliver  et  yndet  Middel 
til  Fremstillingen  af  Billedhuggerarbejder  Nord  for  Alperne. 
Egetræet,  som  er  saa  vanskeligt  at  behandle,  maa  bøje 
sig  under  Kniven,  det  bliver  næsten  ligesaa  smidigt  som 
Leret,  og  man  véd  at  afvinde  det  en  ganske  egen  Skj enhed 
og  at  frembringe  en  Kjækhed,  som  mangen  Gang  over- 
rasker. Buxbom  traadte  her  i  Stedet  for  Elfenben,  og 
konstforstandige  Udskjærere  vidste  at  behandle  det  med 
en  Finhed,  som  ikke  gav  Elfenbenet  Noget  efter.  Men, 
imedens  Skulpturen  i  Italien,  i  Følge  hvad  jeg  antydede 
med  Hensyn  til  Stoffet,  hvori  man  arbejdede,  nødvendigt 
maatte  opnaa  en  større  Fuldendelse,  saa  kom  hertil  endnu 
den  vigtige  Omstændighed ,  at  i  Italien  løsrev  Skulpturen 
sig  aldeles  for  den  største  Del  af  de  Baand,  som  Bygnings- 

konsten  ellers  havde  lagt  paa  den,  optraadte  aldeles  selv- 
stændig, medens  den  derimod  i  denne  Periode  Nord  for 
Alperne  knyttede  sig  til  Bygningskonsten.  —  Den  gothi- 
ske  Stil  herskede  endnu,  og  den,  som  afløste  den,  for- 
drede paa  samme  Maade  Trælletjeneste  af  Skulpturen,  og 
selv  hvor  denne  ikke  var  bunden  til  Architekturen,  traadte 
Maleriet  indskrænkende  frem,  f.  Ex.  i  disse  rigt  udskaarne 
Altertavler,  hvor  det  enten  indtog  Hovedbilledets  Plads 
eller,  naar  dette  var  udført  i  Skulptur,  i  hvert  Fald  prydede 
Fløjene,  som  dækkede  det;  men  selv  her  maatte  Billed- 
huggerarbejdet knytte  sig  til  forskjellige  Afdelinger,  og 
De  vil  forbavses,  m.  T.,  ved  at  betragte  Bryggemanns 
store  Altertavle  i  Slesvig,  der  er  af  en  saa  enorm  Stør- 
relse, at  den  maaske  kun  kunde  opstilles  i  faa  af  vore 
Kirker  her  i  Byen.  Se,  hvorledes  den  igjen  er  udstykket 
i  saa  smaa  Rum,  at  Figurerne  for  en  stor  Del  tabe  sig, 
naar  man  staar  paa  Gulvet  og  ser  dem  i  Højden.  Her 
arbejder  Konstneren  saa  at  sige  ene  og  alene  for  at  til- 
fredsstille sig  selv,  med  mindre  han  som  en  erfaren 
og  forstandig  Mand  véd,  at  det  lønner  sig  ikke,  og  derfor 
aldeles  decorationsmæssigt  affærdiger  disse  store  Rum, 
hvad  der  virkelig  er  Tilfældet  i  denne  Altertavle.  Men 
netop  idet  Billedhuggerkonsten  blev  bunden  som  deco- 
rerende  Led  til  Maler-  og  Bygningskonsten ,  modtog 
den  en  lignende  Retning,  som  Maleriet;  ogsaa  den  fik 
Lyst  til  at  dvæle  ved  det  Smaa,  ved  en  nydelig  Ud- 
førelse af  den  mindste  Detail;  og  ganske  mærkeligt, 
selv  saadanne  Arbejder,  som  egentlig  ere  anlagte  paa 
en  større  Maalestok,  som  Frederik  den  Tredies  Grav- 
mæle eller  Sebaldus  Nothankers  Monument  i  Niirnberg, 
selv   saadanne  Arbejder,    som   skulde   repræsentere  noget 

Stort,  ere  indtil  det  Utrolige  overlæssede  med  en  Mængde 
srnaa  Figurer,  smaabitte  Engle  eller  Børn,  alle  mulige 
Firben ,  Snegle  og  hvad  man  kunde  falde  paa  at 
fremstille,  og  det  mange  Gange  med  den  allerstørste 
Omhu,  en  Omhu,  som  fornøjer,  naar  Øjet  faar  fat  paa 
Enkelthederne,  men  som  oftest  gaar  aldeles  tabt,  naar 
man  søger  at  modtage  et  stort  og  helt  Billede  af  Skulpturen. 
Det  er  unegteligt,  den  italienske  Konst  bærer  Præget 
ikke  alene,  som  sagt,  af  en  høj,  mægtig  Følelse,  men 
overhovedet  af  en  højere,  mere  alsidig  Dannelse  og  Aand. 
Blot  det,  at  kaste  Blikket  paa  Ydersiden,  at  lægge  Mærke 
til,  hvorledes  Italienerne  benyttede  den  i  hin  Periode, 
maa  overbevise  os  derom.  Se  disse  store,  vældige  Mur- 
flader ,  der  mange  Gange  ere  optagne  af  et  eneste 
Konstværk ,  som  frembringer  en  heldig  samlet  Virk- 
ning —  det  har  noget  Overraskende  for  Betragteren. 
Se  disse  mægtige  Skulpturer  udenfor  eller  inde  i  Byg- 
ninger; de  have  Noget  ved  sig,  som  gjør  et  stort  og 
højtideligt  Indtryk.  Og  nu  sammenligne  vi  dermed  disse 
sraaa,  forholdsvis  smaa,  Altertavler,  hvorpaa  den  neder- 
landske Konst  saa  ofte  ødslede  hele  sin  Rigdom;  nu  se 
vi,  indenfor  hvilke  snevre  Skranker  Konsten  bevægede 
sig,  i  Kirker,  paa  Altre,  i  Kirkevinduerne;  thi  man  vil 
ogsaa  paatvinge  Glasmaleriet  den  samme  Charakter  som 
Staffelimaleriet,  og  derved  tilintetgjør  man  det  tilsidst. 
Eller  Konsten  anvendes  til  at  smykke  Ydersiden  af  Byg- 
ninger, Vandspring  o.  s.  v.,  hvorimod  hine  store,  talende 
Monumenter,  der  fremtræde  i  betydelige,  charakter- 
fulde  Figurer  i  Kirker  og  Haller  i  Italien,  fandtes  ikke 
der.  Der  existerede  aldeles  ikke  et  eneste  saadant  Monu- 
ment,   som  Kirkegaarden  i  Pisa  med  sine  Billeder,   hvor 


hele  det  gamle  Testament  optræder  i  en  Række  af  livs- 
friske  Malerier  med  legemsstore  Figurer;  dette  ene  Konst  - 
værk  med  sine  Qvadratflader  kunde,  naar  vi  ville  anvende 
denne  Maalestok,  rumme  en  stor  Del  af  den  bedste  neder- 
landske Konst. 

Men  idet  disse  ydre  Betingelser  viste  sig  saaledes, 
er  det  dog,  som  sagt,  egentlig  det  Indre,  der  er  det  Af- 
gjørende,  og  der  er  da  især  ét  Punkt,  hvori  Italienerne 
sondre  sig  fra  Nederlænderne,  nemlig  deri,  at  den  italien- 
ske Konst  er  aldeles  frigjort,  saa  frigjort,  som  den  nyere 
Konst  nogensinde  har  været.  Den  véd  virkelig  i  de 
Gjenstande,  der  alene  lade  sig  konstnerisk  fremstille,  at 
finde  Alt  hvad  den  behøver,  og  med  Undtagelse  af  de 
enkelte  symbolske  Udtryk,  som  ere  overleverede  og  som 
den  nyere  christelige  Kunst  ikke  kunde  undvære,  se  vi 
den  altid  fremtræde  frigjort,  altid  tale  Konstens  fulde 
Sprog  uden  at  behøve  Hjælp  af  nogensomhelst  anden 
Tale.  Derimod,  gaa  vi  Nord  for  Alperne,  have  vi  atter 
der  Bevis  for,  at  Dannelsen  i  det  Ringeste  i  denne  Ret- 
ning ikke  havde  naaet  den  Højde  og  Alsidighed,  som  i 
Italien ;  der  var  Konsten  endnu  ikke  frigjort.  Ja,  m.  T., 
det  vil  sige,  de  ædleste  Konstværker  —  og  hvor  mange 
saadanne'ere  ikke  udgaaede  fra  Nederlænderne  —  de  ere 
vistnok  frigjorte;  men  vi  fole  dog,  at  selv  de  dygtigste 
Konstnere  vare  i  en  vis  Henseende  bundne;  Ordbilledet 
spillede  en  vigtig  Rolle  for  dem.  Johannes'  Aabenbaring 
var  en  yndet  Gjenstand  for  den  nederlandske  Konst;  selv 
de  største  Konstnere  kunde  her  ikke  undgaa  at  vise  en 
vis  Bravour,  en  vis  Kjækhed  i  at  oversætte  Ordbillederne 
ordret,  og  man  kunde  altsaa  heller  ikke  undgaa,  at  det 
Forfejlede    efterhaanden    maatte    blive    aldeles    klart    for 


ethvert    ubestukket    Øje.      Det    har    noget    Besynderligt 
ved    sig    at    se    Albrecht    Diirers    Apokalypse,     at    se 
Manden    efter   Aabenbaringens   Udtryk    staa    med    virke- 
lige Flammer  over  Øjnene,    se    et  virkeligt  Sværd   stikke 
ud   af  Munden  paa  ham,    se  Englen   staa  i  Havet    ind- 
hyllet i  Skyer,  se  ham  give  Manden  Bogen,  som  han  skal 
sluge,   der  smager  sød  som  Honning  i  hans  Mund;    kort 
sagt,    det  er  noget  Pudserligt,    medens  man   ofte   fra  en 
anden  Side    kaldte    det    Fantasirigt.      Men    det    er    ikke 
det  eneste  Sted,  hvor  Konsten  Nord  for  Alperne  viste  sig 
ufri  og  hildet  i  Ordets  Billedpragt;    der   er  mange  andre 
Steder,  hvor  det  Samme  var  Tilfældet,    hvor    det    gjaldt 
om  at  finde    et    stærkt,    et    aldeles    tydeligt    og    kraftigt 
talende  Udtryk  for  hvad  man  vilde  fremstille.    Jeg  sagde 
før,    at    der    var  Dybde   i  Følelsen  Norden    for  Alperne. 
Det,  jeg  nu  skal   anføre,    maa  ingenlunde  gjælde  som  et 
Exempel  herpaa,  men   paa  hvorledes  man  søgte  at  finde 
et   rigtigt    stærkt    og    klart  Billede    for    hvad   man    vilde 
give.      Baade   Nord    og  Syd    for   Alperne  var   det  netop 
charakterisk  i  Middelalderen    at    se    Døden    fremstillet   i 
hele   dens  Magtfylde,    netop  at  dvæle  ved  den  Gru,    der 
ledsager    denne    mægtige   Hersker;    men    mærkeligt    nok, 
medens  Italienerne    kunde    frembringe  et  Konstværk  som 
Dødens    Triumf   paa    Kirkegaarden    i    Pisa,    hvor  Døden 
med  Forkjærlighed    henter    den  Unge,    Friske,    Skjønne, 
Mægtige,  og  lader  Jammer  og  Elendighed,   Fattigdom  og 
Sygdom  forgjæves  paakalde  sig,  medens  man  der  ser  den 
ensomme,  gudhengivne  Munk  opstille  den  frygtelige  Lære 
for  Fyrsterne:     »Se,    saaledes   skulle   I   dø,    der  ligge  I, 
Ormene  fortære  Eder«,  —  medens  Konstneren  her  i  disse 
voldsomme  Billeder    talte    til    de  Største   i    sin  Tid,    saa 

kom  man  dog  Nord  for  Alperne  ikke  højere  end  til  at 
lade  Benraden  danse  afsted  med  sine  Ofre.  Paa  den  ene 
Side  kommer  en  vis  Humor  frem,  som  ikke  findes  i  Syden, 
men  paa  den  anden  Side  kommer  ogsaa  det  Tørre,  det 
Skoleagtige  frem;  denne  Benrad  har  ingen  Bevægelse 
mere.  Der  skal  en  Konstner  som  Holbein  til,  med  hele 
det  Lune  og  Humor,  som  han  var  i  Besiddelse  af,  for 
virkelig  at  fængsle  os  ved  en  saadan  Fremstilling,  og  der 
maa  end  ydermere  den  lille  Omstændighed  til,  at  man 
ikke  maler  Billederne  legemsstore  paa  Kirkemurene  og 
Kirkegaardene,  men  lader  dem  træde  antydede  frem,  højst 
et  Par  Tommer  store:  der  kommer  Antydningen  paa  sin 
rigtige  Plads;  der  spørger  man  ikke  længere  om  Ud- 
førelsen, der  »forstaar  man  en  halvkvædet  Vise«,  ganske 
anderledes  end  om  den  blev  kvædet  helt  ud,  og  den  bliver 
da  ikke  for  lang  og  trættende  eller  endogsaa  aldeles 
ubegribelig. 

Men  der  var  en  Tid,  hvor  disse  to  Retninger  i  Konsten 
ikke  vare;  der  var  en  Tid,  hvor  der  i  det  Væsentlige 
gik  én  Konst  over  det  vestlige  Evropa,  og  da  saa  man 
endnu  en  stor  Del  af  den  gamle  Arv  fra  Hedenskabet  paa 
Smykker,  paa  Vaaben,  paa  Bohave,  i  mange  af  Udsmyk- 
ningerne paa  Psalmebøger  o.  s.  v.  Der  var  ikke  alene  Planter 
og  Væxter  fremstillede,  men  ogsaa  Centaurer,  Silener, 
Satyrer,  rigtignok  ikke  som  saadanne,  men  i  Skikkelse  af 
allehaande  eventyrlige  Væsner,  som  hørte  hjemme  i  det 
samme  Slags  Naturhistorie  som  Lindormene  og  mange  andre 
Dyr,  der  vare  fremgaaede  af  en  misforstaaet  Efterligning  af 
de  gamle  Arabesker.  Og  dertil  kom,  at  hvor  levende  man 
end  dvælede  ved  sin  Rædsel  for  Helvede,  søgte  man  dog 
der  at  finde  Kraft  til  at  kjæmpe   imod  Synden.      Derom 

finde  vi  talende  Beviser,  herlige  Vidnesbyrd  hos  den 
gamle  Beda,  for  ikke  at  tale  om  Dante.  Men  da  man 
skulde  oversætte  det  i  Billedkonsten ,  tog  man  alle  disse 
besynderlige  Gestalter,  som  man  ikke  kjendte  videre  til, 
men  som  syntes  at  bære  Præget  af  Fordømmelse  paa  sig 
i  deres  vanskabte  Former,  udpyntede  dem  i  alle  mulige 
Nuancer,  og  gjengav  oven  i  Kjøbet  hele  Fyrværkeriet  der- 
nede med  levende  Farver.  Det  var  egentlig  en  temmelig 
fattig  Fantasi,  ja  det  var  kun  en  Kopi  af  det  Over- 
leverede, som  man  nu  med  bedre  Midler  vidste  at  udsmykke 
paa  en  livligere  enten  mere  afskrækkende  eller  mere  til- 
talende Maade,  og  det  var  i  Grunden  den  fattigste  Side 
af  den  egentlige  Kjærne  i  den  nordalpinske  Konst,  til- 
trods for  alle  de  Lovprisninger,  der  netop  paa  Grund  at 
dette,  som  det  vel  rettest  kunde  kaldes,  eventyrlige  Sving, 
er  oleven  dem  til  Del,  idet  man  troede  deri  at  se  Ud- 
talelsen af  en  ejendommelig  original  Fantasi. 

Medens  Vanskeligheden  for  en  Forening  af  to  saa- 
danne  Retninger  i  og  for  sig  er  indlysende,  er  det  ikke 
mindre  klart,  at  den,  jo  mere  Sansen  for  den  gamle 
Verdens  klassiske  Dannelse  udbredte  sig,  og  jo  mere 
Rygtet  om  Skjønheden  i  Italien  trak  nordiske  Konstnere 
ned  til  sig,  maatte  stige  til  en  Umulighed,  saaledes  at 
den  svageste  maatte  bukke  under,  og  den  stærkeste  tage 
Herredømmet.  Og  det  blev  den  italienske  Retning,  som 
tog  Herredømmet;  men  det  var  ikke  førend  Konsten  Nord 
for  Alperne  havde  set  en  Konstner  som  Holbein  frem- 
gtaa,  en  Konstner,  der  ikke  alene  ved  sit  uudtømmelige 
Lune,  men  ogsaa  ved  sin  fine  maleriske  Sans  var  berørt 
af  den  dejlige  Aand  hos  Lionardo,  saaledes  at  han  vidste 
at  tilfredsstille  enhver   billig  Fordring.      Denne   Konstner 

desværre,  ham  havde  hans  Fødeby  Basel,  ham  havde  det 
urolige  Tydskland   ikke  Plads   for,    han    levede    og    døde 
paa  en   fremmed  Jordbund.      Men   altsaa,   den    italienske 
Konst  sejrede,  og  hver  den,  som  ganske  ligefrem  udtaler 
den  Sætning:      »Konsten  er  et  almindeligt  Sprog,  den  er 
et  for  Alle  forstaaeligt  Sprog«,  og  som  tror,  at  han  der- 
med ret  har  sagt  noget  Godt,  han  kaste  blot  et  Blik  paa 
Konsten  Norden   for   Alperne   gjennem   hele    det  16de  og 
17de  Aarhundrede,  og  han  vil  da   faa   den  Overbevisning 
i  Hænde,    at   der   er  forskjellige  Tunger  i  Konsten  som  i 
Ordet,  at  det  er  en  vanskelig  Sag  at  glemme  sit  Moders- 
maal  og  lære  et  andet  og  fremmed,  og  at  det  dog  tilsidst 
er  bedre  at  beholde  sit  eget,  selv  om  man  ikke  synes,  at 
det    har   den    fulde   Klang,    som   et    fremmed   Tungemaal 
kunde   have   i   det  Mindste   paa   indfødte  Læber.      Derfor 
bleve  ogsaa  Nederlænderne    kjede    deraf,    og  i   Løbet    af 
det  17de  Aarhundrede  vendte  baade  Belgierne  og  Hollæn- 
derne tilbage  til  deres  gode  gamle  Sprog  og  søgte  at  tale 
saaledes,    søgte    at    frembringe   saadanne  Konstværker,  i 
alt  Fald   i  Maleriet,   at  de,   saa  længe  der  er  en  Stump 
tilbage   af  dem,    ville    staa  som  en  Glorie  for  det  Land, 
der  var  deres  Hjemstavn.      Men  selv  efter  at  en    saadan 
mægtig  Udtalelse  atter  var  kommet  til  Gjennembrud  i  Hol- 
land, havde  den  italienske  Konst  endnu  bestandig  bevaret 
sin  Anseelse;    selv  den  Gang    gik    endnu    Italiens    Glans 
vidt     over     hele     Evropa;     i     en     vis    Henseende     blev 
ogsaa  den  italienske  Retning  staaende   som   den   sejrende 
gjennem  hele    det   17de  Aarhundrede.      Det    saaledes    at 
kunne    dekorere    enorme   Flader,    formaaede   Ingen    uden 
Italienerne,    indtil  Franskmændene    aflærte    dem    det,    og 
derfor  havde  man  desuden  ikke  Brug  højt  oppe  i  Neder- 

landene.  I  Billedhuggerkonsten  havde  Italienerne  én  Gang 
vidst  at  gjore  deres  Retning  gjældende;  de  støttede  sig 
som  de  sagde,  paa  Antiken,  skjøndt  der  i  det  17de  Aar- 
hundrede  kun  var  lidt  tilbage  af  den  antike  Simpelhed, 
hvis  der  overhovedet  var  Noget  tilbage  deraf,  og  mærke- 
ligt nok,  selv  de  flanderske  Konstnere,  som  kom  til 
Italien,  selv  Fiamingo  ,  viste  et  Maadehold,  en  Sans  for 
Antiken,  som  virkelig  Italienerne  og  hans  ovrige  Samtidige 
ikke  havde. 

Men  ved  Siden  af  den  nederlandske  Konst  var  der 
opstaaet  en  anden  i  en  hidtil  ukjendt  Fylde.  Spanien, 
som  havde  borget  fremmed  Konst  igjennem  hele  det  16de 
Aarhundredé,  saa  nu  i  sit  eget  Skjød  fremstaa  Konstnere, 
der  maaske  først  vare  vakte  ved  den  italienske  Naturalisme, 
hvis  energiske  Forkjæmper  Caravaggio  var,  men  som 
aldeles  udfoldede  sig  paa  ægte  spansk  Nationalgrund;  og 
i  det  17de  Aarhundredé  fremblomstrer  en  Konst,  som 
vistnok  den  Gang  ikke  havde  den  fulde  Anerkjendelse,  som 
den  har  fundet  i  en  senere  Tid,  skjøndt  ganske  sikkert 
Navne  som  Morillo  og  Velasques  vare  Spanierne  kjære  og 
dyrebare.  Det  er  et  Slags  sydlig  Parallel  til  Neder- 
lænderne i  Norden ,  en  aldeles  ejendommelig  national 
Konst,  som  ene  bevægede  sig  paa  sit  eget  Jordsmon,  som 
ikke  vilde  borge  Noget  fra  den  antike  Konst  eller  fra  den 
kirkelige  Tradition,  men  mente,  at  man  i  selve  Livet  paa 
Gader  og  i  Stræder,  i  Salen  som  i  Tiggerhytten  kunde 
finde  den  bedste  og  friskeste  Kilde  at  øse  af;  og  dette 
lykkedes  ogsaa  disse  Konstnere. 

Medens  den  italienske  Retning  saaledes  udsendte  sin 
Glans  fjern  og  nær  endnu  i  det  17de  Aarhundredé,  se  vi 
forunderligt  nok  i  selve  Italien  Retninger  dukke  op,   som 

ikke  tilhøre  Italienerne  længere.  Den  Mand,  som  mente 
det  alvorligt  med  at  kalde  en  simpel  historisk  Stil  til- 
veje, —  lad  ogsaa  være ,  at  han  ikke  havde  Kræfter  til 
at  gjøre  det,  —  Nicolas  Poussin,  det  var  en  Franskmand; 
den  Konstner,  som  først  vidste  at  fremstille  i  Landskaber 
Naturens  Herlighed,  Claude  Lorrain,  det  var  en  Fransk- 
mand, ligesom  de  dygtigste  af  hans  Efterlignere,  Both, 
Swanefeld  o.  A.,  vare  Hollændere.  Og  den  Mand  endelig, 
som  i  selve  Italien,  i  selve  Rom  først  vakte  Interessen  for 
smaa  Optrin  af  Livet  ved  sin  i  høj  Grad  lunefulde  Op- 
fatning af  det  Pudserlige,  Peter  van  Laer,  det  var  lige- 
ledes en  Hollænder.  Altsaa  allerede  i  det  17de  Aar- 
hundrede  ere  Italienerne  egentlig  ikke  længere  Sejrherrer 
uden  igjennem  deres  store  Berømmelse,  som  Ingen  vovede 
at  antaste. 

Jeg  nævnte  før,  hvorledes  de  flanderske  Konstnere 
viste  Maadehold  og  Sans  for  det  Antike,  og  sloges 
i  Hartkorn  med  Italienerne.  Derimod  træde  nu  ejen- 
dommelige Retninger  frem  udenfor  italiensk  Grund,  hvad 
vel  Italienerne  selv  ikke  endnu  mærkede ,  men  som  var 
Bebudelsen  om,  at  den  Tid  ikke  var  fjern,  da  Italien 
mere  blev  Erindringens  end  Livets  Land. 

I  det  18de  Aarhundrede  døde  den  italienske  Glans 
mere  og  mere  bort,  men  den  nederlandske  var  ogsaa 
efterhaanden  sunket  i  sin  Grav,  og  nye  Kræfter  vare 
opstaaede.  Frankrig  havde  allerede  i  det  17de  Aar- 
hundrede begyndt  at  udvikle  en  ejendommelig  Konst;  men 
som  desværre  gik  ud  paa  det  Pompøse  og  det  Theatralske, 
og  ikke  kunde  udbrede  sine  Virkninger  udenfor  Frankrig. 
I  det  18de  Aarhundrede  tog  den  en  ganske  anden  Retning. 
Der  fremtraadte  Konstnere  først  som  Chardin,  siden  som 

Greuze,  der  vidste  at  fængsle  ikke  saa  Faa  udenfor 
Frankrig  ved  deres  Simpelhed,  der  gik  ud  fra  de  hol- 
landske Indtryk,  de  havde  modtaget.  Men  Greuze  er 
fransk  i  Et  og  Alt  lige  til  det  AfFecterede,  som  mangen 
Gang  træder  frem  hos  ham,  hvilket  dog  ikke  hindrer  os 
fra  at  paaskjønne  den  smukke  Følelse,  som  han  vidste  at 
udgyde  over  sine  Malerier. 

Ved  Siden  af  disse  sentimentale  Franskmænd  træder  nu 
i  England  en  Mand  op,  som  er  Intet  mindre  end  sentimental, 
en  Mand,  som  strax  tildrog  sig  alle  sine  Landsmænds 
Beundring  og  som  senere  er  blevet  Gjenstand  for  vidt- 
løftige, matte,  temmelig  kjedelige  tydske  Kommentarer; 
det  var  Hogarth.  Man  maa  have  set  Hogarths  Malerier 
for  at  vide,  at  hans  Raderinger  kun  give  en  meget  ufuld- 
stændig Forestilling  om  ham.  Hogarth  er  beaandet  af 
de  gode  Nederlændere;  han  slutter  sig  ikke  saa  meget  til 
Chardin ,  men  mere  til  de  karikerende  og  satiriserende 
Nederlændere;  og  han  har  en  virkelig,  en  ægte  malerisk 
Sans,  om  den  end  langtfra  har  den  Glans,  som  Neder- 
lænderne. Han  var  engelsk  med  Liv  og  Sjæl;  han  vidste 
at  fremstille  det  engelske  Liv  fra  dets  komiske,  latter- 
lige, mange  Gange  stygge  Side,  men  altid  paa  en  Maade, 
maaske  med  Undtagelse  af  enkelte  uheldige  Forsøg,  som 
har  fængslet  og  endnu  en  lang  Tid  vil  vedblive  at  fængsle. 
Gjennem  Hogarth,  Karikaturmaleren,  den  simple  Genre- 
maler, fik  England  sin  første  ejendommelige,  nationale 
Konst.  Det  er  ham,  som  endnu  bestandig  mange  Gange 
paa  en  meget  vederkvægende  Maade  spøger  igjennem  de 
bedste  nyere  Genremaleres  Pensler,  gjennem  Leslies, 
Millais'  og  Andres.  De  se  maaske  endnu  friere  paa  Livet, 
endnu  mere  uhildede  af  Lysten  til  at  karikere  og  satiri- 

sere;  de  give  os  mere  troskyldigt  og  ærligt,  og  dog 
lunefuldt  og  livligt,  Fremstillingen  af  det  engelske  Liv. 
De  vise  os  en  Side  af  England,  som  man  alt  for  ofte 
glemmer  at  det  har;  det  er  den  landlige  Side,  den  god- 
modige Spøg  ved  Arnestedet,  Elskov,  Fattigdom  og 
Arbejdsomhed,  i  sit  skjønneste  og  mest  rørende,  sjeldent 
i  sit  sørgeligste  Udtryk.  Det  er  denne  Side  af  den 
engelske  Konst,  som  sikkert  vil  gaa  over  til  Eftertiden, 
langt  sikrere  end  det  Bedste  af  hvad  de  have  frembragt 
i  Historiemaleriet,  skjondt  en  Mand  som  Reynolds  havde 
Sans  for  Farve  og  har  -vidst  i  enkelte  af  sine  Portræter  at 
fremstille  sande  Charakterer.  Dette  har  tidt,  naar  jeg  saa 
paa  Elliots  Portræt,  glædet  mig ;  det  var  for  mig  formelig 
som  et  helt  historisk  Billede ;  der  var  saadan  en  engelsk 
Brede  og  Sikkerhed  i  ham,  han  holdt  saa  trofast  paa  sin 
Nøgle,  Gibraltars  betydningsfulde  Nøgle,  at  jeg  aldrig 
kunde  se  paa  dette  Billede  uden  at  glæde  mig. 

Endelig  begyndte  i  Nordtydskland  Konsten,  som  her 
før  havde  været  temmelig  sygelig  og  fattig,  at  vaagne,  og 
traadte  i  den  sidste  Halvdel  af  det  18de  Aarhundrede  noget 
mere  oplivet  frem.  Tydskland  havde  ingen  Hogarth,  men 
en  Codowiecki.  Tag  de  bedste  af  hans  smaa  Billeder,  og 
De  vil  indromme,  at  der  er  hans  Tid,  der  ere  virkelige 
Charakterer  fremstillede,  som  det  kan  fornøje  at  se  paa 
mer  end  én  Gang,  og  det  i  al  Ærlighed  og  Troskyldighed. 
Han  staar  næsten  aldeles  isoleret  i  Tydskland.  Hans 
bedste  Billeder,  saavidt  jeg  kan  se,  staa  i  uskyldig  Op- 
fatning af  Livet  langt  over  Meget  af  det,  som  i  den  nyere 
Tid  mest  er  blevet  rost,  fremhævet  og  anbefalet  her  til 
Lands  som  Noget,  der  skulde  efterlignes. 

Men  der  foregik  imidlertid  endnu  noget  ganske  Andet. 
Italien  havde  i  alt  Fald  i  Konsten  mistet  sin  Livskraft, 
det  var  blevet  Mindernes  Land.  I  Italien  samledes  Konst- 
nere  fra  alle  Verdens  Hjørner  for  at  glæde  sig  over  de 
dejlige  Erindringer,  for  at  forfriske  og  opbygge  sig  ved 
Betragtningen  af  den  rige  Samling  af  Konstværker;  det 
var  en  passiv  Tilstand.  Hvad  jeg  har  søgt  at  antyde  i 
det  Foregaaende  træder  nu  efterhaanden  tydeligere  og 
tydeligere  frem.  Italien  bliver  egentlig  Arnestedet  for  en 
almindelig  europæisk  Konst.  Dér  smelte  alle  Retninger 
sammen,  idet  snart  denne  snart  hin  gjør  sig  mere  gjæl- 
dende,  uden  dog  at  nogen  enkelt  Retning  specielt  igjen 
bliver  repræsenteret.  Ganske  sikkert,  Italien  har  endnu 
sine  Konstnere,  havde  dem  endnu  i  Slutningen  af  forrige 
Aarhundrede  saaledes,  at  Canova  fik  en  Verdensbe- 
rømmelse og  kunde  siges  paa  en  vis  Maade  at  repræsen- 
tere en  egen  Retning  i  Skulpturen.  Men  Italiens  Konst- 
nere staa  nu  kun  i  Række  med  de  andre,  og  de  fleste 
Navne,  som  i  de  sidste  hundrede  Aar  have  været  berømte 
over  hele  Europa,  vare  ingenlunde  Italienere ;  det  var  Eng- 
lændere, Franskmænd,  Tydske,  Danske.  Norden,  selv  det 
yderste  Norden,  Danmark,  Sverig,  Norge  havde  ogsaa 
faaet  Konstnere.  Allerede  i  Slutningen  af  det  forrige 
Aarhundrede,  i  Halvfjerdserne,  kunde  Sergei  fremstille  en 
Statue,  som  fortjente  at  vække  hele  Roms  Opmærksomhed : 
hans  legende,  muntre,  overgivne  Satyr,  det  Bedste,  han 
maaske  har  gjort.  Abildgaard  fortjente  sin  Berømmelse 
lige  saa  godt  som  Fiissli  i  England.  Thorvaldsen  er  det 
blot  fornødent  at  nævne,  der  behøves  ingen  videre  For- 
klaring. 

Altsaa,  saadanne  store  Retninger,  som  den  italienske 
og  den  nederlandske  i  sin  Tid,  ville  næppe  vise  sig  mere 
efter  den  Udvikling,  som  Evropa  nu  har.  En  almindelig 
evropæisk  Konst  er  nu  Særkjendet,  navnlig  for  hele  det 
vestlige  Evropa.  I  de  slaviske  Stater  derimod  er  Konsten 
vel  tildels  endnu  en  Plante,  som  drives,  hæges  og  plejes, 
men  som  ikke  har  fundet  sin  rigtige  Jordbund.  Hvad  er 
nu  det  Ejendommelige  for  Evropas  Konst?  Foruden  den 
store  almindelige  fælles  Interesse,  som  Evropæerne  have 
for  saa  Meget,  —  for  Bibelen,  for  den  græske  Oldtid, 
for  hele  Middelalderen ,  for  Korstogene  o.  s.  v.  —  for- 
uden den  fælles  Interesse,  som  enhver  smuk  Egn,  lige 
fra  det  yppige  Spanien  og  Italien  og  op  til  de  norske 
Klipper,  vil  have  for  Enhver,  der  formaar  at  føle  for 
Naturen,  foruden  disse  almindelige  Berøringspunkter  vil 
der  være  en  Række  af  særegne  Punkter,  som  ogsaa  ville 
vække  Interesse,  og  det  er  de  nationale.  Det,  som  nu 
egentlig  skal  betegne  den  evropæiske  Konst,  er,  at  Folkene 
og  Nationerne  træde  frem  som  Individer  ved  Siden  af 
hverandre,  og  at  hvert  Folks  Konst  bærer  sit  individuelle 
Præg,  og  at  den  taler  som  dets  Sprog  til  Gemyttet,  over- 
ensstemmende med  dette  Folks  Maade  at  føle  og  være 
paa,  med  dets  Erindringer.  Vi  maa  huske  paa,  m.  T., 
den  Tid  er  forbi,  da  Kirken  var  saa  at  sige  et  helligt 
Fristed  for  Konsten,  da  den  udbredte  sin  Glorie  over 
Konsten.  Jeg  siger  dog  ikke,  at  den  Tid  er  forbi,  da 
Konstneren,  som  er  greben  af  det  Hellige,  ikke  ogsaa 
skulde  vide  at  finde  Farver  til  at  fremstille  Meget  af  det, 
som  lader  sig  fremstille  saaledes,  at  enhver  From,  Enhver 
overhovedet,  som  havde  Følelse  paa  det  rette  Sted, 
maatte  blive  greben  deraf;  jeg  siger  blot,  at  den  Tid  er 

forbi,  da  Kirken,  navnlig  i  de  protestantiske  Lande,  kan 
være  et  Asyl  for  og  frede  om  Konsten.    Altsaa,  selv  det 
Religiøse   vil   mere   fremtræde  i  hele  den  profane  Verden 
som  Udtryk  af  enkelte    højt   begavede    og    dybt    følende 
Konstneres  Tanke.     Et   saadant  Konstværk  vil  finde  sin 
Plads  hvor   det  tiltaler  Hjerterne,    og  vil  have  sin  rette 
Plads    lige    meget    i    eller    udenfor   Kirkerne.      Men   ved 
Siden   deraf  komme   saa  mange    andre   store  Spørgsmaal 
paa  Bane,    ved  Siden   deraf  maa  vi  huske  paa,    at  Er- 
indringen  om   de   gamle  Forfædre   er    vaagnet    rundt    om 
i  Evropa;  dér  er  Stof  for  Konsten.    Vor  egen  Bevidsthed 
er    vaagnet,    enhver  Nation    føler,    at  den  har  Noget  at 
betyde,  hvis  den  for  Resten  er  en  Nation;    dér  er  Noget 
at  fremstille.     Dog  skal  man  ikke  ængstelig  gaa  og  søge 
om,    hvad   der  muligvis   er   den   smukkeste  Gjenstand  at 
udføre;  det  er  aldeles  prosaisk,  spidsborgerligt-æsthetisk; 
men  Kjærligheden  maa  her  komme  til,  Konstneren  skal 
føle  sig  greben  og  tiltrukken  af  dette  eller  hint,  og  gj en- 
give  det  paa  en  dygtig  Maade;    det  er  det  sande  Konst- 
neriske.     Dog,  m.  T.,  jeg  tror,  at  jeg  her  staar  Fare  for 
at  tabe   mig  for  tidligt  i   disse  Betragtninger.     Jeg  maa 
bede  om  Deres  Opmærksomhed  endnu  for  næste  Time  for 
at  fremstille  vore   egne   smaa  Konstforhold.      Jeg  sagde, 
at  selv  til  Norden  er  Konsten  kommet,  og  jeg  skal  da  i 
den  følgende   Time   for   dettes  Vedkommende    bestemtere 
udvikle  de  almindelige  Resultater  af,  hvad  jeg  hidtil  har 
søgt  at  fremsætte. 

Niende  Forelæsning. 

Konsten  i  Danmark  til  dette  Aarhundredes  Begyndelse. 


JNaar  vi  kaste  et  Blik  paa  Danmark  før  Begyndelsen  af 
det   16de   Aarhundrede    —   før    1536,    da   Reformationen 
allerede  er  fuldendt  her  —  kunne  vi   være  sikre  paa,  at, 
lige   fra   dette  Øjeblik   og  saa   langt  vi  følge  tilbage  med 
Historien,  ville  vi  ikke,  saa  snart  Talen  er  om  christelig 
Dannelse   og  Konst  —  og  det  er  det,   vi  her  dvæle  ved, 
—  finde  Spor  af  anden  Konst  end  den ,  som  staar  i  den 
nøjeste  Forbindelse   med   Kirken.      Det  er  Gejstligheden, 
som    i    denne  Række   af  Aarhundreder,    fra   det   Ilte    til 
næsten  Halvdelen  af  det  16de  Aarhundrede  betegner  hele 
vor  Konstdannelse,  der  i  en  ganske  anderledes  høj  Grad 
end    i    noget    som   helst  Land  Sønder   og  Vester   for  os, 
mangler  al   selvstændig  Charakter.     Denne  Periode,   som 
ene  tilhører  Kirken,   kunne  vi  igjen  dele  i  to  forskjellige 
Afsnit;  thi,  mærkeligt  nok,  de  største,  de  anseligste,  de 
betydningsfuldeste  Kirkebygninger  falde   i   en  meget  tid- 
ligere Tid,    i   det   Ilte",    12te   og   13de  Aarhundrede,    og 
derimod    finde    vi    i    det    15de    Aarhundrede    kun    højst 
enkelte  Undtagelser  af  betydelige  Bygninger.    Men  medens 
de    tidligere   Aarhundreder    ved  Tilfælde,    ved    Omskift- 
ninger,   Plyndringer   o.  s.  v.   kun    have   levnet   os   meget 
enkelte  Spor   af  hvad  der  hørte  til  at  smykke  en  Kirke, 
saa  ville  vi  finde,  at  den  anden  Afdeling  af  dette  Tidsrum, 
især   det  15de   Aarhundrede,   har  levnet   os   en   Mængde 
Rester  af  den  Pragt,   der  smykkede  de  katholske  Kirker 

ogsaa  her  til  Lands.  Ikke  alene  Bygningerne,  ogsaa  alt 
det,  der  pryder  dem,  bærer  aldeles  det  fremmede  Præg; 
i  den  forholdvis  utrolige  Mængde  af  Altertavler,  som  er 
levnet  os  fra  den  katholske  Tid  i  vore  Kirker,  finde  vi 
ikke  andet  end  Udtryk  af  fremmed  Konst,  det  vil  sige 
for  største  Delen  af  det  Slags  fremmed  Konst,  som  vi 
snarere  kunne  henregne  til  dens  industrielle  Gren,  til  den 
haandværksmæssige  Behandling  af  Konsten.  Vi  finde 
især  nederlandske  og  tydske  Indtryk,  og  hvor  vi  kunne 
forvisse  os  om  Ophavsmanden  til  en  saacjan  Altertavle, 
se  vi  strax,  at  det  er  en  Udlænding.  Thi  i  Nederlandene, 
tildels  ogsaa  enkelte  Steder  i  Tydskland,  drives  formelig 
et  Slags  Handel  med  dem,  og  vi  have  ikke  alene  her  i 
Danmark  talrige  Vidnesbyrd  derom,  men  ogsaa  fra  Ud- 
landet f.  Ex.  fra  Danzig  have  vi  Dokumenter,  der  be- 
kræfte det;  ikke  alene  Danmark,  Norge  og  Sverig,  men 
ogsaa  Nordtydskland  langs  Østersøen  blev  forsynet  paa 
denne  Maade.  Et  Exempel  paa  et  saadant  Arbejde  er 
den  fra  Indholdets,  ikke  fra  Fremstillingens,  Side  højst 
mærkelige  Altertavle,  nu  i  Frue  Kirke  i  Odense,  af  Klaus 
Berg,  som  nedsatte  sig  og  blev  her  i  Landet.  —  Udenfor 
hvad  der  kan  tjene  til  at  smykke  Alterne  og  de  hellige 
Kar  eller  Relikvierne  i  Kirkerne  —  af  de  sidste  have  vi 
kun  enkelte  Levninger  tilbage  —  er  der  et  formeligt  Øde. 
Fra  den  brillanteste  Tid  i  vor  Middelalder,  fra  Valde- 
marernes  Tid,  have  vi  ikke  andet  end  blanke  Ligsten 
med  Navne  paa.  Det  tidligste  Monument  om  en  Konges 
smykkede  Grav,  i  alt  Fald  af  dem,  som  vi  have  tilbage, 
er  Erik  Menveds,  altsaa  fra  Begyndelsen  af  det  14de 
Aarhundrede:  den  smukke  Messingplade  i  Ringsted  Kirke 
med  Alabaster  Ansigter,  rige  Arabesker  og  architektoniske 

Prydelser  rundt  omkring;  men  det  er  et  Monument,  som 
ikke  har  videre  Omfang  eller  Betydning,  end  at  vi  ogsaa 
kunne  finde  lignende  paa  andre  Steder  over  Adelige,  ja 
selv  over  Borgerlige ;  de  kongelige  Monumenter  pleje 
derimod  at  være  af  et  anseligere  Omfang  allerede  i  denne 
Periode.  Mærkeligt  nok,  den  vigtigste  Levning,  vi  have 
tilbage  af  Gravprydelser  i  Kirkerne  fra  hin  Tid,  er  Monu- 
mentet over  den  usle  Kong  Christoffer  den  Anden;  Søn- 
nens, Valdemar  Atterdags,  er  aldeles  plyndret,  der  staar 
kun  de  nøgne  Marmortavler  tilbage;  og  selv  Sønnedatterens, 
Margrethes  Monument  er  forholdsvis  mere  afplyndret  og 
afklædt  end  hin  ulykkelige  Konges;  Figuren  ligger,  som 
De  vide,  i  Sorø  Kirke,  og  er  for  Resten  fra  Konstens 
Side  ingenlunde  betydelig.  De  se,  hvilke  faa  Rester  vi 
have  tilbage  af  den  Konst,  som  charakteriserede  hele  det 
kirkelige  Væsen  fra  hin  Periode ;  og,  naar  vi  nu  ville  be- 
tegne, at  en  By  har  været  en  anselig  By,  hvad  det  var, 
der  gjorde  Roskilde,  Odense,  Ribe  eller  Viborg  til  en 
saadan,  da  sige  vi  sædvanligvis :  saa  og  saa  mange  Kirker 
og  Klostre  vare  der;  det  er  det  Eneste,  der  er  tilbage  som 
Vidne  om,  hvilken  Betydning  disse  Byer  havde,  og  hvor- 
ledes bliver  endog  selv  denne  Betydning  indskrænket, 
naar  vi  blot  have  lagt  Mærke  til  —  og  det  kunne  vi 
endnu  i  enkelte  Rester  — ,  at  der  ikke  kan  være  Tale 
om  store  Bygninger  udenfor  den  egentlige  Hovedby,  at  de 
andre  Kirker  og  Klostre  for  største  Delen  hverken  have 
været  synderligt  fremtrædende  med  Hensyn  til  Omfang 
eller  til  Charakteren  i  Stil  og  Udsmykning.  Allerede 
dette  ene  Træk  er  nok  til  at  give  os  Vidnesbyrd  om,  at 
Stæderne  ikke  have  været  af  videre  Vigtighed  i  hele  denne 
Tid.      Deres   Existens    kunde    i    andre   Henseender    have 


103 

havt  sin  historiske  Betydning;  men  vi  vide  alt  for  vel, 
hvorledes  det  egentlig  var  den  fremmede  Kultur,  den 
fremmede  Dannelse,  "der  dominerede  der.  Med  Undtagelse 
af  de  tidligste,  højst  mærkelige  Pragtbygninger,  som  de  i 
Odense,  Roskilde,  Ribe,  Viborg,  ere  ogsaa  de  øvrige 
Levninger  af  temmelig  almindelig  Art.  Det  er  altsaa  først 
i  den  nyere  Periode,  fra  Reformationens  Tid  af,  at  vi 
skulle  se,  hvorledes  Stæderne  begynde  at  deltage  i,  hvad 
der  hører  til  Kulturen. 

Stæderne   ere   et    af  de   store  Vehikler   eller  Dreje- 
punkter   for  Kulturen    i    hele   Evropa.      Det    er  Borger- 
blomstringen, Borgerdygtigheden,  som   i  saa  mange  andre 
Byer    har    rejst    en    Række    af   interessante   Monumenter 
endogsaa  udenfor  Kirkerne.    Men  en  saa  svag  Borgerstand 
som   den,    vi   havde   i  Begyndelsen  af  det  16de  Aarhun- 
drede,  og  som  blev  trykket  af  en  overmægtig  Adel,  maatte 
i   lang   Tid  være   ude   af  Stand  til   at   gjøre   Noget,    saa 
meget    mere    som    det    viste    sig,    at    Kjøbenhavn    efter- 
haanden,  saa  at  sige,  i  sig  sammentrængte  Alt,  hvad  der 
kunde  betegne  den  danske  Borgerstand.    Men  Adelen  da? 
Ja,  den  havde  Magt,  den  havde  Indflydelse;  men  Adelen 
med  hele  den  forholdsvise  Rigdom  og  Herlighed,  den  var 
i  Besiddelse  af,  Adelen  med  Alt  det,  at  den  talte  mange 
djærve,    kundskabsrige    og    hæderlige    Charakterer    i    sin 
Midte,     synes    dog    kun    at    have    havt    liden    Sans    fur 
Konsten.     Det  kan  heller  ikke  undre  os,  at  det  ikke  var 
anderledes    her    i  Norden.      Lad    os    gaa    til   Østersøens 
nordlige  Kyster;    lad   os  tage  Liibeck,    hvor  anselige   og 
rige  Familier    levede,    og   De    ville   med  Forbavselse   se, 
naar  De    gjennemgaa    de    ikke    faa    og    ikke   ubetydelige 
Monumenter,  som  den  gjemmer  i  sit  Skjød,  at,  saa  snart 

der  egentlig  er  Tale  om  Konstværker,  saa  er  det  frem- 
mede Arbejder,  bragte  langvejs  fra,  fra  Belgien  af,  fra 
Enden  af  det  15de  og  Begyndelsen  af  det  16de  Aar- 
hundrede,  ligesom  hint  berømte  Konstværk  i  Danzig 
ogsaa  stammer  fra  Nederlandene.  Det  er  paafaldende, 
hvor  faa  Spor  vi  finde  af  nogen  egentlig  ejendommelig 
Konstnerdrift  i  disse  nordtydske  Stæder,  hvor  der  var 
saa  megen  Handel  og  Rigdom.  Hvor  kunde  man  da  vente, 
at  der  i  Danmark,  der  i  Forhold  hertil  kunde  kaldes 
fattigt,  og  hvor  Folket  var  ulige  mindre  berørt  af  den 
almindelige  Kultur  over  det  øvrige  Evropa,  at  der  skulde 
finde  Liv  og  Virksomhed  Sted?  Adelen  byggede  meget, 
den  byggede  paa  sin  Vis  prægtige  Herregaarde.  Vi  have 
endnu  Levninger  af  dem  tilbage,  f.  Ex.  den  ældre  Del  af 
Vallø  paa  Sjælland,  Hesselager  i  Fyen,  Xørlund  i  Jylland, 
og  vi  maa  indrømme,  at  de  alle  paa  forskjellig  Maade 
vidne  om  Lyst  til  at  bygge  og  om  forholdsvis  betydelige 
Evner  dertil.  Men  vi  finde  heller  ikke  der  Andet  end  en 
svag  Afglans  af  de  Bygninger,  som  Kongerne  lode  udføre ; 
thi,  ligesom  Kjøbenhavn,  saa  at  sige,  sammentrængte  i 
sig  hele  Borgerlivet,  saaledes  sammentrængte  Regjeringen, 
Hoffet,  i  sig  hele  Glansen  af  Adelslivet,  i  det  Ringeste 
saa  snart  vi  ville  tale  om  Konsten.  Vi  kunne  i  Løbet  af 
det  16de  Aarhundrede  nævne  en  Konstner,  som  var  født 
i  Danmark,  Melchior  Lorch;  men  han  levede  bestandig 
udenfor  Landet,  var  dannet  i  en  fremmed  Skole  og  til- 
hører i  Følge  hele  sin  Virksomhed  aldeles  Udlandet;  vi 
have  intet  Krav  paa  ham.  Og  for  Resten,  skal  Tycho 
Brahe  have  en  Maler  eller  en  Bygmester,  skal  Frederik 
den  Anden  have  en  Bygmester  til  sin  Riddersal  eller  en 
Maler  til  sine  Tapeter,  eller  skal  han  have  sine  Familie- 

portræter  udførte ,  saa  raaa  han  ty  til  Udlandet ,  til 
Belgien  og  Tydskland.  Vi  have  endnu,  mærkeligt  nok, 
Breve  tilbage,  Ansøgninger  til  Kongen,  hvori  de  fremmede 
Konstnere,  der  vare  komne  ind  i  Landet  og  havde  ar- 
bejdet en  Del  for  Adelen,  klage  over  den  Nød,  de  lede 
her;  ikke  en  Gang  Portrætmalerne  kunde  erholde  nogen 
betydelig  Beskjæftigelse.  Og,  skjøndt  virkelig  en  ublid 
Skjæbne  har  ledet  Bevarelsen  af  vore  historiske  Minder, 
saa  er  den  store  Fattigdom  paa  Portræter  fra  det  16de 
Aarhundrede,  som  vi  endnu  bestandig  maa  beklage  os 
over,  altfor  paafaldende  til,  at  den  ene  kan  tilregnes 
Uheld  eller  Ødelæggelser;  den  maa  vistnok  væsentligt 
antages  foraarsaget  ved  det  Savn,  der  var  paa  Konstnere 
her  i  Landet.  Kun  i  en  eneste  Retning  kunne  vi  sige, 
at  Konsten  i  Løbet  af  det  16de  Aarhundrede  kom  til  at 
ytre  sig  hos  os,  og  det  er  i  Gravmonumenter.  Det 
synes  virkeligt,  som  vore  rige  Folk,  vor  Adel,  havde 
hartad  været  ægyptiske  i  deres  Tro ,  som  om  de  havde 
ment,  at  Livet,  Boligen  kun  er  et  Herberge,  men  at 
Graven  er  vort  rette  Hjem.  Naar  vi  se  paa  de  prægtige 
Gravmonumenter,  vi  undertiden  endog  kunne  finde  i 
Landsbykirker,  og  mange  Gange  af  Billedhuggerarbejde 
fra  Flandern  af  første  Rang,  hvormed  de  Adelige  have 
smykket  deres  Grave,  deres  Liv  og  dem  selv,  kan  man 
sige,  saa  maa  man  næsten  antage,  at  de  havde  denne 
Tro ;  thi,  som  en  Enke  udtaler  i  Indskriften  paa  sin  Grav 
oppe  i  Woer  Kirke,  »naar  Arvingerne  først  have  faaet 
Pengene,  bliver  Forfædrenes  Ihukommelse  hurtigt  forglemt«, 
og  for  at  dette  ikke  saa  let  skal  ske,  har  hun  rejst  sig 
og  sin  Mand  dette  Epitaphium.  Altsaa,  det  er  disse 
Monumenter,    hvor  Adelens  Rigdom    viser    sig    bedst    og 

tydeligst,  og  det  er  Gravene,  som  synes  at  være  de 
Steder,  man  i  det  16de  Aarhundrede  helst  vilde  ud- 
smykke. 

I  det  17de  Aarhundrede  forandrer  det  sig  allerede 
betydeligt.  Det  skyldes  Christian  den  Fjerde  og  hans 
Tid,  at  vi  næsten  faa  en  hel  Række  af  Konstnere,  at 
der  danner  sig  en  bestemt  Charakter  i  Konsten  her  i 
Landet,  i  det  Mindste  hvad  Malerkonsten  angaar,  og 
denne  Charakter  er  streng  nederlandsk.  Christian  den 
Fjerdes  betydeligste  Maler,  Carl  van  Mandern,  var  vistnok 
født  i  Udlandet;  men  han  blev  opdraget  her,  rejste  bort 
paa  Kongens  Befaling  eller  i  alt  Fald  med  hans  Tilladelse, 
og  vendte  siden  tilbage  hertil,  som  vi  kunne  se  af  Terlons 
Memoirer,  og  levede  i  Kjøbenhavn  til  sin  høje  Alderdom 
i  stor  Anseelse  baade  under  Christian  den  Fjerde  og 
Frederik  den  Tredie.  Det  er  ham,  som  betegner  hele 
Konstnercharakteren  i  den  sidste  Tid  af  Christian  den 
Fjerdes  Regjering,  og  det  er  den  betydeligste  Konstner, 
vi  have  i  Løbet  af  det  17de  Aarhundrede.  Han  tilligemed 
Wuchter  og  Henrik  Ditmar  danne  en  afsluttet  Kreds, 
hvor  hans  Individualitet  egentlig  er  den  gjennemgribende 
og  overvejende;  og  til  disse  slutter  sig  en  Kobberstikker, 
som  er  nøje  forbunden  med  Carl  van  Mandern,  Albert 
Haelweg,  som  har  vidst  paa  ægte  malerisk  Maade  at 
forevige  mange  af  de  Portraiter,  Carl  v.  Mandern  havde 
udført,  men  som  nu  ere  tabte.  Altsaa,  i  det  Mindste  i 
Maleriet  lykkedes  det  Christian  den  Fjerde  at  faa  dannet 
en  dygtig  Portrætskole,  og  det  er  ikke  uden  Nydelse  at 
gjennemgaa  en  Række  af  hine  Konstneres  Arbejder;  thi 
man  ser,  at  Personlighederne  ere  opfattede  med  Liv,    og 

mangen  Gang  møde  vi  ærlige,   gode  danske  Ansigter,  — 
ogsaa  Ansigter  fulde  af  Mod  og  Kraft. 

Det    var    ikke    alene    i    Maleriet,    at    det    lykkedes 
Christian    den   Fjerde    at    paatrykke    sin   Tid   et  bestemt 
Præg;    men   det   var   ogsaa  i  Bygningskonsten.      Skjøndt 
jeg    ikke    har    nogen    stor  Forestilling   om  Kjøbenhavn  i 
Christian  den  Fjerdes  Tid,  vilde  jeg  meget  ønske,  at  det 
var  muligt   -  jeg    tror    det    næppe   -   at   fremstille    et 
Billede  af  Kjøbenhavn,  som  det  var  i  Slutningen  af  hans 
Regjering   eller  i  Begyndelsen    af  Frederik  den  Tredies, 
før  den  svenske  Krig.      Og   det  gamle  Kjøbenhavn,    som 
vi  her  skulle  dvæle  ved,  er  det  Kjøbenhavn,  som  begræn- 
sedes af  Gammelstrand,  Vandkonsten,  Volden,  Gothersgade, 
Kongens  Nytorv  og  Kanalen  langs  ned  til  Holmens  Kirke. 
Den  nye  By  paa  den  anden  Side  af  Gothersgade,  Gothers- 
gade iberegnet,   var  vel   allerede   betegnet,   men  den  var 
øde    med  Undtagelse    af  Rosenborg;    Christianshavn   var 
blot  anlagt  i  Planen;  Privathuse  vare  begyndte  at  opføres, 
men   de   skulde   ikke   give  Byen  nogen  Glans,    den  udgik 
endnu    bestandigt    fra   den   gamle  By.     Vi  vide,    at   der 
boede  en  hel  Del  Adelige  i  Byen,  at  de  her  havde  anse- 
lige Gaarde,  der  meget  hyppigt  —  saaledes  fortælles  det 
i  alt  Fald  -  havde  Spir,  og  vi  have  —  ikke  i  Virkelig- 
heden, men  i  en  Afbildning  i  Hafnia  hodierna  —  en  af  disse 
tilbage;    det   er  Marsvinernes  Gaard,   Hjørnegaarden  ved 
Fortunstræde   skraas   for  Hotel  Royal.      Den   synes   efter 
den  lille  Afbildning  at  dømme  i  et  hvert  Tilfælde  at  have 
hørt  til  Begyndelsen  af  Christian  den  Fjerdes  Periode,  og 
virkeligt  at  have  taget  sig  anselig  ud,  —  endnu  betyde- 
ligere  end   den   saakaldte   Dyvekes   Gaard,    et  Borgerhus 
paa  Amagertorv.    Har  Byen  den  Gang  blot  talt  en  20-30 

saadanne  Bygninger,  saa  vil  den  i  Forbindelse  med  sin 
Raadstue,  Rosenborg  Slot,  med  sine  Kirker,  som  bare  en 
ejendommelig  Charakter,  ikke  have  taget  sig  saa  ilde  ud. 
Hvor  simpelt  var  ikke  Frue  Kirkes  spidse  Spir?  det  lig- 
nede i  sit  øverste  uigjennembrudte  Parti  mere  Roskilde 
Spir  end  Nicolai  Taarn  f.  Ex.  Og  desforuden  de  andre 
Huse  med  deres  Afdelinger ,  deres  Bindingsværk  og 
Mure,  deres  Bislag,  med  Livet  paa  Gaderne  —  endnu 
i  Christian  den  Femtes  Tid  synes  der  at  have  været 
et  vist  muntert  Gadeliv;  man  fortæller  jo,  hvorledes 
Christian  den  Femte  drak  et  Glas  med  sine  tro 
kjøbenhavnske  Borgere,  naar  han  red  igjennem  Ga- 
derne —  Alt  dette  maa  have  gjort  Livet  i  hin  Tid  ikke 
uinteressant,  skjøndt  vi  langt  fra  maa  tænke  os  en  By 
f.  Ex.  som  Liibeck;  men  det  er  endnu  bestandigt  en  in- 
teressant By,  ikke  gammel  og  ærværdig,  men  en  By,  som 
var  i  en  ret  frodig  Opkomst.  Denne  By,  som  bar  sin 
Tids  Mærke,  er  saa  godt  som  sporløst  forsvundet.  Tænk 
blot,  hvad  Belejringer,  Bombardementer,  Ildsvaader  have 
taget  paa  den;  tænk  paa  Ildebrandene  i  1728,  i  1795,  i 
1807,  —  1794,  da  Slottet  brændte,  bryde  vi  os  her  ikke 
om  —  og  senere  hen  mange  enkelte  Ildebrande,  der  have 
været  ødelæggende.  Bestandig  rejser  Byen  sig  igjen,  og 
bestandigt  rejser  den  sig  med  en  Charakter,  som  svarer 
til  den  Tid,  hvori  den  fremstaar.  Vi  kunne  endnu  paa- 
vise  enkelte  af  de  mere  velhavende  Borgeres  Bygninger, 
som  opførtes  efter  1728,  og  vi  se  der  en  vis  solid,  ret 
pyntelig  Stil,  som  nærmer  sig  Rococoen,  eller  ogsaa 
mange  Gange  til  den  hollandske  Byggemaade;  men  for 
Resten  existere  disse  Bygninger  nu  for  en  stor  Del  kun  i 
Afbildninger.  Betragte  vi  nu  de  mere  anselige  Bygninger 
fra  Tiden    efter   1795   omkring   Gammeltorv,    langs    med 

Holmens  Kanal  til  Kongens  Nytorv,  —  og  vi  kunne  her 
tage  det  begyndende  Anlæg  af  Kronprindsessegade  med, 
—  da  ville  vi  finde,  at  de  røbe  en  velhavende  Borger- 
stand; i  det  Mindste  maa  vi,  naar  vi  se  paa  disse  Gaarde, 
tilstaa,  at  det  maa  have  været  velhavende  Mænd,  som 
have  bygget  dem,  og  jeg  tror  virkelig  uden  al  Overdrivelse 
at  turde  paastaa,  at,  naar  vi  blot  ville  tænke  paa  de 
simple,  private,  borgerlige  Bygninger,  saa  kunne  vi  næppe 
finde  nogen  By  i  Evropa,  som  forholdvis  efter  sin  Stør- 
relse har  talt  en  saadan  Række  af  anselige  og  ret  pynte- 
lige Bygninger  af  en  decideret  architektonisk  Fortjeneste, 
og  mellem  dem  spiller  HarsdorflFs  da  en  væsentlig  Rolle. 
Efter  1807  taber  dette  smukke  Præg  sig  mere  og  mere, 
og,  idet  vi  nu  i  de  senere  Aar  kjæmpe  med  Nødvendig- 
heden for  at  skaffe  Byggeplads  tilveje,  idet  vi  nu  ikke 
blot  sætte  Etager  paa  Bygningerne  og  benytte  enhver 
lille  Plads  til  Bebyggelse,  men  paa  samme  Tid  ogsaa 
ligesom  faar  en  besynderlig  Ustadighedslyst  (der  betegner 
Kjøbenhavnerne)  til  at  pynte  op,  saa  forsvinde  mange  af 
disse  ældre,  solide,  simple  Faqader  bagved  en  paaklistret 
Pynt,  der  ikke  synes  at  love  synderlig  Varighed,  og  der 
som  oftest  er  af  den  allerringeste  Art,  naar  der  skulde 
være  Tale  om  Charakter  eller  om  noget  Betegnende. 
Altsaa,  dette  Kjøbenhavn,  Christian  den  Fjerdes  Kjøben- 
havn,  er  nu  aldeles  forsvundet.  Vi  have  kun  én  privat 
Bygning  tilbage,  som  kan  minde  om  det,  og  som  har  en 
bestemt  Charakter,  nemlig  Dyvekes  Gaard*),  og  én  offentlig 
Bygning,  Børsen,  som  paa  en  smukMaade  vidner  om  hin 
Tid.  Jeg  nævner  med  Flid  ikke  Rosenborg,  som  laa 
udenfor  det  gamle  Kjøbenhavn. 


*)  Schoustrups  Gaard  paa  Gammel-Amasertorv. 

Medens  ikke  alene  altsaa  i  Malerkonsten,  men  ogsaa 
i  Bygningskonsten  et  Par  talentfulde  Mænd,  f.  Ex.  Hans 
Stenvinkel,  udviklede  sig  og  skabte  en  smuk,  conseqvent 
gjennemført  Stil,  saa  det  lidt  fattigere  ud  med  Billed- 
huggerkonsten.  Vistnok  blev  der  gjort  en  hel  Del  den 
Gang,  men  det  var  mere  blot  som  smykkende.  Jeg  vilde 
have  ondt  ved,  foruden  Christian  den  Fjerdes  Buste  i 
Konstmuseet,  —  og  det  er  endda  ikke  noget  betydeligt 
Arbejde  —  at  paapege  et  andet,  som  kunde  have  en 
anden  Fortjeneste  end  den,  som  man  tillægger  et  rent 
dekorativt  Arbejde. 

Desværre,  denne  bestemt  udtrykte  Charakter  havde 
egentlig  ikke  indpræget  sig  i  Folket.  De  faa  Konstnere, 
som  havde  havt  Interesse  for  deres  Værker,  havde  vel 
udført  dem  med  Lyst  —  det  vidner  Ak  om  —  men 
Folket  var  ikke  videre  berørt  deraf.  Der  var  desuden 
en  anden  ulykkelig  Omstændighed  derved,  det  var  de 
hendøende  Retninger.  Allerede  efter  Midten  af  det  17de 
Aarhundrede  hensygner  den  hollandske  Konst  mere  og 
mere;  i  Maleriet  gjøre  nye  Retninger  sig  gjældende,  i 
Bygningskonsten  ligesaa,  og  det  vil  saaledes  være  os  let 
forklarligt,  naar  vi  i  Christian  den  Femtes  Tid  se  saa 
godt  som  ethvert  Spor  af  den  ældre  Tid  forsvundet. 
Tage  vi  Hensyn  til  Architekturen,  ville  vi  ikke  saa  meget 
beklage  det;  thi  Bygninger  som  Charlottenborg  (1672)  og 
Frelsers  Kirke  (Taarnet  fraregnet)  ere  virkelig  meget  an- 
stændige og  ville  omtrent  paa  ethvert  Sted  hævde  deres 
Plads  iblandt  Murstensbygningerne ;  men ,  se  vi  derimod 
hen  til  Maleriet,  saa  er  der  en  aldeles  ny  Retning  brudt 
igjennem,  nemlig  den  Retning,  som  udgik  fra  Paris,  og 
den  blev  her   i   Christian   den  Femtes  Tid  repræsenteret 

paa    den    tørreste,    koldeste   og  mest    svulstige   Maade  i 
Jaques  d'Agar,  og,  naar  vi  tage  Ordet  i  konstnerik  For- 
stand,   paa  den  mest  letfærdige  Maade,    man  kan  tænke 
sig,    i  Coiffre's  Arbejder.      Det  Hollandske  træder  altsaa 
tilbage,    det  Franske   gjør   sig  gjældende.      Imidlertid    se 
vi  endnu  bestandigt  i  Provindserne  Resterne  af  den  Skole, 
som  havde   uddannet   sig  under  Carl  van  Mandern;   men 
hvor    finde    vi    dem?     Maaske  i   private  Samlinger?    nej, 
endnu  bestandigt  i  Kirkerne.    De  store  Marmorgravmæler 
ere  forsvundne,   det  vil  sige,  de  bruges  ikke  mere,  uden 
i  Roskilde    for  Kongerne    eller  for   den   fornemme   Adel. 
Men    ellers    er   det  bestandigt   Epitaphiumsmalerier    over 
rige    Borgermænd,     der     møde     os,     selv    helt    oppe    i 
Thisted    og    Sæby,     og    vi    kunne    finde    ganske     solide, 
gode  Portraiter   deriblandt,    dog    ikke    udenfor   det   17de 
Aarhundrede;    og    det   er   de   sidste  forsvindende  Punkter 
af    den  Virksomhed,    der    udfoldede    sig   i   Christian   den 

Fjerdes  Dage. 

Gaa  vi  over  til  de   følgende  Kongers  Regjeringstider 

indtil  Konstakademiets  Stiftelse,    saa   se   vi  bestandig  en 

travl  Virksomhed.      Jeg  kunde  sige,   de  mest  forskjellige 

Retninger    blive    repræsenterede,    og    mangen    Gang    har 

denne  Repræsentation  kostet  uhyre  Summer.    Det  er  ikke 

alene  Regjeringen,  som  nu  træder  op,  men  det  er  ogsaa 

den  nye  Lehnsadel,  alt  i  Christian  den  Femtes  og  navnlig 

i  Frederik  den  Fjerdes  Tid.     I  Kjøbenhavn  fandt  Adelen 

Plads  nok;  ikke  alene  i  den  gamle  By,  men  udenfor  den, 

i  de  nye  Anlæg  bag  Slottet,  hinsides  Gothersgade,  kunde 

den    brede    sig  med   al   mulig  Bekvemmelighed,    hvorpaa 

mine  Tilhørere  ville  have  et  godt  Exempel,  naar  de  kalde 

sig    i  Erindring,    at   de   fremragende   Bygninger   med   en 

bestemt  betegnende  Charakter,  der  ligge  paa  det  store 
Terræn,  som  indesluttes  af  Pladsen  omkring  Marmor- 
kirken, Store  Kongensgade,  Dronningens  Tværgade  og  Bred- 
gade: Moltkes  Palæ  med  de  tilstødende  Bygninger  lige 
op  til  Marmorkirken  og  Ovens  Gaard,  —  at  alle  disse 
Bygninger  med  Haver  og  øvrige  Grunde  tilhørte  én  Familie, 
den  Danneskjold-Laurvigske.  Det  kan  give  os  et  Begreb 
om,  hvilket  Omfang  saadanne  adelige  Boliger  havde  i 
denne  Periode.  Desuden  —  for  at  vælge  et  endnu  mere 
slaaende  Exempel  —  tag  en  Gang  Palæ'erne  paa  Amalien- 
borg og  i  Bredgade  og  Schimmelmanns  Palæ;  det  er 
lutter  private  Anlæg  af  den  den  Gang  saa  glimrende  Lehns- 
adel. Ved  Siden  af  dem  træde  Kongerne  op  med  nye 
Bygninger,  f.  Ex.  Frederiksberg  og  Fredensborg  Slot 
under  Frederik  den  Fjerde  ,  Eremitagen  under  Christian 
•den  Sjette.  Frederik  den  Femte  bygger  vel  ikke  saa 
meget,  han  pynter  mere  paa  det,  der  er;  han  dekorerer 
Fredensborg  Have  med  Arbejder  i  Marmor  og  Sand- 
sten, men  vedbliver  tillige  at  smykke  paa  Christians- 
borg Slot.  Altsaa,  der  er  fuld  Virksomhed,  og  vi  se 
endogsaa  højst  forskjellige  Retninger  anslaaede.  Vi 
have  ikke  nogen  Bygning  her  i  Landet,  der  mere  betegner 
det  smukke  Sommerliv  under  det  sydligere,  mildere  Klima, 
end  Frederiksberg  Slot.  Dets  Beliggenhed,  dets  vide  Ud- 
sigt, dets  store,  simple  Anlæg  geraader  Bygherren  til  For- 
tjeneste; og,  gaa  vi  tilbage  til  den  første  oprindelige  Plan 
af  Fredensborg,  da  gjør  ogsaa  der  Valget  af  Egnen  og 
Slottets  Beliggenhed  ham  al  mulig  Ære.  Vi  se,  at  Frederik 
den  Fjerde  yndede  det  Venlige  og  Milde  mere  end  det 
Overdaadige  og  Pompeuse.  Hvilken  Modsætning  til  Søn- 
nen!  Tænk  paa  Christiansborg,  som  vi  Allesammen  kjende, 

i  alt  Fald  af  Afbildninger;  tænk  paa  denne  vægtige,  mas- 
sive Bygning,  overlæsset  fra  Kjælder  til  Taggesims  med 
Prydelser,  den  ene  rigere  end  den  anden;  denne  Bygning, 
som  med  hele  sin  Storhed,  hele  sin  Rigdom  af  Dekora- 
tioner, paa  samme  Tid  bærer  dette  melancholske  Udseende; 
disse  lange  Gange,  aldrig  hverken  Sommer  eller  Vinter 
oplyste  af  Dagens  Straaler,  men  blot  af  det  matte  Lampe- 
lys; denne  dybe  Slotsgaard,  omgiven  paa  alle  Sider  af 
Bygninger,  hvor  Solen  aldrig  kommer,  selv  i  den  høje 
Sommers  Tid;  —  og  sammenlign  den  med  Christian  den 
Sjettes  hele  Hofliv,  den  egne  Devotion,  som  den  Gang 
betegnede  det;  ja,  sætte  vi  dette  Slot  i  Forbindelse  med 
de  rige  Skatte,  som  omgive  det,  f.  Ex.  det  store  kgl. 
Bibliothek,  med  de  Konstskatte,  der  indeholdtes  i  det, 
med  den  Pragt,  der  virkelig  efter  den  Tids  Fordringer 
gik  igjennem  det  Hele,  saa  vilde  jeg,  tror  jeg,  nok  vove 
at  sige,  at  vi  kunde  kalde  det  Danmarks  Escorial;  det 
er  i  Forhold  til  Landets  Kraft  og  Tidens  Fordringer  den 
samme  store,  overdaadige  og  ved  Siden  deraf  saa  ned- 
slaaende,  saa  triste  Bygning.  Ganske  anderledes  er  Cha- 
rakteren  i  Frederik  den  Femtes  Tid.  Han  bygger,  som 
jeg  sagde,  ikke  meget  Nyt  til,  men  hans  Lehnsmænd  der- 
imod bygge  Meget;  og  se  vi  Palæ'erne  paa  Amalienborg 
og  i  Bredgade,  hvilken  flot  Stil  gaar  der  ikke  igjennem  dem! 
det  er  en  ulige  muntrere,  lystigere  Rococo,  som  fremtræder 
i  ret  interessante  Exemplarer.  Og  saa  ere  vi  færdige, 
saa  have  vi  set  et  halvt  Aarhundrede  gjennemløbe  hele 
Rækker  af  Stilarterne,  fra  den  smukke  hollandske  i 
Charlottenborg  til  den  mest  letfærdige  franske  i  Palæerne 
paa  Amalienborg  og  i  Bredgade.  Yi  have  set  Livlighed, 
Munterhed,  Alvor  og  en  med  Hensyn  til  Landets  Kræfter 

Hovens  Skrifter.     III  S 

utrolig  Overdaadighed  udfolde  sig  for  vore  Ojne,  og  vi 
se  fremdeles,  at  alt  det  Fremmede  ikke  har  efterladt  sig 
noget  sandt  Spor;  heller  ikke  der  var  desværre  nogen 
Livsspire.  Tænk  paa,  hvorledes  disse  Bygninger  gaa  til 
Grunde.  Christiansborg  er  brændt,  Hirschholm  sporløst 
forsvundet;  Eremitagen  staar  fast  som  et  halvt  Eventyr 
paa  Sletten  i  Dyrehaven;  man  undrer  sig  over,  at  den  er 
skaanet,  og  man  forstaar  ikke  længere  denne  høje  Byg- 
ning, saa  besynderlig  forekommer  den  En. 

Som  det  gik  med  Architekturen,  saaledes  gik  det 
ogsaa  med  de  øvrige  Konstfag  her  i  Landet;  ogsaa  der 
tinde  vi  de  mest  forskjellige  Retninger  repræsenterede. 
Jeg  nævnte  før  den  franske  Retning  i  Jacques  d'Agar, 
og,  ville  De  have  et  Exempel  paa,  hvorledes  man  her 
efterlignede  Italienerne,  De  skulle  faa  det  i  Krock,  som 
fyldte  Hirschholm,  Christiansborg  og  andre  Steder,  skulle 
se  det  i  Cancellibygningen  og  for  Resten  alle  Vegne,  hvor 
der  boede  kongelige  Personer,  og  hvor  ikke  Alting  er 
reformeret.  Eller  ville  De  have  den  flittige,  men  aand- 
løse  Maade,  hvorpaa  Tydskerne  traadte  op:  jeg  vil  vise 
hen  til  Tuschers  Arbejder.  Eller  ville  De  have  den  lettere 
Maade,  der  iøvrigt  ikke  er  uden  Talent,  men  altfor  flygtig, 
som  betegner  Hofstilen  i  Ludvig  den  Femtendes  Tid :  De 
have  den  i  Pilo,  og  det  i  hans  bedste  Arbejder,  saaledes 
at  man  maa  anerkjende  hans  Færdighed  og  Lethed  i 
Haanden,  om  man  ogsaa  maa  tinde,  at  den  er  forfærdelig 
tom.  Altsaa,  Intet  kan  her  rigtigt  komme  til  at  spire, 
udbrede  og  udfolde  sig.  Det  er  som  om  alle  Forsøg  paa 
at  faa  Konsten  til  at  slaa  Rod  i  Landet  ere  forgjæves ; 
det    er    kun    fremmede    Indtryk  ,     som    ustandseligt    af- 

vexle,    det    ene    efter   det    andet,    uden    at    efterlade    sis 
noget  Spor. 

Vi  komme  til  den  sidste  Periode,  som  vi  ville  be- 
skjæftige  os  med  denne  Gang,  nemlig  Christian  den  Sy- 
vendes. Konstakademiet  er  stiftet,  der  er  her  i  Landet 
i  alt  Fald  givet  en  ydre  Lejlighed  til,  at  man  kan  lære 
Noget,  til  at,  saa  at  sige,  en  Konsttradition  kan  gaa  fra 
Slægt  til  Slægt.  Men  desværre ,  Lærernes  Kræfter  ere 
for  svage;  vi  se  selv  ved  Konstakademiet  endnn  bestan- 
digt fremmede  Indtryk  gjøre  sig  gjældende;  selv  d^ 
Konstnere,  om  hvilke  vi  med  en  vis  Ret  kunne  sige:  jo, 
de  ere  Danske,  selv  de  bære  endnu  bestandigt  et  Præg, 
som  viser,  at  de  have  modtaget  et  overvættes  Indtryk  i 
fremmede  Skoler.  Selv  en  Mand  som  Juel,  hvem  jeg  helst 
vil  nævne  først,  en  Mand,  i  hvis  enkelte  danske  Land- 
skaber i  den  kongelige  Samling  vi  føle,  at  han  har  været 
beaandet  af  sin  fædrene  Luft,  blev  desværre  i  den  franske 
Skole  glat  og  slikket;  men,  idet  han  modtog  disse  frem- 
mede Noder,  undlod  han  dog  ikke  i  sin  Opfatningsmaade 
at  være  ægte  dansk.  Mangt  et  Portræt  gj emmes  endnu 
af  ham,  som  i  lang  Tid  vil  glæde  os,  først  og  sidst  det 
lille  Billede,  som  saa  hyggeligt  og  fordringsløst  fremstiller 
hans  Hustru  og  ham  selv.  Lorentzen,  som  vistnok  var 
et  af  Naturen  begavet  Talent,  undgik  heller  ikke  den 
fremmede  Berøring.  Greuze  virkede  mest  paa  ham;  vi 
se  det  af  det  Bedste,  han  har  malet:  den  gamle  Savoyard 
i  Kongens  private  Samling.  Men  det  var  ikke  som 
talentfuld  Lfterligner  af  de  franske  Konstnere,  at  han 
skulde  erhverve  sin  største  Fortjeneste;  det  lykkedes 
ham  nok  saa  godt,  idet  han  aldeles  opgav  at  være  fuld- 
endende Konstner.    Idet  han  blev  til  en  Hurtis-Maler,   som 

malede  Meget  og  allehaande  Ting,  blev  han  ikke  uden 
Indflydelse  paa  os;  idet  han  optog  Norges  Landskaber, 
Danmarks  ældre  og  nyere  Historie,  Scener  af  Holberg 
o.  s.  v.,  blev  han  en  Mand,  som  vidste  at  give  Konsten 
Indgang  hos  Publikum,  og  det  gik  den  omtrent  som  det 
dagligdags  gaar  i  Livet.  Naar  vi  fremstille  for  Børn 
eller  Halvvoxne  et  fortrinligt  Konstværk,  vil  det  maaske 
ikke  tiltale  dem;  men  giv  dem  rigtigt  brogede,  men  livs- 
lystne  Billeder  at  se  paa,  og  de  ville  finde  sig  tilfreds- 
stillede. Og  det  danske  Publikum  var  virkelig  med  Hen- 
syn til  Konstdannelse  ikke  meget  mere  end  et  Barn  eller 
i  alt  Fald  en  Halwoxen.  Her,  i  Lorentzens  Billeder, 
traadte  Stoffet  afvexlende,  opmuntrende,  indbydende  i  Møde : 
norske  Fjælde  og  Vandfald,  Scener  af  gamle  danske 
Kongers  Historie;  selv  et  Billede  som  Herthas  Ud- 
vandring har  med  Rette  fortjent  at  gjøre  den  Lykke,  som 
i  sin  Tid  ogsaa  blev  det  til  Del.  Det  at  vi  se  historiske 
Billeder  fremtræde,  det  at  vi  se  Billeder  af  den  for  os 
saa  hjemlige  (vi  maa  huske  paa,  at  Norge  den  Gang 
endnu  var  forenet  med  Danmark)  og  dog  saa  fremmede 
norske  Fjeldnatur,  fængslede  os,  og  Lorentzen  vakte 
meget  mere  Opsigt,  han  vidste  ganske  anderledes  at  vinde 
Publikum ,  end  den  upaatvivleligt  ulige  talentfuldere 
og  dygtigere  Poulsen ,  som  dels  bortkaldtes  for  hur- 
tigt og  dels  havde  langt  alvorligere  konstneriske  Be- 
stræbelser for  Øje,  end  det  var  faldet  i  Lorentzens  Lod 
at  have.  —  Abildgaard  var  unegteligt  den  mest  anse- 
lige Konstner  i  denne  Periode;  men  Abildgaard  kunde 
umuligt  tiltale  Publikum.  Han  var,  hvad  man  kalder  en 
lærd  Konstner;  men  han  var  tillige  en  Eklektiker,  det  vil 
sige,  hans  Maal  gik  ud  paa  at  ville  forene  højst  forskjellige 

Fortrin,  som  ellers  tilhøre  enkelte  udmærkede  Konstnere; 
ved  sin  Philoktet  vilde  han  endog  efterligne  Michel  Angelo. 
Han  troede  at  være  i  Besiddelse  af  fuldstændigt  Kjendskab 
til  det  menneskelige  Legeme,  men  begik  dog  meget  store 
Fejl  med  Hensyn  til  Fremstillingen  af  Lemmerne  og  deres 
Forhold.  Tizians  store  Billede  i  Vaticanet  havde  han 
kopieret  med  en  overordentlig  Omhu,  og  vi  se  ogsaa  i 
dette  Billede,  —  det  er  malet  i  selve  Rom  —  hvorledes 
han  har  gjort  sig  Umage  for  at  knytte  en  glødende  Farve, 
som  man  den  Gang  vilde  kalde  det,  til  disse  snurrige 
outrerede  Former.  Ville  vi  have  en  Maalestok  for  hin 
Tids  Begreber  om  Colorit,  lad  os  saa  tage  Carstens, 
som,  fornærmet  af  Abildgaard,  forlod  Kjøbenhavn,  for 
aldrig  at  komme  der  igjen.  Hvorledes  har  han  ikke  i  en 
meget  senere  Tid,  ■  da  han  havde  levet  længe  i  Rom  og 
set  paa  disse  herlige  Mesterværker,  ytret  sig  til  sin  egen 
Biograph,  en  Tydsker,  hvorledes,  siger  han  ikke,  at  han 
tror,  at  der  aldrig  har  været  malet  saaledes  i  denne  Tid, 
som  af  Abildgaard;  han  mindede  ham  mest  om  de  store 
italienske  Colorister.  Men,  skjøndt  Abildgaard  ganske 
sikkert  havde  Begreb  om  at  behandle  Farven  og  det 
Luftige,  saa  har  han  dog  ingenlunde  faaet  sin  Sans  for 
Colorit  ved  at  fordybe  sig  i  Naturen,  men  paa  anden 
Haand  ved  at  efterligne  dygtige  Colorister;  det  føler  man 
alle  Vegne  i  hans  Billeder.  Men  det  var  ikke  nok  med 
saaledes  at  tage  Michel  Angelo  og  Tizian;  ogsaa  Poussin 
stak  ham  i  Øjnene,  ogsaa  ham  kopierede  han.  Denne 
Lærdom,  denne  Forstaaen  af  Oldtiden  skulde  ogsaa  frem, 
og  derfor  malede  han  disse  bekjendte  Scener  af  Terents's 
Komedier,  som  ere  uforstaalige  for  Enhver,  der  ikke  vil 
læse  Forfatteren  igjennem;  og  dog  have  de  en  vis  Interesse 

i  Fremstillingen  af  det  gamle  huslige  Liv,  skjøndt  de 
maaske  snarere  maa  søge  deres  Fortj eneste  i  de  archi- 
tektoniske  Kompositioner  og  Udsmykninger.  Endnu  giver 
Abildgaard  efter  for  Tiden:  Ossian  behersker  den,  og 
han  fremstiller  derfor  Ossian  og  hans  Sagnverden,  og 
det  er  maaske  ikke  det  mindst  Heldige,  at  denne  saa- 
ledes  har  beaandet  ham,  at  han  giver  os  Fremstillingen 
deraf  i  Stedet  for  de  ældre,  døde  Konstværker.  Men  jeg 
bør  ikke  alene  skildre  Abildgaard,  saaledes  som  han  staar 
for  os,  men  ogsaa  for  saa  vidt  han  blev  brugt  af  Regje- 
ringen;  og  selv  der  træder  os  en  alvorligere  Tone  i 
Møde.  Naar  vi  forfølge  alle  de  Billeder,  som  Krock  le- 
verede os  af  den  græske  Mythologi,  eller  hans  christelige 
Arbejder,  saa  ere  de  forfærdelig  aandløse  og  døde.  Se 
vi  paa  disse  uhyre  Loftsbilleder  paa  Fredensborg  og 
Frederiksberg  Slot  og  paa  Vallø,  disse  Rækker  af  alle- 
goriske Figurer,  smaa  Engle,  og  hvad  véd  jeg?,  saa  gaar 
der  saadan  en  dræbende  Tomhed  igjennem  dem  alle.  Nu 
skulde  Riddersalen  paa  Christiansborg  dekoreres ,  og 
Abildgaard  skulde  male  den.  Der  kom  Abildgaards 
Lærdom  slemt  med  i  Spillet  —  vi  have  endnu  Skitserne 
tilbage,  Allegorier,  som  ere  vel  valgte,  men  midt  imellem 
denne  temmelig  tomme  Opstilling  af  Figurer  tinde  vi  i 
Arbejdet,  i  den  maleriske  Behandling,  en  Alvor  og  en 
Dygtighed,  som  vi  ikke  havde  set  siden  Christian  den 
Fjerdes  Dage;  og  der  fremtræder  ogsaa  enkelte  historiske 
Træk  med  en  vis  Grad  af  Sandhed.  Dertil  kommer,  at 
i  Skitsen  er  det  egentlig,  man  helst  skal  se  Allegorien; 
den  kjække,  djærve,  kolde  og  haarde,  men  overmaade 
friske  Behandlingsmaade  af  Skitsen  gjør,  at  Coloriten  der 
bedre   fremtræder   end   i   de   større  Billeder;    paa  enkelte 

Steder  lykkes  det  her  at  give  Fremstillingen  en  virkelig 
fængslende  Charakter.  Men  ogsaa  det  var  en  hendoende 
Retning;  der  var  ingen  Livsspire  til  Stede.  De  Mænd, 
som  stode  Abildgaard  nærmest,  som  modtoge  deres  første 
Fngdornsdannelse  i  hans  Skole,  de  kom  til  at  ytre  sig  i 
en  ganske  anden  Retning,  de  bleve  umaadelig  fjernt  skilte 
fra  ham  i  alle  Henseender  som  Konstnere,  hvad  enten  vi 
tage  Thorvaldsen  som  Billedhugger  eller  Eckersberg  som 
Maler,  og  de  Konstnere  derimod,  som  vilde  slutte  sig  til 
hans  Skole,  bleve  højst  modbydelige  Karikaturer,  afsky- 
lige Reflexbilleder  af  ham;  der  var  aldeles  intet  Liv  i 
dem,  og  de  gik  paa  en  besynderlig  Maade  til  Grunde. 
Dette  var  saaledes  Tilfældet  med  Flint,  Høyer  og  maaske 
Flere.  Altsaa  endnu  bestandigt  ingen  Spire.  I  Maleriet 
have  vi  set  det,  i  Billedhuggerkonsten  skulle  vi  snart  se 
det.  Hvor  var  de,  som  skulde  kaldes  f.  Ex.  "SYiedewelts 
Efterfølgere?  Men  det,  som  egentlig  er  det  Sørgelige, 
skal  jeg  nu  gjøre  opmærksom  paa. 

Jeg  sagde  før,  at  det  gamle  Kjøbenhavn  fornyede  sig 
bestandigt  efter  ethvert  Uheld.  Der  sammentrængte  sig 
det  hele  Stadliv  i  Danmark,  og  det  fornyede  sig  bestandigt 
overensstemmende  med  Tidens  Fordringer.  Xaar  vi  ville 
kaste  Blikket  paa  de  Bygninger,  som  bleve  opførte  efter 
Kjøbenhavns  Ildebrand  1795,  ville  vi  fornøje  os  over  det 
Solide  og  det  Pyntelige,  som  jeg  sagde  der  var  i  dem,  — 
og  jeg  havde  Ret  til  at  sige  det.  Jeg  sagde  end  ydermere, 
at  der  var  Bygninger  derimellem,  som  vare  i  Besiddelse 
af  betydelig  architektonisk  Fortjeneste.  Jeg  tænkte 
naturligvis  nærmest  paa  Harsdorffs  Bygninger,  og,  for  at 
tilbagekalde  det  i  frisk  Minde,  vil  jeg  blot  nævne  den 
simple    Murstensbygning    i    Kongensgade    hinsides    Owens 

Gaard,  Eriksens  Palæ  paa  Kongens  Nytorv,  Peschiers 
Gaard  ved  Kanalen,  Løveapotheket,  Bygningen  ved  Siden 
af  Charlottenborg  o.  s.  v.  Harsdorff  var  maaske,  naar  Alt 
kommer  til  Alt,  den  interessanteste  Konstner  i  det  18de 
Aarhundrede  og  overhovedet  af  alle  danske  Konstnere  før 
Thorvaldsen.  Xaar  vi  tænke  paa,  hvor  tidligt  han  kom 
tilbage  fra  Rom,  at  han  var  dannet  i  Paris,  at,  da  han 
forlod  Rom ,  stod  egentlig  Architekturen  paa  en  meget 
lav  Plads,  naar  vi  tænke  paa,  at  han  kom  tilbage  til  en 
By,  hvor  jeg  sagde,  at  Frederik  den  Femte  ikke  byggede 
Meget,  men  hvor  han  dog  havde  begyndt  paa  sit  kolos- 
sale Foretagende ,  Marmorkirken ,  naar  vi  tænke  paa  den 
Stil,  hvori  Marmorkirken  skulde  opføres,  saa  kunne  vi 
ikke  Andet  end  se  med  en  høj  Grad  af  Stolthed  og  Be- 
undring paa  Harsdortf.  Lad  os  en  Gang  tilbagekalde  i 
Erindringen  nogle  af  de  Bygninger,  som  jeg  ønsker  at 
betragte,  inden  vi  gaa  tilbage  til  det  Thema,  vi  slap, 
nemlig  de  borgerlige  Bygninger  i  Kjobenhavn.  Lad  os 
betragte  Logen  i  Kongens  Have ,  Theaterfa^aden  —  men 
kaste  Indkjørslen  bort  —  Gravkapellet  i  Roskilde  og 
endelig  Colonnaden  ved  Amalienborg,  og  mine  Tilhørere 
maa  nødvendigt  indrømme ,  at  der  er  en  stigende  Udvik- 
ling i  dem  alle.  Medens  han  selvstændigt  —  mere  selv- 
stændigt end  de  Fleste  paa  den  Tid  —  slutter  sig  til  en 
dygtig  italiensk  Bygmester  i  Logen  i  Kongens  Have  og  i 
Theatret,  se  vi  ham  allerede  paa  en  Maade.  som  ogsaa 
har  frapperet  enkelte  fremmede  Kjendere,  optage  den 
moderne  eller  rettere  den  antik-moderne  romerske  Stil  i 
Roskilde,  som  kan  stilles  ved  Siden  af  det  Bedste,  der 
er  præsteret  i  den  Retning  i  hele  Evropa.  Men  det,  som 
især    betegner    denne  Mand,    som   en  Mand   med   et   be- 

synderligt  tint  Oje  for  ydre  architektoniske  Former,  det 
er  et  Værk,  som  snart  vil  være  henraadnet  og  da  ikke  en 
Gang  vil  være  gjemt  i  nogle  gode  Afbildninger*),  og- som 
sandelig,  naar  Talen  er  om  Talentytringer,  fortjener  at 
gjemmes  i  hver  Dansks  Erindring;  det  er  Træcolonnaden, 
som  forbinder  de  to  Palæer  paa  Amalienborg,  og  som 
blev  opført,  da  Christiansborg  Slot  var  brændt.  Da 
Hoffet  nemlig  ikke  kunde  finde  Plads  i  ét  Palæ,  men 
maatte  have  to,  skulde  der  være  en  Forbindelse  mellem 
begge  Palæerne,  og  den  udkastede  Harsdorff,  saaledes 
som  vi  se  den.  Ja,  jeg  har  ikke  Noget  imod  alt,  hvad 
der  kan  kritiseres  over  denne  Bygning;  jeg  har  ikke 
Noget  imod,  at  det  havde  været  ulige  bekvemmere,  om 
man  havde  kunnet  gaa  fra  første  Sal,  den  saakaldte  Bel- 
Etage,  i  det  ene  Palæ  over  til  det  andet;  jeg  har  ikke 
Noget  imod,  hvad  man  vistnok  ogsaa  vil  tinde,  og  som 
man  kan  have  Grund  til  at  tinde,  at  han  burde  bygget 
denne  Mellem-  eller  Overgangsbygning,  hvad  man  nu  vil 
kalde  den,  i  samme  Stil  som  den  øvrige  Plads;  men  naar 
man  paa  den  anden  Side  vil  tænke  sig,  hvor  lave  disse 
Gjennemkjørseler  vilde  blive  under  første  Etage,  saa  vil 
Enhver  føle,  at  en  saadan  Bygning  vilde  aldeles  have 
skamferet  hele  Pladsen.  Han  har  opført  en  Bygning  med 
et  ganske  forskjelligt  Præg;  han  har  mellem  de  moderne 
Bygninger  sat  den  mægtige  Colonnade,  der,  naar  man 
vil  sammenligne  den  strengt,  ødelægger  dem  alle;  han 
har  fulgt  det  Indtryk,  han  har  modtaget  i  Syden,  hvor 
ogsaa   ofte    en   moderne   Bygning    er    klistret   op   imellem 

ældre,  og  endda  tager  sig  stadselig  ud,  og  han  vovede 
med  et  dobbelt  Mod,  kan  man  gjerne  sige,  at  gjøre  det; 
thi,  naar  man  kommer  fra  den  ene  Side,  fra  Garnisons- 
pladsen,  er  der  Intet,  der  forstyrrer  Indtrykket  af  denne 
smukke  Gjenn  em  gangsport,  lige  saa  lidt  som  det  er  Tilfældet 
fra  Store  Amaliegade  af;  og  selv  fra  Pladsen  af  er  der 
noget  saa  Smukt  og  Storladent,  at  man  med  Glæde  lader 
Øjet  gaa  fra  Palæet  til  Colonnaden;  dertil  kommer,  at 
man  endogsaa  fra  et  vist  Standpunkt  ser  Frederik  den 
Femtes  Statue  ganske  fortræffeligt  imellem  disse  Colon- 
ner.  Men  det,  der  morer  mig  ved  Anlæget,  det  er,  at 
denne  Bygmester  har  i  det  høje  Norden,  saa  at  sige, 
været  den  Første,  som  kunde  blive  begejstret  af  den 
græske  Bygningskonst,  at  han  fuldkomment  saa  tidligt 
som  paa  noget  andet  Sted  fattede,  hvad  en  græsk  Propylæ 
vilde  sige,  at  han,  der  aldrig  havde  set  en  græsk  Stump 
eller  Trevl,  var  i  Stand  til  gjennem  Englænderen  James 
Stuarts  Afbildninger  at  opfatte  en  jonisk  Kolonnade  og 
fremstille  den  her  i  Kjøbenhavn  saaledes,  som  den  ved 
Gud  ikke  findes  mange  Steder  i  Evropa,  ikke  en  Gang 
nu,  da  man  har  trættet  Øje  og  Fingre  med  at  eftertegne 
og  efterkalkere  græske  Sager,  fremstille  den  uden  nogen- 
sinde at  have  set  en  græsk  Bygning.  En  saadan  ung- 
dommelig Glød  var  der  i  Øldingen  —  thi  han  var  da 
allerede  over  sine  kraftigste  Mandomsaar.  Denne  Mand, 
som  var  blevet  betragtet  som  en  aldeles  upraktisk  Byg- 
mester, .den  Mand,  der  dog  var  saa  praktisk,  at  han 
havde  vidst  at  give  rimeligvis  det  eneste  virkelig  udfør- 
lige Projekt  til  at  faa  Ende  paa  Marmorkirken  —  og  den 
Gang  var  det  muligt  at  faa  Ende  paa  den  —  den  Mand, 
siger  jeg,    som  havde  den  besynderlige  Skjæbne,    at  han 

skulde  gjemme  sit  Talent  indenfor  Gravkapellets  Mure 
eller  spilde  det  paa  Træsøjler,  som  altsaa  ingenlunde 
havde  været  baaret  af  Lykkens  Hænder,  —  han  sidder 
nu  her,  da  hans  Ungdom  allerede  var  borte,  og  lader 
sine  Elever  optage  joniske  Sager,  han  glædede  sig  der- 
over, og  i  det  Moment,  man  siger:  »byg  os  saa  en  Byg- 
ning« ,  saa  staar  den  gamle  græske  Propylæ  levende  for 
ham ,  og  han  griber  med  Glæde  Lejligheden  til  at  stille 
sig  selv  og  os  Andre  et  smukt  Monument  om,  at  danske 
Øjne  fjernt  fra  Grækenland  kunne  føle  for  de  græske 
Minders  Skjønhed.  Ja,  han  vidste  ikke  alene  at  behandle 
Træ  og  Sandsten  paa  den  Maade,  at  de  syntes  at  være 
et  Stof  værdigt  til  græske  Former;  han  vidste  endog 
at  behandle  Mursten  saaledes  i  Peschiers  Gaard,  at  den 
simple  Bygning  med  sine  korinthiske  Søjler  —  ikke  efter 
sin  Størrelse,  men  efter  sin  Betydning  — ,  kom  til  at  staa 
som  den  stolteste  Bygning  i  Kjøbenhavn.  —  Jeg  talte  før 
om  den  Ustadighed,  der  saa  ofte  synes  at  ytre  sig  i 
Kjøbenhavns  Lyst  og  Lune.  Jeg  burde  tillige  talt  om 
noget  Andet,  som  gaar  igjennem  alle  disse  Konstbestræ- 
belser,  der  aldrig  —  selv  ikke  de  ædleste  og  skjønneste 
af  dem  —  kunde  efterlade  sig  en  befrugtende  Spire.  Jeg 
burde  sagt,  at  der  paa  samme  Tid  —  hvad  enten  man 
tager  Regjeringen,  Adelsmanden  eller  Borgerne  —  er  en 
Overvurdering  af  deres  Kræfter  hos  dem.  Man  tænker 
ikke  paa,  hvad  det  er,  man  vil  begynde;  man  har  store 
Forestillinger  om,  hvad  man  skal  gjøre,  man  faar  det 
maaske  gjort,  og  saa  er  Kraften  borte  med  det  Samme; 
hvad  man  har  frembragt,  det  overlades  blot  til  Tilintet- 
gjørelsen.  Yi  have  set,  hvilken  Skjæbne  de  kongelige 
Slotte  havde;    hvilken   Skjæbne  har  Lehnsadelens  Boliger 

havt  i  Kjøbenhavn?  hvilken  Skjæbne  venter  de  sidste  af 
dem,  der  staa  tilbage?  Se,  hvorledes  man  har  forstyrret 
de  enkelte  Former,  pillet  Prydelserne  af  dem,  sat  nye 
Etager  paa  dem  og  vil  det  ikke  fremdeles  ske,  hvis  det 
ikke  —  som  Tilfældet  er  med  et  af  de  senere,  det  Sted, 
hvor  Prinsesse  Juliane  boede  —  bliver  deres  endelige 
Lod  at  raseres  til  Grunden?  Denne  Lod  synes  ogsaa  at 
skulle  ramme  de  Bygninger,  som  en  tilsyneladende  mægtig 
Handelsstand  opførte  i  Begyndelsen  af  dette  Aarhundrede. 
Man  var  ikke  i  Stand  til  at  vedligeholde  dem;  de  vare 
beregnede  paa  de  enkelte  Familier  og  paa  en  vedvarende 
Velstand,  ja  Rigdom,  og  de  maatte  derfor  egentlig  blive 
ubrugbare  fra  det  Øjeblik  de  skulde,  som  man  siger,  for- 
rente sig;  deres  Dødsdom  var  skrevet  i  det  samme  Nu. 
Peschiers  Gaard  har  aldeles  mistet  sine  oprindelige  smukke 
Forhold,  og  se,  hvorledes  Eriksens  Gaard  hvert  Aar,  ja 
hver  Maaned,  synker  Fordærvelsen  i  Armene.  Altsaa, 
selv  det  største  Talent  maaske,  som  den  danske  Konst 
endnu  havde  set,  selv  dets  Kræfter  skulde  der,  hvor  An- 
vendelsen af  dem  syntes  mest  velgjørende,  sporløst,  saa 
at  sige,  tilintetgjøres.  —  Jeg  kommer  maaske  tilbage  til 
noget  af  dette  i  den  næste  Forelæsning,  for  hvilken  jeg 
vil  bede  om  mine  Tilhøreres  Opmærksomhed ,  for  at 
jeg  kan  afslutte  den  historiske  Side  med  Hensyn  til  den 
danske  Konst;  og  saa  vil  jeg  kun  udbede  mig  én  Time 
endnu  for  at  drage  nogle  almindelige  Resultater  af,  hvad 
jeg  indtil  den  Tid  har  fremsat. 

Tiende  Forelæsning. 

Konsten  i  Danmark  i  dette  Aarhundrede. 


Mine  Tilhørere!  Vi  saa  sidste  Gang,  at  endnu  i  det 
18de  Aarhundrede  var  der  ikke  fremstaaet  nogen  Konstner, 
som  i  den  Grad  havde  vidst  at  tiltale  Nationen,  som  f.  Ex. 
Holberg  mellem  de  danske  Forfattere.  Vi  saa  dog  til- 
lige, at  der  havde  været  ikke  saa  faa,  tildels  meget  be- 
gavede Mænd  blandt  vore  Konstnere,  og  dog  var  det  kun 
svagt  lykkedes  dem  at  finde  Indgang  til  rigtigt  at  blive 
folkelige.  Skylden  laa  maaske  ikke  ene  hos  Konstnerne; 
den  maatte  maaske  tildels  søges  hos  det  Publikum,  som 
de  arbejdede  for.  Tænk  Dem,  m.  T. ,  at  vi  ikke  havde 
havt  noget  Theater,  ikke  havde  havt  nogen  Holberg, 
i  det  Ringeste  ikke  nogen  Holberg  i  de  Former,  hvor- 
under han  har  vist  sig,  som  dog  i  Grunden  ere  og  blive 
os  de  kjæreste,  —  sæt,  at  vi  ikke  havde  kunnet  vedlige- 
holde vort  Theater,  saa  vilde  de  dramatiske  Digtere,  der 
have  fængslet  os  paa  Scenen,  aldrig  være  fremstaaede, 
og  Holbergs  Komedier  vilde,  hvis  de  havde  existeret, 
maaske  være  blevne  staaende«  som  højst  interessante 
Oldsager,  til  Glæde  for  enkelte  begavede  Digtere,  som 
vare  i  Stand  til  at  forstaa  den  Aand,  der  gik  igjennem 
dem,  eller  for  Sprogforskeren ;  men  de  vare  vistnok  aldrig 
blevne  folkelige.  Sagen  var,  at,  for  at  Publikum  skulde 
kunne  blive  dannet,  maatte  det  have  Lejlighed  til  at  se. 
Hvad  var  der  nu  at  se  i  Kjøbenhavn  af  Konst?  Lad  os 
vel  erindre,  at  hele  Konsten  havde  aldeles  det  Præg,  at 

den  hørte  til  den  højere,  fornemmere,  mere  oplyste 
Sphære.  Det  var  Kongen,  det  var  den  fornemste 
Lehnsadel ,  det  var  enkelte  Rigmænd ,  enkelte  Lærde, 
som  fra  deres  Standpunkt  havde  Interesse  for  den  eller 
for  Samlinger,  —  det  var  dem,  som  Konsten  egentlig 
den  Gang  udelukkende  var  beregnet  paa.  Ja,  m.  T.,  De 
maa  erindre  Dem,  at  det  er  først  siden  1821,  at  det  er 
Medlemmerne  af  og  Professorerne  ved  Konstakademiet 
tilladt  at  udstille  deres  Arbejder  paa  de  aarlige  Udstil- 
linger, førend  den  Tid  kunde  de  kun  gjøre  det,  indtil  de 
vare  blevne  optagne  i  Akademiet;  men  derefter  vare  de 
aarlige  Udstillinger  lukkede  for  dem,  og  de  kunde  da  kun 
faa  deres  Billeder  sete,  naar  der  blev  holdt  hvad  man 
kaldte  "akademisk  Salon«.  Denne  skulde  holdes  hvert 
4de  Aar;  den  var,  hvis  jeg  ikke  husker  meget  fejl,  bleven 
holdt  4  Gange  fra  Akademiets  Stiftelse  i  Begyndelsen  af 
Hahtredserne  i  forrige  Aarhundrede  indtil  dets  Ende. 
Den  er  kun  bleven  holdt  én  Gang  i  dette  Aarhundrede, 
nemlig  1815.  Det  har  moret  mig  som  Dreng  at  hore 
ældre  Folk  fortælle  om  dette  eller  hint  mærkelige  Stykke, 
om  denne  eller  hin  mærkelige  Gjenstand,  som  de  havde 
set  paa  disse  Salonudstillinger.  Det  var  formelig  en 
Epoche  i  deres  Liv;  men  en  aarlig  Lejlighed  til  at  se  og 
nyde  Konstværker  var  for  Resten  ikke  givet  det  kjøben- 
havnske  Publikum.  M.  T.  maa  huske  paa,  at  paa  den 
Maade  vilde  f.  Ex.,  hvis  hint  var  vedblevet,  de  af  Eckers- 
bergs Arbejder,  som  mest  have  tiltalt  os  alle,  have 
været  udelukkede  fra  den  almindelige  Nydelse  og  være 
umiddelbart  gaaet  over  til  og  opstillede  i  prægtige  Sale, 
hvor  man  havde  maattet  betale  i  dyre  Domme  for  at  faa 
dem  at  se,    eller  i  private  Samlinger,    hvor  de  kun  vare 

blevne  tilgjængelige  for  meget  Faa.  Ikke  nok  med  det! 
Lad  os  erindre,  at  først  fra  1827  kunde  man  se,  hvad 
Regjeringen  ejede,  hvad  Staten  havde  samlet  af  Malerier. 
Kun  en  lille  Del  —  den  daværende  Konstkammerforvalter 
angiver  det  til  kun  en  Fjerdedel  af  Alt,  hvad  der  siden 
blev  samlet  paa  Christiansborg  Slot,  og  deriblandt  var 
der  endda  en  Mængde  af  blot  nominel  Værdi  og  kun 
enkelte  betydelige  Arbejder  —  kun  en  lille  Fjerdedel 
altsaa  var  tilgjængelig  for  Publikum  imod,  at  man  betalte 
3  Rbdl.  for  at  se  Konstkammeret;  thi  Malerierne  vare 
den  Gang  slaaede  sammen  med  Konstsagerne  der.  Man 
saa  Malerierne  i  Forbindelse  med  allehaande  Drejer- 
mesterstykker, Horn  af  Basilisker  og  Haartotter  af  drukne 
Bønder  i  Slagsmaal;  og  desværre,  jeg  frygter  meget  for, 
at  endnu  saa  sent  som  1821—22  besøgte  en  stor  Del  af 
Publikum  Konstkammeret  og  betalte  sine  3  Rbdl.  —  i 
langt  højere  Grad  tiltrukne  af  de  øvrige  Rariteter  end  af 
Malerierne ,  der  for  Resten  ogsaa  tildels  vare  meget 
maadelige.  Naar  nu  altsaa  den  største  Samling  af 
Malerier  her  i  Landet  var  adspredt  paa  Slotte  og  util- 
gjængelige  Rum  eller  blot  kunde  sees  under  meget  vanske- 
lige Betingelser,  naar  alene  de  private  Samlinger  —  og 
det,  vel  at  mærke,  kun  fra  1804  og  1805,  som  Moltkes 
og  Wests  —  vare  tilgjængelige  for  det  store  Publikum, 
naar  for  Resten,  saa  at  sige,  hvert  Aarti,  i  alt  Fald 
hvert  Aartyve,  havde  berøvet  Publikum  en  Del  af  den 
Nydelse,  det  havde  havt  ved  at  se  en  Masse  Arbejder  af 
forskjelligt,  tildels  ikke  ganske  ubetydeligt  Værd,  der 
vare  opstillede  i  Haver  og  Kirker;  thi  Ildebranden 
havde  ødelagt  Nicolai  Kirke,  Bombardementet  Frue  og 
Petri  Kirkes  Monumenter;   hvad  der  var  opstillet  i  Kon- 

gens  Have,  Frederiksberg  og  Fredensborg  Haver,  var 
enten  aldeles  forsvundet  eller  i  høj  Grad  mishandlet;  — 
jeg  siger,  naar  Publikum  saaledes  blev  aldeles  afvænnet 
med  at  se  Konstværker,  maatte  ogsaa  let  efterhaanden 
den  Mening  udvikle  sig,  at  Konsten  var  Noget,  som  kun 
var  til  for  den  rige,  fornemme  eller  i  alt  Fald  den  dan- 
nede Mand,  at  den  ikke  var  Noget,  som  skulde  tilhøre 
enhver  Mand  og  enhver  Kvinde  i  Folket,  som  havde  Sans 
og  Interesse  derfor.  Og  naturligvis ,  idet  en  saadan 
Mening,  der  jo  i  en  vis  Henseende  stillede  Konsten  højt, 
opstod,  kunde  den  ikke  Andet  end  blive  til  overordentlig 
stor  Skade,  ja  formeligt  til  et  nyt  Hemmemiddel  for  Ud- 
viklingen af  hele  Folkets  Øje  for  Konsten. 

Desuden,  lad  os  en  Gang  betragte  selve  Konstskolen. 
Akademiet  havde  saa  at  sige  lige  fra  sin  Begyndelse 
vedtaget  —  det  var  ikke  vedtaget  som  en  Lov,  men  som 
en  Sædvane,  der  blev  fulgt  indtil  den  allerseneste  Tid,  — 
at  enhver  Maler  —  Billedhuggerne  havde  et  friere  Spille- 
rum i  saa  Henseende  —  skulde,  naar  han  var  Figurmaler, 
for  at  blive  optagen,  male  en  Gjenstand  af  den  danske 
Historie.  Der  var  overhovedet  kun  faa  Genremalere  den 
Gang,  vi  have  kun  meget  lidt  af  Genrestykker  fra  denne 
Periode,  saasom  et  Par  smaa  Ting  af  Peter  Kramer,  men 
ellers  Portræter  og  Historiemalerier.  Det  røber  unegteligt 
at  Konstskolen  allerede  fra  sin  Begyndelse  tydeligt  følte, 
at  den  maatte  støtte  sig  paa  Interesser ,  som  grebe  al- 
vorligt ind  i  hele  Folket,  hvis  den  skulde  rodfæste  og 
udvikle  sig.  Men  for  det  Første  vare  disse  Malerier 
ogsaa  udelukkede  fra  Publikum,  undtagen  den  eneste 
Gang,  da  de  bleve  sete  paa  Udstillingen,  og  for  det 
Andet  var   det   naturligvis   kun   en  Samling,    som    meget 

langsomt  tiltog,  og  som  ogsaa  paa  Grund  af  den  Maade, 
hvorpaa  den  dannede  sig,  aldrig  kunde  vente  at  faa  Be- 
tydning. Det  var  Pligtarbejde,  der  skulde  leveres,  ikke 
Noget,  som  Konstnerne  havde  valgt  af  egen  Drift,  og, 
se  vi  ogsaa  enkelte  af  dem  saa  at  sige  danne  sig 
en  egen  Opgave  af  det  givne  Stof,  se  vi  saaledes  Abild- 
gaard male  Svend  Tveskjæg,  hvor  Kvinderne  bortskjenke 
deres  Smykker  og  Prydelser  for  at  løskjøbe  ham,  saa  er 
det  tydeligt,  at  han  har  valgt  Emnet  ikke  for  dets  historiske 
Side,  men  snarere  paa  Grund  af  den  rent  maleriske  Opgave,  paa 
et  ikke  meget  stort  Rum  at  faa  anbragt  tilsyneladende  mange 
Figurer  i  en  betydelig  Dybde.  Men  for  Resten,  ved  de  store 
Medaillekonkurser  var  det  clen  bibelske  Historie,  der 
spillede  Hovedrollen.  Hele  Konstnerdannelsen  sluttede 
sig  til  den  ældre  Tradition,  og  saaledes  blev  den  be- 
gyndende Konstudvikling  aldeles  berøvet  den  folkelige 
Paavirkning,  kunde  jeg  sige.  Akademiet  var  en  fremmed 
Indretning,  det  bevarede  sit  fremmede  Præg,  og  det 
kunde  ikke  være  anderledes.  Det  hørte  én  Gang  med 
til  den  daværende  Theori,  at  Konsten  saa  at  sige  delte 
sig  i  en  højere  og  en  lavere  Sfære.  Kun  de,  der  hørte 
til  den  højere  Sfære,  kunde  faa  de  højere  Poster  ved 
Akademiet,  kun  dem  skulde  man  i  Særdeleshed  tage  Hen- 
syn til,  og  kun  saadanne  unge  Konststuderende,  som 
vilde  vie  sig  til  den,  skulde  fortrinsvis  egne  sig  til  at 
rejse  til  Udlandet;  og  lad  os  vel  erindre,  m.  T.,  at  selv 
i  dette  Øjeblik  gives  de  store  Rejsestipendier  kun  til 
dem,  der  have  vundet  den  store  Guldmedaille,  det  vil 
sige  til  dem,  der  have  viet  sig  til  hin  højere  Sfære;  og  denne 
er  naturligvis  Historiemaleriet.  Hvor  der  nu  én  Gang 
havde  uddannet  sig  den  Theori,  som  desværre  paa  mange 

Steder  endnu  gjælder,  at  der  i  Konsten,  navnlig  Maler- 
konsten  —  Billedhuggerkunsten  var  i  saa  Hensende  stil- 
let meget  friere;  jeg  tror  næppe,  at  det  endnu  er  faldet 
Nogen  ind  at  kalde  flere  af  Thorvaldsens  Arbejder,  f.  Eks. 
hans  yndige  lille  dansende  Pige,  Genrebilleder  —  hvor 
der  altsaa  havde  uddannet  sig  den  Mening,  at  der  i 
Malerkonsten  var  to  forskjellige  Sfærer,  og  at  de  Konst- 
nere,  som  ikke  kunde  være  heldige  nok  til  at  svinge  sig 
op  i  den  højere,  dog  i  alt  Fald  kunde  komme  ind  i  den 
lavere  Sfære,  hvor  man  altsaa  formelig  ikke  længere  — 
i  det  mindste  blev  det  Resultatet,  skjøndt  det  ikke  var 
Meningen  —  vilde  bedømme  Konstneren  efter  det,  der 
egentlig  betegnede  ham  som  Konstner  —  og  det  uagtet 
man  ved  hele  denne  Inddeling  formelig  trodsede  Tiden, 
der  den  Gang  begyndte  at  arbejde  derimod  —  dér  maatte 
Følgen  jo  blive,  at  man  saa  at  sige  bedømte  Faget. 
Konstneren  gik  op  i  Faget ;  han  var  Historiemaler,  eller 
han  var  den,  der  malede  Landskaber  eller  Figurer  af 
det  daglige  Liv,  Køer,  Heste  o.  s.  v.,  og  i  saa  Fald  var 
han  af  en  ringere  Sfære.  Men,  idet  Akademiet  i  Følge 
hele  sin  Natur  og  i  Følge  de  Fordringer,  som  —  hvad 
jeg  vilde  kalde  —  den  fornemme  Konstverden  over  hele 
Evropa  opstillede,  endnu  maatte  holde  fast  ved  en  saa- 
dan  Inddeling,  maatte  den  naturlige  Følge  deraf  være, 
at  netop  det,  hvorved  Konstneren  skulde  lære  Folket  og 
Naturen  at  kjende  og  oven  i  Kjøbet  skaffe  sin  Konst 
Indgang  blandt  sine  Landsmænd,  at  Studiet  heraf  mest 
blev  tilsidesat,  at  man  maatte  følge  den  Studerebane, 
som  Akademiet  én  Gang  havde  opstillet,  at  man  maatte 
bruge  de  Midler,  som  ledede  til  den,  altsaa  alt  det,  jeg 
vilde    kalde   Konstnertraditionen;    og   saaledes  blev    man 

dannet  til  Historiemaler,  og  blev  saa  at  sige  stillet  uden- 
for Folket.  —  Ville  vi  have  Eksempler  paa,  hvor  lidt 
man,  naar  man  vilde  virke  paa  Folket,  havde  Begreb 
om  at  bruge  sine  Midler  rigtigt,  saa  have  vi  ikke  saa 
ganske  faa  saadanne.  Saaledes  udstyrede  man  allerede 
i  1772  en  Udgave  af  Peder  Paars  med  Kobberstik,  og 
man  overdrog  en  da  meget  betydelig  Konstner,  Wiedewelt, 
at  tegne  disse  Compositioner,  og  en  Mand  som  Clemens 
blev  valgt  til  at  stikke  dem.  Wiedewelt  var  Billedhugger, 
men,  snurrigt  nok,  han  kunde  som  saadan  sjeldent  hæve 
sig  over  Genren;  selv  hans  sørgende  Figurer  paa  hans 
Gravmæler  faa  undertiden  noget  af  den  samme  Charakter, 
som  Peter  Kramer  tildelte  sine  Personer  af  en  meget 
lavere  Stand,  og  som  Wiedewelt  selv  har  givet  sine  Gom- 
positioner  i  Peder  Paars.  Men  det,  som  jeg  vil  gjøre 
opmærksom  paa,  er,  at  disse  Billeder,  som  skulde  dreje 
sig  om  den  danske  Almues  Liv,  ere  gjorte  saaledes,  at 
man  skulde  tro,  at  den  Mand  aldrig  rigtigt  havde  set 
paa  en  dansk  Almuesmand.  Lad  os  tage  et  andet 
Eksempel.  Ewalds  Skrifter  skulde  noget  senere,  i  1780, 
ogsaa  udgives  med  Kobbere.  Det  blev  overdraget  Abild- 
gaard at  componere  til  det  første  Bind  og  Clemens  at 
stikke  Billederne.  Forlæggeren  var  utilfreds,  Publikum 
ligeledes,  og  de  havde  heller  ikke  Grund  til  Andet. 
Forlæggeren  overdrog  nu  en  af  de  hæderligste  tydske 
Konstnere,  Chodowiecki,  at  radere  Billederne  til  de  føl- 
gende Bind,  og  af  den  Grund  fik  vi  ikke  alene  tyske 
Riddere  af  samme  Slags  som  i  de  tyske  »Taschen- 
buchem  i  Ewalds  »Rolf  Krake«,  men  vi  fik  ogsaa  et  lig- 
nende Slags  Personer  til  at  figurere  i  »Fiskerne«,  hvor 
dog  Alting    drejede  sig  om    nationale  Interesser.     De  se, 

at    Forlæggeren    er    omtrent    lige    saa    dygtig    som    den 
akademiske  Konstner;  det  er  Hip  som  Hap. 

Hvor    nu    Sansen    for ,    at    Konsten    skulde    faa     et 
folkeligt  Præg,  ikke  var  kommen  videre,  hvor  paa  samme 
Tid  Konsten  overhovedet    var  Noget,    som    blot  de  Dan- 
nede   havde    med    at    gjøre,    hvorledes    skulde    man    der 
kunne  vente,  at  den  egentlig  skulde   komme  til  rigtigt  at 
tale  til  Folket?     Det  var  alligevel  Meget,   at  Akademiet, 
ved  nu  saa  at  sige  at  danne    et  sikkert  og  stadigt  Arne- 
sted for  Konsten  her  i  Landet,    umærkeligt   og    langsomt 
kunde    bane   Vejen   for    en    konstnerisk  Tale,    der    bedre 
kunde    forstaaes    af   Folket.    —    Man    maa    heller    ikke 
glemme,  at  selv  i  hele    vor  Literatur  den  Gang    var    der 
Intet,    som    rigtigt    kunde    støtte   Konsten.     Holberg    var 
aabenbart  for    svær   en  Opgave    for  den.     Den  Konstner, 
der  da  skulde  have  været   i  Stard  til  at  give    mere    end 
det,  som  Lorentzen    senere    gav    os,    maatte    netop  være 
en  Konstner    af  en  saadan  Beskaffenhed,    som    ikke    den 
Gang    kunde    tindes,     som    havde    set    paa    sit    Folk    og 
vidst  at  opfatte  det  paa  en  lige  saa  lunefuld    cg  levende 
Maade,  som  Holberg.     En  saadan   Konstner   fik    vi    først 
meget  senere.     Altsaa,    Holberg  kunde    vi    ikke  vente  at 
se  fremstillet,  og  hvor   bart    er    det    ikke    efter  Holberg! 
Læg  Mærke  til,  at  Ewald,  saa    udmærket  en  Digter    han 
var,  manglede  netop  flere  af  de  Midler,  hvorved   de  Em- 
ner, han    behandlede    af   oldnordisk  Indhold,    skulde    faa 
deres  egentlige  rette  Charakter.    Naar  det  gik  Ewald  saa- 
ledes,  maatte  det  gaa  Suhm  endnu  slettere,  saa  fortjenst- 
fulde hans  nordiske  Noveller  end  vare  i  deres  Tid.    Hvor- 
ledes saa'    det  nu    ud    med  Historieskriverne?     Vi  havde 
udmærkede  Historiesamlere  og  Historieforskere;   man  be- 

gyndte  at  føle,  at  Konst-Monumenterne  kunde  have  en 
Slags  historisk  Betydning,  og  fordi  man  saaledes  respek- 
terede dem,  tog  man  fat  paa  omhyggeligt  at  aftegne  ade- 
lige Vaaben  paa  Ligstenene;  ja,  man  gik  endogsaa  et 
Skridt  videre  og  samlede  Portræter,  baade  stukne  og 
malede;  men  det  livfulde  Ord  hos  Historikerne  blev  al- 
deles borte.  Mallings  store  og  gode  Handlinger  (1777) 
var  allerede  en  Bog,  som  den  Gang  og  endog  meget 
senere  gjorde  utrolig  Opsigt.  Den  falder  netop  sammen 
med  de  første  betydeligere  Forsøg  paa  at  fremstille  hi- 
storiske Scener,  som  vi  kjende  af  Preislers  Stik  efter 
Poulsen. 

Men  hele  denne  Konstneralder  gaar  ogsaa  endnu  over  i 
det  19de  Aarhundrede;  den  bliver  gammel"  og  svag  og 
dør  langsomt  hen.  Det  smukkeste  Minde, -den  satte  sig, 
var  i  Fritzsches  kraft-  og  saftfulde  Blomstermalerier. 
Konstnerne,  der  skulde  komme  til  at  virke  meget  mere, 
vare  ikke  udgaaede  af  Abildgaards  Skole;  en  af  dem  var 
bleven  sendt  til  David  i  Paris  for  at  lære  i  hans  Atelier;  de 
andre  levede  i  Rom  og  studerede  der.  Men,  imedens 
dette  skete  og  endnu  inden  Eckersberg  var  kommen  til- 
bage —  og  det  er  ham,  som  vi  især  ville  komme  til  at 
omtale  —  var  der  hændet  noget  Andet.  Thorvaldsen 
erhvervede  sig  allerede  et  meget  betydeligt  Navn;  med 
hvert  Aar  steg  dette  Navn,  og  da  han  var  her  i  1819, 
hilsede  vi  ham  allerede  som  vor  Stolthed.  Herre  Gud! 
vi  havde  for  Resten  ikke  farligt  meget  at  være  stolte  af; 
vor  Flaade  var  tabt,  Norge  var  mistet,  og  vi  havde  ikke 
engang  kæmpet  ordentlig  for  at.undgaa  disse  store  Tab ;  vi 
maatte  være  glade  ved,  at  vi  paa  denne  fredelige  Vej  ligesom 
kunde    vinde    et   Slags  Reputation    i    Evropa,   og,    idet 

netop  Thorvaldsens  Navn  bestandigt  udbredte  sig  mere 
Og  mere  over  Evropa,  saa  vakte  det  her  hos  Mange  Fore- 
stillinger om,  hvad  det  vilde  sige  at  være  Konstner;  man 
fik  da  Begreb  om,  at  det  havde  Noget  at  betyde,  naar 
en  Konstner  saaledes  kunde  tiltale  hele  Evropa;  og, 
idet  Thorvaldsens  store  Anseelse  saa  at  sige  tvang  Folk 
til  i  1819  at gjøre betydelige  Bestillinger  hos  ham  —  f.Ex.  de 
Bestillinger,  som  endnu  smykke  Frue  Kirke  og  egentlig 
give  den  hele  dens  Betydning  —  idet  saaledes  hele  vor 
Konstretning  derved  fik  et  større  Opsving,  saa  var  det, 
at  Eckersberg  paa  samme  Tid  begyndte  alvorligt  at  virke 
her  i  Landet.  Ganske  sikkert,  hans  egentlige  Virksom- 
hed var  da  endnu  næppe  at  spore;  den  laa  ikke  saa 
meget  i  hans  Malerier,  skjøndt  han  begyndte  mere  og 
mere  at  glemme  den  Smule  Fransk,  han  havde  lært  i 
Paris,  den  laa  mere  i  den  overordenlige  Jevnhed  og  Ær- 
lighed, som  betegnede  denne  Mands  Stræben.  Noget  af 
det,  som  maaske  netop  stiller  ham  lavere  som  Konstner, 
denne  hartad  dagligdags  Maade,  hvorpaa  han  absolut 
vilde  se  hele  Naturen  og  Menneskelivet,  hvad  enten  det 
var  et  Historiemaleri  eller  et  Fiskermaleri,  den  Hver- 
dagsmaade,  man  kunde  næsten  sige  den-  platte  Maade, 
hvorpaa  han  behandlede  sine  Gjenstande,  denne  Simpel- 
hed og  komplette  Ligegyldighed  for  Alt,  hvad  man  ellers 
kalder  pittoreske  Bestræbelser,  var  det  netop,  som  kom 
til  at  virke  saa  velgjørende  paa  de  Yngre,  som  den 
Gang  samledes  rundt  omkring  ham ;  det  var  netop  det, 
der  gav  dem  en  desto  mere  usvækket  og  uindskrænket 
Lejlighed  til  at  følge  hver  sin  Tilbøjelighed  og  se  Na- 
turen hver  paa  sin  Maade;  og,  idet  Manden  havde  op- 
fyldt   alle    de   Forpligtelser,    han    skyldte  Akademiet    for 

at  tilhøre  Konstens    højere   Sfære,    og    altsaa    var    ansat 

som    akademisk  Professor    og    dirigerede    de    akademiske 

Skoler  o.  s.  v.,    saa  kunde  han    ikke    fornegte    sig    selv. 

Hvert  Aar,    som  gik,    efter  at    han    var    kommet    tilbage 

fra  Paris    og   Rom,    følte    man    i    de    historiske  Billeder, 

som  det  faldt  i  hans  Lod   at    male,    mere    og    mere    den 

jevne  Konstner,  og  denne  Jevnhed  passede  netop  godt  til 

de  noget  tarvelige,  for  ikke  at  sige  mindre  heldige  Opgaver, 

som  han  fik  at  udføre;  og  samtidigt  hermed  slog  han  sig  los,  idet 

han    vendte    sig    til    taknemmeligere   Emner    og    glædede 

sig    over     at     male     smaa     Landskaber    og     Fiskerlejer, 

gav    os    Fremstillingen    af    den    strandede    Skipper     ved 

Hornbek,  maledeMarine.^tykkero.s.v. ;  kort  sagt,  Konstneren 

af  den    højere  Sfære   lagde    uforbeholdent    for  Dagen,    at 

hans  Interesse  tilhørte  en    meget  lavere  Sfære,    og  ogsaa 

det    virkede    velgjørende    paa    de    yngre    Konstnere,    der 

samlede  sig    omkring   ham.     I  Landskabsfaget    havde    en 

anden    Konstner,    Xormanden    Dahl,    som    forlod    os    for 

tidligt,  allerede  i  1819,  givet  et   Stød    fremad,    idet   han 

i    Stedet    for    sydlige    Egne,    i    Stedet    for    Schweitz    og 

Italien,  havde  fremstillet    det  barske  Norge  for  os,    i  det 

mindste    som    det    stod    for    ham    i    hans    ungdommelige 

Erindring,  ved  Hjælp  ogsaa  af  at  studere  Everdingens    og 

Boths  Malerier  i  vore  Samlinger,    der   rigtignok    ere  for- 

skjellige   fra   den   Natur,    han    vilde    fremstille;    men   det 

lykkedes  ham  at  vise,  at  det  var  muligt  for  den  begavede 

Konstner   at  bryde    sig   sin  Vej   aldeles    selvstændigt,   og 

ogsaa  det  havde  sin  gavnlige  Indflydelse. 

Lad  os  nu  erindre,  hvad  vi  sagde  før,  at  det  er 
imellem  1820  —  30,  at  Thorvaldsen  faar  de  store  Bestil- 
linger,   at    vore    Samlinger    blive    mere    tilgængelige,    at 

Udstillingerne  faa  et  mere  almindeligt  Præg,  at  Salonerne 
falde  bort;  hvert  Aar  faar  Publikum  Lejlighed  til  at  se, 
hvad  der  produceres,  der  danne  sig  Foreninger  for 
at  kjøbe  Konstværker,  og  ved  Siden  deraf  kommer  endnu 
•let  til,  at  en  ny  og  friskere  Stræben  uden  nogen  Sminke 
og  Fordring  gaar  lige  løs  paa  Alt,  hvad  der  ligger  nær- 
mest for  den  unge  Konstners  Øje.  Paa  samme  Tid  væk- 
kes Sansen  mere  og  mere  for  det  Nationale,  navnlig  i 
Poesien.  Oehlenschlager  og  saa  mange  Andre  ere  frem- 
staaede;  efterhaanden  hørte  vi  ikke  alene  den  nordiske 
Heltesagas  Toner  klinge  fra  Lyrens  Strenge,  men  vi 
hørte  ogsaa  Fortællinger  fra  de  jydske  Heder;  vort  Blik 
udvidede  sig  mere;  man  saa  med  en  vis  Deltagelse  til 
Norden  og  Osten,  til  Norge  og  Sverig;  allerede  nu 
vaktes  Fornemmelsen  af,  at  i  alt  Fald  i  aandelig  og 
konstnerisk  Henseende  var  saa  at  sige  hele  Norden  Et, 
og  alt  det  har  bestandigt  gjort  sig  mere  gjældende,  har 
bestandigt  mere  og  mere  banet  Vejen  for  en  usminket, 
en  rolig,  en  frisk  Opfatning  af  Livet  rundt  omkring  os. 
Uagtet  de  akademiske  Love  endnu  stadigt  staa  ved  Magt, 
har  der  i  Løbet  af  de  sidste  30  Aar,  kan  man  sige, 
gjort  sig  en  hemmelig  Modstand  gjældende  i  enhver  Hen- 
seende. Akademiet  har  nu  mere  end  én  Gang  set,  at 
man  kan  faa  Professorer,  som  ikke  have  vundet  den  store  Guld- 
medaille ,  og  som  slet  ikke  engang  profitere  at  høre 
til  den  højere  Sfære.  Folket  har  faaet  langt  større  Lej- 
lighed til  at  blive  bekjendt  med  Konstværker,  og  navnlig 
har  det  faaet  Lejlighed  til  at  se  Gjenstande,  Ansigter, 
Egne,  som  det  kj ender  og  forstaar,  og  som  det  derfor 
har  Nydelse  af.  Af  den  Grund  er  det  ogsaa,  at  vi,  naar  vi 
tage  Hensyn  til  Malerkonsten,  netop  i  Løbet  af  de  sidste 

30  Aar  kunne  tale  om,  at  en  virkelig  national 
Skole  har  udviklet  sig;  det  er  i  denne  Periode,  at  vi 
første  Gang  have  set  Billeder,  som  ere  Holberg  værdige, 
have  set  Billeder,  og  det  ikke  mere  enkeltvis,  men  i  store 
Rækker,  som  ikke  alene  fremstillede  den  venlige  Natur  paa 
vore  Øer,  men  ogsaa  de  jydske  Heder. 

Naturligvis  maa  vi  ikke  forlange,  at  alle  saadanneFremstil- 
linger  skulle  staa  paa  en  og  samme  Linie  som  Konstværker. 
Det  er  allerede  meget,  at  vi  kunne  sige,  at  de  fortrinligere 
Konstværker  af  denne  Art  have  et  bedre  Underlag,  alle- 
rede rage  frem  som  Toppe  eller  staa  som  skjønne  Blom- 
ster i  den  hele  Række  af  lavere  Planter.  Vi 
kunne  ikke  nogensinde  vente,  at  der  her  mere  end  andre 
Steder  skal  komme  blot  talentfulde  eller  klassiske  Ar- 
bejder frem;  det  er  lige  saa  nødvendigt  i  Konsten  som  i 
Literaturen ,  at  der  udvikler  sig  en  Masse ,  for  at  det 
Gode  derved  kan  gjøre  sig  mere  gjældende  og  fremtræde 
betydningsfuldere  mellem  alt  det  Øvrige;  og,  se  vi  hen 
til  vor  Historie,  saa  vil,  naar  vi  endelig  skulle  tale  om 
historiske  Billeder,  som  rigtigt  kunne  tilfredsstille  vore 
Fordringer,  disses  Antal  vistnok  endnu  bestandigt  være 
meget  lidet,  saa  snart  vi  ville  tale  om  vor  tidligere  Hi- 
storie. Men  vi  maa  derimod  ikke  glemme,  at  vi  vilde 
gjøre  os  skyldige  i  den  samme  Fejl,  som  hine  forældede 
Theorier,  nemlig  i  at  udstykke  Konsten,  naar  vi  glemte, 
at  selv  Nutidens  Hverdagsliv  hører  med  til  Historien, 
naar  vi  glemte,  at  de,  der  vide  at  se  paa  Hverdags- 
livet i  Staden  og  paa  Landet  med  et  Øje,  som  er  modtage- 
ligt for  Charakter  og  Følelse ,  høre  ogsaa  Historien  til ; 
og  af  denne  Art  er  det  allerede  lykkedes  os  at  se  Bil- 
leder  —  jeg   vil    her   nævne    f.    Eks.   Helene   Kilde    — , 

som  vide  at  tage  ogsaa  Livet  i  Alinuestanden  paa  en  al- 
vorlig Maade,  vide  at  give  den  virkelige,  ægte  historiske 
Charakter.  Og,  naar  vi  ville  sammenligne,  hvorledes 
den  sidste  Bevægelse,  den  sidste  Kamp,  som  vi  ny- 
lig have  oplevet,  er  bleven  behandlet  hos  os  i  Kon- 
sten,  med  de  Fremstillinger,  vi  have  af  Kampene 
1801  og  1807  —  ja,  jeg  taler  ikke  om  den  sidste  Kamps 
Betydning  for  os  i  national  Henseende,  men  blot  om  det 
Maleriske,  om  den  konstneriske  Fortjeneste  i  Gjengivelsen 
af  samme  —  saa  ville  vi  forbavses  ved  Resultatet.  Vi 
ere  ikke  alene  komne  paa  et  saadant  Punkt,  at  vi  kunne 
se,  at  Konsten  har  faaet  en  ganske  anden  Betydning  for 
os  end  ved  Aarhundredets  Begyndelse;  nej,  vi  ere  endog 
komne  paa  et  saadant  Punkt,  at  nogle  af  de  Bedrifter,  som 
vi  sikkert  med  dyb  Kjærlighed  ville  mindes,  allerede  have 
fundet  deres  værdige  Talsmænd. 

Se,  det  var  Maleriet;  noget  anderledes  er  det  med 
Plastiken,  med  Billedhuggerkonsten.  Vi  kunne  ikke  for- 
lange, at  Thorvaldsen  skal  tilhøre  os  i  den  Forstand, 
som  f.  Ex.  andre  af  vore  betydelige  Konstnere  kunne 
siges  at  tilhøre  os.  Thorvaldsen  —  det  maa  vi  én  Gang 
for  alle  bestandigt  erindre  —  hører  til  den  evropæiske 
Konst,  og,  skal  han  have  en  Skole  at  staa  i,  saa  staar 
han  i  den  italienske  Konstskole.  Det  er  allerede  Meget, 
at  Thorvaldsen  har  bevaret  sin  ejendommelige  Charakter 
saaledes,  at  man  kan  kjende  Danskeren  i  ham.  Da  han 
kom  tilbage  her  igjen  for  at  lægge  sine  Ben  hos  os,  da 
var  det  mærkeligt  nok,  at  i  flere  af  hans  største  Com- 
positioner  var  det,  som  Ungdommens  Erindringer  igjen 
bleve  levende ,  idet  netop  de  sidste  Compositioner  om- 
trent fik  et  lignende  malerisk  Sving,    som    hans    tidligste 

havde  havt.  Men  med  alt  dette  kunde  Thorvaldsen 
aldrig  paa  den  Maade  komme  til  at  tilhøre  os;  det  var 
den  -samme  Thorvaldsen,  som  vi  havde  beundret  i  Ud- 
landet. Derimod  det,  hvorved  han  hk  Betydning  hos  os, 
det  var  ved  den  —  hvad  skal  jeg  kalde  det?  —  Simpel- 
hed, Ærlighed,  hvormed  han  opfattede  Antiken  og  vidste 
at  anvende  den  paa  Livet;  derved  fik  han  Betydning 
hos  os,  og  det  er  interessant  at  se,  hvorledes  det  ogsaa 
gik  i  Arv  til  de  Mænd,  som  stode  ham  nærmest.  Imid- 
lertid, Plastiken  kunde  umuligt  blive  fremmed  for  den  Be- 
vægelse, som  mere  og  mere  viste  sig  at  være  her  i  Lan- 
det i  konstnerisk  Hensende.  Allerede  i  1820  fremtraadte 
Freund  med  sin  store  nordiske  Composition.  Det  er  kun 
kort  siden,  vi  have  set  en  nordisk  Billedstøtte  af  Gudrun 
fremstillet  af  Bissen,  ja  ikke  faa  af  vore  plastiske  Konst- 
nere  have  i  det  sidste  Aarti  søgt  at  gribe  Livet  og  at 
fremstille  Figurerne ,  som  man  ser  dem  i  Livet,  i  de 
mest  uskyldige  Stillinger,  og  der  er  Ting  derimellem, 
som  have  vundet  og  fortjent  Bifald.  Men  der  er  Noget, 
som  er  endnu  interessantere,  og  det  er,  at  der,  da  man 
tænkte  paa  at  rejse  et  Minde  om  Kampen  ved  Frede- 
ricia, var  en  alvorlig  Stemning  for  simpeltvæk  at 
fremstille  den  folkelige  Tapperhed,  som  havde  betegnet 
hele  Kampen,  og  vi  kunne  nu  Allesammen  paa  vor  Ud- 
stilling se,  hvor  vidt  det  er  lykkedes  den  talentfulde 
Konstner  at  fremstille  en  dansk  Soldat.  Vi  glæde  os 
Allesammen  over  og  kunne  ikke  noksom  paaskjønne  de 
Hærførere,  vi  have  havt,  som  have  ført  Soldaterne  til 
Kampen,  og  det  Heltemod,  hvormed  Officererne  have  vist 
Yejen  til  at  sejre  eller  falde.  Jeg  siger,  vi  kunne  ikke 
noksom  paaskjønne    det;    men    vist    er    det,    at    der    har 

gaaet  en  Aand  igjeimem  Armeen,  som ,  idet  vi  lade  den 
udtale  sig  igjennem  den  simple  Soldat,  paa  samme  Tid  ka- 
ster den  mest  hædrende  Glorie  tilbage  paa  de  Mænd, 
soin  virkede  til,  at  denne  Aand  kunde  uddanne  sig  hos 
Soldaten.  Dog,  det  er  ikke  første  Gang,  man  har  valgt 
at  fremstille  Soldaten  i  Stedet  for  Hærføreren  til  at 
hædre  Armeen.  Da  Napoleon  i  1806  vilde  sætte  et 
Sejrsminde  for  den  stolte  franske  Armé,  valgte  han  de 
simple  Soldater.  De  Figurer,  der  kranse  den  berømte 
Triumfbue  mellem  Tuillerierne  og  Louvre  i  Paris,  ere  lutter 
menige  Folk  af  de  forskjellige  Vaabenarter.  Dog,  dér 
staa  de  kolde,  tavse,  med  militær  Holdning,  repræsen- 
terende den  Klasse  af  Vaaben,  de  høre  til;  dér  staa  de 
desuden  ogsaa  som  Vogtere  og  Prydere  af  prægtige  ar- 
chitektoniske  Monumenter.  Vi  have  været  heldigere.  Vi 
faa  vore  Soldater  at  se  i  en  bevæget'  og  livlig  Stilling; 
vi  faa  dem  at  se  paa  en  Maade,  som  hæderligt  og  skjønt 
betegner  Krigeren;  han  smykker  sig  med  den  grønne 
Gren  lige  oven  paa  at  have  vandret  over  den  blodige 
Kampplads.  Den  Konstner  —  og  det  er  fra  Konstneren, 
at  Sagen  især  er  gaaet  ud  —  som  har  været  i  Stand 
til  at  opfatte  den  menige  Soldat,  Folkets  Mand,  paa 
denne  Maade,  han  har  været  den,  som  indskrev  den 
menige  Mand  imellem  Heltenes  Rækker;  han  har  bedst 
lagt  for  Dagen,  at  den  højere  og  lavere  Sfære  i  Konsten 
ere  lutter  tomme  og  pedantiske  Drømmerier,  at  Historien, 
den  historiske  Fremstilling,  ikke  kj ender  nogen  Forskjel 
i  Rang  eller  Stand,  at  det  ædle  Hjerte,  den  modige  Helt 
kan  fremstilles  historisk,  til  hvilken  Stand  han  end  hører. 
Og  det  er  smukt,  idet  vi  tænke  tilbage  paa  den  fjerne 
Tid,  at  se,  at  der  er  noget  ægte  Christeligt  i  hele  denne 

Fremstillingsmaade.  Det  er  netop  dette  Brud  paa  Alt, 
hvad  vi  ellers  kalde  Heros  og  Herosagtigt,  som  bør 
følge  med  Christendommen.  Det  er  netop  et  af  de  For- 
trin, som  den  moderne  Konst  skulde  have,  at  den  vidste 
at  gribe  Helten,  hvor  han  viste  sig.  —  Jeg  har  endnu 
Adskilligt  paa  Hjerte,  m.  T. ;  men  jeg  kunde  ikke  faa 
det  til  at  passe  ind  i,  hvad  jeg  vilde  sige  Dem  i  Dag, 
nemlig:  om  den  nordiske  Konst  overhovedet,  om  de  Hin- 
dringer, der  stille  sig  i  Vejen  for  den,  og  de  Midler,  der 
bidrage  til  at  fremme  den;  og  det  er  for  at  udtale  disse 
sidste  Ord,  at  jeg  maa  udbede  mig  Deres  Opmærksomhed 
for  næste  Gang. 


Ellevte  Forelæsning. 

Om  Berettigelsen  af  den  Fordring,  at  Konsten  skal  slutte  sig  til 
Folket. 


Jjline  Tilhørere !  Det  er  saa  let ,  naar  vi  blot  ville 
holde  os  til  den  ydre  Form  eller  til  Indholdet  i  Alminde- 
lighed, at  sondre  imellem  hvad  vi  efter  Ordenes  mere  al- 
mindelige Begreb  ville  kalde  Poesi  og  Prosa,  og  det  er 
saa  vanskeligt  alligevel  at  trække  en  Linie  imellem  Poe- 
sien og  Prosaen;  det  er  saa  vanskeligt  at  opstille  en 
Cordon,  som  hindrer  Poesien  fra  at  smutte  ind  paa  visse 
forbudte  Strækninger,  hvor  Prosaen  mener,  at  den  ene 
skulde  have  Lov  til  at  herske,  eller  —  hvad  der  hartad 
er  endnu  værre  —  hindre  Prosaen  fra  at  smutte  ind  paa 
Poesiens     Omraade,    og  lade,    som   om   den  virkelig   var 

Poesi.  Selv  i  Behandlingen  af  de  tørreste,  mest  alminde- 
lige Gjenstande  vil  der,  naar  et  Hjerte  kommer  til  at 
ytre  sig  med  Varme  og  Fylde  over  Gjenstanden,  naar 
man  mindst  turde  vente  det,  vise  sig  et  Glimt  af 
Poesi.  Paa  samme  Maade  gaar  det  med  Konsten  og 
Haandværket;  lige  saa  umuligt  er  det  der  at  trække  en 
bestemt  Grænselinie  og  sige:  »Dér  hører  Konsten  op, 
dér  begynder  Haandværket« ,  eller  omvendt.  Helt  ned  i 
Kredsen  af  de  laveste  Haandværker  véd  Konsten  at 
bane  sig  Vej,  véd  den  paa  mangfoldige  Maader  at  bi- 
drage Sit  til  at  lokke  Øjet,  til  at  tilfredsstille  Øjet  og 
ikke  alene  Øjet,  men  selve  Tanken,  selve  Følelsen. 

Det  var  ikke  det  mindst  Ufordelagtige,  som  knyttede 
sig  til  den  Maade,  hvorpaa  Konsten  kom  ind  i  Landet, 
at  netop  det,  som  vi  i  Almindelighed  kalde  Industri, 
Haandværk  o.  s.  v.,  maatte  i  saa  mange  Tider  blive  saa 
at  sige  uberørt  af  den  fremmede  Konst,  som  blev  bragt 
herind,  og  at  vi  baade  i  gamle  Dage  og  ogsaa  nu,  med 
hele  den  lunefulde  Lyst  til  det  Nye,  til  det  omskiftende 
Nye,  som  synes  at  betegne  os,  bestandigt  følte  en  saa- 
dan  Længsel  efter  at  se  os  omgivne  af,  hvad  der  bar  et 
fremmed  Præg,  naar  dette  fremmede  Præg  tillige  var  det, 
der  kaldtes  det  mest  Moderne,  og  naar  dette  mest  Mo- 
derne ogsaa  bar  det  Tillægsord,  som  især  var  i  Velten 
—  det  være  sig  nu  tysk  eller  fransk  eller  engelsk. 
Det  er  ganske  sikkert,  at,  skal  der  være  Liv  i  alle  disse 
Retninger,  saa  vil  dette  Liv  for  en  stor  Del  udgaa  fra 
Konsten.  Det  er  Noget  af  det,  som  gjør  det  saa  glæde- 
ligt for  os  at  se  paa  Oldtidens  og  paa  mange  senere 
Alderes  Værker,  Værker,  som  hørte  til  Livets  daglige 
Tjeneste,    at   de    netop    bære    et    saadant    Præg,   at    vi 

strax  kunne  betegne  den  Konstperiode ,  hvortil  de  hore. 
En  saadan  inderlig  Forbindelse  iraellem  alle  Haandens 
og  Øjets  Sysler,  være  sig  Haandværk  eller  Konst,  viser, 
at  en  Tid  er  gjennemtrængt  af  en  bestemt  Retning  af 
Dannelse,  igjennem  alle  sine  forskjellige  Grene,  baade  i 
sine  Iløjder  og  i  sine  Dybder.  Vistnok  eksisterer  denne 
Tid  ikke  mere;  det  er  ganske  sikkert,  at  selv  i  de 
Lande,  som  vi  i  dette  Øjeblik  ikke  knnne  negte  en  be- 
tydelig Konstvirksomhed,  at  selv  der  er  det,  som  om 
Haandværket  og  Industrien  overhovedet  havde  unddraget 
sis  alt  for  ofte  —  og  alt  for  ofte  til  deres  egen  Skade 
—  den  nojere  Forbindelse  med  Konsten.  Det  er  be- 
synderligt nok  f.  Eks.,  at,  medens  vi  i  Maleri,  i  Billed- 
hugning  alle  Vegne,  selv  der,  hvor  Konsten  ytrede  sig 
kraftigt,  se  enten  et  Tilbageblik  paa  de  skjønneste  Tider 
eller,  hvad  der  er  os  endnu  kjærere,  en  frisk  Gjennem- 
trængen  af  Livet,  af  det  folkelige,  ejendommelige  Liv, 
at  paa  samme  Tid,  som  vi  alle  Vegne  høre  tale  om  Frihed, 
paa  samme  Tid  som  Kampen  for  denne  Frihed,  for  en 
ligeligere  Fordeling  af  jordiske  Goder  synes  at  gjøre  sig 
gjældende,  —  da  har  netop  den  Smag  vidst  at  blive  den 
herskende,  som  baade  i  Bohave  og  øvrige  Omgivelser  be- 
tegner den  Tid,  da  Kongevælden  var  allermest  ubegrænset, 
da  Adelsmagt  og  Adelsoverdaadighed  saa  at  sige  var  det, 
der  især  eharakteriserede  Tiden.  Da  en  ny  Retning  be- 
gyndte at  gjøre  sig  gjældende  i  Konsten,  da  stemplede 
man  denne  Tid  med  et  Navn,  som  just  ikke  var  be- 
hageligt, med  et  Navn,  som  mindede  stærkt  om  den 
svundne,  forskruede,  indsnørede  Tid,  som  man  søgte 
at  fjerne  sig  fra;  man  kaldte  den  nemlig  Paryksmagens 
og  Parykstilens  Tid,  og  drømte  den  Gang  ikke   om,  at  det 

kun  skulde  vare  faa  Aar,  saa  skulde  denne  banlyste 
Smag,  denne  Parykstil,  være  den,  som  vidste  at  trænge 
sig  ind  og  at  danne  sig  et  Hjem  alle  Vegne  i  Evropa,  ikke 
alene  hos  det  Parti,  som  med  længselsfuldt  Øje  og  Sind 
vender  Hu  og  Tanke  tilbage  til  de  gode  gamle  Tider, 
men  ogsaa  hos  alle  dem,  som  have  vist,  at  de  virkelig 
for  ramme  Alvor  kæmpe  for  Friheden,  kæmpe  for  folke- 
lig Udvikling.  Men  vi  ville  dog  paa  samme  Tid  lægge 
Mærke  til,  at  en  vis  Tolerance  finder  Sted.  Medens  vi 
i  vort  Bohave,  lige  indtil  Thekopperne,  finde  Parykstilen 
eller,  for  at  bruge  et  Navn,  der  er  ulige  kjærere,  Ro- 
cocostilen,  at  være  eneherskende,  saa  finde  vi  derimod,  at 
det  ikke  i  mange  andre  Ting,  selv  i  Bygningskonsten, 
har  været  den  muligt  at  gjere  sig  gjældende;  der  holder 
man  sig  dog  til  noget  Ældre  og  for  os  ulige  Kjærere, 
ligesom  Konsten  i  sin  største  og  fuldeste  Retning  ikke 
er  blevet  berørt  af  denne  Stil  og  heller  ikke  synes  at 
skulle  blive  det.  Der  er  altsaa  dog  en  vis  Tolerance  i 
alt  dette.  Man  kunde  jo  sige:  det  er  fordi  vor  Tid  vil 
vise  sig  saa  særdeles  upartisk,  saa  højt  hævet  over  alle 
Partier,  at  den  vil  tillade  Alt  at  gjælde.  Nu  vel !  Skal 
denne  Frihed  virkelig  være,  er  den  der  virkelig,  saa 
maa  vi  altsaa  ogsaa  antage,  at,  enten  Folket  er  stort 
eller  lille,  enten  Landet  er  stort  eller  lille,  saa  skulde 
man,  dér  hvor  der  i  Sandhed  viste  sig  en  frisk  Konstner- 
stræben,  ogsaa  vente,  at  dér  var  et  Sted,  hvor  man 
kunde  føle  Trang  til  at  se  hele  det  øvrige  Liv  bære  et 
Præg,  der  svarede  til  den  Stræben,  som  ytrede  sig  i 
Konsten;  man  skulde  tro,  at  man  ogsaa  havde  Lov  til 
at  emancipere  sig,  gjøre  sig  fuldkomment  fri  for  disse 
Lænker,  der  —  saa  forekommer  det  mig  —  maa  trykke, 

maa  smerte  ethvert  sundt,  ufordærvet  Øje,  hvor  de  blive 
paalagte  det  endogsaa  under  Skinnet  af,  at  det  skal 
være  det  Yndige  og  Dejlige.  Det  vil  være  noget  Sær- 
egent nu  ved  den  store  Udstilling  i  London,  som  gjem- 
mer  nogle  af  de  herligste  Minder  af  græsk  Konst,  i  Lon- 
don, som  i  sin  Nærhed  har  bygget  et  Hus  for  nogle  af 
Rafaels  dejligste  Compositioner,  i  London  og  i  Eng- 
land overhovedet,  hvor  vi  hos  Private  finde  en  saadan 
Skat  af  ægte  hollandsk  Konst,  i  det  Land  endelig,  hvor 
Wedgewood  indførte  antike  Former  i  det  simpleste  Ler- 
tøj og  vidste  at  gjøre  disse  Former  tiltalende  for  hele 
Evropa,  hvor  Flaxman  siden  virkede  som  Tegner  i  lig- 
nende Aand,  hvor  det  netop  er  et  Særkjende  for  den 
nyere  engelske  Malerkonst,  rigtigt  med  Glæde  at  dvæle  ved 
Hjemmet,  at  se  det  fra  alle  Sider  og  virkelig  sundt  og 
dygtigt  fornøje  sig  derover,  —  jeg  siger,  det  vil  være 
morsomt  til  denne  store  Industriudstilling  at  se  opført  et 
uhyre  Hus  af  den  Mand,  som  nylig  byggede  et  lignende 
for  at  gjemme  og  beskytte  en  sjelden  stor  Plante,  og  nu 
for  at  beskytte  den  største  Paryk,  som  nogensinde  men- 
neskelige Øjne  have  skuet! 

Men,  m.  T. ,  vi  kommer  fra  vor  Gjenstand.  Jeg 
sagde  nemlig,  at  det  havde  været  til  Skade  for  Konsten 
her,  at  den  saa  at  sige  havde  staaet  ene,  at  den  højst 
langsomt  og  svagt  var  i  Stand  til  at  sætte  sig  i  For- 
bindelse med  saadanne  Grene  af  Haandværket,  som  det 
maaske  netop  vilde  have  været  højst  gunstigt  for  den 
at  have  kunnet  gjøre.  Det  er  ganske  sikkert,  det  mang- 
lede ikke  paa  Forsøg;  vi  skue  det  allerede  i  Christian 
den  Femtes  Tapetvæverier  i  Kjøge,  vi  have  senere  set 
Silkefabriken  og  alskens  smukke  Bestræbelser  for  at  ind- 

føre  Industrigrene,  som  gjorde  Opsigt,  og  altid,  naar  de 
bleve  indrettede,  forsikredes  der,  at  de  skulde  lønne  sig,  og 
—  de  ere.  allesammen  saa  godt  som  sporløst  forsvundne. 
Vi  have  set  en  Porcellænsfabrik,  der  i  den  senere  Tid 
ligesom  har  søgt  at  lokke  os  til  at  faa  Interesse  for  den 
ved  at  levere  Noget,  som  vi  ikke  kunne  Andet  end  sætte 
Pris  paa,  som  virkelig  er  rosværdigt,  som  i  ethvert 
Tilfælde  smigrer  vor  Følelse,  idet  vi  nemlig  se  Efter- 
ligninger af  Thorvaldsens  Arbejder  og  se,  at  disse  Efter- 
ligninger blive  søgte  i  fremmede  Lande.  Jeg  siger,  vi 
havde  en  Porcellænsfabrik,  som  stod  og  som  staar  —  og 
raver.  Vi  have  havt  den  snart  vel  i  100  Aar,  og  al- 
ligevel søge  vi  forgjæves  en  Anstalt,  som  har  været  i 
Besiddelse  af  Kraft  og  Liv  til  at  forsyne  os  med 
smukke  Lersager.  Vi  glæde  os  ved  disse  fine,  zirlige  og 
paa  samme  Tid,  i  Følge  Sagens  Natur,  noget  sløve  Efter- 
ligninger af  Thorvaldsen,  medens  vi  kunde  have  dem  i 
alt  Væsentligt  lige  saa  smukke  i  simpelt  Ler.  Vore 
Pottemagerværksteder  staa  paa  et  lavt  Punkt,  og,  naar 
man  i  Sevres,  hvor  man  har  opstillet  en  højst  interes- 
sant Række  Monumenter  af  alle  de  ejendommelige  For- 
mer, hvorunder  Lerarbejdet  har  vist  sig  i  Øst  og  Vest, 
skulde  have  Former  til  at  betegne  den  danske  Haandværks- 
dygtighed  med  i  denne  Retning,  saa  finde  vi  de  bekjendte 
blaa  og  hvide  kjøbenhavnske  Porcellæns  Thekopper,  der 
skulle  være  saa  grumme  solide,  og  saa  den  jydske  Gryde ; 
se,  det  er  det  vi  have. 

Jeg  tror,  m.  T.,  at  den  Tid  er  forbi,  da  vi  ville 
tænke  paa  at  bygge  flere  Paladser;  jeg  tror,  at  den  Tid 
vil  komme,  da  det  at  sørge  for  større  Renlighed,  for 
bedre  Forsyning  med  Vand,  for  bedre  Udrensning  af  Luf- 

ten,  for  større,  lettere  og  bedre  Forbindelsesmidler  over 
hele  Riget,  vil  være  at  bygge  Paladser,  der,  om  de  end- 
ogsaa  ikke  ville  være  saa  iøjnefaldende,  dog  dels  ville 
være  os  til  fuldkomment  saa  stor  Nydelse,  som  de  fleste 
af  vore  ældre  Paladser,  og  dels  ville  gjøre  os  fuldkom- 
ment saa  stor  Ære  i  Udlandets  Øjne.  Den  Tid  vil  være 
nær,  m.  T.,  da  vore  Architekter  ville  beslutte  sig  til  at 
benytte  den  simple  brændte  Sten,  den  simple  glaserede 
Sten  til  at  opføre  Bygninger,  ulige  mere  beskedne,  men 
dog  derfor  ikke  mindre  bekvemme,  lyse  og  vel  indrettede, 
uden  derfor  paa  nogen  Maade  at  opgive,  at  ogsaa  disse 
Bygninger  skulde  vidne  om,  at  der  virkelig  er  en  Byg- 
ningskonst  her  hjemme  hos  os.  For  at  dette  kunde  ske, 
maatte  vi  forstaa  ganske  anderledes  at  kjende  vore  Ler- 
sorter, ganske  anderledes  at  behandle  dem,  og  naar  det 
sker,  saa  haaber  jeg ,  at  vist  og  den  kyndigere  Indsigt 
heri  tillige  ikke  alene  vil  blive  etMiddeltilatmangfoldiggjøre 
Arbejdet  ved  Billedhugning  i  forskjellige  Forhold  og  efter 
forskjellige  Hensyn,  men  overhovedet  vil  give  Billedhug- 
ningen  et  Liv  og  en  Betydning  hos  os,  som  den  ikke 
kan  vente  i  Marmoret  og  Broncen,  der  da  kun  ville 
blive  forbeholdte  de  mest  fuldendte  Arbejder,  de  Ar- 
bejder, som  vi  ville  tilsikre  et  særdeles,  ikke  alene  langt, 
men  i  enhver  Henseende  skjønt  og  betydningsfuldt  Liv. 
Og  det  er  ikke  alene  i  denne  ene  Retning;  der  er  flere 
saadanne  Retninger,  hvor  vi  føleligt  savne,  at  Industri 
og  Haandværk  ikke  gaa  Haand  i  Haand  med  Konsten. 
Det  er  f.  Eks.  en  stor  Mangel,  at  vore  Maleres,  vore 
Billedhuggeres  Arbejder  ikke  tidligt  og  rask  nok  kunne 
blive  bekjendte  i  Omrids  i  mere  eller  mindre  udførte  Af- 
bildninger paa  Papir,  baade  her    hjemme    og    i  Udlandet. 

Jeg  tror,  at  der  i  den  senere  Tid  har  begyndt  at  vise 
sig  noget  mere  Liv  og  tildels  et  meget  dygtigt  Liv  baade 
hos  vore  Gravører  og  Stikkere,  hos  vore  Stentegnere  og 
Træsnidere,  og  jeg  tror,  at  hvis  det  virkelig  lykkes,  vil 
man  ogsaa  føle ,  at  Maler-  og  Billedhuggerkonsten  vil 
vide  at  skaffe  sig  en  langt  større  Kreds  af  Beundrere 
og  udbrede  langt  større  Glæde  og  Nydelse. 

Vi  have  tillige  bemærket,  m.  T.,  at  den  Tid  er  forbi, 
da  Kirken  saa  at  sige  var  det  rette  Asyl  for  Konsten. 
Den  Tid  er  kommen ,  da  ethvert  Folk  ønsker  at  dvæle 
nærmest  ved  sig  selv  og  sin  egen  Natur,  ikke  alene  ved 
Nutiden,  meu  ogsaa  ved  Fortiden;  og  jeg  kan  derfor 
ikke  tro  Andet,  end  at  Fremstillingen  af  nordiske 
Gjenstande,  det  være  sig  i  Landskaber  eller  i  Fi- 
gurer, vil  være  det  Emne,  som  i  Særdeleshed  vil  komme 
til  at  beskjæftige  Konstnerne.  Vi  maa  vel  sondre,  m.  T., 
mellem  den  store  Lykke,  naar  en  eller  anden  Konstgenius 
fødes  iblandt  os  og  hans  Ry  gaar  igjennem  hele  Evropa, 
og  den  ikke  mindre  Lykke,  dersom  virkelig  vor  Konst- 
skole  skulde  vide  at  blive  for  os  i  sin  Retning,  hvad 
vore  Digtere  have  været  i  deres.  Ganske  sikkert,  det 
er  ikke  Emnet,  som  gjør  Konstneren;  jeg  véd  det  fuldt 
vel;  men  Emnet  har  en  betydelig  Indflydelse  paa  Konst- 
neren. Er  det  Land,  det  Folk,  som  Konstneren  lever 
imellem,  ikke  af  den  Beskaffenhed,  at  det  kan  tiltale,  at 
det  kan  fængsle  ham,  saa  bliver  han  der  ikke,  et  saa- 
dant  Land  kan  ikke  have  nogen  Konst;  hvorledes  skulde 
det  være  muligt  for  en  Konstner  at  virke  her,  dersom 
han  ikke,  idet  han  vil  fremstille  os  græske  eller  bibelske 
Gjenstande,  kan  faa  Midler  i  Hænde  her  til  at  studere  ? 
jeg  mener  ikke  alene  Afbildninger   eller  Stik    eller  gamle 

Malerier,  men  jeg  mener  levende  Mennesker;  og,  kan 
han  i  saa  Henseende  bruge  det,  lian  finder,  —  og  det 
vide  vi  at  han  kan,  —  saa  maa  han  endnu  meget  bedre 
kunne  bruge  det  til  at  fremstille  den  Egn,  den  Historie, 
hvortil  den  Slægt  hører,    som  han  lever    imellem. 

Det  synes,  som  om  Kampens.  Tid  er  forbi.  Ja,  det  synes, 
som  om  den  er  torbi,  for  saa  vidt  det  gjælder  at  bruge 
Sværdet;  den  Kamp  er  forbi,  som  endnu  lang  Tid  efter 
viser,  hvad  Lidelse  der  har  været  i  Begivenhederne,  men 
der  er  en  anden  Kamp,  som  bestandigt  maa  vedblive, 
det  er  Fredens  Kamp,  det  er  Kampen  i  Videnskaben  og 
i  Konsten  og  i  Haandværket  og  i  enhver  Dygtighed; 
Kampen  for  at  vise,  at  vi  virkelig  ere  et  Tolk,  at  vi 
fole,  at  vi  ere  et  Folk,  og  at  vi  ville  være  det.  Se,  da 
er  det  ikke  nok  for  Talentet,  at  han  kan  gaa  ind  paa 
dette  eller  hint;  nej,  der  maa  Konstneren  virkelig  vide 
at  finde  det  ud  af  sit  Land  og  dets  Liv  og  Historie,  som 
kan  tiltale  og  vise,  at  det  Land  fortjener  at  have  en 
Konst.  Derfor  er  det,  at  jeg  holder  paa,  at  jeg  er  over- 
bevist om,  at  Emnerne  staa  i  noje  Forbindelse  med 
Konstnerens  Virksomhed,  og  at  vi  have  et  Stof  her  i 
vort  Land,  som  bestandigt  vil  vise  sig  rigere  og  bedre, 
jo  mere  vi  prøve  paa  at  bruge  det.  Der  er  et  Rige 
Vesten  for  os,  af  Naturen  i  mange  Henseender  ulige  mindre 
begavet  end  vort,  det  er  Holland;  og  det  Lands  Billeder 
med  deres  Fremstillinger  af  Land  og  Hav,  med  deres 
Scener  af  Dyr  og  Mennesker,  som  have  fængslet  og 
endnu  bestandigt  ville  fængsle  hele  Evropa,  dreje  sig 
netop  for  en  stor  Del  om  Emner,  om  hvilke  vi,  naar 
vi  tog  Emnerne  i  og  for  sig  selv,  maatte  sige :  Hvor 
ringe !     Men  naar  vi  se  dem  i    den  Glorie,    hvori  Konst- 

nerne  have  stillet  dem,  saa  henrykkes  vi  derover.  Denne 
Fordel  have  vi  endnu  ikke,  eller  vi  ere  først  begyndte 
at  have  den,  m.  T. ;  det  er  denne  Fordel,  vi  skulle  til- 
kæmpe os  under  i  mange  Henseender  virkelig  ulige  hel- 
digere Kaar  end  Hollænderne. 

Men,  vil  man  sige,  .kunde  det  ikke  blive  til  Fare 
for  os  ?  vilde  det  ikke  være  noget  ensidigt  ?  Ja,  dersom 
jeg  turde  frygte  for  det,  vilde  jeg  maaske  med  mere  Var- 
somhed udtale  det;  men  Ensidighed  af  den  Art  er  det, 
jeg  allermindst  er  bange  for  hos  mine  Landsmænd.  Vi 
maa  huske  paa,  at  de  ogsaa  i  Konsten  mange  Gange 
fremsætte  besynderlige  Paastande.  Der  er  blandt  Andet  den 
snurrige  Paastand,  at  de  bedre  kunne  se  Naturen  i  et 
italiensk  Landskab,  bedre  vurdere  Skjønheden  i  en  sydlig 
Bjergegn,  og  det  maa  vel  være  saa;  thi  jeg  har  til  min  For- 
undring opdaget,  at  mine  Landsmænd  ikke  engang  vide, 
hvorledes  Østersøen  ser  ud  der,  hvor  den  skyller  op 
imod  Møens  Klint.  De,  der  altsaa  saaledes  paastaa,  at 
de  kjende  Syden,  de  maa  have  Ret,  det  kan  være.  Det 
véd  jeg:  de  kjende  ikke  deres  eget  Fødeland.  Og  som 
det  gaar  i  Naturen,  saaledes  vil  det  formodentlig  ogsaa 
gaa  i  Livet. 

Det  falder  mig  ind,  at,  da  der  for  7  Aar  siden  i 
det  skandinaviske  Selskab  blev  holdt  et  Foredrag  om 
Betingelserne  for  Udviklingen  af  en  national  Konst,  blev 
der  om  Aftenen  ved  Bordet  udtalt  et  Ord,  som  tidt  er 
rundet  mig  i  Hu,  og  det  var,  at  vi  vilde  sikkert  faa  en 
Konst,  som  kunde  fremstille  vort  Folkeliv,  naar  dette 
først  vaagnede.  Det  er  kun  7  Aar  siden,  og  denne  Spaa- 
dom  er  alt  glædeligt  gaaet  i  Opfyldelse;  Folkelivet  er 
vaagnet,    det    har    begyndt    at   røre  sig    og    har    allerede 

fundet  sine  værdige  Fremstillere.  En  Spaadom,  der  er 
gaaet  saa  hurtigt  og  saa  glædeligt  i  Opfyldelse,  giver 
mig  Ret  til,  at  vente  endnu  mere ;  og  netop  den  Maade, 
hvorpaa  den  er  gaaet  i  Opfyldelse,  netop  det,  at  vore 
Konstnere  have  begyndt  for  Alvor  at  se  paa  vor  Land- 
almue, paa  vort  Folk  omkring  paa  Øerne  og  paa  Halv- 
øen, netop  det,  at  de  have  kastet  Blikket  paa  Nutidens, 
paa  Dagens  Liv,  giver  dem  en  sikker  Basis  at  staa  paa. 
Førend  vore  Konstnere,  og  førend  vi  selv  virkelig  have 
gjenfundet  vort  Liv,  vor  Natur  i  Konstværkerne,  førend 
denne  Form  har  dannet  sig  i  Konsten,  før  kunne  vi 
heller  ikke  vente  at  se  det  gamle,  kjære  Norden  frem- 
træde for  os.  Det  er  en  aldeles  nødvendig  Betingelse, 
naar  vi  ikke  skulle  glæde  os  for  hurtigt  og  for  kort  ved 
Drømmebilleder,  som  ingen  Varighed  kunne  faa,  fordi  de 
intet  Reelt  have  i  sig. 

Jeg  frygter,  som  sagt,  ikke  for  Ensidighed;  thi  det 
er  en  sund  Grund,  vi  skulle  bygge  paa.  Vi  sige  ikke : 
Konstneren  maa  ikke  bruge  Andet  end  danske  Emner; 
nej,  vi  sige:  han  maa  gjøre,  hvad  hans  Genius  indblæser 
ham ,  men  der  gaar  en  almindelig  Trang  igjennem  os 
Alle  til  at  se  danske  Emner,  nordiske  Emner  overhovedet. 
Skulde  den  ikke  ogsaa  have  smittet  Konstnerne?  Er 
der  ikke  en  egen,  let  forklarlig  Sammenhæng  imellem  et 
fælles  Ønske  og  Konstnernes  Virksomhed?  Kast  Blik- 
ket hen,  hvor  De  ville,  paa  hvad  der  rører  og  bevæger 
sig  i  Konsten,  og  De  skulle  finde,  at  den  staar  i  For- 
bindelse med  Noget,  som  gaar  igjennem  hele  Livet.  Det 
er  netop  den  Gave,  den  hellige  Gave,  der  blev  skjænket 
Konstneren,  at  han  blev  sin  Tids  mægtigste  Udtaler; 
det  er  netop  det  Smukke,   at   mangen  Gang  Digteren    og 

Konst'neren  træde  op  og  staa  som  Profeter,  der  maaske 
ikke  blive  forstaaede  i  det  første  Øjeblik;  men  kort  Tid 
efter,  stundom  naar  Konstneren  er  bortgaDgen,  véd  man 
at  paaskjønne,  hvad  han  har  spaaet,  og  at  føle  Sandheden 
deraf.  Men  Livet  i  Konsten  vil  kun  da  komme,  naar 
ikke  alene  Konstneren  føler,  men  Alle  føle  det  Samme, 
som  han.  Jeg  frygter  ikke  for  Ensidighed,  naar  jeg  taler 
mellem  mine  Landsmænd,  og  erindrer  om,  at  jeg  hører 
til  dem,  som  for  Alvor  have  glædet  sig  over,  at  det  om- 
fangsrigeste Billede  af  de  gamle  græske  Sagn,  som  vi 
hidtil  have  set  her  i  Danmark,  nu  nærmer  sig  en  hel- 
dig Ende*).  Jeg  har  glædet  mig  ved  hver  en  græsk  He- 
ros, der  er  fremstaaet  under  den  siden  Thorvaldsens 
Død  dygtigste  Billedhuggers  Hænder.  Men  det  har  paa 
samme  Tid  glædet  mig  at  se,  at  Sind  og  Følelse  be- 
standigt har  vendt  sig  mere  hen  til  at  fremstille  de  Bil- 
leder, som  maatte  være  os  kjærest,  fordi  de  ligge  os 
nærmest.  Desuden,  m.  T.,  der  er  noget  Smerteligt  i  at 
se  den  rige  Fylde  af  Sagn,  som  Islænderne  og  Saxo  har 
efterladt  os,  i  at  se  de  mange  dejlige  Viser,  overleverede 
os  fra  Middelalderen,  saa  længe  det  Altsammen  ligger 
hen  som  en  død  Arv,  Konsten  ikke  formaar  at  hæve. 
Vi  have  sandelig  et  rigt  Stof;  der  skal  Menneskealdere 
til,  inden  det  saaledes  bliver  udtømt,  som  man  sædvan- 
ligt kalder  at  blive  udtømt,  og  dog  se  tillige,  hvor  fat- 
tige og  tomme  vi  staa,  hvor  forgjæves  vi  stræbe  efter 
selv  rigtigt  klart  og  levende  at  se  hine  Fortidens  Bil- 
leder! og  hvorfor?  Fordi  vi  saa  længe  have  forsømt  rig- 
tigt at  se  paa  Xutidens. 

Men  maaske  Ensidigheden  kunde  lure  i  en  eller 
Krog,  maaske  den  netop  kunde  blive  farlig  for  vorKonst. 
Man  klager  over,  at  vore  Malere  mangle  Farve,  at  vore 
Billedhuggere,  især  den  berømteste  iblandt  dem,  ikke  en- 
gang har  brudt  sig  om  at  behandle  Marmoret.  Maaske 
vil  netop  Syslen  i  den  antydede  Retning  gjøre  dem  endnu 
mere  ligegyldige  for  saadanne  Betingelser  for  Konst- 
værkets  Udførelse,  om  hvilke  Enhver  maa  indrømme,  at 
de  ere  billige  og  fortjene  at  tages  Hensyn  til.  Maaske 
det  dog  vilde  være  bedst  for  os,  at  vi  sørgede  for,  at 
vore  Konstnere  kunde  lære  rigtigt  at  kjende  denne  smukke, 
nydelige,  glatte  Behandling  af  Marmoret,  som  skal  findes 
andensteds,  eller  de  dejlige  Farver,  man  taler  saa  meget 
om  i  Diisseldorferskolen  og  andre  Skoler.  Men  Erfaringen 
har  vist,  m.  T.,  at  en  saadan  Glathed,  Nethed  og  Zir- 
lighed  og  et  vist  Farvespil  og  en  saadan  Kraft  i  Penslen 
vistnok  kan  læres,  men  at  det  saa  staar  tomt  og  grelt 
for  os.  Erfaringen  har  vist  os,  at  vi  mellem  vore  Konst- 
nere allerede  have  set  Mænd,  som  vare  begavede  med 
et  sjeldent  Talent  i  denne  eller  hin  Retning,  og  som  da 
have  vidst  at  udvikle  det  aldeles  selvstændigt.  Lad  mig 
blot  erindre  om  en  Konstner,  som  gik  altfor  tidligt  bort, 
Bendz.  Han  havde  aldrig  været  udenfor  Kjøbenhavn, 
aldrig  været  i  nogen  anden  Skole  end  Eckersbergs,  og 
dog,  naar  jeg  tager  hans  bedste  Billeder,  saa  gad  jeg 
vidst  for  ramme  Alvor,  hvilken  dalevende  tydsk  Konstner 
—  vi  ere  i  Enden  af  Attenhundredeogtyverne,  thi  han 
forlod  Danmark  i  Trediverne  for  at  dø  —  hvilken  da- 
levende tydsk  Konstner  der  havde  et  saa  frisk,  et  saa 
uhildet  Øje  for  Lyset  i  dets  mangfoldige  Virkninger,  som 
han,  og  som  vidste    skjønnere  at    fremstille    det.     Det   er 


154 

en  stor  Fejl  at  tro,  at  man  kan  lære  Formen  paa  et 
andet  Sted  og  saa  anvende  den  lærte  Form  til  det,  der 
udtaler  sig  i  Ens  eget  Hjerte;  det  er  en  meget  stor  Fejl. 
Netop  den,  som  føler  allermest  og  ser  allerdybest,  maa 
ogsaa  have  sin  ejendommelige  Form  og  Farve  at  frem- 
stille under.  Vi  kunne  kritisere  ham,  vi  kunne  sige  om 
ham  at  han  er  tør  —  det  er  det  Samme,  hvis  han 
virkelig  er  indholdsrig.  Lad  os  for  Guds  Skyld  dog 
bortkaste  alle  de  tossede  Fordomme,  som  naar  vi  sige 
om  denne  eller  hin  dygtige  Maler,  at  han  er  tør,  han 
har  en  svær  Pensel,  han  trænger  til  Dygtighed  i  denne 
eller  hin  Enkelthed,  han  tegner  maaske  mindre  fuldendt, 
eller  han  kan  ikke  faa  Marmoret  til  at  blive  blødt,  — 
som  om  da  Kriiiken  skulde  være  færdig  over  Konstneren. 
Gik  da  ikke  Thorvaldsens  Navn  over  hele  Verden,  uagtet 
man  sagde,  at  han  ikke  kunde  hugge  Marmoret  rigtigt? 
Vi  skulle  blive  trodsige,  m.  T. ,  vi  skulle  skarpt  se  paa 
det,  der  frembringes,  og  naar  Fremmede  sige:  Se,  det 
Billede  mangler  Farve,  saa  skulle  vi  svare:  Ja,  men  der 
er  en  Skala  af  Lytten,  af  Liv,  af  Glæde,  i  alle  disse 
Ansigter,  som  vi  maa  skrabe  mange  Billeder  sammen  for 
at  samle  paa  et  Stykke  Lærred  som  her.  Vi  skulle  være 
trodsige  og  vænne  os  til  at  se  det,  der  er  godt  hos  vore 
Konstnere,  og  vi  skulle  overse,  at  de  mangle  denne 
eller  hin  Færdighed,  og  vi  skulle  ikke  lade  os  skræmme 
af  Fremmedes  Lovtaler  eller  Dadel,  men  vi  skulle  kjækt 
og  uskaansomt  sige:  Vel,  Du  kan  male,  men  hvor  svag 
er  Din  Følelse,  hvor  karikaturagtig  hver  Gang  Du  vil 
give  Lunet!  eller  hvor  skuespilleragtig  hver  Gang  Du 
vil  give  en  Helt  i  Din  Fremstilling! 

Jeg  frygter  ikke  for  at  vi  skulle  blive  ensidige;  jeg 
frygter  blot  for,  at  vi  ikke  skulle  bruge  vor  Kraft  saa- 
ledes,  at  den  maatte  kunne  kaldes  ensidig,  naar  man 
saa  dog  tillige  vil  indrømme,  at  det  er  en  Kraft.  Vi 
skulle  heller  ikke,  m.  T.,  stræbe  ud  over  de  Grænser, 
der  maaske  ere  satte  os.  Lad  os  rigtigt  se  og  vurdere, 
hvad  det  er,  der  er  givet  os  at  fremstille;  lad  os  se  paa 
vore  Digtere  og  lytte  til  de  Toner,  som  klinge  os  kjærest; 
lad  os  se,  at  der  er  en  vis  Ærlighed  og  Sandhed  og 
Dybde,  om  den  end  ikke  altid  svæver  saa  overordentligt 
højt,  skjøndt  den  kan  ogsaa  tage  Flugten  i  Højden;  lad 
os  lægge  Mærke  til,  at  denne  jevne,  ærlige,  sunde  Sans, 
denne  uforvanskede  Følelse  gaar  igjennem  hele  Folket. 
Vel !  Vi  kunne  maaske  ikke  fremstille  Helte  —  det  er  mu- 
ligt, jeg  véd  det  ikke,  Tiden  maa  vise  det  —  lad  os  da 
fremstille  det,  som  vi  kunne  fremstille.  Der  har  været 
dem  af  mine  Landsmænd,  der  have  vovet  at  sige,  at  vor 
Bondestand  kunde  vel  afgive  rigt  Stof  til  komiske  Frem- 
stillinger, men  at  der  ikke  var  noget  Stof  til  Alvor.  Jeg 
tror,  at  de  seneste  Aar  have  overbevist  dem  om  det 
Modsatte ;  jeg  haaber,  at  man  for  Fremtiden  vil  ind- 
rømme, at  der  er  Stof  til  Alvor,  og  derfor  har  det 
glædet  mig  at  se  mange  heldige  Udtryk  ogsaa  af  den 
stille  Følelse,  skjøndt  det  vel  er  af  de  Ting,  som  sjeldnest 
blive  paaskjønnede ;  og  det  maa  være  mig  tilladt  at 
erindre  om,  at  der  hænger  et  Billede  paa  Udstillingen,  som 
Mange  maaske  gaa  forbi  og  som  ikke  skal  tiltrække  sig 
ved  malerisk  Færdighed  eller  Farvepragt  eller  Clairobscur, 
men  som  i  sit  simple  Emne  alligevel  gjemmer  en  ren  og 
smuk  og  dyb  Følelse.  Det  er  Vermehrens  Billede :  den 
gamle  Kone,  der  slumrer  ind,  og   hvor  Datteren    kommer 

og  standser  med  at  byde  Moderen  Kaffe.  Jeg  tror,  at 
Enhver,  der  vil  skjænke  et  saadant  Billede  sin  Opmærk- 
somhed, vil  blive  overbevist  om,  at  jeg  ikke  siger  for 
meget  om  det.  Det  er  netop  denne  rene,  uforvanskede 
Følelse,  som  jeg  ønsker  skulde  gjøre  sig  mere  og  mere 
gjældende  i  Konsten.  —  Jeg  frygter  heller  ikke  for  at 
blive  ensidig  deri,  naar  jeg  glæder  mig  ved,  at  man  dér 
forstaar  at  anvende  vore  gamle  Sagn  for  at  udtale  saa- 
danne  Følelser  og  Tanker,  som  skulle  fattes  i  et  kort  og 
fyndigt  Sprog,  som  ofte  maaske  tilhører  Poesien  mere 
end  Billedhugningen  og  Maleriet,  Det  glæder  mig,  naar 
jeg  ser  den  Medaille,  som  er  præget  for  de  norske  og 
svenske  Frivillige,  at  det  er  lykkedes  den,  der  har  und- 
fanget Ideen  og  har  udført  den,  i  ægte  nordiske  Billeder 
at  udtale  Noget,  som  er  begribeligt  for  Enhver,  og  den 
Glæde,  denne  Medaille  har  udbredt,  den  Mængde  Aftryk, 
der  er  solgt,  viser,  at  den  er  forstaaet.  Det  fornøjer 
mig,  at  jeg  véd,  at  en  anden  dygtig  Konstner  imellem 
os,  som  nu  arbejder  paa  en  Mærkepenge  for  Oehlen- 
schlåger,  har  vovet  i  Stedet  for  græske  Muser  at  sætte 
Brage  og  Ydun  paa  Bagsiden;  jeg  tvivler  ikke  om,  at 
det  vil  lykkes  Konstneren,  og  at  den  vil  blive  forstaaet, 
hvor  den  saa  kommer  frem  i  Verden.  Det  er  netop  det, 
jeg  ønsker,  at  hvad  der  er  udtalt  langt  kraftigere  og 
mere  vedholdende  end  jeg  nogensinde  vil  formaa  det, 
virkelig  vil  vise  sig  at  indeholde  en  gyldig  Sandhed. 
Vi  have  et  rigt  og  uudtømmeligt  Emne  i  os,  bare  vi  for- 
stode rigtigt  at  lade  det  komme  til  at  tale  saa  vel  andre 
Steder  som  ogsaa  i  Konsten. 

Men    foruden  de  Hindringer  jeg    har  omtalt,    er    der 
endnu    andre,    som    ofte    ikke    træde    lidet    i    Vejen    for 

Konstnerne.  Vi  ere  fattige,  siger  man,  og  jeg  tror  ogsaa 
gjerne,  at  vi  ere  fattige;  men  selv  mange  fattige  Kræf- 
ter formaa  Noget.  Det  er  en  Opfattelse,  vi  vel  fortræffe- 
ligt i  andre  Henseender,  men  hvad  Konsten  angaar  ikke 
rigtigt  kunne  komme  i  Vane  med,  at  vi  ved  at  give  vore 
Bidrag  redeligt  og  uegennyttigt  til  fælles  Glæde  kunne 
virke  meget,  at,  medens  det  bliver  Regjeringens  Pligt  at 
sørge  for  en  Konstskole,  fordi  Konsten  griber  ind  i  hele 
Folkets  og  Samfundets  Dannelse,  medens  det  vil  blive 
dens  Pligt,  naar  der  gives  Lejlighed  dertil,  paa  flere 
Maader  at  sørge  for  Konstnernes  Beskjæftigelse,  saa  er 
det  en  Pligt,  der  hviler  paa  os  Alle,  at  sørge  for,  at 
vi  selv  ogsaa  bidrage  Noget  til  det,  der  især  tjener  til 
vor  Glæde.  Jeg  er  overbevist  om,  at  ikke  alene  Kjøben- 
havn,  men  selv  andre  Byer  her  i  Landet,  naar  de  vidste 
rigtigt  at  skillinge  sammen  og  rigtigt  at  benytte  det 
Sammenskillingede,  vilde  være  i  Stand  til  at  vinde  mange 
Konstværker  for  deres  Stad  og  smykke  en  offentlig  Byg- 
ning, en  Sal,  en  Hal  eller  en  Have  paa  en  Maade,  som 
vilde  vidne  om,  at  Konsten  havde  slaaet  sin  Rod  der. 
Samlivet  bliver  os  bestandigt  kjærere.  Ere  end  Klub- 
berne forsvundne,  saa  have  vi  vidst  at  gjenvinde  et  langt 
større  og  betydningsfuldere  Liv  i  mange  offentlige  Sammen- 
komster, og  høre  ganske  anderledes,  end  den  foregaaende 
Slægt  anede,  Sange,  danske  Sange  og  danske  Toner, 
rørende  og  kraftige,  ved  vore  Sammenkomster.  Alle- 
rede have  vi  begyndt  at  lade  Konstnerne  træde  til  og 
smykke  saadanne  Sammenkomster  med  Penslen,  med  Leret 
eller  med  Gipsen  i  alt  Fald.  Det  er  en  Udsmykning  for  Øje- 
blikket; men  jeg  vilde  ønske,  at  saaledes  som  nu  en  stor  Hal, 
der  er  aaben  for  Enhver,    bliver    smykket    i  Kjøbenhavn, 

saaledes  maatte  der  være  Lejlighed  mange  Steder  —  og 
Lejlighed  mangler  virkelig  ikke  —  til  at  selv  den  Fat- 
tigste, naar  paa  Dagen  det  skal  være,  kunde  nyde  Ind- 
trykket af  et  Konstværk.  Det  er  ikke  nok,  at  vi  lod- 
dele Konstværker  imellem  os.  Jeg  anser  det  for  at  være 
meget  galt;  jeg  antager,  at  den,  som  trænger  til  et  Konst- 
værk, han  føler  Trang  til  et  vist  Slags  Konstværk,  inaa- 
ske til  et  Konstværk  af  en  speciel  Konstner,  og  den, 
som  virkelig  har  stor  Trang  til  dertil ,  han  vil  som  oftest, 
tør  jeg  sige,  kunne  finde  det  muligt  efterhaanden  at  skaffe 
sig  det,  i  alt  Fald  i  et  enkelt  Billede,  og  saa  vil  han 
kunne  vælge  det  efter  egen  Lyst  og  eget  Lune  i  Stedet 
for,  at  nu  hans  tilfældige  Skjæbne  i  Lotteriet  skal  af- 
gjøre  det.  Jeg  tør  sige,  at  det  maatte  være  forunder- 
lige Mennesker,  som  ikke  kunde  indse,  at  de,  idet  de 
kunde  bidrage  til,  at  Konstværker,  som  tilhørte  dem  selv 
og  deres  Landsmænd,  kunde  komme  til  at  hænge  paa 
offentlige  Steder,  i  offentlige  Samlinger  eller  smykke  offentlige 
Pladser,  at  de,  idet  de  saaledes  gave  Afkald  paa  at 
nyde  et  mindre  betydeligt  Konstværk  oftere,  ej  kunde 
have  den  Glæde  at  nyde  et  betydeligere  tilligemed  deres 
Landsmænd.  Jeg  kan  ikke  Andet  end  tro,  at  Enhver, 
som  dette  blev  klart  for,  vilde  med  Glæde  give  sin  Skjærv 
til,  at  det  kunde  gaa  i  Opfyldelse.  Jeg  tror,  at  det  at 
sørge  for,  at  Konstværker  i  alle  større  Stæder,  og  først 
og  sidst  i  Kjøbenhavn  eller  paa  ethvert  andet  Punkt  i  Riget, 
som  bliver  Samlingspladsen  for  Mange,  paa  offentlige, 
let  tilgængelige  Steder,  komme  til  at  tiltale  Mængden, 
vilde  blive  Noget,  som  vilde  virke  overordentlig  vel- 
gjørende  paa  Dannelsen  i  alle  Retninger,  og  det  er 
Noget  af  det,  som  vi  savne  allermest. 

Dette  var  vel  egentlig  det  Vigtigste,  jeg  havke  at 
sige  Dem,  ra.  T. ,  idet  jeg  tillige  takker  for  Deres 
Overbærenhed  med  mig  i  de  forløbne  Aftener.  Til  Slut- 
ningen skal  jeg  blot  frembringe  det  Ønske,  at  jo  flere 
des  bedre  af  vore  Landsmænd  maa  føle  Lyst  til  at  se 
paa  Konstværker  og,  hver  efter  sit  Skjøn,  bidrage  deres 
til,  at  Konstværker  kunne  fremkomme,  og  at  en  saadan 
tiltagende  Lyst  tillige  maa  indeholde  den  bedste  Spore 
til  at  fylde  vore  mest  begavede  Konstnere,  baade  dem. 
som  ere,  og  dem,  som  komme,  med  Alvor,  Lyst  og 
Mod  til  at  virke  for  nordisk  Konst. 


II. 

Om  national  Konst. 

Holdt  i  Studenterforeningen  den  25de  Februar  1863). 


Det  er  et  bekjendt  Udsagn,  mine  Herrer,  at  de  teg- 
nende Konster  have  en  stor  Fordel  fremfor  det  skrevne 
og  talte  Ord.  De  have  ingen  Grænser,  siger  man;  de 
forstaaes  straks  og  overalt.  Medens  Digterens  Ord  ere 
begrænsede  ved  den  Kreds,  inden  hvilken  man  er  for- 
trolig med  hans  Tunge,  har  Konstnerens  Virkekreds  ingen 
Skranker,  han  bliver  forstaaet  alle  Vegne,  og  det  synes 
da  netop  herligt,  at  de  tegnende  Konster  saaledes  kunne 
tjene  som  et  let,  smukt  Baand,  der  forbinder  alle  Stam- 
mer, hvad  Tunge  de  end  tale.  Og  det  er  virkelig  saa- 
ledes. Lad  os  blot  tænke  paa,  hvorledes  det  dog  mest  er 
gjennem  Tegnere  og  Billedhuggere,  at  vi  kjende  Ægyp- 
terne og  Assyrierne,  og  lad  os  lægge  Mærke  til,  hvor 
fuldstændigt  vi  i  mange  Henseender  kunne  gjøre  os  rede 
for  et  Liv  ved  Nilen,  Evphrat  og  Tigris,  der  er  ført  for 
over  2000  Aar  siden,  medens  vi  maaske   ville  have  Møje 

med  at  gjøre  os  saa  klar  en  Forestilling  om  det  Liv, 
der  er  ført  i  Evropa  for  1000  Aar  siden. 

Men  imidlertid,  mine  Herrer,  maa  man  ikke  tage 
dette  Udsagn  altfor  bogstaveligt;  man  maa  ikke  tro,  at 
denne  Forstaaen  straks  er  udtømmende.  Saa  snart  man 
nøjere  vil  betragte  et  fremmed  Konstværk,  det  være  sig 
fra  en  anden  Tid  eller  fra  et  andet  Land,  fremstaaet 
under  Forhold,  der  ikke  ere  vore  egne,  selv  om  de 
maatte  ligne  dem  meget,  saa  vil  der  være  mange  Ting, 
som  vi  ikke  ret  kunne  gjøre  os  fortrolige  med,  men  maa 
tvivle  om  eller  uden  Videre  tage  for  gode  Varer;  og 
især  hvis  det  er  en  berømt  Konstner,  saa  tro  vi  derpaa, 
om  der  end  i  vor  Sjæl  bliver  en  lille  Tvivl  tilbage  om, 
hvor  vidt  Konstneren  ogsaa  har  været  natursand.  Vi 
kunne  ikke  spore  dette,  naar  vi  kun  have  et  Billede  af 
noget  Enkelt  for  os,  naar  vi  kun  se  paa  et  Kobberstik, 
et  Lithografi,  et  Maleri  af  et  udenlandsk  mærkeligt  Dyr, 
af  en  udenlandsk  sjelden  Plante,  Frugt,  o.  s.  v. ;  i  saa 
Tilfælde  tro  vi  uden  Videre  paa  det  Fremmede ;  men 
naar  vi  have  et  helt  Billede  fra  et  fremmed  Land,  saa 
er  det,  at  vi,  naar  vi  ville  være  redelige,  naar  vi  ikke 
ville  lyve  for  os  selv  eller  for  Andre,  maa  sige,  enten: 
jeg  tror  ikke  det  er  Sandhed,  hvad  der  her  er  frem- 
stillet, der  mangler  mig  her  og  der  Noget;  eller:  jeg  vil 
tro  Konstneren  paa  hans  ærlige  Ansigt,  at  han  har  følt 
det  éaaledes,  men  det  er  muligt,  at  naar  jeg  selv  saa' 
det,  vilde  det  være  anderledes. 

De  have  ingen  Forestilling  om,  mine  Herrer,  naar 
De  ikke  selv  have  gjort  saadanne  Erfaringer,  hvor  vidt 
det  gaar.     Hvor    ofte    havde    jeg  ikke    læst    om    en    be- 

rømt  hollandsk  Malers  Fortrin  og  Fejl.  Hvor  ofte  havde 
jeg  f.  Eks.  ikke  ved  at  læse  om  van  der  Heydens  Malerier 
hørt,  at,  ved  Siden  af  saa  megen  Fuldendelse,  ved  Siden 
af  den  overordentlige  Udpenslen  og  Udpillen  af  enhver 
Sten  i  Husene  —  Noget  som  der  allerede  hører  en  sær- 
deles Konst  til  —  saa  var  han  dog  saa  smaalig;  og  hvor 
forbavset  blev  jeg  ikke,  da  jeg  kom  til  Holland  og  saa', 
at  det  var  et  af  Charaktertrækkene  af  den  hollandske 
Renlighed,  som  vi  allerede  kjende  fra  salig  Holbergs  Tid, 
at  det  virkelig  var  saaledes,  at  naar  man  vilde  give  selv 
et  simpelt  hollandsk  Borgerhus,  som  var  vel  holdt,  saa 
maatte  man,  hvis  man  vilde  fremstille  det  med  sin  fulde 
Skjønhed  cg  Sandhed,  netop  give  det  saaledes  som 
denne  Konstner  havde  taget  det.  Hvor  ofte  havde  jeg 
ikke  undret  mig  over,  at  hos  disse  fortræffelige  hol- 
landske Malere  saa'  Vandét  mangen  Gang  ud  som 
smudsig  Melk  —  og  jeg  var  ikke  ung  den  Gang,  men  havde 
set  mig  temmelig  meget  om  og  havde  gjort  Bekjendtskab 
med  en  stor  Del  evropæiske  Samlinger  — ,  men  da  jeg  saa 
kom  til  Holland  og  engang  sejlede  gjennem  Zuydersøen,  saa' 
jeg,  at  det  var  den  rene  skjære  Sandhed.  Hvor  ofte  havde  jeg 
ikke  forgjæves  bestræbt  mig  for  at  forstaa  Claude  Lor- 
rain!  Jeg  havde  set  enkelte  ganske  dejlige  Billeder  af 
ham,  men  han  kunde  ikke  tiltale  mig;  jeg  kunde  ikke 
begribe,  ikke  forstaa  den  Sø  og  den  Luft.  Særegne 
Forhold  gjorde,  at  jeg  havde  været  henved  j  Aar  i  Ita- 
lien, inden  jeg  fik  Middelhavet  at  se.  Det  var  en  smuk 
Majmaaneds  Eftermiddag,  da  jeg  var  kommen  til  Terra- 
cina;  men  i  Stedet  for  at  gaa  ned  til  Strandbredden, 
ilede  jeg  op  til  de  gamle  Ruiner,  som  kaldes 
Theodoriks    Borg,    og    først    da   jeg    træt    af  Vandringen 

satte  mig  ned  og  vendte  mig  om,  da  var  det,  at  jeg 
saa'  det  store  middellandske  Hav  udbrede  sig  som  en 
Flade  for  mig.  Det  var  usigelig  dejligt;  men  da  den 
første  Henrykkelse  var  forbi,  maatte  jeg  sige:  men  det 
er  jo  Claude  Lorrain!     Og  saaledes   gaar  det. 

Det  er  jo  ganske  sikkert,  mine  Tilhørere,  at  den, 
der  ikke  har  set  Syden,  fatter  ikke  tilfulde  de  antike  Statuer. 
Den,  der  ikke  har  rejst  i  det  mindste  paa  Sicilien  og  aller- 
helst har  været  ved  Akropolis  i  Athen,  været  paa  Lille- 
asiens Kyst  og  indaandet  det  første  Pust  af  Syden,  af 
gammelhellenisk  Aand,  hvad  har  han  ikke  for  en  Møj- 
sommelighed med  at  forstaa  den  antike  Konst?  Vore 
Musæer  nord  for  Alperne  ere  rige  paa  antik  Skulptur. 
Vi  kunne  fra  Miinchen  til  London  forfølge  stykkevis  den 
antike  Skulptur  fra  gammel  Tid,  og  dog  er  det  Billede, 
vi  sammensætte  os  af  disse  Musæer  egentlig  kun  et  stort 
Mosaikbillede  i  Modsætning  til  det,  der  fremspringer  for 
os,  naar  vi  virkelig  have  levet  mellem  Roms  Ruiner,  set 
Templerne  ligge  omkring  det  gamle  Girgenti ,  set,  hvad 
enten  det  er  paa  Ischia  eller  i  de  smaa  Kjøbstæder  ved 
Neapel  eller  udenfor  Salerno,  de  Spor,  vi  endnu  der 
have  af  Livet,  af  det  gamle  Liv,  set  Menneskene  sidde 
der  ved  Hemicyclerne  under  de  store  Træer  paa  en 
Sommeraften,  set  de  gamle  Folk  tale  til  de  unge, 
set  Torvepladserne  i  Smaabyerne  paa  Sicilien,  set  dem 
fulde  som  Selskabssale  og  set  der  hundrede  Spor  baade 
i  Klædedragt  og  i  meget  Andet,  som  kalde  Forestillingen 
tilbage  om  det  antike  Liv.  Det  maa  synes  Dem  over- 
drevent, men  det  er  dog  virkelig  saaledes.  Den,  der 
ikke  har  set  Venedig,  forstaar  aldrig  Paul  Veronese 
fuldstændigt.     Den,   der  ikke    har    levet  i  Rom  paa   en 

Tid,  da  Bjergboerne  strømme  sammen  ved  Peterskirken, 
vil  delvis  aldrig  komme  til  at  forstaa  Rafael  eller  saa- 
ledes  føle  sig  tiltalt  af  ham,  som  den,  der  har  set  det; 
og,  for  at  nævne  noget  meget  Mindre,  De  have  vist 
Alle  hørt  tale  om  den  fortrinlige  nederlandske  Konstner, 
Pieter  de  Hooge,  De  have  vist  Alle  en  Forestilling  om  hvor- 
ledes han  véd  at  behandle  Sollyset,  véd  at  se  ind  i  en 
Stue  og  over  en  Gade;  men  jeg  forsikrer,  at  har  man 
ikke  selv  gaaet  i  Amsterdam  eller  i  de  gamle  hollandske 
Byer  paa  Gaderne  om  Sommeren  og  set  den  vidunder- 
lige Virkning,  som  der  kan  fremkomme,  da  har  man  ikke 
den  fulde  Følelse  for  den  fineste  Blomst  i  Pieter  de  Hooges 
Konst.  Og,  mine  Tilhørere,  det  er  dog  blot  egentlig  den 
materielle  Side  jeg  her  dvæler  ved;  lad  os  gaa  et 
Skridt  videre,  lad  os  gaa  hen  til  Charakteren,  til  det, 
som  er  det  dybere  Kildevæld,  det  dybere  Livs  Udspring 
i  Konstværkerne,  og  lad  os  saa  se,  hvor  let  selv  de 
Svageste  af  os  have  ved  at  fatte  den  moderne  Konst  i 
Modsætning  til  den  antike,  og  hvor  vanskeligt  det  er  end- 
ogsaa  for  de  Kyndigste  med  Klarhed  at  se,  fatte  og  for- 
staa denne;  og  dog  træder  den  græske  Charakter  saa 
tydeligt  frem,  at  selv  om  ni  og  halvfemsindstyve  Hundrede- 
dele af,  hvad  vi  have  tilbage  af  antik  Skulptur,  af  ro- 
mersk Marmorarbejde  og  Stenhuggerarbejde  forgik,  og  — 
det  er  nu  ikke  saa,  men  selv  om  det  var  saa  —  selv 
om  det  kun  var  gjennem  disse  haandværksmæssige  Ko- 
pier, at  vi  kunde  øjne  den  antike  Konst,  selv  da  vilde 
vi  kunne  se  det  græske  Livs  Fylde,  Lethed  og  Skjønhed 
i  Modsætning  til  det  mere  afmaalte,  mere  tørre,  paalide- 
lige  historiske  Liv,  der  træder  frem  i  de  levnede  ro- 
merske   Monumenter.     Og    se    paa    den    moderne    Konst;, 

tag  den  kirkelige  Konst,  tag  Helgenbillederne  og  Maria- 
billederne,  tag  Lidelseshistorien  fortalt  af  en  Italiener, 
en  Spanier,  en  Nederlænder,  se  saa  hvilken  Forskjel  og 
se  hvor  forskjelligt  Folkets  Charakter  og  Individualitet  til- 
taler Dem  paa  samme  Tid,  som  det  er  en  lignende  From- 
hed, en  lignende  Devotion,  der  gaar  igjennem  dem  alle. 
Det  er  det  Mærkelige;  det  er  et  smukt  Vidnesbyrd  om 
Konstens  store  Betydning  og  den  Uskyldighed,  som  gik 
igjennem  den,  at  medens  den  katholske  Kirke  holdt  strængt 
paa  sin  Avtoritet,  medens  ethvert  reformatorisk  Forsøg 
paa  en  anden  Forklaring  end  den  vedtagne  blev  saa 
stærkt  forfulgt,  medens  man  næppe  tillod,  at  Andet  blev 
læst  af  Bibelen  end  den  latinske  Oversættelse,  fandt  Kir- 
ken sig  fuldkommen  i,  at  man  paa  højst  forskjellig  Maade 
fortolkede  de  hellige  Handlinger  og  Personer,  som  Kon- 
sten  fremstillede.  Der  følte  Kirken,  at  trods  den  store, 
dybe  Forskjel,  der  gik  derigjennem,  var  det  dog  én  Tro, 
én  Følelse,  der  bevægede  sig  helt  igjennem. 

Se,  naar  vi  altsaa  nu  nævne  en  Konstskole,  naar 
vi  sige  »den  nederlandske  Konstskole« ,  »de  italienske 
Konstskoler«  —  vi  kunne  gjerne  sige  »den  italienske 
Konstskole«,  men  den  spalter  sig  langt  mere  paafaldende 
end  Tilfældet  er  Nord  for  Alperne,  navnlig  i  Nederlandene, 
—  naar  vi  sige  »den  græsk-romerske  Konstskole«,  saa  ud- 
tale vi,  mine  Tilhørere,  et  meget  righoldigt  Ord;  vi  ud- 
tale ikke  blot  en  vis  Form  for  Skolerne,  der  frem- 
stiller et  vist  forskjelligt  Slags  Mesterskab,  en  vis  Vir- 
tuositet, men  vi  udtale  tillige  én  af  de  Former,  én 
af  de  Maader,  hvorpaa  den  menneskelige  Aand  kan  gjøre 
sig  gjældende  hos  dannede  Folkeslag.  Vi  laa  gjennem 
Begrebet  »Konstskole«   et  stort,    et    ofte   uundværligt  Bi- 

drag  til  at  forstaa  en  Stamme,  som  staar  højt  og  mæg- 
tigt i  Historien,  som  har  virket  i  store,  udstrakte  Kredse, 
eller  en  Stamme,  som  maaske  var  meget  mindre,  men 
som  alligevel  har  vidst  paa  en  selvstændig  Maade  at 
hævde  sig  og  gjøre  sig  gjældende  gjennem  Tidernes  Løb. 
Saa  meget  har  altsaa  Ordet  »Konstskole«  at  betyde,  og 
efter  det  her  Sagte  ville  De,  mine  Tilhørere,  kunne  se, 
kunne  begribe,  at  der  er  et  »Men«  ved  denne  saa  meget 
lovpriste  almindelige  Forstaaelighed  i  Konsten,  at  ogsaa 
Konsten  taler  et  forskjelligt  Sprog  hos  de  forskjellige 
Folk,  og  at  vi  først  tilfulde  forstaa  dette  forskjellige 
Sprog,  naar  vi  for  Alvor  kunne  gjøre  os  fortrolige  med 
Folket  i  dets  Helhed,  med  dets  Historie,  dets  Literatur  o.s.v. 
I  Oldtiden  stode  Grækerne  og  Romerne  paa  en  lig- 
nende Maade  mod  Asiaterne ,  skjøndt  disse  vare  deres 
Læremestre  —  og  vi  regne  jo  i  saa  Henseende  Ægyp- 
terne til  Asien  —  paa  lignende  Maade  som  de  Stammer, 
vi  i  Evropa  kalde  de  germanisk-gothiske  Stammer,  staa 
mod  hines  Efterkommere.  Af  dem  have  vore  Forfædr-e  lige- 
ledes en  Tidlang  lært  Adskilligt  ogsaa  i  Konsten;  menselv 
den  Del  af  den  antike  Verden,  som  vi  kunne  kalde  den 
evropæiske,  var  den  Gang  delt  paa  en  vis  Maade  i  to 
Dele,  en  østlig  og  en  vestlig,  en  græsk  og  en  romersk. 
Vi  kunne  noget  nær  sige,  at  med  Hensyn  til  Konsten  vil 
Alpestrækningen  og  Pyrenæerne  danne  en  Grænse  mellem 
Nord  og  Syd  i  det  moderne  Evropa,  og  at  der  virkelig 
komme  to  bestemte  Retninger  frem,  hvor  meget  for- 
skjelligt Ejendommeligt  gjør  sig  gjældende  Syd  og  Nord  for 
Alperne  og  Pyrenæerne.  Imidlertid  —  ganske  er  det 
dog  ikke  det  Samme.  Der  er  en  Ejendommelighed  i 
nogle  af  Stammerne  Nord  for   Alperne,    som  staar  stær- 

kere  udpræget  end  den  romerske  ved  Siden  af  den  græske. 
Det  gaar  med  Folkene  som  det  gaar  med  Individerne; 
Folkene  ere  selv  store  Individer.  De  ere  forskjelligt  be- 
gavede, de  komme  til  at  udvikle  sig  i  forskjellige  Ret- 
ninger. Ikke  alle  eller  rettere  ingen  af  dem  formaar  at 
gjøre  det  Samme  i  alle  Retninger,  og  saaledes  er  der 
virkelig  Folkeindivider  i  det  moderne  Evropa,  som  mere 
end  andre  synes  at  være  begavede  til  at  udtrykke  sig 
gjennem  Farven  eller  gjennem  Formen.  Det  er  ganske 
aabenbart,  at  i  denne  Henseende  fremtræder  Sønden  for 
den  store  Bjergkjæde  Italienerne  som  det  mest  begavede 
Folk  og  mod  Nord  Folket  i  det  lille  Land,  som  om- 
grænses af  Schelde,  Maas  og  Rhinens  Udløb,  hvor  Flam- 
lændere ,  Brabandtere  og  de  egentlige  Hollændere  bo ; 
dette  danner  saa  at  sige  det  nordlige  Sidestykke  til  hint. 
Det  vilde  være  et  aldeles  unyttigt  Spørgsmaal  for  og  at 
opkaste :  Hvorfor  have  nu  Nederlænderne  og  hvojfor  have 
Italienerne  netop  faaet  dette  Fortrin?  Alle  Forsøg  paa 
at  komme  nærmere  end  til  en  vis  ydre  Forklaring  ere 
hidtil  strandede  og  ville  fremdeles  strande.  Vi  kunne 
blot  tage  det  som  en  Kjendsgjerning,  vi  kunne  blot  tage 
disse  Stammers  forskjellige  Individualiteter  som  Træk: 
vi  kunne  beskrive  dem,  men  længere  kunne  vi  ikke 
komme.  Men  ogsaa  de  øvrige  Folkeindivider  i  Evropa 
have  været  mer  eller  mindre  modtagelige  for  Konsten. 

Hvorledes  det  nu  gaar  til  med  at  en  Konstskole  i 
dette  videre  Begreb,  hvori  jeg  her  bruger  Ordet,  dannes, 
er  vanskeligt  at  sige;  men  det  synes  at  være  aabenbart, 
at  alle  Vegne,  hvor  Konsten  lige  fra  Begyndelsen  af  har 
grebet  ind  i  Folkets  Udvikling,  hvor  Konsten  har  havt 
sin    allerførste    Barndomstid,    har    traadt    sine    Børnesko 

lige  saa   godt   som  enhver   anden  Side   af   Folkets    Dan- 
nelse, der  er  ogsaa  tidligst  Konstskoler  opstaaede.    Hvor 
derimod  et  Folk,    som   i    det   nordlige    Tyskland,   navnlig 
paa  Kysterne  ved  Østersøen  eller  i  de  skandinaviske  Ri- 
ger,   har    faaet  Konsten    saa   at   sige   fuldfærdig  paa  én 
Gang,   ikke   har  behøvet   selv   at  kjæmpe,   men   ligefrem 
har  kunnet   optage    den,    dér    udviklede    Konstskolen   sig 
langsomt.     Der  var  Modtagelighed,   men    den    kunde    saa 
let  fyldestgjøres;    der  brugte  man    det    Givne,    som    man 
fik  det,  og  beroligede   sig   dermed,   fordi   der   som   oftest 
under    disse    Forhold    manglede    andre    Betingelser,    som 
skulde  til  for  at  udvikle  en  Konstskole.     Men   selv,  hvor 
en  saadan  Konstskole  blev  til,  havde  den  højst  besynder- 
lige Skjæbner  at  undergaa.     Der  var  da  Steder,   hvor  en 
lille  Spire   udviklede    sig    saa    friskt    og    dejligt   indenfor 
sine  smaa  Grænser,  at  man  skulde  tro  den  blev  en  mæg- 
tig Plante,  men  inden  den  endnu  blev  en  Plante,  var  den 
allerede    henvisnet.      Jeg    kunde    her    nævne    den    irske 
Konst.      Der    var    andre    Steder,    hvor    Konstudviklingen 
kunde  finde  Sted  i  lang  Tid,  hævde    sig    selvstændigt    og 
frembringe  beundringsværdige  Ting,  og  lige  i  det  Øjeblik, 
da  den    for  Alvor    skulde    blive    myndig    —    her    tænker 
jeg  nærmest  paa  Maleri  og  Skulptur  — ,  hensygnede  den, 
og  saa  kunde  der  gaa  Slægter  forbi,    hvor   den  manglede 
Evne  til  at  spire  og  udvikle  sig;    saa  hjalp  det  ikke,    at 
man   indpodede    fremmede    ædle    Planter    paa    den    tørre 
Stamme;   de   kunde  til  Nød  holde  sig,    men   ikke   udvikle 
sig  videre,    og    efter    nogen    Tids    Forløb,    saa    udsluktes 
alligevel  Træets  Liv.    Jeg  kunde  her  nævne  blandt  andre 
Frankrig,  Tydskland,  England. 

Det  er  mærkeligt  nok,  en  af  de  to  ydre  Betingelser, 
Kirken  eller  ogsaa  Stadlivet,  synes  alle  Tegne  at  have 
maattet  være  tilstede,  for  at  en  Konstskole  skulde  komme 
frem.  Enten  skulde  Sindet  drages  til  det  Allerhøjeste 
og  med  Styrke  drages  derhen,  eller  ogsaa  skulde  en  stor 
Kreds,  hvor  Dannelsen  lettere  kunde  udvikle  sig,  og  hvor 
alle  de  forskjellige  Hjælpemidler  mere  vare  samlede, 
være  til  Stede,  for  at  Konsten  kunde  udfolde  sig  i  alle 
Retninger.  Kirken  var  naturligvis  den  mægtigste.  Vi 
kunne  sige  med  andre  Ord :  det  er  en  dobbelt  Trang, 
der  skaber  en  Konstskole.  Kirken  er  nu  den  før- 
ste Trang,  og  hvorledes  den  gjorde  sig  gjældende, 
kunne  vi  faa  det  bedst  oplysende  Eksempel  paa  ved  at 
se  de  talrige  Levninger  af  katholsk  Konst,  her  endnu 
findes,  i  et  protestantisk  Land,  efter  mer  end  300  Aars 
Forløb.  Vi  faa  derved  tillige  ret  et  slaaende  Eksempel 
paa,  hvorledes  det  at  modtage  Konsten  visselig  er  nem- 
mere, men  at  naar  den  modtages  for  taalelig  godt  Kjøb 
uden  stor  Besværlighed,  vil  det  være  et  af  de  væsent- 
ligste Midler  til  at  standse  den  ejendommelige  Konst  i 
Udviklingen.  Det  er  slet  ikke  saa  forunderligt,  ville  De 
sige,  at  den  katholske  Kirke,  den  store  universale  Kirke, 
kunde  virke  paa  den  Maade;  thi  i  hin  Periode,  som  jeg 
sigter  til,  i  det  15de  Aarhundrede,  for  det  16de  Aar- 
hundredes  Begyndelse,  eksisterede  Bogtrykkerkonsten  slet 
ikke,  eller  var  dog  i  sin  Barndom,  og  da  bleve  Kirkens 
Monumenter  alle  Vegne  vigtige  Midler  til  Folkenes  Op- 
dragelse, og  vi  vide,  at  det  er  for  en  stor  Del  Hensigten 
med  dem  i  den  gamle  christelige  Kirke ;  og  dette  er  ikke 
nogen  Hypothese.  Men,  mine  Tilhørere,  ogsaa  efterat 
Reformationen  havde  løsrevet  en    stor  Del    af  Kirken    fra 

den  universale  Kirke,  selv  efterat  Bogtrykkerkunsten 
havde  gjort  Bøgerne  lettere  tilgjængelige,  vedblev  Tran- 
gen, og  dersom  vi  kunde  tænke  os  en  Katholik  frem- 
manet fra  c.  1500  og  gjennemsøge  vore  Bibliotheker, 
saa  vilde  han  blive  forbavset  over  den  Mængde  Billed- 
bibler, der  er,  over  at  se  dem  udbredte  i  et  protestan- 
tisk Land;  kort  sagt,  han  vilde  blive  forbavset  over  at  se, 
at  Trangen  i  Stedet  for  at  blive  lettet  efterat  Ordet 
kunde  gjøre  sig  gjældende  paa  Tryk,  tvertimod  var  ble- 
ven større,  var  bleven  endnu  mere  almindelig.  Paa 
samme  Tid  som  det  blev  lettere  at  tilfredsstille  Trangen, 
maatte  ogsaa  Konsten  forøge  sine  Kræfter  for  at  fyldest- 
gjøre  den,  og  det  er  blevet  saaledes  ved  uafbrudt;  alle 
Vegne  har  Trangen  gjort  sig  gjældende,  alle  Vegne,  i  alle 
Retninger  fik  vi  Behov  til  Konsten.  Der  er  ingen  Viden- 
skab uden  at  den  behøver  Tegninger  eller  Modelleringer 
eller  Afstøbninger  til  Hjælp.  Vi  kunne  nu  følge  Konsten 
gjennem  naturhistoriske  Værker,  Rejsebeskrivelser,  lige 
til,  hvor  vi  møde  den  i  den  frit  smykkende  Konst,  i  de 
saakaldte  Illustrationer,  hvormed  Tusinder  af  Bøger  nu 
forsynes. 

Men  hvor  den  universale  katholske  Kirke  endnu 
holder  sig,  føler  man,  at  den  endnu  stadigt  har  bevaret 
sin  Indflydelse;  skjøndt  Forholdene  ere  anderledes,  vil 
Konsten  der  bestandig  gjøre  sig  gjældende,  om  end  paa 
en  anden  Maade.  Man  har  ofte  søgt  at  forklare 
ved  Hjælp  af  ydre  politiske,  borgerlige  eller  videnskabe- 
lige Forhold,  hvorfor  Konsten  der  og  der  er  standset. 
Disse  Forklaringer  ere  som  oftest  meget  utilfredsstillende 
for  hvem,  der  nærmere  vil  undersøge  dem.  Man  har 
sagt:  Reformationen  slog  den  kirkelige  Konst  ihjel-;    men 

man  maa  for  det  Første  huske  paa,  at  der  er  to  Dele 
af  Reformationen :  der  er  den  strenge  Reformation  og 
den  lutherske  Reformation,  og  den  strenge  Reformation 
tilligemed  den  anglikanske  Kirke  tillader  ikke  Konsten, 
medens  den  lutherske  Kirke  ikke  forbyder  den.  Man 
skulde  nu  vente,  at  i  Lutherdømmet  maatte  Konsten 
holde  sig  bedre,  saa  meget  mere  som  Albrecht  Durer 
og  Lucas  Cranach  —  den  Sidste  endogsaa  en  Ven  af 
Luther  —  bleve  dens  Talsmænd  i  Tyskland.  Dette  er  saa 
langtfra  at  være  Tilfældet,  at  i  lutherske  Lande  har  Konsten 
indtil  den  senere  Tid  spillet  en  meget  underordnet  Rolle, 
medens  den  derimod  i  et  af  de  Lande,  hvor  Kirken  traadte 
stærkest  op  mod  den,  i  Holland,  udviklede  sig  efter  Re- 
formationen paa  den  mest  ejendommelige  og  forbavsende 
Maade.  Der  kom  altsaa  en  anden  Trang  frem:  den  der 
laa  i  det  store  borgerlige  Liv,  i  Stadlivet,  men  denne 
Trang  savnede,  naar  den  stod  ene,  noget  af  den  Inderlighed, 
den  Varme,  det  Opløftende,  som  netop  Kirkens  Trang 
saa  ofte  havde  gjort  gjældende.  Der  blev  Konsten  mere 
individuel,  der  fik  Konsten  overhovedet  mere  Præget  af 
at  tilfredsstille  den  Enkeltes  Lyst,  den  enkelte  Trang, 
saaledes  som  den  var  udbredt  i  de  store  Kredse,  end 
egentlig  af  selv  at  udtale  sig  til  hele  Folket  paa  en  mæg- 
tig Maade,  saaledes  som  den  kirkelige  Konst.  Der  se  vi 
at  en  Genius  som  Rembrandt  kummerligen  kjæmpede  sig 
igjennem  for  det,  som  aabenbart  fyldte  hans  Sjæl;  thi 
Rembrandt,  saa  mangelfuld  hans  Tegning  end  i  mange 
Henseender  kan  være,  var  sikkert  en  af  de  allerstørste 
Konstnere  i  bibelsk  Henseende  i  det  17de  Aarhundrede. 
Det  sporer  man  hyppigt  i  hans  Compositioner;  det  kan 
man  forfølge  i  hans  Raderinger.    Det  var  en  ren  natura- 

listisk  Retning ;  det  var  en  Retning,  forskjellig  fra  den 
som  Lionardo  og  Rafael  havde  gjort  gjældende,  men  det 
var  en  Retning  fuld  af  en  saadan  Magt,  at  den  maa  til- 
tale Enhver,  som  virkelig  har  Sans  for  Konsten.  Det 
var  midt  i  det  Land  og  det  Folk,  hvor  Kirken  havde 
trukket  sig  aldeles  tilbage  fra  Konsten;  men  derfor  blev 
ogsaa  Rembrandts  Virkning  som  Konstner  begrænset  til  den 
ene  Side,  den  vi  kunne  kalde  den  mere  moralske  Side  af  Kon- 
sten, og  hans  Aand  forsvandt  hurtigt  mellem  hans  Efterfølgere. 
Der  er  en  anden  Lære,  mine  Tilhørere,  som 
De  faa  af  det,  jeg  her  har  fremstillet;  det  er,  at 
naar  vi  tale  om  Konsten  i  dens  fulde  Betydning, 
hvor  vi  saa  end  ville  søge  den,  i  hvilkensomhelst  Konst- 
skole,  saa  ville  vi  lægge  Mærke  til,  at  vi  tale  om  Noget, 
der  ikke  alene  er  æsthetisk,  men  om  Noget,  som  paa 
mangfoldige  andre  Maader  berører  os.  Naar  vi  tale  om 
Konsten,  maa  vi  vogte  os  for  at  holde  os  til  det  rent 
Æsthetiske.  Lykkelige  de  Mennesker,  som  kunne  nyde 
dette  fineste  Kryderi,  denne  fineste  Duft  af  Konstens 
Blomst  rigtigt,  som  kunne  rigtigt  indaande  den,  rigtigt 
vurdere  den,  kunne  rigtigt  lytte  til  disse  lullende  Toner 
af  en  rindende  Strøm,  om  jeg  maa  bruge  dette  Billede, 
rigtigt  glæde  sig  derved  og  forfølge  dem !  Men  denne 
rindende  Strøm  med  alt  sit  Liv,  disse  duftende  Blom- 
ster med  al  deres  Vellugt  —  det  er  ikke  det  Rislende 
og  Duften,  der  bestemmer  dem;  det  hænger  sammen 
med  store  Naturforhold,  som  ogsaa  gjøre  Fordring  paa 
at  erkjendes,  paa  at  vurderes  i  deres  hele  Fylde.  Saa- 
snart  vi  staa  overfor  et  Konstværk  som  blotte  Æsthe- 
tikere,  saa  kunne  vi  sige  mange  smukke  og  sande  Ting; 
det  kan  være  godt  at  lytte  dertil,  for  saa  vidt  det  virkelig 

er  smukt  og  sandt,  hvad  vi  sige,  men  det  er  dog  kun 
den  ene  Side  af  Konsten.  Tage  vi  Konstværket  i  dets 
Helhed,  ville  vi  se  det  gribe  paa  mangfoldige  Maader 
ind  i  Livet,  ind  i  Historien,  ind  i  Videnskaben  og  ind  i 
hele  Folket.  Det  er  denne  Side  af  Sagen,  som  træder 
frem  ved  Siden  af  den  fine,  æsthetiske  Duft,  og  det 
er  den,  vi  skulle  lægge  Mærke  til,  naar  vi  overse  Kon- 
sten i  Almindelighed,  det  er  den,  som  især  betegner  hvad 
vi  kalde  Konstskolen;  betragte  vi  den,  saa  ville  vi  først 
for  Alvor  føle  hvad  national  Konst  vil  sige.  Jeg  sagde 
før,  at  den  protestantiske  Kirke,  den  lutherske  Kirke 
forbød  ikke  Konsten,  syntes  at  tillade  den,  men  styrkede 
den  ikke,  og  den  kan  ikke  styrke  den.  Hvor  Kirkens 
Lærere  ikke  føle  Nødvendigheden,  Betydningen  af  Kon- 
sten, kan  Kirken  umuligt  styrke  denne.  Hvor  der  kan 
disputeres  om,  hvorvidt  man  kan  male  Christus  og  Gud- 
fader o.  s.  v.,  der  er  med  det  Samme  kirkelig  Konst 
tilintetgjort;  og  dog  er  der  i  Folket  en  stille  Trang  der- 
til. Hvad  jeg  nu  vil  fortælle,  er  ikke  et  lavet  Digt;  det 
er  sket  for  ganske  kort  Tid  siden  her  i  Kjøbenhavn. 
En  fattig  Kone  havde  som  ung  Pige  tidt  søgt  Kirken  og 
glædet  sig  ved  Samlivet  der.  Hun  blev  gift,  fik  Mand 
og  Børn  at  passe,  og  det  blev  hende  nu  umuligt  at  be- 
søge Kirken  Søndag  Formiddag  som  i  tidligere  Dage; 
hun  følte  levende  Savnet  heraf,  men  saa  lykkedes  det 
hende  endelig  en  Søndag  at  komme  ind  i  en  af  vore 
Kirker,  hvor  der  er  en  malet  Altertavle.  Hun  kom  til 
at  staa  saaledes,  at  hendes  Øjne  maatte  falde  paa  Alter- 
tavlen. Jeg  husker  nu  ikke,  hvad  der  var  i  Vejen,  om 
hun  ikke  kunde  høre  Prædikanten,  eller  om  hun  var 
kommen  for  silde;  men    det    véd  jeg,    at  Prædikenen  fik 

hun  ikke  meget  godt  af.  Saa  faldt  hun  i  Staver  og  saa' 
paa  Altertavlen,  og  hun  gik  virkelig  lettet  og  opbygget 
hjem.  Det  var  ingen  æsthetisk  Nydelse,  mine  Tilhørere! 
men  der  have  De  et  Bevis  paa,  hvad  jeg  er  vis  paa 
De  kunne  finde  hundrede  Eksempler  paa ,  hvorledes 
Menigmand  —  ja  jeg  er  overbevist  om  det  —  selv  den 
læsende  Menigmand  kan  blive  tiltalt  af  et  kirkeligt  Konst- 
værk,  ikke  paa  Grund  af  dets  konstneriske  Fuldendthed, 
men  paa  Grund  af  den  Tanke,  der  aandes  fra  Lærredet. 
Imidlertid,  det  er  nu  engang  saaledes,  vi  kunne  ikke  i 
den  lutherske  Kirke  saa  lidt  som  i  den  reformerte  vente 
nogen  Assistance  for  Konsten  fra  Kirkens  Side;  og  efter 
hvad  jeg  nu  sagde  Dem,  ville  De  kunne  begribe,  at  selv 
den  hojst  udviklede  æsthetiske  Sans  hos  en  vis  Kreds, 
der  altid  vil  blive  en  lille  Kreds  i  Folket,  selv  det  ud- 
søgteste  Skjøn  er  ikke  nok  til  at  fremme  Konsten  hos 
et  Folk;  Folket  vil  have  mere,  der  er  en  anden  Trang, 
der  gaar  igjennem  det;  det  gjælder  om,  hvorledes  denne 
Trang  lettest  og  bedst  kan  tilfredsstilles,  hvorledes  hele 
Tidens  Bevægelse  er,  og  hvorledes  Folket  er  stillet  i 
Forhold  til  den.  Jeg  er  overbevist  om,  at  der  ogsaa  er 
en  kirkelig  Trang  til  Konsten  iblandt  os,  men  den  kan 
vanskelig  tilfredsstilles;  derimod  er  der  ogsaa  en  anden 
Trang,  Trangen  til  i  Konsten  at  føle  sig  som  Folk,  til  at 
Konstværkerne  skulle  fortælle  os  om  vore  Forfædre,  om 
vort  Land,  om  vor  Tid.  Oppe  i  vort  Galleri  hænge 
virkelig  gode  Billeder  af  ældre  Konstnere,  og  saalænge 
disse  Billeder  vare  Hovedsagen  i  Galleriet,  saalænge  de 
danske  Konstneres  Billeder  vare  færre  og  ikke  vakte 
nogen  videre  Deltagelse  ,  blev  Galleriet  saa  temmelig 
taalelig  besøgt  overalt;    men   fra  det  Øjeblik    af,    at    der 

i  den  danske  Afdeling  kom  Billeder  frem,  som  talte  om 
Folkelivet  og  om  begejstrende  Daad  i  Folket,  blev  den 
danske  Afdeling  saa  stærkt  besøgt,  at  Gulvet  vidnede 
om,  at  Besøget  gjaldt  dette  Sted  og  ikke  de  gamle  Ma- 
lere. Og  saaledes  vil  det  gaa  hos  ethvert  Folk,  i  en- 
hver Samling.  De  gamle,  fjernere  Malerier  ere  et  fremmed 
Sprog;  hvor  derimod  Samtiden,  hvor  Fædrelandet  kom- 
mer til  at  tale,  der  forstaar  man  Sproget  og  glæder  sig 
derover.  Altsaa  det  er  det  Nationale !  Det  er  det,  der 
saa  at  sige  er  blevet  Feltraabet  over  hele  Evropa;  alle 
Vegne  vil  man  nu  have  det  Ejendommelige,  det  Natio- 
nale frem.  En  fransk  Architekt,  en  vakker  Mand,  be- 
søgte os  for  nogen  Tid  siden  og  blev  henvist  til  mig; 
jeg  skulde  vise  ham  Bygningsmonumenter  fra  Middel- 
alderen, og  han  sagde  til  mig:  »Jeg  bryder  mig  ikke 
om  den  rhinske  eller  byzantinske  Indflydelse,  nej,  jeg  vil 
have  det  Danske!«  Ja,  desværre,  der  kunde  jeg  ikke 
vise  ham  meget.  Vore  Billeder  paa  Udstillingerne  i 
London  og  Paris,  vore  Portræter,  vore  Skulpturarbejder 
bleve  sete  med  Glæde,  fordi  meget  Ejendommeligt 
traadte  frem  deri,  og  navnlig  udtalte  en  dygtig  Fransk- 
mand sig  i  1855  derom  paa  en  smuk  Maade;  han  talte 
mig  ud  af  Hjertet,  da  han  glædede  sig  over  den  uskyl- 
dige og  ejendommelige  Stræben,  der  gaar  igjennem  den 
danske  Konst. 

Altsaa,  det  Nationale,  Folkets  Historie,  Folkelivet 
er  nu  en  Trang  over  hele  Evropa;  den  gjør  sig  gjæl- 
dende  i  de  største  Lande  og  i  de  mindste,  overalt,  hvor 
Konsten  kan  komme  frem.  Men  i  et  saa  fattigt  Land 
som  Danmark,  hvad  kan  der  egentlig  her  gjøres  for 
national  Konst  ?    have    vi  Raad    til   mere  end    en    enkelt 

Konst?  Det  er  et  vigtigt  Spørgsmaal,  mine  Tilhørere, 
men  jeg  tror  rigtignok,  at  vi  maa  ikke  forhaste  os  med 
at  besvare  det.  Vi  skulle  ikke  tro,  at  vi  have  Kræfter, 
som  vi  ikke  have,  men  vi  maa  heller  ikke  fortvivle  og 
nedsætte  vore  Kræfter.  Der  er  et  vigtigt  Middel  til  at 
skaffe  Konstværker  frem,  det  er  Foreningsmidlet,  vel  at 
mærke,  naar  Foreningen  ikke  gaar  ud  paa  igjen  at  ad- 
splitte, men  paa  at  samle  for  i  Fællesskab  at  nyde.  Vi 
have  begyndt  paa  flere  Maader  at  virke  saaledes;  vi 
have  faaet  Landsoldaten  rejst  i  Fredericia,  Løven  i 
Flensborg,  vi  se,  at  Bønder  have  skudt  sammen  og  rejst 
en  Herremand,  som  de  holdt  meget  af,  en  smuk  Bronce- 
statue  ude  paa  hans  Gods.  De  se  altsaa,  hvad  For- 
eningen formaar  i  saadanne  snevre  Kredse.  Det  er 
saadanne  Foreninger,  der  alle  Vegne  skulle  danne  sig  for 
at  fremme  enkelte  bestemte  Formaal.  Derved  vilde  der 
ikke  alene  i  Kjøbenhavn,  men  rundt  om  i  Landet  komme 
Monumenter  frem,  som  vilde  udtale,  hvad  jeg  tror  Tran- 
gen er  stærkest  til,  nemlig  hvad  der  kan  tiltale  den  na- 
tionale Følelse.  Vi  maa  ikke  drømme  om,  at  det  vil 
gaa  saa  hurtigt;  men  lad  der  blot  komme  Gang  i  det! 
Det  er  forbavsende,  hvad  der  er  gjort  i  de  sidste  12 — 13 
Aar.  Den,  der  kaster  Blikket  tilbage  og  mindes,  hvor 
tomt  og  øde  det  var  forinden,  vil  virkelig  forbavses;  men 
der  er  endnu  saa  Meget  at  gjøre!  Paa  samme  Tid,  vi 
kunne  glæde  os  over  at  se  vore  Konstnere  begynde  at 
tage  fat  paa  vort  Fødeland  og  dets  Liv,  paa  samme  Tid, 
vi  kunne  se,  at  det  dog  virkelig  er  muligt  at  fremstille 
det  nordiske  Liv  —  Billedstøtterne  paa  Dronningens 
Trappe,  Gudrun,  Sigrid,  Nanna,  Ingeborg  og  flere  —  paa 
samme  Tid  have  vi  dejlige  Vidnesbyrd  om,  hvilket  ædelt 

Stof  vi  have    i   vore  egne  Sagn,    selv    om    vi    ikke    ville 
<raa  videre  end  til  Saxo.    Er  det  ikke  let,  selv  for  Dem, 
mine  Tilhørere,    at    komme    med  Rækker    af  Figurer    fra 
den  tidlige  Middelalder,   som  De   kunde  ønske  at  se  ma- 
lede eller  huggede?     Skylde  vi  ikke  endnu  at  rejse  Knud 
den  Hellige  et  Mindesmærke?     Katholicismen  gjorde  ham 
til  Helgen;    nyere   Historikere  have    vist,    hvilken    ædel 
Charakter   det    var,  hvorledes   han    faldt   som   Offer    for 
sine  Bestræbelser.     Skylde   vi   Protestanter  ham  ikke   at 
lade    vore    bedste    Konstnere    rejse    ham    et    Minde   som 
Vidne  om,    at  vi   erindre    ham,    at    vi   i   alt  Fald  gjerne 
ville  se  ham  saaledes,   som   en  Konstner   er  i   Stand   til 
at  fremstille  ham  for  os?     Tænk   blot  paa  Absalon!      Vi 
have    intet    andet   Minde   om   Absalon    og   Esbern    Snare 
end   en   dejlig   Sang    og    en    ret    mærkelig   Sten    fra   det 
16de   Aarhundrede    i    Sorø  Kirke,    som    ingenlunde    kan 
tilfredsstille   vore   Fordringer.      Er   det    nogensinde   faldet 
nogen    af   vore    bedre    Konstnere    ind    at  forsøge  paa   at 
give  os  den   gamle  Saxo,   siddende   i   sin   Celle    og   skri- 
vende sin  Historie?     Savne  vi  ikke  Billedet   af  en  Mand 
som   Niels    Ebbesen?     Er    det    ikke   tungt   at    se,    hvor 
skammelig  afklædt  Valdemar  Atterdag  staar  i  Sorø,  eller 
hvor  barbarisk  man  har  handlet  med  Margrethes  Monu- 
ment i  Roeskilde?     Skulde   Nogen   af    os   være   ufølsom 
ved   at   se   en   Mand   som   Herluf  Trolle    paa   en   værdig 
Maade   fremstaa    med    sin  Hustru,   eller  Arild    Hvitfeld, 
Ole   Vorm,    Niels    Juel,    den    store    sindige    Helt,    eller 
Tordenskjold,    for    ikke    at    tale    om    Mænd   som    Tycho 
Brahe,    Ole    Rømer    eller    Ludvig    Holberg;    og    idet  jeg 
nævner   Rækker    af   saadanne   Mænd,    som  betegne   for- 
skjellige  Perioder  af  vor  Historie  og  vort   hele    aandelige 

Liv,  betegner  jeg  ogsaa  Rækker  af  Kjendsgjerninger,  som 
vise,  at  vore  Konstnere  have  et  rigt  Stof,  naar  de  blot 
maatte  faa  Mod  til  at  tage  fat  derpaa.  Se,  der  kommer 
igjen  det  Andet,  som  jeg  før  ialte  om:  Konstnerne  kunne 
ikke  virke  ene,  Folket  maa  virke  sammen  med  dem. 
Er  Trangen  til  Nationalitet,  til  at  føle  os  som  Danske, 
til  Stede,  saa  maa  den  ogsaa  kunne  give  sig  Luft  gjen- 
nem  Konsten. 

Det  er  altsaa  ikke  alene  som  æsthetisk  Nydelse  — 
den  være  nok  saa  betydelig  —  at  vi  dvæle  ved  Konsten, 
men  som  et  af  de  store  Midler  til  at  styrke,  hæve  og 
drage  Folket ;  saaledes  har  den  nationale  Konst  sin  Be- 
grundelse. Men,  ville  De  sige,  skulle  vi  da  indskrænke 
Konsten?  skulle  vi  binde  Hænderne  paa  den?  Jeg  hol- 
der ikke  af,  at  Hænderne  skulle  bindes  paa  mig,  og  jeg 
vil  endnu  mindre  binde  dem  paa  Andre;  men  det  er 
undertiden  godt,  om  der  er  visse  Grænser,  og  netop 
Konstneren  trænger  mange  Gange  til,  at  der  skal  være 
visse  Grænser,  indenfor  hvilke  han  arbejder,  at  Stødet, 
det,  som  bevæger  ham,  kommer  udenfra;  er  der  Noget  i 
ham,  vil  det  nok  gjøre  sig  gjældende  alligevel.  Det  er 
ganske  sikkert,  at  der  er  Konstnere,  der  ligne  disse  sen- 
sitive Planter,  som  lukke  sig  ved  enhver  Berøring.  Konst- 
nere, der  ere  saaledes,  maa  vi  respektere;  lad  dem  be- 
holde deres  Frihed,  lad  dem  arbejde  som  de  bedst  kunne! 
Men  der  er  andre  Konstnere  —  og  mange  Gange  er  det 
de  bedste  og  betydningsfuldeste  —  som  ønske  at  blive 
tilskyndede,  at  blive  opfordrede,  for  at  komme  til  at  ar- 
bejde. Vær  overbevist  om,  at  den  danske  Landsoldat  i 
Fredericia  var  aldrig  kommen,  hvis  der  ikke  var  kom- 
met   Opfordring    til    Konstneren    derom.      Men     det     er 

ingenlunde  min  Mening  at  Konstnernes  Omraade  paa 
nogen  Maade  skulde  indskrænkes.  Ingen  kan  glæde  sig 
mere  end  jeg  over  de  gamle  Digtere,  over  Homer,  over 
Bibelen  og  over  mange  nyere  Digtere.  Ingen  kan  mere 
end  jeg  glæde  sig  over,  at  Konsten  tilegner  sig  disse 
Skatte,  der  tilkøre  hele  den  dannede  Verden.  Her  kan 
ikke  være  Tale  om  at  udelukke  Noget;  men  Talen  er 
om,  at  Konsten  maa  søge  sin  bedste  Kilde  i  sin  nærmeste 

Omgivelse. 

Jeg  maa  vende  tilbage  til   hvad  jeg   begyndte  Fore- 
draget med,    idet  jeg  talte    om   det   Ejendommelige,   som 
gaar  igjennem   Naturen    og    igjennem    Folket  alle  Vegne, 
hvor  Konsten   er  kommen  frem.     Det    er   den   første  Be- 
tingelse: Konstneren  maa  se   —  lad   os  her  sige  —  med 
.lanske    Øjne    endogsaa    paa    det    Fremmede,   for    virke- 
lig  at   kunne   præstere  Noget.      Jeg  kunde  fortælle  Dem 
mange    paafaldende    Træk;    men    jeg    skal    blot    tage    et 
eneste.      Mine    Tilhørere  vide,   at  Hollænderne,   de   hol- 
landske  Landskabsmalere,    dele    sig   i   to    store   Klasser. 
Den  ene  Klasse,    der    gik    til    Italien    og    vendte    tilbage 
med  Hoved  og  Sind  fyldte   af  dejlige  Indtryk    fra  Syden, 
malede    sydlige    Billeder;   det    var    Skolen    i   Utrecht    og 
Leyden,  det  var  Folk  som  Swaneveld,  Both,  Carl  Dujardin 
og  Berghem.  Det  er  nu  mærkeligt  at  se,  hvor  ensartede,  hvor 
enstonige    disse    Konstnere    bleve    i    Modsætning    til    de 
Malere,  der  havde  valgt    deres   eget  Fødeland    med    dets 
langt  fattigere  Natur,    med    den  meget    mere    skyede    og 
kolde,    taagede    Luft,    til    Gjenstand    for    deres    Billeder. 
Det    er  mærkeligt,   hvorledes  hine    dvæle  ved  Erindringen 
om  de  solklare  Dage,    og  selv  den  Rappeste  af  dem,    en 

Mand  som  Berghein,  tilsidst  bestandig  gjentager  sig  selv, 
fordi  han  kun  havde  de  gamle  Modeller,  som  han  havde 
tegnet  dernede,  de  gamle  Erindringer  at  holde  sig  til, 
medens  der  derimod  til  Trods  for  det  paa  en  anden 
Maade  Enstonige  i  Billeder  som  Ruisdaels  og  Hobbemas 
dog  ved  nøjere  Undersøgelse  fremtræder  et  spillende  Liv  og 
bestandig  nye  Momenter  af  Naturlivet;  hvilken  Ynde,  hvilken 
ægte  Skjønhed  er  der  ikke  i  denne  skyfulde  Luft,  i  disse  Trær, 
som  undertiden  minde  os  om  vore  forkrøblede  Ege-  og 
Bøgetræer!  Sjeldent  se  vi  Egene  i  ejendommeligere  Træk. 
Se  blot,  hvilket  Liv  disse  Mestere  fremkalde,  fordi  de 
have  lagt  Mærke  til  den  Maade,  hvorpaa  Lyset  spiller 
paa  de  grønne  Sletter  ved  Haarlem  eller  imellem  de  ens- 
farvede, graa  Duner.  Sammenligne  vi  dem  med  Italienerne, 
saa  ville  vi  straks  kjende  Hollænderne;  det  Ejendomme- 
lige stikker  frem.  Saaledes  vil  ogsaa  den  danske  Konst- 
ner,  naar  han  først  har  faaet  Øjet  op  for  det  Maleriske, 
det  Plastiske  i  sine  Omgivelser,  naar  han  kan  staa  som 
ægte  national  Konstner,  deri  finde  en  rig  Kilde  til  at  se 
det  Fremmede  i  et  nyt  Lys.  Det,  som  glæder  os  saa 
meget  i  den  moderne  Konst,  er,  at  vi  se  de  mangfoldige 
Maader,  hvorpaa  det  samme  Emne  gaar  igjennem  de  for- 
skjellige  Folks  Individualiteter:  hvorledes  Italienerne  be- 
handle den  hellige  Historie,  hvorledes  Hollænderne  be- 
handle den,  hvorledes  Livet  træder  frem  i  Stilen.  I 
Norden  som  alle  andre  Steder  maa  Samtidens  Liv  med, 
for  alvorligt  at  udfylde  Konsten.  Altsaa,  mine  Tilhørere, 
der  er  ingen  Skranker  sat.  Lykkes  det  den  Konst, 
der  har  begyndt  at  spire,  ret  frodigt  og  frisk  at  udfolde 
sig,  saa  vil  der  ikke  derved  være  sat  nogen  Grænse  for, 
at  jo  ogsaa  hele  den    øvrige  store  Konstkreds    af   og    til 

kan  blive  trukket  ind  med,  alt  eftersom  Lunet  og  Lysten 
og  Beaandelsen  kommer  over  vore  Konstnere.  Men  det 
kunne  vi  være  overbeviste  om,  at  saa  vil  ogsaa  alt  det 
Fremmede,  det  Antike  som  det  Moderne,  som  vore  Konst- 
nere ville  optage  og  gjengive,  alligevel  alle  Vegne  bære 
Præget  af,  at  det  er  dansk  Konst. 

Mine  Tilhørere  kunne  spørge  mig,  hvorfor  jeg  taler 
om  dansk  Konst,  hvorfor  ikke  om  norsk  og  svensk  Konst, 
om  jeg  da  ingen  Følelse  har  for  vore  Naboer.  Jo,  det 
har  altid  fornøjet  mig  at  se,  hvorledes  Normanden  Dahl, 
hvem  vi  paa  en  Maade  have  nogen  Del  i  —  her  vandt 
han  sin  Uddannelse,  og  han  gik  herfra  som  en  allerede 
dygtig  Konstner  til  Tyskland  — ,  hvorledes  han  med 
inderlig  Hengivenhed  hang  ved  sit  Fødeland.  Som  ung 
Mand  kom  han  herned,  som  Malersvend,  og  i  mange 
Aar  saa'  han  ikke  sit  Fødeland;  men  Erindringen  fore- 
svævede ham,  og  naar  han  malede  Klipper  og  Vandfald, 
kunde  man  ogsaa  spore,  at  han  ikke  længe  havde  set 
dem;  men  selv  om  man  i  hans  Billeder  kan  paavise 
Fverdingen,  som  han  sværmede  for,  kan  man  ogsaa  paa- 
vise Dahl.  Han  gik  som  moden  Mand  til  Tyskland  og 
vendte  tilbage  til  Norge,  og  skjøndt  vi  have  dejlige  Prø- 
ver i  vort  Galleri,  som  vise,  at  han  forstod  at  male 
danske  Egne,  vare  dog  norske  Fjelde  og  Fosserne  der- 
oppe det,  han  helst  malede.  Skulde  man  nu  ikke  kunne 
trlæde  sig  derover?  Skulde  man  ikke  kunne  glæde  sig 
over  enhver  stor  og  dygtig  Konstner,  som  Sverig  og 
Norge  frembringer?  Hvor  herligt,  om  engang  et  saadant 
trefoldigt  Liv  i  Norden  kunde  vokse,  som  i  al  gj ensidig 
Berøring  kom  til  at  bære  ét  fælles  Stempel,  selv  om 
man  kunde  udsondre  de  tre  Elementer!     Men,    mine  Til- 

hørere,  det  er  ikke  det,  jeg  vil  dvæle  ved;  det  er  ikke 
det  første  Fornødne.  Tror  mig !  den  sikreste  og  retteste 
Vej  til  bestandig  at  komme  i  nærmere  og  nærmere  For- 
bindelse med  vore  Brødre  i  Sverig  og  Norge,  er  at  hævde 
os  selv  som  Danske,  ogsaa  i  vor  Konst  at  gjøre  vor 
Nationalitet,  vort  Land,  vore  Sagn  gj ældende,  at  vise,  at 
vi  ikke  behøve  at  bruge  fremmede  Fjer  for  at  smykke 
os  med.  Det  er  en  alvorlig  Sag  for  os  i  alle  Retninger. 
Hvor  mørk  og  truende  Fremtiden  end  kan  se  ud,  maa 
vi  aldrig  slippe  den  Tanke,  at  den  legemlige  Død  og 
Undergang  ikke  er  den  værste ,  at  der  er  en  aandelig 
Undergang,  som  vi  skulle  grue  for  fremfor  Alt,  og  at 
der  er  intet  bedre  Middel  til  at  kjæmpe  som  Mænd  imod 
denne  aandelige  Undergang,  end  at  hævde  vor  ejen- 
dommelige Nationalitet,  at  vise  i  enhver  Retning  med 
Sindighed,  med  Beskedenhed,  men  med  Fasthed:  vi  bære 
ikke  alene  Navnet  af  et  Folk ;  vi  ere  et  Folk. 


in. 

Konsten  i  Danmark  i  den  sidste  Halvdel  af 
forrige  Aarhundrede. 

Foredrag  i  Studenterforeningen  1859. 

(Ea  tidligere  holdt  Forelæsning   over  dansk  Konst  før  1754  eksisterer 

ikke,  lige  saa  lidt  som  en  Forelæsning,  der  omfattede  sammes  vtøere 

Udvikling  i  det  19de  Aarkundrede.) 

JlLine  Herrer!  Det  er  nu  allerede  Aar  og  Dag  siden 
jeg  havde  den  Fornøjelse  at  være  sammen  med  Dem, 
men  jeg  haaber,  at  i  det  mindste  en  Del  af  Dem  vil 
huske,  at  vi  slap  ved  Konstakademiets  Stiftelse  1754. 
Denne  Stiftelse  er  egentlig  ikke  nogen  fuldstændig  Ny- 
hed; der  var  en  Konst  og  et  Konstakademi,  men  et 
Akademi,  som  ikke  var  kongeligt,  og  hvor  de  fleste  af 
Lærerne  vare  Udlændinge.  De  dygtigste  af  disse  vare 
døde  eller  gamle.  Der  skulde  altsaa  gjøres  noget  Nyt, 
det  hørte  med  til  Tidens  Fordring;  et  Konstakademi,  det 
var  det  eneste,  det  uundgaaeligt  nødvendige  Middel  til 
at  danne  Konstnere.  Det  18de  Aarhundrede  er  rigt 
paa  Akademier,  men  meget  fattigt  paa  Konst;  det  kunne 
vi  godt  sige  efter  et  halvt  Aarhundredes  Forløb,  da  vi 
med  større  Rolighed  og  Klarhed  kunne  overse  Forholdene. 
Konstnerne  fik  nu  et  kongeligt  Slot    at    bo    paa  i  Stedet 

tor  den  private  Gaard  bag  Børsen.  Akademiet  kom  til 
at  hedde  det  kongelige  Konstakademi  for  Skildrere, 
Billedhuggere  og  Bygmestre,  og  der  blev  i  Løbet  af  de 
følgende  Aar  indkaldt  (dels  var  man  nødt  dertil,  og  dels 
traf  det  sig  saaledes)  et  Par  meget  bekjendte  Konst- 
nere,  saa  det  er  naturligt,  at  Akademiet  tik  ligesom 
større  Anseelse;  hvortil  ogsaa  det  Moment,  der  vel 
kunde  kaldes  det  allervigtigste,  bidrog,  nemlig,  at  disse 
Konstnere  kom  til  at  knytte  Akademiet  til  de  betydelige 
Foretagender,  som  den  Gang  fandt  Sted.  Man  var  nemlig 
endnu  ikke  bleven  kjed  af  at  bygge.  Jeg  véd  ikke,  om 
jeg  sidste  Gang  nævnede,  at  i  Anledning  af  Jubelaaret 
for  den  oldenborgske  Stammes  Regjering  blev  her  den 
Del  af  Byen,  som  vi  nu  saa  sjeldent  høre  nævne  med 
det  Navn,  »Frederiksstad«,  anlagt,  d.  v.  s.  Bredgade, 
Amaliegade  og  Amalienborg  Plads.  Inden  1764  vare 
Amalienborgpladses  Bygninger  opførte  for  privat  Regning 
af  en  fremmed  Bygmester,  Eigtved,  den  Mand,  som  var 
bestemt  til  at  skulle  være  Præsident  for  det  nye  Akademi 
paa  Charlottenborg.  Endogsaa  Planen  var  lagt,  og  Pæle 
nedrammede  paa  Pladsen  til  den  nye,  store  Kirke,  Marmor- 
kirken, men  alligevel  fik  det  hele  Foretagende  først  sin 
rette  Betydning,  da  Eigtved  døde.  Nu  skulde  nemlig  en  ny 
Plan  til  Marmorkirkens  Bygning  følges;  og  dertil  kom, 
at  der  paa  Amalienborg  Plads  skulde  rejses  en  Æres- 
statue  til  Forherligelse  af  Kongen.  Til  Udførelsen  af 
disse  to  store  Foretagender,  af  hvilke  det  sidste  hørte 
til  en  Klasse,  der  den  Gang  var  fælles  for  hele  Evropa, 
medens  det  første  maaske  kun  passede  her  til  Lands, 
iiavde  man  indkaldt  de  fremmede  Konstnere,  Jardin  og  Salv, 
der    nylig    var    bleven   optagen    i    det    franske    Akademi. 

Der  er  maaske  mange   af  mine  Tilhørere,    som  hos  Gip- 
serne have  set  en  Figur,    som  forestiller  en  Slags  Satyr, 
der  kommer  med  en  Ged,  han  har  kastet  over  Skulderen, 
idet  han  holder  den  i  Benene;  det  var  Salys  Receptions- 
stykke  til  det  franske  Akademi,    og   desuden    havde    han 
udført  en  stor  Æresstatue  for  Ludvig  den  15de.    Det  var 
altsaa  en  Mand,    der    bragte    et    meget    godt  Navn    med 
sig     hertil.       Den    Konstner,    der     grundlagde    Marmor- 
kirken (det  var  maaske  ikke    den  Gang  beregnet,  at  den 
skulde  være  af  Marmor)    var  Michael  Henri  Jardin,    som 
paa  Salys  Anbefaling  kom  herind.     Disse  to  Mænd,   som 
udmærke  den  første  Periode    af   vort  Konstakademi,    be- 
tegne   en   god    gammel  Tid    eller    en    slem    gammel  Tid, 
ligesom  man  vil.     Der  var  et  Røre  i  Tiden,  og  mine  Til- 
hørere ville  forstaa    mig,    naar    jeg  fører  Dem    et  Skridt 
fremad.     Et  Aar    efterat  Konstakademiet    var  stiftet    her 
i  Byen,  kom    Johannes  Winckelmann    til  Rom    og    boede 
den  første  Vinter  sammen  med  en  dansk  Konstner,  Wiede- 
welt,  som  var  kommen  dertil  fra  Paris,    hvor    han  havde 
søgt  sin  Uddannelse,  endnu  førend  Konstakademiet    eksi- 
sterede.    Winckelmann  betegner   et  Omslag,    skjøndt  han 
ikke  var  Konstner,   men  Forfatter,    et  Omslag,    som    be- 
buder   den    nye  Tid.     Alt,    hvad    der    var    overantvordet 
fra  den  tidligere  Periode,  døde  hen,  skjøndt  det  ikke  var 
muligt  i  Italien  helt  at  forkaste  den  gamle  kirkelige  Tra- 
dition; ikke  engang  Mengs    eller  Battoni   formaaede    det, 
hvor  stærkt    de    end   vare    paavirkede    af   det  Nye,    som 
kom  frem.     Rom  havde  desuden    for  lang  Tid    siden  op- 
hørt   at    være    en  By,    der    var  Udgangspunktet    for    nye 
Retninger.     Ludvig    den    14de    var  Konstnerven,    og    det 
franske  Akademi    havde  saa  at  sige    sendt    sine  Straaler 

over  hele  Evropa;  men  det  fordunklede  kun  Rom,  for 
saa  vidt  det  gjaldt  om  at  skabe  noget  Nyt,  og  Rom  stod 
ikke  desmindre  i  sin  fulde  Glorie,  med  Glansen  fra  den 
antike  og  den  moderne  Konst  om  sine  Tinder.  Og  nu 
vækkes  paa  én  Gang  —  ikke  ved  nogen  Konstner,  men 
ved  en  Forfatter,  en  Ordets  Mand,  Winckelmann,  en 
større  Deltagelse  for  den  antike  Konst,  der  nu  overalt 
staar  paa  Dagsordenen,  og  ikke  alene  faar  en  reprodu- 
cerende Indflydelse,  men  ogsaa  træder  frem  som  aner- 
kjendt  i  og  for  sig.  To  Aar  før  Winckelmann  døde,  ud- 
kom Lessings  Laokoon  i  Tyskland  og  voldte  der  en  hel 
Revolution.  Jeg  tør  imidlertid  sige,  at  i  Konsten  har 
den  Intet  frembragt;  den  er  fuld  af  interessante,  livlige, 
skarpsindige  Paradokser,  men  i  det  Væsentlige  forbliver 
den  aldeles  uden  Virkning  trods  Alt,  hvad  man  derom 
siger  og  har  sagt;  og  det  kunde  ikke  være  anderledes, 
thi  man  ser  tydeligt,  at  skjøndt  den  er  udgaaet  fra  en 
Mand,  der  er  saa  rigt  begavet  —  vistnok  en  af  Tysk- 
lands mest  begavede  Mænd  — ,  saa  kommer  den  med  al 
sin  Skarpsindighed  dog  ikke  videre  end  til  at  sønder- 
lemme det,  som  alene  den  kan  fatte  i  sin  fulde  Betyd- 
ning, der  ret  har  set  paa  et  Konstværk  og  er  bleven 
gjennemtrængt  deraf.  I  Frankrig  udtalte  Diderot,  den 
aandrige ,  desværre  nu  altfor  glemte  Forfatter,  sig  i 
samme  Retning  og  prøvede  en  Dyst  med  Maleriets  Pa- 
rykstil. Ligeledes  optraadte  paa  denne  Tid  i  Hogarth 
en  ægte,  betydningsfuld  Konstner;  vel  kunde  han  ikke 
maale  sig  med  Hollænderne  i  Alt,  hvad  der  angik  det 
Maleriske  i  strengere  Forstand,  men  alligevel  er  Hogarth 
en  sand  Maler,  thi  man  maa  ikke  forglemme,  at  naar 
man    ej    har    set    selve    hans    Malerier,    saa    har    man    i 

Grunden  et  meget  ufuldstændig  Kjendskab  til  ham:  og 
det  er  derfor  dobbelt  charakteristisk,  at  en  Mand  som 
Lichtenberg,  en  saa  aandrig  Forfatter,  ikke  følte  sig  ge- 
neret af  at  lade  Hogarths  Værker  stikke  af  en  middel- 
maadig  Konstner  og  saa  sende  disse  slette  Kopier  ud  i 
Verden  med  den  brede,  og,  man  kan  ej  nægte  det, 
undertiden  vittige  Fortolkning;  der  var  naturligvis  neppe 
Skygge  tilbage  af  selve  Konstværkerne. 

Nu  begyndte  den  usalige  Skrivetid,  den  Tid,  hvor 
Alle  langt  hellere  vilde  læse  Beskrivelserne  over  et  Konst- 
værk  og  hellere  høre  dybsindige  Forklaringer  derover  og 
lade  sig  kildre  af  dem,  end  dvæle  ved  Konsten  selv. 
Det  var  en  farlig  Tid,  og  vore  Naboer,  Tyskerne,  be- 
gyndte med  de  konstneriske  Tidsskrifter  en  ny,  tildels 
meget  kjedelig  Periode.  Det  var  Ordet,  der  løftede  Konsten,  i 
al  Fald  Konstens  Renommé;  Konsten  selv  blev  staaende. 
Og  det  er  mærkeligt  at  se,  selv  om  vi  gaa  fra  den  ene 
Ende  af  Evropa  til  den  anden,  hvorledes  de  Navne ,  der 
i  Perioden  fra  1765 — 84  ere  berømte,  ikke  tilhøre  Konst- 
nere,  men  Forfattere  som  Winckelmann  og  Lessing;  i  selve 
Konsten  er  derimod  David  den  første,  som  vækker  en 
ny  Interesse. 

Det  var  altsaa  ikke  heldige  Vilkaar,  hvorunder  det 
danske  Konstakademi  blev  stiftet,  —  det  var  en  Overgangs- 
periode. De  to  Mænd  Jardin  og  Salv,  hvis  Virksomhed  her 
hjemme  jeg  før  omtalte,  hørte  aldeles  til  den  forsvundne 
Tid,  men  faa  Aar  efter  se  vi  nogle  af  de  mest  be- 
tydende Professorer  ved  Konstakademiet  stærkt  berørte  af 
den  nye  Periode.  Som  det  altid  gaar  i  en  saadan  Over- 
gangstid, saaledes  gik  det  ogsaa  i  forrige  Aarhundrede, 
at  selv  de,  som  helst  vilde  følge  det  Nye,  fordi  de  følte, 

at  der  var  noget  Sandt  og  Dygtigt  deri,  havde  ikke  Evne 
dertil;  de  sank  tilbage  og  bleve  ved  at  gaa  i  den  gamle 
Kredsgang.  I  andre,  ydre  Henseender,  var  unægtelig 
Konstakademiet  truffet  ind  paa  en  heldig  Tid.  Vi  havde 
Fred  og  beholdt  den;  og  i  Løbet  af  50Aar,  fra  1754  ind- 
til i  Begyndelsen  af  dette  Aarhundrede,  skete  den  ene 
vigtige  Forandring  efter  den  anden,  som  alle  mere  eller 
mindre  vare  til  Fordel  for  Konsten.  Bønderne  bleve  frie, 
vi  havde  Trykkefrihed,  der  kom  nyt  Liv  i  vor  Literatur, 
der  kom  Velstand  i  Landet,  og  Rigdom  blandt  Kjøb- 
mændene ,  hvorimod  rigtignok  Adelen  forarmedes  mere 
og  mere ;  Industrien  fik  brudt  sig  en  Bane  —  men  den 
var  desværre  bygget  paa  falsk  Grund ,  og  maatte 
sygne  hen. 

Naar  vi  nu  gaa  over  til  de  to  Arbejder,  der  skulde 
forherlige  Konstakademiets  første  Periode,  nemlig  Marmor- 
kirken og  Frederik  den  Femtes  Statue,  se  vi,  at  Marmor- 
kirken aldrig  blev  til  Noget,  men  blev  staaende  paa 
Halvvejen.  Man  byggede  endnu  bestandigt,  man  blev 
aldrig  træt;  Christiansborg  Slot  var  ikke  færdigt,  Ridder- 
salen manglede,  og  dog  begyndte  man  paa  noget  Nyt, 
paa  et  saa  kolossalt  Foretagende  som  en  Kirke,  hvortil 
man  skulde  hente  Marmorstenene  fra  Norge*),  og  det  i 
et  Omfang  og  i  en  Højde,  og  udstyret  med  en  Pragt, 
som  overgik  Alt.  Det  Største,  man  hidtil  havde  hart 
her,  var  Intet  imod  denne  Marmorkirke,  hvis  ydre  Kup- 
pel skulde  være  af  Træ,  beklædt  med  Metal,  og  som 
skulde  løfte  sit  Spir  264  Fod  over  Grunden.    Og  Kuppelen 


')  Det  har  siden  vist  sig,    hvor  slette  Stenene    vare,    da  mange    af 
dem  allerede  nu  ere  hensmuldrede. 

stod  ikke  alene,  men  den  havde  paa  Siderne  to  Taarne, 
som  vare  forenede  med  den;  man  kunde  for  faa  Aar 
siden  endnu  se  Fundamentet  til  det  ene  Taarn. 

Mine  Tilhørere  kunne  faa  en  Forestilling  om,  hvor- 
ledes denne  Bygning  hæver  sig,  ved  paa  Jardins  Opstalt 
at  se  de  anselige  fremspringende  Portaler  med  deres 
sture  Gavle  med  de  rige  Relieffer,  og  lægge  Mærke  til, 
hvorledes  herover  den  mægtige  Cylinder  rejser  sig 
som  et  Rundtempel  paa  det  trinformige  Fundament; 
den  er  omgivet  af  24  Søjler,  paa  hvis  Architrav  den 
egentlige  Kuppel  hviler  med  sin  Tambour,  der  er  smyk- 
ket med  Figurer  mellem  Vinduerne,  og  allerøverst  krones 
Kuppelen  af  en  Lanterne.  Den  indre  Kuppels  Højde- 
punkt naar  ikke  længere  end  til,  hvor  den  ydre  Kuppels 
Runding  begynder,  og  dog  vilde  Rundetaarn  kunne  staa 
under  dens  Hvælving.  Denne  Bygning  skulde  nu  ud- 
smykkes. Foruden  de  to  Relieffer  skulde  den  have 
Marmorstatuer  rundt  om  sig,  baade  paa  den  nederste  og 
øverste  Omgang,  og  naturligvis  alle  kolossale;  der  skulde 
være  baade  store  og  smaa  Profeter,  Apostle  og  hele 
Rækker  af  Mennesker  og  Dyr,  bibelske  og  historiske 
Allegorier,  Moses  og  Aron,  og  hvad  véd  jeg?  og  man 
havde  allerede  udpeget  den  Mand,  som  skulde  gjøre  dem; 
det  var  ham,  som  var  truffet  sammen  med  Winck elmann 
i  Rom,  nemlig  Johannes  Wiedewelt,  men  som  dog  ikke 
kom  til  at  udføre  en  eneste  Figur.  Thi  i  Aaret  1770 
fandt  man,  at  man  havde  udgivet  for  mange  Penge  til 
Kirken;  Konstneren  afskedigedes  og  vendte  tilbage  til 
Frankrig,  rigt  dekoreret,  medens  hans  Værk  forblev  i 
den  ufuldendte  Stand,  hvori  vi  nu  se  det.  Og  da  Hars- 
dorff    gjorde    et  Forslag,    hvorved  Ruinen    kunde    komme 

til  at  staa  —  ikke  som  et  Vidne  om  Mangel  paa  Fore- 
tagelsesaand,  men  hvorved  den  kunde  faa  den  Charakter, 
som  var  anlagt  i  den,  uden  Overdrivelse,  og  det  for  to  , 
Tønder  Guld,  da  var  Sparsommelighed  indtraadt,  da 
kunde  det  ikke  ske;  den  maatte  blive  staaende,  som 
den  var. 

Frederik  den  Femtes  Billedstøtte  kom  dog;  men 
hvordan  kom  den?  Stærkt  beskaaren.  1753  kaldtes 
Saly  herind,  og  han  har  i  1771  udgivet  en  lille  Piece 
paa  Fransk,  som  er  en  Beskrivelse  over  denne  Statue; 
den  indeholder  et  Par  Skizzer,  hvoraf  den  første  er  fra 
1755,  og  giver  en  Beskrivelse  af  den  oprindelig  paa- 
tænkte Skikkelse.  Denne  Skizze  var  approberet  af  Kong 
Frederik  den  Femte,  og  Forfatteren  fremstiller  Kongen 
omtrent  som  man  nu  ser  ham;  saa  vidt  var  han  enig 
med  sig  selv.  Men  omkring  paa  Fodstykket  var  der 
4  Medaillons  med  store  allegoriske  Fremstillinger  i  Re- 
lief: Kongens  Beskyttelse  af  Videnskab  og  Handel;  og 
nedenunder  var  der  kolossale  Figurer  af  18  Fods  Højde, 
paa  de  lange  Sider  Danmark  og  Norge,  og  paa  de  andre 
Oceanet  og  Østersøen,  udstyrede  med  passende  Attri- 
buter. Fra  disse  sidstnævnte  Grupper  skulde  der  fuse 
rige  Vandstrømme  ud  i  to  Kummer.  De  ser,  hvad  det 
var  for  et  pompøst  Arbejde,  der  var  paatænkt.  Men 
først  bleve  de  4  Statuer  samt  Springvandet  tagne  bort, 
og  derpaa  de  allegoriske  Relieffer,  saaledes  at  der  ikke 
blev  Andet  tilbage,  end  hvad  man  nu  ser :  Medaillonerne  med 
Indskrivter  og  Kongen  til  Hest.  I  ovennævnte  Piece  har  For- 
fatteren nøjagtig  gjort  sin  høje  Beskytter  og  Velynder  i  Frank- 
rig, til  hvem  Skriftet  er  stilet,  opmærksom  paa  ethvert  Punkt 
i  sit  Arbejde,    hvorfor    det  netop    er    gjort    saaledes,    og 

ikke  anderledes;  og  der  er  Træk  i  hans  Ræsonnement, 
som  ville  interessere  Enhver,  som  læser  denne  Bog,  og 
sammenligner  dem  med  Billedstøtten.  Han  havde  saaledes 
stor  Lyst  til,  at  Kongens  Hest  skulde  være  i  Bevægelse,  den 
skulde  galopere;  men  han  har  aldrig  før  bekymret  sig 
om  en  Hests  Gang,  og  da  han  nu  er  en  samvittigheds- 
fuld Konstner,  gaar  han  ned  i  Ridehuset,  taler  med  Be- 
riderne og  med  Kavalererne,  som  forstaa  at  tumle  en 
Hest;  og  han  ser  nu  selv,  at  saa  snart  en  Hest  galo- 
perer, skyder  den  sig  stærkt  frem  og  strækker  Bagbenene, 
saaledes  at  disse  ikke  kunne  bære  den,  hvorfor  han  maa 
have  en  Støtte  under  den,  og  det  vil  han  nødigt,  da  det 
ser  stygt  ud.  Nu  vel,  saa  maa  Hesten  stejle;  og  da 
opdager  han,  at  i  det  Moment,  den  gjør  det,  krummer 
den  alle  fire  Ben,  hvorved  han  mister  de  smukt  frem- 
springende Forben,  og  han  kan  heller  ikke  bruge  dette  Mo- 
tiv; han  maa  altsaa  have  Hesten  i  gaaende  Bevægelse. 
Han  moder  engang  Kongen,  formodentlig  paa  Slots- 
pladsen, og  der  er  en  Stimmel  af  Mennesker,  som  trænge 
sig  omkring  ham;  Folk  komme  med  Ansøgninger,  og 
Kongen  modtager  dem  Alle,  om  de  end  ere  nok  saa 
fattige.  Franskmanden  Saly  fortæller  her,  at  Mængden 
raaber:  »Du  er  vor  Fader«!  og  Kongen  svarer:  »Ja 
Børn,  I  ere  alle  mine  Børn«;  »og  jeg  blev  saa  rørt«,  for- 
tæller han  videre,  »at  jeg  maatte  gaa  hjem,  og  jeg  følte, 
nu  havde  jeg  fundet  det  rigtige  Moment,  som  jeg  skulde 
vælge.  Kongen  skal  ride  som  Folkets  Fader,  han  skal 
ride  saaledes,  at  han  strækker  Haanden  velsignende  ud; 
det  vil  gjøre  et  godt  Indtryk.«  Ja,  men  naar  Kon- 
gen skulde  tiltale  Folket  saa  smukt,  maatte  han  holde 
sig  forover,    og  da  han  gjør  en    saadan  Skizze,    og    viser 

den  til  de  Ridekyndige,  sige  de:  »Er  det  en  Rytter? 
han  er  jo  ude  af  Ballancen«  ;  og  nu  maa  den  ulykkelige 
Konstner  igjen  give  Kjøb.  Kongen  maa  ride  med  An- 
stand, det  følger  af  sig  selv;  men  hvad  skal  han  saa 
gjøre  med  den  højre  Haand?  Det  ender  da  med,  at  han 
ligesom  Ludvig  den  15de  faar  Kommandostokken  støttet 
imod  Laaret;  og  kort  og  godt,  efterat  han  har  gjort  alle 
de  Forsøg,  faa  vi  til  Syvende  og  Sidst  en  Statue  som 
Ludvig  den  14des  af  Girardon  eller  Ludvig  den  15des  af 
Bouchardon.  Unegtelig  er  der  megen  Dygtighed  i  Hesten; 
men  han  har  dog  ikke  kunnet  faa  den  til  at  staa  uden 
Støtte,  og  han  har  ikke  gjort  Regning  paa,  at  Tappen 
under  den  ene  Fod  støder  lige  saa  meget,  som  hvis  han 
havde  sat  Støtte  under  Hesten.  Det  er  ikke  saa  meget 
Hesten,  jeg  vil  anke  over;  man  kan  have  Noget  at  ind- 
vende imod  den,  den  kan  have  Mangler,  men  i  den 
føler  man  dog  en  Konstner,  som  har  gjort  sig  Regnskab 
for,  hvad  han  vil  udføre;  man  ser  tydeligt  et  livligt  og, 
om  jeg  saa  maa  sige,  et  uskyldigt  Naturstudium.  I  Kon- 
gen derimod,  hvis  lille,  spinkle  Figur  det  er  vanskeligt  at  om- 
skabe til  en  Herosskikkelse,  kommer  den  gode,  gamle 
Tid  til  Syne:  det  drejede  Hoved,  Imperatorstillingen  og 
den  snurrige  romerske  Paaklædning,  Alt  svarer  til  den, 
og  De  ville  gjertnnde  det  nøjagtigt  paa  Arbejder,  f.  Eks. 
af  Lairesse  fra  Ludvig  den  Fjortendes  Tid. 

Imidlertid  kommer  Johannes  Wiedewelt  hjem.  Han 
havde  altsaa  levet  med  Winckelmann  i  Rom,  og  da  man. hyp- 
pigt bruger  denne  til  at  hæve  Wiedewelt  med,  er  det 
interessant  at  gjøre  sig  bekjendt  med  en  Samling  af 
ikke  saa  ganske  faa  Breve  fra  ham  til  Wiedewelt.  De 
havde    levet    sammen    den    første  Vinter  i   Rom,    og    der 

havde  Wiedewelt  været  den,  som  lavede  Kaffe,  havde 
været  Kone  i  Huset;  og  det  minder  "Winckelmann  ham 
om  et  Aar,  før  hans  Livstraad  blev  overskaaret  i  Triest. 
"Wiedewelt  havde  indsuget  hele  Winckelmanns  Varme  for 
Antiken,  og  i  1762  udgivet  en  Bog :  »Tanker  om  Smagen 
i  Konsterne».  Skjøndt  han  ikke  er  Forfatter,  og  skjøndt 
der  i  hans  Værk  er  uklare  Forestillinger,  findes  der  dog 
et  Par  Steder,  som  det,  naar  Tiden  havde  tilladt  det, 
kunde  moret  mig  at  læse  op  for  Dem;  det  vilde  i  det 
mindste  have  interesseret  Dem  at  høre,  hvor  træffende 
og  smukt  han  har  skildret  den  moderne  Realisme  og 
den  antike  Idealisme,  som  gik  igjennem  flere  af  vore 
berømte  Konstneres  Arbejder  i  den  Tid.  Hovedtanken 
er  den,  at  Oldtidens  Konst  bør  være  Ledestjernen,  den 
ubedragelige  Ledestjerne  for  enhver  Konstner.  Først 
naar  han  har  studeret  Oldtiden,  maa  han  begynde  at 
tage  fat  paa  Naturen;  thi  naar  han  først  tager  fat  paa 
denne,  kommer  han  let  paa  Afveje.  Wiedewelt,  den  for 
antik  Konst  begejstrede  Mand,  kommer  hjem  1759,  gjør 
straks  sin  »hvilende  Herkules«  og  bliver  saa  sat  i  Arbejde. 
Jardin  var  i  Færd  med  Riddersalen,  som  var  i  den 
Fløj,  som  vendte  ud  mod  Ridebanen.  Den  gik  op 
gjennem  første  og  anden  Sal  og  gjennem  den  halve 
øverste  Etage.  Den  var  altsaa  større  end  den  nuværende 
Riddersal,  og  den  havde  et  Galleri  med  Søjler  og  Pilastre, 
og  desuden  var  der  mellem  Dørene  og  Vinduerne  rigelig 
Plads  til  Dekorationer.  Det  store  Loft  var  en  uhyre 
Flade,  som  skulde  udsmykkes  malerisk.  Mandelberg  var 
først  bestemt  til  at  overtage  dette  Arbejde;  men  det 
blev  snart  stillet  i  Bero,  og  senere  givet  til  en  anden 
Konstner,   medens  Wiedewelt  fik  Ordre    til    at  udføre  en 

i  høj  Grad  omfattende  plastisk  Dekoration.  Det  inaa 
næsten  synes  utroligt,  at  han  har  været  i  Stand  til  at 
gaa  ind  paa  Planen.  I  sine  forskjellige  Sujetter  inde- 
holdt den  en  Antydning  af  de  historiske  Billeder,  som 
skulde  komme:  12  Medailloner  med  Fremstilling  af  de 
vigtigste  Begivenheder  under  Kongerne  fra  Christian 
den  Første  til  Christian  den  Sjette,  og  forskjellige  Trofæer 
under  hver  Medaillon  især.  Det  var  det  rigtig  plastiske 
Dekorationsmaleri,  som  skulde  smykke  Riddersalens  Loft, 
og  endda  skulde  der  være  Malerier  oppe  paa  Galleriet, 
nede  ved  Gulvet  og  mellem  Vinduerne  og  de  smalle 
Døre,  som  førte  ind  til  Slottets  øvrige  Værelser. 

Men  det  var  endnu  ikke  nok.  Christian  den  Sjette 
var  død;  hans  Sarkofag  skulde  gjøres,  og  der  skulde 
desuden  foretages  betydelige  Forskjønnelser  i  Fredens- 
borg Have,  og  det  var  Wiedewelt,  som  var  bestemt  til 
at  udføre  dem.  De  drejede  sig  især  om  allegoriske  Fi- 
gurer. Mine  Tilhørere  kunne  for  en  stor  Del  se  Ud- 
førelsesmaaden  i  de  store  Grupper:  Persevs  og  Adro- 
meda,  Zefyr  og  Flora,  Anchises,  som  bliver  reddet  af 
Sønnen,  og  Paris  og  Helena,  imellem  hvilke  der  op- 
stilledes Trofæer,  som  ere  Efterligninger  af  antike  Mønstre 
i  Rom.  Disse  svære  Grupper  ere  i  en  Stil,  som  ikke 
i  fjerneste  Maade  minder  om  Antiken,  og  udførte  i  en 
simpel  Sten,  men  de  bleve  dog  roste  og  gjorde  en  stor- 
mende Lykke,  og  Wiedewelt  tik  snart  dannet  et  dygtigt 
Værksted,  som  maatte  udføre  Alt  efter  hans  Udkast, 
hvoraf  nogle  bleve  sete  paa  Kunstakademiets  Udstillinger. 
Endelig  maa  endnu  nævnes  de  store  dekorative  Grup- 
per: Danmark  og  Norge,  fremstillede  i  kvindelige  Skik- 
kelser,  der   staa   paa  begge    Sider    af  Fredensborg  Slot, 

og  som  ligeledes  vandt  meget  Bifald.  Thi  netop  saa- 
danne  Arbejder  som  disse  og  som  Saly's  Frederik  den 
Femte  kastede  mere  Ry  af  sig  end  rene  Konstværker, 
og  Anlæg,  som  de  i  Fredensborg  Slotshave,  bleve  an- 
priste som  rene  xsonnalmønstre  af  Hirschfeld  i  »Theorie 
der  Gartenkunst". 

Ved  Siden  af  alt  dette  Gammeldags  og  under  Øjnene 
af  den  Konstner,  hvis  Mission  det  var  at  udfore  det  saa 
lovpriste  Antike,  sneg  en  ny  Tid  sig  ind,  hvis  første 
Spor  fremtraadte  i  Xormandsdalens  Figurer,  og  det  var 
en  Billed-  eller  Stenhugger  J.  G.  Grund,  som  var  kommen 
herind  i  Landet  fra  Sachsen,  der  var  bleven  udkaaret 
til  dette  Arbejde,  hvoraf  Afbildninger  bleve  udgivne 
1773.  Det  er  en  ny  Tanke,  der  i  dette  Forsøg  allerede 
træder  mere  bestemt  frem,  men  desværre  er  Udførelsen 
under  al  Kritik,  og  den  kan  ikke  engang  forsvares  med 
at  kaldes  barnlig,  thi  har  den  for  meget  af  Barnet  ved 
sig,  er  det  snarest  af  dets  Uvidenhed.  Og  dette  Ud- 
førelsens, Haandfærdighedens  lave  Standpunkt  kan  aller- 
mindst nu  oversees,  efterat  Figurerne  ere  oversmurte  med 
Oliefarve  adskillige  Gange,  saa  mange  af  dem  se  ud 
som  om  de  led  af  en  ulægelig  Vattersot.  Men  de  ere 
alligevel  et  godt  Tidens  Tegn. 

Det  største  Arbejde,  som  Wiedewelt  i  denne  Periode 
gjorde,  var  Frederik  den  Femtes  Gravmonument.  Man  saa' 
Modellen  til  det  i  halv  Størrelse  paa  Salonen  1778,  og 
selve  Monumentet,  der  er  stukket  meget  smukt  af  Clemens, 
var  fuldt  færdigt  fra  Konstnerens  Haand  et  Par  Aar 
efter,  og  stod  nu  i  mange,  mange  Aar  i  Kjælderen  i 
Materialgaarden,  fordi  Gravkapellets  Fuldførelse  stadigt 
lod  vente  paa  sig.     Ogsaa  i  dette  Værk,  som  er  TViede- 

welts  mest  ansete  og  største,  føle  vi  den  gamle  Smag. 
Der  er  i  det  hele  Arbejde  noget  Kj edeligt  og  —  ja  jeg 
véd  ikke,  hvad  jeg  skal  kalde  det  —  Møbelagtigt.  Wiede- 
welt  blev  fordærvet  ved  at  skulle  levere  disse  smaa 
Mindestøtter  i  Jægerpris  Have  og  ved  at  blive  brugt  ved 
alle  Lejligheder  som  Architekt,  og  kunde  ikke  komme 
ud  over  disse  daarlige  Former,  som  meget  mere  lugte 
af  Snedkeren  end  af  Architekten,  og  det  gaar  igjennem 
en  Del  af  hans  Arbejder.  Støtten  med  Kongens  Me- 
daillon  ser  ud  som  om  den  voksede  op  bagved  Sarko- 
fagen; den  vil  ikke  ret  forbinde  sig  med  det  Andet, 
trods  det  rige  Tæppe,  som'  ligger  foran.  Hertil 
kommer  den  kjedelige  Opstilling  af  Figurerne  og  at  de 
to  kolossale  Kvinders,  Danmarks  og  Norges,  Smerte  er 
aldeles  utaalelig;  den  ene  sidder  som  de,  der  maa  para- 
dere ved  Kongens  Ligseng:  hun  sidder  selv  paa  Parade, 
uden  nogetsomhelst  Udtryk  af  Sorg  eller  Smerte.  Men 
det  var  et  enormt  Arbejde! 

Det  er  sørgeligt,  hvor  vi  se  Tegn  paa  Dygtighed 
og  Kundskab,  ikke  at  kunne  sympathisere  dermed;  men 
det  tilhører  for  os  altfor  udelukkende  Historien,  til  at  vi 
kunne  føle  os  hjemme  derimellem.  Der  er  straks  det 
Besynderlige,  som  maa  være  Dem  paafaldende,  naar  De 
tager  de  Grupper,  jeg  før  nævnte,  Danmark  og  Norge 
ved  Frederik  Femtes  Sarkofag  og  saa  bliver  ved  at  gjennem- 
gaa  hele  Rækken  af  Figurer  ved  Monumenterne  for 
Rosenørn  og  Bodenhoff,  ved  Frihedsstøtten,  o.  s.  v. ,  at 
De  intetsteds  træffer  Andet  end  lutter  kvindelige  Fi- 
gurer. Kun  ved  Receptionsarbejderne  til  Akademiet  var 
det  en  staaende  Regel  at  fordre  mandlige  Figurer;  der 
har  De  derfor  Arbejder  som  den  hvilende  Herkules,  eller 

en  Herkules  som  kaster  sig  paa  Baalet,  eller  Dommeren 
Minos,  som  endda  er  en  svag  gammel  Mand.  Og  se, 
saa  er  man  færdig  med  Hankjønnet  og  har  ikke  Andet 
tilbage  end  lutter  Kvinder  og  allegoriske  Figurer  —  hvad 
der  overhovedet  kunde  bruges  paa  Epitafier.  Her  havde 
Konsten  sin  egentlige  Virkekreds.  Frederik  den  Femte  sidder 
paa  sin  Malmhest,  omgivet  af  lutter  Sorger,  lutter  Døde; 
i  Modsætning  dertil  vilde  et  enkeltstaaende  Foretagende 
som  Xormandsdalen  i'aaet  stor  Betydning,  naar  det  havde 
været  givet  i  en  Konstners  Haand,  men  desværre,  det 
skete  ikke. 

Der  er  endnu  et  Punkt,  som  er  ejendommeligt  for 
det  Tidsrum,  vi  her  omtale,  og  som  gjør,  at  vi  kunne 
dele  denne  Periode  af  den  akademiske  danske  Konst  i 
to  store  Afsnit;  det  ene  gaar  fra  1754,  da  Akademiet 
blev  stiftet,  til  ind  i  Halvfjerdserne,  og  det  andet  Aar- 
hundredet  ud.  Det  er  omtrent  to  tilsvarende  Halvdele, 
hvoraf  vi  kunne  kalde  den  første  den  architektonisk- 
plastiske,  den  sidste,  i  hvilken  Malerkonsten  træder 
stærkere  frem  og  Plastiken  aldeles  i  Baggrunden,  den 
malerisk-architektoniske.  Maleriet  var  meget  svagt  re- 
præsenteret i  den  første  Halvdel  af  Perioden.  Vi  havde 
fra  1740  i  Svenskeren  Gustav  Pilo  en  Konstner,  som 
egentlig  mere  tilhører  os  end  Sverig,  thi  hele  hans  Virk- 
somhed faldt  her;  men  Sverig  har  et  af  hans  sidste  og- 
største  Arbejder.  Denne  Mand  var  begavet,  især  var 
han  en  Virtuos  med  sin  Pensel,  men  af  mange  af 
hans  Arbejder  kan  man  ane,  at  han  kunde  præstere 
Mere  end  det,  der  hører  til  den  blotte  Penselfærdighed. 
Men  han  skulde  male  alle  disse  Konger  og  Dronninger 
og  Lehnsherrer    i    deres  Atlaskes  Kapper    og  Fiskebens- 

skjorter,  og  der  gjorde  det  saa  godt  at  faa  disse  store 
Flader,  disse  kraftige  Halvskygger  i  de  Atlaskes  Folder. 
Det  lod  sig  bekvemt  og  flot  gjøre  med  en  bred  Pensel, 
hvad  han  nok  var  Mand  for;  og  han  vandt  almindelig 
Anerkjendelse.  Han  kom  imidlertid  i  Strid  med  Re- 
gi eringen,  fordi  han  modtog  en  svensk  Orden  uden  at 
have  Tilladelse  dertil,   og  forlod  Danmark    i  Aaret  1772. 

Ved  Siden  af  denne  havde  vi  ogsaa  Indfødte;  vi 
havde  Maleren  Peter  Als.  Han  var  den  Første ,  der 
vandt  Akademiets  store  Guldmedaille  1755,  Aaret  efter 
Akademiet-  Stiftelse.  Han  gik  til  Rom,  hvor  han 
levede  sammen  med  AVinckelmann  og  blev  en  Ven 
og  Lærling  af  Mengs ,  hvem  han  kopierede.  Paa 
Sånderumgaard  var  der  saaledes  en  Kopi  af  Als  efter  et 
stort  Billede  af  Mengs;  men  Als  var  en  ubetydelig  Konst- 
ner.  Flittig  og  stræbsom  var  han,  og  enkelte  Portræter  ere 
nette,  saaledes  er  Wiedewelt  ikke  uheldig  tænkt,  men  nogle 
af  de  bedste  ere  vist  forsvundne ;  der  var  i  sin  Tid  megen 
Tale  om  et  Portræt  af  Caroline  Mathilde,  idet  hun  be- 
slog  Livgardens  Fane,  men  ogsaa  det  er  forsvundet.  Det 
bedste  er  Schmettaus,  derimod  er  Jardins  og  et  Par  af 
de  andre  temmelig  tørre  og  kolde;  man  føler,  at  der  er 
noget  Smudsigt  og  Skyggeagtigt  deri  uden  Mengs  Pensel 
og  uden  den  hele  Afrunding,  som  Mengs  var  i  Stand  til 
at  give.     Han  døde  1776. 

Vi  havde  imidlertid  endnu  én  Konstner,  det  er  Mandel- 
berg, der  egentlig  er  en  født  Svensker,  fra  Stockholm. 
En  Xormand,  som  rejste  til  Paris  med  dansk  Under- 
støttelse, kom  til  Stockholm  og  tog  den  unge  Mand  med 
sig.  I  Paris  vakte  han  Opsigt,  blev  anbefalet  til  Frederik 
den  Femte,  hk  Rejsestipendium  og  forblev  som  dansk  Konst- 

ner  i  Udlandet,  indtil  han  kom  tilbage.  Man  har  af 
ham  seks  Billeder  af  Iliaden,  —  det  er  nogle  sørgelige 
Produkter  —  og  desuden  ogsaa  Bataillestykker,  hvorpaa 
vi  kunne  se  Prøver  i  Akademiet.  Skjøndt  disse  heller 
ikke  havde  Meget  at  sige,  vandt  han  dog  stor  Yndest, 
da  han  førte  sin  Pensel  med  en  vis  Lethed.  De  kjende 
vist,  m.  EL,  af  Navn  den  ansete  Konstner  Boucher, 
som  Diderot  traadte  op  imod  med  megen  Skarphed,  som 
han  egentlig  tilintetgjorde,  men  som  vedblev  at  være  i  stor 
Yndest  og  gik  under  Navn  af  Gratiernes  Maler  —  det  var  for 
Resten  nogle  hæslige  Gratier  — ,  ham  søgte  Mandelberg 
at  efterligne,  men  han  havde  ikke  det  Elegante  som 
Boucher.  Naar  man  gaar  ud  paa  Frederiksberg  Slot 
vil  man  let  kjende  Manden  alle  Vegne  over  Dørene,  og 
det  er  morsomt  at  sammenligne  ham  med  Frederik  den 
Fjerdes  Konstnere;  de  stikke  rigtignok  Mandelberg  ud.  Han 
er  flov,  men  let  og  uskyldig:  der  er  smaa  Børn,  som  ligge 
og  lege  med  Aks  og  andet  Lignende.  Denne  Mand  blev 
desuden  valgt  til  at  dekorere  Riddersalen  med  Kranse 
og  allegoriske  Figurer;  men  Mandelberg  har  mindre  Krav 
paa  vor  Opmærksomhed  som  Konstner  end  som  Lærer, 
som  Skoleholder.  Hos  ham  gik  flere  af  vore  dygtige 
Konstnere  i  Skole;  Clemens  og  Abildgaard  lærte  hos 
ham.  Det  var,  kan  man  sige,  den  gode  gamle  Tid,  og 
jeg  lægger  her  Vægt  paa  Ordet  »gode«.  Det  var  ikke 
kommet  saa  vidt  her,  at  de  egentlige  Konstnere  havde 
trukket  sig  tilbage  fra  Livet ;  det  uhelbredelige  Svælg, 
som  nu  ligger  imellem  Haandværkere  og  Konstnere,  eksi- 
sterede ikke  den  Gang.  Vilde  en  rig  Mand  have  sin 
Bygning  dekoreret,  gik  han  til  Mandelberg,  og  saaledes 
gik    man    mer  eller    mindre    ogsaa    frem    i    den  følgende 

Del  af  Aarhundredet.  Saa  brugte  han  unge  Folk,  der 
havde  Talent,  og  lod  dem  gjøre  Tegningerne;  ogsaa  en- 
kejte  Landskaber  faldt  for,  og  der  var  saaledes  god  Lej- 
lighed for  Konstnerne  til  at  øve  sig.  Desuden  brugte 
Konstneren  duelige  Malersvende  til  det  egentlige  An- 
strygerarbejde,  hvilket  Eleverne  forøvrigt  ogsaa  selv  havde 
lært,  og  som  de  havde  god  Gavn  af.  Lad  os  aldrig 
glemme,  at  flere  af  vore  dygtigste  Malere,  ligefra  Eckers- 
berg til  Skovgaard,  have  været  Malersvende;  det  har 
Noget  at  betyde.  Jeg  siger  ikke,  at  det  er  en  Nød- 
vendighed, men  jeg  siger  blot,  at  det  er  som  oftest  en 
Fordel.  Saa  vanskeligt  som  det  vil  være  mig  at  paa- 
pege noget  bestemt  Eksempel  derpaa  fra  den  ældre  Tid, 
saa  er  det  dog  faktisk;  og  jeg  kjender  Eksempler  fra 
en  senere  Periode,  som  have  interesseret  mig  at  se,  men 
de  forsvinde  efterhaanden  mere  og  mere.  Haandværkerne 
bleve  trukne  op  til  Konstnerne;  der  kom  derved  et 
Sving  i  begges  Virksomhed,  i  Stedet  for  at  de  nu  staa 
skarpt  begrænsede  overfor  hinanden.  De  enkelte  Mænd, 
der  havde  Lyst  til  at  bygge  og  dertil  vilde  benytte  Konst- 
nere,  behøvede  ikke  at  være  bange  for,  at  Udgifterne 
skulde  gaa  i  det  Utrolige;  nu  skyer  man  det,  eller  ogsaa 
mangler  den  finere  Sans. 

Vi  komme  nu  til  den  anden  Periode,  den  malerisk- 
architektoniske.  Skulde  jeg  nævne  noget  bestemt  Aarstal, 
vilde  jeg  være  i  Forlegenhed,  og  jeg  vilde  ved  at  til- 
stræbe Nøjagtighed  paa  flere  Maader  begaa  en  Fejl;  dog 
vilde  jeg  snarest  nævne  Aaret  1772,  thi  da  udkom  Peder 
Paars  med  Compositioner  af  Wiedewelt,  stukne  af  Cle- 
mens; det  er  maleriske  Compositioner.  Wiedewelt  var 
flersidig;    han   tegnede  overordenlig    meget,    componerede 

af  den  nordiske  Mythologi  til  Balders  Død,  som  ikke  er 
synderligt  heldigt,  og  saaledes  ere  heller  ikke  disse  Com- 
positioner.  Men  læg  Mærke  dertil :  det  er  noget  Be- 
tydeligt, der  her  kommer  frem  i  Peder  Paars  med  konst- 
nerisk  Udstyrelse;  og  naar  man  ser  hen  til,  hvad  der  er 
gaaet  foran  og  hvad  der  følger  efter,  vil  man  forbavses 
over,  at  et  saadant  Værk  har  kunnet  fremkomme  den 
Gang.  Ganske  sikkert  var  Wiedewelt  ikke  den  Konst- 
ner,  som  skulde  gjøre  det,  skjøndt  han  havde  Lethed  og 
Fantasi.  Vi  maa  desuden  først  se  Compositionerne  til 
Peder  Paars,  førend  vi  ville  tro,  at  det  er  et  Værk,  som 
egner  sig  til  konstnerisk  Behandling.  Hele  Peder  Paars, 
med  alt  det  den  er  saa  simpel  og  bevæger  sig  mellem 
Kræmmere,  gamle  Kjærlinger  og  lignende  Figurer  paa 
Anholt  og  Skagen,  spiller  i  den  luftige,  fantastiske  Ver- 
den, saa  at  det  skulde  være  en  egen  Konstner,  der 
skulde  være  i  Stand  til  at  bringe  disse  Tegninger  til 
Veje.  Vi  maa  bekjende,  at  lige  saa  vist  som  det  er  et 
ægte  dansk  Arbejde  og  danske  Figurer,  spiller  dog  i 
Satiren  hele  Oldtiden  derigjennem.  Nej,  det  var  ingen 
let  Sag;  den  blotte  Realisme  forskar  her  ligesaa  lidt 
som  den  eventyrlige  Fantasi,  der  svæver  udenfor  alle 
lokale  Grænser.  Det  er  maaske  en  stor  Ulykke  og 
ikke  uden  Betydning  for  at  vurdere  Tiden,  at  det,  som 
laa  saa  nært,  Holbergs  Komedier,  dem  fandt  man  ikke 
paa  at  levere  Tegninger  til  —  naar  jeg  undtager  en  en- 
kelt Vignet,  der  ikke  har  Noget  at  betyde  —  nej,  man 
valgte  Peder  Paars  1772  og  1789  Niels  Klim,  og  til  at 
udføre  Illustrationerne  til  Niels  Klim  tog  man  Abildgaard 
og  atter  den  udmærkede  Stikker  Clemens. 

Abildgaard  og  Clemens  vare  saa  godt  et  Valg,  som 
man  kunde  gjøre,  Niels  Klim  var  et  saa  uheldigt  Valg 
som  vel  muligt.  Niels  Klim  ligger  aldeles  udenfor  Kon- 
stens  Sfære.  Det  er  interessant,  naar  Holberg  vil  led- 
sage Niels  Klim  med  virkelige  Portræter  af  de  Martinianer 
og  Potuaner,  men  at  lade  Konsten  komme  og  behandle  dette 
Emne,  gaarikke.  Med  alt  det,  at  disse  Arbejder  saaledes 
ikke  kunne  kaldes  heldige,  bebude  de  dog  den  nye  Tid; 
vi  blive  dragne  ud  af  denne  Portrætverden,  vi  komme 
ud  fra  alle  disse  kvindelige  symbolske  Skikkelser,  ind  i 
en  anden  Figurverden:  jeg  kunde  maaske  nævne  Aaret 
1775  eller  1778  som  det  rette  Aarstal  at  begynde  med. 
Det  er  da,  at  Abildgaard  maler  sin  saarede  Philoktet  og 
lader  Billedet  se  her  i  Kjobenhavn  ;  dette  Billede  kjende  vi 
Alle,  det  hænger  oppe  i  Galleriet.  Abildgaard  havde 
forberedt  det  med  megen  Omhu  og  lagde  selv  megen 
Vægt  paa  det.  Hans  Navn  staar  derpaa  helt  ud  med 
græske  Bogstaver  og  endda  nedenunder  Abildg.  pinxit. 
Det  gjorde  stormende  Lykke,  men  naar  vi  se  paa  den 
Maske,  som  det  i  Virkeligheden  er,  paa  denne  knækkede 
Ryg,  saa  blive  vi  utaalmodige;  og  saa  dette  gule  Lys! 
Det  er  vel  muligt,  at  Lyset  oprindeligt  ikke  har  været 
saa  gult,  der  er  maaske  sket  en  Forandring,  men  selv 
bortset  derfra,  saa  er  det  dog  kun  en  maadelig  Figur. 
Men  se  saa,  hvorledes  den  staar  paa  dette  luftige  Rum, 
hvorledes  denne  Arm,  der  bøjer  sig  ud  og  griber  om 
Foden,  er  modelleret!  Have  vi  havt  en  Konstner,  der 
senere  har  været  i  Stand  til  at  modellere  en  Arm  med 
alle  Enkeltheder  saaledes  udprægede?  Naar  vi  se  paa 
Laaret,  paa  Benet,  hvad  er  der  da  ikke  for  en  Kraft? 
naar  vi  se  paa  det  plettede  Dyreskind,  hvor  er  det  bredt 

og  dejligt  gjort?  Kan  det  undre  os,  at  saadanne  For- 
trin maatte  vække  Forbavselse,  ja  en  ganske  enorm  Be- 
gejstring? Det  følgende  Aar  leverede  Abildgaard  sit 
Billede  »Svend  Tveskjæg,  der  løskjøbes  af  de  danske 
Kvinder«.  Kvinderne  og  selv  Børnene  komme  med  deres 
Smykker  for  dermed  at  løskjøbe  deres  Konge.  Naar 
vi  nu  vilde  gaa  løs  paa  det  egentlig  Konstneriske,  saa 
er  der  store  Mangler;  Børnene  se  saaledes  ud  som  for- 
mindskede voxne  Mennesker,  som  Lilleputter.  Men  paa 
den  anden  Side  er  der  den  samme  Dygtighed;  der  er 
flere  af  disse  Figurer,  som  i  malerisk  Henseende  ere  dej- 
ligt gjorte;  der  er  Dybde  og  Luftighed  i  Opstillingen. 
Denne  Mand,  som  har  malet  dette,  skal  jo  nu  naturlig- 
vis dekorere  Riddersalen,  han  skal  supplere  den  ma- 
leriske Udstyrelse  og  fuldstænddiggjore  Wiedewelts  Skulp- 
turarbejder, og  saaledes  kom  han  til  at  udkaste  sin  Plan 
til  den  rige  Dekoration,  der  var  paatænkt;  men  en  Del 
af  Planen  kom  ikke  længer  end  til  Papiret,  Loftet  skulde 
være  en  Antydning  af  Hedenskabets  Alder.  Ovenpaa 
Galleriet  skulde  de  ældre  ehristne  Konger  være,  og  for- 
neden den  oldenborgske  Stamme  —  alle  Kongerne,  thi 
man  var  den  Gang  ikke  bange  for  at  berømme  dem  i 
levende  Live  —  altsaa  lige  indtil  Christian  den  Syvende. 
Ham  fik  Abildgaard  dog  ikke  færdig,  og  det  er  et 
Spørgsmaal,  om  der  ikke  imidlertid  var  passeret  Noget, 
om  ikke  hans  Skizze  var  bleven  forandret,  og  om  ikke  den 
Skizze,  som  vi  have  af  Christian  den  Syvende,  som  bryder 
Bondestandens  Aag,  var  bleven  bestemt  til  at  indtage 
Pladsen,  da  der  saa  atter  kom  "Noget  i  Vejen.  De  véd, 
at  Stykkerne,  som  vare  færdige  paa  Christian  den  Syvende  nær, 
brændte  for  en  stor  Del  ved  Christiansborg  Slots  Brand; 

der  blev  kun  tre  reddede,  og  disse  ere  nu  desværre  ikke 
tilgjængelige  for  Publikum,  da  de  ere  lagte  ind  under 
Kongens  private  Samling*).  Alle  Skizzerne  derimod, 
som  ere  blevne  udfort e  omtrent  1780,  eller  i  Begyndelsen 
af  Firserne,  eksistere  endnu;  de  hænge  paa  Enkedron- 
ningens Palæ  i  det  Værelse,  hvor  Christian  den  Ottende  gav 
Audiens,  og  tilhøre  Kongens  private  Samling.  Deraf 
faa  vi  en  Forestilling  om,  hvad  hele  Sviten  indeholder. 
Jeg  haaber,  at  mine  Tilhorere  ikke  ville  blive  trætte,  om 
jeg  dvæler  en  lille  Smule  derved.  De  kunne  begribe,  at 
det  er  enkelte  historiske  Begivenheder,  allegorisk  op- 
fattede efter  den  ældre  Smag;  thi  den  kunde  selv  Abild- 
gaard ikke  rive  sig  los  fra.  —  Christian  den  Første  altsaa  op- 
højer Holsten,  Grevskabet  Holsten,  til  et  Hertugdomme;  Kon- 
gerne Hans,  Christian  den  Anden  og  Frederik  den  Første  ere, 
uvist  af  hvad  Grund,  oversprungne.  Christian  den  Tredie  løfter 
det  sjunkne  Danmark,  som  knæler  imellem  Ruiner,  op  til  en 
lykkelig  Fremtid  under  Protestantismens,  Fredens  og  Vis- 
dommens Varetægt.  Frederik  den  Anden  sidder  paa  sin  Stol 
og  har  Planen  til  Kronborg  for  sig.  Christian  den  Fjerde 
fremstilles  i  Slaget  ved  Femern,  lænende  sig  op  til  Masten 
og  holdende  det  blodige  Torklæde  for  Øjet.  Det  er  den 
Figur,  som  senere  er  benyttet  af  Lorentzen  og  mange 
Andre,  skjøndt  Motivet  ikke  er  saa  ganske  heldigt.  Frederik 
den  Tredie  i  sit  kongelige  Værelse  modtager  Reedtz, 
Nansen  og  Svane,  som  komme  for  at  sige  ham,  at  han 
er  Arvekonge  i  Danmark.  Christian  den  Femte  er  samlet  med 
sine  Lovgivere  for  at  give  den  danske  Lov.  Frederik  den 
Fjerde  sidder  medllaandenpaa  Laaret,  og  den  stakkels  lange 


*)  Nu  lindes  de  paa  Christiansborg  Slot. 

Stenbock  knælerfor  ham.  Christian  den  Sjette  staar  med  Pla- 
nen til  Dokken  mellem  Danneskjold  og  Dumreicher  foran 
et  uhyre  mægtigt  Skib.  Frederik  den  Femte  sidder  som  Gud  i 
sin  Glorie,  med  Minerva  og  hvad  véd  jeg;  og  Mars 
vaagner  gnaven  nedenunder.  Christian  den  Sjette  forener  den 
hertugelige  Del  af  Holsten  med  Kongeriget.  Frederik  den 
Sjette  som  Prins  bryder  Stavnsbaandet  og  naturligvis  har. 
sum  jeg  for  sagde,  denne  Begivenhed  fremkaldt  en  ny 
Skizze  af  Abildgaard:  alle  disse  Skizzer  have  vi,  og  jeg 
forbeholder  mig  senere  at  sige  et  Par  Ord  om  dem. 
Snurrigt  nok,  et  Billede,  som  drejer  sig  mest  om  en 
ren,  tom  Allegori,  at  hæve  en  Provins  fra  Grevskab  til 
Hertugdømme,  er  et  af  de  allerinteressanteste,  og  mellem 
Alt,  hvad  vi  have  tilbage  af  Abildgaard,  er  der  maaske 
ikke  et  Billede,  som  kan  maale  sig  med  dette:  skjøndt 
ogsaa  her  ere  grove  Tegnefejl,  er  der  intet  af  hans  Bil- 
leder, som  bedre  kan  vise,  hvad  denne  Mand  kunde 
gjøre.  Jeg  vil  haabe,  at  det  kan  blive  almindelig  til— 
gjængeligt,  saa  ville  mine  Tilhørere  selv  kunne  over- 
bevise sig  derom.  Nu  maa  De  huske  paa ,  at  det  er 
en  bestemt  Størrelse,  der  var  givet  ham,  som  afhang  af 
Vinduernes  Brede.  De  maa  tænke  Dem  en  Vindues- 
pille  helt  ned  til  Gulvet,  altsaa  en  meget  høj,  stor  Fir- 
kant, og  paa  det  Rum  skal  udføres  saadanne  Ting  som 
Dokken  o.  s.  v.  Man  kunde  sige,  at  det  hører  til  de 
maleriske  Umuligheder;  men  Kbnstneren  har  gjort  hvad  der 
er  muligt,  ved  at  koncentrere  Handlingen  i  Forgrunden 
i  et  Par  Figurer.  Havde  han  været  i  Stand  til  at  be- 
aande  dem,  kunde  man  sige,  at  det  var  Mesterværker. 
Der  hører  Konst  til,  naar  han  som  i  den  allegoriske 
Fremstilling  skal  have  Christian  den  Første  paa  sin  Throne, 

siddende  mellem  sine  to  Prinser:  han  har  Adelsmænd 
bagved  sig,  og  foran  ham  knæler  det  lykkelige  Holsten 
med  den  hertugelige  Krone.  Grevekronen  er  foragteligt 
henslængt  paa  Gulvet,  og  ved  Siden  af  staa  Nabolandene 
Ditmarsken ,  Oldenborg  og  Delmenhorst  og  gjore  for- 
modentlig deres  Bemærkninger  og  ere  misundelige.  Ser 
De,  det  er  mange  Figurer!  Hvis  jeg  havde  Billedet  her, 
maatte  De.  mine  Tilhorere,  tilstaa,  at  det  virkelig  er 
lykkedes  ham  at  male  Alt  paa  det  smalle  Rum,  og  om 
ogsaa  Holsten,  ligesom  for  at  bøde  paa,  at  det  er  blevet 
Hertugdomme,  er  skammelig  fortegnet  baade  for  og  bag, 
hvor  er  saa  dog  ikke  alligevel  de  to  af  disse  Kvinder 
dejligt  malede;  hvor  er  ikke  den  unge  Prins,  som  træ- 
der frem  mellem  Dybderne,  klart  og  udmærket  gjort,  og 
ligesaa  Kongen  i  sin  vide  Slaabrok,  —  saaledes  kalder 
jeg  hans  Kongekaabe  af  Hermelin ,  rigt  broderet  med 
Guld.  Der  er  Fejl  i  Stykket,  der  er  en  vis  Askegraahed, 
saa  snart  man  er  kommen  til  den  tredie  og  fjerde  Plan; 
men  desuagtet  er  Billedet  kosteligt,  og  vi  have,  naar  vi 
kunne  se  bort  fra  Allegorien,  ikke  mange  Billeder  fra 
den  Tid,  som  kunne  gjøre  det  Rangen  stridig,  og  i  visse 
Henseender  turde  det  vel  endog  nu  være  en  farlig  Con- 
eurrent.  Dermed  skal  jeg  holde  op  med  Riddersalen. 
Ogsaa  udenfor  denne  har  Abildgaard  vist  en  mangfoldig 
Begavelse,  han  malte  Scener  af  Shakespeare:  Hamlet 
hos  Dronningen  af  Skotland,  Richard  den  Tredie,  som  farer 
urolig  afsted,  forfulgt  af  de  af  ham  Myrdedes  Gjenfærd, 
eller  Dronning  Katharina,  som  i  Dromine  ser  Himlens 
Hærskare  svæve  ned  over  sig ;  et  af  disse  Billeder  alene 
kunde  gjøre  ham  berømt.  Jeg  har  set  Tegninger  af 
ham,  som  nu  ere  sporløst  forsvundne,  som  viste,    at   han 


207 

havde  componeret  flere  Scener  af  Ossian.  Han  har  malet 
Sokrates,  der  er  stukket  at'  Clemens;  Billedet  er  øde- 
lagt for  lang  Tid  siden,  men  demens's  Mesterstykke  vil 
leve,  saa  længe  der  er  et  Eksemplar  tilbage  deraf,  og 
jeg  vil  haabe,  at  det  vil  vare  i  Aarhundreder.  Det  er 
et  mesterligt  Billede  :  Sokrates,  der  sidder  i  Forgrunden, 
er  saa  kraftigt  oa  plastisk  gjort.  Enkelte  Sager  mis- 
lykkedes ham  imidlertid  aldeles.  Hans  Hamlet  er  en 
ren  Lededukke,  og  enkelte  brillante  maleriske  Ting  kunne 
ikke  forsone  os  med  disse  utaalelige,  døde  figurer.  Men 
Abildgaard  fandt  ogsaa  Modsigelse;  thi  hans  Samtidige 
vidste  godt,  at  han  tegnede  paa  en  egen  Maade.  Han 
førte  derom  en  Kamp  med  Rothe  og  Hviid  paa  Regentsen 
for  sit  allegoriske  Billede,  'Arveprins  Frederik,  der  kom- 
mer og  vækker  det  slumrende  Rygte«,  det  vil  sige  For- 
herligelsen af  de  danske  Mænd  paa  Jægerspris;  og  det 
gav  Anledning  til  en  Strid,  som  jeg,  uagtet  den  er  trykt 
i  »Danske  lærde  Efterretninger«  1785,  vil  raade  alle 
mine  Tilhørere  fra  at  læse;  den  er  forfærdelig  kjedelig- 
Der  indtræder  imidlertid  en  pludselig  Lammelse  af  Abild- 
gaards Virksomhed ;  Slottets  Brand  synes  at  have  gjort 
et  stærkt  Indtryk  paa  ham.  Vi  kunne,  naar  jeg  und- 
tager et  svagt  Billede,  som  forestiller  Jupiter,  som  vejer 
Menneskenes  Skjæbne,  ikke  nævne  et  eneste  større  Ar- 
bejde af  ham  i  Tidsrummet  fra  1794 — 1800.  Det  synes 
virkelig,  at  det,  saaledes  at  se  sine  Arbejder  næsten 
sporløst  forsvundne,  at  se  hele  sin  Tumleplads  tilintet- 
gjort for  bestandigt,  har  knækket  Abildgaards  Mod  — 
han  var  den  Gang  endnu  en  Mand  i  sin  fulde  Kraft,  og 
naturligvis  havde  han  store  Tanker  om  sig  selv  — ;  hele 
denne   lange   Række   af  christelige   Konger   og  hele  dette 

rige  Loft  kom  han  ikke  til  at  male,  ja  det  kunde  maa- 
ske  have  bøjet  endnu  kraftigere  Mænd  end  Abildgaard, 
der  var  sejg  og  stærk,  ligesom  despotisk  og  jernhaard. 
Branden  1795  gav  ham  for  Resten  hos  mange  Privatfolk 
Lejlighed  til  at  dekorere;  for  ikke  mange  Aar  siden  var 
der  bevaret  hos  Lorentzen  paa  GI.  Torv  en  Række  De- 
korationer, som  vare  superbt  gjorte,  det  var  rene  Pragt- 
stykker; der  fandtes  ogsaa  Stykker,  udførte  af  en  af  hans 
Elever,  og  jeg  har  set  flere  Ting  af  denne  Art  netop  i  dette 
Nabolag.  Der  var  ogsaa  Haandværkere,  som  bleve  ud- 
dannede af  ham,  og  som  have  udført  meget  Godt,  ja  det 
Bedste,  jeg  har  truffet  paa  i  den  Retning,  men  som  nu, 
ligesom  næsten  Alt,  er  vidsket  over  eller  udslettet ;  dog 
hedder  det  sig,  at  der  f.  Eks.  paa  Hjørnet  af  Reverents- 
gade  og  Vingaardsstræde  paa  første  Sal  skal  findes 
Malerier,  men  som  jeg  tilstaar,  jeg  ikke  har  gjort  mig 
den  Ulejlighed  at  skaffe  mig  Adgang  til.  Abildgaard 
selv  var  heller  ikke  uvirksom.  Lorentzen  havde  udført 
sin  Bygning  efter  hans  Tegning;  se  paa  den  og  sammen- 
lign den  med  hvad  der  nu  udføres,  og  man  maa  sandelig 
indrømme,  at  det  er  en  anstændig  Privatgaard,  og  at 
Abildgaard  staar  med  Palmer  i  Hænderne.  Saa  kom 
det  nye  Aarhundrede,  og  saa  er  det  ligesom  om  Lysten 
til  at  male  vaagner  hos  Abildgaard,  men  i  en  anden 
Retning;  med  Undtagelse  af  enkelte  Ting,  som  tilhøre 
den  senere  Historie,  og  nogle  andre  Sager,  f.  Eks.  det 
bekjendte  Maleri,  der  er  stukket  af  Clemens,  som  frem- 
stiller Vægteren,  som  knæler  ned,  medens  Tyven  stiger 
op  paa  Ryggen  af  ham  og  ind  af  Vinduet,  der  dog  er 
gjort  inden  1800  — ,  med  Undtagelse  af  saadanne  en- 
kelte   Træk    maler   han    de    fire    Billeder    paa    Galleriet, 

der  forestiller  Terentses  Andria ,  —  og  det  er  Alt, 
hvad  han  udfører  mellem  1800  og  1^04.  Det  har 
for  Resten  i  disse  Billeder  ikke  været  ham  klart, 
hvad  han  gjorde,  og  det  er  snurrigt,  at  Abildgaard, 
der  dog  var  en  Mand  med  Kundskaber,  slet  ikke 
har  gjort  sig  det  klart  bevidst,  hvad  det  var,  han 
malede.  Han  vilde  male  antike  Scener,  men  det  giver 
han  os  ikke.  Han  giver  os  derimod  det  dagligdags  Liv, 
som  det  kunde  fremtræde  i  en  Komedie ;  men  saa  faar 
han  den  usalige  Idé  at  sætte  en  af  de  komiske  Theater- 
tigurer  ind  i  Billederne,  Slaven  med  den  gabende 
Maske.  Fremstillingerne  har  derimod  Interesse  i  en 
anden  Henseende.  I  det  ene  Stykke  med  Aftenhimlen 
er  Luften  malet  af  Juel.  Abildgaard  vilde  have  Juel  til 
at  hjælpe  sig  (har  han  aldrig  selv  malet  Landskaber) ; 
men  det  er  interessant  at  lægge  Mærke  til,  at  Juel,  som 
virkelig  var  Landskabsmaler,  og  hvis  Billeder  af  denne 
Art  det  er  en  Fornøjelse  at  se,  her  ved  Siden  af  Abild- 
gaard bliver  flov  og  kold;  og  det  maa  frappere,  at  en 
Konstner  som  Juel,  der  var  en  dygtig  Kolorist,  som  han 
var  en  god  Landskabsmaler,  ved  denne  Prøve  dog  al- 
ligevel taber  i  Modsætning  til  Abildgaard.  I  det  Hele 
maa  vi  vistnok  sige,  at  det  er  interessante  Bil- 
leder i  deres  Art.  Vor  Tid  og  en  tidligere  god 
Tid  vilde  forlange  meget  finere  Toner  i  Luften,  men 
jeg  forsikrer,  at  siden  Slutningen  af  det  17de  Aar- 
hundrede  havde  Ingen  malet  bedre  Architekturstykker 
med  Staffage  end  disse  Billeder  af  Abildgaard.  Nu  maa. 
jeg  have  Lov  til  at  kaste  Blikket  paa  Skizzerne  og  de 
store  Sager  og  charakterisere  dem  med  et  Par  Ord. 
Der  haves  Skizzer  til  Riddersalen,  om  hvilke  mine  Tilhørere 

kunne  faa  en  Idé  ved  at  se  paa  Skizzerne  til  Kiels  Klim, 
de  smaa  Billeder,  vi  have  i  Galleriet.  De  saavelsom 
Billederne  af  Ossian  bære  allesaminen,  for  saa  vidt  de 
ere  tidligere  end  1800,  Præget  af  en  vis  Kulde  i  Far- 
verne, men  paa  samme  Tid  ere  de  af  stor  Dygtighed, 
udførte  med  en  sikker  og  rask  Pensel ;  og  om  nogle  af 
Billederne  til  Niels  Klim,  f.  Eks.  hvor  han  drommer  om 
Degnen  i  Fanø  Kirke,  da  Tyren  vækker  ham  med  sit 
Brøl,  eller  hvor  han  bivaaner  Potuanernes  Andagt  i  en 
skyggefuld  Hule,  om  disse  kunde  jeg  sige,  at  det  er  smaa 
Mesterstykker.  Det  luftige,  fantastiske  Rum  i  det  sidste 
Billede,  hvor  man  ikke  kan  sanse,  hvad  man  ser  —  det 
er  superbt  gjort.  Det  er  besynderligt  nok,  at  først  i  den 
sidste  Periode  af  sit  Liv  gaar  han  i  de  mindre  Billeder 
over  i  en  mere  gul  Tone,  i  en  delikatere  Farve.  Naar  en 
Forfatter  i  Slutningen  af  forrige  Aarhundrede,  som  har 
skrevet  med  stor  Upartiskhed,  siger  i  sin  »Reise  in 
Danemark « :  »Danmark  har  allerede  nu  flere  brave  og 
dygtige  Konstnere,  men  ingen  Konstskole«,  kan  man 
give  ham  Ret  deri.  Danmark  havde  endnu  ingen  Konst- 
skole. Denne  skulde  netop  begynde.  Men  naar  han 
siger,  at  de  dygtigste  af  vore  Konstnere  sluttede  sig  til 
Italienere  og  Hollændere,  da  har  Manden  Uret,  navnlig 
med  Hensyn  til  Abildgaard,  der  ikke  slutter  sig  til  nogen 
egentlig  bestemt  Konstskole  og  i  ethvert  Tilfælde  hævder 
sig  en  selvstændig  Plads;  havde  han  levet  f.  Eks.  i  Eng- 
land, vilde  man  se  hans  Navn  nævnt  i  trykte  Bøger, 
medens  den  danske  Abildgaard  er  aldeles  ubekjendx. 
Men  noget  Andet  er  det,  at  i  en  saadan  Periode,  og  i 
et  Moment  som  det,  jeg  har  omtalt  i  Begyndelsen  af 
mit    Foredrag,    da    maatte   nødvendigvis    de   Mænd,    som 

vilde  fremkalde  en  Revolution,  søge  et  Holdepunkt.  Nogle, 
som  David,  søgte  det  i  det  Antike,  Andre  søgte  til  Ra- 
fael, Andre  til  Michel  Angelo,  Andre  igjen  til  Tizian  og 
Koloristerne;  de  maatte  tinde  sig  et  Støttepunkt,  og  for 
saa  vidt  kan  man  sige,  at  Abildgaard  studerede  Michel 
Angelo,  og  naar  vi  se  paa  Modelfigurerne  og  paa  Phi- 
loktet  og  mange  andre  Sager  af  ham,  saa  kan  man  se, 
hvor  meget  han  har  hentet  ned  fra  Loftet  i  Capella 
Sistina.  Ogsaa  hos  Fiissli  (F.useli)  gjenfinder  man  Michel  An- 
gelos Efterligner.  Men  man  skal  gaa  lige  til  Kilden,  — 
han  og  Abildgaard  vare  paa  samme  Tid  i  Rom,  nemlig 
fra  1772 — 77  —  man  skal  sammenligne  dem  med  hin- 
anden for  at  opdage,  at  de  ere  aandsbeslægtede,  og  at 
rimeligvis  Fiissli  og  hans  Studier  har  faaet  en  afgjørende 
Indflydelse  paa  Abildgaard;  men  for  Resten  har  Abild- 
gaard bevæget  sig  aldeles  selvstændigt.  At  han 
har  faaet  dette  Hang  til  den  særegne  Form,  tror  jeg  at 
kunne  forklare  af,  at  han  har  gjort  Meget  udenad;  det 
skulde  være  kjækt,  det  skulde  være  lærdt.  Konstneren, 
som  skulde  for  Fode  lave  Malerier,  tog,  naar  han  skulde 
drapere ,  Lededukker  til  Hjælp,  og  det  er  saa  gaaec 
over  i  hans  Figurer.  —  Saa  stort  et  Navn  Fiissli  har, 
saa  anerkjendt  han  er  som  aandrig  Konstner,  saa  staar 
Abildgaard  ham  dog  fuldkomment  ved  Siden.  Det  er  en 
Tid  forekommet  mig,  som  om  Fiissli  havde  mere  Fantasi, 
men  det  er  ikke  saa;  hans  Billeder  ere  mere  »skab- 
agtige«; og  han  havde  ikke  Abildgaards  Farve.  Denne 
Farve,  denne  kraftige  Modellering,  som  gjorde,  at  en 
Mand,  som  netop  ikke  var  hans  Yen,  men  en  uvillig 
Dommer,  Asmus  Carstens,  sagde  om  ham,  at  han  ikke 
havde    set    en    saadan    Kolorit,    som    Abildgaard    havde, 

14* 

hverken  i  Tyskland  eller  Italien,  den  mindede  ham  om  Ti- 
zian.  Og  dog,  denne  Kolorit  var  ikke  oprindelig  hos 
Abildgaard,  den  var  møjsommelig  tillært!  Han  havde 
den  paa  anden  Haand.  Abildgaard,  en  begavet  Mand, 
med  Charakter,  Aand  og  Hoved,  var  maaske  bleven 
meget  mere,  end  han  blev  som  Konstner,  hvis  han  havde 
valgt  en  anden  Retning;  dog,  han  var  nu  engang  bleven 
Konstner,  og  han  levede  for  sin  Konst ;  men  han  har 
møjsommelig  maattet  tilkjæmpe  sig  sin  Dygtighed  i  Kon- 
sten.  Der  er  en  meget  stor  Afstand  imellem  »David,  der 
salves  at  Samuel«,  og  »Philoktet«;  man  ser,  at  han  har 
skabt  sig  sin  Carriere  i  de  10  Aar  efter  at  han  fik 
Guldmedaillen,  men  det  er  ene  ved  Arbejde,  ene  ved 
Flid!  Michel  Angelos  Form  kunde  han  aldrig  opnaa; 
lettere  var  det  for  ham,  som  det  synes,  at  tillære  sig 
Tizians  Farver,  det  har  han  gjort  superbt  og  han  profi- 
terede Meget  af  at  studere  Tizian;  og  deri  have  vi 
Hemmeligheden  ved  hele  Abildgaards  Konst.  Det  er 
en  begavet  og  aandrig  Mand,  som  invita  Minerva  søgte 
at  blive  Konstner.  Dog  kunde  der,  naar  han  slog  sig 
løs,  komme  Ting  frem,  hvori  der  er  et  Liv,  som  man 
ellers  sjelden  finder  hos  ham.  I  1785  malede  han  paa 
en  Blikskjærm,  som  findes  paa  Amalienborg,  en 
Fremstilling  af  Ewalds  "Lykkens  Tempel«;  det  er  en 
Allegori,  som  viser  os  Menneskenes  Bestræbelser  for  ad 
en  Gjenvej  at  komme  til  Lykken.  Meget  komisk  er  den 
Gravitet,  hvormed  Nogle  træde  ned  af  Trinene,  medens 
Andre  plumpe  ned  paa  Hovedet;  det  Hele  er  fuldt  af 
Liv  og  Lune,  fortræffeligt  og  flot  malet. 

Ved  Siden  af  Abildgaard  stod  Juel.    Abildgaard  var 
født    1742    i  Kjøbenhavn;    Juel    var    en    Bondesøn,    født 

1745,  og  levede  i  sin  første  Ungdom  i  Hamborg,  men 
kom  tidlig  hertil.  Juel  var  Portrætmaler,  og,  allerede 
før  han  kom  til  at  rejse,  var  han  meget  anset  som  saa- 
dan.  Jeg  har  paa  Herregaarde  truffet  fortræffelige  Sager 
af  ham  fra  før  1772.  Paa  Christianssæde  paa  Lolland 
har  han  malet  Christian  Ditlev  Reventlov  —  ikke  den 
berømte  Reventlov,  men  hans  Fader  —  som  sidder  og 
ser  ned  paa  sin  Kone;  det  er  et  kosteligt  Billede. 
Ligeledes  findes  der  paa  Løvenborg  et  andet  fortræffeligt 
Maleri  af  ham.  1772  gik  han  til  Italien  og  derfra  til 
Paris  og  Genf.  I  Rom  tik  Abildgaard  Indflydelse  paa 
ham,  og  der  har  han  malet  det  dejlige  Stykke,  Dvergen, 
der  tigger  en  Enesteskilling,  hvert  Strøg  i  Hovedet  er 
charakteristisk  og  gjort  med  Liv  og  Aand;  han  malte 
ogsaa  Abildgaard  i  Rom  —  Maleriet  tindes  hos  en  Pri- 
vatmand heri  Byen  —  men  jeg  kjender  det  ikke.  Saa 
gik  han  til  Paris;  der  lod  han  sig  desværre  influere  af 
den  franske  Smag,  meget  af  hans  Liv  og  Lune  gik  bort, 
han  blev  mere  ængstelig,  mere  glat  og  kold.  Vi  have 
for  Resten  fra  hans  Pariserophold  et  fortræffeligt  Por- 
træt af  ham,  det  er  Clemens  ved  sit  Arbejdsbord,  ud- 
ført 1778;  se  paa  dette  Hoved,  hvor  det  er  malet!  Da 
han  straks  efter  kom  hjem,  malede  han  Hjelmstjerne, 
og  det  er  et  saa  godt  Portræt,  at  jeg  tur  vædde  paa, 
at  vi  ikke  i  dette  Øjeblik  skulde  kunne  have  noget  bedre 
malet  i  Evropa;  men  det  er  et  tuugt  Kald  at  være  Por- 
trætmaler, og  det  saa  meget  mere,  naar  der  stikker  en 
Konstner  i  En.  Og  det  var  Juel.  Se  vi  paa  hans  »Mar- 
dochai  Triumf«,  hvorfor  han  fik  Guldmedaillen  1771,  saaer  det 
vel  overensstemmende    med    den  Tids  Fordring,    men  det 

er  smukt,  det  er  godt  gjort  for  en  ung  Mand,  og  vi 
have  senere  givet  mangt  et  Stykke  Guldmedaillen,  som, 
naar  vi  tage  Hensyn  til  Tiden  og  andre  Forhold,  ej  kan 
stilles  ved  Siden  af  det.  Der  findes  et  andet  nydeligt 
lille  Billede  af  ham  i  Galleriet,  der  forestiller  ham  selv  og 
hans  Kone;  men  det  er  alt  Andet  end  et  Portræt:  se 
hvor  vel  fornøjet  og  vel  tilfreds  som  Ægtemand  og  Konst- 
ner  han  sidder  der  i  sin  bekvemme  Stol;  det  er  en  fri 
Skabning  meget  mere  end  et  Portræt.  Dertil  kommer 
at  han  havde  Sans  ikke  alene  for  Mennesket,  men  og- 
saa  for  Naturen.  Hvor  mangt  et  yndigt  Landskab  har 
han  ikke  malet!  og  hvad  vil  det  ikke  sige  for  ham  at 
male  Prospekter,  han  der  dog  i  Grunden  kun  var  Por- 
trætmaler! Det  var  den  stille,  venlige,  rolige  Skov- 
natur, den  fredelige  Bondegaard  under  det  optrækkende 
Uvejr,  de  yndige  idylliske  Egne  ved  Jægerspris  og  Fredens- 
borg, det  var  Emilie  Kilde  før  Solen  staar  op,  det  var 
Nordlys,  en  Ildebrand  o.  s.  v. ;  det  var  Ting  som  fængs- 
lede ham,  det  var  Ting,  han  henkastede  paa  Lærredet 
med  fin  Følelse,  og  denne  Mand  maatte  fortjene  sit  Brød 
med  at  være  Portrætmaler !  —  naturligvis  maatte  det  sløve. 
Han  skulde  male  en  Konge  som  Christian  den  Syvende  i 
Kroningsdragt,  naturligvis  ud  af  Hovedet,  Kongen  sad 
ikke  for  ham;  og  man  isner  ved  at  se  det,  hvor  dejligt 
end  mange  Enkeltheder  ere  gjorte.  Andre  Billeder  til- 
fredsstille os  mere.  Han  malede  saaledes  den  afdøde 
Enkedronning,  Frederik  den  Sjettes  Dronning;  hun  staar 
ved  Bordet  med  en  Rose,  og  naar  man  kan  udsone  sig 
med  det  korte  Liv,  som  minder  os  om  den  gamle  Tid  — 
og  det  kan  være  vanskeligt  nok,  selv  om  man  ikke  lever 

i  en  Krinolinetid,  at  forsone  sig  med  en  ikke  for  langt 
tilbageliggende  Mode,  der  var  saa  skarpt  adskilt  fra  den 
nuværende  —  altsaa  naar  man  kan  se  bort  herfra,  saa 
er  det  et  yndigt  Portræt;  man  føler  det  har  fornøjet 
ham  at  male  det.  Jeg  har  selv  i  min  Ungdom  havt  den 
Glæde  at  kjende  en  begavet  Mand,  Christian  Bastholm, 
der  var  Forfatter  til  »Christelige  Taler«,  det  i  sin  Tid 
saa  yndede  Værk.  Denne  Mand  har  jeg  kjendt  i  de 
sidste  Aar  han  levede,  gammel,  svag,  men  alligevel 
aandskraftig,  intet  Haar  paa  Hovedet  og  ingen  Paryk, 
men  den  firkantede,  hvide  Nathue  paa  det  skaldede  Hoved. 
I  hans  Værelse  hang  Juels  Portræt  af  ham,  malet  1782; 
det  er  den  friske  livfulde  unge  Mand  med  det  runde 
Ansigt;  ærlig  og  aaben  ser  han  ud,  og  jeg  kunde  endnu 
bestandig  —  der  var  gaaet  40  Aar  —  se,  at  det  var 
den  samme  Mand,  som  nu  sad  foran  mig  og  talte  med 
mig.  Undertiden  fik  Juel  det  Hverv  at  male  store  Com- 
positoner;  saaledes  saa'  man  paa  Kunstforeningens  Ud- 
stiling  i  1828  en  berømt  Composition  af  ham,  det  raben- 
levezowske  Familiebillede;  det  er  et  net  Billede,  men 
overhovedet  blev  han  allerede  i  Halvfemserne  i  Reglen 
koldere  og  koldere,  det  var  som  om  han  ikke  længere 
havde  den  Varme,  som  da  han  malte  Bonnet,  eller  da 
han  malte  Sneedorf;  han  blev  mere  blikagtig  i  sit  Ud- 
tryk og  mere  slikket  i  sine  Ansigter,  og  den  kraftige 
Tone  forsvandt.  Blandt  disse  Malerier  er  der  et  Hoved- 
billede af  ham,  som  blev  set  paa  Udstillingen  1815.  Det 
var  den  ansete  Ryberg,  hvem  hans  Søn  og  Sønnekone 
komme  i  Møde;  der  var  i  den  gamle  herlige  Mand  en 
Hædersmand     udtrykt.      Desværre    har    man    ikke    noget 

godt  Stik  deraf,  thi  det  som  Lahde  har  stukket  i  »Efter- 
retninger om  berømte  danske  Mænd«   er  daarligt*). 

Her  have  vi  imidlertid  en  Begyndelse  til  fædre- 
landsk  Konst.  Disse  Landskaber,  disse  Portræter,  der 
gaa  over  til  Scener  af  Familielivet,  i  dem  se  vi  det 
forste  rette  konstneriske  Træk  af  Maleriet  fra  Hjemmet. 
Det  havde  dog  ogsaa  vist  sig  ved  tidligere  Lejligheder. 
Ikke  faa  enkelte  Ytringer  af  en  lignende  Retning  vare 
komne  til  Orde  i  Billeder,  som  vi  for  Resten  blot  ville 
tage  som  historiske  Kuriositeter,  der  havde  en  ganske 
anden  Betydning  end  den  konstneriske.  Saaledes  skal 
jeg  fra  1785  og  86  nævne  Dem  Billeder  paa  Rosen- 
borg og  Fredensborg  af  J.  G.  Scheel,  *  *)  som  alene  ere 
Karikaturbilleder,  og  mere  ere  Tegninger  af  Tidens 
Costumer  end  Konstværker.  Der  var  fremdeles  en  ung 
Mand,  Erik  Paulsen,  en  Jyde,  der  paa  samme  Tid 
vandt  Guldmedaillen  og  som  componerede  store  Sager, 
hvilke  jeg  som  Barn  har  set  paa  hundrede  Steder  hænge 
rundt  omkring  paa  Væggene  hos  Borgerfolk  i  Kjøben- 
havn.  Det  var  Daniel  Rantzau,  det  var  Anna  Col- 
bjørnsen,  som  faar  Tilladelse  til  at  sende  sin  Pige  bort, 
eller  Rolf  Krake,  som  ser  ud  som  en  Skorstensfejer; 
det  var  Billeder  som  Enhver  den  Gang  ejede,  og  som 
gjorde  umaadelig  Lykke,  og  der  er  i  dem  et  friere  hi- 
storisk Aandepust,  lad  dem  saa  have  saa  mange  Svag- 
heder det  skal  være !  I  1782  udførte  han  i  Paris  et 
Maleri,  som  forestiller  Peter  den  Store,    som  revser   sine 


*)  Nu    vil  Billedet    være  mange  Læsere  bekjendt    fra    den    nordiske 

Industri-  og  Konstudstilling  1872. 
**)  For  Rigtigheden  af  dette  Navn  tor  Udgiveren    dog    ikke    med  Be- 
stemthed indestaa. 

Hofmænd;  det  er  vel  intet  fremragende  Billede;  men  der  er 
Livstegn  deri,  det  er  dog  smukt.  Da  han  kom  hjem  ma- 
lede han  et  allegorisk  Stykke:  "De  tre  nordiske 
Rigers  Forening«,  men  saa  forsvinder  alt  hans  Liv, 
saa  maler  han  ideale  Psyehehoveder,  Apostelhoveder  og 
svævende  Profeter,  saa  kj edelige,  saa  karikaturagtige, 
saa  det  er  en  Gru.  Sygdommen  maa  allerede  den  Gang 
have  været  i  Kroppen  paa  ham;  han  dode  alt  1790 
som  en  ung  Mand. 

Men  der  var  en  anden  Konstner,  som  aflo-te  ham,  det 
var  Lorentzen,  født  omtrent  samme  Aar  som  Asmus  Car- 
stens; det  er  en  Mand,  som  har  stor  Betydning  for  os, 
og  som  i  Begyndelsen  har  havt  nok  at  kjæmpe  med,  men 
som  senere  fik  en  rigelig  Godtgjørelse  derfor,  Xoget  som  ikke 
falder  i  Enhvers  Lod.  Han  optræder  forst  som  Por- 
trætmaler. Det  Bedste  han  har  præsteret  i  denne  Ret- 
ning, har  han  gjort  i  Paris  Aaret  før  sin  Hjemkomst, 
den  gamle  Savoyards  Hoved.  Han  har  meget  heldig 
vidst  her  at  tilegne  sig  Greuzes  Palet  og  Pensel,  men  den 
gamle  Mand  har  rigtignok  ved  Siden  deraf  et  sløvt  og 
slapt,  skjøndt  grundærligt  Bondeudseende.  Da  han  kom 
hjem,  optraadte  han  som  Portrætmaler,  Historiemaler  og 
Genremaler;  men  kun  langsomt  udviklede  han  sig,  og  han 
havde  farlige  Sidemænd  i  Juel  og  Abildgaard.  Imidlertid 
har  han  allerede  før  1800  malet  en  hel  Række  af  norske 
Landskaber,  som  bleve  stukne,  og  som  endnu  hænge 
omkring  paa  Væggene;  han  har  endvidere  malet  historiske 
Scener,  som  rigtignok  ere  mindre  betydelige,  saaledes: 
Udfaldet  paa  Amager,  Wismars  Belejring,  Stenbock  som 
overgiver  sig,  Harald  Blaatands  Omvendelse  —  og  der- 
med   gaa    vi    allerede    ind    i    det    19de  Aarhundrede  — , 

Billeder  som  dog  have  vakt  Interesse.  Flere  af  dem  hænge 
paa  Frederiksberg  Slot,  og  adskillige  af  dem  have  været 
sete  paa  Maleriudstillingen.  Om  andre  Billeder  ved  jeg 
ikke,  hvor  de  ere  blevne  af;  hans  sidste  og  betydeligste 
Arbejde  i  denne  Retning  er  hans  uhyre  store  Composition 
»Slaget  paa  Kjøbenhavns  Rhed  den  2den  April  1801". 
Men  med  alt  dette  havde  han  dog  ikke  rigtig  vundet 
nogen  egentlig  Berømmelse;  han  stod  som  sekundær. 
Nu  døde  Abildgaard  1809  —  Juel  var  alt  død  1802  —  og  da 
stod  Lorentzen  ene  tilbage.  Han  malede  daarlige  Bil- 
leder af  Bombardementsnatten  1807;  og  saa,  Olding  i 
Aand,  Olding  i  Oje  og  Olding  i  Følelse,  tog  han  fat  paa 
Holbergs  Galleri,  hvorpaa  han  maa  have  begyndt  inden 
1811;  det  er  det  svageste  af  alle  hans  svage  Arbejder. 
Disse  Compositioner  ere  for  største  Delen  saa  uheldig 
malede  og  saa  slet  udførte,  at  man  nu  end  ikke  vilde 
taale  dem  som  Skilter,  og  dog  ere  de  blevne  udba- 
sunede som  konstneriske  Arbejder;  men  det  kunde  Lorentzen 
jo  ikke  gjøre  for.  Hans  Fortjeneste  er  derimod  at  høre  til  dem, 
der  gjennem  Gjenstandene  søge  at  arbejde  hen  til  dansk 
Nationalkonst.  Han  var  en  god,  ja  en  ejegod  gammel 
Mand,  der  skulde  male,  og  som  blev  ved  med  at  male 
indtil  en  Anden  maatte  give  ham  Penselen  i  Haanden 
og  hjælpe  ham  til  at  faa  Armene  hævet,  og  han  maatte 
samle  al  sin  Kraft  for  at  faa  Lyspunktet  paa  rette  Sted. 
Det  at  male  var  bleven  ham  til  en  barnlig  Leg;  han 
kunde  ikke  undvære  det,  og  ligesom  han  malede  Hol- 
berg paa  en  Dag,  saaledes  malede  han  Tyrker  og  Græker 
og  Hyrden  af  Tolosa  den  næste  Dag,  eller  Kongen  ved 
Fakkelskin.  Altsammen  af  én  Potte,  Alt  lige  godt  eller 
lige  slet.     Men  Alle  fornøjede  sig  over  den  gamle  Mand, 

der  hver  Dag  morede  sig  med  at  male.  Hvor  vidt  Akade- 
miet var  tjent  med  paa  samme  Tid  at  have  ham,  denne 
skikkelige ,  godmodige  Mand  som  Lærer,  er  et  andet 
Spørgsmaal.  Naar  han  om  Vinteren  kom  paa  Akade- 
miet i  sin  grove  Kalmuksfrakke,  saa  gjøs  det  i  den  Elev,  som 
skulde  have  hans  Undervisning,  da  han  saa  vidste  at 
hans  Tegning  var  ødelagt;  thi  naar  han  rettede  paa  det 
Øverste  af  Tegningen,  viskede  han  det  Nederste  ud,  og 
alt  eftersom  han  viskede  det  ud  sagde  han  :  »Det  er  bravt,  det 
er  godt.»  Jeg  véd  det  af  Konstnere,  som  det  er  pas- 
seret med. 

Jeg  har  talt  om  den  danske  Konst.  Lad  det,  jeg 
har  nævnet,  kun  af  Mange  blive  betragtet  som  noget  Ma- 
terielt; det  kan  ikke  være  anderledes,  jeg  maa  tage  det 
Materielle  med,  og  ogsaa  se  Konsten  fra  dette  Syns- 
punkt. Jeg  véd  vel,  at  det  kun  er  den  ene  Side,  men 
jeg  tror  ikke,  at  mine  Tilhørere  ville  antage,  at  jeg  en- 
sidig dvæler  ved  denne  alene. 

Paa  en  Tid  altsaa,  da  den  mere  og  mere  alminde- 
lige nationale  Konst  gjorde  sig  gjældende  i  alle  Ret- 
ninger; da  det  Stof,  som  især  egner  sig  for  Konsten, 
som  Konstneren  af  mange  Grunde  bedst  og  sikrest  maa 
kunne  føle  for,  blev  det  fremherskende,  paa  samme  Tid 
havde  vi  en  Konstner,  som  vi  paa  en  vis  Maade  for- 
viste —  nej,  det  vil  jeg  dog  ikke  sige  — ,  men  en 
Konstner  som  forviste  sig  selv  fra  os,  som  ganske 
sikkert  havde  kunnet  slaa  ind  i  denne  Retning;  thi  det, 
at  Manden  havde  Genius,  var  ikke  en  Hindring  for  ham 
i  saa  Henseende.  Denne  Konstner,  som  Nabofolket  tilegner 
sig,  skjøndtvi  haveretligKrav  paa  en  storDel  af  hans  Virk- 
somhed, er  Asmus  Jacob  Carstens,  som  var  født  1754,  men 

under  mindre  heldige  Yilkaar.  Han  mistede  tidlig  sin 
Fader  og  Moder,  og  hans  forstandige  og  forsynlige  For- 
mynder vilde  have  ham  til  at  være  Vinhandler  og  ikke 
Maler,  som  jo  var  "Sulteføde«.  Denne  Mand,  som  virke- 
lig maatte  gjennemgaa  hele  Vintapperlæren,  og  som  ikke 
ganske  ung  mere,  nemlig  først  1776,  naaede  til  Kjøben- 
havn,  hvor  han  levede  til  1783  paa  sin  egen  Maade;  det 
var  en  fri  og  uafhængig  Mand,  der  i  al  sin  Fattigdora 
følte  sig  for  gammel  til  at  gaa  i  den  nederste  Klasse  og 
tegne  med  Drengene;  han  bestak  Opsynsmanden  ved 
Konstakademiet,  kom  ind  og  saa'  Gibsafstøbninger,  som 
han  aldrig  før  havde  drømt  om,  og  han  svimlede  derved 
af  Glæde.  Han  kunde  finde  sig  i  at  arbejde  fra  Morgen 
til  Aften,  skjøndt  Podagrist  og  i  det  Hele  med  et  svagt 
og  skrøbeligt  Legeme,  og  foruden  forskjellige  andre  Ting 
componerede  han  i  denne  Tid,  da  han  kjæmpede  en 
voldsom  Kamp  for  sin  Udvikling,  Scener  af  Ossian,  som 
ogsaa  Abildgaard  har  behandlet,  og  Balders  Død  ved 
Siden  af  Sager  hentede  fra  Odysseen;  og  det  vakte  Op- 
mærksomhed. Den  lille  Holstener  (som  rigtignok  var 
fra  Slesvig;  men  saaledes  var  den  Tids  Talebrug)  følte 
sig  hjemme  her;  han  glædede  sig  og  erkjendte  senere  med  Tak- 
nemlighed den  gode  Undervisning,  som  han  fik  her;  han 
roser  for  sin  Biograf  navnlig  Weidenhaupt  for  den  Dygtighed, 
hvormed  han  vidste  at  give  den  unge  Konstner  Begreb  om 
Anatomi, og  fortæller,  hvorledes  Altklarede  sig  mere  og  mere 
for  ham  ved  denne  Undervisning.  Han  modtog  Vel- 
gjerninger  af  flere  Private,  navnlig  af  Arveprindsen  en 
for  en  enkelt  Gang  ikke  ubetydelig  Understøttelse,  og 
han  havde  kun  én  Trang  og  ét  Savn,  som  han  gjerne 
vilde    fyldestgjøre,    nemlig    at    se  Abildgaard,  den  Mand, 

som  han  selv  holder   saa  store  Lovtaler  over  —  og  Maaden 
hvorpaa  dette  lykkedes  ham,  fortælles    i  den  interessante 
Biografi,  som  mange    af   mine  Tilhørere    maaske    kjende, 
der  for  en  stor  Del  støtter  sig  paa  hans  egen  Fortælling, 
hvori  der  vel    kan    være    mangen    en    Skjødesløshed    paa 
Grund  af,  at  den  ældede   Mands  Hukommelse    var  meget 
svækket,  men  det  forstyrrer  ikke,  Sagen  har  ligefuldt  sin 
Sandhed;    —    altsaa,    at    se  Abildgaard    male    var    hans 
højeste  Attraa;  og  han  listede  sig  derfor  ind  i  Abildgaards 
Attelier  inden  denne  var  kommen,  og  saa  kom  han  siden 
frem  og  saa'  ham    male;    men  han  blev  snart    brouilleret 
med  ham.     Abildgaard    var  despotisk.     Han    anerkj endte 
Carstens'    Talent;    men    han  vilde    maaske  have  ham  ind 
i    en    anden    Carriere.     I    en    Samtale    med    Abildgaard, 
foranlediget  ved,  at  denne  vilde  se  hans  Æolus  og  Odys- 
sevs,  sagde  denne  til  ham,    at    han    aldrig    vilde    komme 
til  at  male,    thi  han  var    for    gammel    dertil.     Men    her- 
over blev  han  stødt,    gik  hjem    og    spændte  Lærred    paa 
Rammen  og  malede  straks  et  stort  Billede.     Til  Syvende 
og  Sidst  blev  han  ogsaa  misfornøjet  med  Akademiet.  Thi  da 
han  vandt  den    lille  Sølvmedaille    —    jeg  formoder  1780, 
skjøndt  han  selv    sætter    det  noget    senere,    —    var    han 
med  de  andre  Elever  paa  Akademiet    enig  om,    at  en  af 
Abildgaards  Protegéer  havde    faaet    den    første  Pris  med 
Tilsidesættelse    af   en  Værdigere.     Hvad    gjorde    da    den 
unge  Mand?     Han    sagde:   »Jeg    vil    ikke    have  min  Me- 
daille,  naar  ikke  den,    som    i    Følge  Alles  Overbevisning 
har  fortjent  Guldmedaillen,    faar  den«.     Og  han  blev  saa 
ekskluderet  fra  Akademiet.     Han  blev  formelig  relegeret, 
og    det    blev    opslaaet    paa    alle  Akademiets  Døre.     Men 
en  af  Professorerne,    det   var    den    skikkelige  Wiedewelt, 

rev  det  ned  den  følgende  Morgen.  Han  rejste  da  i  For- 
aaret  1783  over  Lubeck  og  Nurnberg  til  Mantua  for  at 
.studere  Giulio  Romanos  Værker;  vendte  derfra  tilbage 
gjennem  Schweiz  og  kom  atter  tilbage  til  Liibeck  samme 
Ffteraar.  Iler  levede  han  nu  4  Aar  i  Kummer,  idet  han 
erhvervede  sit  Ophold  ved  at  male  Portræter;  han  læste 
Oversættelser  af  de  gamle  Forfattere  og  de  nordiske 
Myther,  og  øste  sine  Compositioner  heraf  og  af  Ossian; 
og  saa  engang  kom  Digteren  Overbeck  og  fandt  ham  i 
hans  elendige,  forrogede  Værelse  og  opdagede,  at  denne 
lille,  klejne,  sygelige  Skikkelse  havde  dette  mægtige  Ind- 
hold. Han  tog  sig  af  ham,  og  han  kom  til  Berlin,  hvor 
han  efter  to  Aars  Forlob,  i  hvilke  han  mangen  Gang 
bogstavelig  var  indskrænket  til  at  leve  af  Vand  og  Brød, 
blev  ansat  som  Professor  ved  Akademiet,  og  rejste  i 
Sommeren  1792  med  Stipendium  til  Rom,  for  at  leve 
5  korte  Aar  her.  I  1795  havde  han  sin  famøse  Ud- 
stilling ,  hvor  flere  af  hans  bedste  Sager  vare  at  se, 
Platos  Gjæstebud,  Argonavterne  o.  s.  v.,  og  den  vakte 
en  slaaende  Opsigt.  Men  han  manglede  legemlig  Kraft, 
og  led  desuden  paa  alle  mulige  Maader.  Han  saa'  Thor- 
valdsen, og  han  gjorde  Thorvaldsen  varm  for  det,  hvad 
han  selv  levede  for,  og  det  blev  saaledes  ikke  uden  Be- 
tydning, at  Carstens,  der  aldeles  paa  egen  Haand  og 
uden  nogen  Avtoritet  sværmede  for  de  kolossale  Statuer 
paa  Capitolium ,  at  han ,  idet  han  oversaa'  det  Ma- 
niererede i  dem,  alene  dvælede  ved  det  Mægtige  og  Stor- 
slaaede,  her  fandtes.  Thi  det  var  sikkert  gjennem  ham, 
at  Thorvaldsens  Oje  blev  vakt  for  disse  Statuer.  Det 
der  udtalte  sig  igjenném  dem,  søgte  denne  at  naa,  og  der- 
for   brugte   Thorvaldsens  Modstandere    i    den    første  Pe- 

riode  dem  undertiden  imod  ham.  Carstens  døde  i  1798, 
aldeles  udtømt,  og  naar  man  gjennemgaar  hans  Liv, 
naar  man  ser  denne  Mands  Selvstændighed,  erkj  ender 
man  den  store  Aand,  som  vil  have  fat  paa  det  Mæg- 
tige. Gjennemgaa  en  Gang  disse  Tegninger,  Tyrannen 
Mega pendies',  Fata,  Scenerne  fra  Argonavternes  Tog  eller 
andre  græske  Fremstillinger,  Natten  med  sine  Ijørn  eller 
Lysets  Farvel,  og  se,  hvor  der  er  Charakter,  Aand  og 
Følelse  deri,  hvorledes  der  ved  Siden  af  alle  Mangler 
gaar  en  Sjæl  derigjennem;  der  er  her,  hvad  vi  savnede 
hos  Abildgaard.  Ligesom  Abildgaard  af  Naturen  havde 
faaet  de  magre  Former,  var  der  hos  Carstens  vistnok  en 
medfødt  Tilbøjelighed  til  at  gaa  i  modsat  Retning,  som 
dog  muligen  hans  tidlige,  ivrige  Studium  af  Giulio  Ro- 
mano har  bidraget  til  at  lægge  Baand  paa.  Det  er 
morsomt  nok,  at  se  denne  Mand  kalde  sig  paa  sine 
Malerier  Asmus  Jacobus  Carstens  ex  Chersonneso  Cim- 
brica  Romæ;  og  dog  har  Tyskland  tilegnet  sig  ham  med 
sædvanlig  Ugenerthed. 

Dersom  denne  Celebritet  —  thi  Carstens  blev  virke- 
lig en  evropæisk  Celebritet  —  døde  udenfor  Landet,  saa 
havde  vi  Andre,  som  fortjente  at  være  det;  men  Juel 
og  Abildgaard  bleve  det  ikke,  fordi  de  boede  i  det  fjerne 
Danmark,  hvis  Konst  var  saa  ny.  Derimod  blev  Kobber- 
stikkeren Clemens  det,  hvad  der  er  en  Glæde  at  se.  Vi 
kunne  sammenligne  Abildgaards  Malerier,  f.  Eks.  Sokrates, 
med  de  bedste  fremmede,  og  disse  Malerier  var  det, 
der  gjorde  demens's  Lykke.  Da  jeg  som  yngre  Mand  i 
Darmstadt  besøgte  en  fortræffelig  Kobberstikker,  den 
berømte  Felsing,  og  af  ham  modtoges  med  megen  Ven- 
lighed, fordi  jeg  var  Dansk,    var   det  en  Fryd    for    mig  i 

et  Udvalg  af  de  berømteste  senere  Kobberstikkere  at 
finde  Ossian,  Sokrates  og  flere  af  Clemens's  Arbejder, 
og  høre  ham  sige:  "Disse  to  Billeder,  Sokrates  og  Ossian, 
sætter  jeg  højere  end  nogen  anden  K-onstners  Arbejde  fra 
den  Tid.«  Og  dog  døde  denne  Mand  hartad  rent  for- 
glemt, saaledes  som  det  sædvanligt  er  Tilfældet  her 
hjemme  hos  os.  Han  rejste  til  Berlin  for  at  stikke 
Cunninghams  Maleri,  Frederik  den  Anden  som  kommer  tilbage 
fra  Revuen:  det  er  dette  Billede,  som  har  givet  Motivet 
til  Rauchs  Statue.  Senere  blev  han  kaldt  til  England 
for  at  stikke  Montgoméry's  Død,  malet  af  Trumbul,  og 
fik  her  Lejlighed  til  at,  maale  sig  med  J.  G.  Muller,  der 
netop  stak  «  Slaget  ved  Bunkershill«,  og  tabte  ingen- 
lunde i  denne  Coneurrence.  Saa  kom  han  tilbage  i 
1795,  og  hvad  fik  han  saa  at  bestille?  Ja,  han  stak 
samme  Aar  et  Billede  efter  Abildgaards  »Lykkens  Tem- 
pel«, der  dog  aldrig  udkom.  Det  synesnu,  som  om  han  i 
Aaret  1800  eller  noget  senere  har  følt  sit  Øje  svækket, 
hans  Arbejdskraft  tog  af,  og  kun  udførende  enkelte  Sager 
levede  han  30  lange  Aar  ind  i  dette  Aarhundrede.  Dette 
kunde  naturligvis  ikke  forøge  hans  Renommé,  og  vi 
her,  utaknemmelige  som  Landsmænd  ere,  glemte,  at  vi 
virkelig  havde  en  ædel  og  fortræffelig  Mand,  en  ægte 
evropæisk  Celebritet,  som  Medborger  iblandt  os. 

Endnu  maa  jeg  nævne  én  Mand  før  jeg  slutter.  De 
erindrer,  at  jeg  sagde,  at  den  første  Halvdel  af  denne 
Periode  kunde  vi  kalde  den  architektonisk-plastiske,  og 
den  sidste  den  malerisk-architektoniske.  Af  plastiske 
Arbejder  skal  jeg  ikke  nævne  andre  end  Figurerne  ved 
Æresstøtten,  med  Tilføjning  af,  at  Wiedewelts  Statue 
»Troskaben«   er  det  bedste,  han  har  gjort.    I  hans  to  Fi- 

gurer  ved  Bodenhoffs  Grav  paa  Assistents  Kirkegaard 
føler  man  derimod  den  trætte  gamle  Mand.  Dajon  og 
Weidenhaupt,  om  hvem  der  intet  Andet  er  at  sige,  end 
at  de  have  arbejdet  i  Marmor,  vil  jeg  ikke  tale  om,  men 
jeg  skal  straks  tage  fat  paa  den  architektoniske  Side  af 
denne  Periode,  uden  at  jeg  dog  vil  opholde  mig  ved 
Obelisken,  opført  af  Sandsten;  thi  det  er  noget  ganske 
Andet,  min  Tanke  nu  dvæler  ved.  Allerede  1764  kom 
Architekten  Harsdorff  tilbage  til  Kjøbenhavn.  Denne 
Mand  havde  vundet  Medaillen  her,  havde  studeret  i 
Paris  i  f>  Aar  under  Architekternes  Bifald  og  var 
kommen  til  Rom  i  September  1762  og  havde  der  set  en 
ganske  anden  Verden.  Hvordan  hans  Øje  rigtig  er  gaaet 
op  for  den  strengere  antike  Stil,  véd  jeg  ikke.  Det 
hedder  sig,  at  han  kom  op  paa  en  Kunstudstilling  i 
Capitoliet  og  saa'  der  Arbejder,  som  vare  udsprungne 
af  et  levende  Studium  af  Antikerne.  Dog  derom  finder 
jeg  ikke  noget  Vidnesbyrd;  men  derimod  véd  jeg,  at  paa 
samme  Tid  som  han  var  i  Rom,  var  der  en  ung  Pensionær 
fra  Spanien,  som  skulde  sende  Skizzer  af  Antikerne 
hjem;  men  han  var  for  doven  til  selv  at  gjøre  dem  og 
havde  Penge.  Han  traf  sammen  med  Harsdorff  og  andre 
unge  Konstnere,  hvis  Øjne  daglig  oplukkedes  mere  og 
mere  for  Skjønheden  i  de  antike  Konstværker,  og  de 
tegnede  for  ham.  Tegningerne  gik  alle  til  Spanien  under 
Spanierens  Navn.  Men  derved  blev  Øjet  i  endnu  højere 
Grad  opladt  hos  Harsdorff  baade  for  den  gamle  Konst 
og  for  det  Strengere  i  den  moderne.  Ved  hans  Hjem- 
komst var  Marmorkirken  i  fuld  Gang;  men  Harsdorff  fik 
først  kun  et  lille  Arbejde  at  udføre.  Det  faldt  i  hans 
Lod  at    erstatte  Christian    den  Fjerdes    faldefærdige  Pa- 

villon  i  Kongens  Have  med  en  ny  Bygning,  og  han  op- 
førte den,  hvori  nu  Samsons  Statue  er,  den  nydelige  lille 
Loge,  som  indtager  en  ikke  ringe  Plads  blandt  hans 
Bygningsarbejder.  Efterat  dernæst  Theatret  i  Aaret 
1772  var  gaaet  over  fra  at  være  et  privat  Foretagende 
til  at  blive  kongeligt  og  havde  faaet  en  fornyet  Indret- 
ning, skulde  Eigtveds  Bygning  udvides  fortil,  og  Hars- 
dorff  gjorde  da  fra  1773 — 74  den  Facade  paa  Theatret, 
som  endnu  er  der.  Naar  De  tænker  Dem  den  uden  de 
to  Udbygninger,  som  senere  (1792)  ere  komne  til,  og 
uden  at  se  hen  til  den  høje  Pukkel  bagved,  hvor  er  den 
da  ikke  simpel  og  smuk!  Den  blev  ogsaa  paaskjønnet. 
Harsdorff  fik  til  sig  selv  en  Byggeplads  ved  Charlotten- 
borg paa  den  Betingelse,  han  selv  havde  sat  sig  i  sin 
Ansøgning,  at  han  skulde  give  Husets  Front  den  samme 
Charakter  som  Theaterfa<jaden.  I  1768  havde  han  ind- 
givet Tegninger  til  et  Kapel,  hvor  Christian  den  Sjette,  Sofie 
Magdalene  og  Prinserne  og  Prinsesserne  skulde  ligge  I 
Roskilde  Domkirke,  der  skulde  opføres  svarende  til  Chri- 
stian den  Fjerdes  Kapel;  det  kom  han  imidlertid  ikke  den 
Gang  til  at  udføre.  Det  laa  hen,  og  først  1774  synes  det  at 
være  en  afgjort  Sag,  at  der  skulde  tages  fat  paa  det. 
Denne  Bygning  bliver  af  Vigtighed  for  os,  naar  vi  skulle 
betegne  ham  som  Architekt.  Og  lader  os  saa  først  fast- 
holde, at  han  naturligvis  ikke  med  sin  Varme  for  den 
antike  Konst  ved  en  Bygning  som  Roskilde  Domkirke, 
hvor  Stilen  ikke  var  bestemt  udpræget,  kunde  tage  Hen- 
syn dertil,  men  maatte  gjøre  det  Samme  som  Christian  den 
Fjerdes  Architekt  havde  gjort  før  ham,  bygge  paa  sin  egen 
Maade ;  Resultatet  blev  denne  Bygning  med  sin  stor- 
ladne Simpelhed   i    det  Ydre.     Disse    mægtige  Murflader, 

blot  kronede  med  en  kraftig  Gesims,  vare  beregnede  paa 
at  skulle  gjøre  et  alvorligt,  men  ingenlunde  noget  rigt 
Indtryk;  det  var  først  det  Indre,  der  skulde  gjøre  et 
saadant  Indtryk.  Dog  jeg  kan  ikke  forfølge  Bygningens 
Historie  i  Archivet  længere  end  til  1779,  saa  synes  Ar- 
bejdet at  være  gaaet  i  Staa,  og  kun  det  Ydre  stod  fær- 
digt, da  Harsdorff  døde  1799,  og  saa  blev  Bygningen  for 
Resten  liggende.  Der  manglede  for  en  stor  Del  Arbejds- 
tegninger ,  og  altsaa  naar  vi  nu  ville  tage  fat  paa  den, 
maa  vi  være  varsomme.  Men  det  er  vist,  han  har  i  det 
Indre  af  denne  Bygning  ikke  tænkt  paa  romerske  Monu- 
menter og  er  ikke  engang  gaaet  ind  paa  at  tage  de 
fortræffeligste  Levninger  i  Rom  til  Forbillede  und- 
tagen paa  ganske  enkelte,  fuldstændigt  ornamentale  Punk- 
ter. Han  har  helt  igjennem  holdt  Bygningen  i  en  saa 
ren,  saa  mild  alvorlig  Tone,  at  hele  Stilen  er  bleven 
forbavsende  dejlig,  og  den  Harmoni  og  den  Klarhed, 
der  er  udbredt  over  alle  Bygningens  Dele,  er  højst  vel- 
gjørende. 

Idet  vi  nu  ere  komne  ud  af  den  architektonisk-plastiske 
Periode,  i  hvilken  Malerkonsten  spiller  en  underordnet  Rolle 
ved  saadanne  Foretagender,  forsvinder  Harsdorff  saa  at 
sige  aldeles.  Der  bliver  bygget  det  chirurgiske  Akademi 
1786,  hvis  Opførelse  til  Dels  skyldes  en  daarlig  Archi- 
tekt,  Peder  Meyn,  —  denne  Bygning  som  Nogle  kalde 
skjøn  og  klassisk;  der  skal  bygges  en  Bank,  en  Anden 
faar  den,  Harsdorff  ikke,  og  den  usalige  Bygning  bagved 
Børsen  bliver  Resultatet.  Det  synes,  som  om  Harsdorff 
skal  dø  uden  at  have  gjort  Noget;  da  indtræffe  de  for- 
færdelige Ildebrande:  Slottets  1794  og  Byens  1795,  og 
nu    kommer    Nemesis     og    giver    Harsdorff    sin    Del ,    og 

der  sker  et  Mirakel.  Saa  længe  har  Manden  staaet  til- 
bagetrængt og  ubenyttet,  indskrænket  til  sin  Virksomhed 
som  Professor  ved  Konstakademiet.  Han  var  kjed  af 
hele  den  Maade,  hvorpaa  man  opførte  Bygninger,  thi 
han  havde  et  ganske  andet  Begreb  om,  hvad  det  var  at 
bygge.  Han  havde  hele  denne  Tid  fulgt  med,  hvad  der 
var  sket  udenfor  Danmark.  Stuart  havde  været  i 
Athen,  og  navnlig  2det  Bind  af  hans  Værk,  der  udkom 
1787,  vakte  i  høj  Grad  Harsdorffs  Opmærksomhed,  der 
derpaa  ogsaa  blev  henvendt  paa  det  alt  forhen  Udkomne, 
og  Manden  med  det  klare  Blik,  som  aldrig  havde  været 
længere  end  i  Rom,  aner  .i  Stuarts  kobberstukne  Tavler 
den  finere  Følelse,  navnlig  i  den  joniske  Konst;  og  efter 
hvad  hans  Svigersøn  har  fortalt  mig,  bleve  disse  Teg- 
ninger slaaede  op  i  hans  Værelser  i  stor  Maalestok,  for 
at  han  ligtig  kunde  fornøje  sig  over  dem.  Da  han  der- 
efter skulde  virke  som  Bygmester,  optraadte  han  som  en 
af  de  ypperste  i  Evropa  og  var,  skjøndt  han  aldrig  havde 
set  Originalerne,  en  af  de  Første,  der  kunde  slaa  den 
græske  Tone  an,  og  det  ganske  anderledes  end  fortjente 
Mænd  i  London,  der  havde  gjort  det  til  deres  Livs- 
studium.  Da  han  skulde  opføre  Forbindelsen  imellem 
de  to  Palæer  paa  Amalienborg,  da  var  det,  han  havde 
den  kjække  og  dristige  Idé  at  give  en  ren  antik  Skab- 
ning, en  ren  Propylæ  og  oven  i  Kjøbet  en  prægtig 
Triumfbue  —  naar  man  ser  Frederik  den  Femtes  Statue 
fra  St.  Annæ  Plads  — ,  og  da  havde  han  til  al  Lykke  en 
Kronprins,  som  var  ærlig  og  tillidsfuld  nok  til  at  lade 
Konstneren  gaa  sin  egen  Gang;  thi  Reventlov,  den  i 
andre  Landets  indre  Anliggender  saa  fortjente  Minister, 
den    sande  Bondeven,    var    en  Mand,    der    i    andre  Ret- 

ninger  var  paastaaelig  og  despotisk,  og  som  ikke  havde 
Begreb  om  Konst.  Han  blev  vred  over,  at  denne  Bygning 
skulde  opføres  med  4  Søjler  i  Dybden,  hvor  3  havde 
været  nok ;  men  Kronprinsen,  den  senere  Kong  Frederik 
den  Sjette,  sagde,  da  Konstneren  forelagde  ham  disse 
Tegninger:  »Vælg  De  selv  den  bedste!  De  forstaar  Dem 
bedst  derpaa,«  og  HarsdorfF  fik  Lov  til  at  udføre  Ar- 
bejdet saaledes,  som  han  selv  vilde,  og  som  det  nu 
staar.  Der  var  endnu  et  andet  Projekt.  Da  w  Nikolai 
Kirke  var  brændt,  kom  det  Moment,  da  man  skulde  tro, 
at  den  haarde,  fjendtlige  Skjæbne  endelig  havde  ophørt 
at  herske  paa  Marmorpladsen,  hvor  Arbejdet  paa  Kirken 
havde  hvilet  siden  1770,  thi  nu  var  der  Trang  til  en 
Kirke,  og  nu  kom  HarsdorfF  med  et  Forslag,  som  det  til 
Syvende  og  Sidst  lykkedes  at  sætte  igjennem,  hvis  jeg 
er  vel  underrettet,  og  jeg  har  hort  fra  gode  Kilder, 
at  det  var  den  uforsigtigt  overbragte  Efterretning  til 
ham  —  han  boede  paa  Vejen  til  Ballerup  —  der  dræbte 
ham,  idet  han  nemlig  ikke  kunde  rumme  Glæden  over  det 
uventede  Udfald,  at  virkelig  hans  Projekt  skulde  gjennem- 
føres;  da  han  nu  døde,  faldt  det  Hele  sammen.  Men  kom 
han  ikke  til  at  udføre  en  Bygning  som  en  Kirke  i  Mar- 
mor, havde  han  faaet  anden  Erstatning  derfor.  Lehns- 
besiddernes  Tid  var  forbi,  men  Kjøbmændenes  var  kom- 
men, og  der  var  flere  rige  Handelsmænd  og  andre  for- 
muende Borgere,  som  ønskede  at  faa  deres  Boliger  smukt 
opførte  eller  fornyede.  Eksempler  herpaa  ere  Løveapo- 
theket,  Peschiers  Gaard  ved  Holmens  Kanal  og  Eriksens 
Gaard  paa  Kongens  Nytorv.  Der  er  en  Zirlighed  og 
Elegance,  navnlig  over  den  sidste,    der   gjør    det    til  den 

yndigste  Bygning  i  den  Tid,  skjøndt  det  kan  nok  være, 
at  Peschiers  Gaard  med  al  sin  Simpelhed  —  de  røde 
Sten  med  de  flade  Fyldninger  —  havde  en  heldigere  og 
mere  bestemt  udpræget  Charakter  end  Eriksens  Gaard, 
hvor  Paladset  spiller  over  i  den  private  Bygning.  At 
den  Mand  havde  Sans  for  Former,  er  sikkert;  han  var 
en  Konstner,  som  selv  Fremmede,  der  kom  hertil,  be- 
undrede. Jeg  kunde  nævne  Dem  en  anset  udenlandsk 
Konstner,  som,  da  han  var  her,  tilbragte  en  halv  Dag  i 
Roskilde  Kapel,  saaledes  glædede  han  sig  derover!  Og 
denne  Mand  have  vi  saa  skammelig  forsømt  og  forglemt, 
skjøndt  Ingen  hos  os  endnu  har  erstattet  hans  Tab!  Det 
er  morsomt:  denne  Mand  med  den  levende  Skjønheds- 
sans  kunde  have  Luner,  uskyldige  Luner,  og  undertiden 
fandt  det  sin  Borgen  i  en  fjern  Tids  Lunefuldhed.  Da 
han  skulde  bygge  sin  Gaard  paa  Kongens  Nytorv  an- 
vendte han  joniske  Pilastre,  men  da  han  ikke  turde 
bygge  saa  højt  i  Vejret,  at  han  kunde  faa  Plads  til  at 
lade  Voluterne  udfolde  deres  kraftige  Runding,  saa 
vendte  han  Siden  ud,  og  da  man  gjorde  ham  opmærksom 
derpaa,  svarede  han,  at  han  ikke  havde  Plads,  men  at 
man  nok  ogsaa  engang  kunde  taale  at  se  dem  fra  Siden. 
Da  han  byggede  Løveapotkeket,  skete  det  Selvsamme 
paa  Grund  af  Smalheden  mellem  Vinduerne,  og  han 
vidste  ikke  den  Gang,  hvad  man  først  senere  har  fundet, 
at  der  gives  joniske  Pilastre  anvendte  paa  samme  Maade 
i  Pompeji;  hvor  Pladsen  har  fordret  det,  har  man 
ikke  ænset  dette  tilsyneladende  Brud  paa  Principet. 
Det  er  en  Ubetydelighed,  men  det  er  en  Ubetydelig- 
hed,   som    har  Noget    at    sige   hos    en    Mand    som    Hårs- 

dorff.  Det  er  et  nyt,  charakteristisk  Træk,  naar  vi  se,  at 
hans  Liv  har  været  gjennemtrængt  af  Oldtidens  Aand; 
det  viser,  at  denne  Mand,  selv  hvor  han  trodser  Reg- 
lerne og  maa  finde  sig  i  at  blive  irettesat,  —  selv 
der  har  han  handlet  overensstemmende  med  Aanden  i 
hin  Tid. 


Rettelser. 


Naar  S.  184  Eigtved,  der  for  Resten  skiiver  sig  selv  Eigtwedt, 
kaldes  en  fremmed  Bygmester,  ligger  det  i,  at  han,  skjøndt  fedt  i  Dan- 
mark, først  fandt  en  Virkekreds  her,  efter  at  han  i  nogle  Aar  i  en 
yngre  Alder  havde  havt  Ansættelse  i  Sachsen  som  Bygningskonduktør 
og  Ingeniørofficeer. 

S.  185  er  Jardins  ene  Fornavn  ved  en  Uagtsomhed  angivet  som 
Michael  i  Stedet  for  Nicolas. 


IV, 

OM  KONSTENS  FOKHOLD 

VED  DE  STOEE 

INDUSTRI-  OG  KONST-UDSTILLINGER 

I  1851. 


FEMTEN  FORELÆSNINGER, 

HOLDTE  I 

FORENINGEN  FOR  NORDISK  KONST  I  VINTEREN  1851  OG  52. 


Høyens  Skrifter.     IV.  Jg 


Tørste  Forelæsning. 

Londonner-Udstillinpens  Tilblivelsesmaade. 


Jeg  maa  begynde  med  at  forebringe  en  Undskyldning, 
og  det  er  den,  at  jeg  har  taget  Munden  lidt  tor  fuld 
i  min  Indbydelse.  Jeg  har,  fordi  jeg  paa  Grund  af 
den  lille  Plads  vilde  fatte  mig  i  Korthed,  skrevet,  at. 
jeg  ønskede  at  holde  nogle  Foredrag  over  Konstens 
Forhold  paa  de  store  Industri-  og  Konst-Ud- 
stillinger  i  dette  Aar.  Naturligvis  maatte  jeg  her- 
ved nærmest  tænke  paa  den  meget  store  Kunstudstilling, 
som  har  varet  ind  i  dette  Aar  i  Paris,  paa  Kunstudstil- 
lingen i  Bryssel  i  Løbet  af  Sommeren  og  Efteraaret,  som 
var  anmeldt  over  hele  Evropa  som  en  evropæisk  Udstil- 
ling, og  endelig  paa  den  store,  universelle  Industriudstil- 
ling i  London.  Men,  m.  T. ,  det  er  egentlig  meget  for 
meget  sagt  af  mig.  Jeg  har  ikke  paatænkt  eller  kunnet 
paatænke  Andet  og  er  ikke  i  Stand  til  at  levere  Mere  end 
en  Betragtning  dels  i  Almindelighed  over  Konstværkerne 
og  Konstretningerne  og  dels  specielt  over  enkelte  betyde- 
ligere Konstnere,  baade  Billedhuggere  og  Malere.  Jeg 
tror,  at  dette  maaske  vil  kaste  i  det  Ringeste  noget 
Lys  for  os  over  hele  Konstens  Stilling  og  Forhold  i  Ev- 

ropa  og  navnlig  i  det  vestlige  Evropa.  Videre  kan  jeg 
ikke  give,  og  jeg  maa  bede  om,  at,  for  saa  vidt  min  Ind- 
bydelse virkelig  indeholder  Mere,  det  da  maa  undskyldes 
med,  at  det  var  ønskeligt  for  mig  i  faa  Ord  at  sige,  hvad 
jeg  havde  i  Sinde  at  læse  over. 

Ikke  Faa  af  vore  Landsmænd  have  været  i  London  i 
Løbet  af  dette  Aar  for  at  se  Udstillingen  der.     Mundtlig 
er    den    sikkert    allerede    beskrevet    og    omtalt    i    mange 
Kredse;    skriftlig   er  den  alt  bleven  nævnt  i  Dagblade  og 
Hefteskrifter,   og  vil  fremdeles  blive  det.      Jeg    formoder 
derfor,  at  mine  Tilhørere  allerede  for  største  Delen  kjende 
mange  Sider  af  den,  navnlig  dens  Resultater;    og  for  saa 
vidt  vilde   jeg  vel  altsaa   egentlig   kun  have   meget  Lidet 
at  sige,  som  kunde  kaldes  Nyt,  eller  som  De  ikke  havde 
hørt  og  læst  om  i  Forvejen.     Men  denne  store  Udstilling 
frembød   saa    mangfoldige    Synspunkter,    at  jeg  tror,    at 
kun  Faa  have  været  i  Stand  til  —  om  overhovedet  Nogen 
har  været  det  —  at  opfatte   den   bestemt   og  tydeligt  fra 
alle    disse    saa   højst   forskjellige  Synspunkter.      Idet   jeg 
nu   væsentlig   indskrænkede   mig   til  at  ville  omtale  Kon- 
sten  paa  denne  Industriudstilling,  troede  jeg,  at  jeg  alle- 
rede derved  havde  valgt  et  bestemt  Synspunkt,  forskjel- 
ligt  fra  de  Flestes,   der   maaske  havde  taget  Udstillingen 
i   Øjesyn   for    den    industrielle   Udviklings   og  Betydnings 
Skyld.     Det   var   det  Ene.      Det  Andet   er,   at    selv   om 
dette  ikke  havde  været  Tilfældet,    saa  troede  jeg  dog,  at 
Øjenvidnet   har   noget   saa    eget    Tiltrækkende,    naar    det 
kommer   med   sin   Beretning,    at    det    næppe   vilde   være 
overflødigt,   naar  jeg   meddelte,   hvad  jeg  havde  set,   og 
hvorledes  jeg  havde  set  det.      Dette    var  et  Ønske,   som 
opstod  hos  mig  allerede  i  selve  London,   og   nu,   da   det 

skulde  komme  til  Udførelse,  da  jeg  mundtlig  skulde  ytre 
mig  derom,  var  der  naturligvis  ingen  Kreds,  som  jeg  hel- 
lere kunde  ønske  at  udtale  mig  for  end  denne,  jeg  her 
ser  forsamlet  om  mig. 

Vi  tale  om  den  store  Industriudstilling.  Maatte  jeg 
have  Lov  til  at  benytte  et  dansk  Ord,  som  fuldkomment 
udtaler,  hvad  det  fremmede  Ord  »Industri«  ellers  skal 
sige,  —  maatte  jeg  bede  om  Lov  til  at  benytte  Ordet 
»Vindskibelighed«  i  Stedet  for  hint.  Dette  Ord  omfatter 
netop  i  fuldeste  Maal  og  Maade  det  selv  Samme.  Vi  maa 
huske  paa,  at  der  er  virkelig  i  Løbet  af  dette  Aarhundrede 
foregaaet  en  højst  væsentlig  Forandring  med  Hensyn  til 
Synsmaaden,  med  Hensyn  til  vor  Maade  at  betragte  al  Vind- 
skibelighed paa,  lige  fra  den  Vindskibelighed,  der  ytrer 
sig  stille  og  fordringsløst  ved  Spinderokken  eller  Væven 
hjemme,  paa  Landet  eller  i  de  smaa  Byer  og  Flekker,. 
og  lige  indtil  den  Vindskibelighed,  som  ikke  alene  griber 
ind  i  Evropas  Forhold,  men  ogsaa  i  det  store  Verdens- 
hele.  Det  er  ganske  sikkert,  det  vide  vi  Allesammen,, 
at  fra  Arilds  Tid  —  vi  kunne  sige  det  i  Ordets  bog- 
stavelige Forstand  —  har  der  været  Industriudstillinger, 
Udstillinger  af  Vindskibelighed,  aarlige,  ugentlige,  dag- 
lige. Vi  havde  dem  i  Oldtiden,  under  de  simpleste  For- 
hold, selv  her  i  vort  fattige  Nord,  under  Form  af  Mar- 
keder, hvor  man  til  bestemte  Tider  flokkedes  sammen, 
hvor  den  nærmeste  Vindskibelighed  blev  falbudt  og  om- 
byttet, og  hvorhen  Kjøbmændene,  Vikingerne,  kom  fjernt 
fra  og  medbragte  baade  Kostbarheder  og  Ting,  der  ikke 
kostede  meget  Sølv  og  Guld,  men  som  maaske  i  Udlan- 
det havde  været  billigere  at  faa  end  de,  der  forfærdige- 
des hjemme.      Vi  have  dem  endnu  den  Dag  i  Dag  i  alle 

vore  Boder,  og  man  kan  maaske  i  en  vis  Henseende  sige, 
at  disse  Udstillinger  overbyde  selv  den  store  Verdens- 
udstilling i  London,  —  disse  glimrende  Udstillinger  i  Lon- 
dons mere  splendide  Gader,  i  Bryssels  Gader,  i  Paris  i 
palnis  national,  hvor  Butik  staar  ved  Butik,  i  Kampen 
om,  hvem  der  kan  levere  de  smukkeste  og  smagfuldeste 
og  mangen  en  Gang  de  billigste  Sager.  Men  Et  er  disse 
Udstillinger,  hvor  Alt  er  beregnet  paa,  at  Varerne  skal 
sælges  og  anvendes  umiddelbart,  et  Andet  de  Udstillinger, 
som  indeholde  Gjenstande,  der  vel  allesammen  ere  eller 
burde  være  beregnede  paa  den  samme  almindelige  Brug, 
men  hvor  det  Udstillede  dog  blot  er  der  for  at  sees,  for 
at  vejes  ved  Sammenligning  til  Bedømmelse,  for  at  man 
deraf  kan  drage  bedre  Resultater;  som  for  den  Fremmede, 
der  kommer  der,  eller  for  den  Indfødte  —  ligemeget  — 
kunne  lede  til  hurtigere,  raskere  og  billigere  eller  til 
mere  fuldendte  Frembringelser.  Se,  hele  denne  Betragt- 
ningsmaade  af  Vindskibeligheden,  den  kunde  man  vel 
sige  tilhører  først  i  strengeste  Forstand  dette  xVarhun- 
drede,  og  har  ikke  udviklet  sig  med  Bevidsthed  lige 
fra  Begyndelsen.  Thi  det  synes,  som  en  saadan  in- 
dustriel Udstilling  af  denne  Art  kirkelig  skylder  en  al- 
deles tilfældig  Omstændighed  sin  Oprindelse.  En  Adels- 
mand, Marquis  d'Aveze,  blev  1797  ansat  til  at  være  Over- 
opsynsmand over  de  store  Vindskibelighedssteder  i  Paris 
eller  rettere  sagt  i  Paris  og  dens  Omegn,  som  frembragte 
Porcellæn,  Manufakturer,  Tapeter  o.  s.  v.  Denne  Mand 
fandt  netop,  at  Magasinerne  i  disse  Anstalter  paa  det 
Tidspunkt  vare  overfyldte  med  kostbare,  superbe  Fabri- 
kater, som  imidlertid  ikke  havde  fundet  Kjøbere  eller 
Afsætning   og   altsaa   laa  der  som   aldeles    døde,    medens 

paa  samme  Tid  Arbejderne  ved  disse  store  Anstalter  vare 
hensunkne  i  den  yderste  Nød.  Han  udkastede  en  Plan, 
som  imidlertid  blev  opsat  et  Aar,  fordi  han  maatte  for- 
lade Frankrig  i  Følge  en  Directorialbeslutning;  men  den 
blev  udført  Aaret  efter,  da  han  kom  tilbage.  Da  saa' 
man  for  første  Gang  en  Udstilling,  som  vel  endnu  bestandig 
havde  til  Hensigt  at  vække  Opmærksomhed  og  Interesse 
for  og  Kjøbelyst  til  slige  højst  smagfulde  og  tiltalende 
Gjenstande,  men  hvor  dog  paa  samme  Tid  Tanken  maatte 
henledes  paa,  hvor  interessant  og  lærerigt  det  maatte 
være  at  sammenligne  disse  Gjenstande.  Napoleon  optog 
Ideen.  Da  han  i  1801  havde  besøgt  Værkstederne  i 
Frankrig,  gjorde  han  strax  Anstalter  til,  at  en  saadan 
Udstilling  kom  i  Stand,  og  fra  det  Øjeblik  af  gjentog 
den  sig  bestandig  med  større  eller  mindre  Mellemrum, 
indtil  den  endelig  tik  en  Betydning,  som  mere  og  mere 
vakte  Englands  Opmærksomhed.  Fra  1845  kunne  vi  især 
sige,  at  den  Tid  begyndte,  da  man  ogsaa  i  England  klarere 
og  bestemtere  følte  den  store  Vigtighed  af  en  saadan 
Udstilling  for  hele  Samlivet. 

Vi  tage  disse  Udstillinger  her  ganske  under  det  al- 
mindelige Begreb  af  Vindskibelighedsudstillinger,  og  jeg 
tør  sige,  at,  naar  man  kastede  Blikket  paa  hin  Udstil- 
ling, jeg  nylig  omtalte,  i  Paris  1798  og  flere  lignende, 
saa  Adl  denne  Vindskibelighed  vistnok  have  sit  saare  til- 
lokkende, fristende  Udseende  i  alle  de  utallige  Frembrin- 
gelser af  yndige,  rige,  skjønne  Prydelser  og  Gjenstande 
for  Overdaadighed  og  Pragt,  som  dér  vare  opstillede. 
Disse  Udstillinger  fremdrog  netop  den  Side,  hvor  Vind- 
skibeligheden øjensynligst  hang  sammen  med  Konsten; 
thi  lad  os   aldrig   glemme,   m.  T. ,   at  Vindskibelighed  og 

Konst  ere  overordentlig  noje  forbundne,  lad  os  aldrig 
glemme,  hvad  vi  Allesammen  meget  godt  huske,  at  der 
var  et  Moment,  da  det,  vi  nu  kalde  simpel  Vindskibelig- 
hed, egentlig  var  en  alvorlig  og  højst  betydningsfuld  Konst- 
bestræbelse.  Det  var  først,  idet  Konstideen  mere  og  mere 
udviklede  sig,  at  Haandgjerningen,  den  sindrigste  saa- 
vel  som  den  simpleste ,  mere  og  mere  traadte  tilbage  og 
blev  til  det  underordnede,  mangen  Gang  aldeles  oversete 
Haandværk.  Tage  vi  i  vore  Dage  en  hvilken  som  helst 
Vindskibelighedsgjerning,  der  gaar  ud  paa,  ikke  at  frem- 
drage raa  Stoffer  af  Jordens  Skjød  eller  tage  dem  af 
dens  Overflade,  men  paa  at  give  disse  Stoffer  Form,  saa 
ville  vi  ogsaa  straks  se ,  at  der  er  flere  Punkter ,  hvor 
netop  Vindskibeligheden  og  Konsten  aabenbart  have  det 
samme  Øjemed.  Læg  Mærke  til,  at  begge  gaa  ud  paa, 
at  man  skal  glemme  det  Stof,  de  have  bearbejdet;  det 
døde  Emne  skal  forsvinds  for  vort  Oje.  Det  iføres  en 
ny  Form ,  og  denne  nye  Form  er  et  Øjemed  baade  for 
Vindskibeligheden,  saavel  i  dens  simplere  som  mere  ud- 
viklede Retninger,  og  for  Konsten.  Dette  tine  Klæde, 
dette  glansfulde  Silketøj,  dette  smukke  Linned,  —  hvem 
aner  dér  den  første  Begyndelse,  de  simple  Stoffer,  hvoraf 
det  er  fremgaaet.     Tag  Maskinerne,    den  simple  Maskine 

-  jeg  nævner  Maskinbygningen,  fordi  her  mere  end  nogen- 
steds Formen  synes  at  maatte  træde  tilbage  for  Øjemedet 

—  taa  den  simpleste  Stang,  og  læg  Mærke  til,  at  denne 
Stana  har  allerede  metamorfoseret  sig  aldeles  fra  det 
raa  Støbe-  eller  Smedejern,  hvoraf  den  er  frembragt, 
læg  Mærke  til,  at  der  er  en  Lethed,  en  Glathed,  en  Af- 
runding i  denne  Stang,  som  i  det  første  Øjeblik  ikke  en- 
gang synes  at  behøves,  som  egentlig  synes  at  være  Luksus 

paa  det  Sted.  Men  der  kommer  en  anden  højst  inter- 
essant Side  frem  ved  Vindskibeligheden.  Jeg  sagde  for 
et  Ojeblik  siden,  at  den  gaar  ud  paa  aldeles  at  overgive 
det  raa  Stof  eller  Emne  til  Forglemmelsen ;  den  vil,  at  der 
skal  lægges  Mærke  til  dens  egne  Former,  ja  den  gaar 
endogsaa  saa  vidt,  at  den  ikke  engang  vil  have,  at  For- 
men skal  røbe  en  Nødvendighed.  Se  paa  Kareten,  paa 
Døren,  paa  det  blomstrede  Silketøj  —  jeg  vil  slet  ikke 
tale  om  mange  yndige  Kar  —  alle  Vegne  søger  man  at 
bringe  det,  som  er  det  nærmeste  Maal  for  Arbejdet,  i 
Forglemmelse  over  Formerne,  over  Ytringerne  af  Tanken 
og  Følelsen,  som  ved  første  Øjekast  maatte  synes  aldeles 
fremmede  derfor.  Altsaa  ligesom  Vindskibeligheden  søger 
at  bringe  det  døde  Stof  i  Forglemmelse,  saaledes  søger 
den  ogsaa  at  bringe  de  Former,  som  betegne  det  Kloge 
og  Forstandige  eller  Nødvendigheden,  i  Forglemmelse; 
den  vil  endogsaa,  at  Gjenstandene  skulle  fremtræde  under 
Naturformer  eller  vilkaarligt  valgte  Skjonhedsformer.  Og 
paa  samme  Tid  som  man  tilkjæmper  sig  en  Mængde  af 
disse  Former,  saa  tilkjæmper  man  sig  tillige  store  For- 
dele; idet  man  tilsyneladende  blot  følger  sin  Indbildnings- 
kraft, opnaar  man  ogsaa  fra  en  ganske  anden  Side  be- 
tydningsfulde Resultater,  der  ere  fremkaldte  ved  at  Dømme- 
kraften, ved  at  Eftertanken  er  kommen  i  Bevægelse,  saa- 
danne  Resultater,  som  at  man  behøver  mindre  Stof,  at 
man  kan  bearbejde  det  solidere,  at  man  kan  gjøre  det 
smidigere  og  tjenstvilligere  til  Hensigtens  Opnaaelse.  Kort 
sast,  en  større  Bekvemmelighed  og  Hensigtsmæssighed  og 
en  større  Sparsomhed  bliver  Udbyttet  deraf. 

Men,  idet  jeg  saaledes  fuldelig  indrømmer  dette  nøje 
Forhold   mellem  Vindskibeligheden    og  Konsten,    idet  jeg 

gjerne  vedgaar,  at  det  er  vanskeligt,  for  ikke  at  sige 
umuligt  med  Bestemthed  og  Konsekvents  at  trække  den 
Grænse,  der  skulde  sondre  mellem  Vindskibeligheden 
paa  den  ene  og  Konsten  paa  den  anden  Side,  saa  maa 
jeg  dog  sige,  at  med  hele  den  store  mærkværdige  Ind- 
flydelse, Konsten  i  vor  Tid  har  paa  Industrien,  som  jeg 
senere  hen  ofte  vil  komme  til  at  berøre  nærmere, 
tror  jeg  dog,  at,  naar  Talen  er  om  en  betydningsfuld 
Vindskibelighedsudstilling,  saa  turde  denne  Side  dog  egent- 
lig træde  i  Baggrunden.  Der  er  intet  Sporgsmaal  om,  at 
det  ene  af  de  Punkter,  jeg  før  berørte,  det  Punkt,  som 
gaar  ud  paa  Hurtighed  i  Frembringelsen,  Sparsommelig- 
hed i  Midlernes  Brug,  Frugtbarhed  i  Opfindelsen  af  Mid- 
ler, at  disse  Øiemed  fremmes  forholdsvis  mindre  gjennem 
den  Indflydelse,  Konsten  har  paa  Vindskibeligheden,  end 
gjennem  den,  som  Videnskaben  har  paa  den.  Saa  vidt  er 
det  kommet,  at  den  store  Mark,  den  hartad  uoverskuelige 
Flade,  der  udbreder  sig  mellem  de  to  modsatte  Poler  — 
som  jeg  kunde  kalde  dem  —  Konsten  og  Videnskaben, 
denne  store  uoverskuelige  Mark,  hvor  disse  to  Poler  be- 
standig virke  ind  med  deres  frugtbargjørende,  styrende  og 
ledende  Kræfter,  den  har  saa  at  sige  forvandlet  sig  til  et 
eneste  organisk  sammenhængende  Hele,  det  er  som  en 
Kjæde  med  uendelige  Led,  og  intet  af  disse  Led  tør 
brydes,  intet  af  dem  tør  forsmaaes  eller  oversees,  intet  af 
dem  løses,  hvert  af  dem  har  paa  sin  Plads  sin  fulde 
Gyldighed,  hvert  Arbejde  har  sin  Ret  og  sit  Værd.  Hvad 
enten  vi  betragte  Sagen  fra  et  christeligt  Standpunkt, 
eller  fra  et  verdsligt  og  borgerligt  Standpunkt,  saa  faar 
den  simpleste  Haandværker  virkelig  sin  Betydning,  han 
adles  og  optages  i  den   store  Kjæde.      Vi    lægge   Mærke 

til,  at  den  simpleste  Haandgjerning  fordrer  Udholdenhed 
og  ej  alene  legemlig,  men  sjælelig  Kraft,  og  at  mangt  et 
Arbejde,  som  vi  aldrig  drømmer  om,  fordi  det  foregaar 
dybt  nede  i  Jordens  Skjød,  at  det  fordrer  Kraft  og  Flid, 
Nøjagtighed  og  Udholdenhed,  og  ikke  det  alene,  men 
ogsaa  Mod,  —  tidt  gjælder  det  Liv  og  Død.  Altsaa 
igjennem  denne  Betragtning  komme  vi  klart  til  at  føle, 
at  Vindskibeligheden  har  noget  ganske  overordentligt  at 
betyde  for  os,  at  vi  der  have  et  af  Midlerne,  hvorved 
Mennesket  virkelig  adles  og  anerkjendes  i  enhver  Stilling. 
Men  lad  os  nu  se :  hvad  er  det  da,  hvorved  Videnskaben 
især  virker  i  vor  Tid  paa  Vindskibeligheden?  Er  det 
ikke  netop  ved  at  lette  Arbejdet?  er  det  ikke  netop  gjen- 
nem  hele  Maskinbygningen,  gjennem  Forædlingen  af  de 
mest  uanselige  eller,  rettere  sagt,  af  de  mest  foragtede 
og  oversete  Stoffer?  Er  det  ikke  kommet  saa  vidt  igjen- 
nem Kemien,  at  Menneskene  ligesom  Naturen  ikke  læn- 
gere lader  Noget  gaa  til  Spilde,  men  at  Alt  bliver  an- 
vendt, at  det  mest  Modbydelige  fremtræder  i  virksomme 
og  gavnlige  Former?  Og  er  det  ikke  omvendt  igjennem 
denne  Vindskibelighed,  at  Videnskaben  véd  at  knytte 
Folkene  nærmere  sammen?  Er  det  ikke  gjennem  den, 
at  vi  ikke  alene  befordres  legemligt  hurtigere  til  Lands 
og  til  Vands,  at  vi  faa  Nætterne  ganske  anderledes  op- 
lyste, men  at  selv  Tanken  befordres  gjennem  de  største 
Afstande  med  næsten  utrolig  Hastighed?  Derfor  fore- 
kommer det  mig,  at,  hvor  Talen  er  om  en  Vindskibelig- 
hedsudstilling,  der  burde  den  egentlig  præges  af  denne 
store  gribende  Alvor,  der  betegner  den,  og  derfor  synes 
jeg  godt  om,  at,  da  man  i  Paris  i  1844  opførte  en  inte- 
rimistisk Bygning,  som  strakte  sig  100  Metres  i  Bredden 

og  200  Metres  i  Længden,  saa  var  den  Sal,  der  dannede 
Kjernen  af  den,  og  som  næsten  talte  150  Fod  i  Bredden 
og  350  Fod  i  Længden,  helliget  de  store  Maskiner;  den 
var  helliget  til  en  Række  Metalarbejder,  til  en  Række 
af  Indretninger,  som  netop  grebe  velgjorende  ind  i  hele 
den  store  Vindskibelighed;  og  Galleriet  rundt  omkring  den 
var  viet  til  hele  denne  Elegance  og  til  alt  det,  som  Sma- 
gen, Fantasien,  Moden  o.  s.  v.  kunde  frembyde  af  Til- 
lokkelser. Ja,  ganske  sikkert,  idet  man  traadte  ind  i  den 
store  Sal ,  følte  man  ikke  nogen  sanselig  Tillokkelse ; 
alle  disse  enorme  Maskiner  med  deres  Hjul  og  for  mig 
og  maaske  for  tusinde  Andre  uforstaaelige  Udseende 
kunde  unegtelig  ikke  fængsle  Øjet  paa  den  Maade,  som 
mange  mindre,  zirligt  udførte  Gjenstande;  men  det  gaar 
der,  som  naar  man  hører  Videnskabsmænd  af  Faget  frem- 
sætte en  Sandhed  eller  store  Resultater;  man  fatter  dem 
ikke  i  det  første  Øjeblik,  men  man  aner  dog,  at  de  have 
noget  overordentlig  Stort  og  Betydningsfuldt  ved  sig.  Og 
saaledes  mener  jeg  ogsaa,  at  netop  ved  at  se  disse  Mid- 
ler, hvorved  saa  Meget  bringes  til  Veje,  de  Midler,  som 
mangen  Gang  i  det  Skjulte  virker  for,  at  alt  det  Øvrige 
kan  komme  frem,  —  at  netop  ved  at  se  dette  maatte 
Vindskibeligheden  fremtræde  paa  den  betydningsfulde 
Maade,  som  jeg  synes  den  burde  fremtræde  paa. 

Skjøndt  Englænderne  havde  haft  deres  Bazar  i  Dublin 
og  Manchester,  og  skjøndt  deres  frie  Handelsbazar  i  Covent- 
garden-Theater  ikke  fremkaldte  saa  ringe  Opmærksomhed, 
var  det,  som  sagt,  dog  egentlig  den  store  Udstilling  i 
Frankrig  1844,  der  vakte  Englænderne.  Man  henvendte 
sig  endogsaa  til  Ministrene  for  at  faa  Noget  bragt  i  Stand 
i  1845,  men  Henvendelsen  forblev  uden  synligt  Resultat. 


245 

Nu  fremtraadte  der  et  Selskab,  som  begyndte  at  virke, 
og  det  var  ingenlunde  et  Selskab,  der  havde  Vindskibe- 
ligheden til  Formaal,  men  som  kaldte  sig  »Selskabet  til 
at  opmuntre  Konsten«,  og  det  erkyndigede  sig  under- 
haanden,  om  det  var  muligt  at  bringe  en  saadan  Udstil- 
ling til  Veje  i  England;  men  det  traf  paa  Hindringer  af 
den  Art,  at  det  opgav  Forsøget.  De  virksomme  Med- 
lemmer af  Selskabet  indskrænkede  sig  derfor  til  at  frem- 
kalde en  Række  mindre  Udstillinger  i  Aarene  1847,  48,  49, 
og  disse  Udstillinger  i  London  fandt  mere  og  mere  Behag. 
Man  henvendte  sig  atter  til  Ministeriet,  men  uden  mindste 
Virkning.  Det  engelske  Ministerium  havde  Intet  imod, 
at  noget  Saadant  skete  —  Gud  bevares  vel !  —  men  det 
vilde  paa  ingen  Maade  tage  nogen  Ansvarlighed  paa  sig; 
men  i  1849,  fem  Aar  efter  1844  altsaa,  kom  atter  en 
stor  Vindskibelighedsudstilling  i  Stand  i  Paris,  der  gjorde 
megen  Opsigt.  Der  var  et  betydeligt  Antal  Contribuenter 
mere  end  ved  den  foregaaende,  og  desuden  kom  Inden- 
rigsministeren frem  med  et  Forslag,  som  gik  ud  paa  en 
Udstilling,  der  ikke  alene  skulde  omfatte  Frankrig,  men 
overhovedet  alle  evropæiske  industrielle  Foretagender. 
Dette  Forslag  strandede,  som  det  synes,  paa  de  franske 
Manufakturister  og  Fabrikanter  selv,  men  blev  straks  med 
Begjærlighed  optaget  i  England,  og  Prins  Albert,  Dron- 
ningens Gemal,  som  tillige  var  et  Slags  Forstander  for 
hint  Selskab,  jeg  nævnede,  stillede  sig  i  Spidsen  for 
Bevægelsen.  Men  i  det  første  Møde,  som  dette  Selskab 
afholdt  den  30te  Juni  1849,  var  det  endnu  ingenlunde 
afgjort,  at  det  skulde  være  en  almindelig  Udstilling;  og 
der  var  endnu  flere  Punkter,  som  stode  uklart  og  svæ- 
vende for  Betragtningen.     Man  vidste  saaledes  ikke,   om 

man  ikke  maaske  hellere  skulde  vælge  et  Slags  Klasse- 
udstilling for  visse  bestemte  Klasser  af  Industri  og  Ager- 
dyrkning, om  man  skulde  tage  hele  Evropa  med  eller 
blot  England  o.  s.  v.  Men  i  kort  Tid  blev  man  enig 
om,  at  det  skulde  være  en  almindelig  og  altomfattende 
Udstilling.  Atter  satte  man  sig  i  Forbindelse  med  Mini- 
steriet i  Juli  Maaned;  men  det  erklærede,  at  Sessionen 
var  allerede  forbi  for  dette  Aar,  man  maatte  kjende  Sagen 
noget  nøjere,  og,  skjøndt  der  tilbødes  at  indrømme  en 
Plads  i  Soimnersethouse ,  og  Ministeren  for  Handelen 
meget  gjerne  saa'  Foretagendet  realiseret,  saa  vilde  man 
dog  ikke  indlade  sig  derpaa.  Men  uagtet  denne  Mod- 
stand var  man  dog  i  det  mindste  kommet  et  Skridt  fremad, 
og  Selskabet  vilde  nu  ikke  træde  tilbage.  Det  udnævnte 
nogle  Mænd  til  at  staa  i  Spidsen  for  Udførelsen,  og 
disse  satte  sig  i  Forbindelse  med  hele  Landet,  berejste  i 
Sommerens  Løb  ikke  mindre  end  65  Byer  og  Stæder, 
foranledigede,  at  der  i  over  300  Byer  og  Stæder  blev 
holdt  Sammenkomster,  og  fik  den  Overenskomst  bragt  i 
Stand  med  d'Hrr.  Munday,  at  de  ikke  alene  skulde  for- 
strække dem  med  et  Fond  paa  20,000  Pd.  St.,  som  skulde 
anvendes  til  Præmier,  men  ogsaa  med  alle  nødvendige 
Fonds,  for  at  de  kunde  indrette  Kontorer,  opføre  Byg- 
ningen o.  s.  v. ,  kort  sagt,  forberede  hele  Udstillingen. 
Mundays  skulde  have  5  pCt.  af  de  Summer,  de  saaledes 
forstrakte,  og,  naar  Betalingen  var  indkommen  for  Ud- 
stillingen —  vi  se  altsaa,  at  den  fra  Begyndelsen  var 
beregnet  og  maatte  være  beregnet  paa  Betaling  — ,  saa 
skulde  Mundays  Udlæg  først  bestrides,  og  først  derefter 
skulde  den  øvrige  Del  af  Indkomsterne  fordeles  paa  for- 
skjellig  Maade,   og  da  vilde  det  komme  an  paa,  om  man 

saa'  sig  i  Stand  til  at  belønne  Mundays  paa  en  passende 
Maade  for  den  store  Risico  og  den  Ventetid,  de  havde 
haft  med  Hensyn  til  det  Laan,  de  havde  forstrakt.  Men 
som  i  Følge  en  Anelse  lagde  man,  da  i  November  1849 
denne  Overenskomst  blev  saa  at  sige  officielt  behandlet, 
den  Slutning  til,  at  det  skulde  staa  den  udførende  Ko- 
mite frit  for  indtil  Februar  1850  uden  videre  at  kunne 
opsige  dem.  Da  der  nu  fra  de  omtalte  65  Byer  og  Stæ- 
der i  England  indkom  gunstige  Beretninger,  da  5000  be- 
tydelige Mænd  over  hele  Landet  erklærede  at  ville  være 
alvorligt  behjælpelige  for  at  fremme  denne  Sag,  da  man 
allerede  havde  erfaret,  at  den  tydske  Toldforening  vilde 
være  gunsigt  stemt  for  et  saadant  Foretagende,  og  alt 
dette  blev  berettet  til  Ministrene ,  saa  havde  dette  til 
Følge,  at  Regjeringen  endelig  traadte  frem  og  at  Dron- 
ning Victoria  strax  den  3die  Januar  1850  udnævnte  en 
Samling  af  kongelige  Kommissærer,  i  Spidsen  for  hvilke 
stod  Prinds  Albert.  Selskabet  havde  nemlig  meget  godt 
følt  sin  vanskelige  Stilling.  Det  vilde  benytte  Præmier 
paa  100  Pd.  St.  som  det  store  Lokkemiddel,  skjøndt  man 
i  Frankrig  allerede  havde  advaret  imod  det  Farlige  i  saa- 
danne  Forsøg,  og  det  frygtede  ikke  for  ved  slige  Præ- 
mier saa  at  sige  at  lokke  til  Frembringelser,  som  Fa- 
brikanterne og  Manufakturisterne  ellers  aldrig  vilde  kun- 
net indlade  sig  paa,  i  det  Øjemed,  som  man  sagde,  der- 
ved virkelig  at  faa  hele  Vindskibeligheden  til  at  gaa  et 
Skridt  fremad.  Men,  for  at  saadanne  Belønninger  kunde 
blive  uddelte  paa  den  mest  upartiske  Maade,  for  at  der 
kunde  være  den  største  Garanti  for  den  størst  mulige 
Retfærdighed,  maatte  der  kunne  disponeres  med  den  størst 
mulige  Sagkundskab  og  Alsidighed,   og  derfor  følte  man, 

maatte  Regjeringen  træde  til.  Derfor  var  det,  at  Sel- 
skabet havde  kæmpet  saa  meget  for  at  faa  dens  Med- 
virkning, og  Regjeringen  ydede  nu,  som  sagt,  ogsaa  sin 
Assistance  gjennem  de  kongelige  Kommissærer  og  ved  at 
bemyndige  de  Mænd,  der  havde  virket  for  Maalet,  —  og 
dermed  stoppede  den.  Og  dette  er  egentlig  Englands 
Stolthed.  Hine  Udstillinger  i  Frankrig  havde  været  Re- 
gjeringens  Foranstaltninger;  men  her  i  England  er  det  en 
folkelig.  Neppe  vare  Kommissærerne  udnævnte  eller  be- 
kræftede af  Dronningen  den  3die  Januar  1850,  førend 
deres  første  Handling  var  at  opsige  Mundays.  Og  hvor- 
for opsagde  de  dem?  Fordi  de  folte,  at  det  maatte  være 
hele  Folket,  der  handlede,  ikke  en  Samling  af  de  mest 
honorable  Mænd,  ikke  en  privat  Kreds;  man  maatte  appel- 
lere til  hele  Folket.  Efter  at  det  derpaa  var  meldt  til 
Skatkammeret,  overtog  dette  sig  ogsaa  straks  at  udbetale 
Mundays,  der  allerede  den  Gang  havde  udgivet  23,000  Pd. 
St.,  deres  Udlæg  tilligemed  Renterne  —  senere  have  de 
faaet  en  Præmie  — ;  men  det  fordrede  tillige  Borgen  af 
vedkommende  Kommissærer,  og  disse  stode,  hver  enkelt 
Mand,  Prins  Albert  inklusive,  som  Borgen,  indtil  de  i 
August  1850  tik  et  Incorporationsdokument,  saaledes  at 
det  var  et  Selskab,  der  skyldte  Regjeringen  de  udbetalte 
Penge.  Imidlertid  samlede  man  Bidrag  alle  Vegne  i  Eng- 
land. I  det  Moment,  Bygningen  skulde  begyndes,  havde 
Selskabet  kun  35,000  Pd.  St.,  og  Overslaget  over  Byg- 
ningen oversteg  langt  det  Dobbelte.  Dagen  førend  Ud- 
stillingen skulde  aabnes,  altsaa  den  30te  April  1851, 
havde  der  været  en  Bruttoindtægt  af  75,000  Pd.  St.,  men 
11,000  Pd.  vare  gaaede  med  i  Omkostninger;  der  var 
kun  indkommet  64,000  Pd.  St.  ved  Sammenskud  fra  hele 

det  engelske  Folk.  Naar  vi  vilde  sammenligne  disse 
64,000  Pd.  St.  med  hvad  et  lille  Land  som  Danmark 
skjød  sammen  til  Thorvaldsens  Museums  Bygning,  saa 
vilde  vi  faa  et  Forhold,  som  ikke  er  gunstigt  for  Eng- 
land; men,  naar  vi  overveje  Sagen  nøjere  og  huske  paa, 
at  disse  Penge  vare  i  England  blot  sammenskudte  for  at 
bringe  en  kortvarig  Udstilling  i  Stand,  saa  kan  man  ikke 
negte,  at  Summen  vidner  om,  at  der  virkelig  har  været 
en  stor  Interesse  over  hele  Landet.  Selskabet  havde 
imidlertid  mere  end  disse  64,000  Pd.  St.,  det  havde  solgt 
Privilegiet  til  at  trykke  Kataloger,  hvilket  indbragte  3000 
Pd.  St. ;  det  havde  solgt  Tilladelsen  til  at  sælge  For- 
friskninger, som  indbragte  over  5000  Pd.  St.,  og  det 
havde  solgt  Billetter,  der  gjaldt  for  hele  Udstillingstiden, 
og  disse  havde  indbragt  40,000  Pd.  St.;  det  havde  alt- 
saa  betydeligt  over  100,000  Pd.  St.  allerede  førend  det 
endnu  havde  lukket  Dørene  op  til  Udstillingen.  Regje- 
ringen  havde  sat  de  kongelige  Kommissærer  i  Spidsen, 
indrømmet  en  Byggegrund  og  givet  Lettelser  med  Hensyn 
til  Postforsendelserne  og  organiseret  dem;  men,  vel  at 
mærke,  den  betalte  ikke  to  Skilling.  Den  engelske  Ud- 
stilling har  baaret  sig  selv  helt  igjennem  og  givet  et  be- 
tydeligt Overskud;  dette  er  det  folkelige  og  interessante 
Resultat  af  denne  Udstilling  i  finantsiel  Henseende.  Og 
det  skulde  undre  mig,  om  dog  ikke  engang  dette  skulde 
gjentage  sig  paa  Fastlandet  lige  indtil  vort  lille  Danmark, 
om  man  ikke  ogsaa  dér  skulde  faa  Sans  for  et  saadant 
almeninteressant- Foretagende,  om  vi  dog  ikke  skulde  faa 
Øjnene  op  og  se,  at  det  staar  i  vor  Magt  at  gjore  Meget, 
naar  vi  blot  vise  et  lignende  Sammenhold,  en  lignende 
varm  Deltagelse,  thi  det  er  det,  som  det  kommer  an  paa. 

Hovens  Skrifter.     IV.  17 

Det  var  imidlertid  ikke  nok  at  have  Penge,  man 
skulde  ogsaa  have  en  Bygning.  Dette  kunde  kun  blive 
en  interimistisk  Bygning.  Allerede  i  Frankrig  havde 
Spørgsmaalet  om  Bygningen  været  meget  debatteret,  og 
England  har  i  dette  som  i  andre  Punkter  Frankrig  meget 
at  takke  for.  Man  havde  i  Frankrig  fra  én  Kant  klaget 
over,  at  en  midlertidig  Bygning  kostede  200,000  Francs, 
og  sagt:  det  er  rent  at  kaste  Pengene  bort,  lad  os  saa 
hellere  bygge  en  solid,  varig  Bygning.  Det  var  derimod 
fra  den  anden  Side  oplyst,  at  dette  var  det  Galeste  af 
Verden,  at  en  solid  Bygning  vilde  koste  enormt  og  i 
Løbet  af  en  halv  Menneskealder  ikke  længere  paa  nogen 
Maade  svare  til  Formaalet.  En  Række  af  Udstillinger  i 
Frankrig  havde  vist  en  bestandig  Tiltagen  i  Antallet  af 
de  udstillede  Gjenstande;  en  interimistisk  Bygning  var 
altsaa  det  eneste  Rigtige;  der  kunde  man  sørge  for  Tran- 
gen, eftersom  det  var  nødvendigt,  hverken  mere  eller 
mindre.  I  England  kunde  der  saa  meget  mere  kun  være 
Tale  om  en  interimistisk  Bygning,  som  man  ikke  ejede 
nogen  Grund.  Regjeringen  havde  vel  anvist  dem  en 
Grand,  men  kun  til  Laans,  og  havde  sat  en  bestemt  Ter- 
min, inden  hvilken  den  skulde  leveres  tilbage  igjen.  Ja, 
den  havde  gjort  endnu  mere.  Der  stod  Træer,  smukke 
Træer,  paa  denne  Grund;  men  Regjeringen  havde  sagt: 
de  skulle  blive  staaende;  det  er  Eders  Sag,  om  I  kunne 
t'aa  Bygningen  bygget  alligevel,  men  I  maa  ikke  røre 
disse  Træer.  Der  var  altsaa  flere  Hensyn,  der  skulde 
tages.  I  Februar  1850,  om  jeg  ikke  fejler,  havde  man 
allerede  udstedt  Programmer  og  opfordret  fremmede  og 
indfødte  Bygmestere  til  at  levere  Tegninger  til  Opførelsen 
af  en  saadan  stor  Bygning.      Men   man   havde  ikke  givet 

dem  anden  Oplysning  end  om  det  Fladeindhold,  der 
skulde  bedækkes;  videre  kunde  man  ikke  gjøre. "  -Man 
var  allerede  omtrent  paa  det  Rene  med,  at  man  behøvede 
en  Overflade  til  Udstillingen,  for  ikke  at  tale  om,  hvad 
Bygningen  selv  medtog,  paa  c.  420,000  jH  Fod,  og  her- 
ved blev  man  ogsaa  staaende;  Udlandet  fik  det  Halve  og 
England  med  dets  Kolonier  det  andet  Halve  af  denne 
Plads.  I  Løbet  af  lidt  over  en  Maaned  strømmede  Pro- 
jekter ind.  En  egen  Bygningskomite  tik  de  indkomne 
Projekter,  233  i  Tallet,  til  Bedømmelse,  et  alvorligt 
Arbejde.  Den  Ode  Mai  1850  fremtraadte  Referenter  for 
Udforelses-Komiteen  og  bragte  det  sørgelige  Resultat,  at 
af  alle  disse  233  Tegninger  (hvoraf  128  fra  Bygmestere 
i  London,  38  fra  Udlandet)  med  alle  de  store  Fortjene- 
ster, de  i  øvrigt  kunde  have,  maatte  de  dog  beklage,  at  der 
ikke  var  en  eneste,  som  de  kunde  bruge.  Derimod  havde 
Bygningskomiteen  selv  lavet  en  Tegning,  som  den  for- 
sikrede var  højst  brugbar,  en  Tegning,  —  som  jeg  ikke 
selv  har  set  uden  lithograferet  —  der  strakte  sig  i  en 
Længde  af  2200  Fod  og  en  Bredde  af  450  Fod.  Men 
det  var  ikke  nok  at  have  en  Tegning  og  at  Komiteen 
forsikrede,  at  den  var  brugbar;  Alle,  som  saa  den,  linje 
og  Lave,  spottede  over,  at  den  var  afskyelig  styg,  og, 
hvad  der  var  værre,  de  spottede  over,  at  den  tog  saa 
forfærdelig  megen  Plads  op,  at  det  vilde  koste  saa  enormt. 
Men  det  hjalp  ikke;  Bygningskomiteen  sagde:  vi  indestaa 
for,  at  det  er  den  eneste,  der  kan  bruges,  og  vi  maa 
altsaa  lade  den  udføre ,  uagtet  vi  ikke  have  de  nød- 
vendige Fonds.  Den  havde  Mod  og  opfordrede  straks 
Tømmer-  og  Murmestere  til  at  melde  sig  med  Overslag. 
Der    indkom    enorme    Overslag,    paa    200,000    Pd.,    paa 

150,000  Pd.  St.  o.  s.  v.,  og  kun  faa  Mænd  vilde  paatage 
sig  det  Hele.  Man  havde  oven  i  Kjøbet  føjet  den  Clausul 
til  Indbydelsen,  at  Vedkommende  gjérne  maatte  gjøre  de 
Forandringer  i  Komiteens  Forslag,  som  maatte  være  nød- 
vendige for  Constructionen,  for  at  skaffe  eller  spare  Plads 
o.  s.  v.  I  Midten  af  Juni  Maaned  var  der  et  Par  dyg- 
tige Constructører,  Fox  og  Henderson,  som  meldte  sig 
og  sagde:  vi  ere  redebonne  til  at  paatage  os  det;  men, 
da  Bygningskomiteen  har  erklæret,  at  vi  gjerne  maa  gjøre 
Forslag  til  Forandringer,  saa  er  her  et  ganske  andet  For- 
slag. Forslaget  var  egentlig  fra  en  Gartner,  en  af  Her- 
tugen af  Devonshires  Gartnere,  en  Hr.  Paxton.  Dette 
Forslag  blev  virkelig  antaget,  og  Architekterne  traadte 
tilbage.  Det  synes,  som  om  denne  Omstændighed  har 
sat  noget  ondt  Blod  i  Vedkommende.  Jeg  kjender  for 
lidt  hele  denne  Sags  hemmelige  og  offentlige  Historie, 
men  saa  meget  kan  jeg  nok  se  af  den  Smule,  jeg  kjen- 
der dertil,  at  man  bagetter  har  søgt  at  gjøre  Paxton  den 
egentlige  Ære  stridig,  at  der  har  været  Beretninger,  der 
skulde  vise,  at  Paxton  kun  havde  givet  et  raat  Stof,  at 
navnlig  den  store  hvælvede  Tværgang  ikke  var  af  Paxton. 
Dette  blev  negtet  fra  den  modsatte  Side,  og  der  blev 
endogsaa  tilføjet,  at  Paxton  næsten  øjeblikkelig  skulde 
have  foreslaaet  denne  Tværgang.  Det  kan  være  os  lige- 
gyldigt; en  dygtig  Architekt,  Bygmesteren  for  det  nye  Par- 
lament i  London,  Barry,  har  aabenbart  haft  Indflydelse  paa 
Bygningen.  Dette  kan  siges  at  være  en  bestemt  Kjends- 
gjerning;  han  synes  at  have  foreslaaet,  at  hele  Bygningen 
skulde  være  overhvælvet,  ligesom  han  ogsaa  har  haft  en 
Indflydelse   paa   de   specielle  Former  i  samme.      Allerede 

fra  den  30te  Juli  1850  begyndte  man  at  nivellere  Pladsen 
og  tage  fat  paa  Arbejdet,  og  den  1ste  Mai  1851  traadte 
man  ind  i  den  færdige  Bygning. 

Jeg  tror,  at  denne  netop  som  en  Vindskibeligheds- 
bygning  har  sin  egentlige  rette  Betydning,  og  jeg  maa 
derfor  bede  om  Tilladelse  til,  inden  jeg  gaar  over  til  selve 
Udstillingen,  at  dvæle  lidt  længere  ved  den. 


Anden  Forelæsning, 

Udstillingsbygningens  Constiuction  og  Stil. 

V  i  talte  sidste  Gang,  m.  T.,  om  den  Architekt,  som  havde 
givet  Grundtanken  til  den  store  Bygning  for  den  store 
Verdensvindskibeligheds  Udstilling,  som  man  forberedte  i 
England.  —  Jeg  vilde  gaa  over  til  nærmere  at  beskrive 
Udførelsen  af  denne  Tanke  med  langt  større  Sikkerhed 
for  at  blive  forstaaet  af  mine  Tilhørere,  dersom  vi  ikke 
navnlig  i  Kjøbenhavn  vare  saa  grumme  langt  tilbage  i  alt 
det,  som  maa  tjene  til  Forudsætning  derfor.  Kommer 
man  til  andre  Stæder,  og  navnlig  til  de  vestlige,  i  Flan- 
dern, Frankrig,  England,  saa  tinder  man  Byerne  beteg- 
nede ved  meget  storladne  Anlæg,  som  ere  beregnede  paa 
at  opstille  til  Skue  Livets  simpleste  og  første  Nødven- 
digheder, Spisevarer,  Slagtervarer,  Grønt  o.  s.  v.  Vi  finde 
disse  Anlæg  udførte  paa  en  Maade,  som  viser,  at  Byg- 
mesterne  meget  godt  have  vidst,   at   der  i  saadanne  An- 

læg  var  en  særegen  Charakter,  som  vilde  frembringe  en 
desto  større  Virkning,  jo  simplere  og  kjækkere  den  ud- 
førtes. Det  kommer  ved  disse  Anlæg  an  paa  at  have 
dels  store  aabne  Pladser  dels  store  bedækkede  Gange  eller 
Haller,  hvor  Sælgere  og  Kjobere  kunne  indfinde  sig,  trod- 
sende hvad  Vejr  det  saa  er,  Vinterkulden  som  Sommer- 
varmen, Regn  og  Sne,  hvor  hine  i  Bekvemmelighed  kunne 
udstille  det,  de  falbyde,  og  disse  ligesaa  bekvemt  se  der- 
paa.  Vi  ere  her  saa  vante  til,  mine  Tilhørere,  mange 
Gange  at  gaa  i  Søl  og  Regn  eller  i  brændende  Solskin 
og  se  paa  de  Varer,  der  skulle  bringes  hjem  til  Kjøkke- 
net  eller  føres  hen  til  Pakhuset,  at  det  er  for  os,  som 
om  der  ikke  kunne  eksistere  et  saadant  Slags  Bygninger, 
og  dog  maa  jeg  netop  appellere  til  disse  Bygninger  for 
at  vække  Interesse  for  den  store  Bygning,  vi  skulle  be- 
skrive. Dog  det  er  ikke  alene  disse  simplere  Gjenstande, 
som  jeg  mener,  vi  maaske  allerbedst  faa  baade  solgte 
og  kjøbte  under  de  nærværende  haarde  Betingelser,  idet 
man  nu  skynder  sig  mere  og  spilder  mindre  Tid,  men 
selv  naar  vi  ville  se  paa  de  zirligere,  pynteligere  og  æd- 
lere Frembringelser,  som  Vindskibeligheden  bringer  til 
Veje,  selv  da  have  vi  her  i  Kjøbenhavn  ingen  anden 
Udvej  end  simpelthen  at  gaa  paa  Gaden  og  lade  os 
trænge,  støde  og  puffe  baade  i  Regnvejr  og  Solskin,  me- 
dens der  ogsaa  er  sørget  smukt  paa  andre  Steder  for 
saadanne  Sagers  Udstilling.  Naar  jeg  nævner  det  Palæ 
i  Paris,  der  før  hed  royal  og  nu  national,  saa  har  jeg 
maaske  nævnt  et  af  de  Steder,  hvor  der  paa  den  skjon- 
neste  og  mest  tillokkende  Maade  er  sørget  for  ikke  alene 
at  friste  Kjøbere  af  begge  Kjøn  og  alle  Aldre,  men  og- 
saa for  formelig  at  skaffe  en  Nvdelse,  der  mangen  Gang 


255 

kan  vække  til  allehaande  god  Eftertanke  hos  dem,  der 
spadsere  forbi  den  lange  Række  af  Boder  med  deres  altid 
højst  smagfulde,  ofte  meget  glimrende  Udstilling.  Det  er 
Foreningen  af  disse  to  Retninger,  som  skulde  opnaaes  i 
den  store  nye  Bygning.  Man  havde  inddelt,  hvad  der 
skulde  udstilles,  i  fire  store  Afdelinger:  de  raa  Varer  og 
raa  Stoffer,  saaledes  som  de  komme  fra  Minerne,  fra 
Jordens  Overflade,  o.  s.  v. ,  dernæst  hvad  der  hørte  til 
Maskinbygningen ,  dernæst  Produkterne  af  Maskinerne  og 
Haandens  Flid  eller  Manufakturvarer,  og  til  syvende  og 
sidst  stod  —  rigtignok  lidt  bar  og  egen  ovenpaa  alt  dette 
—  den  skjønne  Konst.  Der  var  sat  visse  Betingelser, 
f.  Eks.  at  Spirituosa  eller  stærke  Drikke  eller  andre  Varer, 
som  ikke  kunde  holde  sig  i  hele  Udstillingstiden,  altsaa 
ogsaa  en  Mængde  spiselige  Varer,  i  Regelen  ikke  maatte 
udstilles,  skjondt  de  vel  kunde  blive  antagne  under  spe- 
cielle Betingelser.  Derimod  Alt,  hvad  der  hørte  til  Ned- 
lægning, Saltning,  Syltning  o.  s.  v. ,  var  naturligvis  uden 
videre  antageligt. 

Det  simple  Princip,  som  laa  til  Grund  for  den  store 
Bygning,  som  skulde  omfatte  hele  denne  Udstilling  —  og 
Alt  maatte  jo  her  sees  under  Tag;  det  var  kun  højst 
enkelte  Ting,  Ting  af  stort  Omfang  og  enkelte  raa  Pro- 
dukter, som  vare  lagte  udenfor  Bygningen,  —  det  simple 
Princip,  der  laa  til  Grund  for  Bygningen,  var  en  Firkant, 
en  24  Fods  Firkant;  denne  Firkant  blev  baaren  af  4 
Stænger,  hvilke  bleve  sammenholdte  af,  hvad  jeg  vilde 
kalde  4  Baand  eller  Belter,  og  paa  disse  4  Belter  var 
der  saa  valgt  2  Punkter  paa  hvert  Belte,  altsaa  8  i  Alt, 
og  i  disse  Punkter  stødte  krydsvis  andre  Baand  og  Bel- 
ter sammen,   to    fra  hver  Side,    saaledes    at   hver  Del  af 

denne  Kvadrat  igjen  inddeltes  i  tre  Underafdelinger,  hvoraf 
hver  tik  den  ringe  Spænding  af  8  Fod.  Dette  var  Grund- 
sætningen, hvorpaa  det  Hele  hvilede.  Nu  kunde  man  til 
disse  Kvadratfag  i  alle  mulige  Retninger  føje  saa  mange, 
som  man  vilde.  Man  havde  ved  at  give  Stængerne  og 
Belterne  en  velberegnet  Styrke  sørget  for  efter  Omstæn- 
dighederne at  kunne  udvide  Bygningen  i  det  Uendelige 
eller  i  det  Ringeste  i  en  betydelig  Udstrækning,  og  det 
var  virkelig  et  betydeligt  Rum,  der  skulde  dækkes.  Det 
kan  ikke  nytte  her  at  ville  komme  med  en  Sammenlig- 
ning med,  hvad  vi  her  se,  eller  hvad  man  overhovedet  i 
Evropa  ser  under  Tag;  det  forslaar  Altsammen  ikke 
Noget.  Vi  maa  ligefrem  gaa  til  Pladser  under  aaben 
Himmel.  Der  skulde  skaffes  et  Rum  under  Tag,  der  var 
saa  langt,  som  fra  Vesterport,  hele  Filosofgangen  igjennem 
forbi  Hømagasinet,  og  saa  bredt,  at  det  endogsaa  var 
ikke  lidt  bredere  end  hele  Christiansborg  Slots  Hoved- 
bygning er  lang  ud  imod  Ridebanen;  denne  Hovedbygning 
er  180  Alen  lang,  men  der  skulde  over  200  Alens  Bredde 
til  Udstillingsbygningen.  De  ville  altsaa  se,  hvilken  enorm 
Strækning  der  skulde  bringes  under  Tag.  Men  selv  hele 
denne  store  Strækning  slog  ikke  til.  Skjøndt  man  med 
meget  Overlæg  havde  beregnet  Pladsen,  der  skulde  skaf- 
fes, saa  at  man  endogsaa  kunde  give  Frankrig  10,000  □ 
Fod  til,  da  det  forlangte  det,  saa  kunde  man  dog  ikke 
undgaa  at  udvide  Bygningen  over  dens  oprindelige  Plan. 
Den  egentlige  Bygning  var  en  langagtig  Firkant  paa  1848 
Fod  i  Længden  og  408  Fod  i  Bredden.  Men  der  var  en 
lille  Udvækst  paa  den  nordre  Side  af  Bygningen,  som 
maaske  Mange,  der  have  set  Bygningen,  aldrig  have  lagt 
Mærke   til,    fordi   de   ikke   have   været    omme   paa   denne 

Side,  og  denne  lille,  hartad  umærkelige  Udvækst  var 
dog  sine  gode  48  Fod  dyb  og  sine  gode  93(5  Fod  lang; 
den  strakte  sig  især  paa  den  nordvestlige  Del  af  Byg- 
ningen og  gav  naturligvis  ikke  videre  Bryderi.  Vi  have 
altsaa  her  to  store  Firkanter,  sammensatte  af  mindre  Fir- 
kanter paa  24  Fod  hver;  men  den  store  langagtige  Fir- 
kant blev  nu  baaren  af  1060  Søiler.  Ja,  det  klinger  over- 
ordentlig prægtigt,  man  drømmer  sig  hen  i  Østerlandene, 
man  tænker  paa  tusinde  og  én  Xat.  Man  forbavses  ved 
at  høre  om  en  Bygning  med  1060  Søjler;  men  Herregud! 
selv  det  Tal  forsvinder,  naar  vi  høre  det  glimrende  Navn, 
som  Englænderne  have  tillagt  Bygningen,  og  hvormed  de 
stadigt  benævne  den,  Krystalpaladset,  —  det  slaar  de 
1060  Søjler  rent  af  Marken,  det  er  endnu  meget  mere 
imponerende.  Jeg  anfører  disse  Par  Træk  for  det  Første, 
fordi  de  virkelig  ere  sande,  for  det  Andet  fordi  de  vise, 
at  denne  Verdensudstilling  dog  har  beruset  Englænderne 
lidt;  det  kunde  ikke  være  mindre  end  et  Krystalpalads, 
og  den  kunde  ikke  have  en  mindre  Virkning  end  den  at 
være  en  praktisk  Fredsprædiken  for  hele  Evropa,  ja  for 
hele  Verden.  Begge  Dele  ere  lige  hule  og  lige  falske. 
Det  temmelig  skidne,  tykke  Vinduesglas,  som  Bygningen 
var  dækket  med  foroven  og  paa  Siderne,  er  aldrig  for- 
vandlet til  Krystal,  og  jeg  frygter,  at  denne  Fredsprædiken 
for  mange  kommende  Slægter  vil  være  talt  for  døve  Øren. 
Altsaa,  vi  ville  slet  ikke  indlade  os  paa,  støttende  os 
paa  engelske  Autoriteter,  at  betragte  Bygningen  fra  den 
eventyrlige,  for  Fantasien  saa  tillokkende  Side,  vi  ville 
holde  os  først  og  fremmest  til  Kjendsgjerningen ;  thi  den 
er  allerede  i  og  for  sig  meget  betydelig.  Jeg  sagde,  at 
der  var  1060  Søjler,  jeg   kunde   lige  saa  godt  have  sagt 

1060  Stænger.  Sagen  er  den,  at  alle  disse  Søjler  opløse 
sig  i  Stænger;  men  disse  Stænger  ere  rigtignok  af  højst 
forskjelligt  Udseende.  Der  er  Stænger  paa  24  Fods 
Højde,  der  er  andre  paa  44  Fods  og  endelig  nogle  paa 
64  Fods  Højde;  men,  enten  de  ere  af  64  eller  24  Fods 
Højde,  bestaa  de  for  det  Første  ikke  af  ét  Stykke,  men 
af  flere,  rigtignok  temmelig  store,  Stykker,  dog  ogsaa 
Stykker  paa  3  Fod  og  lidt  derover.  Men  dernæst  ere 
de,  af  hvilken  Højde  de  for  Resten  ere,  kun  8  Tommer  i 
Gjennemsnit,  og  m.  T.  ville  altsaa  se,  at,  naar  12  Alens 
høje  Søjler,  der  ere  Vs  Alen  tykke,  kun  ville  være  Stæn- 
ger, saa  vil  det  i  en  endnu  langt  højere  Grad  gjælde  om 
dem,  der  ere  64  Fod  lange.  Der  er  en  anden  Mærkelig- 
hed ved  disse  Søjler,  nemlig,  at  de  for  en  stor  Del  vare  hule. 
Cylinderen  var  af  højst  forskjellig  Tykkelse;  naar  Søjlen 
var  tykkest  i  sin  Skal,  saa  var  denne  lidt  over  én  Tomme 
tyk,  og,  naar  den  var  tyndest,  var  den  ikke  engang  1,'a 
Tomme  tyk.  Paa  disse  tilsyneladende  saa  svage  og 
skrøbelige  —  Halmstraa,  kunde  man  sige,  hvilede  denne 
Bygning.  Det  har  formodentlig  i  Begyndelsen  frapperet, 
maaske  endogsaa  selve  Architekterne;  thi  vi  høre,  at  der 
er  blevet  holdt  Foredrag  af  en  bekjendt  Videnskabsmand, 
der  gik  ud  paa  at  vise,  at  saadanne  Rør  have  en  uende- 
lig Styrke  til  at  bære,  og  han  valgte  endogsaa  som 
Eksempel  et  Straa.  Naturligvis  har  det  sine  Grænser, 
men  i  en  vis  Højde  kan  virkelig  en  saadan  hul,  meget 
tynd  Cylinder,  paa  Grund  af  Sammenhængskraften,  liære 
indtil  det  Utrolige. 

Men  lad  os  betragte  Søjlerne  lidt  nøjere.  Naar  vi 
ellers  skulle  opføre  en  Bygning,  saa  opføre  vi  et  sammen- 
hængende Grundlag.      Selv  de   Søjler,    der  bære   Gavlen 

over  Raad-  og  Domhuset  heri  Byen,  staa  paa  et  saadant ; 
mægtige  Buer  forbinde  Søjleskafterne  indbyrdes.  Dette 
var  ikke  nødvendigt  her.  Man  gravede  ikke  længere,  end 
til  man  kom  til  et  grovt  Sandlag,  som  laa  et  Par  Fod 
nede.  Denne  grove  Sandflade  dannede  Bunden,  og  deri 
udhulede  man  Huller,  passende  efter  de  forskjellige  Stæn- 
ger, der  skulde  sættes  ind.  Disse  bleve  dækkede  med 
Cement,  og  Mængden  heraf  bestemtes  efter  den  Vægt,  der 
skulde  bæres;  herover  lagdes  atter  Kalk,  og  paa  denne 
fine  Kalk  blev  Stangens  langagtige  ottekantede  Fodplade 
sat.  Der  have  vi  hele  Fundamentet.  Denne  ottekantede 
Plade  skød  altsaa  op  i  Midten  som  et  Rør,  der  for- 
bandtes med  Fodpladen  ved  to  tynde  trekantede  Stiver, 
der  gav  det  Fasthed,  og  dette  Rør,  som  dannede,  hvad 
vi  kunne  kalde  Fodstykket,  stak  33/4  Tommer  op  over 
Gulvet.  Man  saa'  ikke  den  øvrige  mekaniske  Indretning, 
der  skulde  give  Fodpladen  sit  rette  Omfang  og  sin  til- 
børlige Styrke.  Fodpladen  havde  ogsaa  under  Gulvet  to 
Rør,  og  disse  Rør  modtoge  Vandet  fra  den  hule  Søjle  og 
førte  Regnvandet  og  hvad  andet  Vand,  der  kunde  samle 
sin  under  Taget,  ned  under  Gulvet,  hvor  det  saa  fandt 
Afledninger  og  blev  ført  langt  bort  fra  Bygningen.  Paa 
denne  Fodplades  Rør  blev  den  egentlige,  18  Fod  lange 
Søjlestang  sat  og  fastskruedes  til  samme  ved  Hjælp  af 
Bolte;  og  mellem  begge  Rørenes  sammenstødende  Flader 
var  der  lagt  Sejldug,  bestrøget  med  Blyhvidt  for  at  sikre 
sig  saa  godt  som  muligt  imod  Fugtighed. 

Vi  have  nu  faaet  Stængerne  rejste;  de  staa  18  Fod 
og  5V2  Tomme  over  Gulvet.  Naar  vi  ellers  rejse  Søjler, 
lægge  vi  ovenpaa  dem  lange  vandrette  Forbindelser,  som 
vi  kalde  Architraver,  Murbjelker  eller  Tømmerbjelker;  de 

skulle  forbinde  disse  Dele  og  igjen  bære  Bygningens  øvre 
Partier.  Men  her  fandt  noget  ganske  Nyt  Sted.  Man 
kunde  sige,  at  alle  disse  Søjler  ikke  saa  meget  ere  bæ- 
rende Led,  som  de  tjene  til  lodrette  Støtter,  hvori  Byg- 
ningen saa  at  sige  hænger;  thi,  naar  en  Jernstang  havde 
naaet  den  Højde,  jeg  talte  om,  saa  kom  der  ovenpaa  en 
lille  kort  Jernstang,  som  kun  var  3  Fod  lang,  og  denne 
lille  Stang,  som  var  fastskruet  med  den  samme  Omhygge- 
lighed, med  hvilken  Søjlen  var  skruet  til  Fodpladen,  havde 
en  Indretning,  som  gjorde  det  muligt  at  sætte,  hvad  jeg 
vilde  kalde  Belter  fast.  Disse  Belter,  som  Engellænderne 
kalde  »girders«,  bestaa  af  langagtige,  firkantede  Rammer 
af  støbt  Jern,  3  Fod  i  Breden  og  24  i  Længden,  og  de 
lange  Rammestykker  ere  paa  2  Steder  med  8  Fods  Mel- 
lemrum forenede  med  lodrette  Tværbaand,  som  atter  for- 
bindes ved  liggende  Kryds,  dannede  efter  diagonale  Li- 
nier.    Alle  disse  Dele  ere  ogsaa  af  Støbejern. 

Denne  408  Fod  brede  og  1848  Fod  lange  Bygning  ind- 
befattede flere  forskjellige  Dele:  først  lange  Gange,  der  løb 
rundt  om  hele  Bygningen  og  vare  24  Fod  biede,  hvis  dob- 
belte Søjlegange  kun  skulde  bære  Yderkanten  af  Taget.  Der- 
paa  fulgte  der  Gaarde,  de  saakaldte  courts;  vi  kunne, 
for  ikke  at  lade  os  bedrage  af  Navnet,  kalde  dem  Hal- 
ler. Disse  vare  48  Fod  brede  og  havde  altid  Fagindde- 
lingen, men  vare  af  forskjellig  Længde.  Paa  den  sydlige 
Side  kunde  man  korrespondere  igjennem  disse  Haller,  som 
vare  forbundne  med  Tværgallerier,  men  paa  den  nordlige 
.  Side  var  det  ikke  Tilfældet,  thi  dér  maatte  langt  større 
Haller  til,  for  at  skaffe  Plads  til  Maskiner  af  højst  for- 
skjellig Art.  Dette  gjaldt  navnlig  paa  den  nordvestlige 
Side,  hvor  man  ogsaa  havde  henlagt  Forfriskningsanstalter 

og  andre  Bekvemmeligheder  for  Besøgerne  og  Bestyrelsen. 
Naar  vi  nu  passerede  disse  yderste  Haller,  saa  kom  vi 
atter  til  et  Galleri,  som  ikke  længere  var  ét,  men  der- 
imod to  Lofte  højt,  hvor  vi  altsaa  fik  2  Rader  af  Søjle- 
stænger,  som  vare  44  Fod  høje.  Derefter  kom  man  igjen- 
nem  andre  Haller  paa  48  Fods  Brede  til  en  ny  Række 
af  Søjlestænger,  der  nu  ere  64  Fod  høje.  Men  allerede 
de  44  Fod  høje  Haller  ere  omgivne  af  Søjlegange,  der 
skulle  forsynes  med  Gulve,  og  de  omtalte  Belter,  der  gik 
fra  Søjlestang  til  Søjlestang  i  en  Strækning  af  24  Fod, 
blive  her  krydsede  af  tredelte  Tværbelter,  som  aldeles 
ligne  de  andre,  og  paa  denne  Belterist  ligger  nu  simpelt- 
hen det  Gulv,  der  skal  bære  Besøgere  i  Tusindvis  og 
desuden  en  Mængde  udstillede  Sager;  og  til  disse  skrøbe- 
lige Belter,  der  kun  ere  faa  Tommer  tykke,  og  til  disse 
Stænger,  som  allerede  have  Taget  o.  s.  v.  at  bære,  tor 
man  altsaa  betro  denne  Masse  af  Mennesker!  Man 
maatte  gaa  den  praktiske  Vej;  man  havde  gjort  Forsøg 
ved  at  lade  Arbejdere  opstille  sig  saa  tæt  som  muligt 
paa  en  til  Prøve  opbygget  Kvadrat,  man  havde  ladet  dem 
hoppe  og  trampe,  og  da  de  ikke  gjorde  det  i  Takt,  saa 
tog  man  en  hel  Del  Soldater  og  stillede  op,  og  lod  dem 
trampe  lystigt,  og  kjørte  desuden  en  umaadelig  Masse  af 
Kanonkugler  over  Gulvet  paa  Slæder;  men  Intet  havde 
virket,  Bevægelsen  var  ikke  til  at  mærke.  Da  man  saa- 
ledes  havde  anstillet  Prøven  med  langt  større  Byrder,  end 
der  behøvedes,  byggede  man  trøstigt  fort.  —  Men  vi  ere 
komne  fra  den  2  Lofte  høje  Hal  med  sit  Galleri,  og  vi 
træde  ind  i  den  sidste,  3  Lofte  høje  Hal.  Her  var  ikke 
heller  mere  end  ét  Galleri.  Den  anden  Rad  af  Belter 
skulde    nemlis   blot   holde    Stængerne,    der    vare    64  Fod 

høje,  i  Ligevægt,  for  at  de  ikke  paa  nogen  Maade 
skulde  svaje,  og  ved  Toppen  af  dem  hang  igjen  et 
lignende  Belte,  som  det,  jeg  nyligt  har  beskrevet,  og 
det  gik  fra  Søjle  til  Søjle  gjennem  en  uhyre  lang 
Række.  Men  brugte  de  da  virkelig  ikke  Andet  end 
disse  simple,  helt  igjennem  3  Fod  brede  Belter?  Nej, 
Beltet  var  overalt  3  Fod  undtagen  paa  ét  Sted,  som  jeg 
straks  skal  omtale.  Den  Forsigtighed,  som  jeg  nylig  an- 
førte et  Eksempel  paa  ved  at  nævne  den  aldeles  paalide- 
lige  Prøve,  som  man  anstillede,  inden  man  gik  hen  og 
opførte  en  Bygning,  hvorpaa  saa  mange  Menneskers  Vel 
og  Ve  skulde  bero,  —  denne  samme  Omhyggelighed  viste 
sig  ogsaa  i  ethvert  Forsøg  med,  hvad  Belterne  kunde 
bære.  Intet  Belte  blev  opsat  uden  at  være  underkastet 
en  Vægt  og  en  Spænding,  som  var  meget  større  end  den, 
der  i  Virkeligheden  skulde  til.  Men  saa  meget  kan  man 
nok  begiibe,  at  det  samme  Belte,  som  bærer  en  Spæn- 
ding af  24  Fod,  kan  umulig  bære  en  Spænding  af  48  Fod, 
og  altsaa  endnu  meget  mindre  en  af  12  Fod,  og  72  Fod 
var  den  brede  Hovedgang,  som  gik  igjennem  hele  Byg- 
ningens Længde,  ligesom  ogsaa  den  Tværgang,  som  gik 
gjennem  hele  Breden.  Det  kunde  ikke  gaa.  Man  for- 
andrede nu  ikke  Beltets  Højde,  men  dets  Construction. 
Medens  man  før  kun  havde  brugt  Støbejern,  tog  man  nu 
vel  hamret  Jern,  og  alle  de  horizontale  Bærere  i  disse 
Belter  vare  gjorte  af  hamret  Jern.  Hertil  kom  endnu  en 
lidt  fastere  Construction  af  Stængerne  og  en  Forøgelse 
af  deres  Tykkelse,  der  var  meget  betydelig  ved  de  Bel- 
ter, der  skulde  bære  den  72  Fods  Spænding.  Paa  den 
Maade  opnaaedes  den  største  Lethed  og  Sikkerhed.    Kun 

paa  ét  Sted  vilde  det  ikke  slaa  til.  Det  var  der,  hvor 
Tværgangen  og  den  lange  Hovedgang  modtes;  der  maatte 
Belterne  gjøres  dobbelt  saa  dybe,  altsaa  6  Fod,  ligesom 
der  maatte  gjøres  dobbelte  Krydsbaand  og  Bindestykker, 
og  4  Ekstrasøjler  føjes  til  dem,  der  alt  fandtes  i  Hjør- 
nerne, for  at  forøge  Støttepunkternes  Bærekraft. 

Nn  lagde  man  Taget.  Da  vi  havde  et  Grundkvadrat 
paa  24  Fod  i  Bygningen,  vare  de  48  og  72  Fods  Belter 
altsaa  24  Fod  fra  hinanden,  og  bleve  som  en  Følge  deraf 
overdækkede  med  Tværbjelker  af  24  Fods  Længde.  Disse 
Loftsbjelker,  der  laa  i  samme  Retning  som  Hovedgangen, 
vare  tilskaarne  paa  en  egen  Maade.  Det  er  Noget  af 
det,  der  har  fornøjet  mig  mest  i  hele  Bygningen,  denne 
særegne  Maade,  hvorpaa  disse  Bjelker  vare  indrettede. 
De  laa  fra  Belte  til  Belte,  og  altid  efter  den  samme 
Regel,  som  havde  bestemt  Risten  i  Galleriet,  8  Fod  fra 
hinanden,  og  de  forbandtes  med  smaa  Yinkeltage,  9  over 
den  store  midterste  Gang,  6  over  Sidegangene  og  3  over 
de  yderste  Gange  og  over  Gallerierne.  Og  disse  Vinkeltage, 
hvis  Rammer  vare  af  Træ,  hvori  Glasplader  vare  indfattede, 
gik  allesammen  ned  i  de  mellemliggende  Bjelker,  som  laa 
paa  Jernbelterne,  og  alt  Vandet  løb  ned  igjennem  en  Fordyb- 
ning, der  var  udskaaren  i  Bjelkens  Overflade,  og  Bjelken 
sendte  saa  Vandet  til  de  Belter,  som  gik  langs  med  Siden 
og  som  paa  deres  øverste  Flade  havde  rummelige  Render 
til  at  optage  Vandet  i,  som  derpaa  løb  ned  i  Rørene,  og 
blev,  som  jeg  har  fortalt,  ført  ud  ad  denne  Vej.  Dog, 
det  var  ikke  det,  jeg  vilde  lægge  saa  megen  Vægt  paa; 
men  hvad  der  er  det  Interessante,  det  er,  at  paa  den 
indvendige  Side   var   der   lige  under  Taget  skaaret  meget 

smukt  en  lille  Fordybning  ind  i  Træet,  og  denne  Fordyb- 
ning modtog  alt  det  Vand,  der  samlede  sig  fra  den  stærke 
Fordampning  paa  Glaspladernes  underste  Side,  eller  som 
muligen  kunde  trænge  ind  imellem  Glaspladerne  og  samle 
sig  paa  Indersiderne;  dette  Vand  blev  altsaa  afledet  og 
kom  til  den  fine  Rende  paa  den  indre  Side  af  Bjelken, 
løb  saa  samme  Vej  som  det  øvrige  Vand,  naaede  derpaa 
den  store  Rende  i  de  lange  sidegaaende  Belter,  og  saa- 
ledes  kom  ogsaa  dette  bort. 

Imidlertid,  jeg  sagde,  at  hele  Bygningen  var  dækket 
med  en  Samling  af  smaa  Vinkeltage,  og  det  var  ogsaa 
virkelig  saa,  thi  de  laa  ikke  alene  paa  de  store  vandrette 
Flader,  men  selv  paa  den  brede  Tværgangs  hvælvede 
Tag,  der  dannede  en  Halvcirkel,  hvis  Radius  var  36  Fod, 
selv  paa  dette  Tags  buede  Trærammer  laa  Vinkeltagene, 
fyldte  Rundingen  og  førte  Vandet  bort  paa  samme  Maade. 

Vi  have  allerede  hørt,  hvorledes  der  var  sørget  for, 
at  Intet  skulde  være  uholdbart,  med  hvilken  Omsigt  man 
havde  vidst  at  gjøre  Bygningen  fuldstændig  sikker;  men 
det  var  ikke  nok.  For  at  ikke  Gallerigangene  skulde 
kaste  Støv  ned  paa  de  underneden  Gaaende,  var  der  ved 
fine  Indfatninger  med  Jernstænger  mellem  to  og  to  Bræ- 
der  sørget  for,  at  dette  Galleri  var  aldeles  tæt,  at  ikke 
et  Støvgran  kunde  komme  ned;  for  at  Gulvet  altid  kunde 
være  saa  let  renseligt  som  muligt,  var  det  belagt  med 
Planker,  som  havde  en  lille  Aabning  imellem  sig,  som  en 
meget  tæt  Rist,  saa  at  man  ved  Sprøjtning  med  Vand, 
ved  Affejning  o.  s.  v.  meget  let  kunde  sørge  for  den  nød- 
vendige Rensning;  men  Gulvet  var  saaledes  lagt,  at  jeg 
tør  paastaa,    at  Tusinde  og  Tusinde  have  gaaet  over  det 

uden    at   ane,    at    de    gik   paa    andet   end   et    sædvanligt 
Brædegulv. 

Dette  er  i  mine  Tanker  den  egentlige  interessante  Side : 
denne  store  Simpelhed,  som  gaar  igjennem  den  mægtige 
Bygning,  der  er  dækket  med  Glas,  idet  den  endog  har 
eller  dog  i  alt  Fald  kunde  have  lutter  Glassider;  thi  man 
undlod  paa  enkelte  Punkter  at  benytte  Glasset,  i  Stedet 
for  hvilket  der  paa  Siderne  fandtes  nogen  Træbeklædning. 
Der  behøvedes  ikke  især  paa  Sydsiden  at  sørges  for  Lys ; 
Pladsen  var  saa  aaben  som  muligt,  de  smalle  Stænger 
kunde  ikke  være  synderlig  til  Hinder,  hverken  for  de  Be- 
sugende eller  for  den  frie  Bevægelse  eller  for  de  opstil- 
lede Varer;  ligesaa  lidt  kunde  der  være  Tale  om  Slag- 
skygger fra  de  store  Vægge  o.  s.  v.  Endelig  tør  det  ikke 
lades  uomtalt,  at  der  ved  Hjælp  af  en  Ventilator,  der  bestod 
af  en  meget  sindrig  Rwrconstruction,  var  sørget  for  at  skaffe 
saa  megen  frisk  Luft  som  muligt.  Fra  denne  Side  er 
det,  som  sagt,  at  Bygningen  har  sin  store  Interesse.  Det 
vilde  være  meget  vanskeligt  at  skaffe  en  Bygning  til  Veje 
af  et  saa  uhyre  Omfang  som  denne,  og  hvor  saa  højst 
forskjelligartede  Sager  skulde  opstilles,  og  saa  paa  samme 
Tid  gjøre  den  saa  hensigtssvarende,  som  denne  var  helt 
igjennem.  Men  noget  Andet  er  det,  hvis  man  vil  opstille 
denne  Bygning  tillige  som  et  virkeligt  »Krystalpalads«, 
som  en  Bygning,  der  skulde  saa  at  sige  frembringe  en 
Revolution  i  hele  Architekturen,  som  en  Bygning,  der  vel 
sagtens  ikke  virkelig  var  beregnet  paa  at  skulle  blive 
staaende,  men  som  meget  godt  kunde  blive  staaende.  I 
alle  disse  Punkter,  tror  jeg,  hersker  baade  en  stor  Del 
Indbildning,  som  nok  vil  vise  sig  ikke  at  gjælde  noget, 
en  stor  Del  Misforstaaelse  og  en  stor  Del  Overdrivelse. 

Hovens  Skrifter.     111.  18 

Med  Hensyn  til  Bygningens  Varighed,  da  er  det  en 
bekjendt  Sag,  at,  saa  sindrigt  den  er  indrettet,  og  skjøndt 
man  med  Hensyn  til  Glasbeklædningen  intetsteds  havde 
villet  vove  det  Urimelige  —  thi  Glaspladerne  vare  2  Alen  i 
Længden,  men  kun  10  Tommer  brede  —  med  alt  dette  viste 
det  sig,  at  den  var  skrøbelig,  og  man  var  nødt  til  at  dække 
hele  Bygningen,  undtagen  den  buede  Tværgang,  med  Lærred, 
hvorved  Lyset  allerede  blev  betydeligt  afdæmpet.  Det 
hedder  sig  nu,  at  dette  skete,  fordi  Lyset  ellers  var  utaale- 
ligt,  og  sikkert  er  der  foretaget  Prøver;  det  kan  gjerne 
være,  at  det  var  Tilfældet;  men  jeg  skal  dog  bemærke, 
at  i  den  mægtige  Tværgang,  hvor  der  ikke  var  Noget  dæk- 
ket over  Glashvælvingen,  var  Lyset  ingenlunde  utaaleligt, 
men  smukt,  klart  og  velgjørende,  og  blev  det  dobbelt  i 
Modsætning  til  de  bedækkede  Gange.  Men  der  var  en 
anden  Omstændighed,  som  maaske  turde  have  haft  større 
Indflydelse  end  Frygten  fov  Lyset,  den  navnlig,  at  det 
havde  vist  sig,  at  man  ikke  kunde  skaffe  den  tilbørlige 
Tæthed  i  Taget,  og  derfor  overdækkede  man  med  Lærred, 
fordi  Lærredet  optog  Regnvandet  og  førte  det  langsomt 
ned  til  Afløbsrenderne,  paa  hvilken  Maade  man  da  havde 
faaet  en  Sikkerhed  i  denne  Henseende,  som  man  maaske 
oprindelig  aldrig  havde  tænkt  paa,  men  som  Nøden  saa- 
ledes  senere  førte  til.  Men  at  gaa  under  dette  Lærreds- 
loft,  at  se  op  paa  dette  dæmpede,  matte  Lys,  —  og  nu, 
da  Tiden  rykkede  frem,  saa  kom  der  Rifter  deri,  og  der 
hang  Pjalter,  og  Dagen  gloede  igjennem,  og  smudsigt  blev 
det  —  nej,  det  svarede  slet  ikke  til  et  »Krystalpalads« ;  det 
havde  noget  højst  Almindeligt,  endogsaa  noget  højst  Simpelt 
ved  sig.      Der   var  en  anden  Omstændighed   derved,    den 

nemlig,  at  dette  afdæmpede  Lys  i  Forbindelse  med,  at  Galle- 
rierne vare  dækkede,  gjorde  dog  saa  meget,  at  der  ikke  var 
faa  Steder  i  den  store  Udstillingshal,  hvor  Lyset  var  temme- 
lig kummerligt,  og  hvor  det  altsaa  mange  Gange,  især 
naar  der  kom  særegne  Aarsager  til,  naar  man  f.  Eks.  vilde 
pynte  paa  Loftet,  give  det  en  gothisk  Charakter,  sætte 
et  Øje  i  Midten  af  denne  eller  hin  Hal,  blev  sparsomt 
nok;  det  var  som  en  smuk,  jevn  Dæmring,  der  var  ud- 
bredt over  det  Hele,  og  kun  tik  en  stærkere  Charakter, 
naar  Solen  rigtigt  skinnede.  Med  Hensyn  til  Varigheden 
se  vi  altsaa,  at  Taget  næppe  vilde  holde  sig.  Der  er 
allerede  gjort  Forslag  til  at  foretage  en  Ombygning  og 
indrette  dette  Lokale  til  højst  forskjellige  Hensigters  Op- 
naaelse,  og  derved  er  det  ogsaa  bragt  paa  Bane,  at  man 
endelig  maatte  sørge  for,  at  det  kunde  være  tørt. 

Naar  jeg  dernæst  tager  Hensyn  til  Stilen  —  vi  kunne 
vel  bruge  dette  Navn  her  —  saa  er  der  en  Betragtning, 
som  har  interesseret  mig  i  høj  Grad.  Den  Mand,  der 
har  haft  Indflydelse  paa  Stilen,  paa  de  enkelte  Deles 
Form  og  Sammenstilling,  det  er,  som  jeu  sa^de  —  det 
er  anerkjendt  —  den  dygtige  Bygmester  Barry,  som  og- 
saa har  bygget  Parlamenthuset.  Denne  Mand  fandt  en 
Form  for  Søjlestængerne.  Paa  disse  hvilede  nemlig  ikke 
fortløbende  Bjælker  eller  Murforbindelser,  saaledes  at  de 
netop  forenede  sig  over  Søjlernes  Midterpunkt,  nej,  de  om- 
talte Belter  hang,  og  det  gjorde,  at  han  valgte  en  egen 
Form.  Enhver  af  disse  Søjlestænger  var  ikke  rund,  det 
var  en  Sammensætning  af  4  aldeles  glatte  Flader  og  4 
krumbøjede  Hjørner;  de  glatte  Flader  tjente  fornemmelig 
til  Indfatning  af  Skruer,  Bolte  o.  s.  v.,  hvorved  de  bleve 
forbundne  med  Sidegangene,  de  krumme  dannede  et  Slags 

Afveksling  og  gjorde  dem  lettere.      Det  var  paa  den  ene 
Side  en  stor  Fordel  at  have  de  4  glatte  Flader,  thi  der- 
ved   blev   Overfladen   stærkere    og  solidere;    og    paa    den 
anden  Side    var   det   en  stor  Fordel  at  have  de  4  krum- 
mede Hjørner,   da  derved  bortkastedes  en  stor  Del  unyt- 
tigt Materiale  og  Bygningen  gjordes  billigere  og  zirligere. 
Men  herved  kommer  et  eget  Fænomen  frem.      Naar  man 
skulde    sammenligne    disse    Søjlestænger   med  Noget,    saa 
maatte   det  være   med  Eksempler   fra   den  gothiske  Byg- 
ningskonst.    Hvor  ofte  er  det  ikke  faldet  Mange  ind,  for- 
moder jeg,  at  denne  Mangel  paa  Stil  i  Ordets  højere  Be- 
tydning,   som    er    saa    historisk   betegnende    for   hvad    vi 
kalde  gothisk  Bygning,  og  som  man  aldrig  skulde  søge  at 
bortlyve    eller    bortræsonnere,    fordi    denne    Mangel    paa 
samme  Tid  har  givet  Anledning   til    saa  meget  højst  Be- 
tegnende for  denne  Alder,    —  jeg   siger,    hvor   ofte    maa 
ikke    denne   Mangel   paa   Stil   have   vakt   den   Tanke   hos 
mange   eftertænksomme   Betragtere,    og   navnlig   hos   Ar- 
chitekter,    at    det,    der    er    givet  i  Sten,    kunde    egentlig 
meget  bedre  være   givet  i  Jern !     Tag   engang   de   største 
gothiske  Bygninger,    De    kunde   linde,  Kølner-Domkirken, 
eller  tag  en  Kirke,  som  virkelig  staar  færdig,  tag  Yorks 
Domkirke,    og  læg  Mærke  til,   at,   for  at  faa  dette  høje, 
svimlende    Tag    saa    spidst    opløbende,    som    Architekten 
maa  have  det  for    at    dække  Bygningen,    for  at  faa  disse 
forholdsvis   saa  ret  opstigende  Linier,   maa   han   anvende 
svære   Masser   —   vi    kalde   dem   Murstiver  —  thi   ellers 
kan    han    ikke    holde    det   Hele    sammen;    det    er    netop 
disse  Masser  af  Mursten,    der    altid   har  været  Architek- 
ternes  Kval  i  Middelalderen;  de  søgte  altid  at  komme  til 
at  danne  dem  paa  en  eller  anden  Maade,  men  de  lod  sig 

ikke  danne;  de  kunde  pynte  lidt  paa  Overfladen,  sætte 
forlorne  Buer  paa  o.  s.  v.,  men  egentlig  give  dem  Form, 
denne  saa  dejlige,  saa  levende  Form,  der  betegner  den 
græske  Architektur,  det  var  umuligt.  Og  det  lod  sig 
egentlig  lige  saa  lidt  gjore  med  Pillerne  i  det  Indre;  de 
kunde  udhule  og  udskjære  dem  og  vise  hartad  utrolig 
Sindrighed  i  at  gjøre  Massen  lettere;  men  det,  som  be- 
tegner den  græske  organiske  Form,  kunde  de  ikke  faa; 
de  kunde  faa  et  Slags  technisk  Form,  de  kunde  opnaa 
overordentlig  Meget,  de  kunde  opnaa,  at  Murforbindel- 
serne vare  som  én  eneste  Støbning,  men  det  yndige,  det 
dejlige  Liv,  der  gaar  igjennem  de  Gamles  Bygning,  kunde 
de  ikke  opnaa,  det  var  umuligt.  Men  se  nu  denne  uhyre 
Bygning,  408  Fod  bred,  hvis  midterste  Tværgang  tillige- 
med de  tvende  Sidegange  alene  maaler  over  100  Fod,  og 
som  stiger  op  i  en  Høide  af  64  Fod,  ja  i  Tværgangen 
endog  til  104  Fod,  og  det  uden  en  eneste  Mursten,  for- 
melig som  groet  op  af  Jorden;  det  er  jo  højst  interessant. 
Betragt  engang  disse  Søjlestænger.  Er  det  ikke  i  Grun- 
den den  gothiske  Profilering,  og  bliver  det  ikke  dobbelt 
mærkeligt,  at  se  denne  Tanke  udtalt,  at  se  netop  denne 
Stil  A-algt;  thi  det  var  ikke  sket  tilfældigt.  Men  det  var 
nL'saa  blot  der,  i  Søjlegjennemsnittet,  at  Barry  opnaaede 
det;  kaste  vi  Blikket  paa  de  øvrige  Dele,  paa  alle  Bel- 
terne, paa  hele  Udsiden,  hvor  altid  hvert  Fag  var  delt  i 
3  lodrette  Fag,  hvert  paa  8  Fod,  saa  danne  alle  disse 
Stænger  o.  s.  v.  et  Slags  Arkader,  hvor  Grundtanken  er 
hentet  fra  den  moderne  italienske  Bygningskonst.  Og, 
ligesaa  interessant  ogligesaa  passende  som  det  var  i 
Søjlestængernes  Gjennemsnit  at  se,  hvor  smukt  et  be- 
stemt Princip  dér   forener   sig  med  det  Hensigtssvarende, 

medens  det  paa  samme  Tid  var  saa  at  sige  det  eneste 
skjønne  Træk  i  Bygningen ,  ligesaa  kjedeligt  og  ligesaa 
slet  passende  var  det,  at  se  alle  disse  Arkadesving,  Fyld- 
ninger med  Cirkler  o.  s.  v.,  som  for  Resten  sindrigt  nok 
dekorerede  hele  Bygningen.  Altsaa,  som  Eksempel  paa 
Bygningsstil  tror  jeg  aldrig  man  skulde  nævne  denne 
Bygning;  som  Eksempel  derimod  paa  vel  overlagt,  paa 
usædvanligt  og  hurtig  gjennemført  Arbejde,  som  den 
raske,  lynsnare  Udførelse  af  en  klart  fattet  Tanke,  er  den 
unegtelig  interessant.  Ja,  vil  man  maaske  sige,  men  det 
er  dog  den  første  i  sin  Art.,  det  er  første  Gang,  man  har 
set  Sligt  i  den  Udstrækning.  Ja,  i  den  Udstrækning; 
men  lad  os  huske  paa,  at  vi  have  Jernbroer,  hvor  man 
allerede  havde  vidst  meget  smukt  at  give  Metallet  en 
Form,  der  svarede  til  dets  Ejendommelighed,  og  i  Paris 
havde  man  hvælvet  en  Gaard*),  som  var  210  Fod  i 
Gjennemsnit,  med  et  zirligt  Tag  af  Jern,  som  netop  paa 
en  særdeles  smuk  Maade  forbandt  Sansen  for  architek- 
toniske  Former  med  Behandlingen  af  Metallet.  Dette  skete 
allerede  for  mange  Aar  tilbage. 

Der  er  en  anden  Egenhed  ved  denne  Bygning,  og 
det  er  netop  Noget,  der  betegner  den  som  det,  den  skulde 
være.  Nu  have  vi  opført  den  som  den  virkelig  stod  der, 
simpelthen  af  Jern,  Glas  og  Træ,  og,  naar  vi  nu  vilde 
se  den  saaledes,  men  uden  hele  dens  Indhold,  saa  vilde 
den  vise  sig  for  os  som  en  temmelig  mager  og  nøgen 
Bygning;  den  vilde  aldeles  sondre  sig  fra  enhver  anden 
større  Bygning  i  Evropa,  thi  den  vilde  mangle  alt  det, 
der  ellers  betegner  den  store  og  faste  Bygning.    Den  vilde 


i    Formodentlig  gare  du  iN'ord  af  Hittorf. 

mangle  de  smukke  Vægge,  vel  oplyste,  de  smukke  Lofter, 
vel  afdelte,  eller  Hvælvinger,  smukt  formede  og  udsmyk- 
kede paa  mangfoldige  Maader.  Men  den  behøvede  ikke 
dette,  den  skulde  jo  netop  modtage  hele  sin  Udsmykning. 
England  havde  rejst  denne  Bygning  og  sagt:  »-den  halve 
Del  skulle  vi  selv  sørge  for  at  pynte  ud,  men  kommer 
nu  alle  I  Andre  og  pynter  den  anden  halve  Del  ud!«  og 
hele  Evropa  og  de  andre  Verdensdele  havde  ikke  ladet 
vente  paa  sig,  de  havde  bragt  Smykket  fra  alle  Ender 
og  Kanter;  men  denne  Udsmykning  var  rigtignok  af 
højst  forskjellig  Art.  Jeg  tillod  mig  allerede  forrige  Gang 
at  berøre,  hvad  der  dog  forekom  mig  der  i  Særdeleshed 
burde  have  været  det,  der  tydeligst  skulde  have  traadt 
Beskueren  i  Mode  ved  en  saadan  Udstilling,  nemlig  hele 
den  alvorlige  Tanke,  der  gaar  igjennem  disse  mægtige 
nyere  Opdagelser  til  at  forbinde  Menneskene  og  Landene 
med  hverandre,  til  at  lette  Haandens  Virksomhed,  til  saa 
at  sige  i  den  strengeste,  bogstaveligste  Eorstand  at  bringe 
de  Ord  til  at  gaa  i  Opfyldelse,  som  Novalis  udtalte  for 
mere  end  50  Aar  siden,  at  den  Tid  kunde  komme,  da 
Bonden  kun  havde  at  sørge  for  sin  Maskine,  da  han 
kunde  lade  den  arbejde  og  ganske  rolig  sidde  og  læse 
en  nyttig  Bog  eller  hengive  sig  til  denne  eller  hin 
Tanke,  denne  eller  hin  Overvejelse.  Men  hele  denne  Side, 
som  sagt,  traadte  aldeles  i  Baggrunden.  Paa  den  nord- 
lige Side  af  Bygningen  vare  alle  disse  svære  Maskiner  i 
Særdeleshed  henlagte,  aldeles  afsides  i  de  lavere  Haller. 
Den,  der  A-ilde  lære  at  kjende  alt  de'  Nye,  som  er  op- 
daget til  Menneskenes  Nytte,  til  Samfundslivets  nojere  og 
skjønnere  Forening,  maatte  søge  det  omkring  i  Krogene, 
kunde  jeg   næsten    sige,    omkring   i   alle    de   ydre  Partier. 

Det,  at  man  havde  lagt  dem  derhen,  fordi  man  der  bedst 
kunde  sørge  for  den  nødvendige  Damp  og  Tilførsel  af 
Vand  o.  s.  v.  fra  en  Bygning,  der  laa  et  godt  Stykke  fra 
Udstillingsbygningen,  mod  den  sydvestlige  Side,  synes  mig 
at  være  en  svag  Undskyldning;  thi  det  kom  her  ikke  an 
paa  en  Fjerdingvej  eller  Sligt,  men  kun  paa  nogle  faa 
Alens  længere  eller  kortere  Ledelse.  Xej,  det  forekommer 
mig  rigtignok,  som  en  ganske  anden  Tanke  i  saa  Hen- 
seende har  ledet  dem,  der  indrettede  Bygningen  og  sty- 
rede Udstillingen. 

Man  havde  afdelt  Bygningen  efter  de  forskjellige 
Folkeslag,  og  man  havde  forhørt  fra  hvert  Land,  som 
vilde  deltage  i  Udstillingen,  hvor  mange  Fod  de  behøvede, 
oa  havde  senere  indrettet  Bygningen  derefter.  Naar  man 
gik  igjennem  den  lange  Gang  fra  Østen  til  Tværgangen, 
saa  kunde  man  paa  hver  sin  Side  læse  Navnene  paa  disse 
Lande,  som  begyndte  med  de  forenede  nordamerikanske 
Stater,  Rusland,  Sverig,  Danmark,  Tyskland,  Holland, 
Belgien,  Frankrig,  Italien;  saa  gik  man  over  til  Tunis, 
Grækenland,  Tyrkiet,  Kina,  og  nu  var  man  lige  ved 
Hjørnet  af  den  store  Tværgang.  Hele  den  øvrige  Del  af 
Bygningen,  den  modsatte  Side,  tilhørte  England,  og  i  den 
lange  Gang,  der  begyndte  med  den  vestlige  Ende,  kunde 
man  forfølge  alle  de  forskjellige  Dele  af  England,  og  idet 
man  nærmede  sig  Hjørnet,  kom  de  engelske  Kolonier  i 
Hindostan  (som  navnlig  spillede  en  umaadelig  Rolle)  og 
de  øvrige  Kolonier  fra  forskjellige  Verdensdele;  lige  i 
Hjornet  af  den  store  Hal  traf  netop  Hindostan,  Kina. 
Persien,  Tyrkiet  o.  s.  v.  sammen. 

Denne  Tværgang,    som  jeg  nylig  talte  om,    laa   ikke 
strengt  midt  paa  Bygningen,   den   laa  lidt  nærmere   mod 

Vest  end  mod  Ost;  man  havde  maattet  lægge  den  der 
for  at  kunne  overhvælve  to  Grupper  af  Elmetræer.  Disse 
Træer  stode  da  som  i  et  mægtigt  Drivhus,  og  overskuede 
jeg  dem  med  mit  Oje,  se,  saa  yndigt  et  Syn  det  var  paa 
en  Solskinsdag,  var  der  dog  én  Ting,  som  overraskede  mig. 
Xaar  nemlig  ellers  en  Maler  vil  udføre  Xoget  paa  en 
Plan,  paa  Lærred  eller  paa  en  Væg,  og  han  vil  have 
sine  Figurer  til  at  gjøre  Virkning,  plejer  man  at  antage 
det  for  en  given  Erfaringssætning,  at  jo  større  han  gjør 
sine  Figurer,  desto  mere  Virkning  er  der,  desto  bedre 
udfylde  de  Rummet  og  fremtræde  selv  mægtigt;  dette  har 
man  lagt  Mærke  til  ved  hundrede  forskjellige  Lejligheder. 
Men  her  slog  det  fejl;  i  det  mindste  kunde  jeg  —  og  det 
er  vistnok  gaaet  Flere  som  mig  —  ikke  se  Andet,  end 
at  de  Elmetræer,  som  stode  inde  i  Hallen,  saa'  mindre  ud 
end  de,  der  stode  udenfor  Hallen,  og  det  var  dog  ikke 
en  Følge  af,  at  Træerne  vare  mindre,  thi  det  var  tvende 
meget  store  Træer,  men  det  var,  fordi  man  kom  til  at  se 
dem  under  en  snevrere  Omgivelse  end  den ,  man  ellers 
er  vant  til  at  se  dem  udfolde  deres  Kroner  under,  saa 
at  den  smalle  Plads  saa  at  sige  trykkede  Træerne,  saa- 
ledes  at  de,  skjøndt  de  rigtignok  pyntede  smukt  og  dej- 
ligt  nok,  ikke  udfoldede  sig  saa  kraftigt  og  livfuldt  som 
deres  Brødre  og  Søstre  udenfor  i  Parken. 

I  denne  Tværgang,  hvor  disse  smukke  Træer  stode, 
og  i  Hjørnerne,  hvor  de  Lande  samlede  sig,  der  havde 
sendt  saa  mange  Kostbarheder,  brogede  Tæpper,  guld- 
og  sølvindvirkede  Stoffer,  i  hele  denne  lange  Mellem-  og 
Tværgang,  dér  traadte  Vindskibeligheden  tilbage;  det  var 
ikke  den,  man  dér  egentlig  søgte,  uden  for  saa  vidt  det 
jo  ogsaa  var  en  Virkning  af  Vindskibeligheden,  hvad  man 

dér  saa':  det  var  meget  mere  et  prægtigt  og  tillokkende 
Skue.  Langs  Siderne  stode  Billedstøtter,  udhugne  eller 
støbte  Figurer;  i  Midten  afvekslede  saadanne  Figurer  med 
et  Slags  smaa  Kapelbygninger  med  Glasmalerier,  med 
Springvand,  med  Modeller  af  Liverpools  store  Havn,  af 
Byer,  Kirker,  prægtige  Bygninger  o.  s.  v.,  og  hele  Huset, 
ikke  alene  ved  Hjørnerne,  men  igjennem  begge  de  store 
Hovedgange,  var  besat  og  behængt  med  saadanne  Gjen- 
stande,  som  meget  mere  gjennem  det  kostbare  Materiale, 
de  vare  forfærdigede  af,  eller  de  rige  Farver,  hvormed 
de  vare  prydede,  eller  den  smukke  Behandling  af  Stoffet 
tiltrak  sig  Ojet;  Vindskibeligheden  tænkte  man  ulige 
mindre  paa;  der  var  lagt  an  paa  at  lade  Ojet  gotte  sig 
ved  al  den  Herlighed,  alt  det  straalende  eller  yndige  Liv, 
som  mødte  her  ved  hvert  Skridt  under  nye  Former. 
Lige  midt  i  Bygningen  var  et  Springvand,  ligesom  i  Cen- 
trum, hvor  de  store  Gange  mødtes.  Dette  Springvand 
dannedes  af  et  Stativ  af  smekre  Søjler,  der  bare  en  stor 
flad  Klokke,  ovenpaa  hvilken  et  Slags  bredt  Blomster- 
bæger hvilede,  og  ud  af  dette  hævede  sig  en  temmelig 
nøjagtig  Gjentagelse  at  det  beskrevne  Parti,  men  kun  i 
den  halve  Størrelse.  Derover  løftede  sig  i  en  Højde  af 
27  Fod  den  afsluttende  Spids,  der  var  dannet  som  en 
Art  leddet  Plantestængel.  Det  saa'  ud,  som  det  var  en 
eneste  støbt  Krystalmasse;  Jernet,  der  bar  det,  var  saa 
godt  dulgt  under  Glasset,  at  man  kun  saa'  den  skinnende 
Krystalmasse,  som  udsprøjtede  sine  Yandstraaler,  der 
endelig  plaskede  ned  i  Bækkenet  og  skinnede  og  sum- 
mede og  kjølede  rundt  omkring.  Det  var  en  Glasfabri- 
kant Osler  i  Birmingham ,  der  havde  frembragt  dette 
Springvand. 

Naar  man  altsaa  paa  en  smuk  Dag  traadte  ind  fra 
Sydsiden  —  og  det  gik  hurtigt,  man  tog  ikke  Billetter, 
og  der  var  ikke  Tale  om  at  fordyre  det  ved  Sjoueri,  man 
Lrav  sin  Sølv-Shilling  og  gik  ind,  Enhver  naturligvis  med 
sin  Forgænger  og  Baggænger  —  saa  kom  man  først, 
efterat  være  passeret  tværs  igjennem  den  ydre  Omgang  og 
Hal,  ind  i  Skibet,  ind  under  Elmetræerne.  Der  stod  de 
prægtige  Træer,  den  sprudlende  Krystalfontæne  og  flere 
andre,  og  der  mødte  man  al  den  Glimmer  og  Herlighed 
og  hele  denne  uendelige  Mængde  af  pyntede  Væsener. 
Englænderne  ville  gjerne  vise  sig  med  Anstand  i  det 
offentlige  Liv,  og  man  beskylder  de  engelske  Damer  for 
at  holde  grumme  meget  af  at  pynte  sig,  og  vist  er  det, 
man  kunde  se  disse  Damer  iførte  ikke  alene  kostbare, 
glansfulde  og  solide  Stoffer,  men  de  allerfineste  Stoffer, 
Flor  o.  s.  v.,  ombølgede  dem;  og  hele  denne  Vrimmel, 
der  svarede  til  Omgivelserne,  maatte  man  arbejde  sig 
igjennem.  Og,  kom  man  til  den  modsatte  Ende,  kunde 
man  tinde  talrige  Grupper,  som  nøde  delicate  Sager,  Kaffe, 
Lemonade  o.  s.  v.  for  at  styrke  sig  til  frisk  Skue;  og, 
fordybede  man  sig  mere  til  Hojre  eller  Venstre,  i  Side- 
eller Mellemgangene,  kunde  man  træffe  den  modsatte  Del 
af  Publikum,  Arbejderen  fra  Landet  i  sin  simple  Dragt, 
dannende  større  eller  mindre  Cirkler  og  fortærende  sit 
Brud  og  sin  Ost  med  stor  Fornøjelse  for  ogsaa  at  styrke 
sig  til  videre  at  se;  han  havde  maaske  kun  den  ene 
Dag,  hvor  han  kunde  nyde  det  store  Skue.  Og  idet  man 
gik,  borte  man  Orgeltoner,  Basuner  blæse,  saa  man  mange 
Gange  blev  højtideligt  stemt,  og  naar  Orgeltonerne  en 
Gang  imellem  tav,  hørte  man  hundrede  smaa  Børn  græde 
—  thi  Mødrene    slæbte    dem    naturligvis   med   sig  — ,    og 

ogsaa  dem  saa'  man  stille  deres  Hunger;  men  jeg  maa 
tilfoje,  det  skete  altid  med  den  Sans  for  Sømmelighed, 
som  i  hoj  Grad  maatte  vække  min  Beundring  og  min 
Agtelse  for  dette  Folk,  ligesom  der  overhovedet  i  denne 
uhyre  bølgende  Masse  var  en  sjelden  Venlighed  og  gjen- 
sidig  Opmærksomhed;  intetsteds  blev  man  egentlig  skub- 
bet og  puffet  voldsomt,  intetsteds  hørte  man  uanstæn- 
dige Ord ,  intetsteds  egentlig  Støj ;  man  iagttog  blot- 
overalt  Blikke,  som  gjerne  vilde  se;  og  morsomt  var  det 
at  lægge  Mærke  til  de  forskjellige  Stænders  forskjellige 
Maade  at  beundre  eller  nyde  Gjenstandene  paa.  Mere 
end  én  Gang  kunde  de  ærlige  Koner  fra  Landet  eller  de 
simple  Koner  fra  Hovedstaden  ikke  modstaa  Fristelsen 
til  ved  kjække  Haandslag  og  Dask  at  vise,  hvad  di^<' 
smaa  Børn  i  Marmor  dog  vare  for  nogle  buttede  og  lækre 
og  allerkjæreste  Væsener,  og  hvad  det  dog  maatte  være 
for  en  Fornøjelse  at  have  saadan  en  lille  Person  at  kunne 
kjæle  for.  Men,  som  sagt,  dette  rige  Hele  med  sin  store 
Mangfoldighed,  snart  alvorligt,  hartad  højtideligt,  snart 
muntert  og  adspredende,  det  kastede  Tanken  i  ganske 
andre  Retninger,  det  vakte  ganske  andre  Forestillinger, 
end  man  skulde  vente  sig,  hvis  man  som  sagkyndig  Mand 
kom,  fordi  man  nu  rigtig  vilde  se,  hvad  der  kunde  præ- 
steres i  denne  nye,  store,  mægtige  Retning,  der  var  ind- 
■  slaaet.  Nej,  det  var  et  Skue  til  at  nyde.  Man  kaldtes 
her  til  at  se  den  ene  Side  af  Vindskibeligheden,  at  se 
den  Side,  som  mest  smigrer  Sanserne,  den  æsthetiske 
Side.  Jeg  kan  ikke  faa  andet  Resultat  ud  deraf,  end  at 
de,  der  ikke  bleve  kaldede  af  en  særlig  vindskibelig  Inter- 
esse til  at  tage  denne  Udstilling  i  Ojesyn,  kunne  have 
besøgt   den  10 — 20  Gange,    og  have   dog  ikke  modtaget 

andet  Indtryk  end  af  en  hejst  afvekslende  og  højst  glæde- 
lig æsthetisk  Nydelse.  Her  er  det  lagt  an  paa  at  vi 
skulle  fornøje  os.  Alle  de  forskjellige  Verdensdele  sende 
Ting,  for  at  vi  kunne  se,  hvor  dejlige  de  ere,  og,  hvis  vi 
have  Penge  i  Lommen,  kjøbe  og  udpynte  vort  Hjem  der- 
med, eftersom  vi  have  Kræfter  til;  eller  i  alt  Fald  efter 
den  Stemning,  man  var  i,  misunde,  at  man  dog  ikke 
kunde  have  al  denne  Herlighed,  eller  glæde  sig  over,  at 
andre  Mennesker  ere  i  Besiddelse  af  den.  Men,  idet 
altsaa  denne  æsthetiske  Side  saa  bestemt  træder  frem  i 
Udstillingen,  i  det  mindste  saaledes  som  jeg  har  set  den, 
vil  jeg  tillade  mig  straks  næste  Gang  at  tage  fat  paa  det, 
der  i  saa  Henseende  maatte  danne  Spidsen  af  denne  Ud- 
stilling, nemlig  Billedhuggerkonsten  i  dens  Fremstilling  der. 


Tredie  Forelæsning. 


Plastikens  Omraade  paa  Udstillingen.     Dens  Fremstilling  i  særlig 
vanskelise  Stolfer.     Curiosa. 


Vi  skulde  tale  om  Billed hugningen,  som  den  frem- 
traadte  paa  den  store  Yindskibelighedsudstilling  i  London. 
Men,  inden  vi  egentlig  fæste  Tanken  og  Øjet  paa  denne 
eller  hin  enkelte  Afdeling  eller  Retning,  maa  det  være 
mig  tilladt ,  baade  for  Sagens  egen  Skyld  og  for  en  stor 
Hel  af  mine  Tilhøreres  Skyld,  saa  at  sige  at  holde  en 
lille  Mønstring  i  al  Almindelighed  over  den  Hel  af  Ud- 
stillingen,   som  jeg   med   fuldkommen   Ret   kan   henregne 

under  det  mest  omfattende  Begreb  af  Billedhugning.  Det 
er  hævet  over  al  Tvivl,  at  i  saa  Henseende  gav  denne 
Udstilling  en  saadan  Lejlighed,  som  kun  sjælden  bydes, 
til  at  faa  et  rigtig  slaaende  Begreb  om  de  utallige  For- 
mer og  Maader,  hvorpaa  Billedhugningen  véd  at  gjøre 
sig  gjældende  i  Livet,  og  hvorpaa  den  véd  at  udbrede 
sig,  at  smutte  igjennem  og  overvinde  de  storste  Vanske- 
ligheder, hvorledes  den  forstaar  at  udpræge  sig  selv  i  det 
allersimpleste,  mest  foragtede  og  oversete  Stof.  Der  var 
ingen  Gjenstand  saa  lille  og  uanselig,  at  den  jo 'kunde 
smykkes  og  omformes  ved  Billedhuggerkonstens  Hjælp, 
og  den  Rolle,  denne  Konst  herved  spillede,  var  i  Virke- 
ligheden større  end  den,  den  spillede  som  egentlig  Statuar- 
konst,  som  det  hedder  i  det  fornemme  Sprog.  Naturligvis 
mode  vi  ogsaa  denne  her.  Xaar  vi  komme  til  den  vest- 
lige Ende  af  den  store  Bygning,  se  vi  Richard  Løvehjertes 
store  Figur  til  Hest,  og,  fra  hvilken  anden  Ende  vi  træde 
ind  i  Bygningen,  falder  Ojet  paa  en  Række  af  store  Fi- 
gurer i  Midten  og  mange  ikke  synderlig  mindre  paa  Si- 
derne —  de  ere  i  al  Fald  fra  Omfangets  Side,  ved  deres 
overnaturlige  Størrelse,  mægtige  Repræsentanter  herfor  — 
og  vi  finde  en  endnu  talrigere  Række  af  Figurer  i  natur- 
lig Størrelse  og  af  større  eller  mindre  Reliefter;  vi 
finde  dem  i  alle  Størrelser,  kunde  jeg  sige,  og  i  alle 
Stoffer,  fra  det  simple  Ler,  gjennem  Gipsen,  op  til  Mar- 
moret og  Broncen.  Altsaa,  her  møder  os  straks  en  tal- 
rig Række  af  Repræsentanter  for  den  egentlige  plastiske 
Konst  —  dette  Navn  forstaaet  paa  den  Maade,  som  vi 
nu  engang  i  Regelen  nærmest  ere  vante  til.  I  det  Hele 
udgjør  denne  Række  noget  over  350  Figurer  og  Relieffer, 
idet    disse   sidste   dog   kun   udgjøre   et  højst  underordnet 

Antal.  Hele  den  dannede  Verden  har  bidraget  dertil; 
176  Nummere  ere  alene  af  engelske  Konstnere,  nogle  og 
tredsindstyve  engelske  Billedhuggere  have  bidraget  dertil. 
Nærmest  dem  komme  Italienerne,  derpaa  Tyskerne,  Fransk- 
mændene og  Belgierne.  Vi  Danske  optræde  med  ikke 
mindre  end  9  Nummere,  — jeg  taler  her  bestandig  om  den 
egentlige  Statuarkonst  i  snævrere  Forstand  —  vi  have 
ligesaa  mange  Konstnere  til  at  repræsentere  os  og  tre 
Gange  saa  mange  Arbejder,  som  det  store  Nordamerika. 
—  Altsaa  over  550  Nummere  have  vi  her.  Det  er  i  Sam- 
menligning med  den  hele  Udstilling  kun  en  lille  Del,  men 
en  Del,  som  kræver  vor  Opmærksomhed  i  højeste  Maade. 
Gjennemgaa  vi  dem  blot  med  Hensyn  til  Indholdet,  saa 
er  det  en  stor  Kreds,  ligefra  de  alvorligste  Themaer,  en 
Billedhugger  kan  vove  sig  til  at  behandle,  lige  fra  det 
strengeste  Christelige  og  Kirkelige,  gjennem  hele  den 
Heltekreds,  som  den  græske  Mythologi  fremstiller  os, 
gjennem  en  Række  af  Middelalderens  Figurer,  helt  ned 
til  Nutidens  Liv,  og  selv  dette  fremtraadte  hyppigt  paa 
en  Maade,  som  viste,  at  det  blot  var  en  Form,  hvorunder 
man  vilde  udtale  noget  Bestemtere  og  Betydningsfuldere 
end  det  virkelige  Liv.  Det  er  os  for  Resten,  ved  at 
gjennemløbe  denne  Kreds,  straks  paafaldende,  at  England 
her,  ligesom  i  hele  den  øvrige  Virksomhed,  der  kommer 
til  Syne  i  den  store  Udstillingsbygning,  har  leveret  omtrent 
det  Halve;  Værten  Vilde  paa  ingen  Maade  staa  tilbage 
for  sine  Gjæster.  Men  der  er  desuden  et  Par  andre  Om- 
stændigheder, som  fortjene  straks  at  bemærkes.  Vi  finde 
Portrætstatuer  her,  Buster,  ogsaa  fra  andre  Lande,  men 
aabenbart  i  ingen  anden  Afdeling  saa  talrige,  som  i  den 
engelske,    og    selv   et   Par   fremmede    Billedhuggere   have 

bidraget  til  her  at  forherlige  engelske  Personligheder;  og 
at  iblandt  disse  Dronning  Victoria  og  hendes  Genial, 
Prins  Albert,  spille  en  vigtig  Rolle  ved  denne  Lejlighed, 
maa  vi  naturligvis  finde  ganske  i  sin  Orden. 

Ét  Sted  bærer  et  i  Ordets  egentlige  Forstand  massivt 
Fodstykke,  prydet  med  Snirkler  og  Løvværk,  som  en  mægtig 
Throne  Dronningen  i  hele  sin  prægtige  Dragt;  det  er  en 
fransk  Billedhugger,  der  har  gjort  det.  Andre  Steder  ser 
man  hende  til  Hest,  her  paa  sit  Yndlingsdyr  alene,  hist 
ridende  med  sin  Gemal  i  Legemsstørrelse.  Vi  kunne  gaa 
lavere  ned.  Denne  lille,  gyldne  Broncegruppe,  som  dér 
sfaar,  hvor  Moderen  saa  smukt  opdrager  sin  lille  Dreng, 
det  er  Dronningen  og  Prinsen  af  Wales.  Kaste  vi  Blik- 
ket paa  Fremstillingen  af  Moderen  og  Drengen,  der  skal 
lære  at  læse,  —  det  er  Dronningen  og  Prins  Alfred,  ud- 
førte af  samme  Konstnerhaand,  som  en  af  de  Figurer,  der 
viser  os  Dronningen  til  Hest.  Se  vi  endnu  hen  til  en 
tredie  lille  Gruppe,  hvor  Moderen  virkelig  tager  sig  af 
sin  Søn,  saa  man  skulde  tro,  at  Konstneren  havde  tænkt 
paa  Skikkelser,  der  stod  ham  ret  nær,  —  det  er  atter 
Victoria  og  hendes  Søn.  Og  det  er  ikke  alene  kongelige 
Figurer,  der  møde  os  saa  tidt,  men  ogsaa  andre.  Disse 
Mænd,  tildels  i  kolossal  Størrelse,  i  den  mægtige  Peers- 
dragt,  det  er  Englændere;  disse  gamle,  alvorlige  sid- 
dende Figurer  dér  i  deres  tunge  Klæder,  som  saa  stærkt 
tilhyller  dem,  det  er  højt  staaende  engelske  Embeds- 
mænd. Saaledes  bliver  virkelig  denne  Udstilling  paa  en 
vis  Maade  tillige  til  en  Forherligelse  for  det  engelske 
Kongehus  og  for  fornemme  eller  højt  ansete  engelske 
Personer. 

Men  det  er  ikke  alene  i  denne  Retning,  vi  blive  op- 
mærksomme paa  noget  Særegent  ved  den  engelske  Af- 
deling; der  er  endnu  et  andet  Træk,  ene  hentet  fra  det 
almindelige  Indhold,  som  maa  slaa  os.  Englændere, 
Franskmænd,  Italienere,  Danske,  Svenske  o.  s.  v.  have 
behandlet  kirkelige  Gjenstande,  hedenske  Gjenstande,  eller 
Gjenstande,  tagne  ud  af  Livet;  men  der  er  én  Kreds  af 
Gjenstande,  som  vi  egentlig  alene  møde  hos  engelske 
Konstnere.  Alle  disse  Optrin  af  det  tabte  Paradis,  alle 
disse  Engle,  Rafael,  Ariel,  som  stiger  ned  til  de  Døde, 
disse  besynderlige  Gestalter  dér,  som,  benævnte  Titania 
eller  med  andre  saadanne  Navne',  drage  os  ind  i  en  Fe- 
verden:  alle  disse  Gjenstande  —  det  kunde  vi  være  sikre 
paa,  selv  om  ikke  Stilen  forraadte  det  —  ere  engelske 
Arbejder.  Hele  denne  dobbelte  Kreds  af  Forestillinger, 
hvori  de  engelske  Digtere,  der  endnu  bestandig  ere  Na- 
tionens Stolthed,  og  især  Milton  og  Shakespeare,  førte 
Englænderne  ind  i:  Forestillingen  om  Paradis,  hvor  de 
første  Mennesker  besøges  af  Engle  o.  s.  v. ,  hvor  ingen 
Handling  foretages,  ingen  Stemning  opstaar,  uden  at  enten 
en  god  eller  ond  Engel  er  den  drivende  og  virkende  Kraft, 
og  Forestillingen  om  de  mærkelige  Væsener,  der  saa  at 
sige  svæve  mellem  Himmel  og  Jord,  og  som  intetsteds 
have  hjemme  —  thi  Christendommen  skyder  dem  tilbage 
saa  vel  som  Oldtidens  Gudelære  — ,  der  ere  forsvundne 
fra  Fastlandet  og  kun  findes  i  Folkesagn  eller  i  en 
enkelt  Gjenklang  af  den  engelske  og  italienske  Poesi, 
—  hele  denne  Kreds  af  Engle ,  Feer  og  mægtige  Væse- 
ner, som  kunne  rejse  Storm  og  tvinge  selv  en  næsten 
uovervindelig    Modstand,    fremtræder    her    hos    engelske 

Konstnere  og  betegner  fra  Indholdets  Side  paa  en  højst 
mærkelig  Maade  den  engelske  Billedhuggerkonst.  Men 
naar  vi  nu  kaste  Øjet  tilbage  over  denne  lange  Række 
af  større  Gjenstande,  saa  er  det  kun  en  lille  Del  af 
det  Hele.  Der  er  en  mylrende  Verden,  hvis  Omfang 
jeg  ikke  formaar  at  angive  —  men  det  er  sikkert  over 
1COO  Numere  —  af  mindre  Sager.  De  selv  samme  eller 
lignende  Forestillinger,  Portrætstatuer,  historiske  Begiven- 
heder, mythologiske,  kirkelige  Fremstillinger  møde  os  her, 
snart  i  enkelte  Figurer,  snart  i  hele  Grupper,  snart  i 
Relieffer,  skjøndt  i  en  langt  ringere  Maalestok,  ja  under- 
tiden i  en  meget  lille  Størrelse ;  men  det  forholder  sig 
virkelig  saaledes,  at  alle  disse  Fremstillinger  ene  og  alene 
have  Betydning  for  selve  Fremstillingens  Skyld. 

Her  aabenbarer  sig  nu  ikke  blot  en  ganske  overordentlig 
Mangfoldighed  i  Indholdet  og  den  konstneriske  Behandling; 
men  her  kommer  ogsaa  Stoffet  ulige  mere  i  Betragtning 
end  ved  hine  større  Statuararbejder.  Her  kunne  vi  paa 
en  højst  lærerig  Maade  forfølge  Stoffernes  Anven- 
delse, lige  fra  det  ædleste  til  det  allersimpleste.  Vi 
finde  her  Metaller,  støbte,  drevne  og  pressede.  Vi  finde 
Sølvet  behandlet  indtil  det  Allertyndeste.  Dog,  at  disse 
Sølv-Blade  saa  at  sige  vifte  for  Vinden,  at  dette  frosne 
Sølv,  disse  matte  Figurer,  ere  saa  elegant  behandlede, 
det  forbavser  mindre,  men  at  man  finder  Jernblikket  saa 
smukt  og  net  uddrevet  i  Blomsterformer,  det  overrasker 
i  høj  Grad.  At  denne  Onyx,  denne  Carneol  lokker,  at 
den  ved  sin  Farve,  sin  Glans  og  Klarhed  fængsler  Be- 
skueren og  forhøjer  den  Gjenstands  Skjønhed,  som  den 
fremstiller,  det  kan  ikke  frappere;  men  at  selv  det  frosne 
Glas,   som  det  kaldes,   dette  mat  slebne  Glas  forvandles 

til  Buster,  det  maa  frappere  Enhver.  Ja,  jeg  kan  for- 
følge dette  ned  til  de  uædlere  Gjenstande:  selv  dette  Ler 
faar  jo  virkelig  saa  dejligt  og  yndigt  et  Udseende,  at  jeg, 
uagtet  det  har  sin  naturlige  Farve,  næsten  tvivler,  om 
det  er  simpelt  Ler;  jeg  tænker  mig,  at  det  maa  være 
en  ulige  blødere,  ulige  smidigere  Masse;  men  nej,  det  er 
Ler,  som  er  renset  og  behandlet  med  en  saadan  Om- 
hyggelighed, at  det  tilsidst  ikke  alene  modtager  en  yndig 
Farve,  men  føjer  og  bøjer  sig  ind  i  de  delicateste  Former. 
Men  nu  disse  Figurer  dér,  disse  Soldater,  —  ja,  de  ere 
af  Vejens  Støv,  af  den  Masse,  som  saa  ofte  generer  os, 
naar  vi  kjøre  om  Sommeren,  eller  som  ligger  i  modbyde- 
lige Skorper  langs  med  Vejen,  og  denne  Masse  lader  sig 
forædle  og  plastisk  behandle.  Vi  spørge  ikke  Figurerne, 
om  de  ere  hentede  fra  Søleføret;  de  have  Interesse  som 
Figurer.  Og,  gaa  vi  over  til  Træet,  til  Elfenbenet,  hvor 
mangfoldige  Charakterer  træffe  vi  da  ikke  her?  Hvor 
overrasker  det  os  ikke  at  se,  hvor  forskjelligt  Træet  kan 
skjæres,  hvorledes  f.  Eks.  Lindetræet,  Buksbom,  Egen, 
idet  det  kommer  under  Knivens  og  Gravstikkens  Be- 
arbejdelse, kan  faa  saa  forskjelligt  et  Udseende,  at  vi 
ved  første  Øjekast  tro,  at  det  er  højst  forskjellige  Stoffer. 
Og  vi  kunne  gaa  endnu  dybere  ned;  vi  stoppe  end  ikke 
ved  Vokset;  vi  se  endnu  skrøbeligere  og  blødere  Stoffer, 
anvendte  til  konstnerisk  Fremstilling,  bestemt  til  at  fængsle 
os  gjennem  sin  æsthetiske  Virkning. 

Men  ville  de,  m.  T. ,  gaa  ind  her,  hvor  de  engelske 
Guld-,  Sølv-  og  Broncearbejdere  have  opstillet  deres 
Sager,  eller  hvor  de  franske  have  deres,  saa  ville  de  for- 
bavses over  den  Mylren  af  Figurer,  her  findes,  og  De 
ville  overbevise  Dem  om,  at  jeg  har  fuldkommen  Ret  til 

at  henregne  dem  under  det  samme  Hovedbegreb,  som 
Statuararbejderne;  thi  dels  er  det  originale  Arbejder,  som 
bære  Præget  af  selvskabende  Konstneres  Hænder,  dels 
ere  de  formindskede  Gjentagelser  af  vanskelige  Opgaver, 
som  større  Konstnere  have  behandlet,  men  som,  for  at 
behandles  saaledes,  maa  være  udførte  af  virkelige  Konstnere. 
Men  ved  Siden  heraf  aabner  sig  en  ny  Række,  og 
vi  tabe  os  hartad  i  denne  uoverskuelige  Masse.  Her  er  det 
ikke  længer  Konstværket,  der  moder  os  som  Konstværk, 
det  er  ikke  længer  Forestillingen,  der  her  ubetinget  bliver 
en  Prydelse,  men  mange  Gange  gaar  den  endog  op  i  de 
Former,  vi  aldrig  drømte  om  skulde  have  Andet  at  be- 
tyde end  det  at  være  et  Bordben  eller  en  Spejlramme, 
eller  hvad  det  nu  kunde  være.  Vi  komme  nemlig  her 
ind  i  en  Kreds,  hvor  Plastiken  bliver  anvendt  hos  Sned- 
keren, Guldsmeden,  Bronce-  og  Lerarbejderen  til  Livets 
daglise  Fornødenheder,  og,  idet  vi  kaste  Øjet  paa  denne, 
som  sagt,  uoverskuelige  Kreds  af  Forestillinger,  saa 
komme  der  adskillige  Spørgsmaal  frem.  For  det  Første 
kunne  vi  da  maaske  have  Lov  til  at  spørge:  men  hører 
dette  dog  ikke  ubetinget  til  Haaudværket?  Er  det  billigt 
og  ret  at  tase  det  med  ind  under  de  æsthetiske  Betragt- 
ninger? Jo,  det  er  virkelig;  det  er  maaske  netop  i  denne 
Kreds  af  Gjenstande,  at  Livet  i  dette  Øjeblik,  navnlig  i 
England,  bevæger  sig  mægtigst;  det  er  maaske  netop  i 
denne  Kreds  af  Gjenstande,  at  Englænderen  i  det  mindste 
for  Øjeblikket  føler,  at  han  staar  tilbage  for  sin  Nabo 
Franskmanden,  for  Italieneren  og  delvis  selv  for  Tyske- 
ren. Ja,  det  er  forbavsende  at  se,  hvilken  Deltagelse 
denne  Side  af  Vindskibeligheden  vækker  i  England;  det 
er   den   staaende  Tekst   i   ledende  Artikler  i   »Times«   om 

denne  Gjenstand,  altid  hedder  det:  »Vi  maa  have  Teg- 
nere ;  saa  længe  vi  ikke  have  Tegnere,  kunne  vi  ikke  paa 
nogen  Maade  kappes  med  Franskmændene  i  den  smag- 
fulde Behandling.  Vi  ere  naturligvis  den  største  Nation 
i  Verden;  vi  overgaa  Franskmændene  i  at  behandle  Stof- 
fet; i  enhver  anden  Henseende  kunne  vi  trøstig  maale 
os  med  dem,  men  kun  i  denne  ene  Henseende  maa  vi 
tilstaa  at  vi  staa  tilbage;  altsaa,  lad  os  faa  Tegneskoler, 
hvor  Haandværkerne  kunne  lære  at  tegne!«  Og,  m.  T., 
én  eneste  By,  Manchester,  har  allerede  for  flere  Aar  til- 
bage for  Tegnemonstre  aarlig  udgivet  Summer,  som  langt 
overgaa  Alt,  hvad  der  her  i  flere  Aar  anvendes  paa  Kun- 
sten overhovedet  i  hele  Landet.  Naar  man  hører  hine 
Ytringer,  saa  hører  man  dem  i  Forbindelse  med  andre, 
der  fortjene  al  Anerkjendelse  og  Paaskjønnelse;  man 
hører  bestemt  og  tydeligt  udtale:  »Ja,  det  kommer  fra 
den  højere  Konst.  Det  er  ikke  nok,  at  I  lære  at  tegne 
efter  Fortegninger;  nej,  I  maa  gaa  til  de  højere  Konst- 
værker  for  at  forstaa  Menneske-,  Dyre-  og  Planteformer; 
T  maa  se  dem  fra  et  større,  mere  almindeligt  Standpunkt, 
ellers  kunne  I  ikke  udrette  Noget.«  Dette  udtales  tyde- 
ligt, og  dog  synes  det  næsten,  som  .man  glemmer,  at  den 
døde  Konst,  det  døde  Billede  ikke  kan  skabe  alt  dette; 
det  er  kun  den  levende  Konst,  den  levende  Konstners 
Virksomhed,  som  kan  frembringe  det.  Sæt  den  unge 
Haandværkslærling  mellem  den  herligste  Kreds  af  Afbild- 
ninger af  de  bedste  Værker,  og  han  vil  maaske  tabe 
Modet  og  aldrig  forstaa  dem.  Det  er  først  gjennem  de 
levende  Konstnere,  at  han  lærer  det;  først  de  kunne  give 
ham  Kraft  og  Mod  til  at  gaa  sin  tunge  Bane.  Men  det 
er  allerede  interessant,    at   man   i  en  Tid   som   vor,    som 

man  saa  ofte  uden  videre  erklærer  for  at  være  rent  ma- 
terialistisk, bestandig  er  nødt  til  at  gjentage  for  sig  selv 
saadanne  alvorlige  Sandheder.  Ja,  det  er  jo  vistnok  Til- 
fældet, at  Englænderne  selv  føle,  at  de  i  mange  Henseen- 
der ikke  staa  tilbage,  og  vi  indrømme,  at  der  findes  virke- 
lige Talenter  i  denne  Retning  i  London,  Birmingham, 
Sheffield  o.  s.  v.,  at  der  i  deres  Pottemagerier  er  præste- 
ret mange  smukke  Ting,  saa  det  er  ikke  saa  underligt, 
at  de  samme  Englændere,  der  for  et  Øjeblik  siden  have 
gjort  hine  Tilstaaelser,  der  maaske  forekomme  dem  selv 
at  røbe  en  høj  Grad  af  Selvovervindelse,  siden  finde,  at 
de  staa  fuldkomment  paa  samme  Linie,  som  Andre. 

Men,  foruden  dette  vigtige  Punkt,  er  der  noget  Andet, 
der  fængsler  os  i  hele  denne  Kreds  af  Gjenstande,  som 
vi  beskjæftige  os  med.  Idet  vi  kaste  Blikket  paa  disse 
Masker,  paa  dette  Relief,  som  smykker  Bunden  af  denne 
store  Bakke,  af  dette  Fad,  idet  vi  kaste  Blikket  paa 
disse  Figurer,  der  bære  de  forskjellige  Etager  af  denne 
Frugtskaal,  eller  paa  de  Ben,  som  bære  dette  prægtige 
Skjænkebord,  dette  superbe  Skab,  eller  paa  denne  Kamin 
med  sine  Dekorationer,  saa  blive  vi  jevnlig  kaldte  tilbage 
enten  til  Oldtidens  Forestillinger  eller  til  Mindet  om  store 
Konstnere.  Intet  af  alt  dette  er  tomt  eller  intetsigende; 
nej,  det  gaar  os  her,  som  naar  vi  læse  Digterne;  disse 
dejlige  gamle  Billeder,  hentede  fra  Homer  eller  fra  Middel- 
alderens Poesi,  som  vi  alle  kjende  saa  godt,  og  som  vi 
fra  Barndommen  af  have  hørt  og  læst  om,  de  blive  be- 
standig nye,  de  klinge  endnu  saa  tillokkende  og  friske, 
idet  vi  høre  dem  tone  fra  levende  Læber.  Saaledes 
uaar  det  ogsaa  her  med  alle  disse  Sager,  med  alle  disse 
simple    Kruseduller,    disse    simple   Prydelser,    der    sætte 

os  tilbage  i  Oldtiden  og  minde  os  om  store  og  mægtige 
Konstnere.  Det  gjælder  her  om,  at  vi  have  Følelse  og 
Øje  derfor:  saa  ville  vi  i  hele  denne  Række  af  hvad  vi 
ellers  simpelthen  ville  kalde  Dekorationsarbeide,  finde  en 
rig  Kilde  til  Nydelse. 

Det  kan  jo  naturligvis  ikke  være  Andet  end  at,  idet 
saa  meget  er  udstillet,  maa  der  ogsaa  være  meget,  som 
egentlig  kun  bærer  Vindskibelighedens  Præg;  men  selv 
denne  Vindskibelighed  faar  sin  store  Interesse  for  os. 
Den  opruller  et  rigt  Verdensbillede  og  charakteriserer  de 
forskjellige  Nationer.  Der  ere  disse  smaa  Ravfigurer:  de 
ere  gjorte  paa  Østersøens  Kyster,  i  Kønigsberg,  Danzig, 
hidbragte  fra  det  gamle  Moderland  for  Ravet.  Disse 
simple  Schweizerfigurer,  disse  Costumer,  skaarne  i  Træ, 
det  er  den  gamle  Bjergflid,  som  vi  gjenfinde  hos  den 
norske  Bonde  med  hans  simple  Kniv,  og  det  manglede 
maaske  blot  paa  gunstige  Omstændigheder,  for  at  et  helt 
Assortiment  af  saadanne  Arbejder  fra  Norge  skulde  have 
præsenteret  sig  for  Englands  og  for  hele  Evropas  Øjne 
paa  denne  Udstilling.  Der  er  disse  smaa  Lerfigurer  fra 
Spanien;  de  minde  os  om  den  berømte  spanske  Indu- 
stri. Det  er  ikke  Kniven,  Spanieren  fører  ved  denne 
Lejlighed,  skjøndt  baade  han  og  hans  Nabo,  Portugiseren, 
godt  véd  at  behandle  Træ  og  Elfenben;  nej,  han  behand- 
ler Figurerne  i  Ler,  maler  dem  smukt  og  vælger  natur- 
ligvis enten  Costumer  eller  saadanne  Scener  af  Livet, 
som  ere  ham  kjærest;  der  er  spanske  og  mexikanske  Folke- 
dragter og  Figurer.  Vi  kunne  være  sikre  paa,  at  der  er 
altid  en  tæt  Vrimmel  af  Mennesker  om  dem;  de  fængsle 
Mængden,  saa  man  maa  formelig  bane  sig  Vej  igjennem 
den   for   at   kunne   kaste   Blikket  paa   disse   Figurer.   — 

Eller  disse  Træarbejder  fra  Belgien!  Den,  der  har  besøgt 
de  belgiske  Stæder  og  har  vandret  i  de  belgiske  Kirker, 
ser  her,  hvorledes  det  gamle  Haandværk,  den  gamle 
Konst,  den  gamle  Sans  for  at  vedligeholde  den  gothiske 
Middelalders  Charakter  endnu  bestandig  fortsætter  sig. 
Og  med  denne  Betragtning  for  Øje  faa  disse  Prædikestole 
og  Vievandskar,  disse  udskaarne  Alterskillerum,  der  al- 
deles høre  hjemme  i  Belgien,  en  dobbelt  Interesse  for 
ham.  Selv  saadanne  Ting,  der  saa  at  sige  mere  synes 
at  være  Smaapillerier,  der  egentlig  ikke  hørte  hjemme 
paa  Udstillingen,  f.  Eks.  denne  Portrætstatue  af  Colum- 
bus i  Filigranarbejde  —  ja,  den  kommer  fra  Genua,  denne 
By,  der  fra  gammel  Tid  er  saa  berømt  for  sine  Arbejder 
i  saadan  Retning,  og  netop  derved  vækker  den  Interesse. 
Eller  dette  Skakspil,  disse  smaa  Figurer  af  Guld  og  Sølv, 
besatte  med  Perler  og  Ædelstene  —  det  er  saa  at  sige  et 
helt  Tidsbillede;  her  ses  paa  den  ene  Side  Carl  den  Femte 
med  Margrethe  af  Parma  og  paa  den  anden  Side  Frants  den 
Første  ledsaget  af  sin  Dame,  der  paa  en  Maade  træde 
fjendligt  op  og  kæmpe  mod  hinanden  paa  disse  Tavler  af 
Perlemor  og  Skildpadde;  det  minder  om  den  Lyst,  som 
Tyskerne  i  deres  Stæder,  der  blomstrede  langs  Donau  og 
Rhinen,  havde  til  at  pille  med  Sligt  og  vække  Evropas 
Opmærksomhed  for  deres  Flid  og  Udholdenhed  i  denne 
Retning.  Ja,  naturligvis  kan  Sligt  mange  Gange  faa  et 
ganske  eget  Sving;  det  er  morsomt  nok  at  se  dette  store 
tyske  Arbejde  med  400  Figurer,  og  som,  hvis  jeg  ikke 
tager  fejl,  lader  sig  bevæge,  formodentlig  naar  en  Fjeder 
trykkes,  eller  naar  det  drejes.  Dette  Arbejde  er  rigtignok 
fra  Smagens  Side  aldeles  ubetydeligt,  og  ikke  engang 
med  Hensyn  til  Fliden,   der  er  anvendt,   er   det  værd  at 

lægge  Mærke  til;  det  er  egentlig  blot  Koburgere  og  Eng- 
lændere, der  kunne  finde  Interesse  deri.  Det  er  en  For- 
ening af  Fabrikanter  og  Manufakturister  fra  Byen  Sonne- 
berg i  Nærheden  af  Koburg,  som  paa  denne  store  Flade 
har  fremstillet  de  landlige  Fester,  som  bleve  opførte  om 
Castel  Florence,  hvor  Prins  Albert  er  født,  og  hvor  Dron- 
ning Victoria  har  været.  Det  minder  os,  ved  en  nøjere 
Betragtning,  om  hine  Fremstillinger,  vi  have  set  i  Dyre- 
haven, hvor  der  i  Bjergværkerne  hamredes,  smededes  o.  s.  v. ; 
men  vi  ventede  ikke,  at  vi  paa  denne  Udstilling  skulde 
træffe  Arbejder  af  en  saadan  Art.  Interessantere  og 
aabenbart  med  alvorligere  Hensigt  er  det  store  Arbejde, 
der  er  fra  Madrid,  med  4000  Figurer,  forestillende  Scener 
af  Tyrefægtninger,  og  hvor  alle  de  forskjellige  Situationer 
fremtræde,  hvori  Tyrekæmperne  kunne  komme. 

Have  vi  fundet  Plastiken  i  Snurrepiberier  af  dette 
store  Omfang,  se  vi  den  ogsaa  paa  andre  Maader,  navn- 
lig ved  Behandlingen  af  skrøbelige  Stoffer;  vi  se  den  i 
Haararbejder,  i  hele  Blomsterbuketter  af  Haar.  Ja  disse 
plastiske  Konstnere  forsmaa  Intet  Stof,  selv  det  aller- 
skrøbeligste, selv  det,  som  dog  maaske,  naar  Alt  kommer 
til  Alt,  næppe  vil  holde  Udstillingstiden  ud,  selv  Geléen 
træder  frem  i  smukke  Figurer,  der  gjøre  Fordring  paa  ikke 
at  fremstilles  som  Spisevarer,  men  som  plastiske  Arbejder. 
Vilde  jeg  nævne  Curiosa,  kunde  jeg  omtale  noget  endnu 
Besynderligere,  og  som  ikke  engang  er  tysk.  Det  er 
en  Æggeskal  med  udskaarne  Landskaber  indvendigt  og 
udvendigt  i  Relief.  —  Der  er  imidlertid  imellem  disse 
Arbejder  dog  nogle,  hvor  Fliden  virkelig  fortjener  at 
komme  i  Betragtning;  der  er  Arbejder,  som  røbe  en  saa- 
dan haardnakket  Flid,  at  de  —  de  være  for  Resten  maaske 

i  mange  Henseender  aldeles  forkastelige  —  alligevel  for- 
tjene at  fremdrages  for  vor  nærmere  Opmærksomhed.  I 
den  Vrimmel,  vi  skulle  igjennem  for  at  komme  ind  til  de 
italienske  Skulpturarbejder,  se  vi  paa  venstre  Haand  et 
Par  store  Plader  opstillede ;  den  ene  er  en  Kobberplade 
og  den  anden  en  Sølvplade.  Kobberpladen  forestiller 
hverken  mere  eller  mindre  end  den  berømte  Charles  le 
Bruns  Composition  af  Slaget  ved  Arbela.  Hele  dette 
Relief  er  uddrevet  bagfra  og  springer  omtrent  3  Tommer 
frem,  og  de  talrige  Figurer  (c.  100)  have  en  Højde,  del- 
svarer hertil.  Selve  Pladen,  der  vel  at  mærke  er  af  ét 
Stykke,  er  ikke  tykkere  end  en  god  Knivseg,  Vs  Tomme. 
For  at  uddrive  denne  Plade  —  hvad  der  kun  kan  ske, 
saa  længe  den  er  nogenlunde  bøjelig  —  maatte  den  mange 
Gange  i  Ilden;  5  Aars  Flid  var  nødvendig  for  at  Konst- 
neren,  en  Ungarer,  Joseph  Szentpetery,  i  Pesth,  kunde 
gjennemføre  dette  Arbejde.  Lettere  har  det  rimeligvis 
faldet  ham  med  Sølvpladen,  hvor  han  har  copieret  Char- 
les le  Bruns  store  Billede,  hvor  Kong  Porus  bliver  taget 
til  Fange  af  Alexander. 

De  se  altsaa,  hvor  stort  og  rigt  et  Omfang  vi  her 
have  for  os,  og  læg  vel  Mærke  til,  at  vi  tale  her  blot 
om  den  plastiske  Side.  I  det  Øjeblik,  vi  vilde  tage  Far- 
verne med,  vilde  Kredsen  udvides  langt  mere;  men  De 
skulle  til  sin  Tid  se,  at,  skjøndt  Maleriet,  som  det  blev 
sagt,  var  udelukket  fra  Udstillingen,  saa  kunde  det  i 
Grunden  ikke  udelukkes;  man  kunde  blot  vise  sin  Incon- 
sekvents  ved  at  tilstede  Skulpturarbejde  Adgang  og  ude- 
lukke Maleriet;  det  kom  ind  alligevel,  og  hele  Resultatet 
var  blot,  at  det  nu  traadte  op  fattigt  og  stykkevis  og 
derfor  vist   mange   Gange   misforstaaet  og  overset  —  thi 

der  var  enkelte  højst  mærkelige  Produktioner  paa  denne 
Udstilling  —  medens  Skulpturen  fremtraadte  i  hele  sin 
Glans. 


Fjerde  Forelæsning. 

Den  maleriske  Behandling  af  Marmoret  i  den  engelske  og  især  i  den 
lombardiske  Billedhuggerskole.     John  Bell      Rafael  Monti. 


Jeg  har  ingen  Afbildninger  at  kunne  fremlægge  for  mine 
Tilhørere,  og,  om  jeg  ogsaa  havde  saadanne,  vilde  det 
ikke  kunne  nytte  mig  synderligt.  Det  vilde  endogsaa  ved 
det,  jeg  skal  foredrage  i  Dag,  ikke  engang  være  til  nogen 
Nytte  eller  i  det  Mindste  til  en  meget  ufuldstændig  Nytte 
for  mig,  om  jeg  havde  Gibsafstøbninger.  Det  drejer  sig 
her  netop  foreløbigt  om  at  se  selve  Marmoret.  Jeg 
maa  bede  om  Undskyldning  for,  hvis  jeg  kommer  til  at 
anføre  Modeller  imellem  Marmorsager;  jeg  skal  kun  an- 
føre saadanne  Modeller,  som  ere  bestemte  til  at  udføres 
i  Marmor.  Men  der  er  en  anden  Omstændighed,  jeg  først 
maa  tillade  mig  at  berøre.  Da  jeg  ikke  har  Afbildninger 
og  ikke  kan  henvise  m.  T.  til  selve  Konstværkerne  — 
thi  saa  var  jeg  selv  overflødig  —  saa  kan  jeg  altsaa  ikke 
indlade  mig  paa  at  vække  nogen  egentlig  klar  eller  tyde- 
lig Forestilling  hos  m.  T.  om  dette  eller  hint  bestemte, 
enkelte  Konstværk;  men  jeg  kan  kun  forsøge  paa  at  an- 
tyde de  forskjellige  Retninger,  som  udtale  sig  i  Skulptur- 
konsten,  og  navnlig  —  det  maa  jeg  igjen  bede  erindret 
—  navnlig  i  Arbejder,   der  ere  udførte  eller  bestemte  til 


292 

at  udføres  i  Marmor.  Dette  forudsætter  naturligvis,  at 
De  tro  mig,  at  jeg  ikke  paa  nogen  Maade  vil  overdrive 
eller  være  ensidig;  men  det  tør  jeg  ikke  engang  love  Dem. 
Tvertimod,  jeg  tør  kun  love  at  fremsætte  det  saaledes, 
som  det  har  gjort  Indtryk  paa  mig,  saaledes  som  jeg  har 
opfattet  det,  og  det  Højeste,  jeg  forlanger,  er,  at  der  i 
min  Fremstilling  skal  være  saa  megen  Sandhed  og  Paa- 
lidelighed,  at,  om  der  ogsaa  i  mange  Nuancer  skulde 
være  Fejl,  Totalbilledet  i  sine  Hovedtræk  dog  skal  være 
grundet  paa  en  sand  Anskuelse. 

Altsaa,  m.  T. ,  lad  os  antage,  at  vi  nu  skulle  ind  i 
det  store  Krystalpalads.  Det  er  i  Grunden  ligegyldigt, 
paa  hvad  Tid  af  Dagen  vi  komme;  vi  skulde  gaa  der 
hen  meget  tidligt  om  Morgenen  for  ikke  at  komme  i 
Trængsel.  Vi  have  taget  os  for  at  vi  ville  hen  at  se  de 
norditalienske  Sager,  som  staa  under  Titelen  »Østerrig«. 
Nu  komme  vi  derhen;  men  der  er  en  uhyre  Vrimmel,  vi 
maa  linde  os  i  at  staa  i  Rad  og  vente.  Dog  endelig  nærme 
vi  os  Helligdommen  igjennem  en  Forhal,  som  man  skulde 
vente  i  dette  Krystalpalads  maatte  være  fuldkommen  op- 
lyst, men  hvor  Alting  svæver  i  en  vis  natlig  Dæmring; 
og  saaledes  træde  vi  da  nu  ind  i  den  italienske  court 
eller  Hal,  hvor  Sagerne  staa  smukt  fordelte  i  tre  Ræk- 
ker, én  paa  hver  Side  og  én  i  Midten,  og,  især  naar  man 
træder  ind  fra  den  dunkle  Forstue,  vise  sig  i  et  højst 
behageligt  Lys,  i  hvilket  de  tage  sig  godt  ud,  skjøndt  det 
ganske  sikkert  kun  kan  kaldes  et  dæmrende  Lys.  Vi 
kunne  kun  gaa  langsomt;  vi  maa  linde  os  i  at  gaa  i  en 
bestemt  Orden,  først  til  Venstre,  saa  til  Højre;  tilbage 
kunne  vi  ikke  komme;  men,  idet  vi  saaledes  trænge  os  frem  i 

Masser,  —  det  være  sig  af  Arbejdere  og  Folk  fra  Landet 
eller  af  Folk  af  den  elegante  Verden  —  saa  have  vi  god 
Tid  til  at  se  paa  disse  Sager.  Det  forstaar  sig,  vi  kunne 
just  ikke  se  saa  ganske  roligt  paa  dem;  vi  kunne  være 
sikre  paa,  at  Beundringen  maa  og  vil  give  sig  Luft,  alt 
efter  den  forskjellige  Stand  og  Dannelse,  enten  i  saadanne 
rigtige  Hjertesudraab  eller  i  beundrende  Sukke,  og  vi  ville 
høre:  »Aa,  fortræffeligt,  dejligt,  overordentlig  fint,  ind- 
tagende, mesterligt!«  eller:  »Ja,  det  maa  rigtignok  have 
kostet  stor  Konst«,  o.  s.  v. ;  og  endelig  vil  sandsynligvis 
ogsaa  Medfølelsen  ytre  sig,  der  vil  komme  Smertens- 
Udraab,  Beklagelser,  saaledes  at  vi  paa  mange  Maader 
ville  føle  os  tvungne  til  saa  at  sige  at  give  efter  for  Strøm- 
men, hvis  vi  ikke  ville  komme  i  et  meget  daarligt  Humør 
ved  at  opponere  imod  den  saa  alvorligt  og  almindeligt 
udtalte  Dom.  Vi  maa  desuden  huske  paa,  at  dette  Hoved- 
værk, som  dér  staar,  tilhører  en  af  de  store  engelske 
Mæcenater,  Hertugen  af  Devonshire  eller  en  anden  fornem 
engelsk  Rigmand,  kort  sagt,  Alt  stemmer  saa  godt  sam- 
men, at  vi  maa  gaa  med,  og  det  er  altsaa  nydeligt,  dej- 
ligt, yndigt,  højst  konstigt,  —  det  er  der  slet  intet  Spørgs- 
maal  om. 

Der  sidder  nu  Eva.  Ja,  Ulykken  er  sket,  m.  T., 
Æblet  ligger  der;  vi  kunne  se,  der  er  gnavet  af  Æblet, 
og  det  er  ogsaa  kj endeligt  paa  Englen,  at  der  maa  være 
sket  noget  meget  Slemt;  thi  den  dukker  sit  Hoved  saa, 
dybt  ned,  at  ingen  Svale  kan  strejfe  Jorden  nærmere. 
Ja,  og  vel  er  det  ikke  sikkert,  at  Englene  udtrykke  Sor- 
gen saa  stærkt  som  Menneskene,  men  derfor  er  det  dog 
ikke  givet,  at  de  netop  bruge  Smil,  saaledes  som  denne 
Engel  gjør  det,  hvor  vi  vilde  bruge  Taarer.  —  Den  stak- 

kels  Knæfaldne  ved  Siden  deraf  rører  os  ikke  i  den  Grad, 
hun  vækker  ikke  saa  meget  til  christelig  Deltagelse,  thi 
det  er  en  hedensk  Dame,  en  tilsløret  Vestalinde;  dette 
Mesterstykke,  dette  non  plus  ultra  er  Hertugen  af  Devon- 
shires  Ejendom.  I  Kataloget  har  hun  en  Kurv  med  Blom- 
ster, som  hun  holder  frem  for  sig;  mig  forekom  det  rigtig- 
nok, som  om  det  var  et  Ildsvælg;  men  Herregud!  For- 
skj ellen  mellem  Flammer  og  Blomster  kan  jo  ikke  saa 
godt  udtrykkes  i  Marmor,  og  man  kan  jo  let  huske  fejl. 
—  Se,  der  er  en  i  allerhøjeste  Grad  smuk  Kvinde,  som 
sidder  der  saa  tilsløret,  men  det  er  ingen  Vestalinde,  det 
er  en  undselig  Betlerske  med  Sløret  hængende  ud  over 
Halsen,  med  sine  Unger  omkring  sig;  den  forreste  har  den 
lille  Pengekop  imellem  Armene,  som  vi  skulle  kaste  Noget 
i.  Saa  fattig  hun  er,  saa  har  hun  dog  faaet  en  lille  Ma- 
dras, som  et  Barn,  der  klynger  sig  op  til  Moderen,  kan 
ligge  paa,  og  hun  har  et  andet  Barn,  som  hun  trykker 
op  til  Brystet.  Dette  udtrykker  sig  i  selve  Figurerne; 
men  Fodstykket  taler  ogsaa,  der  staar  en  Indskrift  paa 
Fransk:  »Enke,  landflygtig,  tre  faderløse  Børn  og  oven  i 
Kjøbet  et  sønderrevet  Indre,«  —  sørgeligt  maa  det  nød- 
vendigt være;  det  er  en  virkelig  Historie  fra  den  franske 
Revolution.  —  Nu  kommer  der  en  Ting,  som  rigtignok  kan 
fængsle  Øjet:  det  er  den  nydelige  Tscherkesserinde,  som  der 
ligger ;  det  er  af  den  samme  Forfærdiger,  som  har  frembragt 
den  smukke  Vestalinde.  Hun  er  ikke  meget  bange  for  Slave- 
markedet, hun  er  tilhyllet  og  koketterer  ganske  aller- 
kjærest.  Og  paa  den  anden  Side  vækkes  vi  til  højere 
Forestillinger.  Der  se  vi  Alma,  ja,  det  er  ikke  Paludan- 
Mullers  Alma,  det  er  Sjælen;  hun  svæver  oppe  i  Vejret, 
aldeles    løsreven   fra  Skyerne,    med  Hænderne    korslagte 

paa  Brystet.  Vi  se  desuden  mange  andre  Forestillinger: 
Susanne  i  Badet,  Gravmonumenter,  Syrinx  og  Pan;  men 
disse  have  især  fængslet  os. 

Naar  vi  komme  ud,  kunne  vi  endnu  kaste  et  Blik 
fra  Forstuen  paa  denne  Klynge  af  Børn,  disse  Cupidoer, 
som  samle  Druer.  Det  er  netop  en  af  de  Børneklynger, 
som  rigtig  fremkalder  haandgribelige  Ytringer  af  Beun- 
dring hos  den  lavere  Klasse  af  Fruentimmer. 

Hvem  har  nu  gjort  disse  Ting?  Det  sr  lutter  Ita- 
lienere, Milanesere.  Denne  Vestalinde,  denne  Eva,  denne 
Tscherkesserinde,  de  ere  af  Rafael  Monti,  en  Søn  af  Gaetano 
Monti,  som  ikke  er  uden  Navn  som  Billedhugger.  Denne 
blufærdige  Tiggerske  er  af  Democrito  Gandolfi,  denne 
Sjæl,  som  svæver  i  Luften,  den  er  af  Abbondio  Sangiorgio 
—  et  berømt  Navn.  Det  er  altsaa  ansete  Navne,  vi  her 
se  om  os,  og,  naar  vi  nu  komme  ind  i  den  store  Gang, 
gjenkjende  vi  let  nogle  af  disse  Konstnere.  Det  er  be- 
stemt Rafael  Monti,  som  har  gjort  de  to  Portræter  der- 
henne af  Damer,  som  angle;  jo,  det  er  ganske  rigtigt 
Rafael  Monti. 

Men  idet  vi  nu  skulle  gaa  over  til  den  nærmere  Be- 
skrivelse, er  det  egentlig,  det  kniber  for  mig.  Eva,  den 
halvnøgne  Vestalinde  og  denne  stakkels  Tscherkesserinde 
have  Slør  paa;  »Sjælen«  har  bart  Ansigt,  men  er  be- 
klædt for  Resten,  ligesom  Damerne,  der  angle;  men 
vist  er  det,  at  selv  hos  disse  Damer  ere  Klæderne  Hoved- 
sagen. De  vilde  indrømme  mig,  hvis  De  var  der,  at  disse 
Klæder  ere  saa  luftige  og  af  saa  nydeligt  et  Stof,  som 
man  paa  nogen  Maade  kan  forlange;  og  Konstneren  havde 
jo    en  vanskelig  Opgave,   naar  han    skulde   fremstille    en 

saadan  Vestalinde   med   tildækket  Ansigt   eller  den  blu- 
færdige, undselige  Tiggerske  eller  Tscherkesserinden. 

De  vide  Alle,  m.  T.,  at  i  det  Øjeblik  vi  tage  et  tæt 
Stof,  hvor  fint  det  endogsaa  er,  og  dermed  tilhylle  en 
Person,  saa  se  vi  i  Grunden  Ingenting  derigjennem; 
ja,  hvis  Vedkommende  har  en  stor  Næse,  saa  kunne  vi 
se  det,  men  ellers  kunne  vi  Intet  se  uden  Klæderne;  men 
tage  vi  Bobinet  eller  Tyll,  saa  kunne  vi  se  Mere.  Om 
just  Vestalinderne  gik  i  Bobinet  eller  Tyll,  eller  om  en 
saadan  landflygtig  Enke,  der  maa  tigge,  havde  Raad  til 
at  sidde  i  Tyll  paa  Gaden,  det  véd  jeg  ikke;  men  Herre- 
gud !  det  er  netop  det  Poetiske  derved,  det  er  den  konstne- 
riske  Frihed  og  ikke  saadan  noget  prosaisk  Noget.  Ja, 
det  er  umaadelig  konstigt!  Man  kan  se  lige  ind  i  Ojet; 
det  er  virkelig  Sandhed.  Den  underlige  Sløvhed,  som 
Ojet  faar,  naar  vi  hænge  et  saadant  Bobinetsslør  over  os 
for  Spejlet,  —  ja,  den  er  der  virkelig.  Og  saa  disse 
uforlignelige  Skygger,  der  ligge  dér  i  Dybden  af  Ojet! 
Det  Eneste,  der  generer,  er  den  lange  Tjavs  over  Næsen 
og  om  Halsen.  Hvorledes  dette  tynde  lette  Musselin 
paa  én  Gang  gaar  over  til  at  blive  endog  meget  godt 
stærkt  Kammerdug,  ja,  se  det  er  rigtignok  konstigt;  og 
hvem  véd,  hvis  vi  nu  fik  disse  Figurer  ud  i  et  godt  skarpt 
Dagslys  —  saaledes  som  vi  jo  egentlig  ønske  at  se  Konst- 
værker  —  hvem  véd,  hvorledes  de  saa  vilde  tage  sig  ud? 
hvem  véd,  om  ikke  hele  denne  magiske  Virkning,  der 
synes  at  være  udbredt  over  dem,  saa  aldeles  vilde  være 
borte?  Jeg  frygter  for,  at  hele  denne  slaaende  Virkning, 
som  de  have  gjort  paa  den  store  Masse,  der  bestandig 
stimler  om  dem,  og  selv  paa  de  højt  Dannede,  vilde  tabe 
sig   noget  ved   den   daglige  Beskuelse  i  et   godt  Dagslys. 

Konstgrebet  vilde  for  meget  komme  frem;  Illusionen  vilde 
tabe  sig,  og  Gud  hjælpe  os,  naar  først  den  var  forsvunden ! 
Jeg  er  bange  for,  at  der  saa  blev  grumme  Lidt  tilbage. 
Men  der  falder  mig  Noget  ind.  Det  er  dog  snurrigt 
med  det  Slør.  Jeg  har  vist  aldrig  set  eller  hørt  om  noget 
Saadant  før?  Jo,  jeg  kan  rigtignok  huske,  at  jeg  allerede 
som  Dreng  har  hørt  tale  om  noget  Lignende.  Naar  jeg 
nemlig  traf  paa  nogle  Bekjendte,  der  som  Kadetter  havde 
været  med  deres  Fædre,  som  vare  Skibskaptajner,  i  Middel- 
havet, og  de,  efter  nylig  at  være  komne  hjem,  endnu  op- 
fyldte af  alle  de  nye  Indtryk,  skulde  rigtig  aflosse  al 
deres  Glæde  for  Moderen,  ja,  saa  hørte  jeg  dem  fortælle 
om,  at  de  i  Neapel  havde  set  en  rigtig  Konst.  De  havde 
der  været  inde  et  Sted  og  set  en  Figur,  og  det  var,  lige- 
som om  der  laa  et  Liglagen  over  denne  Figur,  men  dog 
saa'  man  Figuren.  Jeg  blev  nu  større,  og,  hvad  jeg  ikke 
havde  drømt  om,  jeg  kom  selv  til  Neapel;  men  jeg  havde 
glemt  disse  Konststykker,  indtil  jeg  en  Gang  kom  ind  i 
San  Severo  i  et  lille  Kapel.  Der  laa  Frelseren  under  Lig- 
klædet, der  stod  et  Slags  Vestalinde  eller  i  hvert  Fald 
en  Kvinde,  som  var  indhyllet  i  et  Slør,  endelig  en  Mand, 
som  var  indviklet  i  et  stort  Fiskernet  og  anstrængte  sig 
for  at  komme  ud  af  dette  Net,  og  det  var  »Disin- 
ganno«,  det  var  at  skulle  arbejde  sig  ud  af  Vildfarelsen. 
Altsaa  disse  Konststykker  ere  dog  ikke  saa  ganske  nye. 
Nej,  de  ere  fra  Midten  af  forrige  Aarhundrede,  og,  ville 
vi  se  dem  rigtig,  kunne  vi  gaa  til  Florents.  Nu  paa  én 
Gang  dukke  disse  gamle  —  man  skulde  næsten  tro  — 
forglemte  Erindringer  op  og  træde  frem  paa  den  store 
Udstilling  af  hele  Verdens  Vindskibelighed.  Ja,  det  sker 
dog  egentlig  ikke  paa  én  Gang.    Allerede  Pompeo  Marchesi, 

Stifteren  af  den  Skole,  hvis  talentfulde  Konstnere  vi  ere  i 
Færd  med  at  beundre,  har  udført  en  Vestalinde  paa  den 
Maade  og  nogle  Smaabørn,  o.  s.  v.  Men  dette  staar  dog 
ganske  ene?  Nej,  det  gjør  ikke;  hos  Amerikaneren  Po- 
wers og  hos  Benzoni  fra  Bergamo,  der  leve  og  virke  i  Rom, 
kunne  vi  ogsaa  finde  noget  Lignende,  dog  af  en  anden  Art. 
Men  lad  os  komme  til  de  engelske  Konstnere  og 
deres  i  en  lille  Hal  udstillede  Sager,  saa  ville  vi  snart 
blive  vaer,  at  her  er  temmelig  fuldt  af  Folk.  Men  især 
i  én  Krog  samler  Vrimmelen  sig  rigtigt;  det  koster  or- 
dentlig Umage  at  komme  til  at  se,  hvad  der  staar.  Det 
er  to  nyfødte  eller  i  alt  Fald  meget  smaa  Børn,  der  ligge 
dér.  De  ere  saa  nydelige,  saa  runde  og  buttede,  som 
tagne  op  af  Vuggen,  kort  sagt,  det  maa  være  Børn  af 
et  rigtig  velhavende  Hus,  som  ere  plejede  med  al  mulig 
Samvittighedsfuldhed,  og  de  ere  maaske  satte  der  for  Spøgs 
Skyld;  thi  der  staar  en  hel  Klynge  Blomster,  der  helder 
sig  over  dem,  med  løse  Blade ;  den  er  helt  og  holdent  ud- 
arbejdet af  den  samme  Masse  som  Børnene,  og  paa  denne 
lille  Blomsterklynge  vipper  en  Fugl,  og  denne  Fugl  har  et 
Blad  i  Munden.  Lad  os  saa  se,  hvad  der  staar  skrevet? 
Ja,  der  er  vist  Ingen,  der  vil  indlade  sig  paa  at  forklare 
os  det ;  thi  vi  have  Alle  saa  meget  at  gjøre  med  at  se, 
hvor  nydelige  disse  Børn  ere,  hvor  sødt  de  hvile  der  ved 
Blomsterne.  Lad  os  da  læse  Linierne?  De  sige  os,  at 
disse  smaa  Børn  bleve  ikke  begravede  af  Menneskene. 
Xej ,  det  var  den  lille  Fugl,  Rødkjelken,  der  efter  den 
engelske  landlige  Tro  bestandig  bedækker  det  Lig,  den 
finder  forladt  i  Skoven  eller  i  en  afsides  liggende  Krog 
ved  Aaen,  med  Blade,  indtil  hele  Liget  er  skjult.  Det 
er  altsaa  ikke  slumrende  Børn,  ikke  Børn,   tagne   op   fra 

den  varme,  lune  Vugge,  —  nej,  det  er  døde  Børn!  Det 
er  det  dejlige  gamle  Folkesagn:  »Børnene  i  Skoven«,  som 
her  er  fremstillet,  det  gamle  Sagn,  der  maaske  alle- 
rede fra  det  15de  Aarhundrede  toner  over  hele  Evropa, 
som  selv  i  den  seneste  Tid  har  fremkaldt  Billeder  og 
Statuer  af  den  Art,  vi  her  se  en  Prøve  paa.  Det  er  den 
gamle  Fortælling,  som  nyere  Forskere  endog  ville  sætte  i 
Forbindelse  med  Sagnet  om  Richard  den  3die,  som  lod 
sine  Broderbørn  henrette.  Den  fortæller,  at  der  var  en 
Gang  en  Fader  og  en  Moder,  og  de  døde.  Og  de  havde 
to  smaa  Børn,  en  lille  Dreng  og  en  lille  Pige.  Og  Fa- 
deren kaldte  sin  Broder  til  sig  for  at  overgive  Børnene 
til  hans  Varetægt.  Men,  da  Faderen  og  Moderen  vare 
døde,  faldt  Broderen  i  Fristelse  for  at  faa  deres  store 
Formue  og  lod  Mordere  føre  dem  bort  i  Skoven  for  at 
dræbe  dem.  Men  den  ene  af  Morderne  fik  Medlidenhed, 
der  opkom  Strid  mellem  ham  og  hans  Kammerat,  han 
fældte  denne,  og  turde  nu  ikke  frelse  Børnene,  men  over- 
lod dem  til  deres  Skjæbne  i  Skoven.  Han  gik  fra  dem, 
som  han  sagde,  for  at  hente  Brød  til  dem,  og  nu  sad 
de  smaa  Børn  der  i  Skoven.  Først  plukkede  de  Brom- 
bær; de  bleve  ganske  sorte  i  Ansigtet  af  de  mørke  Bær, 
og  de  begyndte  at  græde  og  klagede  sig,  indtil  endelig 
Træthed  og  Søvn  overvældede  dem,  og  de  sov  ind  under 
de  høje  Stammer  for  aldrig  at  vaagne  mere.  Og  da  var 
det,  at  den  lille  Rødkjelk  kom  og  dækkede  dem  med 
Blade.  Det  er  dette  gamle,  vemodige,  dejlige  Billede  af 
et  Folkesagn,  som  denne  Konstner  har  skildret  os,  og 
det  er  virkelig  lykkedes  ham  lige  indtil  det  Sidste  at 
udslette  alt  det  Nydelige  og  Vemodsfulde  i  Billedet;  — 
men   saa  har  han  jo  ogsaa  givet  os  noget  ganske  Andet. 

20* 

Se,  hvorledes  den  Blomst  er  udført,  og  hvor  den  Fugl 
vipper!  —  Ja,  der  have  vi  det,  det  er  paa  denne  Maade, 
at  Konsten  ofte  leger  og  narrer  os,  og  mig  forekommer 
det,  at  Konsten  da  ikke  gjør  nogen  god  Gjerning. 

Men  sig  mig  dog  engang:  Hvorledes  kan  hele  denne 
Tone  være  kommen  frem?  Ja,  m.  T.,  naar  vi  ikke  vare 
saa  hildede  i  allehaande  besynderlige  Forestillinger,  som 
ere  blevne  os  fortalte,  og  som  vi  have  læst  om  hos  saa 
mangfoldige  Forfattere  baade  i  det  ene  og  i  det  andet 
Sprog,  saa  vilde  vi  se,  at  det  er  langtfra  noget  Nyt;  det 
er  blot  det  Gamle,  som  bestandig  kommer  igjen.  Lad  os 
kaste  et  lille  Blik  derpaa.  Jeg  sagde,  at,  naar  vi  vilde 
se  et  saadant  Konststykke,  kunde  vi  blot  gaa  til  Florents, 
hvor  vi  allerede  i  sidste  Halvdel  af  forrige  Aarhundrede 
havde  en  Billedhugger  Spinazzi,  der  var  en  Repræsentant 
for  denne  Genre;  ja,  jeg  kunde  sige,  vi  behøve  blot 
kaste  et  Blik  paa  Canovas  »learus  og  Dædalus« ,  det 
sidste  Arbejde  han  fuldførte  i  Venedig,  før  han  gik  til 
Rom,  og  De  skulle  tinde  den  samme  Bestræbelse  efter 
at  fremstille  Virkeligheden  paa  en  skuffende  Maade.  Det 
er  Naturalisme,  saaledes  som  den  udviklede  sig  i  for- 
rige Aarhundrede,  blot  at  den  hos  den  unge,  talentfulde 
Konstner  Canova  har  noget  mere  Alvor.  Han  havde 
ikke  set  disse  verdensberømte  Konststykker,  men  tog  for 
ramme  Alvor  fat  paa  Sagen,  saaledes  som  han  i  sin 
Uskyldighed  saa'  den,  og  fremstillede  den  saaledes.  Grup- 
pen blev  bragt  til  Rom  og  dér  beundret  af  Hamilton,  og 
saa  tog  han  atter  fat  og  frembragte,  omgiven  af  antike 
Figurer,  i  Begyndelsen  af  Firsindstyverne,  sin  Theseus, 
den  første  Billedstøtte,  som  han  udførte  i  Rom.  Theseus 
sidder  rigtignok  temmelig  stygt  paa  Maven  af  Minotaurus, 

men  jeg  tror  ikke,  at  der  er  to  Meninger  om,  at  det  er 
en  af  de  Figurer  af  Canova,  i  hvilken  der  er  et  Moment, 
hvor  han  er  beaandet  af  en  højere  Stræben.  Canova  be- 
handler alt  dette  ganske  anderledes  smagfuldt;  han  gaar 
ikke  saa  plumpt  til  Værks  maaske  som  enten  Corradini  i 
Neapel  —  han  var  fra  det  Venetianske  —  eller  disse 
unge  Majlændere,  som  for  Resten  dog  ikke  ere  saa  ganske 
unge,  navnlig  Abbondio  Sangiorgio  og  en  Anden,  som  jeg 
siden  skal  omtale.  Men  kast  nu,  efter  at  have  set  disse 
Sager,  Blikket  paa  Canovas  —  ja,  vi  have  her  i  Landet 
kun  saa  lidt  af  ham  —  og  jeg  tør  sige,  at,  naar  vi  rig- 
tig se  paa  hans  Perseus  blandt  de  antike  Afstøbninger  i 
Akademiets  Samling,  saa  ville  vi  tinde,  at  det,  som  en 
aandrig  Konstner  en  Gang  sagde,  har  sin  fuldkomne  Gyl- 
dighed ,  at  nemlig  denne  Perseus  snarere  er  kommet  ud 
af  Sadelmagerens  end  af  Konstnerens  Værksted.  Og, 
hvis  De  have  haft  Lejlighed  til  at  se  det,  saa  tilbagekald 
i  Erindringen  blot  nogle  af  hans  bedre  Figurer  i  Marmor, 
f.  Eks.  den  Amor  og  Psyche  med  Sommerfuglen,  som 
staar  i  Samlingen  i  Louvre.  Se  blot  paa  Fingrene:  ja, 
jeg  vil  ikke  just  sige,  at  de  kunne  brækkes,  men  de  kunne 
bojes  i  alle  Kanter  og  Hjørner;  eller  se  blot  paa  Haaret 
af  den  liggende  Psyche,  og  der  træder  et  aldeles  lignende 
Princip  frem.  Men  Canova  levede  i  Rom  og  paa  en  Tid, 
hvor  hele  Oldtidsverdenen  mere  og  mere  søgte  at  gjøre 
sig  gjældende;  hans  Opgave  opfordrede  ganske  anderledes 
til  Alvor,  og  hans  Publikum  var  meget  strengere,  der  stod 
Talenter  rundt  omkring  ham,  som  mangen  Gang  gjorde 
ham  det  broget  nok.  Altsaa,  vi  tør  ikke  sige,  at  det  er 
ganske  det  Samme;  vi  sige  blot,  det  er  den  samme  Tone. 
Se    f.  Eks.    dette   lækre    Kjød,    se,    hvorledes    han   i    sit 

Jordsmon,  i  sit  Klædemon,  bestandig  søger  at  faa  andre 
Farvenuancer  frem  i  Marmoret.  Tro  ikke,  at  det  er  fordi 
han  vil  efterligne  den  græske  Maade,  eller  at  det  er  det 
første  Forsøg  paa  at  give  den  græske  Polychromi;  han 
har  ganske  simpelt  lagt  Mærke  til,  at  en  saadan  Behand- 
ling paa  de  gamle  Marmorstatuer  gjør  god  Virkning,  og 
han  bruger  den  som  Farve  for  at  lade  Kjødet  træde  desto 
zirligere  frem.  Men  Canova  er  jo  den,  der  har  vakt  den 
antike  Konst  til  Live  igjen  i  den  moderne  Tid?  Ja,  det 
kunne  De  læse  paa  mange  Steder  og  høre  overalt;  men 
han  var  en  Venetianer,  en  Mand,  som  havde  Sans  for 
Farver,  megen  liden  for  Former;  han  var  Venetianer, 
Colorist,  ikke  Tegner.  Der  var  en  Række  andre  Mænd, 
hvis  Fortjeneste  egentlig  var  at  vække  Sansen  og  Inter- 
essen for  det  Antike  paa  forskjellig  Maade,  der  var 
Svenskeren  Sergei,  som  allerede  fra  Paris  havde  modtaget 
Indtryk,  der  maatte  føre  til  denne  Retning;  overhovedet, 
for  lidt  er  den  franske  plastiske  Skole  fra  Enden  af  for- 
rige og  Begyndelsen  af  dette  Aarhundrede  paaskjønnet  for 
dens  Bestræbelser  i  saa  Henseende;  for  meget  har  den 
Kulde,  der  rigtignok  gaar  igjennem  mange  af  dens  Ar- 
bejder, for  meget  har  Studiet,  man  føler  deri,  gjort  sig 
gjældende;  men  det  er  unægteligt,  at  Chaudet,  at  Roland 
o.  FL,  ja  allerede  Houdon,  have  ganske  anderledes  For- 
tjeneste af  at  have  vakt  Sansen  for  Oldtidens  Monumen- 
ter end  Canova  nogensinde  havde.  Det  er  ganske  be- 
synderligt: Canova  fik  en  stor  Del  af  sin  Beundring  paa 
Grund  af  at  han  kaldte  den  gamle  Verden  til  Live;  om 
Thorvaldsen  hed  det  derimod,  »han  kunde  ikke  udføre.« 
Man  udpegede  en  Mangel  i  hans  Arbejder  og  man  for- 
glemte,   at   det   dog   egentlig  var,    som    om   virkelig    den 

antike  Aand  paa  én  Gang  besjælede  de  nye  Figurer,  han 
skabte.  Man  oversaa'  i  lang  Tid,  at  den  Sans  for  og 
Stræben  efter  det  Antike,  som  paa  saa  mange  Maader 
var  gjort  til  almindelig  Interesse  i  Slutningen  af  forrige 
Aarhundrede,  egentlig  heller  ikke  var  noget  Nyt;  det  var 
igjen  den  samme  Opposition  mod  det  Indfødte,  Moderne, 
i  Skulpturen,  der  havde  været  et  Par  hundrede  Aar  tid- 
ligere end  Duquesnoy  og  Bernini,  paa  Raphaels  Tid  og  før, 
og  som  i  Grunden  blot  var  en  Art  Tøjle  eller  Dæmper  paa 
hele  denne  bestandige  Higen  og  Tragten  efter  at  frem- 
bringe Farver,  Farvevirkninger  og  Dybdevirkninger  paa 
denne  eller  hin  Maade.  Saa  indgroet  var  egentlig  den 
moderne  Retning  bleven  i  mange  Henseender,  at  den  Vej, 
ad  hvilken  en  af  de  Mænd,  som  havde  en  ganske  anden 
ren  Følelse  for  Antiken  end  Canova,  nemlig  Englænderen 
Flaxman,  der  levede  i  Rom  fra  1781 — 88,  at  den  Vej, 
ad  hvilken  han  bedst  kunde  opfatte  Antiken,  var  igjen- 
nem  de  maleriske  Linier  i  Vasemaleriet,  og  at  det  var 
i  en  saadan  halvmalerisk  Composition,  henkastet  paa 
Papiret,  at  denne  Mand  egentlig  udfoldede  sin  Genius; 
saasnart  han  tog  fat  paa  det  Plastiske ,  blev  han  enten 
død,  kold  og  haard,  eller  man  føler  altfor  tydeligt, 
saaledes  som  i  hans  Achilles's  Skjold,  at  det,  trods  al 
hans  Bestræbelse,  trods  saa  vidt  strakte  Planer,  ikke  er 
ham  i  Kjødet  baaret  at  være  antik;  han  maatte  have 
moderne  malerisk  Spil. 

De  se  altsaa,  at  disse  Konststykker  fra  Italien  og 
England,  ere  ikke  engelske;  de  ere  ikke  en  pludselig 
Ytring  af  Tiden,  af  en  enkelt  Skole;  de  hænge  sammen 
med  hele  den  moderne  Skulpturs  Udvikling,  navnlig  i  den 
nyeste  Tid.      De  ville  ogsaa,  naar  De  kaste  Blikket  paa 

mange  andre  Sager  i  Udstillingen,  bemærke,   at  jeg  sik- 
kert  ikke    har  Uret   i    denne  Paastand,    og   De    ville    da 
maaske    bedre   fatte   mig.     Lad   os  engang  se !     Have  nu 
for  det  Første  Italienerne  ikke  gjort  Andet  end  saadanne 
nydelige  Ting?     Jo,  der  er  netop  af  Frascaroli  den  saa- 
rede  Achilles.      Lad  os  betragte  denne  Figur;    det  er  en 
hel  stor  Figur.     Han   er  blevet  skudt  i  Hælen   og   vrider 
sig  om,   idet  han  sætter  et  yderst  bedrøveligt  Ansigt  op, 
for  at  se  til  Hælen.     Marmoret  er  blødt  og  meget  smukt 
behandlet  helt  igjennem  —  vi  have  ikke  Anledning  til  at 
gaa  ind  paa  det,  som  vi  nylig  talte  om  — ;  men  denne  Figur 
minder  os  netop  om  den  Maade,  hvorpaa  Canova  og  hans 
Skole  søgte  at  udtrykke  Sorg,  Helte  o.  s.  v. ;  det  er  netop 
de  samme  outrerede,   overdrevne   og   dog  unægtelig  bløde 
Muskler,  det  er  det  samme  Forcerede  i  Stillingen,  i  hver 
enkelt  Bevægelse   af  Finger  og  Taa,    det   er   overhovedet 
hele    den    samme   Bestræbelse    efter   gjennem    lutter  ydre 
Antydninger,    det  vil  sige  Antydninger  af  ydre  Voldsom- 
hed,  som  ikke  hænge  sammen  med  Ideen,   at  man  søger 
at  skildre  en  Helt  i  et  saadant  forfærdeligt  Moment.    Vi 
nævnede  Sangiorgios  Figur  af  »Sjælen«,  som  med  Flammer 
paa  Hovedet  løfter   sig  i  Vejret:    læg  Mærke   dertil,    De 
kjende  denne  Figur,  det  er  Canovas  Hebe,  der  er  frem- 
stillet paa  to  Maader:  den  ene  Gang  kommer  hun  pænt  ned 
paa  Skyen  med  Bægeret,  den  anden  Gang  har  Konstneren 
taget  Skyen  bort;  hun  staar  ikke  paa  Skyen,  men  paa  sit 
Gevandt  og  lægger  Armene  paa  Brystet.     Men  hvad  der 
er  det  Væsentlige,    det   er   den    anden  Side   af  hele  den 
moderne  Retning,  det  Konststykke,  hvorved  man  søger  at 
bilde  os  ind,    at   man    virkelig   kan   hugge  lige  saa  frit  i 
Marmor  som  man  kan  male  paa  Lærredet,  eller  som  Fan- 

tasien  kan  svæve;  det  gjælder  oui  indtil  det  Yderste  at 
bringe  til  at  tro,  at  en  saadan  Figur  virkelig  svæver.  — 
Gaa  nu  til  Benzoni,  til  denne  snurrige  Gruppe,  hvor 
Psyche  beder  Amor,  at  han  dog  for  Guds  Skyld  ikke  vil 
bringe  dette  Bæger  fuldt  af  Skjønhed  til  Venus;  hun  er 
maaske  bange  for  at  blive  stukket  ud  af  hende.  Se,  hvor- 
ledes Alt  er  lagt  an  paa,  at  man  ikke  skal  bemærke 
noget  Støttepunkt;  Amor  staar  paa  en  eneste  Taa,  bedre 
end  nogen  Danserinde  kunde  gjøre  det;  han  hæver  sig 
allerede  svævende  i  Luften.  —  Lad  os  gaa  tilbage  til 
1811 — 12,  til  denne  mærkelige  Figur  af  Franskmanden 
Rutchiel,  som  døde  i  1837.  Det  er  Zephyr,  som  skal 
bringe  Psyche  til  Amors  Palads.  Psyche  sover,  men 
staar  dog  med  Benene  i  Entrechats,  med  den  ene  Haand 
over  Hovedet,  som  falder  tilbage.  Gevandtet  er  kastet 
over  Benene;  men  for  at  Zephyr  rigtig  kan  gjøre  Ballet- 
spring og  svæve  i  Luften,  saa  kaster,  ikke  Zephyr,  men 
en  ondskabsfuld  Boreas  Resten  af  hendes  Klædning  i  de 
konstigste  Hvirvler  op  imellem  Benene  paa  Zephyr,  saa 
han  gynger  overmaade  pænt;  nu  havde  man  ét  Støtte- 
punkt, og  der  behøvedes  saaledes  kun  lidt  til  Tæerne,  der 
lige  berøre  Klippen.  Han  er  i  en  forfærdelig  Skynding, 
han  har  ikke  Tid  til  at  tænke  paa  sin  kjære,  kostbare 
Byrde,  han  stirrer  ud  for  sig,  og  Gevandtet  svæver  over 
Hovedet  paa  ham.  Der  have  de  Mellemstationen.  De  se, 
hvorledes  vi  kunne  forfølge  de  forskjellige  Motiver  tilbage, 
og  se,  at  det  er  slet  ikke  noget  Nyt,  skjøndt  vi  opfordres 
til  at  beundre  den  umaadelige  Originalitet.  Canova  valgte 
og  behandlede  sine  Gjenstande  med  en  langt  større  Smag 
og  med  mere  Takt  for  hvad  han   vilde   udføre    end   hine 

Andre;  han  var  mange  Gange  tilfreds  med  blot  at  anslaa 
en  fin  Tone,  hvor  disse  vilde  gjøre  meget  mere. 

Men  ogsaa  i  denne  Retning,  hvor  det  ikke  gjaldt  om  at 
gaa  saa  plumpt  til  Værks,  men  at  behandle  Tingene  lettere 
og  pynteligere,  ville  vi  finde  talrige  Eksempler.  Allerede 
hos  Benzoni  finde  vi  noget  mere  zirligt,  f.  Eks.  i  den 
Gruppe,  hver  Hunden  forsvarer  det  sovende  Barn  imod 
Slangen,  eller  hvor  Barnet  takker  og  caresserer  Hunden, 
der  saa  tro  har  vogtet  det.  Vi  finde  der  mere  en  zirlig 
og  pyntelig  Behandling  af  Marmoret  end  en  Stræben  efter 
den  svære  Effekt  og  Skuffelse,  som  de  Andre  have  lagt 
an  paa.  —  Gaa  til  James  Wyatt,  som  døde  for  et  Par  Aar 
siden  i  Rom.  Se  paa  hans  Hestefigurer,  tag  f.  Eks.  hans 
Fremstilling  af  Dronning  Victoria  og  hendes  Gemal  til 
Hest,  Albert  med  Hatten  i  Haanden,  Victoria  med  Kro- 
nen paa;  se  paa  Klæderne,  paa  Sadeltøjet,  hvor  elegant! 
det  ser  ud  som  det  fineste  netteste  Papir,  der  giver  de 
yndigste  Knæk,  de  zirligste  Flader.  Canovas  Draperi  fik 
Udseende  som  stivede  Voxlagener;  det  er  ikke  Tilfældet 
med  denne  Konstner,  han  lægger  derimod  an  paa  den 
elegante  Virkning;  han  vil  gjøre  for  meget  af  det  Gode, 
og  derved  kommer  han  til  at  støde.  Han  vil  ikke  alene 
vise  os  den  fine,  ædle  Race  af  Heste,  som  bærer  de  to 
høje  Personer,  men  han  vil  vise  os  dem  i  et  saadant 
Moment,  hvor  Aarerne  svulme  under  den  smidige  Hud, 
og  det  gjor  en  styg  Virkning;  det  lader  sig  fremstille  i 
Farver,  men  i  Marmor  vil  det  støde.  Det  Samme  viser 
sig  ogsaa  i  andre  Sager  af  ham.  Vi  have  saaledes  af 
ham  en  Nymphe,  som  vil  i  Bad.  Hun  falder  rigtignok  i 
Søvn  imidlertid;  hun  har  netop  faaet  Gevandtet  ned  over 
Armene  og  Hofterne,    og   saa   staar   hun  stille;    men   se, 


307 

hvor  zirligt,  se  hendes  Fod  ved  Vandfladen,  se  paa  Græs- 
tørven, som  hun  staar  paa,  og  De  ville  tro,  at  det  er  af 
Rafael  Monti;  Jordoverfladen  er  paa  samme  Maade  i 
det  Uendelige  udpillet,  udpunkteret,  udætset,  det  ser  ud 
som  bløde  runde  Knolder.  Og  nu  denne  Vandflade!  Ja, 
der  er  sikkert  mange  af  Dem,  der  have  set  disse  uskyl- 
dige Konststykker,  som  vare  meget  i  Mode  for  en  30 — 40 
Aar  siden,  idet  man  lavede  Landskaber  af  smaa  pæne 
Stene  med  Mos  paa,  og  Vandet,  som  man  skulde  have, 
det  tik  man  ved  Hjælp  af  et  lille  Stykke  Spejlglas,  der 
satte  man  saa  et  Par  Ænder  ud  paa,  og  det  var  nok  saa 
nydeligt.  Ligesaa  er  det  her,  hvor  Vandfladen  dannes  af 
et  Stykke  Marmor.  Men  læg  vel  Mærke  til,  det  er  ikke 
en  af  Norditalienerne,  men  en  engelsk  Konstner,  der  le- 
vede i  Rom,  der  har  gjort  dette;  men  det  ligner  rigtignok, 
saa  meget  som  det  Ene  kan  ligne  det  Andet,  med  Hen- 
syn til  Jordsmon  og  Vandflade,  Rafael  Montis  to  fiskende 
Personer.  James  Wyatt,  der  døde  samme  Aar  som  Fransk- 
mændene indtoge  Rom,  var  samtidig  med  Gibson,  men 
kommer  under  en  anden  Rubrik  end  denne.  Det  var  de 
to  mest  ansete  Konstnere;  men  Wyatt  levede  i  Rom  og 
var  ene  og  alene  paavirket  af  Canova  og  optog  hele  hans 
Retning  paa  sin  Maade,  medens  Gibson  var  paavirket  af 
Thorvaldsen  og  Antiken.  —  Lad  os  tage  Amerikaneren  Hi- 
ram  Powers.  Han  har  fremstillet  en  Fiskerdreng,  der 
har  sat  en  Conchylie,  som  toner,  til  Øret :  et  yndigt  Motiv, 
hvoraf  der  maatte  kunne  gjøres  Meget.  Han  staar  lige 
op  og  ned  ved  en  Stamme,  hvortil  han  sætter  sin  Haand 
—  han  støtter  sig  til  Noget,  for  at  Haanden  kan  være 
fast  —  og  om  denne  Stamme  er  Fiskernettet  viklet,  og  i 
dette  er  ikke  alene  hver  Maske  vævet  yderst  nøjagtigt  og 

Snorene  zirligt  drejede,  men  det  ser  formelig  ud,  som  om 
hele  dette  Maskevæv  var  et  Slags  architektonisk  Orna- 
ment, som  var  anbragt  øverst,  og  under  hvilket  da  den 
ovrige  Masse  kom.  Dér  staar  han  nu  temmelig  tvungen 
paa  den  ene  Fod  og  lytter  til  Conchylien.  Røber  Hove- 
det egentlig  noget  Lyttende?  Jeg  har  set  gjentagne  Gange 
opmærksomt  paa  denne  Figur,  men  mig  forekom  det, 
som  om  der  laa  en  Tone  af  Vemod  i  Ansigtet.  Naar  jeg 
paa  Udstillingen  skulde  se  en  lyttende  Figur,  saa  gik  jeg 
ind  og  saa'  paa  Carews  flygtige,  næsten  raa  Skitse  af 
den  fattige  Whittington,  der  kommer  til  en  af  Londons 
Milepæle  og  første  Gang  hører  Klokkerne  kime.  Det  kan 
man  se  er  en  Lyttende,  og  man  kan  se,  at  det  er  ikke  et 
Tordenskrald,  der  naar  hans  Øre;  nej,  det  er  en  fjern 
Lyd,  det  røber  den  sagte,  fine  Opmærksomhed,  der  gaar 
igjennem  hele  Drengens  Bevægelse;  og  denne  Skitse,  som 
jeg  skal  omtale  ved  en  anden  Lejlighed,  denne  raa  Skitse, 
kunde  jeg  sige,  i  hele  sin  Simpelhed,  var  den  af  de  mo- 
derne Skulptursager,  som  fængslede  mig  mest  paa  hele 
Udstillingen.  —  Lad  os  tage  en  anden  Figur  af  H.  Powers. 
Der  er  denne  frie  Grækerinde,  der  er  solgt  som  Slave. 
Det  er  en  nobel  Tanke;  Konstneren  sætter  sig  tilbage  i 
Kampen  mellem  Grækerne  og  Tyrkerne  i  Tyverne,  da 
Tyrkerne  have  taget  de  græske  Øer  og  bortførte  de  fri- 
baarne  græske  Kvinder  for  at  sælge  dem  paa  Slavemar- 
kedet. Der  staar  nu  Grækerinden,  nøgen,  udstillet  til 
Salg;  hendes  Klædning  med  store  Fryndser  er  hængt  paa 
en  Pille,  og,  besynderligt  nok,  hun  staar  med  Haanden 
akkurat  med  samme  Maade  hvilende  paa  Pillen  som  Fisker- 
drengen paa  Haanden  paa  sin  Pille  for  at  lytte  til  Con- 
chylien; hun  staar  ogsaa  paa  den  ene  Fod,  og  der  er 
ligeledes  et  Slags  Skygge  af  Vemod  i  Ansigtet,  som  hun 

vender  bort.  Powers  arbejdede  i  Florents,  da  Thorvaldsen 
kom  tilbage  fra  Danmark  1820,  og  der  ere  i  vor  Midte 
Landsmænd,  som  den  Gang  have  besøgt  Powers  med  Thor- 
valdsen og  have  hørt,  hvor  glad  Thorvaldsen  var  over  hans 
Arbejde.  Er  der  da  ikke  noget  umaadelig  Anmassende 
i,  at  jeg  paa  denne  Maade  vil  dømme  dette  Arbejde? 
Men  Sagen  er,  m.  T. ,  at  det  er  slet  ikke  det  Arbejde, 
som  Thorvaldsen  saa' ;  det  har  været  et  ganske  andet. 
Denne  Figur  er  først  kommet  meget  senere  frem,  i  1844 
eller  1845,  og  Fiskerdrengen  endnu  senere,  og  disse  Fi- 
gurer bære  med  alt  det  dog  en  vis  Simpelhed  i  hele  Be- 
handlingen af  Marmoret,  der  vistnok  staar  den  omtalte 
Retning  nærmest,  men  som  røber  ulige  større  Sans  for 
Hudoverfladen,  end  vi  have  set  hos  de  andre  Konst- 
nere,  men  paa  samme  Tid  unegtelig  ogsaa  en  saare  fat- 
ti*  Fantasi;  det  er  Modellen,  Modellen  tro  og  omhygge- 
ligt gjennemført,  og  med  Hensyn  til  Enkelthederne  i  Over- 
fladen kunde  jeg  i  mange  Henseender  sige  med  Følelse, 
men  heller  ikke  mere. 

Lad  os  nu  atter  gaa  op  til  England  og  betragte 
Billedhuggersagerne  noget  nøjere.  Finde  vi  der  andre 
Ting,  som  tyde  hen  paa  en  lignende  Retning?  Ja,  der 
er  dette  Barnemord  af  Adams.  Det  vækker  stor  Mis- 
tanke hos  mig  om,  at,  dersom  jeg  kjendte  Sangiorgios 
berømte  Gruppe  over  samme  Thema,  hvor  der  ogsaa 
er  en  Soldat  og  en  Kvinde  og  et  Barn,  vilde  jeg  finde 
en  overordentlig  stor  Lighed  i  Behandlingsmaaden.  Det 
er  et  af  disse  uheldige  Valg  for  Plastiken:  en  saa- 
dan  Figur,  hvor  man  ikke  har  andet  end  Smerte  og  et 
vildt,  uhørt  Barbari  for  Øje.  Denne  Soldat  griner  virke- 
lig ilde,    idet    han   skal   slagte   det   stakkels   Barn,    som 

Moderen  paa  alle  Maader  søger  at  dække;  men  det  er 
ikke  alene  denne  sidste  Kraftanstrengelse  fra  Moderens 
Side,  der  er  overdreven;  der  er  Overdrivelse  paa  enhver 
mulig  Maade  i  Figurernes  Stilling  og  Sammenstilling. 
Soldaten  bærer  sig  her  ad  i  én  Retning,  idet  han  beviser 
sin  Grusomhed,  akkurat  som  Herkules  af  Canova  i  en 
anden  Retning,  som  tager  den  sølle  Lichas  og  kaster  ham 
mod  en  Klippe  og  bruger  den  samme  Styrke  for  at  slynge 
ham  fra  sig  som  for  at  kaste  et  halvt  Bjerg  i  det  ægeiske 
Hav;  saaledes  er  det  ogsaa  med  Soldaten  i  den  omtalte 
Gruppe;  i  et  saadant  Øjeblik  vil  ikke  engang  en  Soldat 
saaledes  anstrenge  sig  for  et  Barn  —  det  er  et  let  Bytte 
for  ham  —  og,  kommer  han  i  Kamp  med  Moderen,  saa  vil 
det  mere  være  Anstrengelsen  for  at  holde  hendes  rasende 
Angreb  borte,  end  dette  af  Grusomhed  forpinte  Ansigt, 
der  vil  træde  os  imøde.  —  Men  dette  er  ikke  det  Eneste. 
Kast  Blikket  paa  den  store  Gruppe  af  Mac  Dowell,  der 
staar  dér  hvor  Hoved-  og  Tværgangen  mødes.  Det  er 
en  højst  tragisk  Scene,  den  fremstiller:  Virginius  som  vil 
dræbe  sin  egen  Datter.  Der  have  De  akkurat  det  selv 
samme  Apparat  af  scenisk  Affectation;  De  tro  endogsaa 
at  se  en  Forbindelse  mellem  den  franske  Malerskole  fra 
Davids  Tid  og  Canovas  Skole  hos  en  engelsk  Efterfølger. 
Jeg  har  blot  valgt  at  fremhæve  enkelte  Hovedtræk, 
som  paa  de  forskjellige  Steder  knytte  denne  Retning  sam- 
men til  et  Helt.  Jeg  kunde  anføre  endnu  flere  Træk,  som 
vistnok  vilde  være  slaaende.  Jeg  kunde  navnlig  tage 
Marshalls  Sabrina.  I  et  meget  smukt  Digt  af  Milton, 
»Comus«,  et  Slags  dramatisk  Idyl,  bliver  i  det  Øjeblik, 
det  gjælder  om  en  mægtig  Hjælp  af  den  beskyttende  Aand, 
en  Nymphe,    som    bor   i   Floden   Sabrina,    hvorefter   hun 

kaldes  saaledes,  og  som  er  bekjendt  for  sin  Velgjørenhed 
og  Hjælpsomhed  over  hele  Landet,  kaldet  til  Hjælp,  og 
der  er  et  smukt  Sagn,  som  begynder  med,  at  den  be- 
skyttende Aand  kalder  paa  hende  med  de  Ord:  »Sabrina, 
Du,  som  bor  i  de  krystalklare  Vover  .  .  .  hør!«  Og  nu 
har  Konstneren  været  saa  original,  at  han  ikke  har  frem- 
stillet den  beskyttende  Aand,  men  Sabrina,  idet  hun  kom- 
mer frem  for  at  høre.  Men  der  kommer  den  samme  Man- 
gel paa  sjæleligt  Udtryk;  vi  se  en  temmelig  elegant,  yppig, 
kjødrig  Figur  for  os  paa  en  Piedestal,  der  fremstiller 
Vand,  hvad  der  her  ikke  er  antydet  ved  en  glat  Flade, 
men  ved  Flodens  Fisk;  her  er  snarere  et  antikt  Motiv 
valgt.  —  Jeg  kunde  tage  Mac  Dowells  bedende  Pige 
med  sin  lange  Særk,  der  glider  ned  fra  Skuldrene  og 
ligger  i  rige  Folder,  og  i  denne  besynderlige,  uheldige  Stil- 
ling med  Hensyn  til  Maaden  at  knæle  paa;  der  er  ogsaa 
lagt  an  paa  den  elegante,  zirlige,  pyntelige  Udførelse; 
men  jeg  maa  dog  give  Konstneren,  hvad  der  er  hans  Ret, 
ved  at  indrømme,  at  der  virkelig  er  mere  Udtryk  af  stille 
Bøn  end  i  Puttinatis  ganske  allerkjæreste,  nøgne  Figur 
med  Draperi  om  Hofterne ,  der  ligeledes  skal  forestille 
Morgenbønnen.  Jeg  kunde  tage  den  samme  Konstners 
Amor,  som  henter  Pile  ud  af  Koggeret,  og  De  vilde  for- 
bavses og  tro,  at  Konstneren  havde  copieret  Hovedet  efter 
Correggio,  men  blot  givet  det,  som  betegner  Correggio 
som  Manierist,  men  ikke  det,  der  betegner  ham  som  en 
af  de  største  Malere. 

Men  jeg  frygter  for,  at  jeg  har  trættet  mine  Til- 
hørere en  Del  med  at  opramse  Enkeltheder;  jeg  tør 
ikke  gaa  videre.  Jeg  kan  blot  sige,  at,  naar  jeg 
kaster  Blikket  paa  denne  Udstilling  og  Resultaterne  af 
den,   saaledes  som  den  norditalienske,  den  romerske,  en- 

gelske  og  tildels  belgiske  Konst  der  træde  op  — jeg  skal 
nærmere  betegne  dem  ved  en  anden  Lejlighed  — ,  naar 
jeg  ser  hen  til,  hvor  hurtigt  dette  sidste  Tidsrum  er  gjen- 
nemlebet  —  der  er  kun  gaaet  100  Aar,  og  vi  have  endt 
med  de  selvsamme  Konststykker,  som  den  Gang  sluttede 
en  ældre  Periode  af  Plastiken  — ,  naar  jeg  kaster  Blikket 
paa  hele  denne  Periode,  saa  er  det  for  mig,  —  det  maa 
være  mig  tilladt  at  gjøre  denne  Bemærkning,  —  som  om 
virkelig  Begejstringen  for  den  dejlige  Aand,  der  gaar 
igjennem  den  græske  Konst  og  er  paa  sin  rigtige  Plads, 
fordi  den  paa  ingen  Maade  træder  nogensomhelst  Følelse, 
som  er  sund,  fin  eller  kraftig,  i  Vejen,  men  lader  Plads 
til ,  at  den  kan  udvikle  sig ,  saasnart  man  forstaar  at  se 
rigtig  paa  den  græske  Konst  og  i  den  sondre  Formen, 
de  fortræffelige  og  ene  gyldige  Stillove,  som  der  ere  ud- 
talte, fra  Emnet,  som  er  helt  forskjelligt:  Stillove,  som 
man  i  3  forskjellige  store  Perioder  uafladeligt  har  forsøgt 
paa  at  ville  afvige  fra,  men  hvorved  man  bestandig  med 
Gru  har  maattet  se  paa  de  besynderlige  Udartninger  af 
Skulpturer,  som  man  er  kommen  til,  —  jeg  siger,  det  er 
for  mig,  som  den  virkelige  rene  Begejstring  for  denne 
ædle  Retning  i  Konsten  har  hartad  samme  Skjæbne  som 
Sansen  og  Begejstringen  for  den  constitutionelle  Regering 
paa  Fastlandet  i  hele  Evropa.  Den  træder  op,  den  søger 
Kamp  med  det  Forældede,  og  der  kommer  et  Moment, 
hvor  en  kraftig  villiestærk  Strøm  af  Begejstring  gaar 
igjennem  et  helt  Folk:  der  er  den,  vi  have  den  fat,  og 
—  et  Øjeblik  efter  synker  den  tilbage  igjen;  ja  til  Syvende 
og  Sidst  kan  det  endogsaa  træffe  sig,  at  man  beundrer 
denne  eller  hin  store  Mand,  der  octroierer  Constitutioner, 
som  den  egentlige  Skaber  af  det  constitutionelle  Liv,  paa 

samme  Maade  som  man  beundrer  Canova  som  den,  der 
har  fremkaldt  Antiken  igjen,  medens  han  har  været  en 
af  dem,  der  have  bidraget  mest  til  at  lamme  den  sunde 
Sans,  der  var  vakt  før  ham,  og  som  Thorvaldsen  har 
været  den  mægtigste  Befordrer  af. 

Men  der  er  ved  Siden  af  hele  denne  Opfattelse  en- 
kelte andre  Retninger  i  Naturalismen,  som  gjøre  sig  gjæl- 
dende.  Jeg  skal  ikke  dvæle  længe  ved  dem;  jeg  skal  blot 
have  Lov  til  at  nævne  en  eneste  Ytring  deraf,  det  er 
Franskmanden  Lechesne.  Jeg  vil  maaske  senere  faa  Lej- 
lighed til  at  udtale  mig  om  den  Maade,  hvorpaa  Inter- 
essen for  en  Opgave  forplanter  sig  i  store  Strækninger 
over  Evropa;  snart  er  det  Syndefaldets  Historie,  som 
her  syntes  at  beskjæftige  alle  Konstnere  i  Norden  og 
Syden,  snart  er  det  Scener  af  Dyrelivet  o.  s.  v.  Jeg  har 
allerede  anført  Benzonis  Grupper,  hvor  Hunden  forsvarer 
Drengen,  og  hvor  denne  takker  Hunden ;  her  møde  vi  det 
Samme.  Lechesne  træder  paa  én  Gang  op  som  Dekoratør  og 
som  stor  plastisk  Konstner.  Han  har  fremstillet  en  Hund  (en 
stor  langhaaret  Hund) ,  som  forsvarer  en  Dreng  imod  en 
Slange,  der  ligger  imellem  Hundens  Forben.  Der  er  det 
samme  Fejlgreb,  som  vi  finde  ved  ikke  faa  Konstværker;  det 
bliver  til  et  Slags  Parlamentering  mellem  Mennesket  og 
Dyret,  eller  som  her  imellem  Dyrene  indbyrdes;  det  egent- 
lige Moment  er  aldeles  forfejlet.  Det  andet  Motiv  er 
bedre  valgt:  Slangen  ligger  dræbt,  og  Drengen  caresserer 
Hunden.  Konstneren  har  der  virkelig  heldigt  nok  gre- 
bet det  Øjeblik,  hvor  Hunden  er  bleven  varm  af  Kampen, 
og  Tungen  hænger  den  ud  af  Halsen;  den  er  lutter  Liv 
og  Fyrighed,  og  man  føler,  at  den  har  været  i  en  eller 
anden  alvorlig  Anstrengelse.      Han   har  desuden  gjort  en 

anden  Gruppe  —  det  er  Modeller  allesammen  — ,  der 
forestiller  en  Kvinde,  som  ligger  udstrakt  paa  Ryggen  med 
korslagte  Ben  og  har  et  Barn  hos  sig;  hun  ser  ud,  som 
hun  er  død  eller  nedsunken  i  en  dyb  Søvn;  det  maa  vsere 
paa  en  fjern,  fremmed  Mark,  det  røbe  de  særegne  Planter 
med  de  store  lange  pisangagtige  Former.  Barnet  har 
netop  en  saadan  Stilk  med  store  Blade  i  Haanden,  og  det 
skriger;  men  det  nytter  kun  lidet;  Ørnen,  der  er  slaaet 
ned  og  i  en  skraa  Linie  danner  en  Gruppe,  har  fat  paa 
Barnet  og  vil  bortføre  det  trods  dets  Skrig.  Jeg  skylder 
den  trykte  Bemærkning  i  Kataloget  at  tilføje,  at  jeg  for- 
stod Gruppen,  at  jeg  vidste,  hvad  Konstneren  vilde  give. 
Det  skal  nemlig  ikke  være  en  død,  men  en  sovende  Moder, 
fuld  af  urolige  Drømme;  hun  vaagner  og  fravrister  Ørnen 
sit  Barn,  og  dette  sker  paa  en  Slette  i  Amerika.  Hvad 
der  gjor,  at  jeg  omtaler  disse  Grupper,  er,  at  vi  her 
se  Naturalismen  træde  op  paa  en  ganske  anden  Maade. 
Hvad  vi  tor  Resten  kunne  have  imod  disse  Grupper  af 
Lechesne,  saa  er  det  ubilligt  at  sige,  at  han  hører  under 
samme  Kategori,  som  den  vi  før  omtalte;  han  er  en  selv- 
stændig Konstner,  han  har  med  overordentlig  Flid  og  Kjær- 
lighed gjennemført  Alt,  hvad  der  lod  sig  gjennemføre  paa 
denne  Maade.  Man  maatte,  for  at  gjøre  sig  et  Begreb  derom, 
se  denne  Fugls  Vinger,  hvorledes  hver  Fjer  var  angiven; 
man  maatte  se  Partier  af  Hundens  Haar,  hvor  omhygge- 
ligt og  fuldstændigt  det  var  givet;  man  maatte  se  disse 
Planter,  med  hvilken  botanisk  Nøjagtighed  Stilk  og  Blade 
vare  gjennemførte.  Ja  noget  Andet  er  det,  naar  vi  komme 
til  Kjødet;  der  blev  han  flov,  der  lod  denne  Flid  sig  paa 
ingen  Maade  anvende ,  der  følte  man  den  store  døde, 
kolde  Flade,  der  manglede  Livet  ganske  og  aldeles.    Men 

saa  ejendommelig  var  imidlertid  Udførelsen,  saa  nyt  var 
Valget  her  af  denne  store  Gruppe,  at  den  var  atter  et 
af  de  Punkter  i  Udstillingen,  hvor  Hundreder  og  atter 
Hundreder  daglig  mødtes  og  ikke  kunde  se  sig  mætte. 


Femte  Forelæsning. 

Realismen  hos  Pradier  og  Andre.     Arbejder  i  Bronce   og   dennes  Be- 
handling.    Emner  hentede  fra  Livet.     Jerichau.     Kiss. 


Vi  standsede  sidste  Gang,  m.  T. ,  ved  den  Del  af  Ud- 
stillingen, som  bar  det  stærkest  udtalte  Præg,  et  Præg, 
hvorigjennem  der  tillige  gik  en  vis  Enhed.  Det  var  den 
Del,  som  var  udgaaet  fra  lombardiske  Konstnere  og  af 
det  Indtryk,  som  Skolen  i  Majland  synes  at  have  frem- 
bragt ogsaa  udenfor  Lombardiet.  Vi  dvælede  især  ved 
Haandværkssiden,  ved  hvad  man  kalder  den  tekniske  Side, 
fordi  det  var  den,  der  gav  hele  dette  Parti  af  Ud- 
stillingen sin  egentlige  Betydning.  Vi  kunde  kalde  denne 
Afdeling  Konststykkeafdelingen  i  Marmor.  Jeg  mener 
det  ikke  saa  slemt  og  bruger  ikke  dette  Ord  for  ubetin- 
get at  nedsætte  den,  thi  der  hører  unegtelig  et  særeget 
Haandelag,  megen  Taalmodighed  og  en  vis  Snildhed  til 
paa  denne  Maade  at  underarbejde  og  overarbejde  Mar- 
moret, men  jeg  bruger  Udtrykket  blot  for  at  betegne,  hvad 
det  egentlig  er,  som  disse  Konstnere  og  denne  Skole  i 
Særdeleshed  have  lagt  Vægt  paa.     Det  er  ret  mærkeligt, 

21* 


316 

at  lige  over  for  denne  Side,  som  allerklarest  udtrykker, 
hvad  man  kunde  kalde  den  moderne  Tilbøjelighed,  denne 
Lyst  til  at  glemme  Stenen  (thi  vi  tale  i  Særdeleshed 
om  Marmorarbejderne)  til  at  se  den  forvandlet  til  et 
blot  smidigt,  let  bøjeligt  Stof,  —  at  lige  over  for  den  er 
der  gjort  Forsøg,  navnlig  af  franske  Konstnere  —  jeg 
skal  kun  nævne  Pradier  og  Lemaire  —  paa  ogsaa  med 
Hensyn  til  det  Ydre  at  vise  en  ganske  anden  Retning. 
Hvad  enten  vi  tage  Lemaires  Psyche,  der  staar  og  be- 
tragter Sommerfuglen,  eller  Pradiers  Phryne,  den  bekjendte 
græske  Skjønhed  fra  Alexander  den  Stores  Tid,  saa  lægge 
vi  snart  Mærke  til,  at  disse  Figurer  slet  ikke  ere  bereg- 
nede paa  at  gjøre  det  maleriske  Indtryk,  som  alle  de 
foregaaende;  vi  opdage  snart,  at  her  er  lagt  an  paa  at 
frembringe  et  Indtryk  af  et  vist  Alvor  og  en  vis  Streng- 
hed, og  tillige  en  vis  Udsmykning. 

Se,  der  er  forgyldte  Smykker  paa  disse  Figurer,  der 
er  malede  Borter,  eller  Linier  i  alt  Fald,  om  Phry- 
nes  Dragt;  det  er  aabenbart  Forsøg  paa  at  vække  Er- 
indringen om  en  nu  hartad  Historien  tilhørende  Retning, 
som  gik  igjennem  den  antike  Konst  i  saa  lang  Tid  og 
aldrig  var  aldeles  tab;.  Naar  vi  have  udtalt  dette,  ere 
vi  i  Grunden  ogsaa  færdige  med  disse  Konstnere,  thi  det 
er  egentlig  denne  Stræben  efter  at  gjenopvække  en  for 
lang  Tid  siden  forglemt  Retning,  der  betegner  dem.  Disse 
Arbejder,  især  Pradiers  Phryne,  have  i  ingen  anden  Hen- 
seende noget  Mærkeligt  ved  sig.  Det  er  temmelig  tørre, 
ligegyldige  Arbejder;  det  gjælder  navnlig  om  Pradiers. 
Det  er  altsaa  blot  med  Hensyn  til  det  Ydre  igjen,  at 
jeg  her  dvæler  ved  en  ældre  Retning  i  Behandlingen  af 
Billedhuggersager,     ikke     med    Hensyn    til     deres    indre 

Værd  og  Gehalt.  Hvorvidt  nu  en  saadan  Anstrengelse 
fortjener  synderligt  at  paaskjønnes,  skal  jeg  lier  ganske 
lade  staa  ved  sit  Værd.  Det,  som  er  det  Væsentlige,  er, 
at  Konstværket  har  Liv  og  Betydning.  Kan  jeg  ikke  give 
det  dette,  saa  bliver  alt  det  Øvrige,  hvormed  jeg  kan 
udstyre  det,  i  alt  Fald  en  Biting,  om  det  endogsaa  paa 
sin  Maade  kan  have  nogen  Fortjeneste.  Her  er  det  slet 
ikke  lykkedes  Konstnerne  at  lade  Livet  træde  frem,  og 
—  hvad  der  er  værre  —  det  er  ikke  engang  lykkedes 
dem  at  vække  nogen  klar  og  fyldestgjørende  Forestilling 
om  den  Retning,  som  de  vilde  vise. 

Jeg  maa  endnu,  inden  jeg  slipper  Marmoret,  dvæle 
ved  den  sidste  Klasse  af  disse  i  det  Ydre  fremtrædende, 
charakteriserende  Tegn.  Det  er  en  Klasse,  som  neppe 
skylder,  i  alt  Fald  ikke  umiddelbart,  den  italienske  Paa- 
virkning  sin  Udvikling,  en  Klasse,  som  blot  synes  at  være 
udgaaet  fra  den  almindelige  moderne  Bestræbelse,  som 
man  mange  Gange  paa  en  højst  fejlfuld  Maade  tror  at 
kunne  nærmere  bestemme  ved  at  kalde  den  naturalistisk, 
skjøndt  den  egentlige,  sande  Naturalisme  nødvendig  maa 
have  en  ganske  anden  Betydning.  Vi  have  set  den  Lyst 
og  Trang,  der  er  hos  de  Moderne,  til  at  dvæle  ved  for- 
skjellige  Toner,  og  denne  Trang  bliver  ogsaa  her  fyldest- 
gjort. Denne  Retning  staar  nærmere  ved  den,  jeg  om- 
talte forrige  Gang,  og  dog  sondrer  den  sig  i  en  vis  Hen- 
seende bestandig  derfra.  Det  kan  man  især  se  deraf,  at 
det,  hvorpaa  Lombarderne  fortrinsvis  have  lagt  saa  megen 
Vægt,  nemlig  at  alle  Biting,  navnlig  Beklædningen,  er 
udført  indtil  det  Yderste  og  Nøjagtigste,  at  den  frem- 
træder med  den  største  Nethed,  at  den  bliver  gjennem- 
sigtig,    bliver    til    Silke    o.   s.  v.,    det    taber    sig    næsten 

aldeles  her.  Man  kunde  sige,  at  jevnlig  opofre  Konst- 
nerne  her  aldeles  alt  Hensyn  til  Klædernes  Stoffer,  og, 
hvad  de  for  Resten  gjøre,  skulde  man  i  Grunden  tro,  var 
en  Stenmasse,  Figuren  sidder  i;  ja  jeg  vil  ikke  an- 
vende det  paa  alle  disse  Frembringelser,  men  det  gjælder 
i  det  mindste  om  flere  af  dem,  som  vi  straks  skulle  be- 
røre. Den  Mand,  som  imidlertid  jevnlig  søgte  at  give 
Klædemonet  en  vis  Blødhed,  og  som  i  England  staar  i 
Spidsen  for  denne  Retning,  er  afdøde  Chantry,  som  har 
gjort  den  bekjendte  Statue  i  Westminster  Abbediet,  som 
fremstiller  den  berømte  Watt.  Netop  her  har  han  givet 
Hovedet  en  høj  Grad  af  Alvor  og  Betydning,  medens  den 
øvrige  Del  af  Figuren  ikke  i  den  Grad  tiltrækker  sig 
Opmærksomheden,  uden  for  saa  vidt  den  hvilende  og  ro- 
lige Stilling  er  vel  afpasset  og  ganske  staar  i  Harmoni 
med  den  dybe  Eftertænksomhed,  som  udtrykker  sig  i  An- 
sigtet og  gik  igjennem  denne  berømte  Mands  hele  Liv  og 
Væsen.  Vi  have  her  paa  Udstillingen  et  smukt  og  inter- 
essant Sidestykke  til  denne  Figur,  nemlig  John  Flaxmans 
Portrætstatue,  modelleret  af  Watson  og  udført  af  Nelson, 
og  vi  kunne  anføre  den  som  en  interessant  Prøve  paa 
hele  denne  naturalistiske  Farve  eller  Tone.  John  Flaxman 
sidder  allerede  som  en  sygelig,  ældre  Konstner  med  Ho- 
vedet bøjet  en  Smule  forover;  han  har  en  stor  Morgen- 
frakke paa,  og  Underdelen,  især  Benene,  er  indhyllet 
i  et  stort  Tæppe;  der  er  lagt  megen  Vind  paa  at 
give  hele  hans  Paaklædning  og  navnlig  dette  Tæppe  en 
vis  gulagtig  Tone.  Jeg  føler,  at  i  Behandlingen  af  det 
rent  Plastiske  staar  denne  Del  af  Figuren  langt  tilbage ;  der 
er  et  besynderligt  Anlæg  af  et  stort  Parti  og  store  Mas- 
ser, som  egentlig  intetsteds  have  faaet  en  ganske  bestemt 

plastisk  Gjennemførelse;  der  er  meget  mere  lagt  an  paa 
at  give  hele  Overfladen  én  for  Øjet  højst  behagelig,  næsten 
gulladen  Tone;  og  af  denne  Paaklædning  stikker  nu 
dette  syge  Ansigt  frem.  og  det  hvide  Marmor  faar  ordent- 
lig her  i  Modsætning  til  Klædemonet  ligesom  den  blege 
Charakter  af  Sygdommen.  Men,  hvad  der  udsoner  med 
meget  af  det  Fejlgrebne  i  hele  Behandlingen,  er  det  virke- 
lig milde,  venlige,  vemodige  Udtryk,  som  er  udbredt  over 
denne  i  sin  Tid  saa  berømte  Konstner. 

Gaa  vi  over  til  Metalsagerne,  til  hvad  der  er  be- 
handlet i  Bronce,  Zink,  Jern  eller  Sølv,  saa  finde  vi  ogsaa 
her  en  hel  Del  at  lægge  Mærke  til,  som  jeg  rettest  bør 
tage  med,  medens  vi  staa  paa  dette  ydre  Standpunkt, 
uden  at  vi  dog  ville  afse  fra  den  indre  Betydning,  Konst- 
værkerne  have.  Men  her  maa  jeg  have  Lov  til  først  at 
gjore  opmærksom  paa  én  Omstændighed.  Vi  have  ikke 
faa  Broncearbeider  tilbage  fra  de  antike  Dage,  Fragmenter 
og  hele  Figurer.  De  have  vakt  og  vække  endnu  bestan- 
dig i  en  overordentlig  høj  Grad  Konstnernes  Opmærksom- 
hed, navnlig  de  Konstneres,  som  virkelig  have  Øje  for 
den  rette  plastiske  Skjønhed.  Imidlertid  har  der  paa  en 
mærkelig  Maade  uddannet  sig,  og  det  endog  hos  de  be- 
rømteste Konstnere  —  jeg  tror  ikke  at  fejle,  naar  jeg 
selv  regner  Thorvaldsen  med  til  dem,  der  have  delt  denne 
Mening  —  den  besynderlige  Forestilling,  som  om  i  Mo- 
dellen, Lermodellen  for  den  større  og  Voksmodellen  for 
den  mindre  Fremstilling,  egentlig  laa  det  Hele.  Havde 
man  blot  udført  Ler-  eller  Voksmodellen  indtil  det  Yder- 
ste, saa  .kunde  man  være  sikker  paa  at  have  et  for- 
træffeligt Arbejde,  som  aldeles  egnede  sig  til.  at  be- 
handles i  Bronce,    og   saa  var  man  egentlig  færdig.     Det 

kom  nu  an  paa,  at  Støberen  ligesaa  fuldstændigt  lod  sin 
konstige  Form  gjennemtrænge  ethvert  Parti,  selv  det  fine- 
ste i  Modellen,  og  lod  det  udstøbe.  I  det  Øjeblik  det 
kunde  ske,  saa  var  der  ikke  Mere  tilbage,  —  nej,  saa 
maatte  ikke  engang  Konstneren  røre  videre  derved,  saa 
var  det  højeste  Punkt  opnaaet,  som  Plastikeren  kunde 
komme  til  i  Metallets  Behandling.  Støtter  da  denne  Syns- 
maade  sig  paa  de  antike  Levninger,  vi  have  tilbage,  eller 
støtter  den  sig  paa  den  bedste  Praktik,  paa  den  bedste 
Udførelse  af  de  Broncesager,  vi  have  fra  Enden  af  det 
16de  og  fra  det  17de  Aarhundrede?  Nej,  paa  ingen  Maade, 
og  lige  saa  lidt  paa  Arbejder  fra  en  senere  Tid  eller  fra 
det  forrige  Aarhundrede.  Det  har  altid  vist  sig  aldeles 
nødvendigt  —  og  det  ser  man  netop  paa  de  bedst  con- 
serverede  Broncearbejder,  der  ere  os  levnede  —  at  efter- 
gaa  Støbningen  med  skarpe  Redskaber  for  at  opnaa 
den  største  Fuldendelse.  Men  det  laa  maaske  deri,  at 
der  i  den  moderne  Tid  altid  synes  at  have  været  saa 
mange  Vanskeligheder  forbundne  med  Støbningen,  at  den 
har  været  saa  bekostelig,  saa  møjsommelig  og  saa  usikker, 
at  man  paa  mange  Maader  maatte  hjælpe  efter,  —  laa 
det  ikke  deri?  Ja,  men  nu  de  Gamle,  som  ved  alle  de 
skjønneste  Arbejder,  som  ere  tilbage,  have  brugt  Grav- 
stikken, Mejselen,  Raspen  o.  s.  v.  for  at  fuldende  dem; 
disse  Gamle,  hvis  Verden  var  befolket  med  en  hel  Men- 
neskerace af  Bronce,  hvor  enkelte  Konstnere,  som  Lysip- 
pos,  alene  frembragte  lige  saa  mange  Broncestatuer,  som 
nu  hele  Tidsaldere;  hin  Tid,  som  havde  en  saadan 
Øvelse,  skulde  den  ikke  have  tilegnet  sig  den  mekaniske 
Side  til  Fuldendthed?  Saa  meget  vi  end  have  løftet  Me- 
kaniken    over    de   Gamles   Standpunkt,    saa  maa   vi   dog 

bestandig  indrømme,  at  i  andre  Retninger,  hvor  det  gjaldt 
om  paa  en  simpel  Maade,  med  et  klart  Blik  og  med 
Sindrighed  at  benytte  Erfaringen,  dér  have  de  præsteret 
Ting,  der  synes  overordentlige.  Lad  os  huske  paa,  at 
det  kun  er  faa  Aar  siden,  at  den  første  Obelisk  gik  over 
Middelhavet,  medens  de  Gamle  ikke  havde  Vanskelighed 
ved  jævnligt  at  transportere  saadanne  enorme  Masser. 
Altsaa,  med  Hensyn  til  den  mekaniske  Side  viser  det  store 
Antal  og  den  store  Lethed,  hvormed  de  have  produceret, 
at  de  have  været  fuldkommen  sikre  i  deres  Fremfærd, 
og  at  de  have  brugt  meget  simple  Konstgreb  for  at  ud- 
føre, hvad  de  Moderne  som  oftest  have  strandet  paa,  idet 
de  nemlig  støbte  store  Masser  stykkevis  —  hvad  man 
ogsaa  har  begyndt  paa  i  den  nyere  Tid  —  og  ikke  lagde 
an  paa  den  konstige  Støbning  i  Et,  som  næsten  alle  Vegne, 
især  ved  større  Arbejder,  fremkalder  saa  overordentlig 
store  Vanskeligheder.  »Ja  imidlertid,  vi  ere  saa  heldige, 
at  vi  ere  komne  til  Maalet,  vi  kunne  nu  sige  »Spar 
To«  til  de  Gamle;  thi  vi  behøve  ikke  denne  Methode, 
som  koster  saa  meget  Bryderi;  vi  kunne  bruge  den 
galvanoplastiske  Støbemaade.  Vi  have  her  f.  Eks.  en 
lille  Model,  og  der  er  gjort  en  galvanoplastisk  Støbning 
over  den,  og  De  ville  indrømme  mig,  at  den  allerfineste, 
den  næsten  blot  med  Loupen  opdagelige  Ujævnhed,  en 
lille  Fure,  en  lille  Aare  eller  Ejendommelighed  igjen  kom- 
mer frem.  Se  nu  ere  vi  færdige;  thi  medens  vi  altsaa 
have  set,  at  det  ikke  forhen  er  lykkedes  os  ganske  at 
behandle  Broncen,  skjøndt  vi  have  været  paa  gode  Veje 
dertil,  vil  det  sikkert  paa  den  galvanoplastiske  Maade 
lykkes  os  til  Fuldkommenhed.«     Lad  os  nu,  efterat  have 

udtalt   dette,    kaste    et  Blik  paa  den  ikke  lille  Række  af 
Broncearbejder,  vi  se  opstillede  for  os. 

Jeg  kunde  dele  disse  Broncearbejder  i  to  Klasser,  i 
nogle,  som  aabenbart  ere  behandlede  med  Mejselen  og 
uverarbejdede  bagefter,  og  andre,  som  ikke  ere  det,  og 
disse  sidste  ere  vundne  paa  to  Maader,  dels  ved  den 
sædvanlige  Støbemaade,  dels  ved  en  galvanoplastisk  Frem- 
gangsmaade.  Men,  m.  T. ,  det  vilde  vel  ikke  være  saa 
urimeligt,  inden  vi  betragte  dem  nøjere,  at  vove  at  for- 
udsætte, at  en  Periode,  i  hvilken  man  i  at  behandle  Mar- 
moret synes  at  være  paa  saa  forskjellige  Veje  og  famler 
saa  besynderligt  til  den  ene  og  den  anden  Side,  at  en 
saadan  Tid  neppe  heller  vil  være  klar  i  sin  Broncebehand- 
ling;  og  mærkeligt  nok,  naar  vi  se  paa  alle  disse  Broncer, 
saa  er  der  —  vi  kunne  sige  i  dem  alle  uden  Undtagelse  — 
en  ganske  lignende  Bestræbelse,  som  i  en  Del  Sager,  der 
ere  bestemte  til  at  udføres  i  Marmor.  Der  er  meget  mere 
lagt  an  paa  at  faa  Overfladen  til  at  virke  igjennem  Toner 
og  Farver  end  gjennem  Former.  Tager  jeg  fat  paa  alle 
disse  forskjellige  smaa  Broncearbejder  af  Franskmænd, 
Englændere,  Hollændere,  Preussere  o.  s.  v.,  saa  vil  jeg 
let  se,  at  de  aldeles  ere  beregnede  paa  at  smigre  Øjet. 
Vi  kunne  blot  se  paa  Taffeluhrene  hos  denne  eller  hin 
Uhrmager  eller  Broncehandler  —  enten  de  ere  forgyldte 
eller  ej  —  der  er  lagt  an  paa  en  høj  Grad  af  Glathed, 
os  hvor  man  ikke  vil  forgylde  helt  og  holdent,  der  søger 
man  at  give  en  rodlig,  grønlig  eller  brunlig  Farvetone, 
men  altid  med  en  høj  Grad  af  Nethed  og  Renhed.  Vi 
kunne  sige,  selv  den  mindste  Del,  selv  den  fineste  Fure 
er  umaadelig  glat  og  blank  og  nydeligt  behandlet;  men 
paa  den  anden  Side  stødes  vi  ogsaa  for  en  stor  Del   til- 

bage.  Selv  hvor  vi  se,  at  der  har  en  dygtig  Konstner 
leveret  den  oprindelige  Model,  føle  vi,  at  Modellen  i  og 
for  sig  har  ingen  Interesse,  thi  den  er  fuldstændig  gaaet 
op  i  det  Haandværksarbejde,  saa  at  sige,  som  her  domi- 
nerende træder  os  imøde. 

Der  staar  nu  f.  Eks.  denne  Andromeda  af  John  Bell ; 
den  er  glat  og  nysselig;  men  den  er  saa  tom.  Og  der 
er  denne  Hest  af  Wyatt  —  ikke  James  Wyatt,  men  Cote 
Wyatt  —  som  staar  og  tramper  paa  Lindormen.  Ja,  vi 
have  ikke  videre  imod  at  gaa  hen  og  se  paa  den;  thi  vi 
føle,  at  meget  af  denne  Gruppe  kan  maaske  være  ret 
smukt  ræsonneret,  —  formodentlig  skal  den  bære  en  hellig 
Georg  — ;  men  vi  kunne  ikke  beundre  denne  Hest,  som 
med  stoisk  Mod  og  hollandsk  Flegma  tramper  paa  Lind- 
ormen, der  har  sat  sine  Kløer  ind  i  Flanken,  saa  at  den 
vist  vil  tage  meget  mere  end  Huden  med  sig,  naar  den 
trækker  til;  og  Bestiet,  som  ligger  der,  have  vi  heller 
ikke  megen  Interesse  for;  thi  det  synes  at  kunne  bort- 
føre baade  Hesten  og  Rytteren,  saa  mægtig  er  det  med 
sine  uhyre  Flaggermusvinger.  Men  Gruppen  er  gjennem- 
ført;  vi  lægge  Mærke  til,  at  Konstneren  meget  rigtig  har 
forestillet  sig,  at,  idet  man  vil  behandle  et  Dyrs  Skind, 
maa  man  vide  i  Foldeslaget  at  vise,  at  man  føler  Skindet, 
uden  at  indlade  sig  paa  at  modellere  Haaret  o.  s.  v.  Dette 
vil  aldrig  lykkes,  undtagen  hvor  der  virkelig  er  svære 
Manker.  Altsaa,  han  har  meget  pænt  indridset  alle  Heste- 
haarene  og  aabenbart  i  Behandlingen  af  Lindormens  Ryg 
villet  give  noget  umaadeligt  Haardt,  han  har  formelig  af- 
delt  den,  saaledes  som  Skildpaddens  Skal  er  afdelt; 
det  er,  som  vi  se,  et  ganske  nyt  Monstrum,  hvor  hele 
denne  Skildpaddebeklædning  er  kommen   til.     Men,   hvor 

besynderligt,  jeg  kunde  næsten  sige,  hvor  ueftertænksomt 
gaar  denne  Konstner  til  Værks!  Se,  der  er  nu  Hestens 
Øje.  Man  maatte  jo  dog  antage,  at  der  maatte  ligge 
megen  Vægt  paa  Pupillen  i  et  saadant  Moment,  som  dette; 
men  han  har  ikke  givet  det  Hvide  i  Øjet,  der  er  ikke 
en  Gang  antydet  en  Øjesten,  og  dette  døde  Øje  staar  paa 
den  besynderligste  Maade  i  Contrast  til  hele  den  øvrige 
Udførelse.  Altsaa,  i  dette  Arbejde  vil  man  ingenlunde 
dadle,  at  Konstneren  har  anvendt  Flid  og  Omhu,  men  at 
han  har  anvendt  denne  paa  en  besynderlig  fejlfuld  Maade. 
Men  lad  os  gaa  over  til  nogle  af  de  andre  Arbejder, 
som  ikke  paa  denne  Maade  ere  ciselerede.  Der  er  f.  Eks. 
Sehwanthalers  to  Figurer,  Dronning  Libussa  og  ved  Siden 
af  hende  den  berømte  Statue  af  Georg  den  Første  Podie- 
brad.  De  ere  slet  ikke  ciselerede,  de  ere  blot  rensede; 
alle  Formrandene  ere  tagne  bort,  og  de  have  faaet  et  pænt 
Udseende.  Hvad  synes  vi  nu  om  dem?  Ja,  de  ere  for- 
færdelig tomme,  vi  gide  neppe  set  paa  dem.  Vi  have  blot 
hørt  det  berømte  Navn  og  kjende  den  lange  Liste  paa  hans 
Arbejder,  og  vi  vide,  at  det  er  en  let  producerende,  fler- 
sidig dannet  Konstner;  men  man  bliver  mistrøstig  ved 
at  se  disse  to  Statuer  og  ved  at  finde  dem  anførte  som 
hørende  til  den  Række  af  Productioner,  der  slutte  sig  til 
hans  fortræffeligste  Arbejder;  thi  disse  to  middelalderlige 
Figurer  med  deres  pæne  spidse  Sko  have  ingen  videre 
Interesse  for  os.  —  Men  nu  denne  lille  Pandora  af  Pra dier 
med  det  nydelige  lille  Guldhalsbaand,  og  denne  kolossale 
Figur  af  Davis,  Hertugen  af  Ruttland  i  daglig  Dragt, 
de  ere  ganske  og  aldeles  som  de  ere  gaaede  ud  fra  For- 
men; men  de  have  faaet  en  Patina.  De  skulle  ligne  de 
gamle  Broncesager  med  den  ægte  gamle  Broncepatina  paa; 

det  ser  besynderligt  ud.  Idet  Konstneren  rigtig  vil 
efterligne  alle  disse  forskjellige  grønlige,  mørkere  eller 
lysere  Farvetoner,  som  mange  Gange  hindre  os  i  at  nyde 
et  antikt  Konstværk,  men  som  vi  tage  med,  fordi  det  er 
et  ydre  Kjendemærke  paa  Productionens  Ægthed,  saa 
træder  dette  her  hyppigt  frem  som  et  Slags  Smuds,  der 
er  udbredt  over  Formerne,  hvorved  disse  Figurer  faa  en 
vis  Sløvhed  og  Stumphed  i  alle  Folderne,  som  er  højst 
ubehagelig  at  se  paa.  —  Og,  gaa  vi  nu  over  til  den  store 
Hund  fra  Berlin  eller  den  store  Løve,  som  skal  trække  den 
kolossale  Bavarias  Vogn,  naar  den  kommer  op  over  en 
af  Munchens  Porte,  —  hvor  den  ser  snurrig  ud!  Den 
er  gul,  den  har  en  varm  Metalfarve,  men  Alt  staar  saa 
raat  i  denne  Metalfarve,  at  det  mange  Gange  ser  ud,  som 
om  Modellereren  har  ladet  Smaastykker  Ler  sidde  for 
senere  skarpere  at  udforme  dem;  men  disse  Lerstumper 
staa  nu  her  i  Støbningen  og  giver  det  Hele  et  underligt 
charakterløst  Udseende. 

Vi  ville  nu  kaste  et  Blik  paa  de  galvanoplastiske 
Sager,  og  vi  gaa  da  hen  i  Brysselerafdelingen  og  betragte 
der  et  Arbejde  af  de  Launitz  i  Frankfurt.  Denne  Konst- 
ner  er  en  af  Thorvaldsens  ældste  Elever;  hans  Arbejder 
maa  altsaa  interessere  os.  Det  er  Greven  af  Limoges, 
panserklædt  Helt  fra  det  14de  Aarhundrede.  Der  staar 
han  i  hele  sin  Rustning.  Her  have  vi  da  et  rent  plastisk 
Arbejde.  Ansigtet  er  kobberfarvet,  frembragt  ved  Hjælp 
af  Galvanoplastiken.  Hele  Rustningen,  Hjelmen  o.  s.  v. 
er  farvet  som  Jern,  Panserskjorten  som  Messing,  og  Re- 
sultatet er,  at  denne  legemsstore  Figur  forener  alt  det 
Døde,  som  ligger  til  Grund  for  dens  første  Undfangelse, 
med  alt  det  Kjedelige,  vi  ere  trætte  af  at  se  paa  i  de  smaa 

Dukke-Figurer,  der  opstilles  paa  Gesimser  over  Kaminer 
og  paa  Møbler  i  Værelserne. 

Hvad  kan  da  altsaa  Grunden  være  til,  at  vi  ikke 
kunne  faa  noget  mere  tilfredsstillende  Resultat?  Først  og 
fremmest  ligger  det  i  Modellen,  som  har  manglet  den 
konstneriske  Besjælelse;  men  dernæst  —  har  vi  ikke  maa- 
ske  overset  Et  eller  Andet,  som  er  vigtigt  for  at  forstaa 
Broncearbejderne?  Naar  vi  tale  om  den  galvanoplastiske 
Behandling,  naar  vi  se  de  smukke  Resultater  af  den, 
f.  Eks.  ved  at  afstøbe  over  Bronce,  saa  maa  vi  glæde  os 
over  Galvanoplastiken  i  denne  Retning  som  et  ganske 
overordentligt  Hjælpemiddel  til  paa  en  let,  simpel  og  sik- 
ker Maade  at  mangfoldiggjøre  fortræffelige  Konstværker. 
Denne  Side  respektere  vi  altsaa  i  Galvanoplastiken,  og 
den  vil  nødvendig  faa  en  ganske  anden  Betydning  end 
selv  den  mest  fuldendte  Afstøbning  i  Gips.  Men  vi  tale 
jo  ikke  om  at  mangfoldiggjøre,  men  om  originale  Arbejder; 
vi  tale  om  den  Galvanoplastisk,  som  anvendes  paa  Ler- 
statuen eller  paa  Modellen  afstøbt  i  Gips  for  over  denne 
Model  at  danne  sin  tynde  Kobberhinde  og  lade  den  frem- 
staa  i  et  varigere  Stof.  Vi  forudsætte,  at  alle  Hjælpe- 
midler ere  til  Stede  —  hvad  de  da  ogsaa  ere  —  for  at  denne 
Proces  kan  tinde  Sted;  men  vi  glemme  rent,  at  Konst- 
neren  ikke  i  Leret  eller  Vokset  kan  give  Broncecharak- 
teren;  det  er  heller  ikke  endnu  beskjæret  Konstneren,  at 
give  Leret  eller  Vokset  den  Smidighed  og  Sammenholds- 
kraft,  som  Metallet  har.  Den  Skarphed  og  den  ejendom- 
melige Ynde,  som  de  skjønneste  Broncearbejder  fra  den 
antike  Tid  af  og  enkelte  fra  den  moderne  Tid  have,  kan 
kun  opnaaes  ved,  at  Metallet  selv  kommer  under  Konst- 
nerens  Haand.     Det  er  maaske  en  Fejl,   at  vore  Billed- 

huggere  ikke  forstaa  at  føre  Mejselen,  Gravstikken  og 
Filen  paa  Metallet,  eller  at  de  aldrig  have  gjort  et  al- 
vorligt Studium  af,  hvorledes  de  skulle  dirigere  saadanne 
Arbejder;  men  det  er  altsaa  en  Fejl,  der  ligger  hos  Konst- 
neren,  og  ikke  i  Fremgangsmaaden.  Vi  kunne  modellere 
i  al  Evighed  til  den  største  Grad  af  Finesse  i  Ler  og 
Voks;  men  vi  kunne  aldrig  opnaa  den  ejendommelige, 
friske,  skarpe,  bestemte,  fint  udprægede  Charakter,  som 
vi  faa  i  Metallet  ved  Hjælp  af  Gravstikken,  Mejselen  eller 
de  andre  skarpe  Instrumenter.  Det  er  aabenbart  igjen  et 
stort  Fejlgreb  i  Vor  Tid,  at  vi,  idet  vi  paa  det  Mangfol- 
digste forøge  Hjælpemidlerne  i  denne  eller  hin  tekniske 
Retning,  saa  tillige  ville  bringe  en  saadan  Opdagelse  til 
et  Punkt,  hvor  den  ikke  hører  hjemme;  vi  ville  have 
Konsten  saa  magelig,  at,  naar  vi  blot  have  Hjælpemidler 
til  paa  en  let  Maade  at  faa  Konstværker  i  Bronce,  saa 
have  vi  Konstværker  straks  uden  videre  Anstrengelser. 

Mellem  saa  mange  Broncesager,  som  ere  udstillede, 
er  der  kun  højst  enkelte,  som  fængsle  os  ved  den  Maade, 
hvorpaa  de  ere  blevne  gjorte,  og  disse  Sager  ere  netop 
Konstværker,  som  med  Kjærlighed  og  Smag  ere  blevne 
behandlede  efter  Støbningen  af  Konstneren  selv  eller  under 
Konstnerens  Direction.  Ja,  disse  Konstværker  bære  rig- 
lignok  aldeles  den  Charakter,  som  er  den  almindelige; 
man  ser  tydeligt,  at  der  er  mere  lagt  an  paa  Farver  og 
Tone  end  paa  en  streng  plastisk  Gjennemførelse;  men  de 
ere  alligevel  højst  interessante.  Der  er  Franskmanden 
Charles  Cordiers  to  Byster  i  naturlig  Størrelse  af  en  Neger 
og  en  Negerinde  fra  Timbuktu.  I  Negerinden  haa"  han 
gjennemført  Farven  for  grelt.  Han  vilde  efterligne  det 
hvide  Tøj,  som  hun  har  paa,    ved  en    vis  Sølvfarve;    det 

er  noget  skjærende;  men  for  Resten  —  den  Maade,  hvorpaa 
han  har  nuanceret  Tonen  i  Haarets  Farve,  den  Maade, 
hvorpaa  han  har  forarbejdet  Broncen  og  brugt  disse  smaa 
Stempler,  som  Guldsmedene  kalde  Poncer,  for  at  betegne 
den  egentlige  Tekstur,  det  er  virkelig  gjort  med  Smag, 
og  denne  Konstner  har,  i  alt  Fald  i  den  Retning,  som 
Tidsalderen  ynder,  i  rent  naturalistiske  Producter  omtrent 
stillet  Broncearbejdet  paa  det  højeste  Standpunkt,  saaledes 
som  det  staar  her  paa  Udstillingen,  og  overhovedet  paa 
de  Steder,  som  ansees  for  Konstens  egentlige  Glanspunkter 
i  Evropa. 

Naar  jeg  til  disse  Ytringer  om  Broncens  Behandling 
endnu  maa  have  Lov  til  at  knytte  et  Par  almindelige  Be- 
mærkninger om  Relieffet,  saa  er  jeg  færdig  med  hele  den 
ydre  Side  af  Betragtningen  af  Udstillingen  af  de  højere 
plastiske  Arbejder.  Og  her  møder  mig  igjen  noget  Be- 
synderligt. Jeg  tvivler  ikke  paa,  at  jeg  tager  fejl;  men 
jeg  maa  udtale  det,  fordi  det  er  en  Opfattelse,  der  har 
gjentaget  sig  hos  Flere.  Naar  En  nemlig  vilde  spørge 
mig,  hvor  jeg  tinder  det  smukkeste  Relief,  saa  vilde  jeg 
gaa  hen  til  de  toskanske  Snedkerarbejder  og  sige:  dér  er 
det;  denne  lille  Række  af  dansende  Genier,  denne  lille 
Fiskergruppe  og  et  Par  andre  Arbejder  ere  de  bedste 
Relieffer  paa  hele  Udstillingen ;  de  ere  undfangne,  rent  frit 
og  uskyldigt,  og  de  ville  ogsaa  holde  sig.  Der  er  i  Re- 
lieffets Behandling,  hvor  netop  Begrebet  om  Stil  er  saa 
overordentlig  afvekslende  i  vore  Tider,  den  samme  Usik- 
kerked,  som  har  vist  sig  i  de  Partier,  vi  hidtil  have  set 
paa  Udstillingen.  Konstnerne  gjøre  idelige  Forsøg  paa 
at  ville  tilegne  sig  det  strenge,  gamle  græske  Reliefs  Prin- 
ciper, men  de  kunne  ikke  komme  ud  af  det;  de  maa  have 

luftige,  næsten  forsvindende  Gevandter,  Arme  og  Ben,  som 
saa  at  sige  blive  borte  paa  Fladen,  og  i  Modsætning  der- 
til stærke,  mægtigt  fremtrædende  Figurer.  Denne  skri- 
dende Disharmoni  træffe  vi  overalt,  den  indre  Sandhed  — 
og  anden  Sandhed  kunne  de  ikke  faa  frem  i  Relieffet  — 
den  mangler  aldeles.  Eller  ogsaa  gjøre  de  Relieffer  saa- 
ledes  som  dette  her,  der  forestiller  en  Vinhøst  i  moderne 
Costumer;  men  saa  er  der  noget  Pakket,  saa  mangler 
det  paa  Orden,  saa  vi  snarere  tænke  paa  romerske  Ar- 
bejder fra  en  senere  daarlig  Periode  end  paa  græske. 
Eller  endelig  gaa  de  saa  complet  over  i  det  Maleriske, 
at  de  give  fuldstændige  Malerier.  Etex,  som  skulde  levere 
et  Monument  over  en  fransk  Maler  Gericault,  som  døde 
meget  tidligt,  har  valgt  hverken  mere  eller  mindre  end 
at  give  en  Fremstilling  i  Relief  af  hans  saa  meget  om- 
talte Billede :  de  Skibbrudne  paa  Fregatten  Medusas  Vrag. 
Jeg  tror  ikke,  at  man  skal  søge  det  virkelige  Konst- 
neriske  i  sit  største  Omfang  indenfor  strenge,  teknisk  af- 
rnaalte  Grænser.  Ogsaa  i  Relieffet  tvivler  jeg  ikke  paa, 
at  der  er  mange  Lejligheder,  hvor  den  Retning,  der 
paa  naturlig  Maade  udviklede  sig  i  det  15de  Aarhundrede, 
nemlig  en  vis  malerisk  Behandling  kan  gjøre  sig  gjældende; 
og  især  tvivler  jeg  ikke  paa,  at  Mænd  med  Aand  og 
Følelse  ogsaa  der  ville  kunne  vise  sig.  Men  det  har 
noget  Mistrøstende  ved  sig  netop  i  en  Periode  som  denne 
at  se,  at  alle  Vegne  hvor  det  gjælder  om  blot  at  have 
en  rigtig  Sans,  blot  med  Strenghed  og  Charakter  at  for- 
følge Opgaven,  der  savnes  dette,  der  føler  man  en  Jagen, 
en  Famlen  efter  de  mest  forskjellige  Retninger,  som  der- 
for ogsaa  maa  opløse  sig  i  en  mislykket  Bestræbelse; 
derfor  kunne  saadanne  Ting  komme  frem,    der   blot  bære 

Præget  af  den  mest  vedholdende  Flid  og  Haandfærdighed,. 
som  i  Szentpeterys  Fremstilling  af  Alexanders  Slag  efter 
Lebrun. 

Men,  ville  vi  nu  kaste  Blikket  paa  den  mere  aandige 
Bestanddel  af  hele  Udstillingens  Plastik,  lad  os  saa  be- 
gynde fra  Begyndelsen;  lad  os  begynde  ikke  med  Spidsen, 
men  fra  Roden.  Lad  os  huske  paa,  at  det  gaar  i  Skulp- 
turen som  i  Maleriet,  at  hele  Livet,  hele  Naturen,  der 
omgiver  os,  er  den  bestandigt  friske  Kilde,  hvoraf  Konst- 
neren  maa  øse,  og  det  vil  straks  slaa  os,  der  er  noget 
vist  Friskt  og  Oplivende  i,  naarvi  gjennemgaa  disse  Skuip- 
turarbejder,  at  se,  at  deraf  indtage  Skildringer  af  Livet 
en  meget  stor  Del.  Vi  vilde,  naar  vi  tage  de  af  Portræ- 
terne,  som  nærmest  maatte  henføres  dertil,  og  en  Afdeling, 
som  regnes  til  de  antike  Arbejder,  faa  over  100  Nummere, 
som  ene  og  alene  dreje  sig  om  at  fremstille  Livet  i  dets 
sædvanlige  Form.  Naturligvis,  her  er  ingen  Grænse,  vi 
gaa  fra  det  Roligste  til  det  mest  Bevægede,  fra  det  Yn- 
digste til  det  mest  Forfærdelige;  det  gjælder  blot  om-, 
at  vi  have  Evne  dertil;  men  uden  at  bryde  os  om  disse 
Grader  ville  vi  føle,  at  dette  store  Afsnit  deler  sig  i  to 
Dele,  at  vi  bevæge  os  i  to  forskjellige  Verdener,  idet  vi 
^aa  imellem  dem.  Naar  vi  skulle  se  efter  de  Fremstil- 
linger,  som  egentlig  give  os  det  hurtigst  forstaaede  Bil- 
lede af  Livet,  saa  er  det  for  en  stor  Del  Smaating,  det 
er  enkelte  flygtigt  behandlede  Sager,  udførte  i  Ben  eller 
Ler,  og  som  dreje  sig  om  Livet  i  Skotland  eller  den 
franske  Almues  Glæder  og  Sorger,  eller  smaa  Grupper  af 
hvad  Andet  det  kan  være;  eller  det  gaar  over  til  saadanne 
enkelte  Figurer  som  Whittington,  der  er  kommen  i  Lon- 
dons Nærhed,  og  nu  hører  Klokkerne  klinge.    Men  det  er 

meget  flygtigt  behandlede  Sager;  det  er  den  levende  Tanke, 
ikke  Udførelsen,  der  fængsler  os.  Lige  over  for  denne  Klasse 
staar  en  anden  Klasse,  som  vi  niaaske  let  vilde  forledes 
til  at  kalde  den  antike.  Den  har  ogsaa  mange  for- 
nemme Benævnelser:  Uskyldighed,  Sandhed,  Oprigtighed, 
tidlig  Sorg  o.  s.  v. ;  men,  naar  vi  skulle  se  til,  saa  er 
det  kun  Modeller  af  unge  Piger,  tænkte  i  denne  eller  hin 
Situation  og  udførte  å  Vanlique.  Eller  vi  tinde  Hentydninger 
til  Nutidens  Liv  i  Navnene;  der  er  Ørnedræbereh  af 
Bell,  Fiskeren  af  Bissen,  Jægeren  af  Jerichau;  ogsaa 
alle  disse  Figurer  ere  i  Grunden  Livstigurer;  det  er  et 
Terræn,  som  Billedhuggeren  ikke  kan  opgive.  Det  er 
ganske  mærkeligt  at  se,  at  selv  i  en  Tid  som  denne,  hvor 
Alt  fængsler  Øjet  paa  den  mest  slaaende  Maade,  hvor 
man  hyppigt  hører:  ja,  en  Portrætflgur  maa  absolut  være 
sand  og  give  os  Manden,  som  han  gik  og  stod;  Nelson 
maa  have  sin  Hat  paa  Skraa,  og  Frederik  den  Anden 
maa  nødvendigt  have  Snus  under  Næsen,  ellers  kjender 
man  dem  ikke;  selv  da  ser  man,  at  en  saa  betydelig 
Mængde  af  Billedhuggere  er  aabenbart  gaaet  ud  paa  saa 
at  sige  at  forvandle  Nutiden  til  den  antike  Tid.  Der  er 
noget  Sandt  og  Rigtigt  i  denne  Retning,  og  man  vil  ikke 
kunne  udrydde  den,  førend  hele  den  nuværende  Kultur  er 
fra  Roden  oprykket  og  der  tillige  fremtraadte  en  Kultur, 
som  ikke  engang  kjendte  disse  Billeder  fra  Traditionen. 
Tingen  er,  at  idet  Plastiken  er  indskrænket  i  mange  Ret- 
ninger og  maa  lægge  an  paa  at  udtale  Bevægelsen,  Tan- 
ken, indtil  dens  allerfineste  Nuancering  i  ethvert  af  Le- 
gemets Lemmer,  selv  i  Rolighed;  idet  det  kommer  an  paa 
at  vise  Skjønheden  i  Former,  hvor  malerisk  Lys  og  Skygge 
og  Farve  mangler,    saa   maa  vi  naturligvis  selv  tænke  os 

Noget  til,  hvor  vi  se  et  Moment  i  Livet,  som  tiltaler  og 
griber  os.  Man  har  ofte  —  jeg  vil  haabe,  at  det  er  et 
Slags  forældet  Talemaade  —  kaldet  det  at  idealisere ;  det 
er  i  Plastiken  slet  ikke  Andet  end  en  lignende  Frihed  som 
f.  Eks.  den  at  fremstille  Compositionen  i  et  Maleri  under 
denne  eller  hin  slaaende  Lysvirkning  etc;  det  er  simpelt- 
hen en  Forhøjelse  i  Behandlingen  af  Gjenstanden ,  som 
gjør,  at  den  træder  tydeligere  frem,  tiltaler  hjerteligere, 
livligere,  stærkere,  alt  efter  Omstændighederne;  og  vi 
skulle  takke  Konsten  derfor,  vi  skulle  takke  de  Gamle 
og  hele  den  nyere  Tid,  som  trods  alle  Misgreb  ikke  vil 
slippe  det  Baand,  som  knytter  den  nu  levende  Menneske- 
slægt til  hin  Slægt,  som  var  til  Stede  ved  de  nøgne  Kampe 
og  Øvelser  i  Grækenland  og  tildels  i  Rom.  Men  det,  som 
det  kommer  an  paa,  er,  som  jeg  før  har  sagt,  Sjælen; 
mangler  den,  saa  kan  det  Altsammen  Intet  nytte,  og  en 
stor  Del  af  disse  Figurer  gaa  vi  derfor  fuldstændigt  lige- 
gyldige forbi ;  vi  respektere  og  beundre  maaske  den  Maade, 
hvorpaa  de  ere  udførte,  men  de  tiltale  os  ikke.  Der 
staar  en  Figur  i  Legemsstørrelse  af  en  lille  Pige,  som 
trykker  en  Due  til  sit  Bryst;  den  er  fint  udført  og  med 
en  vis  Følelse.  Sammenligne  vi  den  med  Mac  Dowells 
Pige,  der  har  mistet  sin  Due,  saa  se  vi  Forskjellen  imel- 
lem en  virkelig  Konstnerfølelse  og  et  aifekteret  Studium. 
Jeg  tror  ikke  at  sige  for  Meget,  naar  jeg  paastaar,  at 
iblandt  disse  Arbejder  træder  Jerichaus  Jæger  decideret 
frem  som  et  af  de  ypperste,  maaske  som  det  ypperste. 
Han  har  ogsaa  tænkt  sig  en  nøgen  Jæger,  som  har  røvet 
nogle  Unger  fra  en  Hunpanther  og  nu  forfølges  af  denne. 
Dyret  har  indhentet  Jægeren  og  er  sprunget  op  paa  ham. 

lian  holder  d,en  blindfødte  Unge,  der  er  superbt  charak- 
teriseret,  bort  fra  sig  med  den  venstre  Haand,  løfter  Spy- 
det med  den  højre  og  ser  ned  paa  Pantheren,  der  har 
fat  paa  Laaret,  for  at  tage  Sigte  og  fælde  Dyret;  og 
Pantheren  —  jeg  formoder,  at  det  er  Konstnerens  Mening 
—  søger  paa  en  vis  Maade  at  undgaa  den  farlige  Bevæ- 
gelse, den  dvæler  et  Øjeblik  for  at  tinde  det  rigtige  Mo- 
ment til  at  springe  løs  paa  sit  Bytte  og  tilintetgjøre  det. 
Vi  have  desværre  ikke  her  set  Afstøbninger  af  Panther- 
jægeren;  jeg  haaber,  at  det  ikke  vil  vare  længe,  inden 
vi  faa  en  saadan.  Det,  som  betegner  denne  Figur,  er 
det  overordentlige  Studium,  som  gaar  igjennem  den;  de 
enkelte  Dele,  Armen,  Haanden,  den  Maade,  hvorpaa  han 
holder  med  Haanden  om  Spydet,  etc.  er  givet  med  en 
saadan  Natursandhed,  at  man  virkelig  kunde  tro,  at  det 
var  saa  at  sige  en  forstenet  Natur,  en  Afstøbning  over 
Naturen,  man  saa'  for  sig,  og  ikke  Noget,  der  var  trit 
efterlignet  af  en  Konstner.  Denne  Alvor  —  man  taler 
jo  ofte  om  den  nordiske  Grundighed  og  Alvor  —  stiller 
ham  højt  over  de  allerfleste  af  hans  Medbejlere  i  denne 
Retning,  navnlig  paa  denne  Udstilling.  Derimod  raaa  jeg 
filstaa,  at  jeg  har  tidt  glædet  mig  ved  i  de  antike  Grup- 
per at  se  en  Jæger,  en  Satyr,  lege  med  en  Panther  eller 
et  andet  Dyr,  lokke  det  med  Druer  eller  med  et  Stykke 
Kjød,  og  faa  det  til  at  rejse  sig  paa  Bagbenene  og  stirre 
begjærlig  efter  det,  og  netop  det  Standsende  i  et  saadant 
Mument  har  vist  mig,  med  hvilken  tin  Takt  Konstneren 
har  set  Livet.  Denne  Spænding  ville  vi  ikke  ud  af; 
naar  vi  saaledes  lege  med  Dyr,  trække  vi  den  saa 
længe  ud  som  muligt.  Men  noget  Andet  er  det  i  det 
Øjeblik ,     det    gj ælder    om    et    vildt    Dyr ,     som     er    be- 

røvet  sine  Unger,  naar  det  altsaa  gjælder  en  kamp  paa 
Liv  og  Død,  dér  maa  Øjeblikket  være  saa  kort  som  muligt, 
der  maa  der  være  Sejer  eller  Død  paa  en  af  Siderne ; 
ethvert  Ophold  dér  maa  nødvendigvis  kjølne  og  være  en 
Dæmper  paa  Indtrykkets  stærke  Virkning;  og  det  fore- 
kommer mig  ogsaa  at  være  Tilfældet  ved  denne  Gruppe. 
Jeg  føler  den  smukke  Eftertanke,  der  er  i  hver  Linie  af 
Figuren;  men  jeg  føler  ogsaa,  at  det  egentlige  Liv,  det, 
som  det  egentlig  beror  paa  i  det  Ojeblik  —  skal  Jægeren 
eller  Pantheren  sejre?  —  det  er  afkjølnet,  det  er  forbi  i 
dette  rolige,  kolde  Overlæg.  Men  dette  Arbejde  vil  der- 
for lige  fuldt  hævde  den  Plads,  det  har  vundet,  fordi  det 
røber,  at  Konstneren  har  for  ramme  Alvor  villet  give 
Xatursandheden  i  Formerne;  han  har  ingen  Møje,  intet 
Studium  skyet,  medens  man  saa  ofte  ser  saadanne  Sager 
fremstillede  med  Mærkerne  af  en  Sløvhed  i  Indbildnings- 
kraften, og  uden  at  de  kunne  give  Sjælen.  Jeg  vil  i  en  vis 
Henseende  sige,  at  det  er  et  Arbejde,  som  mere  er  udgaaet 
af  Eftertanken  end  deraf,  at  Konstneren  selv  har  set 
Livet  i  saadanne  Momenter,  og  det  er  altsaa  et  stort 
Held,  at  han  har  vidst  i  mange  Henseender,  ved  en 
mesterlig  Udførelse  og  et  dybt  Studium,  at  give  Erstat- 
ning for  den  Mangel  paa  Liv,  som  i  det  mindste  efter 
min  Følelse  er  deri. 

Men,  naar  man  nu  ser  hen  til  Arbejder,  som  ere  ud- 
sprungne af  samme  Kilde,  men  som  slet  ingen  Erstatning 
sive  derfor,  og  som  dog  have  vundet  et  uhyre  stort  Navn, 
saa  bliver  man  mismodig  og  mistrøstig  over  et  saadant 
Fejlsyn,  og  tilsidst  søger  man  Tilflugt  hos  sin  egen  Følelse, 
for  ikke  paa  nogen  Maade  at  gjore  sig  til  Træl.  Der  er 
nu    en    anden  Gruppe  paa  Udstillingen,    som   har   vundet 

evropæisk  Navnkundighed.  Denerikke  saa  ganske  ny;  det 
er  Amazonen  til  Hest  kjæmpende  imod  Tigeren  af  Professor 
Kiss  i  Berlin,  en  kolossal  Gruppe,  støbt  i  Bronce  i  Berlin, 
her  i  Zink;  vi  kjende  Alle  i  alt  Fald  Tegninger  deraf.  Denne 
Gruppe  sværme  de  engelske  Konstnere  for.  Den  fore- 
stiller, som  sagt,  en  Amazone.  Det  er  ogsaa  et  Livs- 
billede, kun  at  Konstneren  har  valgt  en  kvindelig  Jæger, 
som  paa  sin  Jagt  enten  uforvarende  bliver  Gjenstand  for 
Tigerens  Angreb  eller  har  saaret  en  Tiger  og  nu  bliver 
angreben.  Tigeren  er  sprungen  op  paa  Hesten,  har  klam- 
ret sig  fast  om  Forsiden  af  den  med  Klør  og  Flab,  har 
bidt  sig  fast  og  revet  sig  ind.  Men  Hesten,  formodent- 
ligt et  ædelt  Dyr  af  en  aldeles  udsøgt  Race  og  bomstærk, 
lader  sig  paa  ingen  Maade  skrække  deraf;  den  stiller  sig 
med  det  ene  Forben  fremad,  med  det  andet  tilbage,  syn- 
ker lidt  i  Baghaserne,  og  saa  staar  den,  uagtet  Tigeren 
hænger  som  en  Blodigle  foran  paa  den.  Men,  idet  den 
ædle  Hest  gjør  denne  voldsomme  Anstrengelse,  saa  har 
Amazonen,  baade  paa  Grund  af  Angrebet  og  af  Bevægel- 
sen, tabt  Balancen  og  er  gleden  bag  ud  paa  Hesten,  og 
hun  sidder  nu  der  -  som  man  ofte  med  Fornøjelse  ser 
Beriderne  i  Circus,  idet  det  lader,  som  om  de  hvert  Øje- 
blik maatte  dratte  af,  men  gjør  det  dog  ikke  —  med 
Spydet  i  Haanden  for  at  hugge  løs  paa  Tigeren.  Men 
Tigeren  er  klog;  den  har  hængt  sig  i  Forsiden  af  Hesten, 
og  hun  skal  have  ondt  ved  at  ramme  den,  især  i  den 
farlige  Stiling,  hun  har  faaet.  Ja,  jeg  tror  ikke,  at  jeg 
har  overdrevet;  jeg  tror  virkelig,  at  det  er  saaledes;  jeg 
tror,  at  Tanken  er  saa  uheldig,  som  den  omtrent  kan 
være,  og  vi  maa  søge  Erstatning  derfor  i  Udførelsen.  Men 
■Udførelsen  er  saa  grumme  kold;  disse  svære  glatte  Lem- 

mer  paa  Amazonen,  dette  udstrittende  Haar  —  hun  er 
bleven  dygtig  angst,  ser  man  —  alt  det  har  ikke  noget 
videre  Interessant  for  os.  Selv  Dyrene  mangle  virkelig  i 
Udførelsen,  hvad  der  skulde  fængsle  os  alvorligt,  og  navn- 
lig i  Tigeren  savner  jeg  hele  det  Plastiske,  selv  det  ejen- 
dommeligt Skjønne,  som  gjør,  at,  naar  man  har  set  et 
smukt  Eksemplar  af  dette  forfærdelige  Dyr,  naar  man  har 
set  dette  Gruelige,  endog  imellem  de  vilde  Dyr  uhyre  Vilde 
træde  frem  af  Blikket,  Flaben  o.  s.  v.,  saa  fængsles  man 
selv  dér  ved  den  Ynde,  som  gaar  igjennem  enhver  Be- 
vægelse. O,  Gud!  nej!  det  er  her  slet  ikke;  det  kunde 
for  den  Sags  Skyld  lige  saa  gjerne  være  en  klodset  Bjørn 
som  en  Tiger.  —  Det  at  finde  det  rette  Udtryk  for  Dyrenes 
Beklædning,  som  vi  saa  ofte  have  glædet  os  ved  at  se  i 
Thorvaldsens  Løve,  det  nemlig  at  vide  gjennem  Bevægel- 
sen, gjennem  Hudfolderne  o.  s.  v.  at  charakterisere  den 
bredere,  tykkere,  lettere  eller  finere  Hud,  det  er  Noget, 
der  saare  sjeldent  træffes  hos  Konstnerne.  Der  har  nu 
Julius  Hanel  fremstillet  en  Tigerinde,  og  han  forsikrer  i 
Kataloget,  at  det  er  efter  en  Huntiger,  som  fandtes  i  et 
af  de  store  Menagerier  i  London,  de  saakaldte  zoologiske 
Haver,  hvor  der  ogsaa  findes  smukke  Panthere  og  Leo- 
parder. Den  er  udført  i  Marmor,  og  han  har  troet  at 
burde  efterligne  Naturen  saaledes,  at  hele  Huden  har  dette 
besynderligt  Nuprede,  Stivbørstede,  som  vi  mange  Gange 
kunne  finde  paa  plastiske  Arbejder  af  den  allersimpleste 
Art,  i  det  mindste  i  en  ældre  Tid,  naar  vi  se  paa  disse 
Tinsoldater,  hvor  Rytternes  Heste  have  faaet  dette  Laadne 
og  Xuprede  paa  flere  Steder.  Paa  samme  Vis  har  han 
her,  blot  i  en  større  Maalestok,  gjennemføit  Haarene  over 
hele  Tigerindens  Overflade;  den  skyder  formelig  Ryg,  og. 

man  aner  ikke,  at  det  er  det  dejlige  Dyr,  som  man  maa- 
ske  Dagen  i  Forvejen  har  været  henrykt  ved  at  se  i  selve 
Haven  i  London.  Naar  vi  nu  have  betragtet  de  antike 
Sager,  og  set,  hvorledes  de  Gamle  have  vidst  til  den  højeste 
Grad  af  Fuldkommenhed  at  give  denne  Smidighed  i  sin 
øverste  Potents,  saa  staa  vi  fattige  og  forladte  ligeoverfor 
vor  Tids  Løsning  af  denne  Opgave.  Hvorledes  hjælper 
man  sig  da?  Naar  Konstneren  føler,  at  han  ikke  kan 
give  det  Laadne  i  Dyrenes  Skind,  ikke  kan  udpille  et- 
hvert Haar,  selv  om  han  vilde  gjøre  det,  med  den  samme 
Flid  og  Omhu  som  Lechesne,  saa  falder  man  paa  noget 
Andet,  saa  tror  man  at  gjøre  rigtigt  i  at  markere  enkelte 
Partier.  Der  er  f.  Eks.  en  Broncehund  efter  Muller, 
støbt  i  Berlin;  der  er  her  enkelte  Partier,  som  ligne  en 
Manke,  og  der  er  andre,  der  ere  glatte,  saa  det  ser  ud 
som  en  klippet  Hund.  Og  noget  Lignende  gjælder  ogsaa 
om  Rauchs  Hjort. 

Men,  for  ikke  at  blive  nødt  til  altfor  meget  at  af- 
korte og  skizzere,  maa  jeg  afbryde  for  denne  Gang  og 
udsætte  til  næste  Time  at  kaste  et  Blik  paa,  hvorledes 
Konstnerne  have  behandlet  Gjenstande  af  Historien,  My- 
thologien,  Biblen  o.   s.  v. 

Sjette  Forelæsning. 


Jagen  efter  det  Betydningsfulde.    Dygtig  Charakteristik  hos  Stephenson. 

Middelalderske  Emner  sparsomme.    Antike  Emner,  Mac  Doweli,  Bissen. 

Gamle  Testamente,  Jehotte.     Ny  Testamente,  du  Seigneur. 


\  i  gjorde  sidste  Gang  den  Bemærkning,  m.  T.,  at,  lige- 
som Maleren  brugte  Belysningen,  —  den  Maade,  hvorpaa 
han  vilde  stille  sine  Figurer  i  samme,  enten  han  vilde 
belyse  dem  helt  eller  mere  stykkevis,  enten  han  vilde 
fremkalde  en  mere  slaaende  Lysvirkning  paa  et  enkelt 
Punkt  eller  lade  dem  blive  i  det  fulde  Dagslys  o.  s.  v.  — 
saaledes  tog  Billedhuggeren  sig  en  lignende  Frihed  i  den 
antike  og  moderne  Konst  ved  at  behandle  Figurernes 
Klædedragt  saa  vilkaarligt,  som  Gjenstandenes  Natur  kan 
tilstede,  og  som  hans  egen  Følelse  og  eget  Lune  kan 
give  ham  i  Sinde.  Vi  saa',  at  han  derved  fik  et  langt 
rigere  Stof,  at  han  ganske  anderledes  kunde  indtil  den 
største  Finhed  paavise  de  synlige  Svingninger  og  de  syn- 
lige Bevægelser,  som  her  skulde  lede  os  til  at  fatte  det, 
der  foregik  i  det  Indre  af  den  fremstillede  Figur.  Men, 
idet  den  gamle  Konst  tillod  sig  dette,  benyttede  den  sig 
paa  samme  Tid  med  den  største  Skjønsomhed  af  alt  det, 
som  kunde  være  tjenligt  til  særlig  at  betegne  den  Figur, 
som  Konstneren  vilde  vise  os.  Altsaa,  vel  at  mærke, 
den  gamle  Konst  opgav  ikke  nogen  af  de  Fordringer,  som 
virkelig  laa  i  selve  Gjenstanden,  for  at  tilfredsstille  det, 
man  i  nyere  Dage  saa  ofte  og-  saa  vaklende  har  dvælet 
ved  under  Navn  af  Skjønhedstheori.  De  gamle  Konstnere 
vilde    have    fuldkommen    Frihed   til    at   kunne    udvikle    og 

fremstille  deres  Emne  saa  fuldstændigt  og  klart,  som 
muligt;  men  de  vare  ogsaa  aabenbart  i  samme  Øjeblik 
overbeviste  om,  at  den  Skjønhed,  som  deres  Opgave  vilde 
fordre,  netop  laa  i  denne  Behandling.  Phryne,  Praxiteles's 
Elskerinde,  havde  en  Gang  ladet  sætte  Ild  paa  Konst- 
nerens  Værksted,  eller  rettere  havde  forskrækket  Konst- 
neren  ved  at  lade  en  Slave  styrte  ind  og  fortælle,  at 
Værkstedet  brændte;  hun  havde  nemlig  faaet  Lov  til 
at  vælge  den  skjonneste  af  hans  Statuer,  men  hun  skulde 
selv  tinde  den,  og  hun  vilde  nu  gjerne  have  Konstnerens 
eget  Ord  for,  hvilken  der  var  den  skjønneste.  Slaven 
styrter  altsaa  ind  og  siger:  Atelieret  brænder,  og  Konst- 
neren  udbryder:  Red  blot  Satyren  og  Amor!  Nu  havde 
altsaa  Phryne  faaet  at  vide,  hvad  hun  vilde  vide;  men 
for  os  er  det  interessant  at  se,  at  her  staar  en  Satyr  og 
en  Amor  ved  Siden  af  hinanden;  Konstneren  selv  foretrak 
maaske  Satyren;  det  var  ganske  naturligt,  at  Phryne 
valgte  Amor.  Se,  denne  fine  Sans  hos  de  Gamle  for 
selv  i  det  Nøgne  at  benytte  Charakteren,  det  er  det,  vi 
savne  saa  meget  i  hele  denne  Klasse  af  Gjenstande  og 
Eigurer  af  Livet,  som  vi  finde  talrigt  repræsenteret  paa 
den  store  engelske  Udstilling.  Vi  føle  saa  tydelig  baade 
der  og  hvor  vi  ellers  se  saadanne  Fremstillinger,  at  vore 
Konstnere  kuri  se  paa  den  ene  af  Opgavens  Sider,  og 
ikke,  eller  i  al  Eald  ikke  nær  saa  meget,  paa  den  anden. 
De  se  blot  paa  at  faa  den  valgte  Opgave  gjort  saa  tække- 
lig og  tillokkende  som  muligt,  de  spørge  ikke,  om  det 
nu  virkelig  er  lykkedes  slaaende  at  fremstille  en  Charakter. 
—  Ja,  hvor  kunne  vi  forlange  det?  Hver  Tid  har  sine 
Fordele,  og  hver  Tid  har  sine  Mangler;  hos  os  gaa  Men- 
neskene ikke  længer  nøgne  omkring,  og  hvor  kunne  vi  saa 

se  rigtigt  paa  dem  og  tinde  Charaktererne ?  Ja,  men 
det  gjorde  de  heller  ikke  i  gamle  Dage.  Man  gik  fuld- 
kommen saa  bedækket ,  som  vi ,  baade  i  Grækenland  og 
Orienten.  Man  havde  den  Gang  et  andet  Snit,  men  var 
stærkt  tilhyllet,  og,  hvis  De  ville  kaste  et  Blik  paa  en 
Portrætstatue  fra  den  gode  græske  Tid,  f.  Eks.  paa  So- 
phokles  eller  Æschines  oppe  i  Antiksalen ,  saa  ville  De 
se,  at  en  saadan  mandlig  Figur  var  ganske  anderledes 
tilhyllet  end  nogen  af  os,  og  dog  vidste  den  græske  Konst- 
ner  at  tinde  Formerne,  dog  vidste  han  at  give,  hvad  der 
skulde  gives,  og  forti,  hvad  der  skulde  forties,  saaledes  at 
det  Hele  alligevel  blev  forstaaeligt.  Men  Tingen  er,  at 
vore  Konstnere  leve  for  meget  i  deres  Atelier.  Idet  de 
kæmpe  for  at  give  Formerne,  blive  de  for  afhængige  af 
Modellen.  De  komme  for  sent  til  rigtig  at  blive  for- 
trolige med  Formerne  og  klæbe  hele  deres  Liv  ved  møj- 
sommeligt at  efterligne  dem.  Nutiden  har  lige  saa  godt 
udpræget  sine  forskjellige  Former,  som  Oldtiden  sine.  Vi 
behøve  kun  at  have  læst  lidt  om  Oldtiden  for  at  se,  at 
den  Farve,  som  nu  betegner  Kjøbstadborgeren,  eller  især 
den  Mand,  som  sidder  meget  ved  sin  Pult,  at  selv  den 
Farve  var  ingenlunde  fremmed  for  de  græske  Stæder  og 
for  græsk  Stadsvirksomheds  Liv,  men  fremtræder  ogsaa 
dér  som  vel  betegnende  i  Modsætning  til  det  frie,  friske 
Ungdomsliv  paa  Øvelsespladsen  eller  paa  Landet.  Og, 
som  det  gaar  med  denne  Farve,  saaledes  gaar  det  med 
dem,  der  betegne  Bondemanden,  Fiskeren,  Sømanden, 
Haandværkeren,  den  elegante  Herre;  og  det  Samme  gjæl- 
der  dem,  som  betegne  Pigen  fra  det  Indre  af  Landet  eller 
Pigen  fra  de  lavere  eller  fra  de  højere  Klasser  i  Hoved- 
staden.     Alle    disse    forskjellige    Klasser    ere    saa    stærkt 

individualiserede,  at  man  mangen  en  Gang  blot  ved  at  se 
Hovedet  eller  Hænderne  gjerne  kunde  tegne  hele  det 
Ovrige,  i  det  mindste  Hovedcharakteren. 

Men  Sagen  er,  at  Plastiken  er  selv  i  dette  Øjeblik 
langtfra  frigjort  for  alle  de  besynderlige  Forestillinger  om, 
hvad  Skjønhed  er,  hvad  Skjønhedens  Fordringer  ere  til 
Konstneren  o.  s.  v. ,  og  saaledes  se  vi  i  alle  disse  Ge- 
stalter som  oftest  ikke  Andet  end  mere  eller  mindre  vel 
valgte  og  vel  ræsonnerede  Figurer.  Og  idet  vi  altsaa 
skulle  forestille  os  Livet  i  dets  forskjellige  Tilstande  og 
Stemninger,  saaledes  som  disse  Konstnere  have  opfattet 
det,  maa  vi  nødvendigvis  gjennemgaa  hele  denne  Kreds 
af  »Uskyldighed«,  »den  første  Sorg«,  »Oprigtighed«  og 
hvad  véd  jeg,  hvad  alle  disse  besynderlige  Benævnelser 
ere  paa  unge  Piger  med  en  Due,  snart  grædende,  snart 
trykkende  den  op  til  Brystet,  snart  holdende  Hænderne 
paa  den  ene  Maade,  snart  paa  den  anden  Maade.  Det 
er  næsten  ikke  muligt  at  huske  alt  dette,  og  det  er  endda 
en  Lykke,  at  Konstnerne  ere  forskjellige,  saa  at  man  kan 
sondre  Mac  Dowells  og  en  anden  Billedhuggers  »Pige  med 
Duen«  fra  hinanden,  ellers  vilde  det  løbe  aldeles  i  Et. 
Det  er  et  stort  Held,  naar  en  Konstner  vælger  med  saa- 
megen  Skjønsomhed  og  udfører  sit  Emne  med  saamegen 
Smag,  som  Bissen  har  gjort  i  sin  stille,  halv  drømmende 
»Fiskerdreng  med  Medestangen«.  —  Men  der  er  ogsaa 
andre  besynderlige  Ulykker  eller  hvad  jeg  skal  kalde  det, 
—  der  er  ogsaa  andre  uheldige  Forestillinger,  som  Konst- 
nerne have  at  kæmpe  med,  og  det  er  navnlig  det  store 
Ord  »Betydningen«.  Det  skal  Altsammen  være  saa  be- 
tydningsfuldt. Det  er  ikke  nok  at  fremstille  en  ung,  Hn 
kvindelig  Model,  nej,  det  skal  være  en  fribaaren  Græker- 

inde,  som  føler  hele  Trykket  af  Slaveriet  o.  s.  v.  Men 
hvad  betegner  hende  som  Grækerinde?  Ikke  Charakteren 
eller  Udtrykket  i  Ansigtet,  —  nej,  det  sker  ved,  at  der 
hænges  et  græsk  Klædebon  paa  Pillen  eller  Træstubben 
ved  Siden  af  hende.  Der  er  nu  den  italienske  "Morgen- 
bøn« af  Puttinati  og  den  engelske  »Morgenbøn«  af  Mac 
Dowell;  men  det  er  ganske  sikkert,  at  Ingen  kan  op- 
dage, at  det  er  en  Morgenbøn.  Disse  to  kvindelige  Fi- 
gurer sondre  sig  blot  ved  Skole  og  Konstretning.  Hos 
Mac  Dowell  er  der  virkelig  mere  Inderlighed;  skjøndt 
den  unge  Pige  knæler  paa  en  uheldig  Maade,  idet  navnlig 
Stillingen  af  Benene  slet  ikke  passer,  som  jeg  allerede 
tidligere  har  berørt,  føler  man  dog,  at  det  mere  er  Konst- 
nerens  Hensigt  at  give  noget  Inderligt  og  Varmt  i  Bøn- 
nen, medens  Italieneren  meget  snarere  lægger  an  paa  i 
den  stærke  og  energiske  Bevægelse  at  udtrykke  Heftig- 
heden af  Bønnen.  Naar  den  unge  Pige  hos  Englænderen 
har  en  Slags  Morgendragt  paa,  eller  noget  Linned,  som 
man  gjerne  kan  tænke  sig,  at  hun  har  ligget  med  om 
Natten,  da  har  vel  Konstneren  dermed  søgt  at  vække  en 
Forestilling  om,  at  det  er  Morgen;  men  hvorfor  hun  hos 
Italieneren  er  nøgen,  dog  med  et  Klæde  om  Hofterne,  kan 
Ingen  ane,  ligesaa  lidt  som  hvorfor  det  overhovedet  skal 
kaldes  en  Morgenbøn.  Det  er  slet  ikke  udtrykt.  Hver- 
ken i  Haarets  Charakter  eller  i  selve  Ansigtet,  hvorover 
der  gjerne  kunde  have  været  udbredt  en  vis  Friskhed  og 
Klarhed,  er  der  givet  Nogetsomhelst  til  Antydning  af 
Situationen.  Det  er  kun  en  bedende  Person,  som  Konst- 
neren har  villet  fremstille,  og  i  saa  Henseende  har  Bel- 
gieren Fraikin  været  heldigere,  thi  hans  knælende  kvinde- 
lige Gestalt  angiver   ganske   anderledes,    hvad   han   vilde 

udtrykke.  —  Der  er  ogsaa  denne  skibbrudne  Matrosdreng 
af  Gibson,  og  det  er  ikke  blot  en  Skibbrudden,  det  er 
en  Skibbrudden,  som  endnu  er  paa  Vraget;  han  skal 
langsomt,  minutvis  krepere.  Det  kunne  vi  slet  ikke  se; 
det  Interessante  ligger  blot  i  Titelen.  Der  have  vi  altsaa 
denne  besynderlige,  næsten  altid  sygelige,  ofte  grundfalske 
Bestræbelse  for  at  faa  »Betydning".  Man  maa  ordentlig 
være  glad  ved  at  se,  at  der  er  visse  Konstnere,  som  ikke 
stræbe  derefter,  og  —  de  gjøre  Lykke.  Thomas  Sharp 
f.  Eks.  med  sin  Dreng,  der  ligger  paa  Jorden  og  for- 
modentlig skal  blive  bange  for  et  lille  Firben,  —  det  ér 
en  bekjendt  Statue,  der  er  bleven  berømt  over  hele  Eng- 
land; og  Berlineren  Drakes  Dreng,  som  stirrer  op  fra  sin 
Pude,  er  for  mig  Noget  af  det  Kjæreste  af,  hvad  den 
tyske  Skulptur  havde  leveret,  trods  den  meget  tørre  Ud- 
førelse. 

Men  der  er  en  anden  Side  af  Udstillingen,  jeg  maa 
lade  vederfares  den  Ret,  at  den  tydelig  udviser  en  mere 
eller  mindre  bevidst  Stræben  efter  virkelig  at  give  Cha- 
rakter.  Denne  Stræben  kan  forvilde  sig,  den  kan  gaa  i 
falske  Retninger,  ved  at  ville  give  Betydning  og  paa 
mange  andre  Maader;  men  vi  se  dog  klart,  at  dens  For- 
maal  er  Charakter.  Saaledes  har  Amerikaneren  Stephen- 
son  —  og  det  er  netop  meget  betegnende  —  fremstillet 
en  Indianerhøvding,  som  ligger  dødeligt  saaret;  han  er 
bleven  skudt.  Man  kan  ikke  undlade  herved  at  tænke 
paa  en  anden  Figur,  som  vi  have  fra  en  antik  Haand; 
det  er  en  døende  Barbar,  den  bekjendte  saakaldte  capi- 
tolinske  Fægter.  Den  vil  fængsle  enhver  Beskuer,  som 
har  nogen  Sans.  Men  det  er  netop  det  Interessante  ved 
denne    liggende    Mand ,    som    vi    saa    godt    kjende ,    der 

støtter  sig  paa  den  ene  Haand,  og  hvis  ægte  gennaniske 
eller  keltiske  Ansigt  i  saa  høj  Grad  tiltaler,  at  man  tyde- 
ligt føler,  at  det  er  en  ganske  anden  Nationalitet  end  den, 
der  møder  os  igjennem  de  romerske  og  græske  Statuer, 
eller  igjennem  et  nok  saa  fortræffeligt  østerlandsk  Hoved. 
Denne  Barbar  ligger  paa  den  ene  Haand,  bøjet  forover, 
og  man  kan  virkelig  se  eller  tror  at  kunne  se,  at  om  faa 
Øjeblikke  vil  han  ikke  længer  kunne  holde  sig  oprejst; 
han  vil  ligge  livløs  paa  Jorden.  Men  Stephensons  India- 
ner er  mere  heroisk.  Ja,  se  han  har  faaet  fat  paa  sin  Pil 
ng  synes  at  reflectere  over.  hvis  Pil  det  er,  hvad  den 
kan  have  gjort  o.  s.  v.,  —  ikke  over  Saaret.  Jeg  har 
allerede  erindret  mine  Tilhørere  om  nogle  fra  Udførelsens 
Side  fortræffelige  Arbejder  af  Cordier,  Negerinden  og 
Negeren  fra  Timbuktu.  Jeg  er  overbevist  om,  at  ogsaa 
disse  gaa  ud  fra  en  lignende  Bestræbelse ,  og  her  er  det 
lykkedes  Konstneren  at  give,  hvad  han  vilde.  Naturligvis, 
bliver  en  saadan  Tone  constant,  saa  vil  den  blive  for- 
fejlet og  udtværet,  og  saaledes  har  de  Launitz  ved  Siden 
af  opstillet  et  helt  ethnogratisk  Museum  af  Jøder,  Tyrker, 
Afrikanere,  o.  s.  v. ;  men  hele  hans  Kabinet  vejer  ikke  op 
imod  Cordiers  to  Byster.  —  Fremdeles  have  vi  en  Belgier 
de  Cuyper,  som  har  fremstillet  en  kanadisk  Kvinde.  Naar 
jeg  undtager,  at  Ojet  sidder  lidt  paa  Siden  i  Ansigtet,  er 
det  ikke  muligt  at  opdage  noget  Ejendommeligt  paa  denne 
Figur.  Hun  sørger  ved  sit  Barns  Grav;  hun  staar  der  og 
trykker  Die  ud  af  sit  Bryst.  Men  med  alt  dette  er  det  dog 
ikke  lykkedes  Konstneren  at  give  Sorgen ;  man  ser  mere  en 
vis  Gebærde  eller  en  vis  Bevægelse,  men  man  forstaar  ikke 
det  Hele,   og  Figuren  lader  trods  en  flittig  og  zirlig  Ud- 

førelse,  temmelig  mat,  hvad  der  vistnok  ogsaa  gjælder 
om  selve  Undfangelsen  af  den. 

Men  det  var  ikke  alene,  naar  den  antike  Konst  vilde 
give  Gestalter,  som  traadte  frem  i  deres  nøgne  Former, 
at  den  vidste  at  behandle,  hvad  der  skulde  fremstille  det 
daglige  Liv ,  den  forstod  ogsaa  at  behandle  Klæde- 
dragten. Mine  Tilhørere  have  sikkert  i  al  Fald  set  Af- 
bildninger af  et  Relief,  som  forestiller  en  Mand,  der  har 
bundet  et  ungt  Kid  op  til  et  Træ,  og  er  i  Færd  med  at 
tage  Indvoldene  ud  af  det.  Det  er  en  græsk  Slagter. 
Hvilket  Lune  der  dog  er  i  hele  denne  Fremstilling  !  hvor 
smukt,  hvor  smagfuldt  og  hvor  charakteristisk  dette  Skind 
dog  er  behandlet,  som  Manden  har  om  sig! 

Jeg  er  derved  kommen  til  at  tænke  paa  en  anden 
lille  Gruppe,  som  jeg  tidligere  burde  have  anført  som 
Eksempel  paa,  hvad  jeg  bemærkede,  den  lille  Gruppe 
nemlig,  som  forestiller  en  Satyr,  der  har  faaet  en  Torn  i 
Foden,  medens  en  anden  Satyr  knæler  ved  Siden  af  den 
for  at  faa  Tonen  ud.  Satyren  har  ingen  anden  Hjælp 
end  Fingrene,  som  formodentlig  ikke  ere  vante  til  et  saa- 
dant  Arbejde;  han  trækker  meget  ivrigt,  og  man  ser  An- 
strengelsen, som  dette  uvante  tine  Arbejde  koster,  udtrykt 
i  Ansigtet.  Her  er  et  Lune,  der  fuldkomment  kan  sam- 
menlignes med  Brouwers  bekjendte  Arbejde  i  Miinchen, 
hvor  Chirurgen  skal  tage  Plasteret  af  Bondens  Arm,  og, 
hvor  let  og  nemt  han  tager  paa  det,  saa  jamrer  Bonden 
sig  dog. 

Men  lad  os  vende  tilbage  til  den  Gjenstand,  vi  nys 
forlod.  De  Gamle  vidste  at  behandle  Costumet  paa  den 
frieste  Maade,  de  vidste  at  give  det  selv  med  ganske  faa 
Folder,   de   vidste  at  give  ikke  alene  det  allereleganteste 

og  fineste,  men  ogsaa  det  drojeste  og  tykkeste  Stof.  Og 
have  vi  ikke  den  Glæde  hos  os  i  den  sidste  Tid  at  se, 
at  en  af  vore  Konstatere  ved  at  fremstille  en  dansk  Sol- 
dat har  vidst  ved  Stillingen  af  Benet,  ved  Folderne  i 
Benklæderne,  ved  det  simple  Fald  af  Stridskjortelens 
Folder  om  Hofterne,  at  opnaa  netop  det,  som  passer  sig,  og 
slaaende  at  betegne  Bevægelsen  og  Formen  selv  under 
dette  moderne  Klædebon.  —  Jeg  vil  haabe,  at  den  Tid 
mere  og  mere  maa  forsvinde,  da  man  for  at  finde  et 
smagfuldt  Klædebon,  navnlig  til  unge  fornemme  Personer, 
maa  udpynte  dem,  som  Dronning  Victorias  fire  Børn  ere 
udpyntede  her  paa  Udstillingen.  Det  er  ikke  noget  nyt 
Arbejde,  men  det  har  allerede  været  bekjendt  i  fiere  Aar. 
De  to  største  staa  i  Midten,  de  andre  paa  Siderne.  De 
ere  udklædte  saaledes,  at  den  ene  forestiller  Vinteren, 
den  anden  Sommeren,  den  tredie  Foraaret  og  den  fjerde 
Høsten.  Den  lille  Alfred  staar  der  i  et  Slags  antik- 
moderne Skjorte  med  en  uhyre  Masse  Druer,  og  Prinsen 
af  Wales  har  et  Slags  Hat  paa  Hovedet  og  —  Gud  véd, 
hvad  det  skal  være  —  et  Slags  Kofte  samt  en  Hyrde- 
stav og  en  lille  lodden  Hund  ved  Siden  af  sig.  Det  ser 
pudsigt  ud.  Ja,  netop  fordi  man  er  bleven  saa  uhyre  rig, 
efterat  have  taget  hele  Oldtiden  og  Middelalderen  ogRococo- 
tiden  i  Arv,  gaar  man  hen  og  bærer  sig  saaledes  ad,  som 
f.  Eks.  den  gode  Wolf  fra  Berlin  i  en  Figur,  der  forestiller 
o  die  Unschuld«.  Det  er  en  ung  Pige,  besynderlig  paaklædt,, 
med  Linned,  lange  Ærmer  og  et  Livstykke,  der  er  ud- 
punkteret, og  en  pæn  lille  Taske  hængende  over  Skjørtet; 
og  der  staar  nu  den  søde  Uskyldighed  med  et  lille  Lam, 
som  hun  ser  paa.  Ja,  det  er  virkelig  saa;  man  skulde 
snarere    tro,    at   Lammet   var   sygt,    og    at  hun  saa  vilde 

vide,  hvad  det  fejler;  og  det  var  altsaa  mere  passende, 
at  man  havde  kaldt  hende  »den  omhyggelige  Vogterske « 
eller  noget  Lignende. 

Historien  — -  Middelalderens  og  den  moderne  Tids  —  er, 
som  vi  kunne  vente  det,  fattigt  udstyret,  og  repræsenteres 
blot  ved  Portrætstatuer.  De,  som  kunne  give  Anledning 
til  Bemærkninger,  vil  jeg  maaske  i  Løbet  af  Forelæsningen 
komme  til  at  berøre.  Her  skal  jeg  kun  dvæle  ved  en  af 
de  mest  ansete  Grupper,  udført  af  Nelson,  nemlig  Lord 
Eldon  og  hans  Broder,  idet  jeg  vil  gjøre  opmærksom  paa, 
hvorledes  Konstneren  i  disse  Figurer  har  lagt  an  paa  ved 
Glans,  Glathed  og  Mathed  i  Behandlingen  at  sondre 
imellem  Fødderne,  Klædningen  o.  s.  v.  Dog  kunne  de 
paa  ingen  Maade  sammenlignes  med  Flaxmans  Portræt- 
statue, som  jeg  omtalte  i  forrige  Time.  Tvertimod,  deres 
store  alvorlige  Ansigter  ere  givne  med  Charakter,  men 
med  lidt  for  megen  Stil.  Der  er  andre  Figurer,  som  sna- 
rere skulle  betegne  det  Historiske,  saaledes  som  f.  Eks. 
Richard  Løvehjerte  af  den  franske  Konstner  Marochetti 
eller  Gotfred  af  Bouillon  af  den  meget  ansete  Konstner 
Eugéne  Simonis  i  Bryssel.  Det  er  store  Rytterfigurer; 
Marochettis  noget  elegantere,  den  anden  sværere  og 
mere  klodset.  Hin  løfter  et  Sværd,  denne  en  Fane; 
og  det  berømte  Motiv,  som  Thorvaldsen  skabte  til  Pon- 
vatowskys  Grav,  men  siden  forkastede,  er  her  igjen 
blevet  anvendt  af  Simonis,  men  ikke  heldigt.  Hesten, 
der  holdes  i  slappe  Tøjler,  er  bleven  sky;  men  der  synes 
ikke  at  være  synderlig  Fart  i  det  flamske  Dyr.  Og  i  det 
Hele  taget  kan  jeg  ikke  finde,  at  den  foruden  sit  Omfang 
har  noget  Videre  at  sige.  Naturligvis,  Simonis  Figur  tog 
sig   ganske   anderledes    ud   i    sin   mørke   Broncefarve   paa 

Place  royale  i  Bryssel  end  i  den  matte  Belysning  i  Kry- 
staJ paladsets  lange  Gange.  Det  Samme  var  ogsaa  Tilfælde 
med  Marochettis  Statue  i  fri  Luft. 

Vi  bemærkede  for  et  Øjeblik  siden,  at  Fremstillingen 
af  Livet  med  Hensyn  til  det  Ydre  sluttede  sig  paa  mang- 
foldige Maader  til  den  antike  Konst.  Vi  kunne  altsaa 
begribe,  at  det  vilde  være  højst  rimeligt,  at  der  maatte 
tindes  en  Mængde  Konstværker  her  ved  denne  Lejlighed, 
som  dvælede  ved  de  antike  Forestillinger,  og  af  de  Fi- 
gurer, de  Relieffer,  som  dreje  sig  om  Scener  af  den  an- 
tike Historie  og  de  antike  Sagn,  er  Antallet  virkelig  lige 
saa  stort  som  af  dem,  der  fremstille  Portræter. 

Naar  vi  nu  her  kaste  Blikket  paa  denne  lange  Række 
af  antike  Gjenstaude,  opdage  vi  snart,  at  det  Behage- 
lige har  Overvægten;  det  se  vi  ved  at  optælle  Antallet 
af  Cupido-  og  Amorfigurerne,  Venus-  og  Bacchantinde- 
tigurerne,  Figurer  af  yndige  Personer,  som  af  badende 
Nympher,  af  Danserinder,  der  hvile  efter  Dansen,  o.  s.  v. 
Costumet  viser,  at  de  ere  antike,  og,  ser  man  paa  Per- 
sonerne, saa  ere  de  moderne.  Men,  tage  vi  hele  denne 
'  Suite  af  Figurer,  faa  vi  henimod  Halvdelen,  i  det  mindste 
langt  over  en  Trediedel,  af  det  udstillede  Antal,  og  der 
er  virkelig  i  hele  denne  lange,  store  Klasse  saa  Lidt,  som 
har  Interesse,  skjøndt  der  dog  kan  være  enkelte  Ting, 
som  fortjene  Opmærksomhed,  f.  Eks.  af  Foley,  en  yngre 
Billedhugger,  der  fra  Flidens  Side  er  en  af  de  hæderligste 
engelske  Konstnere,  som  for  en  7  å  8  Aar  siden  har 
fremstillet  Ino,  som  ligger  udstrakt  paa  Jordsmonnet  med 
den  lille  Baechus;  hun  holder  en  Vindrueklasse  op,  som 
Barnet  strækker  sine  smaa  Arme  ud  efter.  Denne  Figur 
er  udført  i  Marmor  02  staar  i  den  elegante  store  Salon  i 

Lord  Ellesmeres  nye  Palæ.  Man  kan  ikke  negte,  at  den 
virkelig  er  zirligt  og  omhyggeligt  udført;  hvorvidt  denne 
Fremstilling  af  Ino  for  Resten  er  heldigt  valgt,  hvorvidt 
vi  ikke  snarere  maa  tænke  paa  en  af  de  sædvanlige  Nym- 
pher,  der  omgave  Bacchus,  er  noget  Andet;  det,  tror  jeg, 
der  kunde  rejses  Spørgsmaal  om.  —  Blandt  det  ikke  ringe 
Antal  Amoriner,  vi  se  paa  Udstillingen  er  der  en,  som 
især  fængsler  vort  Øje,  fordi  den  minder  os  om  en  ganske 
anden.  Naar  vi  gaa  hen  i  Thorvaldsens  Museum,  ville 
vi  der  imellem  flere  let  henkastede  Skizzer  finde  en  Amor 
med  en  Rose.     Det  er  denne  samme  Amor,  som  Jennings 

—  den  yngre  Jennings,  Søn  af  den  Mand,  der  er  fortjent 
ved  at  gjøre  Parthenons  Arbejder  berømte  over  hele  Evropa, 

—  her  har  fremstillet.  Og  det  er  virkelig  en  Sandhed, 
at  midt  imellem  alle  de  Motiver,  som  vi  se  rundt  omkring 
os,  indtager  denne  Amor  en  fremragende  Plads  netop  ved 
den  Friskhed  og  Uskyldighed,  der  gaar  igjennem  Motivet. 
Den  anføres  at  skulle  forestille  Amor,  der  efter  en  Ode  af 
Sappho  beder  Zeus  om,  at  Rosen  maatte  blive  den  smuk- 
keste Blomst.  Her  er  ikke  Tale  om  en  Efterligning  af 
Thorvaldsens  Relief,  som  forestiller  det  samme  Emne,  hvor 
Amor  træder  hen  for  Zeus  og  Hera  med  Rosen,  men 
kun  om  en  Gjenklang  af  disse  yndige  Smaafremstil- 
linger,  som  betegne  Thorvaldsens  sidste  Levetid.  Jeg 
anser  det  ingenlunde  for  et  Plagiat,  men  tvertimod  for 
en  ægte  konstnerisk  Bestræbelse  for  fuldstændigere  at 
gjennemføre  denne  saa  skjønt  og  aandrigt  antydede  Tanke. 
Jeg  tror  dog,  at  Udførelsen  neppe  svarer  til  samme;  men 
det  glæder  mig,  gjennem  denne  Udførelse  paa  anden  Haand, 
at  se  vor  Landsmands  Tanke  træde  saa  betydningsfuld 
frem,    skjøndt    der   maaske    var   meget    Faa,    som    anede 

Slægtskabet  mellem  denne  Figur  og  Thorvaldsens.  —  Da 
man  nu  i  Reglen  ikke  længere  skyder  med  Bue,  maa  jeg 
maaske  ogsaa  anføre  en  Bueskytte,  en  Ørnedræber,  af 
Mac  Dowell  mellem  de  antike  Fremstillinger.  Jeg  skulde 
ikke  nævne  denne,  som  ikke  hører  til  de  fortrinlige  — 
der  er  en  overdentlig  forceret  Stræben  deri  —  men  der 
er  en  Historie  fortalt  i  den:  Ørnen  har  røvet  et  Kid  fra 
en  ung  Jæger,  og  denne  har  skudt  Ørnen;  Lammet  har 
den  maattet  slippe,  men  Liget  af  det  ligger  ved  Skyttens 
Fod.  Og  der  er  desuden  en  anden  Omstændighed  derved, 
som  er  højst  interessant.  Denne  Figur  er  bleven  støbt  i 
det  berømte  Coalbrooke  Dale  Støberi,  og  den  staar  ved 
Siden  af  Foleys  Yngling  ved  Bækken,  men  den  er  nok 
en  Gang  gjentagen,  for  at  den  skulde  faa  sin  fulde  Be- 
tydning; man  skulde  virkelig  forstaa  Historien,  der  var 
for  svagt  antydet  i  Figuren.  Jeg  haaber,  at  Konstneren 
er  uskyldig  deri ,  men  det  er  et  Curiosum,  som  har  fæng- 
slet Mange,  og  som  ikke  maa  forbigaaes.  Der  var  i  det 
samme  Støberi  udført  et  Slags  stort  Havehus,  saa  stort 
som  denne  Stue  eller  større,  i  støbt  Jern.  Det  dannedes 
af  Grene,  som  sammenflette  sig  i  en  Hvælving  foroven; 
midt  i  denne  Pavillon  stod  Ørnedræberen,  og  op  under 
Grenene  var  fastgjort  en  Ørn;  i  denne  stak  Pilen;  og  saa- 
ledes  havde  man  det  Interessante  at  se  det  slaaende  Mo- 
ment, hvor  Ørnen  flyver  med  Pilen  i  Brystet,  og  Histo- 
rien var  altsaa  fortalt  fuldt  ud. 

Forlade  vi  denne  store  Halvdel  af  yndige  Gjenstande 
fra  den  antike  Verden,  komme  vi  til  en  anden  Kreds, 
som  vi  maaske  ville  finde  mindre  tilfredsstillende;  men 
der  er  dog  enkelte  Figurer  her,  som  fortjene  Opmærksom- 
hed.     Der    er   f.  Eks.    Franskmanden   Lequesne    —    for- 


351 

skjellig  fra  Lechesne,  der  har  fremstillet  Hunden  og  Bar- 
net og  Ørnen,  der  har  røvet  Barnet  fra  Moderen.  Lequesne 
har  valgt  at  fremstille  en  ung  Faun,  en  legemsstor  Fi- 
gur i  Bronce,  dygtigt  gjennemført.  Faunen  spiller  paa 
Flojte,  saaledes  som  man  endnu  den  Dag  i  Dag  kan  se 
en  enkelt  Hyrdedreng  paa  Sicilien,  og  danser  paa  en  Sæk. 
Forestillingen  var  vistnok  fremmed  for  den  største  Del  af 
Publikum;  men  det  er  en  yndet  antik  Forestilling,  som 
gik  ud  fra  de  bacchiske  Lege,  hvor  man  opblæste  Sække, 
som  bleve  besmurte  med  Olie,  og  paa  disse  skulde  de 
unge  Folk  nu  danse  og  blæse  paa  Fløjte;  faldt  de,  var 
der  Anledning  til  uhyre  Latter  og  ogsaa  til  Klaps;  vi 
have  saaledes  et  smukt  Relief  som  fremstiller  en  saadan 
stakkels  Synder,  der  faar  Stribs  af  Remmen,  fordi  han 
faldt.  Men  fra  munter  Spøg  gik  det  over  til  at  blive 
sceniske  Fremstillinger,  og  i  det  mere  prosaiske  Rom  saa' 
man  saadanne  Sager  udførte  som  Konster  paa  Theatret. 
Det  er  altsaa  en  saadan  Figur,  vi  her  se,  og  den  er,  som 
sagt,  dygtigt  gjennemført.  Skulde  jeg  sige  noget  Videre, 
vilde  jeg  blot  bemærke,  at  selv  om  den  var  bleven  for- 
staaet  af  det  store  Publikum,  vilde  man  maaske  endda 
ikke  have  fundet,  at  denne  Figur  interesserede  tilstrække- 
lig til  at  fængsle  Øjet  ret  længe;  thi  Lunet  manglede. 
Det  er  ikke  engang  den  egentlige  Landbocharakter,  ikke 
den  faste,  kjødrige,  drøje  Bonde  eller  Faun  eller  Satyr  — 
thi  det  kommer  her  ud  paa  Et  —  men  det  er  snarere  et 
Slags  muskuløs  Fegter,  der  her  er  fremstillet.  Og  dertil 
kommer,  at  i  det  mindste  i  de  Fremstillinger,  vi  have  til- 
bage i  Gemmer,  i  Relieffer  o.  s.  v.,  finde  vi,  at  det  ko- 
miske Moment,  Glidningen,  Faldningen,  Styrtningen,  Lat- 
teren,  træder  frem;    her  derimod   se   vi  ikke  Andet  end 

denne  store,  muskelstærke  Figur,  der  trods  sin  dygtige 
Gjennemførelse  mangler  altfor  meget  Lune  og  Livlighed 
til  at  blive  interessant.  Den  har  for  Resten  vundet  megen 
Anerkjendelse  paa  Udstillingen  i  Paris,  hvor  den  stod, 
førend  den  kom  til  London. 

Skulde  jeg  endnu  nævne  nogen  Figur  i  dette  Afsnit, 
saa  skulde  det  hverken  blive  Prometheus  eller  Pluto,  der 
bortfører  Proserpina,  men  Bissens  Orestes,  og  det  af  to 
Grunde,  dels  fordi  denne  Fremstilling  kan  tjene  til  Com- 
mentar  over  og  Sammenligning  med  en  anden  Fremstil- 
ling, som  vi  straks  skulde  berøre,  og  dels  fordi  denne 
Figur  indtog  en  overordentlig  hæderlig  Plads  paa  Udstil- 
lingen. Da  jeg  frygter  for,  at  en  stor  Del  af  mine  Til- 
hørere ikke  kjender  den,  skal  jeg  tillade  mig  at  give  en 
kort  Beskrivelse  af  den  ligesom  af  Jerichaus  Jæger,  der 
forsvarer  sig  imod  Pantherens  Angreb.  Altsaa,  Bissen 
har  valgt  det  Moment  af  den  berømte  Tragedie  af  Æschy- 
lus,  »Gravofferbringerne« ,  hvor  Orestes  har  fuldbyrdet 
Mordet  paa  Ægisth  og  siden  paa  sin  egen  Moder  Kly- 
temnestra,  og  kommer  frem  og  beretter  Folket  det,  angiver 
Grunden  til  sin  Handlemaade  og  tillige  fortæller,  at  han 
var  tvungen  til  at  gjøre  det,  idet  Loxias,  Guden  i  Delphi, 
havde  sagt,  han  skulde  gjøre  det,  ellers  vilde  navnløse 
Kvaler  ramme  ham.  Men  man  føler,  at  der  endnu  be- 
væger sig  noget  Andet  i  ham.  Han  har  Uro,  han  er 
uden  Hvile;  han  siger:  »derfor  kunne  I  ogsaa  se,  jeg 
kommer  her  med  Kranse  og  med  Grene;  thi  nu  gaar  jeg 
lige  hen  til  Loxias's  hellige  Sten  for  at  blive  udsonet.« 
Og  Folket  bifalder  hans  Gjerning;  det  mener,  at  han  har 
handlet,  som  han  burde.  Men  i  det  Øjeblik  ser  Folket, 
at  Manden   stirrer  hen   i   den   tomme  Luft,    uden    at    de 

kunne  opdage  Noget,  og  dog  har  Orestes  allerede  faaet  Øje 
paa  Moderens  Furier,  som  komme  og  forfølge  ham;  og, 
idet  han  i  disse  faa,  men  dejlige,  indholdsrige  Vers  skil- 
drer dem,  vil  Folket  ikke  tro  ham,  thi  de  kunne  ikke  se 
dem.  Men  han  bliver  ved,  og  Folket  finder  det  forunder- 
ligt, at  Furierne  allerede  nu  skulde  være  der:  »Du  kom- 
mer jo  saa  godt  som  med  Hænderne  dryppende  af  Blodet, 
Du  har  jo  nylig  fuldbyrdet  Mordet«,  siger  det;  men  han 
ser  dem  med  Slanger  og  Fakler;  han  kan  ikke  blive  der 
længere,  han  styrter  afsted.  Se,  det  er  det  Moment, 
Bissen  har  valgt,  det  Øjeblik,  da  han  med  løftet  Sværd 
vender  sig  om,  og  Blikket  stirrer  paa  de  forfærdelige 
Jægerinder,  som  forfølge  ham.  Alt  i  hele  Bevægelsen 
tyder  uimodstaaelig  fremad;  der  er  kun  en  eneste  Del  af 
hans  Legeme,  som  er  vendt  tilbage,  det  er  Øjet;  det  kan 
ikke  slippe  det  forfærdelige  Syn,  medens  Kroppen,  trod- 
sende alt  Andet,  iler  frem  med  den  højeste  Energi.  Det 
er  netop  lykkedes  Bissen  i  høj  Grad  at  give  denne  vold- 
somme, instinktagtige  Fremtrængen. 

Den  Figur  jeg  omtalte,  som  jeg  kunde  have  Lyst  til 
at  sammenligne  med  Orestes,  det  er  Cain  af  Jehotte,  Cain, 
som  er  forbandet  af  Herren,  og  som  ogsaa  skulde  føle  sig 
urolig,  uden  Hvile  paa  Jorden.  Det  er  interessant  at  se 
denne  Cain  og  Orestes  sammenstillede.  Den  Ene  bærer  sin 
Brøde,  fordi  han  virkelig  har  begaaet  en  Skyld  imod  Her- 
rens eget  Raad;  Jehovah  havde  allerede  formanet  ham: 
•  tag  Dig  i  Agt? o  og  han  havde  dog  ikke  alene  dræbt 
Broderen,  men  han  havde  ogsaa  nægtet  det.  »Skal  jeg 
passe  paa  min  Broder?«  sagde  han  trodsig  til  Herren, 
da  han  spurgte  ham  om,  hvor  han  var.  Den  Anden, 
Orestes,  har  været  tvungen  af  Guddommen  til  at  fuldføre 

en  Daad,  som  Menneskene  med  Rette  maa  anse  for  grue- 
lig, han  havde  maattet  myrde  sin  egen  Moder,  fordi  Fa- 
deren var  bleven  saa  forfærdelig  krænket  af  hende.  Men 
i  ét  Punkt  falde  de  alligevel  sammen.  Saa  ejendommelig 
og  herlig  Orestes  staar  i  Modsætning  til  Cain,  kan  han 
dog  ikke  undgaa  Moderens  Furier.  Han  er  altsaa  ogsaa 
urolig,  ustadig  paa  Jorden,  han  maa  ile  afsted,  langt  bort, 
for  at  faa  Hvile,  ligesom  Cain  maatte;  men  netop  dette 
forfærdelig  Urolige,  dette  Fremadstræbende,  uimodstaaeligt 
Fremadstræbende,  som  findes  i  Bissens  Orestes,  det  er 
omvendt  i  Jehottes  Cain  forvandlet  til  noget  Satanisk: 
han  gror  fast  i  Jorden;  og  denne  svære,  kjødrige,  muskel- 
stærke Mand  —  thi  her  have  vi  igjen  en  flamsk  Konst- 
ner  —  hvis  Haar  rejser  sig  som  Børster  i  Vejret,  som 
spiler  Øjne,  Mund  og  Alt  op,  og  slaar  op  med  Armene, 
han  staar  og  stirrer,  som  om  et  Spøgelse  viste  sig  for 
ham ;  denne  krampagtige  Rædsel  er  netop  det  mest  Mod- 
satte af  hvad  der  betegnes  i  det  gamle  Testamentes  Skil- 
dring. Denne  Cain  er  ikke  den  Landflygtige,  det  er  en 
moderne  Skuespiller,  det  er  en  moderne  Rædsel,  vi  se 
for  os,  men  ikke  Abels  Morder.  Xetop  den  Maade,  hvor- 
paa  Bissen  har  behandlet  Orestes,  maatte  man  ønske  her 
havde  foresvævet  den  belgiske  Konstner,  i  Overensstem- 
melse med  Gjenstanden. 

Naar  vi  gaa  over  fra  den  antike  Mythologi,  komme 
vi  nærmest  til  saadanne  Gjenstande,  som  knytte  sig  til 
det  gamle  og  det  nye  Testamente.  Vi  tage  det  gamle 
Testamente  først.  Jeg  gjorde  før  den  Bemærkning,  at, 
naar  vi  gjennemgik  hele  Listen  af  Gjenstande,  der  vare 
valgte  af  den  antike  Sagnkreds,  saa  fandt  vi  en  Mængde 

behagelige  Gjenstande;  det  Behagelige  var  saa  at  sige  det 
Overvejende.  Det  er  omvendt  ved  det  gamle  Testamente. 
Vi  have  et  langt  mindre  Antal,  omtrent  en  Trediedel; 
men  vi  se,  at  Lysten  til  at  dvæle  ved  det  Forlærde 
lige  og  sørgeligt  Slaaende  er  overvejende.  Vi  finde  Abels 
Mord  3 — 4  Gange  fremstillet,  Cains  Forbandelse  tre  Gange, 
Ismael  med  Moderen  smægtende  i  Ørkenen  3  Gange;  vi 
finde  Syndefaldet,  dels  med  det  nærmest  foregaaende  Mo- 
ment dels  med  Sorgen  derover,  flere  Gange  fremstillet; 
vi  finde  endelig  Gjenstande,  som  man  skulde  forundre  sig 
over  vare  valgte.  Der  er  f.  Eks.  en  rørende  Historie  for- 
talt i  anden  Samuels  Bog  mod  Slutningen,  hvorledes  David 
overgiver  to  af  Sauls  Sønner  tilligemed  flere  andre  af 
Satils  Slægt  til  Gibeoniterne,  som  hænge  dem,  hvorledes 
Moderen  Rizpah  udbreder  et  Klæde  over  de  Hængende 
for  at  dække  dem  imod  Solen,  mod  Insekter,  Fugle  o.  s.  v., 
og  hvorledes  denne  moderlige  Udholdenhed  bevæger  David, 
saa  det  ender  med,  at  han  lader  dem  og  de  andre  Dræbte 
begrave.  Her  have  vi  nu  Titelen:  ■•  Rizpah  med  sine  Børn«. 
Det  forestiller  en  kvindelig  Figur  med  Børn  hos  sig,  men 
uden  at  det  mest  Betegnende,  som  ogsaa  vanskelig  skal 
kunne  gjengives  i  en  saadan  Gruppe,  paa  nogen  Maade 
er  ant\det.  —  Det,  som  hyppigst  er  fremstillet,  det  er 
Eva.  En  yndet  Konstner  i  England  har  for  ikke  mange 
Aar  siden  fremstillet  to  Evaer,  som  vandt  meget  Bifald. 
Paa  denne  Udstilling  have  ri  otte  Evaer,  som  ere  udførte 
af  Konstnere  af  alle  Nationer:  der  er  Engellænderne 
Hughes,  Stephens,  Mac  Dowell,  Franskmanden  Etex,  Italie- 
neren Rafael  Monti,  Belgieren  van  der  Yen,  og  en  Dan- 
sker Jerichau;  De  se  altsaa,  at  det  hører  med  til  Tidens 
betegnende  Gjenstande.     Kun  én  Gang  er  Eva  her  frem- 

stillet  som  den  sig  halvt  ubevidste  Kvinde ,  nemlig  af 
Mac  Dowell,  der  viser  os  hende  staaende  i  en  drømmende 
Stilling;  ellers  drejer  Alting  sig  om  Slangen  eller  om 
Virkningerne  af  dens  Fristelse.  Stephens'  Gruppe  er 
næsten  kolossal,  og,  naar  man  ser  denne  Dæmon,  hvor- 
ledes han  hvisker  hende  onde  Tanker  i  Øret  —  hun  lig- 
ger og  slumrer  foran  —  saa  tænker  man  paa  Correggios 
Billede  i  Paris  af  Antiope,  der  belures  af  Zeus  som  Satyr.  - 
Men  Emnet  fremstilles  ogsaa  mere  overensstemmende  med 
den  bibelske  Fortælling,  og  her  maa  jeg  først  og  frem- 
mest anføre  Belgieren  van  der  Ven.  Hans  Figur,  som 
jeg  har  set  udført  i  Marmor  i  Bryssel,  er  halv  liggende 
og  halv  siddende.  Ser  man  paa  Hovedet,  paa  Haaret, 
dette  fint  krusede  Haar  ikke  snoet  i  Lokker,  men  saa- 
ledes  som  man  ofte  ser  brunt  og  blond  Haar  slynge 
sig  i  uendelig  fine  Kruser;  ser  man  paa  Øjet,  Næsen 
o.  s.  v.,  kommer  man  uimodstaaeligt  til  at  tænke  paa  den 
Typus  af  Ansigter,  som  man  kan  tinde  i  den  majlandske 
Malerskole  —  jeg  véd  ikke,  om  Konstneren  har  været  i 
Majland  —  men  det  glemmer  man  snart  over  Fremstil- 
lingen selv.  Hun  peger  med  Haanden  opad,  altsaa  for- 
modentlig til  det  uheldsvangre  Træ,  men  Øjet  sænker  sig 
nedad,  thi  Forføreren  er  ved  Siden  af  hende,  men  denne 
Gang  ikke  som  Dæmon;  det  er  en  pæn,  net  Slange,  oven- 
ikjøbet  med  et  Æble  i  Munden.  Slangen  bruger  ingen 
anden  Overtalelse  her  end  selve  Æblet;  det  er  i  alt  Fald 
heldigt  valgt,  thi  den  kan  med  Æblet  i  Munden  aaben- 
bart  ikke  give  en  Lyd  fra  sig ;  altsaa  Alt  hvad  Eva  spør- 
ger om,  vil  den  besvare  med  yndige  Bevægelser  med  Ho- 
vedet og  med  at  vise  Æblet,  som  ser  saa  dejligt  ud  — 
det  er  den  bedste  Overtalelse;  hun  tager  det  ganske  sik- 

kert.  —  Jeg  har  tidligere  talt  om  Montis  Eva;  jeg  maa  an- 
føre Jerichaus.  Ogsaa  Jerichau  har  taget  Sagen  alvorligere ; 
men  jeg  kan  ikke  gjøre  ved,  at  jeg  paa  hans  Gruppe  maa 
anvende  det  Samme,  som  jeg  maatte  anvende  paa  flere 
Behandlinger  af  dette  Emne  —  tildels  er  dette  foranlediget 
ved  Milton  —  det  nemlig,  at  Sagen  er  tagen  altfor  al- 
vorligt, der  er  for  megen  Refleksion;  hele  denne  yndige, 
dejlige  Skildring  i  første  Mosebog  bliver  saa  tung,  saa 
besynderligt  refleksionsfuld,  at  man  kommer  hen  i  meget 
senere,  moderne  Tider.  Dette  besynderligt  Barnlige,  Uskyl- 
dige, Uerfarne,  som  gaar  igjennem  Fortællingen  i  Genesis, 
er  borte  indtil  det  Alleryderste.  Det  er  ikke  det  uskyldige, 
uerfarne  Par,  som  nok  kan  sættes  i  Bevægelse  ved  Trusel 
om  Død,  Arbejde,  Lidelse  o.  s.  v. ,  men  hvis  Smerte  og 
Glæde  maa  være  som  Barnets,  der  endnu  ikke  har  prøvet, 
hvad  det  egentlig  vil  sige.  Nej,  det  er  en  meget  senere 
Alder,  som  tilfulde  kj ender,  hvad  det  vil  sige  at  være 
jaget  ud  af  Paradis  og  af  Jorden  forbandet.  Vil  man 
bemærke:  »ja,  men  det  har  Konstneren  Lov  til  at  gjøre; 
det  maa  staa  ham  frit  for  at  behandle  et  saadant  Stof 
saaledes,  at  han  faar  den  største  Fylde  frem«,  saa  siger 
jeg:  »vel,  det  har  jeg  Intet  imod;  men  Konstneren  skal 
ikke  paa  den  Maade  sætte  sit  Stof  paa  Skruer,  at  han 
derved  griber  over  i  Nuancer,  der  ere  ejendommelige  for 
andre  Emner«.  Og  vi  have  netop  en  overordentlig  dejlig 
kvindelige  Nuance  i  den  bodfærdige  Magdalene,  der  tyer 
ud  i  Ørkenen,  som  overvinder  hele  sin  Syndighed,  som 
fortaber  sig  i  at  granske,  haabe,  længes,  ængstes.  Denne 
Magdalene,  der  det  ene  Øjeblik  føler  sin  Synd,  det  andet 
Øjeblik  haaber  o.  s.  v. ,  maa  ikke  i  saadanne  Momenter, 
hvor   hun    rigtig  dvæler  ved  sit  eget  Fald,   fortrænges   af 

den  barnlige,  dejlige  Eva,  som  staar  i  et  ganske  andet 
Lys  og  Betydning  end  Magdalene;  og  unegtelig  strejfer 
denne  modernere  Maade  at  fremstille  Eva  paa  stærkt 
over  i  hele  den  reflecterende  Region,  hvor  egentlig  Mag- 
dalene hører  hjemme.  Det  er  ogsaa  interessant  at  lægge 
Mærke  til,  at,  hvor  vi  fra  Konstens  skjønneste  Periode 
finde  Adam  og  Eva  behandlede,  finde  vi  altid  Historien 
fremstillet  paa  det  Allersimpleste;  denne  Refleksion  er 
aldeles  borte;  man  føler  Parrets  Underdanighed  for  Jeho- 
vah,  dets  Skamfuldhed  og  bitre  Anger,  men  paa  barnlig 
Manér;  dets  Sorg  over  Uddrivelsen  af  Paradisets  Have, 
og  umiddelbart  ovenpaa  det  idylliske  Liv,  hvor  Eva  plejer 
sine  Børn,  og  Adam  i  sit  Ansigts  Sved  dyrker  sin  Jord. 
—  Ogsaa  et  af  disse  Momenter  er  valgt.  Etex  har  valgt 
Eva  med  begge  Børnene  efter  Udjageisen  af  Paradis;  men 
det  er  snurrigt  nok,  hvor  han  i  alle  sine  Præstationer  — 
det  gjælder  ogsaa  om  hans  Damalis,  der  trækker  en  Torn 
ud  af  Foden  —  gjør  sig  Umage  for  at  fortrænge  Begrebet 
om  den  franske  Zirlighed  og  Pyntelighed  og  give  os  noget 
Tungt,  Svært,  Sammenknuget  i  alle  Henseender.  Eva 
sidder  paa  et  Klippestykke  og  trykker  begge  Børnene  i 
sine  Arme,  som  hun  tillige  har  slynget  om  det  højre  Ben, 
som  hun  løfter  i  Vejret:  et  bekjendt  Motiv  for  at  frem- 
stille dyb  Sorg  i  den  antike  Verden.  Saaledes  knuger 
hun  sit  højre  Ben  og  Børnene  op  til  sig,  og  det  Hele 
bliver  en  Klump,  som  mangler  alt  Liv.  —  Det  dejlige, 
idylliske  Moment  i  det  gamle  Testamente  har  ikke  tiltalt 
Mange.  En  Gruppe  af  Rachel  og  Jacob  er  ikke  betydelig, 
og  en  anden  af  Abel  og  Thirza  ikke  bedre.  Hele  denne 
smukke  Side  af  det  gamle  Testamente,    som    er   saa    rig 

og    forholdsvis    lidt   berørt   af  Konstnerne,    er    ikke    be- 
handlet. 

Gaa  vi  over  ti!  Gjenstande,  hentede  fra  det  nye 
Testamente,  da  finde  vi  der  en  Del  Crucifikser;  af  dem 
er  det  største  i  Træ  legemsstort,  og  det  smukkeste 
er  af  en  Belgier;  det  er  zirligt  og  yndigt  udskaaret; 
men  det  er  i  Behandlingen  med  Kniven,  at  den  største 
Interesse  ligger.  —  Frelserens  Hoved  er  flere  Gange  frem- 
stillet, bedst  af  Lemaire.  —  Derimod  se  vi  en  anden 
Figur  træde  frem,  som  synes  at  have  vakt  baade  den 
engelske  og  franske  Interesse  i  høj  Grad,  nemlig  Erke- 
englen  Michael  i  Kamp  med  Djævelen,  idet  han  har  faaet 
denne  under  sig.  Den  franske  Behandler  af  dette  Emne 
er  Jean  Baptist  du  Seigneur,  der  tidligere  har  udført 
christelige  Gjenstande  omtrent  i  samme  Stil,  som  vi  se  i 
Skulpturer  fra  det  14de  og  15de  Aarhundrede.  Jeg  vil 
helst  dvæle  ved  denne  Fremstilling  af  du  Seigneur,  skjøndt 
Stephens'  ogsaa  er  betydelig.  Du  Seigneur  viser  os  alt- 
saa  Michael  aldeles  ungdommelig,  som  en  ung  Pige  i  et 
Slags  lange  Klæder;  og  denne  lille  zirlige  Figur  staar  nu 
bydende,  og  en  uhyre  Djævel  krympei  sig  under  hans 
Fødder;  en  saa  uhyre  Djævel,  som,  efter  den  fysiske  Kraft 
at  dømme,  maatte  som  Ingenting  kunne  overvinde  den  lille 
Engel.  Djævelen  er  aldeles  bleven  behandlet  paa  denne 
fantastiske  Maade,  som  de  dæmoniske  Væsener  og  Men- 
nesker, som  vi  saa  ofte  se  paa  Bygninger  fra  Middel- 
alderen. Han  har  et  grumme  stygt  Ansigt,  Horn,  store 
Øren,  stridt  Skjæg;  men  hvad  jeg  ikke  kunde  blive  klog 
paa,  det  var,  hvorfor  han  gjorde  den  samme  Gebærde, 
som  man  vilde  gjøre,  hvis  man  fik  en  Slurk  sur  Eddike 
i  Stedet   for  Honning   i   Munden    eller   bed   i   et   umodent 

Æble.  Denne  forfærdelige  Trækken  af  Munden  helt  op 
til  Ørerne  har  noget  besynderligt  Komisk  ved  sig;  det  er, 
som  om  det  ikke  var  Djævelen,  der  følte  sig  tilintetgjort, 
men  snarere  Michael,  og  som  om  Djævelen  blot  ærgrede 
sig  og  tænkte  paa,  om  det  ikke  skulde  lykkes  ham  en 
anden  Gang  at  gjøre  det  bedre,  eller  som  om  det  kunde 
være  et  Slags  Leg,  der  gik  for  sig,  der  vel  drillede  og 
pinte,  men  ikke  havde  nogen  videre  Betydning. 

Naar  vi  betragte  denne  store  Gruppe,  blive  vi  opmærk- 
somme paa,  at  hele  Foredragsmaaden,  det  vil  sige,  hele 
Maaden  at  beklæde,  at  forestille  sig  Dæmonen  paa  o.  s.  v.  er 
Noget  som  Konstneren  har  hentet  andetsteds  fra;  det  er 
Noget,  som  er  gaaet  op  for  ham  ved  at  se  paa  den  middel- 
alderlige Skulptur.  Det  er  det,  jeg  vil  bede  mine  Tilhørere 
lægge  Mærke  til.  Vi  have  jo  talt  om,  hvorledes  den  an- 
tike  Konst  har  paa  mange  Maader  gjennem  sit  Ydre 
fængslet  Konstneren.  Vi  skulle  nu  ogsaa  se  et  Par  Prø- 
ver paa,  at  Middelalderens  Konst,  at  den  christelige  Konst 
—  saaledes  kalder  man  den,  fordi  den  især  har  behandlet 
kirkelige  Gjenstande  —  ogsaa  har  tiltrukket  sig  Opmærk- 
somheden og  gjennem  sit  Ydre  ligeledes  har  fængslet 
Konstnerne,  der  have  forsøgt  at  fremstille  noget  Lignende. 
Til  denne  Klasse  henhører  du  Seigneurs  Michael  og  Djæ- 
velen; men  vi  kunne  se  det  endnu  stærkere  i  Prædike- 
stolen af  Flamlænderen  Charles  Geerts  i  Lowen.  Det  er 
en  smuk  Tanke,  der  gaar  igjennem  den;  der  er  en  rigtig 
figurlig  Sammenstilling  deri.  Det  bethlemitiske  Børnemord 
er  i  det  Hele  behandlet  tre  Gange;  vi  se,  at  ogsaa  i 
det  nye  Testamente  har  det  Rædselsfulde  fortrinsvis  vakt 
Konstnernes  Opmærksomhed;  men  Geerts  har  givet  en 
meget  smuk  Opfattelse,  som  dog  drejer  sig  om  det  Samme. 

Mine  Tilhørere  vide,  at  de  første  Martyrer  for  Christus 
efter  den  katholske  Kirkes  Forestilling  ere  Børnene  i 
Bethlehem;  som  Martyrer  gaa  de  umiddelbart  ind  i  Pa- 
radis. Konstneren  har  altsaa  componeret  en  stigende 
Gruppe,  saaledes  at  nederst  en  bedrøvet  Moder  knæler, 
som  har  mistet  sit  Barn,  medens  Englen  staar  trøstende 
ved  hendes  Side;  oven  over  se  vi  andre  Engle  stige  højere 
og  højere  op,  idet  de  bære  de  uskyldige  Smaabørn  op  til 
Himlen.  Der  er  noget  meget  Smukt  deri,  fordi  det  er 
saa  dybt  følt.  Jeg  finder,  at  den  Maade,  hvorpaa  Konst- 
neren benytter  den  sørgende  Moder  nederst  til  rigtig  at 
forklare  det  Hele,  til  at  give  denne  dybe,  vemodige  Tone, 
hvorpaa  der  bestandigt  følger  skjønnere,  dejligere,  klarere 
og  renere  Toner,  er  meget  smuk.  Men  det  er  skaaret  i 
Egetræ,  og  man  kan  ikke  forlange  den  Udførelse,  som  i 
Marmor  eller  Bronce.  Hvorfor  har  Konstneren  mon  troet 
at  maatte  give  Englene  den  samme  Slags  Beklædning,  som 
vi  finde  i  nederlandske  Billedsniderier  fra  Enden  af  det 
15de  Aarhundrede,  disse  snurrige  conventionelle  Vinger, 
disse  lange  Chorkaaber  o.  s.  v. ,  som  findes  der?  —  Vi 
have  Maria  syv  Gange  fremstillet,  som  oftest  som  Bryst- 
billede —  jeg  taler  her  blot  om  de  betydelige  Figurer  — 
siddende  med  Barnet,  f.  Eks.  af  Jehotte,  der  ogsaa  har 
givet  hende  staaende;  og  denne  Maria  med  Barnet  er  i 
alt  Fald  behageligere  at  se  paa  end  Cain,  der  for  Resten 
har  vundet  Konstneren  stor  Hæder.  Men  den  interessan- 
teste af  alle  disse  Fremstillinger  af  Maria  —  i  det  mindste 
den,  der  bedst  røber  en  tænkende  Konstner  —  er  af 
Tyskeren  Rietschel  i  Dresden,  der  viser  os  Maria  knæ- 
lende med  sin  Søns  Lig  hos  sig,  saa  at  hendes  Figur  er 

aldeles  overskaaren  af  den  liggende  Christus.  Det  er 
aabenbart,  at  han  har  sat  sig  aldeles  ind  i  det  15de  Aar- 
hundredes  Stil;  men  denne  Konstner,  der  har  behandlet 
moderne  Portrætstatuer  og  antike  Fremstillinger  —  Ore- 
stes,  forfulgt  af  Furierne,  det  vil  sige  en  sammentrængt 
Fremstilling  af  hele  Æschylos'  Trias  —  denne  Konstner, 
der  vandt  Guldmedaillen  ved  et  Arbejde,  der  var  aldeles 
gjennemtrængt  af  de  ydre  græske  Former,  hvorfor  tror 
han  det  nødvendigt  at  vælge  saadanne  magre,  strenge, 
døde  Former,  som  han  her  har  valgt?  hvorfor  er  det  for 
ham  nødvendigt,  at  Maria  skal  sidde  i  en  saa  klemt  Stil- 
ling, at  hendes  Krop  skal  være  lagt  saa  besynderligt,  at 
hele  hendes  Holdning  derved  lider?  Det  vilde  være  be- 
klageligt, skulde  virkelig  efterhaanden ,  og  det  netop  hos 
de  mere  begavede  Konstnere,  den  Forestilling  udvikle  sig, 
som  vi  synes  at  se  udtalt  i  disse  Arbejder,  at  Opgaven 
ikke  alene  er,  at  Konstneren  med  hele  sit  Liv  og  med 
hele  Øjeblikkets  Fylde  giver  den,  som  den  skal  gives,, 
men  tillige  overensstemmende  med  de  ydre  Former,  som 
vare  de  herskende  i  en  vis  Tid,  være  sig  i  Antiken,  i 
Middelalderen  eller  i  Rococoen  o.  s.  v.  Jeg  kommer  her- 
ved meget  naturligt  til  at  tænke  paa,  at  der  ofte  er  en 
speciel  Anledning  for  Konstnerne  i  Tyskland,  Frankrig, 
England  til  at  hengive  sig  til  at  studere  den  Plastik,  der 
findes  paa  Middelalderens  store  Bygninger.  Vi  have  saa- 
ledes  her  paa  Udstillingen  et  restavreret  Monument  af 
Philip.  Det  er  aabenbart  en  Efterligning  af  de  Ejendomme- 
ligheder, som  vi  finde  i  det  13de  og  14de  Aarhundrede  i 
Skulpturen;  men  her  gjaldt  det  om  en  Restavration — lad 
gaa!  Men  nu  Kolner-Domkirken;  der  maa  jo  Figurerne 
udføres  overensstemmende  med  Stilen,    ligesom  i   det  ny 

Palæ  Westminster,    hvor   Bygmesteren    er  kommen  til  at 
gjøre    det,    jeg   altid   har   frygtet   for,    og   som   fra   hans 
Standpunkt   er   ganske   rigtigt:    han   maa   lade    de   talrige 
Billedstøtter,    som   skulde    anvendes   til    Udsmykning   her, 
saa    al   sige    aldeles    udføre    i    den  samme  Typus  og  i  de 
samme  strenge  Former,  som  passe  til  en  saadan  Middel- 
alderens Bygning,  hvor  de  skulle  presses  ind  i  de  snevre 
Nischer;  de  maa  have  dette  Magre,  dette  Sammentrængte, 
dette  Opofrede,  som  denne  Bygningsstil  fordrer  af  Billed- 
huggerkonsten   for   selv   at   kunne  fremtræde  saa  afsluttet 
som    muligt.     Der   er    en  Konstner,    Thomas  —  han    har 
fremstillet  Rosamunda  —  der  har  vundet  Navn  i  England 
ved    overensstemmende    med    Bygmesterens    Fordring     at 
udføre  en  Del  af  disse  Figurer,  og  det  er  ganske  sikkert, 
at  netop  det,  at  Figurerne  ere  behandlede  saaledes,  hjel- 
per  til   at   give  Bygningen   den  ejendommelige  Charakter, 
som  Architekten  har  tilsigtet;  men  kan  det  kaldes  heldigt, 
at  en  Bygningsstil  med  uhyre  Summer  gjennemføres,  som 
formelig  tvinger  en  anden  ligesaa  fri  og  uafhængig  Konst 
ind  i  saa  snevre  Folder,    at  Formen    maa   lide  betydeligt 
derved?     Ved   at  se  dette  kommer  man  til  at  tænke  paa 
den  gamle   ægyptiske  Konst,   og  hvad  Plato  fortæller  om 
den,  at  de  turde  ikke  gjøre  Andet  end  de  gjorde;  de  skulde 
afbilde  Guden,  Helten,  Mennesket  saaledes  som  de  havde 
fremstillet  dem  tidligere,   og  ikke  anderledes.      Og  noget 
Lignende  sker  virkelig  her;    det   er   det   samme  Costume 
og   den   samme   Holdning,    og   de   maatte   sandelig   ogsaa 
søge  paa  alle  Maader  at  rette  sig  derefter  for  overhovedet 
at  faa  Xoget  ud  deraf. 

Men  De  ville  ogsaa  se,  at  i  denne  store  Kreds,  hvori 
Billedhuggerkonsten  har  bevæget  sig  paa  Udstillingen,  er 

der  ingen  Stil,  som  kan  benyttes  af  evropæiske  Konstnere, 
uden  at  den  er  bragt  ind;  der  er  ingen  Art  af  Theraaer, 
uden    at  vi   se  dem  prøvede,    fra   det  Rædselsfuldeste  til 
det  mest  Smilende,  gjennem  alle  Aldere,  i  hvilken  Betyd- 
ning vi  end  tage  dette  Udtryk.      Derimod  se  vi  desværre 
paa  den  anden  Side,  at  der  er  kun  meget  faa  Konstnere, 
som   egentlig   holde   paa  den  plastiske  Strenghed,    og    vi 
kunne  være  glade  over,  at  netop  de  Mænd,  som  fremtræde 
for  Danmark  paa  denne  Udstilling,  i  deres  Arbejder  virke- 
lig holde  paa  en  alvorlig  plastisk  Udførelse.    Vi  se  iøvrigt 
som  alleroftest,  at  der  er  en  vis  Stræben  efter  at  antyde 
Farver,   men    at    antyde    dem    ikke    med   en  kraftig  Sans 
derfor,  men  for  at  vække  et  Slags  realistisk  Forestilling, 
som  Konsten  ingenlunde  skulde  bestræbe  sig  for.    Vi  se, 
at  det  er  ikke  lykkedes  Konstnerne  paa  nogen  Maade  at 
frigjøre    sig   for    den   besynderlige   Fordom,    at,    naar   de 
arbejde  i  Metal,    det   da   ikke   er   ulige  smukkere,   at  de 
gjennemføre  deres  Arbejde  til  det  Yderste,  som  Metallet 
tillader,    end  at  de  affectere  Noget,   som   maaske  under- 
tiden kan  have  en  skjøn  Farve  —  Patinaen  —  men  i  alt 
Fald  en  tilfældig  Skjønhed,  der  i  Virkeligheden  ikke  har 
det   Mindste    med   den    antike   Skjønhed   at   gjøre.      Ved 
Siden  af  en  stor  Mangfoldighed  se  vi  tillige  —  forekom- 
mer  det  mig  —  ligesom   en  vis   Aandsfattigdom   at  ytre 
sig,  og  jeg  regner  hertil  virkelig  ogsaa  den  Maade,  hvor- 
paa  f.  Eks.  Rietschel  har  behandlet  Maria  med  den  døde 
Christus.    Det  er  det,  der  gjør  et  smerteligt  Indtryk;  men 
vi  vide,  at  ogsaa  dette  er  kun  et  Moment;  vi  maa  haabe 
paa  en  lykkeligere  Tid. 

Jeg  har  endnu,  inden  jeg  forlader  den  engelske  Ud- 
stilling, et  vigtigt  Kapitel  tilbage;   det  er:  Plastiken  an- 

vendt  som  Ornament,  gjennemført  i  Alt  hvad  der  hører 
til  Decoration  og  Møbler,  og  det  er  det,  jeg  vil  tage  fat 
paa  i  næste  Time. 


Syvende  Forelæsning. 

Plastiken  i  Haandværkets  Tjeneste.     Fremskridt   i   det   rent  Tekniske. 
Confusion  i  det  Artistiske.     Moden. 

Ja,  mine  Tilhørere!  jeg  gaar  egentlig  til  denne  Time  med 
en  vis  Ængstelighed,  og  dog  tror  jeg,  at  det  vil  være 
lettere  for  mig  at  give  Dem  en  Forestilling  om  den  Side 
af  Udstillingen,  vi  nu  skulle  omtale,  end  om  nogen  som 
helst  Side  af  de  egentlig  plastiske  Dele  af  Udstillingen. 
Naar  mine  Tilhørere  rigtig  samle  alle  deres  Erindringer, 
som  De  kunne  have  faaet  selv  her  i  Landet  —  en  stor 
Del  har  jo  vel  ikke  været  udenfor  Danmark  —  saa  tror 
jeg  ligefuldt,  at  De  ville  være  i  Stand  til  paa  mange 
Maader  at  opnaa  et  meget  klart  Billede  eller  i  det  mindste 
et  lignende  Indtryk  af  de  Erindringer,  De  saaledes  have 
modtaget,  som  det,  jeg  har  modtaget  paa  Udstillingen. 
Det,  som  først  vilde  være  Dem  paafaldende,  naar  De 
havde  gjennemgaaet  Udstillingen,  det  er,  at  den  er  dog 
egentlig  blot  beregnet  —  i  den  Henseende,  vi  nu  skulle 
beskjæftige  os  med  —  paa  at  lægge  den  Glans  og  den 
Pragt  for  Dagen,  som  betegner  det  rigere  og  det  fornem- 
mere private  Hus  og  det  selskabelige  Liv  i  de  Stæder  i 
Evropa,  hvor  fortrinsvis  Rigdom  og  Fornemhed  har  hjemme. 
De  vilde  snart  blive  opmærksomme  paa,  at  de  varige,  de 
saa  overordentlig  behagelige  Indtryk,  som  vi  modtage  ved 

at  kaste  Blikket  paa  et  antikt  simpelt  Kar  eller  paa  et 
smukt  asiatisk  Kar,  være  sig  fra  Euphrats  gamle  klassiske 
Egne  eller  fra  Hindostan,  ja  selv  den  Zirlighed  —  jeg 
tror  ikke  at  sige  for  meget  —  som  vi  kunne  finde  for- 
bunden med  Farven  og  Behandlingen  i  mangt  et  chinesisk 
Kar,  disse  behagelige  og  varige  Indtryk  modtage  vi  saa 
godt  som  slet  ikke  her;  de  træde  kun  frem,  naar  vi  træffe 
paa  moderne  Efterligninger;  men  det  er,  som  om  det 
moderne  Liv  slet  ikke  havde  været  modtageligt  for  disse 
Indtryk,  som  dog  saa  tydelig  pege  hen  paa,  at  Menne- 
skets Øje  er  aabent  for  Skjønheden  i  Former  og  for  Skjøn- 
heden  i  Farver.  Det  er  heller  ikke  det  kirkelige  Liv,  det 
er  ikke  Indtrykket  af  en  alvorsfuld  Tid,  vi  modtage;  thi, 
sikkert  er  Tiden  alvorlig,  men  dens  Alvor  udpræger  sig 
paa  en  anden  Maade.  Det  er  heller  ikke  den  opløftende 
Følelse,  der(  gaar  igjennem  os,  som  selv  vi  gediegne 
Protestanter  saa  gjerne  sætte  os  ind  i  ved  at  leve  i  katholske 
Lande  eller  ved  at  være  i  de  herlige  store  Kirker  eller 
ved  at  lade  Øjet  dvæle  ved  hvilken  som  helst  Del,  der 
hører  til  det  kirkelige  Liv,  lige  fra  det,  der  umiddelbart 
bærer  Præget  af  den  ædleste  Konst,  og  ned  til  det  rin- 
geste Kar  i  Sakristiet.  Nej !  Det  kirkelige  Liv  er  over- 
ordentlig fattigt  udstyret.  Vi  støde  paa  enkelte  Træk 
deraf;  men  de  høre  hartad  mere  til  det  huslige  Liv  end 
til  det  kirkelige.  Tage  vi  det  smukke,  store,  prægtige 
Sølvstykke,  som  fungerer  paa  Højalteret  i  de  spanske 
Kirker,  den  store  vægtfulde  Monstrants  fra  Madrid  med 
sine  glansfulde  smaa  Sølvstatuetter,  saa  have  vi  taget  det 
Prægtigste,  vi  kunne  finde  af  den  Art;  og,  have  vi  saa 
kastet  Blikket  paa  nogle  Døbefonter  af  brændt  Ler  eller 
Sten  fra  Normandiet,   eller  paa  hin  Prædikestol,  skaaren 

i  Træ,  som  jeg  omtalte  i  forrige  Time,  eller  paa  en  større 
eller  mindre  x\ltarskjænk,  saa  have  vi  saa  omtrent  taget 
Blomsten  af,  hvad  den  egentlige  kirkelige  Decoration  byder 
os.  Rigtignok  har  denne  for  Englands  Vedkommende  en 
egen  lille  Afdeling,  den  saakaldte  »Middelalder-Salon«,  og 
rigtignok  finde  vi  her  enkelte  Stykker  af  den  bekjendte  Pugin, 
som  vi  kjende  af  hans  fortjenstfulde  Arbejder  over  Architek- 
turen  i  Normandiet  og  England;  men  det  ser  fattigt  ud, 
saa  snart  vi  sammenligne  det  med  den  Glans,  vi  vilde 
træffe  ved  en  lignende  Udstilling  fra  en  tidligere  Tid. 
Nej,  for  at  faa  et  Begreb  om  denne  højere  Vindskibelig- 
hed, som  formæler  sig  med  Konsten,  saa  maa  vi  være 
dristige  nok  til  at  træde  ind  i  Damernes  Sovekamre  og 
Paaklædningsværelser,  se  os  omkring  i  Selskabs-  og  Spise- 
salene, gaa  ned  i  Væksthusene  i  Haverne;  dér  vil  møde 
os,  hvad  vi  søge.  Men,  m.  T.,  hvor  Faa  af  os  —  og  jeg 
er  ganske  sikkert  en  af  disse  —  have  kunnet  samle  Er- 
faringer af  denne  Art?  hvor  Faa  af  os  kjende  det  Liv, 
hvortil  alt  dette  hører,  og  hvor  sjelden  have  vi  befundet 
os  i  saadanne  Cirkler,  hvor  al  den  Herlighed  og  Pragt, 
vi  her  se  udstillet  enkeltvis,  lyste  os  i  Møde  i  hele  sin 
samlede  Virkelighed?  Det  gjør  allerede  et  fornøjeligt 
Indtryk,  naar  man  samles  i  oplyste  Sale  til  et  festligt 
Maaltid  med  Venner  og  Landsmænd;  allerede  dér  faar 
Alting  ligesom  et  skjønnere  og  forhøjet  Udseende.  Men 
det  er  maaske  ret  godt,  idet  vi  her  skulle  kaste  Blikket 
reflecterende  paa  disse  Gjenstande,  at  vi  ikke  have  disse 
Indtryk  for  os,  at  vi  ikke  skulle  se  disse  Gjenstande 
under  disse  Indtryk;  det  er  maaske  ret  godt,  at  vi  kunne 
tage  «dem  frem  stykkevis  og  betragte  dem  roligt  og  se, 
hvad  de  dog  egentlig  betyde,   ikke  med  Hensyn  til  deres 

Pengeværd  eller  til  den  Kraft  og  Tid,  der  er  anvendt  paa 
dem,  men  til  det  aandige  Præg,  som  de  —  uagtet  det 
blot  er,  hvad  der  hører  til  Møblering  —  unegtelig  ifølge 
hele  deres  Tendents  burde  bære  paa  sig.  Men  vi  have 
dog  været  paa  Frederiksborg;  de  Fleste  af  os  have  dog 
ganske  sikkert,  i  det  mindste  i  en  yngre  Alder,  set  paa 
den  store  Seng  med  de  røde  Fløjlsgardiner  og  Fløjls- 
tæpper  med  Guldgaloner  om ,  og  vi  have  haft  en  uhyre 
Respekt  for  de  fornemme,  rige  Folk,  der  kunde  hvile  i 
en  saadan  Pragt.  Og  de  Fleste  af  os  have  ganske  sikkert 
været  paa  Rosenborg  og  set  Sølvgirandolerne  og  de  tre 
Sølvløver,  Rariteter  af  venetianske  Glas-  og  Emaillesager, 
den  dejlige  Ramme  af  Ibenholt  med  Sølv  i  Renæssance- 
stilen fra  Christian  den  Fjerdes  Tid;  der  fandtes  maaske 
i  den  Art  ikke  noget  Smukkere  i  London.  Og  vi  have 
ganske  sikkert  været  indbudne  paa  en  eller  anden  gjæst- 
fri  Herregaard  eller  i  en  fornem  Rigmands  Sal,  og  vi 
have  set,  hvad  Moden  fører  med  sig:  gammeldags  Møbler, 
Stole  fra  det  17de  eller  18de  Aarhundrede,  eller  gammel- 
dags Thekopper  af  chinesisk  Porcellæn,  det  Hele  pænt 
oppudset,  blankt  og  smukt  opstillet,  og  dér  staar  det  som 
en  smuk  Samling  af  kostbare  Sager  fra  den  gamle  Tid 
og  passer  i  Grunden  slet  ikke  til  det  nyere  Grundlag  i 
det  moderne  Liv.  Vi  have  ganske  sikkert  en  Gang  været 
i  et  Møbelmagasin  og  set  paa  et  eller  andet  Møbel  —  ja, 
det  var  rigtignok  Magasinarbejde  —  hvor  der  var  drejet 
en  Mængde  smaa  runde  Piller  eller  Søjler  med  Spejlglas 
paa,  som  var  meget  værdifuldt.  Et  saadant  Møbel  kunde 
koste  en  500  Rd.;  ja,  det  er  ikke  Noget  imod  50,000 
Francs,  men  for  os  er  det  dog  altid  mange  Penge.  Men 
hvem  kjøber  saadanne  Ting?    Ja,  det  gjør  en  velstaaende 

Spekhøker  eller  en  saadan  simplere  Mand,  der  vil  have 
Valuta  for  sine  Penge;  han  vil  netop  gjerne  have  noget 
Værdifuldt,  det  er  Sagen  —  ihvorvel  de  andre  Gjenstande 
rigtignok  ogsaa  have  Valuta  paa  deres  Maade. 

Med  disse  Erindringer,  m.  T. ,  kunne  vi  nu  ganske 
dristig  træde  ind  paa  Udstillingen,  se  os  om,  og  modtage 
de  forskjellige  Indtryk.  Vi  ville  ikke  dvæle  længere  end 
højst  fornødent  derved,  saa  interessant  og  saa  oplysende 
det  end  i  mange  Henseender  kan  være  at  vandre  i  denne 
uhyre  Labyrinth  og  gjentagne  Gange  at  kaste  sit  Øje 
paa  det  Samme.  Det  er  i  det  første  Øjeblik  nyt,  og  dog 
have  De  set  det  før.  Der  er  en  ais  Enstonethed  i  det 
Hele,  uagtet  der  hersker  en  stor  Mangfoldighed. 

Ja,  vi  gaa  hurtigt  igjennem  Sovekammeret.  Vi  have 
der  mange  forskjellige  Senge,  f.  Eks.  denne  elegante  Staal- 
seng med  sit  smukke  Arbejde  eller  denne  Seng  af  poleret 
.Jernblik  fra  Madrid  —  Spanien  hævder  sin  gamle  An- 
seelse som  det  Land,  hvor  der  findes  dygtige  Jern-  og 
Staalarbejdere  —  eller  denne  Seng,  som  forestiller  Bil- 
ledet af  Victoria  Regia,  til  et  lille  Barn.  Her  er  en  Seng 
af  papier  måché!  Ja,  det  maa  frappere  os:  papier 
måché  spiller  en  Rolle  her  ligesom  Guttapercha.  Vi 
have  fra  Chineserne  og  Japaneserne  modtaget  lakerede 
Bakker;  men  vi  overbyde  dem  og  gjøre  Stole  og  hele 
Sengesteder  af  papier  mtiché.  Men  disse  store  prægtige 
Senge  —  der  er  især  Leisslers  og  Bernardis  fra  Wien  — 
de  ere  hele  smaa  Paladser  i  det  vældige,  elegante  Sove- 
kammer, hvor  de  ere  bestemte  til  at  staa.  Det  er  sande 
Monstra.  Det  er  hemmelighedsfulde  dunkle  Grotter,  hvor 
Silke  og  Fløjl  og  Forgyldning  og  de  vildeste,  tungeste 
Rococoformer  og  Slyngninger  tilhylle  Alt.    Sengen  danner 

en  Kasse  i  Stuen,  Lejet  danner  igjen  en  Kasse  i  Sengen, 
og  saaledes  fremdeles.  Man  kommer  til  at  tænke  paa 
Fiksérkasserne;  det  faar  ingen  Ende,  førend  man  kom- 
mer til  Bunden,  hvor  man  skulde  ligge. 

Vi  gaa  ind  i  Paaklædningsværelset.  Vi,  som  træde 
ind  med  disse  enkelte  Minder  og  Erindringer,  vi,  som 
have  sat  os  Sligt  i  Hovedet,  som  have  set  saadanne 
Rammer  med  Sølvfigurer,  saadanne  svære  Sølvrammer, 
saadanne  prægtige  Stole,  med  Sølvbeslag,  vi  finde,  at  det 
er  kongeligt.  Det  bører  til  Fortiden;  vi  have  det  ikke. 
Dette  prægtige  Bord  med  Sølvspejle,  med  forgyldte  Sager 
paa,  der  børe  til  Paaklædningsbordet,  bruges  af  Hertug- 
inden af  Parma;  Legitimisterne  have  foræret  hende  det; 
det  er  udført  af  fortrinlige  franske  Guld-  og  Sølvarbejdere. 
Ja,  og  dette  elegante  lille  Spejl  der  —  det  er  ikke  stort; 
men  hele  Rammen  er  Sølv  og  den  er  besat  med  ægte 
Stene,  med  højst  elegante  Emailler  —  det  er  udført  af  dyg- 
tige Konstnere  i  Paris,  og  vi  kunne  linde  lignende  Styk- 
ker i  Paaklædningsværelserne  af  kostbare  Metaller,  der 
ere  smukt  bearbejdede,  ogsaa  af  engelske  Konstnere,  af 
Morel  o.  s.  v.  I  et  andet  Paaklædningsværelse  kunne  vi 
ogsaa  finde  Porcellænsrammer  fra  Meissener  Fabrikken  om 
Spejlene,  der  ere  fra  Dresden,  ligesom  ogsaa  Guttapercha- 
rammer  i  store  Dimensioner. 

Vi  blive  dog  snart  færdige  og  træde  ind  i  den  føl- 
gende Sal,  der  omtrent  indeholder  de  samme  Møbler,  som 
vi  allerede  kjende,  dog  med  den  Forskjel,  at,  hvad  vi 
ellers  endnu  bestandigt,  og  det  kun  sjelden,  saa'  som 
Nyt,  men  ofte  som  Gammelt,  kjøbt  af  denne  eller  hin  Ynder 
af  ældre  Ting,  det  se  vi  her  som  noget  aldeles  Nyt. 
Men  vi   blive    opmærksomme    paa,    at   her   er   brugt    den 

collective  Benævnelse  »cabinets*,  hvad  indeholder  den? 
Den  omfatter  Skabe,  Chiffonnierer,  Dragkister,  Klæde- 
skabe, o.  s.  v.,  snart  med  aabne  snart  med  lukkede  Rum 
—  kort  Alt  er  samlet  under  denne  ene  Benævnelse.  Og 
se  her  hvilken  Afveksling  i  Træet,  i  Anvendelsen  af  Spejl- 
glas og  af  udskaarne  Sager! 

Men  selv  igjennem  Selskabssalen  komme  vi  let,  medens, 
vi  maa  standse  lidt  længere  i  Spisesalen,  som  følger  der- 
efter. Det  kan  være,  at  vi  her  maaske  anføre  et  og  andet 
Stykke,  som  ogsaa  kan  passe  i  Selskabssalen;  men  her 
concentrerer  det  sig  dog,  her  hvor  vi  samles  ved  Bordets 
Glæder,  der  ogsaa  skulle  forhøjes  og  forherliges  for  Øjets 
Sans  indtil  det  Utrolige,  især  naar  Salen  er  oplyst  paa 
den  mest  mangfoldige  og  overdaadige  Maade.  Men  paa 
dette  Sted,  vil  jeg  ærlig  tilstaa,  slap  min  Kundskab,  uagtet 
jeg  dog  kjendte  en  Del  baade  til  Rosenborg  og  Frederiks- 
borg og  selv  til  det  gamle  Konstkammer,  som  maaske  faa  af 
mine  Tilhørere  have  set,  og  jeg  tror,  at  det  vilde  være  gaaet 
Mange  af  Dem  paa  samme  Maade.  Hvad  hedder  alle  disse 
Ting,  hvad  betyde  de?  Ja  vist  finde  vi  paa  det  konge- 
lige Taffel  lignende  Sager,  men  ikke  i  den  Overflødighed; 
her  var  Salen  ganske  fuld  af  dem.  Et  saadant  stort  og 
prægtigt  Spisebord  f.  Eks.,  det  behøver  først  og  fremmest 
et  Sidestykke.  Det  kalde  Englænderne  sideboard,  vi 
kalde  det  Buffet  eller  Skænkebord.  Det  frembyder  en  over- 
ordentlig Mangfoldighed  i  Størrelse  og  Beskaffenhed;  det 
er  snart  meget  højt,  snart  meget  lavt,  har  snart  store 
Spejlflader  bag  sig,  og  er  snart  blot  decoreret  med  ud- 
skaarne Sager,  Malerier  o.  s.  v.  Ved  enkelte  af  dem 
maa  vi  standse,  f.  Eks.  ved  dette  Kenilworth-Buffet,  der 
er   gjort    af   en   engelsk   Snedker   og  Træarbejder  Cooke; 

det  har  vakt  megen  Sensation.  Alle  disse  udskaarne  Re- 
lieffer tyde  hen  paa  Walter  Scotts  Roman  Kenilworth. 
Men  der  er  et  andet  fra  Paris  af  Fourdinois;  det  er 
superbt,  og  det  tiltaler  os  ganske  anderledes.  Det  er 
bestemt  til  at  fylde  en  hel  Væg  i  et  prægtigt  Jagtslot. 
Tænke  vi  os  det  udført  i  et  ædlere  Metal,  saa  kan  det 
godt  kappes  med  hint  gamle  Skænkebord  i  Riddersalen 
paa  Frederiksborg,  der  sporløst  er  forsvundet.  —  Men 
hvad  er  det  som  staar  paa  Bordene  der  i  Midten?  Det 
ser  ud  som  uhyre. med  Figurer  pyntede  Lysestager,  blandt 
hvilke  vi  undertiden  kunne  kjende  højst  vanskabte  Efterlig- 
ninger af  superbe  antike  Broncekandelabrer  fra  Pompeji  og 
Herculanum.  Englænderne  have  nemlig  Noget,  som  de  kalde 
testimonials;  vi  kunne  kalde  det  Æresgaver.  En  saadan  testi- 
monial  er  virkelig  ofte  en  Pokal,  ligesom  hos  os,  men  det  kan 
ogsaa  gjerne  være  ganske  andre  Ting,  f.  Eks.  en  stor  Lyse- 
stage eller  en  prægtig  Opsats  med  allehaande  Figurer,  og 
den  hører  egentlig  ikke  til  Bordet,  men  skal  vist  snarere 
staa  paa  et  rigt  Fodstykke  i  en  Selskabssal.  Her  tindes 
mange  saadanne  testimonials,  og  bestandigt  er  det  omhyggelig 
antydet,  hvad  det  skal  være.  Der  er  f.  Eks.  en  til  en 
berømt  Skuespiller,  og  her  findes  en  Fremstilling  af  alle 
de  Roller  i  Shakspeares  Tragedier,  som  han  har  spillet. 
Der  er  et  andet  til  en  anset  Adelsmand,  og  her  sees  alle- 
goriske Figurer,  der  fremstille  Kampene  mellem  Sachserne 
og  de  Danske.  De  ere  meget  høje  og  superbt  udførte. 
—  Og  nu  dette  prægtige  Stykke  med  den  underlige  Fyrre- 
stamme og  de  nedhængende  naalebesatte  Grene,  hvor  den 
russiske  Selvhersker  Demetrius  Donskoi  saaret  modtager 
Efterretning  om,  at  han  har  vundet  Slaget?  det  hører 
til  et  rigt  russisk  Bord,  og  ovenover  paa  Fyrretræet  have 

vi  Skaale,  der  kunne  fyldes  med  Sydens  Frugter  og  Blom- 
ster og  danne  den  mest  slaaende  Modsætning  dertil.  Men 
foruden  dette  Stykke  kommer  der  nu  en  Række  af  Frugt- 
og  Blomsterskaale,  Desertskaale,  Iskummer,  store  Laage 
og  Terriner,  og  alt  dette  er  hyppig  gjennemført  med 
t.  Pilks.  Grupper  af  døde  Fisk  og  Fugle;  eller  Centrums- 
stykket  kan  undertiden  være  en  hel  Composition,  der 
fremstiller  en  eller  anden  Jagtscene. 

En  saadan  Pragt  møder  os  her  i  Metalarbejderne. 
Vi  have  ogsaa  mindre  Servicer.  Vi  skulle  drikke  Kaffe 
eller  The  af  denne  pragtfulde  Pyramide  —  vi  kunne  endnu 
finde  lignende  paa  Landet  heri  Danmark  —  med  sine  for- 
skjellige  Skaale  og  Afdelinger  til  at  bære  Kopper  og 
Kagetallerkener.  Det  er  Altsammen  Sølv,  og  et  saadant 
Stykke  koster  c.  50,000  Frcs.  Og  det  er  ikke  alene  med 
Hensyn  til  disse  kostbare  Metalarbejder,  at  der  finder  en 
saadan  Overdaadighed  Sted;  men  vi  ville  ogsaa  lægge 
Mærke  til,  at  Alt,  hvad  der  hører  til  Belysning,  Alt,  hvad 
der  skal  bruges  af  Porcellæn  eller  —  hvis  vi  ville  gaa 
længere  ned  —  selv  af  brændt  Ler,  er  her  i  den  største 
Overflødighed.  Vi  ville  se ,  at  Belysningen  har  mere  og 
mere  faaet  en  Charakter,  som  vore  Forfædre  ikke  drømte  om. 

Og  det  er  ikke  alene  i  hele  denne  Pragt  og  Herlig- 
hed, at  vi  tildels  føle  os  fremmede;  men  selv  naar  vi 
komme  ned  i  Væksthusene,  naar  vi  her  se  de  elegante 
Springvand,  Krystalspringvandet,  de  jernstobte,  eller 
Marmorspringvandene,  der  ofte  udmærke  sig  ved  deres 
Zirlighed,  saa  fole  vi,  at  vi  ere  omgivne  af  Tegn  paa  en 
Rigdom  og  et  Vellevnet,  som  vi  kun  finde  faa  Spor  af 
efter  en  saadan  Maalestok  her  i  Landet.  Men,  spørge  vi 
08  nu,   hvorledes  alt  dette  ser  ud,   naar  vi   tage  Hensyn 

til  den  Dygtighed,  hvormed  det  er  udført,  til  Aanden,  som 
gaar  derigjennem,  saa  ville  vi  maaske  snart,  hvis  vi  vare 
komne  i  et  Slags  Henrykkelse,  vende  tilbage  til  en  roligere 
Betragtning. 

Hele  denne  store  Rigdom,  som  synes  at  møde  os,  — 
ja,  vi  føle  ligesom  en  Trøst  ved  at  sige  det  —  den  er  dog 
aldeles  borgerlig,  hvis  vi  ville  tænke  os  den  i  Sammen- 
ligning med  den  Glans  og  Herlighed,  som  i  sin  Tid,  da 
Konsten  stod  paa  sit  højeste  Punkt  i  Italien,  omgav  en 
italiensk  Rigmand.  Hvis  vi  ville  tænke  os  en  Industri- 
udstilling i  hin  Periode  —  og  da  vilde  Italien,  skjøndt 
det  ligger  i  en  Yderside  af  Evropa,  ganske  sikkert  være 
blevet  det  Centrum,  hvor  Alt  strømmede  sammen  —  saa 
vilde  Alt,  hvad  vi  her  se  af  Sølv  og  Guld,  blive  til  den 
pure  Fattigdom,  og  hvad  vi  her  finde,  med  alle  de  ud- 
skaarne  kostbare  Stene  og  Emailler,  vilde  møde  os  paa 
en  hel  anden  Maade;  og  da  vilde  vi  se,  at,  uagtet  der 
gik  en  vis  Enhed  uden  Brogethed  igjennem  denne  Masse, 
var  der  dog  en  ganske  anden  Mangfoldighed  tilstede. 

Altsaa,  denne  Rigdom,  der  her  træder  os  i  Møde, 
bliver  hartad  borgerlig,  hvis  vi  ville  tænke  os  den  sammen- 
stillet med  den  Rigdom  og  Glans,  som  kunde  have  mødt 
os  for  300  Aar  siden  ved  lignende  Lejligheder.  Og  nu 
Arbejdet!  Ja,  det  er  smukt;  mange  af  disse  franske  og 
engelske  Arbejder,  navnlig  de  franske,  ere  fra  en  eller 
anden  Side  aldeles  fortræffelige.  Men  selv  i  denne  smukke 
Behandling  af  Jernet,  selv  hvor  det  gjælder  om  det  ham- 
rede og  udskaarne  Jern,  Wide  man  i  hin  Tid  fuldkomment 
have  kunnet  maale  sig  dermed,  ja  endog  overgaa  det;  og, 
tage  vi  Træet,  kunne  vi  sige  det  Selvsamme  derom.  Men 
der   er   visse  Retninger,   hvor   vi   føle:    her  har  Nutiden 

vundet  et  Terræn;  og  det  er  ikke  alene  i  papier  måché 
og  Guttapercha,  nej,  det  er  i  meget  alvorligere  Ting.  Der 
er  i  ethvert  Tilfælde  to  Stoffer,  ved  hvis  Behandling  og 
Anvendelse  Tiden  har  gjort  Fremskridt.  Det  ene  er  Jer- 
net. Ja,  saa  længe  det  gjælder  om  at  drive  og  skjære 
og  indlægge  Jernet,  saa  tror  jeg  rigtignok,  at  de  dygtige 
Arbejder  fra  Lombardiet  og  andre  Steder  i  det  16de  Aar- 
hundrede  fuldkomment  ville  maale  sig  med  og  i  Originali- 
tet endog  aldeles  tage  Luven  fra  de  nuværende,  selv  de 
dygtigste.  Men  i  Støbejernet  at  give  den  Elegance,  som 
udmærke  forskjellige  Candelabrer,  eller  som  vi  tinde  i  de 
fortræffelige  Jernarbejder  fra  Sheffield-Kaminer,  støbte 
med  Planteornamenter,  som  om  de  vare  blæste,  eller 
saa  smukke,  som  vi  finde  dem  fra  Berlinerstøberiet  eller 
i  Særdeleshed  fra  Støberiet  i  Luttich  —  der  er  f.  Eks. 
en  Jernvase,  som  er  aldeles  kostelig  —  denne  Side  tror 
jeg  virkelig  er  ny.  Og  nu  Leret!  Ja,  saa  snart  det  gjaldt 
om  plastisk  at  forarbejde  det,  have  vi  Navne  fra  Italien, 
fra  Parma  og  Florents,  paa  udmærkede  Behandlere  af 
Leret;  men  her  tale  vi  mere  om  den  rent  vindskibelige 
Behandling  deraf,  og  der  maa  Alt,  hvad  Italienerne  have 
af  smukke  Gjenstande  fra  hin  Tid,  som  vi  opstille  i  vore 
Samlinger  som  et  højst  interessant  Vidnesbyrd  om  Kon- 
sten,  deres  skjønne  glaserede  Tallerkener  o.  s.  v.,  alt 
det  maa  vige  for  den  mangfoldige  Maade,  hvorpaa  man 
du  véd  at  drage  Fordel  af  Leret.  Snart  bestaar  det 
i  at  faa  Stoffet  frem  indtil  det  allerfineste  Korn,  kunde 
man  sige,  snart  i  virkelig  at  gaa  Porcellænet  saa  nær 
som  muligt  paa  Klingen,  02  endelig  er  det  Porcellænet 
selv,  som  Evropæerne  have  tilegnet  sig,  og  som  de  i 
Sevres  vide  at  bearbejde  saaledes,    at   det   overgaar  Alt, 

hvad  man  i  Frants  den  Førstes  Tid  kunde  byde  af  yndige 
Emailleringer.  Det  er  et  Terræn,  som  er  nyt;  men  det 
er  interessant  at  lægge  Mærke  til,  at,  idet  vi  nævne  disse 
vundne  Partier,  saa  nævne  vi  ogsaa  netop  saadanne  Par- 
tier, hvor  det  mindre  kommer  an  paa  den  egentlige  Haan- 
dens  og  Øjets  Følelse,  paa  at  en  Beaandelse  gaar  igjen- 
nem  det;  men  hvor  det  mere  kommer  an  paa,  at  mange 
andre  Kræfter  i  Livet  ere  stævnede  til  at  arbejde  sammen. 
Vi  ere  her  paa  det  Terræn,  jeg  har  antydet  i  en  af  de 
første  Forelæsninger,  hvor  vi  se,  hvorledes  flere  Grene  af 
Naturvidenskaben,  Kjendskab  til  at  bruge  Bevægelsens 
Kræfter,  til  at  udsondre  Stofferne  indtil  det  Yderste  og 
sammenføje  dem  paa  den  mest  vilkaarlige  Maade,  f.  Eks. 
hele  Opfindelsen  af  den  galvaniske  Forgyldning,  den  gal- 
vaniske Plastik  o.  s.  v. ,  hvorledes  altsaa  Chemien  og 
Naturvidenskaben  overhovedet  træde  til  og  understøtte 
Konsten.  Her  have  vi  gjort  et  Fremskridt,  og  det  har 
noget  Glædeligt  ved  sig;  men  det  viser  ogsaa  hen  paa, 
at  de,  der  for  Alvor  skulle  føle  sig  tilfredse  ved  denne 
Udstilling,  ere  de,  der  kunne  skue  ind  i  alle  disse  Hjuls 
og  Skruers  og  Fjedres  Bevægelse  og  i  den  chemiske  Ud- 
sondring og  Forening. 

Men,  se  vi  derimod  hen  til  Formerne,  da  er  det  dog 
en  besynderlig  broget  Sammenblanding.  Der  er  Efterlig- 
ninger af  ostindiske  Former  og  Farver  i  Lerkar  eller 
Guld-  og  Sølvkar;  der  er  Efterligninger  af  den  gothiske 
Stil,  af  Renæssancestilen  fra  det  16de  og  17de  Aarhun- 
drede,  af  den  svære  flamske  Stil  i  det  17de  Aarhundrede,  af 
Ludvig  den  Fjortendes  og  af  Ludvig  den  Femtendes  Rococo, 
og  en  besynderlig  Sammenjasken,  en  barbarisk  Sammen- 
blanding af  det  Altsammen  i  mange  Stykker,    som  bleve 

betragtede  som  Mesterværker.  Ja,  det  er  Moden;  det  er 
det  Slemme.  Vi  finde  ogsaa,  at  i  det  mindste  som  denne 
Tids  Mode  er,  er  det  fast  sørgeligt  at  leve;  dog,  vi  ville 
ikke  jamre  over  den,  men  paa  den  anden  Side  ogsaa  søge 
en  Trøst  i  at  huske  paa,  at  det  er  netop  dette  Ustadige, 
dette  Bevægelige,  Kviksølvagtige,  som  betegner  det  evro- 
pæiske  Liv,  dette  i  højeste  Grad  Flygtige  og  Lunefulde, 
som  betegner  de  evropæiske  Moder,  denne  Smidighed 
og  Bevægelighed,  der  mange  Gange  som  Sivet  bøjer  sig 
slavisk,  men  ogsaa  ligesaa  hyppig  som  en  elastisk  Staal- 
fjer  kan  rette  sig  igjen  og  tyde  paa  Kraft,  hvor  den 
før  tydede  paa  Svaghed.  Altsaa,  vi  ville  tage  Moden  som 
den  er  og  ikke  klage  over  den.  Vi  ville  spørge:  hvad 
betyder  egentlig  Moden  her  for  os?  hvor  er  det  egentlig, 
vi  finde  Moden  udtalt,  naar  vi  forlade  Klædedragten? 
Det  er  dér,  hvor  Vindskibeligheden  forbinder  sig,  fra  det 
Laveste  til  det  Højeste,  med  Konsten.  Altsaa,  den  faar 
Moden  fra  Konsten?  Ja,  i  en  vis  Henseende  kunne  vi 
sige  det.  Se  paa  vor  Konst,  se  paa  vor  Architektur; 
hvad  har  den  været  Andet  end  en  bestandig  Optagen  af 
det  Gamle  lige  siden  det  Moment,  da  Rococoen  var  død 
og  gravlagt?  Vi  begyndte  med  Grækerne  og  endte  med 
det,  der  var  saa  ungt  og  dog  uden  Livskraft,  med  Ro- 
cocoen. Men  er  det  anderledes  med  Skulpturen  og  Ma- 
leriet? Have  vi  ikke  allerede  i  Skulpturen  paavist  den 
besynderlige  Stræben  efter  i  de  plastiske  Former  at  vende 
tilbage  til  Middelalderens  gothiske  Stil?  Ja,  der  er  dog 
den  væsentlige  Forskjel,  at,  idet  Konsten  bærer  Vidne 
om  hele  det  aandelige  Standpunkt,  Menneskelivet  indtager 
i  den  Retning,  hvori  netop  dets  Trang  til  selve  Konsten 
bevæger  det,    saa    kunne    vi   være    ganske    sikre    paa,    at 

deri  er  mere  end  et  personligt  Lune,  mere  end  en  Til- 
fældighed; der  kommer  noget  helt  Andet  med  i  Spillet, 
der  fremkommer  en  ny  Stræben  eller  en  ny  Erkjenden. 
I  vor  Tids  Konst,  vilde  jeg  sige,  se  vi  netop  en  saadan 
Stræben,  der  aabenbarer  sig  i  Udtalelser  som  disse:  Ro- 
mernes Konst  er  klassisk,  .  .  .  nej,  Grækernes  Konst  den 
er  klassisk  —  ja,  nu  sker  der  rigtignok  et  Omslag,  idet 
Rococoen  kommer  frem;  men  igjennem  alle  disse  Bevægel- 
ser er  der,  mere  og  mindre,  Noget,  der  rører  sig,  som  til 
enhver  Tid  vil  have  Interesse,  dog  —  det  skulle  vi  huske 
paa  —  i  ulige  Grad :  Rococoen  vil  aldrig  faa  den  Inter- 
esse, som  den  ædle  græske,  antike  eller  den  alvorlige  middel- 
alderlige Konst.  Men  altsaa,  der  er  en  Erkjenden  i  Kon- 
sten;  og,  det  kunne  vi  være  ganske  overbeviste  om,  denne 
Stræben  efter  at  erkjende,  kan  øjeblikkelig  udarte,  den 
kan  sejre  aldeles  over  Evnen  til  selv  at  frembringe,  saa 
at  den  tilsidst  tilsyneladende  gaar  til  Grunde;  men  der  er 
dog  bestandig  en  højere  Tragten. 

Men  i  hele  denne  Gren  af  Konsten,  anvendt  paa 
Vindskibeligheden,  maa  vi  huske  paa,  at  dér  staa  Konst- 
nerne  hyppig,  saa  at  sige,  i  Baggrunden.  Dér  bliver  der 
fusket  fra  alle  Kanter;  dér  fusker  Leverandøren  og  Haand- 
værkeren,  de  levere  døde  Copier  og  paatage  sig  det,  som 
de  ikke  engang  selv  forstaa;  og  dér  fusker  endelig  Konst- 
ynderne,  Konstvennerne,  Konstens  Mæcenater.  Se  f.  Eks. 
den  høje  Prins  Alberts  brogede  Sammenjask  af  et  Midter- 
stykke  til  en  Bordopsats,  som  det  er  opstillet  paa  den 
engelske  Udstilling,  og  som  blev  beundret,  skjøndt  det  er 
det  Snurrigste  og  mest  Forvirrede,  man  kan  tænke  sig. 
Altsaa,  hvad  vi  kalde  Mode,  er  den  lunefulde  Afspejling 
omkring  Konsten;  det  er  Haandværk,  det  er  Dilettantisme, 

det  er  Lyst  og  det  er  Uforstand  o.  s.  v. ,  alt  efter  det 
Sving,  Rigdom  og  Magt  giver  det,  men  som  slet  ikke 
egentlig  vedkommer  Konsten,  uden  for  saa  vidt  det,  der 
kaldes  til  Live  ved  disse  Bestræbelser,  hører  hjemme  i 
Konsten;  og  for  saa  vidt  har  Modens  Tegn  ligesom  Kon- 
stens  Tegn  sin  fulde  Betydning,  blot  med  den  Forskjel, 
at,  idet  vi  i  Konsten  mere  se  den  personlige  Stræben, 
mere  se  den  enkelte  Genius  og  det  enkelte  Talent  gjøre 
sig  gjældende  og,  understøttet  af  mangfoldige  Kræfter, 
vide  at  udbrede  sig,  saa  er  det  ganske  andre  Kræfter, 
som  gjøre  sig  gjældende  i  Moden.  Der  kommer  Livet 
paa  en  ganske  anden  Maade  med  i  Spillet,  og  det  har 
derfor  maaske  sin  fulde  Betydning,  naar  vi  se  paa  Tiden, 
at  netop  Rococoen  spiller  Rollen  i  dette  Øjeblik  i  de 
store  glimrende  Sale. 

Ja,  m.  T.,  med  Hensyn  til  den  britiske  Udstilling  er 
jeg  nu  paa  en  vis  Maade  færdig;  men  der  er  en  Side  af 
den  engelske  Udstilling,  som  jeg  kun  kunde  kalde  et 
Brudstykke,  og  det  er,  hvad  der  hænger  sammen  med 
Maleri  og  Farve.  Og  m.  T.  maa  vist  have  lagt  Mærke 
til,  at  jeg  har  oversprunget  Meget  i  saa  Henseende,  have 
undret  sig  over,  at  jeg  ikke  med  et  eneste  Ord  har 
berørt  de  virkelig  smukke  Sager,  der  i  den  Retning  fand- 
tes i  et  ikke  ringe  Antal  paa  Udstillingen.  Men  det  maa 
være  mig  tilladt  at  knytte,  hvad  der  med  Hensyn  hertil 
lader  sig  anføre  af  denne  Udstilling,  til  en  Betragtning 
over  en  Maleriudstilling  i  Bryssel  og  til  et  Par  Bemærk- 
ninger om  nogle  nyere  betydeligere  franske  Mestere  i  Paris, 
som  jeg  den  Gang  tillige  havde  Lejlighed  til  at  se. 

Ottende  Forelæsning. 


Blomstermalenet  tilstædt  Adgang;  St.  Jean,  Ottesen.     Glaserede  Sten. 

Emailmalerier.     Glasmaleriet,   dets  Historie.     Mosaik.     Vævede  Sager. 

Fotograflen      Konstudstillingen  i  Bryssel;  dens  Berettigelse. 


JJet  var'  i  Marts  Maaned  1851  —  om  jeg  ikke  husker 
fejl,  den  16de  Marts  —  at  den  belgiske  Indenrigsminister, 
Charles  Rocher,  indsendte  en  Forestilling  til  sin  Monark, 
den  belgiske  Konge,  om  de  Hensyn,  der  kunde  være  at 
tage  til  at  udvide  den  Udstilling,  der  skulde  finde  Sted  i 
Aarets  Løb  i  Bryssel.  Hvert  tredie  Aar  finder  nemlig 
en  stor  Udstilling  Sted  i  Bryssel,  som  i  Særdeleshed  gaar 
ud  paa  at  fremstille  Alt,  hvad  Belgien  selv  har  produceret 
i  denne  Tid  af  Konstværker,  baade  Malerier  og  Skulptur- 
arbejder, men  som  ingenlunde  —  lige  saa  lidt  som  nogen 
anden  evropæisk  Udstilling  —  udelukker  fremmede  Konst- 
nere  fra  at  deltage  deri,  ja  som  endogsaa  flere  Gange  har 
belønnet  fremmede  Konstværker  ganske  paa  samme  Maade, 
med  den  samme  Anerkjendelse,  som  de  indenlandske 
Konstværker.  Altsaa,  allerede  hele  den  belgiske  Udstil- 
lings Natur  var  en  saadan,  at  der  i  denne  Henseende  ikke 
laa  nogen  Hindring  for  at  kunne  udvide  den  end  yderligere. 
Ministeren  gjør  Kongen  opmærksom  paa,  at  den  1ste  Mai 
vil  den  store  engelske  Industriudstilling  blive  aabnet.  Han 
siger  om  den,  at  der  kun  er  én  Konstgren,  som  vil  blive 
tilstedet  Adgang  paa  den,  og  det  er  Billedhuggerkonsten. 
Dog,  siger  han,  maa  man  lægge  Mærke  til,  at  denne 
Konstgren  bliver  her  taget  ene  og  alene,  eller  i  alt  Fald 
i  Særdeleshed,  fra  et  rent  Vindskibelighedens  Standpunkt, 

og  alle  andre  Konstgrene  ere  formelig  udelukkede.  Den 
belgiske  Indenrigsminister  betragter  altsaa  i  denne  Fore- 
stilling den  engelske  Industriudstilling,  der  endnu  ikke 
var  aabnet,  blot  som  en  ren  Vindskibelighedsudstilling, 
og  foreslaar  derfor  sin  Monark,  at  man  skulde  udvide 
den  Udstilling,  som  ifølge  Aarenes  Løb  skulde  linde  Sted 
i  Bryssel ,  saaledes ,  at  der  her  aabnedes  en  ædel 
Væddekamp  mellem  alle  evropæiske  Konstnere  i  alle 
mulige  forskjellige  Konstfag.  Ethvert  Konstværk,  som 
ikke  var  en  Copi  —  vel  at  mærke,  herved  forstodes  ikke 
Kobberstik  eller  Lithografier  —  som  ikke  var  en  Copi  i 
samme  Slags  efter  et  andet  originalt  Arbejde,  skulde 
kunne  blive  optaget  paa  denne  Udstilling.  Det  er  ganske 
tydeligt,  at  den  belgiske  Minister  saaledes  betragter  den 
Udstilling,  hvorom  han  andrager  hos  sin  Konge,  som  et 
Sidestykke  til  den  store  engelsk-evropæisk  Udstilling; 
men,  ligesom  den  engelsk-evropæiske  Udstilling  i  Sær- 
deleshed tog  Hensyn  til  Alt,  hvad  der  kunde  kaldes  Vind- 
skibelighed, saaledes  skulde  denne  belgisk-evropæiske  Ud- 
stilling især  aabne  Plads  for  Alt,  hvad  der  kunde  kaldes 
Konst. 

Inden  jeg  endnu  gaar  et  Skridt  videre,  maatte  jeg 
maaske  have  Lov  til  at  dvæle  ved  dette  Afsnit  i  Mini- 
sterens Indstilling.  Han  siger  udtrykkelig,  at  den  en- 
gelske Industriudstilling  har  rigtignok  aabnet  Adgang  for 
Billedhugningen;  men  —  føjer  han  til  —  taget  ene  eller 
i  Særdeleshed  fra  det  rent  industrielle  Standpunkt.  Den 
belgiske  Minister  var  maaske  paa  en  vis  Maade  berettiget 
til  at  sige  det  den  Gang,  skjøndt  det  rigtignok  forekom- 
mer mig,  at,  dersom  han  —  som  jeg  maa  forudsætte  — 
havde  været  bekjendt  med  de  engelske  Forhandlinger  an- 

gaaende  denne  Udstilling,  saa  maatte  han  vide,  at  man 
virkelig  rned  fuldkommen  Bevidsthed  optog  et  rent  Konst- 
element  i  den  i  Billedhuggerkonsten;  og  Udstillingen  selv 
lagde  det  tydelig  for  Dagen.  Thi ,  lad  os  antage ,  at  — 
for  ikke  at  tale  om,  hvad  der  virkelig  var  en  ren  Vind- 
skibelighedssag,  hvor  det  gjaldt  om  blot  ved  Afstøbninger 
at  mangfoldiggjøre  i  forskjellige  Stoffer  dette  eller  hint 
ansete  Konstværk  —  lad  os  antage,  at  selv  Rauchs  Vic- 
toria kunde  betragtes  blot  som  Eksempel  paa  teknisk  Ud- 
forelse i  Marmor  af  den  Englænder,  der  havde  udført  den 
i  Carrara,  eller  at  Bronceafstøbninger,  selv  om  de  vare 
eftergaaede,  maatte  betragtes  som  Arbejder,  der  vare  ud- 
gaaede  fra  Broneestøberens  Værksted  og  bleve  fremstil- 
lede alene  for  at  vise  den  Dygtighed,  der  herskede  i  dette 
Værksted,  saa  kunne  vi  dog  paa  ingen  Maade  anvende 
dette  paa  saadanne  Arbejder  i  Træ  eller  i  selve  Leret, 
som  umiddelbart  ere  udgaaede  fra  Konstnerens  Hænder; 
og  der  er  berømte  Navne,  baade  Englændere  og  Frem- 
mede, der  have  leveret  saadanne  Producter  til  Udstillingen. 
Det  er  jo  aldeles  aabenbart,  at  saadanne  Arbejder  eller 
saadanne  som  Wyatts  Portrætstatuer  af  Dronningen  og 
Prins  Albert,  der  vare  beregnede  paa  at  støbes  i  Bronce, 
men  som  her  stode  i  Modellerne,  kunne  alene  betragtes 
fra  et  rent  konstnerisk  Standpunkt.  Men  jeg  har  allerede 
i  et  af  de  første  Foredrag  gjort  opmærksom  paa,  at  der 
virkelig  ogsaa  havde  fundet  en  Inkonsekvents  Sted  ved 
denne  engelske  Udstilling  i  Valget  af  Gjenstande  med 
Hensyn  til,  hvad  man  kunde  henregne  under  Maleri.  Jeg 
har  allerede  den  Gang  indrømmet  —  og  det  maa  natur- 
ligvis enhver  billig  og  eftertænkende  Mand  indrømme  — 
at   det   er   umuligt   med   Strenghed   at   drage   den   skarpe 

Skillelinie,  hvor  Vindskibeligheden  begynder,  og  hvor  Kon- 
sten ender.  Vi  have  derfor  ogsaa  stadig  i  vore  Betragt- 
ninger saa  at  sige  delt  det  i  to  Dele:  dér,  hvor  Konsten 
havde  fuldkommen  Spillerum,  og  dér,  hvor  Konsten  og 
Vindskibeligheden  saaledes  smeltede  sammen,  at  man 
kunde  sige:  det  er  Konsten,  der  forskjønner,  der  forædler 
Vindskibeligheden,  eller:  Vindskibeligheden  giver  her  et 
friere  Spillerum,  saa  at  Konsten  ogsaa  kan  træde  til. 
Men,  naar  jeg  nu  kommer  med  følgende  lille  Liste,  saa 
gad  jeg  vidst,  om  mine  Tilhørere  ikke  ville  være  enige  i, 
at  Englænderne  just  ikke  have  gjort  sig  nogen  stor  Omhu 
for  at  faa  Skillelinien  trukken  mellem  Vindskibeligheden 
og  Konsten,  hvad  Maleriet  angaar,  men  at  der  har  fundet 
den  mest  besynderlige  Inkonsekvents  Sted.  Man  saa' 
f.  Eks.  paa  den  store  engelske  Udstilling  fra  forskjellige 
Lande  —  fra  England,  fra  Tyskland,  fra  Frankrig  o.  s.  v. 
—  en  Mængde  Prøver  paa  Oliemalerier,  som  blot  vare 
fremstillede  for  at  vise  Behandlingen  af  nye  Bindemidler, 
som  skulde  sætte  Malerens  Arbejde  i  Besiddelse  af  denne 
eller  hin  rent  tekniske  Fordel  med  Hensyn  til  Varighed, 
hurtig  Tørring  o.  s.  v.  Det  er  ogsaa  aldeles  i  sin  Orden,  at  de 
engelske  Udstillere  saaledes  vare  berettigede  til  at  komme 
med  Malerier,  naar  disse,  saa  at  sige,  blot  vare  et  Slags 
Forklaring,  en  mere  umiddelbar  og  mange  Gange  langt 
mere  oplysende  Forklaring  end  den  mest  vidtløftige  Tekst 
kunde  give.  Xaar  de  saaledes  f.  Eks.  hængte  disse  tem- 
melig store  Malerier  op,  som  forestillede,  hvorledes  man 
kan  pløje  med  Dampkraft,  saa  er  det  fuldkommen  i  sin 
Orden;  det  er  da  blot  som  en  Forklaring,  det  er  ikke 
for  Maleriets  Skyld,  de  ere  der,  men  blot  for  den  Oplys- 
nings   Skyld,    som    vi    faa    derigjennem.      Men,    naar    nu 

Frankrigs  mest  ansete  Blomstermaler,  St.  Jean  fra  Lyon, 
sender  Malerier  og  de  blive  optagne ,  skulle  de  da  be- 
tragtes fra  det  industrielle  Standpunkt,  skulle  de  til- 
lades at  blive  opstillede  paa  Grund  af,  at  Lyon,  som  be- 
kjendt,  har  betydelige  Silkemanufacturer,  at  mange  af 
disse  Silkestoffer  have  blomstrede  Mønstre,  at  St.  Jean 
maaske  kan  have  Indflydelse  derpaa?  jeg  véd  det  ikke; 
men  jeg  véd  sikkert,  at  disse  Malerier  gjorde  en  over- 
ordentlig Virkning;  der  var  et  sandt  Mesterskab  i  dem; 
det  var  ikke  alene  Færdighed,  men  en  fuldkommen  Sik- 
kerhed og  Lethed  i  at  behandle  Farverne;  der  var  en 
ganske  egen  Virtuositet  i  Sammenstillingen.  Ja,  naar 
man  fordrede  Sandhed  af  Blomster-  eller  Frugtmalerier, 
naar  man  fordrede,  at,  idet  man  vilde  fremstille  disse 
yndige,  behagelige  Gjenstande,  man  da,  som  en  sand 
Konstner  i  det  Fag  en  Gang  udtrykte  sig,  skal  fremstille 
dem  værdigt,  saaledes  at  de  svare  til  de  yndige  Mønstre, 
som  Naturen  leverer  Konstneren  i  Hænde,  ja  saa  tror  jeg 
rigtignok,  at  der  kunde  være  en  Del  at  sige  imod  Hr. 
St.  Jean  trods  hans  store  Renommé;  men  jeg  vil  ikke 
dvæle  derved.  Det  er  aabenbart  en  slaaende  Inkonsekvents, 
at  en  Blomstermalers  Arbejde  paa  denne  Maade  tinder 
Adgang  —  jeg  vil  ikke  tale  om,  at  Ottesen  var  ogsaa 
bleven  udstillet.  Hans  Par  Billeder  hang  i  den  danske 
Afdeling;  og  netop  disse  Malerier  have  ganske  andre 
Fortjenester  end  dem,  en  Konstner,  som  lægger  an  paa 
Vindskibeligheden,  vil  give  sine  Billeder.  Det  er  saa 
aldeles  aabenbart,  at  denne  Konstner,  hvilke  Mangler  han 
for  Resten  kan  have  —  han  være  tør,  ængstelig  eller 
hvad  det  nu  er  —  han  er  opfyldt  af  en  alvorlig  Stræben 
efter  værdigt  at  give  de  Gjenstande,   han   vil   fremstille; 

der  er  vist  neppe  nogen  Konstner,  der  med  Hensyn  til 
sand,  alvorlig,  kjærlig  Stræben  staar  længere  fra  nogen- 
somhelst  Vindskibelighedsretning  end  denne  vor  Lands- 
mand; men  —  lian  maa  dog  ogsaa  komme  paa  Udstillingen. 
At  Maleriet  lige  saa  godt  som  Billedhuggerkonsten 
paa  mangfoldige  Maader  griber  smykkende  ind  i  Vind- 
skibeligheden, derom  ere  Alle  enige.  At  altsaa  Englæn- 
derne havde  Ret  til  at  udstille  f.  Eks.  saadanne  smukke 
Arbejder  som  Miltons  glaserede  eller,  som  de  kaldes, 
enkaustiske  Mursten,  det  finder  jeg  aldeles  i  sin  Orden. 
Mine  Tilhørere  have  Alle  set  Sligt  mange  Gange.  Vi 
have  f.  Eks.  paa  Eremitagen  en  hel  Trappegang  fuld  deraf; 
Væggene  ere  beklædte  med  smaa  glaserede  hollandske 
Fliser,  sædvanlig  blaa,  med  daarlig  tegnede,  løst  hen- 
kastede, smagløse  Figurer.  De  have  vistnok  ogsaa  set 
af  Afbildninger  —  thi  Faa  have  vel  været  i  Spanien  — 
hvorledes  man  i  Alhambra  i  dens  Glansperiode  fortræffe- 
lig har  vidst  at  gjøre  Brug  af  glaserede  Sten,  saaledes 
at  hver  Sten  danner  en  Del  af  et  stort  Mønster,  som 
fortsætter  sig  uafbrudt  i  Mandshøjde  omtrent,  og  hvorledes 
der  dér  har  været  Lejlighed  for  de  mauriske  Konstnere 
til  at  give  alle  deres  besynderlige  lunefulde  og  bestandig 
afvekslende  Sving  og  Træk  efter  de  mest  forskjellige 
Mønstre,  og  at  det  gjør  en  smuk  Virkning.  Ja,  der  er 
maaske  iblandt  mine  Tilhørere  dem,  som  vide,  at  vi  finde 
en  saadan  Anvendelse  af  glaserede  eller  brændte  Sten 
med  Farver,  hvor  hver  Sten  danner  en  stor  Mosaikstift, 
allerede  i  de  baade  ældre  og  yngre  Ruiner  fra  Ninives 
Omegn.  Det  var  altsaa  en  gammel  Skik,  som  var  kom- 
met af  Brug,  og  det  er  en  ny  Opdagelse,  som  denne  for- 
tjenstfulde Mand   har  gjort  i  England  i  Staffordshire,    og 

Miltons  Fabrik,  leverer  højst  smagfulde  Ting;  det  er  en 
Fornøjelse  at  se  disse  Prøver  af  Gulv-  og  Væggebeklæd- 
ning  efter  græske  og  andre  Mønstre  behandlede  med 
megen  Smag,  og  Farverne  særdeles  heldig  sammenstillede. 
Det  er  ganske  i  sin  Orden,  at  det  var  paa  Udstillingen. 
En  anden  engelsk  Industrimand,  Hr.  Bing,  leverer  hvad 
han  kalder  sine  emaillerede  Skifer,  med  indlagte  Figurer 
paa  Skifer  som  Grundlag,  omtrent  som  paa  græske  Vaser. 
Han  har  leveret  smukke  Ting,  smagfuldt  behandlede ;  det 
er  det  Maleriske,  anvendt  paa  en  smuk  Maade  paa  Vind- 
skibeligheden, derom  kunne  vi  godt  være  enige;  men  at 
hele  Suiter  af  Emailportræter  af  Stone  og  Essex  ere 
opstillede,  det  forekommer  mig  er  at  se  Tingen  paa  den 
mest  besynderlige  ensidige  Maade  fra  den  tekniske  Side 
af.  At  man  udstiller  Porcellæn  med  alle  de  smagløse 
Farver,  man  kan  falde  paa,  med  hele  den  Uendelighed  af 
Blomsterbuketter,  af  Landskaber  og  hvad  véd  jeg,  som 
man  uden  Hensyn  til  Form  eller  nogen  Ting  søger  at  an- 
bringe paa  dem,  at  alle  Prøver  af  denne  Art  komme  paa 
Udstillingen,  er  vist  aldeles  i  sin  Orden.  Blandt  meget 
Smagløst  faar  man  ogsaa  adskilligt  Smagfuldt,  og  Sevres's 
Fabriker  havde  netop  leveret  adskillige  højst  interessante 
Stykker  af  denne  Art;  de  havde  benyttet  som  Modeller 
og  Mønstre  de  smukke  Emailarbejder,  som  man  saa  ofte 
saa'  i  Frankrig  i  Frants  den  Førstes  Tid,  og  som  man 
kalder  Limousins  efter  Byen  Limoges,  hvor  de  især  bleve 
udførte.  Sevres"  Fabriker  have  nemlig  paa  flere  Kar 
anvendt  en  dyb  mørkeblaa  Grund,  hvorpaa  de  have  sat 
disse  Figurer,  Blomsterkranse  o.  s.  v. ;  men  flere  af  disse 
Arbejder  ere  netop  meget  smukt  afpassede  til  Planen, 
som  de  skulde  være   paa,    og  Figurerne   ere   udførte  i  én 

eneste  Fane,  der  spiller  i  et  Slags  Hvidlig-Blaaligt,  det 
saakaldte  Camayeu,  som  staar  i  Harmoni  med  den  blaa 
Grund,  hvorpaa  de  ere  satte;  og  disse  Arbejder  gjorde 
en  overordentlig  smuk  Virkning.  Det  er  en  bekjendt  Sag, 
at  de  Levninger,  vi  have  tilbage  i  et  ikke  saa  lille  Antal 
af  græske  Lerkar  med  Prydelser,  med  lette,  silhouetagtige 
Figurer,  Dyreornamenter  eller  Ansigter  i  en  bestemt  Farve 
(mørk  paa  lys  Grund  og  omvendt)  netop  udmærke  sig 
for  det  Øje,  som  tager  dem  længere  i  Øjesyn  —  jeg 
taler  her  om  de  bedste  —  ved  en  overordentlig  Finhed 
og  Smag  i  Benyttelsen  af  Pladsen,  saaledes  at  disse  for- 
skjellige  Figurer  og  Prydelser,  der  ere  anvendte  langs  op 
ad  Vasens  Krop,  Hals  o.  s.  v.,  langt  fra  at  bryde  dens 
Linie,  tvertimod  ligne  hele  det  Sving,  der  gaar  fra  den 
lille  Fod,  bestandig  sig  udvidende  op  imod  Halsen,  saa 
at  de,  langt  fra  at  forstyrre  Formen,  hæve  denne  ved  den 
Simpelhed,  hvormed  de  ere  fremstillede,  idet  de  ikke  gjore 
Fordring  paa  videre  Modellering  eller  i  alt  Fald  kun  paa 
en  meget  svag,  og  ikke  berøve  dem  en  Fordel,  som  den 
moderne  Decoration  skiller  sine  Pragtkar  ved,  idet  den 
vil  anvende  malerisk  Dybde  og  Runding  paa  Flader,  som 
ikke  egne  sig  dertil.  Men,  m.  T. ,  at  der  fremstilles  af 
Ducluzeaux  eller  andre  dygtige  Folk  Portræter  i  Legems- 
størrelse, f.  Eks.  af  Victoria  og  Prins  Albert,  eller  virke- 
lig højst  heldige  Copier,  f.  Eks.  efter  Tizians  smukke  Por- 
træt i  Louvres,  at  de  fremstilles  for  at  give  Prøver  paa 
Indbrænding  af  Farver,  det  finder  jeg  højst  besynderligt; 
thi  netop  paa  dette  Højdepunkt  maa  nødvendigvis  Konst- 
neren  og  Brænderen  arbejde  sammen;  der  maa  det  for- 
udsættes, at  den  Mand,  som  véd  med  disse  vanskelige 
Stoffer  at  behandle  saa  kildne  Opgaver,  er  igjennem  lang 

Erfaring  bleven  meget  fortrolig  med  alle  de  Forandringer, 
Farverne  undergaa  ved  Brændingen,  ja  saa  vant  til  at 
arbejde  sammen  med  den  rene  Brænder  —  hvis  han  ikke 
selv  er  det  —  i  de  fineste  Nuancer,  at  han  véd,  hvad 
han  maa  gjøre  for  at  lette  Arbejdet,  og  for  at  det  ikke 
skal  mislykkes.  Hvorvidt  nu  overhovedet  Porcellæns- 
maleriet  i  dette  Omfang  egentlig  er  et  heldigt  Foretagende 
i  den  moderne  Konst,  det  er  et  andet  Spørgsmaal.  Vist 
er  det,  at  disse  Arbejder  med  hele  det  Mesterskab,  hvor- 
med de  vare  udførte,  alligevel,  selv  om  man  ikke  blev 
opmærksom  paa  Glansen,  havde  dette  særegne,  finere  Spil, 
enten  i  det  Blaalige  eller  Violette  eller  Rødlige,  som  netop 
saa  ofte  betegner  de  indbrændte  Emailmalerier  i  Mod- 
sætning til  deres  malede  Originaler. 

At  Glasmaleriet,  saalænge  det  staar  paa  det  simpleste 
Standpunkt  af  Sammensætning  af  farvede  Glas  i  forskj el- 
lige  Mønstre,  selv  med  Ornamenter,  hører  aldeles  til  Indu- 
strien, det  er  ganske  sikkert.  Men  vi  havde  nu  der  paa 
Udstillingen,  naar  man  gik  op  paa  Omgangen  om  Siden, 
saa  at  sige  et  helt  Galleri  af  Glasmalerier.  Der  var 
verdslige,  historiske,  der  var  kirkelige  Gjenstande,  Glas- 
malerier til  verdslige  Boliger  og  Glasmalerier  til  Kirker, 
leverede  fra  Tyskland,  Frankrig,  England,  fra  højst  for- 
skjellige  Stæder.  En  stor  Del  af  disse  Malerier  maatte 
naturligvis  tillige  træde  op  og  gjøre  Paastand  paa  at  be- 
tragtes —  lige  saa  meget  med  Hensyn  til  Compositionen, 
med  Hensyn  til  den  Virkning,  de  gjorde,  som  med  Hen- 
syn til  Farverne  —  ikke  blot  som  Haandværk,  end  ikke 
blot  som  et  meget  vanskeligt  Haandværk,  men  som  Konst. 
Hvo  af  os  har  ikke  hørt  Tale  om  hele  den  Bestræbelse, 
der  har  vist   sig  i  Løbet   af  dette  Aarhundrede   efter   at 

gjennemføre  Glasmaleriet,  eller  hvorledes  man  har  for- 
søgt ligefra  de  gamle  tyske  Ridderes  Borge ,  i  Preussen, 
i  Køln,  og  derigjennem  til  Frankrig  og  England,  endogsaa 
i  nye  Bygninger  at  indføre  Glasmaleriet.  Det  er  et  meget 
interessant  Spørgsmaal,  m.  T.  Maa  jeg  have  Lov  til  at 
gjøre  en  lille  Ekskurs  i  Anledning  deraf;  jeg  haaber  at 
tinde  Traaden  alligevel.  For  rigtig  at  vurdere  det,  jeg 
siden  vil  sige,  tror  jeg,  at  den  ikke  vil  være  uden  Be- 
tydning. 

Glasmaleriet  gaar  jo  ud  paa  at  vise  Maleriet  gjennem- 
sigtigt;  det  gaar  ud  paa,  at  de  Farver,  der  opstilles  for 
Øjet,  blive  belyste  udenfra,  bagfra  det  Malede,  ikke  forfra 
som  ethvert  andet  Maleri;  det  er  Glansen  i  Farven,  det 
er  det  indspillende  Lys,  der  skal  frembringe  sin  Virk- 
ning. Naar  vi  nu  se  hen  til  de  ældste  Glasmalerier,  vi 
have,  ville  vi  tinde,  at  de  hidrøre  fra  en  Tid,  da  endnu 
et  Slags  Overlevering  fra  Oldtiden  fandt  Sted.  Der  er 
nemlig  det  højst  Mærkelige,  at  Maleriet  fra  Oldtiden  saa 
at  sige  klinger  af  med  Mosaikmaleriet ,  hvortil  der  blev 
anvendt  Glasstifter  i  saadant  et  Omfang,  at  selv  de  store 
forgyldte  Flader  kun  ere  Glasstifter,  der  ere  overforgyldte, 
og  at  der  ved  en  stor  Del  af  Farverne,  selv  i  mange 
antike  Mosaiker,  hvor  der  er  anvendt  en  eller  anden 
Pasta,  ogsaa  er  benyttet  Glas.  Det  er  netop  meget  be- 
tegnende, at  det  er  det  barbariserede  Rom,  hvor  disse 
Mosaikmalerier  dække  ikke  alene  det  Udvendige,  men  og- 
saa det  Indvendige  af  Vægge,  Gulv  o.  s.  v.  Vi  have  et 
slaaende  Eksempel  derpaa  i  Caracallas  Bade.  Allerede 
i  det  10de — Ilte  Aarhundrede  —  og,  hvis  vi  ere  heldige 
nok  i  vore  Undersøgelser,  komme  vi  maaske  til  at  gaa 
endnu  længere  tilbage  i  Tiden  —  finde  vi  Glas  ikke  læn- 

gere  som  Stifter,  men  som  smaa  Flader,  anvendte  til  at 
decorere  Vinduer  —  der  kommer  altsaa  et  transparent 
Lys  deri,  og  disse  Glasvinduer  ere  slet  og  ret  enkelte, 
platte  Flader,  grønne,  gule,  røde,  hvide  o.  s.  v.;  de  ere 
sammenstillede  i  Ornamenter  med  ganske  simple  Omrids, 
og  man  maa,  for  at  bringe  dem  i  Stand,  anvende  en 
Mængde  Indfatninger;  thi  det  er  lutter  smaa  Stykker. 
Og  dette  fortsatte  sig  nu  og  udvidede  sig  bestandig.  Man 
fandt  mere  og  mere  Glæde  i  ved  Kirkevinduerne  at  dvæle 
ved  hellige  Skikkelser  og  bibelske  Fremstillinger.  Nu 
kom  hele  Figurer  og  Historier  frem;  og  hvor  mange  be- 
rømte Glasvinduer  have  vi  ikke  endnu  tilbage,  f.  Eks. 
i  Rheims  eller  i  Køln  eller  Niirnberg  eller  Strassburg  fra 
det  15de — 16de  Aarhundrede.  Men  vi  tinde  i  disse  Glas- 
malerier to  aldeles  forskjellige  Perioder.  Vi  finde  en  tid- 
ligere Periode,  hvor  Alting  er  ganske  simpelt  holdt.  Ma- 
leriet stod  paa  samme  Standpunkt;  Miniaturmaleriet,  Ma- 
leriet paa  den  fine  klare  Gipsgrund,  Vægmaleriet  i  Kir- 
kerne ere  i  Grunden  kun  Omrids,  udfyldte  med  simple 
Farver.  Glasmaleriet  fyldestgjorde  altsaa  aldeles  de  samme 
Betingelser  der,  som  Vægmaleriet.  Men  i  den  sidste  Pe- 
riode ,  i  det  15de  og  navnlig  i  den  første  Halvdel  af  det 
16de  Aarhundrede,  se  vi  en  bestemt  Stræben  efter  i  Glas- 
maleriet at  udiøre  noget  Lignende,  men  dog  endnu  med 
en  vis  Simpelhed,  som  i  Olie-  eller  Vægmaleriet;  og, 
komme  vi  højere  op,  f.  Eks.  til  St.  Gudula  fra  Midten 
af  det  16de  Aarhundrede,  tinde  vi,  at  man  aabenbart  har 
bestræbt  sig  for,  paa  det  mest  Deciderede  at  gjennemføre 
Maleriet,  f.  Eks.  paa  perspectivisk  Grund  med  hele  den 
Afveksling  i  Tonen  og  Farven  og  med  Fremstillingen  af 
det  luftige  Rum,  som  man  er  i  Stand  til  at  give  Maleriet. 

Hvorfor  tabte  nu  denne  Konet  sig?  Jeg  tror,  at  de 
have  Ret,  som  simpelthen  sige:  fordi  den  ikke  længere 
kunde  tilfredsstille;  man  kunde  gjerne  bruge  den  som 
Smykke  ved  mange  Lejligheder,  saaledes  som  den  endnu 
anvendes  med  Held  i  Holland,  og  vi  have  endogsaa  her 
i  Danmark  en  smuk  lille  Prøve  derpaa  i  Bedestolen  i 
Frederiksborg.  De  have  vel  lagt  Mærke  til,  at  hver 
enkelt  af  Vinduets  slebne  Krystalruder  er  omgiven  med 
Rammer  af  allerkjæreste  udførte  Billeder,  malede  af  hol- 
landske Konstnere;  vi  have  endnu  Accorden  mellem  dem 
og  Christian  den  Fjerde.  Men  disse  Konstnere  have  meget 
klogelig  holdt  sig  aldeles  paa  Prydelsens  Standpunkt. 
Malerierne  ere  slet  ikke  beregnede  paa  at  fremstille  en 
egentlig  malerisk  Dybde;  der  er  tvertimod  i  disse  Billeder 
med  megen  Takt  lagt  an  paa  at  give  lette  transparente 
Akvarelmalerier,  der  ere  meget  mere  antydede  end  ud- 
førte. Derimod  i  de  store,  i  deres  Art  superbe,  Malerier 
i  St.  Gudula  i  Bryssel,  er  der  med  al  Magt  forsøgt  paa 
at  forvandle  Glasmaleriet  til  et  formeligt  Maleri.  Idet 
Sansen  for  Middelalderens  Konst,  for  den  gothiske  Archi- 
tektur  vaagnede,  idet  man  mere  og  mere  lærte  at  respek- 
tere den,  vaagnede  ogsaa  Sansen  for  Glasmaleriet  igjen. 
Det  havde  tabt  sig,  det  indtog  en  underordnet  Plads,  det 
var  saa  at  sige  rent  traadt  ud  af  det  højere,  kirkelige 
Liv.  Xu,  i  dette  Aarhundrede,  er  det  traadt  ind  deri 
igjen.  Hvorvidt  det  har  haft  nogen  anden  gavnlig  Ind- 
flydelse end  at  en  vis  industriel  Retning  er  vakt  og  en 
Række  Konstnere  ere  blevne  beskjæftigede  for  en  Tid, 
véd  jeg  ikke;  det  vil  Fremtiden  bedre  afgjøre;  men  jeg 
tror  virkelig,  at  hele  denne  Indflydelse  af  Middelalderens 
Bygningskonst  har  vist  sig  lige  saa  uheldig  her,  som  dens 

Indflydelse  nu  synes  at  have  vist  sig  i  Billedhuggerkunsten. 
Enhver,  som  har  været  i  en  Middelalders-Kirke,  blot 
f.  Eks.  set  Choret  i  Erfurt  eller  det  hellige  Kapel  i  Paris 
eller  Kelner-Domkirkens  Chor,  véd,  at  det  Indtryk,  vi 
modtage  i  en  saadan  Afdeling  af  en  Bygning,  som  er  rigt 
decoreret  med  Glasmalerier,  er  et  meget  alvorligt  og  høj- 
tideligt; at  selv  naar  den  fulde  Sol  staar  igjennem  en 
stor  Del  af  Ruderne,  selv  da  er  Indtrykket  ingenlunde 
muntert.  Festligt?  ja,  ganske  sikkert,  men  højtideligt, 
alvorligt,  dybt.  Enhver,  som  har  set  en  saadan  Kirke, 
enten  i  dens  oprindelige  Tilstand  eller  i  alt  Fald  ved  en 
omhyggelig  Restavration  bragt  denne  saa  nær  som  muligt, 
vil  ogsaa  have  lagt  Mærke  til,  at  ikke  alene  Vinduerne, 
men  alle  de  smaa  Rum,  der  kunne  være  i  Smigerne  mel- 
lem Kapperne  i  de  forskjellige  Kappeafdelinger  af  Hvæl- 
vingen, ethvert  lodret  nedgaaende  Baand,  enhver  Pilaster, 
enhver  fritstaaende  Pille,  er  bemalet  med  Mønstre,  og 
hele  denne  Bemaling  gaar  ud  fra  det  selv  samme  Prin- 
cip, som  Maleriet  paa  Vinduerne  eller  Væggene;  det  er 
mere  en  smuk  Tegning,  udlagt  med  Farver,  med  simple 
Tinter,  end  et  egentligt  Maleri;  og  paa  Kragstenene 
og  Søjlerne  staa  Figurer ,  og  disse  have  alle  et  og 
samme  Præg.  De  ere  ikke  alle  stygt  svungne;  mange 
Gange  gaar  der  en  smuk  Holdning  igjennem  dem.  Deres 
Klædedragt  er  bestandig  den  langt,  rigt  nedhængende, 
og  den  er  altid  lagt  i  meget  behagelige  og  bløde  Folder 
—  jeg  taler  her  i  Særdeleshed  om  Skulpturen  fra  det 
13de  og  14de  Aarhundrede  —  og  disse  Figurer  med  deres 
hyppigen  besynderlige  Sving,  men  ofte  rolig  holdte  Stil- 
ling, ere  alle  bemalede,  og  de  folderige  Klædninger  fore- 
stille forskjellig  mønstrede  guldindvirkede  Stoffer.     Altsaa, 

det  Hele  stemmer  sammen.  Ingen  enkelt  Del  af  denne 
Bygning,  ikke  engang  de  architektoniske  Led,  gjore 
egentlig  Fordring  paa  gjennem  et  finere  Fornispil  ene  at 
ville  fængsle  Øjet,  men  kun  i  Forbindelse  med  Farver. 
Det  er  lutter  rette  eller  krumme  Flader,  smukt  afbrudte 
ved  disse  Tegninger,  ved  disse  Farver,  ved  denne  For- 
gyldning, og  det  Hele  samstemmer  harmoniskt  og  staar 
indenfor  de  malede  Ruder  alvorligt  og  højtideligt.  Man 
skulde  tro,  at  saadan  en  Sal,  saadan  en  Bygning  maatte 
have  noget  Broget  ved  sig.  Nej,  tvertimod,  den  er  al- 
vorlig; der  er  Glasmaleriet  paa  sin  rette  Plads.  Men  i 
det  Moment,  at  vi  af  vore  Vægmalerier,  af  vore  Alter- 
tavler fordre  malerisk  Virkning,  i  det  Moment,  at  vi  i 
vore  plastiske  Figurer  gaa  ud  paa  en  ganske  anden  Fin- 
hed i  Gjennemførelsen,  paa  at  udføre  indtil  de  mindste 
Enkeltheder  enhver  Del  af  det  menneskelige  Legeme  eller 
af  det  bevægede  eller  rolige  Klædemon  —  vi  kunne 
behandle  dem  for  Resten  som  vi  ville,  give  dem  f.  Eks. 
en  Tone,  en  Patina,  en  simpel  Farve  o.  s.  v.,  det  gjør 
Intet  til  Sagen  —  i  det  Moment  altsaa,  at  vi  ville  nyde 
dem  fuldstændig,  saa  maa  vi  have  dem  i  det  fulde  Dags- 
lys.  Det  gjælder  mest  om  Bronceligurer ,  som  egentlig 
skulle  sees  i  den  frie  Luft.  Stil  disse  Malerier,  disse 
Statuer  ind  i  en  saadan  Belysning,  og  de  ere  aldeles 
ødelagte,  der  bliver  kun  de  store  raa  Omrids  tilbage, 
Alt,  hvad  der  egentlig  skulde  betegne  Konstnerens  Stand- 
punkt, er  væk.  Og  kom  nu  ovenikjøbet  med  saadanne 
moderne  malede  Glasmalerier  —  de  forstyrre  endnu  meget 
mere  Nydelsen.  Der  er  desuden  det  Mærkelige  ved  de 
( rlasmalerier,  som  ere  lagte  an  paa  at  skulle  frembringe  en 
rigtig  malerisk  Holdning,  at  det  gaar  med  dem,  som  med 

Transparentmalerier;  det  er  ikke  muligt  at  bringe  den  til 
Veje;  man  føler,  at  Lyset  ligger  bag  ved;  og  dette  Lys 
vil,  selv  om  kun  paa  enkelte  Steder,  virke  absolut  for- 
styrrende. Desuden  mangler  her  naturligvis  det  aller- 
højeste Lys,  det,  som  Maleren  med  et  enkelt  Penselsstrøg 
kan  frembringe;  thi  i  det  Moment,  Lyset  trænger  ind,  vil 
det  i  Reglen  udbrede  sig  med  en  Kraft,  som  Maleren  ikke 
kan  beherske.  Noget  af  det  mest  Ingeniøse,  jeg  har  set 
af  Glasmaleriets  Anvendelse ,  og  som  tillige  overbeviste 
mig  om,  at  jeg  ikke  gaar  for  vidt  i  min  Paastand,  var  i 
St.  Vincent  de  Paul  i  Paris.  Den  er  bygget  i  et  Ruskum- 
snusk af  alle  Stilarter;  men  det  er  en  stor,  pompøs  og 
kostbar  Bygning,  og  den  ligger  superbt.  Det  er  en  Ba- 
silika. Hovedalteret  faar  sit  Lys  fra  oven,  fra  Højkirken 
—  det  siger  Intet  — ;  man  har  der  vedligeholdt  Glasset, 
man  har  følt  Nødvendigheden  af  at  skaffe  Lyset  ind  i  Kirken. 
Men  nu  Sideskibet.  Det  indeholder,  som  saa  ofte  i  de 
større  katholske  Kirker,  en  lang  Række  af  Altere  paa 
hver  Side,  og  man  har  her  anbragt  dem  saaledes,  at  hvert 
af  Sidealterne  er  lagt  under  sit  Vindue,  og  Vinduet  selv 
danner  Altertavlen.  Dygtige  franske  Konstnere  have 
leveret  ■  Cartonerne  dertil,  og  det  Hele  er  gjort  med 
megen  Forstand  og  Eftertanke.  Jeg  træder  ind  i  et  saa- 
dant  Kapel,  ser  intet  Vindue,  men  en  Altertavle  lige  for 
mig;  og  nu  skulde  man  tro,  at  her,  hvor  Alt  er  rolig 
stemt,  hvor  der  ikke  er  andet  Lys  end  dette  ene  —  thi 
jeg  har  Hovedskibet  saa  meget  bag  mig,  at  det  ikke  for- 
styrrer —  at  her  maatte  det  gjøre  en  god  Virkning.  Nej, 
det  gjør  en  mørk,  en  trist  Virkning  uden  at  yde  Ro  eller 
Harmoni. 

Efter  at  have  anført  dette,  tror  jeg,  at  mine  Til- 
hørere maaske  snarere  ville  forstaa  mig,  naar  jeg  siger, 
at  jeg  virkelig  er  bleven  overrasket  af  to  italienske  Ma- 
lere, to  Milanesere,  paa  den  engelske  Udstilling.  Den  ene 
af  disse  er  Giuseppe  Bertini.  Han  havde  malet  tre 
legemsstore  Figurer  i  et  Vindue  og  sat  dem  i  en  Pavillon 
midt  paa  Gulvet  i  den  store  Gang  i  Udstillingslokalet. 
Han  havde  altsaa  gjort  ligesom  i  St.  Vincent  de  Paul.  Idet 
man  traadte  herind,  saa'  man  temmelig  højt  oppe,  omtrent 
i  samme  Højde  som  i  den  franske  Kirke,  som  et  Slags 
lysende  Altertavle,  Dante  og  to  kvindelige  Figurer,  hen- 
hørende til  den  allegoriske  Digtning,  paa  Siderne  af  ham. 
Det  var  lykkedes  denne  Konstner  i  en  Grad,  som  jeg 
hidtil  ikke  havde  set  Mage  til,  at  faa  Ro,  at  faa  male- 
risk Virkning  ind  i  disse  Figurer,  som  ere  behandlede 
aldeles  efter  de  strengeste  Principer  for  Maleriet.  Han 
havde  virkelig  løst  Opgaven.  Det  kan  være,  at  der  i  det 
højeste  Lys  og  i  Overgangen  var  en  lille  Smule  Uro;  og 
det  er  muligt,  at  hvis  man  havde  haft  det  i  det  aldeles 
frie,  kraftige  Dagslys  i  Stedet  for  i  Gangen  med  det  af- 
dæmpede Loftlys,  der  var  saa  gunstigt  for  det,  at  man 
da  maaske  snarere  vilde  have  følt  Uroen;  men  det  var 
i  alt  Fald  højst  mærkelig  gjennemført.  Han  havde  virke- 
lig overvundet  saa  store  Vanskeligheder,  som  man  ikke 
rigtig  har  Begreb  om,  naar  man  ikke  har  forfulgt  de  mis- 
lykkede Forsøg  paa  at  overvinde  dem  igjennem  en  Række 
af  Glasmalerier.  Men  Hovedhindringen  for  Anvendelsen 
af  saadanne  Malerier  kunde  han  ikke  overvinde.  Selv  i 
dette  Kapel  var  det,  som  om  man  traadte  ind  i  en  Gravnat, 
skjøndt  der  var  Lys  rundt  omkring,  da  det  stod  i  den 
store  Hovedgang;   thi   selve  Blindingen  af  Billedet,    selve 

den  harmoniske  Glans  stak  stærkt  af  imod  hele  Omgivel- 
sen, fordi  et  saadant  malet  Vindue  ikke  kan  belyse.  Se 
f.  Eks.  i  Dag  paa  vore  Ruder,  der  ere  beaandecle;  de  staa 
som  dunkle  Malerier,  malede  Graat  i  Graat,  og  se,  hvor 
mørk  Pillen  paa  hver  Side  er.  At  lyse  formaaede  det 
altsaa  ikke;  men  det  stod  som  en  smuk  harmonisk  Aaben- 
baring,  kunde  jeg  sige.  —  Mellem  denne  uhyre  Række  af 
meget  almindelige,  vistnok  rene  Vindskibeligliedsarbejder, 
som  dannede  dette  lange  Glasgalleri  ovenpaa  Omgangen, 
traf  jeg  et  andet  Billede,  som  var  endnu  langt  betyde- 
ligere med  Hensyn  til  Frembringelsen.  Det  er  ogsaa  af 
en  Milaneser,  Bagatti-Valsecchi.  Det  var  formelig  et 
lille  Kabinetsstykke :  en  ung  Pige,  som  aabner  Vinduet, 
og  som  vi  kjende  af  Manzonis  Roman.  Det  var  et  Bryst- 
billede i  Legemsstørrelse.  Det  hang  imellem  alle  de 
øvrige  brogede,  urolige  Billeder  og  i  det  fulde  Dagslys; 
thi  alle  disse  Glasmalerier  fik  deres  Belysning  paa  direkte 
Maade,  da  de  vare  opstillede  i  de  store  Vinduesrum,  som 
dannede  den  øverste  Del  af  Lokalet;'  altsaa,  her  kunde 
ikke  tinde  nogen  Skuffelse  Sted.  Dette  Billede,  malet  i 
den  lyseste  Tone,  bevarede,  hver  Gang  jeg  saa'  det,  sta- 
dig den  fuldkomneste  Ro  og  Harmoni.  Det  følger  af  sig 
selv,  at  man  saa',  at  det  var  et  Transparentmaleri,  men 
et  Transparentmaleri,  som  var  i  den  Grad  roligt,  hvor 
man  saa  fuldstændig  glemte,  hvad  det  var,  at  man  kunde 
indbilde  sig,  at  man  stod  foran  et  Billede,  der  var  belyst 
forfra.  Det  var  i  teknisk  Henseende  et  overordentligt 
Mesterstykke. 

Lad  os  gaa  tilbage  til  den  engelske  Udstilling  —  vi 
ere  jo  rigtignok  i  den,  men  vi  have  gjort  en  lille  Ekskurs 
—  lad  os  gaa  over  til  Mosaiken.    Af  Florentinermosaiken, 


397 

som  bestaar  af  lutter  haarde  Stene,  hvor  Stenens  naturlige 
Farve  selv  skal  angive  alle  Tinterne,  var  der  leveret  Bord- 
plader fra  de  storhertuglige  Manufakturer  i  Florents.  At 
Sligt  blev  udstillet,  var  vistnok  aldeles  i  sin  Orden,  lige- 
ledes at  Englænderne  gave  os  et  Begreb  om  deres  virke- 
lig respektable  Forsøg  paa  at  anvende  deres  egen  haarde 
Sten,  f.  Eks.  Marmorarterne  fra  Derbyshire.  Ja,  jeg 
kunde  i  en  vis  Henseende  sige,  her  var  det  endogsaa  i 
sin  Orden  at  se  Rinaldis  store  Landskab  i  Stiftmosaik, 
Ruinerne  af  Pæstum,  sendt  fra  Rom,  da  den  hele  Behand- 
ling, saa  fint  og  zart  Tonerne  end  vare  afdæmpede,  maatte 
bevirke,  at  det  nærmest  henregnedes  til  et  Slags  Vind- 
skibelighedsarbejde,  medens  jeg  dog  i  en  anden  Hen- 
seende vilde  kalde  dets  Nærværelse  paa  Udstillingen  en 
Udskejelse  fra  den  lagte  Plan;  thi  et  saadant  Billede  kunde 
meget  snarere  bære  Navn  af  Konstværk,  end  et  Maleri, 
der  blot  lægger  Haandfærdighed  for  Dagen,  selv  om  det 
ogsaa  røber  Erfaring  og  Mesterskab;  og  saadanne  Male- 
rier, der  altsaa  efter  Principet  meget  godt  kunde  være 
opstillede,  vare  jo  udelukkede  fra  Udstillingen.  Men 
denne  Opfattelse  af  Mosaikens  Charakter,  fremkommer 
naturligvis  kun,  naar  man  gaar  saa  vidt,  som  de  Moderne 
—  hvad  der  for  Resten  sikkert  er  et  stort  Fejlgreb  — 
ere  gaaede  i  at  behandle  Stiftmosaiken.  Det  er  lutter 
Glasstifter;  men  mine  Tilhørere  vide  maaske  ikke,  at  der 
skal  Noget  til  at  kunne  beherske  et  saadant  Antal,  som 
der  bruges.  De  romerske  Mosaikarbejdere  have  50,000 
Tinter  at  skulle  dirigere,  og  det  vil  sige  50,000  Klasser 
af  Tinter;  thi  enhver  af  disse  Tinter  har  igjen  femten 
Underafdelinger,  tilsammen  tagne  750,000  Nuancer,  og  de 

kunne  endda  ikke  komme  til  de  fineste  Overgange  i  Male- 
riet. Det  er  interessant  at  anføre  disse  Talstørrelser, 
fordi  de  give  os  en  saa  haandgribelig  Forestilling  om, 
hvad  en  Malers  Palet  vil  sige;  dette  lille  Stykke  Træ 
med  disse  faa  Farver  kan  dog  ikke  naaes  selv  med  750,000 
Tinter.  Folk,  som  have  vidst  at  præstere  betydelige, 
store  Sager  efter  Rafael  eller  andre  Konstnere,  saaledes 
at  man  dog  kan  taale  at  se  paa  dem,  have  haft  en  saa 
svær  Opgave,  at  det  ikke  gaar  an  ligefrem  at  kalde  det 
Industri;  det  er  en  Konstgren,  vel  en  underordnet  Konst- 
gren,  men  det  er  ikke  længere  Vindskibelighed.  Vi  maa 
huske  paa,  at  det  gaar  her  som  med  andre  Konstgrene; 
det  er  kun  lykkedes  meget  Faa  af  Mosaikarbejderne  i 
Rom  at  vinde  sig  et  storre  og  mere  varigt  Navn.  —  Men 
det  er  ikke  alene  i  Sten,  vi  have  Mosaiken,  men  ogsaa 
i  Træ,  og  her  er  den  engelske  Udstilling  fuldkomment  i 
sin  Ret,  naar  den  viser  de  skjønne  Arbejder  fra  Turin 
eller  Toscana,  Borde,  Stole,  Møbler  o.  s.  v. ,  som  ere 
indlagte  med  forskjellige  Farver,  hvoraf  de  smukkeste, 
f.  Eks.  Capellos,  ere  ganske  allerkjærest  gjennemførte  i 
simple,  enkelte  Farver;  og  disse  Møbler  med  deres  fuld- 
komment rolige  Flader,  kun  undertiden  afbrudte  af  superbt 
indlagte  Ornamenter,  ere  gjorte  med  en  Smag,  som  man 
ikke  let  forestiller  sig.  —  At  vævede  Stoffer,  ligefra 
Musselin  og  Kattun  o.  s.  v.  indtil  de  kostbare  Shawler 
og  paa  den  anden  Side  indtil  de  store  blomsterrige  Gulv- 
tæpper, vare  udstillede,  var  aldeles  i  sin  Orden;  og  Eng- 
lænderne og  det  øvrige  Evropa  kunde  her,  da  der  ogsaa 
var  udstillet  orientalske  Sager,  fra  Tyrkiet,  Tunis,  Indien 
o.  s.  v.,  faa  et  Begreb  om,  at  der  er  visse  Regioner,  hvor 
man    forgjæves    søger    med   Flid    og   Møjsommelighed    at 

ville  sætte  noget  Højere  i  Stedet  for  det  Simplere,  man 
forsømmer;  at  der  er  visse  Regioner,  hvor  det  at  udvikle 
det  Simplere  lønner  sig  bedre  end  en  forskruet  Stræben, 
der  vil  synes  høj.  Medens  vi  i  vore  Gulvtæpper  søge 
store,  brogede,  blomsterrige  Sammenstillinger  og  i  vore 
andre  Stoffer,  f.  Eks.  i  Tapeter  paa  Væggene,  saa  ofte 
paa  det  mest  Besynderlige  henrive  Øjet  ved  store, 
svære,  stærktfarvede  Mønstre,  kunde  man  her  se  Møn- 
stre fra  Orienten,  som  paa  den  ene  Side  udmærkede 
sig  ved  den  Delicatesse,  hvormed  de  vare  behandlede, 
idet  de  gave  Øjet  Ro  og  ikke  forstyrrede  det  ved  form- 
løse Gestalter,  og  paa  den  anden  Side  havde  et  stort 
Fortrin  ved  den  udsøgte  Glans,  ved  den  Mættelse,  der 
var  i  Farverne.  Det  er  en  ganske  rigtig  Følelse,  som 
Orientaleren  har  paa  det  Sted;  der  udvikler  han  sig  — 
han  kommer  maaske  heller  ikke  meget  højere  —  han  for- 
staar  at  vise,  hvad  Betydning  Farverne  have,  hvor  godt  det 
gjør  paa  Øjet  at  dvæle  selv  paa  den  store  brogede  eller 
i  alt  Fald  mangefarvede  Overflade,  naar  der  alligevel  er 
Ro  deri,  fordi  Farverne  ere  vel  sammenstillede  og  saa 
lysende  eller  saa  dybe,  som  de  skulle  være.  Altsaa,  dér 
var  maaske  Lejlighed  for  den  evropæiske  Industri  til  at 
lære  Noget,  hvis  den  for  Resten  kan  optage  det;  men 
ikke  paa  den  Maade,  at  den  blot  imiterer  og  copierer  de 
orientalske  Mønstre,  thi  det  skulde  den  netop  ikke  gjøre. 
Hvis  man  ikke  særlig  maatte  lægge  Vægt  paa,  at  hele 
denne  Gren  af  Industrien  blev  udstillet,  synes  det  igjen, 
at  man  er  skredet  over  Grænsen  ved  at  optage  f.  Eks. 
Horace  Vernets  Mehemet  Ali,  der  lader  Mamelukkerne 
nedskyde,  som  vi  Alle  kjende  gjennem  Lithografier  og 
Kobberstik:  legemsstore  Figurer,  ganske  superbt  vævede. 

Det  havde  for  mig  noget  eget  Interessant.  Jeg  havde  i 
1836  i  Paris  set  dette  Arbejde  paa  Væven  i  Gobelins 
Fabrikken,  og  blev  nu  overrasket  ved  her  at  se  det  som 
et  stort  Maleri.  Det  havde  noget  Broget,  noget  Uroligt 
ved  sig,  det  betegnede  Vernets  Farver  i  hin  Periode;  men 
det  var  lykkedes  i  høj  Grad  at  give  Charakteren  af  denne 
Konstner,  naar  man  tænker  paa,  hvad  det  vil  sige,  med 
vævede  Traade  at  skulle  give  Penselens  frie  Spil.  Dog 
her  er  denne  Vindskibelighed  saaledes  gaaet  over  i  Kon- 
sten,  at  den  virkelig  aldeles  tilhører  denne. 

Jeg  har  allerede  her,  m.  T. ,  leveret  ikke  faa  Træk 
af,  hvorledes  Malerkonsten  blev  repræsenteret  paa  for- 
skjellig  Maade  paa  den  engelske  Udstilling.  Naar  jeg 
gaar  over  til  ogsaa  at  omtale,  at  der  var  Kobberstik,  at 
der  var  Galvanografier,  Stylografier  —  en  Arbejdsmaade, 
hvortil  der  knytter  sig  et  dansk  Navn  (Schøler)  —  Træ- 
snit, Lithografier,  Lithochromier  med  Farver  o.  s.  v.,  saa 
maa  jeg  ærlig  tilstaa,  at  jeg  ikke  videre  vil  dvæle  derved; 
thi  for  en  stor  Del  hørte  disse  Arbejder  under  Vindskibe- 
ligheden ;  og  mange  af  dem  tabte  aldeles  deres  Betydning, 
da  de  ikke  kunde  komme  til  deres  Ret.  Lyset  var  ikke 
dér  egnet  til  at  se  dem  i;  det  Lys,  som  var  godt  til  mange 
andre  Gjenstande,  var  altfor  svagt  til  at  se  et  Kobberstik 
i;  og  der  var  mange  smukke  Kobberstik  udstillede.  De 
vare  altsaa  i  Grunden  tabte  for  dem ,  der  ønskede  at 
beskue  dem,  selv  om  de  vare  udstillede  blot  for  at  vise, 
hvad  Trykkeren  kan  gjøre;  men  det  vil  jeg  kalde  en  en- 
sidig Maade,  ikkun  at  udstille  Aftryk  af  Kobberplader, 
for  at  vise,  hvad  Trykkeien  formaar  at  gjøre.  —  Det 
manglede  naturligvis  ikke  paa  Fotografier,  baade  paa 
Papir   og   paa  Metal   å   la  Daguerre.      Det   er   tungt,    at 

denne  saa  højst  interessante  og  mærkelige  Opfindelse, 
dette  Maleri  med  selve  Dagslyset,  som  igjen  har  vist  os 
en  af  disse  vidunderlige  Virkninger  af  Naturen,  igjen  be- 
riget os  med  Midler  til  at  skaffe  os  Fremstillinger  —  et 
Bevis  atter  paa  denne  Stræben  efter  at  finde  nye  Midler, 
der  ogsaa  i  malerisk  Retning  saa  sygelig  beskjæftiger 
vor  Tid  —  det  gjør  mig  ondt,  at  denne  Opfindelse  er 
kommen  i  Industriens  Hænder.  Det  Eneste,  man  maaske 
kan  sige  hertil,  er,  at  det  er  for  Øjeblikket  den  Vej,  den 
maa  vælge  for  at  blive  bekjendt  og  udbredt,  medens  man 
langsomt  og  ængstelig  bestandig  rykker  videre  frem  med 
at  udvikle  den.  Det  er  ingen  Konst,  det  er  simpelthen 
en  Naturlov,  som  man  maa  vise  i  hele  sin  fuldstændige 
Kraft  og  Fylde;  men  jeg  har  ingen  Tvivl  om,  at  netop 
disse  mærkelige  Eksperimenter  ville  faa  en  høj  Grad  af 
Betydning  for  Konstneren,  at,  ligesom  man  har  Afstøb- 
ninger i  virkelig  Størrelse  af  Legemets  Dele,  plastiske 
Afstøbninger,  som  have  stort  Værd  for  Billedhuggerne, 
saaledes  vil  man  ogsaa,  skjøndt  ikke  i  samme  Størrelse, 
kunne  danne  sig  hele  Suiter  af  saadanne  Lysbilleder,  som 
ville  have  usigelig  Værdi  for  Maleren.  Idet  Afspejlingen 
bliver  fikseret  med  den  fuldkomneste  Troskab  uden  al 
Smiger,  idet  man  ser  det  samme  Hoved  ved  en  lille  Be- 
vægelse, en  lille  Lysforandring  paa  én  Gang  gestalte  sig 
med  en  Mangfoldighed,  som  man  maaske  aldrig  har  lagt 
Mærke  til,  saa  vil  der  ogsaa  nødvendig  for  Maleren  blrve 
nedlagt  en  Skat  af  Erfaring,  som  den  aandfulde  Mand 
kan  benytte,  og  som  Haandværkeren  vil  kunne  drage  stor 
Fordel  af. 

Altsaa,   m.  T. ,   det  forekommer  mig   netop,   at   den 
store  engelske  Udstilling   ikke  var  heldig  i  at  trække  sin 

Grænse;  den  havde  egentlig  optaget  saa  mange  Elementer 
af  Malerkonsten,  at  den  enten  burde  have  bortvist  hele 
denne  Suite,  som  jeg  har  tilladt  mig  at  fremstille,  eller 
sørget  for,  om  muligt,  at  skaffe  Plads  —  som  ogsaa  var 
paatænkt  for  en  kort  Tid  —  til  en  virkelig  Maleriudstilling 
ved  Siden  af  Udstillingen  af  Skulptur. 

Jeg  vender  tilbage  til  den  belgiske  Indenrigsministers 
Indstilling  til  sin  Konge.  Han  skildrer  Belgiens  rolige 
Tilstand,  den  Velstaaenhed,  som  hersker  igjennem  hele 
Landet;  han  gjør  opmærksom  paa  den  hæderlige  Plads, 
som  Belgien  indtager  i  Konsten  imellem  de  evropæiske 
Lande,  og,  efter  kortelig  at  have  antydet  dette,  opfordrer 
han  sin  Konge  til  at  træffe  Foranstaltninger  for  at  sørge 
for  en  almindelig  Konstudstilling  i  Bryssel.  Og  faa  Dage 
efter  har  han  Kongens  Svar  og  Bekræftelse  derpaa,  og 
den  30te  Marts  1851  træder  allerede  den  af  Regjeringen 
udnævnte  Kommission  af  fjorten  Medlemmer  —  seks  For- 
retningsmænd og  otte  Konstnere  —  sammen,  indbyder 
Evropa  til  at  sende  Billeder,  bekjendtgjør  Lovene,  hvor- 
efter man  vil  vælge  en  Komité  til  at  bedømme,  om  Konst- 
sagerne  kunne  modtages  eller  ej,  en  anden  Komité  til  at 
opstille  Malerierne,  og  en  tredie  Komité  i  Forbindelse 
med  Kongen  valgte  man  til  at  bedomme,  hvem  der  skulde 
have  Prisen.    Og  nu  gik  Indbydelsen  ud  over  hele  Evropa. 

Det  første  Spørgsmaal  vil  maaske  hos  Mange  være : 
Hvad  berettiger  Belgien  til  at  gjøre  dette?  dette  lille 
Land  paa  500  Kvadratmile  med  4  Millioner  Indvaanere, 
kan  det  gjøre  det?  Jeg  tror,  at  Belgien  er  fuldkomment 
retfærdiggjort  i  saa  Henseende.  Overhovedet  tror  jeg 
virkelig,  at  baade  den  geografiske  Beliggenhed  og  det 
Opsving,  Konsten  havde  faaet  i  Belgien,  den  Omstændighed, 

at  det  var  Samlingspladsen  for  fremmede  Konstværker  fra 
forskjellige  Lande,  endelig  det  nære  Samkvem  med  Frank- 
rig, Tyskland  og  England,  kunde  berettige  til  i  en  saa 
besøgt  By  som  Bryssel  at  foranstalte  en  almindelig  evro- 
pæisk  Udstilling.  Men  der  kommer  en  anden  Omstæn- 
dighed til,  som  maaske  burde  have  bidraget  til,  at  Bel- 
gien havde  faaet  sit  Ønske  opfyldt.  Malerkonsten  spiller 
en  ganske  overordentlig  Rolle  i  Belgien.  Lad  os  huske 
paa,  at  det  er  van  Eycks,  van  Dyks,  Rubens'  og  andre 
store  Konstneres  Fødeland;  dermed  er  ikke  Lidt  sagt. 
Lad  os  huske  paa,  at  Belgien,  der  fra  gammel  Tid  af 
har  vist  en  stor  Driftighed  i  saa  forskjellige  Retnin- 
ger, dette  Land,  som  har  haft  og  endnu  har  saa  mange 
og  ldomstrende  Stæder,  som  har  været  et  evigt  Tvistens 
Punkt,  en  Kampplads  mellem  ærgjerrige  Naboer  og  ær- 
gjerrige  Personligheder,  dette  saa  højst  mærkelige  Land 
har  maaske  et  Træk,  som  stiller  det  ganske  egent  imel- 
lem alle  Evropas  Lande.  At  Belgien  tæller  Lærde,  derom 
er  intet  Spørgsmaal.  Løwen  var  et  af  de  mest  ansete 
Universiteter  i  det  16de  Aarhundrede;  store,  berømte 
Lærde  ere  udgaaede  derfra.  Og  dog,  hvor  er  den  belgiske 
Literatur?  den  eksisterer  saa  at  sige  ikke;  hverken  det 
tlanderske  eller  franske  eller  latinske  Sprog  har  saaledes 
kunnet  trænge  igjennem,  at  en  rig  Literatur  har  kunnet 
udvikle  sig.  Højst  betydelige  og  værdifulde  Værker  i  for- 
skjellige Grene  ere  producerede;  men  Poesien  —  enten 
vi  gaa  til  den  ældre  Tid  eller  til  Middelalderen  eller  den 
nyere  Tid  —  lever  saa  godt  som  ikke.  En  Historieskrivning 
i  det  Sprog,  der  havde  gjort  sig  gjældende  i  Landet, 
eksisterer  ikke,  og  derimod  —  dets  Malerskole,  den  har 
saa   at   sige  været  Historien,    der   er   fortalt   hele  Evropa 

paa  den  mest  glimrende  Maade.  Den  har  været  til  Kir- 
kens Forherligelse,  til  store,  berømte  Personers  Forher- 
ligelse, til  selve  den  belgiske  Histories  Forherligelse;  Bel- 
gien har  faaet  Malere  som  Historieskrivere.  Det  er  et 
aldeles  ejendommeligt  Træk,  det  gjælder  ikke  noget  andet 
Land;  der  staar  Belgien  ene;  og  dette  Land,  hvor  Maler- 
konsten  saa  at  sige  repræsenterer  ikke  alene  sig  selv, 
men  tildels  det  levende  Ord,  dette  Land  siger:  »Kommer 
sammen  her,  alle  evropæiske  Brødre,  og  danner  her  en 
fælles  Udstilling  for  Maler-  og  Billedhuggerkonsten!«  Jeg 
antydede  en  ældre  og  en  nyere  Glorie.  Det  er  kun  faa 
Aar  siden,  at  et  Par  belgiske  Stykker  gjorde  saa  at  sige 
et  Triumftog  gjennem  hele  Tyskland.  I  1844  saa'  man 
i  enhver,  jeg  kunde  næsten  sige,  enhver  kun  nogenlunde 
betydelig  tysk  Stad  langs  Rhinen,  gjennem  Syd-  og  Nord- 
tyskland, Gallaits  og  de  Biefves  to  store  Malerier.  For- 
skjellige  Stemmer  løde  om  dem  i  Tyskland.  Sydtysk- 
land og  Nordtyskland,  Miinchen  og  Berlin,  vare  ikke 
enige.  Nordtyskland  løftede  dem  til  Skyerne;  Sydtysk- 
land kunde  ikke  kritisere  dem  nok.  Men  det  er  aaben- 
bart,  at  disse  to  store  Billeder  maatte  være  højst  mærke- 
lige Fænomener,  siden  de  med  en  saadan  Glæde  bleve 
søgte  og  sete  ikke  alene  af  Publikum,  men  af  Konstnere 
og  Konstvenner  overalt,  og  siden  man,  selv  hvor  man 
kritiserede  dem,  maatte  indrømme  dem  store  Fortjenester 
i  denne  eller  hin  Retning.  Dette  Land  altsaa,  der  siden 
1830  har  vidst  at  faa  en  Konstskole,  som  har  opnaaet 
en  saadan  Anseelse  i  Evropa,  siger:  lad  os  komme  sam- 
men og  vise,  hvad  vi  formaa.  Der  maa  formodentlig  have 
været  ganske  særegne  Hindringer  for  denne  Udstilling, 
som  jeg  ikke  kjender.      For   mig   er  det  besynderligt,   at 

denne  Udstilling  kun  talte  tretten  hundrede  og  nogle  og 
firsindstyve  Numere.  Det  var  et  langt  mindre  Antal  end 
det,  der  dannede  den  sidste  Pariserudstilling  i  Begyndel- 
sen af  1851,  hvor  Antallet  af  de  indleverede  Konstsager 
var  over  5000;  om  der  ogsaa  blev  kasseret  en  17 — 1800 
Xumere,  blev  der  endda  nok  tilbage.  Af  disse  1380  Nu- 
mere  er  en  stor  Del  leveret  af  belgiske  Konstnere;  tager 
jeg  ikke  fejl,  have  over  400  belgiske  Konstnere,  unge  og 
gamle,  leveret  Bidrag;  det  vil  give  os  en  Forestilling  om 
det  Liv  og  den  Virksomhed,  der  maa  herske  i  de  belgiske 
Stæder,  hvad  Maleriet  angaar.  Jeg  maa  føje  til,  at  der 
var  35  Skulptursager,  naturligvis  med  overordentlig  stor 
Forskjel  i  Værdien.  Fra  Frankrig  havde  150  Konstnere 
sendt  Arbejder,  deriblandt  enkelte  af  Frankrigs  meget 
talentfulde  og  berømte  Mænd;  kun  Horace  Vernet  og 
Delaroche  havde  Intet  sendt.  Det  store  Tyskland  og  det 
lille  Holland  havde  ladet  lige  mange  Konstnere  møde  med 
deres  Arbejder.  Der  var  navnlig  fra  Diisseldorf  meget 
bekjendte  Konstnere;  derimod  savnede  man  flere  af  de 
største  og  mest  ansete  Navne  fra  Munchen  og  Berlin. 
Selv  Italien  havde  sendt  en  Del;  det  lille  Schweiz  nogle, 
deriblandt  en  fra  Genf.  Jeg  tror  endog,  at  der  var  en 
fra  >panien;  men  fra  Fngland  ikke  en  eneste  Konstner, 
det  er  det  Besynderlige.  Man  havde  gjort  allehaande 
Anstalter  for  at  erhverve  en  saa  rig  Udstilling  som  muligt. 
Man  havde  blandt  Andet  sat  Indleveringsterminen  til  den 
25de  Juli,  et  Tidspunkt,  da  den  engelske  Udstilling  enten 
maatte  være  forbi  eller  nær  sin  Ende.  Man  havde  sagt: 
dersom  den  engelske  Udstilling  lukkes  før  Oktober  Maa- 
neds  Begyndelse  —  den  blev  lukket  ind  i  Oktober,  men 
det  kunde  de  jo  ikke  vide  —  skal  der  sørges  for,  at  der 

er  Plads  til  at  optage  alle  de  Arbejder,  man  maatte  ønske 
at  sende  til  Bryssel  fra  den  engelske  Udstilling.  Her 
kommer  det  andet  interessante  Træk.  Skjøndt  den  bel- 
giske Indenrigsminister  havde  udtalt  sig  om,  at  det  var 
blot  en  industriel  Udstilling  i  London,  vidste  man  dog, 
at  der  maatte  være  mange  Arbejder,  navnlig  i  Skulpturen, 
der  i  Særdeleshed  maatte  træde  op  som  Konstværker. 

Altsaa,  m.  T.,  den  belgiske  Udstilling  maa  betragtes 
som  aldeles  mislykket  fra  et  almindeligt  evropæisk  Stand- 
punkt. England  havde  vægret  sig  ved  at  sende  et  eneste 
Billede;  selv  i  Belgien  havde  f.  Eks.  Wappers  Intet  sendt; 
han  har  i  den  senere  Tid  beskjæftiget  sig  mest  med  Por- 
træter, Gud  véd  hvorledes,  men  havde  ikke  leveret  noget 
Arbejde  til  denne  Udstilling.  Vi  kunne  altsaa  ikke,  ved  at 
kaste  Blikket  paa  den,  opnaa  det  Samme  som  ved  at  se  paa 
Billedhuggersagerne  i  London.  Men  denne  Udstilling  viste 
ogsaa  tydelig,  at  den  belgiske  Skole,  idet  den  paa  den 
ene  Side  slutter  sig  nærmere  til  Holland,  paa  den  anden 
Side  nærmere  til  Frankrig,  derimod  staar  en  Del  fjernere 
fra  Tyskland.  Det  var  mig  ikke  muligt  med  Sikkerhed 
at  paavise  eller  modtage  det  Indtryk,  at  den  belgiske 
Skole,  skjøndt  tyske  Konstnere  sættes  højt  i  Belgien,  har 
modtaget  Indvirkning  fra  Tyskland.  Derimod  er  den  franske 
Skoles  Paavirkning  af  umiskjendelig  Indflydelse.  Da  jeg 
nu  ogsaa  var  kommen  til  Paris  og  havde  haft  Lejlighed 
til  at  gjøre  mig  bekjendt  med  flere  betydelige  Arbejder 
af  franske  Konstnere,  ogsaa  af  dem,  der  havde  været 
sete  paa  den  belgiske  Udstilling,  saa  tænkte  jeg,  at  jeg 
kunde  tillade  mig  under  Et  at  plukke  de  Blomster,  jeg 
var  i  Stand  til  at  finde,  for  deraf  at  danne  en  lille 
Buket  af  Malerkonstens  Frembringelser  i   Frankrig,  Bel- 

gien  og  Holland,  dog  blot  forsaavidt  de  saaes  paa  denne 
Udstilling  eller  i  de  nærmest  liggende  Aar  ere  traadte 
frem  i  betydelige  Arbejder  i  offentlige  Bygninger  i  Bryssel 
og  Paris. 


Niende  Forelæsning. 

Udstillingen  i  Bryssel,  de  Keijser,  Gallait.  Augustinerkirken:  Wappers, 
Erindringer  fra  Septemberdagene;  de  Keijser,  Slaget  ved  Woeringen. 
Domhuset:    Gallait,  Carl  den  Femtes  Aftakkelse;   de  Biefve,  Compro- 

misset. 


i/et  var  en  stor  Forandring  at  komme  ind  i  Udstillings- 
salen i  Bryssel,  naar  man  kom  saa  at  sige  lige  fra  Ud- 
stillingen i  London.  Bygningen  kunde  man  hartad  sige 
var  usynlig,  som  Bygning  betragtet,  og  i  Stedet  for  de 
enorme  Haller  i  London  var  det  her  hyggelige  Rum,  man 
traadte  ind  i,  som  med  en  enkelt  Undtagelse  vare  meget 
godt  belyste  fra  oven,  og  som  ikke  vare  for  høje,  saa  at 
de  fleste  Billeder  saaes  med  stor  Bekvemmelighed.  I 
Stedet  for  al  den  Larm,  der  havde  været  hist,  og  hine 
Orgel-  og  Basuntoner  og  de  plaskende  Springvand,  var 
her  ganske  tavst.  Jeg  kom  sent  til  denne  Udstilling;  det 
var  allerede  midt  i  Oktober,  Nysgjerrigheden  var  alt  til 
Fulde  mættet.  Der  var  derfor  ikke  synderlig  mange  Men- 
nesker; man  gik  stille  og  rolig  omkring;  der  var  rummelig 
Plads  alle  Vegne,  og  man  tabte  sig  her  virkelig  i  en  al- 
deles fredelig  og  hjemlig  Følelse.  Men  naturligvis,  det 
Første,  Tanken  og  Øjet  søgte,  det  var  den  belgiske  Skole; 
det  var  jo  denne  Skole,  der  har  vundet  en  evropæisk 
Navnkundighed,    som   man   ønskede  endelig  at  faa  at  se; 

og,  idet  man  nævnede  den  belgiske  Skole  for  sig  selv, 
tænkte  man  naturligvis  hverken  paa  Landskaber  eller  paa 
hvad  man  kalder  Genrestykker  eller  andre  saadanne  Sager, 
men  paa  historiske,  og  det  paa  store  historiske  Billeder. 
Ja,  der  var  da  ogsaa  adskillige  historiske  Malerier  op- 
hængte; men  dels  vare  de  ikke  af  Belgiere,  og  dels  til- 
fredsstillede de  slet  ikke  den  Forventning,  hvormed  man 
var  kommen.  Der  var  kun  nogle  faa  Malerier,  som  egentlig 
vakte  Forestillingen  om,  at  den  belgiske  Skole  vistnok 
maatte  have  sin  Betydning,  og  disse  Malerier  Tiavde  med 
Undtagelse  af  to  ikke  engang  nogen  videre  overdreven 
Størrelse.  Wappers  havde  Intet  udstillet,  de  Biefve  heller 
ikke;  derimod  de  Keijser  og  Gallait.  De  Keijser  havde, 
som  bekjendt,  været  Faaredreng,  indtil  han  var  fjorten 
Aar  gammel.  Han  var  født  i  en  lille  By  i  Nærheden  af 
Antwerpen,  og  dér  kunde  naturligvis  Ingen  lægge  Mærke 
til  ham;  men  der  var  en  rig  Borger,  som  havde  meget  at 
betyde  i  Antwerpen,  som  blev  bekjendt  med  ham  og  som 
tog  sig  af  ham;  og  nu  gjorde  han  hurtige  Fremskridt  som 
Konstner.  Han  betragtes  ofte  som  Elev  af  Wappers  og 
skulde  altsaa  her  netop  være  den,  der  nærmest  maatte 
tiltrække  sig  Opmærksomheden.  Men  de  to  Malerier,  som 
tindes  af  ham,  ere  til  al  Ulykke  ikke  historiske;  det  er 
kirkelige  Billeder.  Det  ene  forestiller  den  hellige  Elisabeth, 
hvor  hun  kommer  Syge  og  Fattige  til  Hjælp;  men  skjøndt 
hun  er  Hovedpersonen,  træder  hun  alligevel  tilbage  i  Mellem - 
grunden;  det  er  de  Fattige  og  Elendige,  der  trænge  til 
hende,  som  nærmest  møde  Øjet,  og  det  er  aabenbart,  at 
Maleren  ikke  vil  støde  os  tilbage,  han  vil  ikke,  at  vi  paa 
nogen  Maade  skulle  føle  os  ubehagelig  berørte  ved  at  se 
Fattigdommen  og  Usselheden.     -Selv  Moderen  her  yderst 


409 

i  Forgrunden  med  sit  lille  Barn  har  endnu  fulde  Former, 
og  fra  denne  Side  kan  man  ikke  sige,  at  Maleren  har 
lagt  an  paa  at  give  et  Billede,  som  passede  strengt  til 
Sagnet  om  den  hellige  fornemme  Dame.  Billedet  var  for 
Resten  smukt  udført;  der  gaar  virkelig  en  stille,  venlig 
Følelse  igjennem  det;  men  det,  som  her  overrasker,  det 
er  ikke  den  glimrende  Farve,  som  vi  ventede  at  ånde, 
tvertimod,  Farven  spiller  noget  over  i  det  Gulladne,  og 
det  er  mere  den  smukke  Runding  i  Enkelthederne,  det  er 
mere  en  i  mange  Henseender  smagfuldt  behandlet  Teg- 
ning, end  det  er  en  slaaende  Virkning,  som  møder  os  i 
dette  Billede.  Vi  blive  snart  færdige  og  vende  os  om  til 
det  andet  Billede,  og  det  overrasker  os.  Her  faa  vi  Be- 
greb om  den  Maade,  hvorpaa  man  søger  at  afvinde  en 
Opgave  et  nyt  Synspunkt.  Det  er  Fortællingen  om  Jairi 
Datter.  Det  er  dér,  hvor  hun  opvækkes  af  Dødsslumme- 
ren;  men  der  er  ikke  Andre  fremstillede  end  Jairi  Datter. 
Konstneren  har  —  hvad  enten  det  nu  ligger  i  Mangel 
paa  Plads  eller  i  Opgaven  eller  i  hans  egen  Tanke  — 
ikke  fremstillet  Andet  end  den  unge  Pige  i  det  Moment, 
han  tænker  sig  hende  atter  at  vaagne  til  Livet.  Dette 
Billede,  vil  der  maaske  ved  Lejlighed  hviskes  Dem  i  Øret, 
betegner  en  ny  Retning,  som  de  Keijser  har  indslaaet  i 
Henseende  til  Farven.  Det  er  aabenbart,  naar  vi  have  set 
tiere  Billeder  af  ham,  at  det  er  lykkedes  ham  her  at  give 
den  opvaagnende  Pige  en  langt  større  Finhed  i  Farven; 
han  gaar  over  i  et  Slags  —  man  kunde  kalde  det  — 
Sølvtone,  det  vil  sige,  han  lægger  an  paa,  at  en  vis  Klar- 
hed skal  gaa  igjennem  hele  Billedet,  en  bleg  Klarhed, 
som  man  nærmest  kunde  sammenligne  med  Sølvets  Glans, 
og  som  derfor,  overført-paa  Maleriet,  kaldes  en  Sølvtone, 

der  dog  her  er  behandlet  paa  en  aldeles  ejendommelig 
Maade.  Men  det  maa  ogsaa  være  fra  den  Side,  at  Bil- 
ledet skal  fængsle  os,  thi  fra  Opfatningens  Side  ville  vi 
neppe  rigtig  være  i  Stand  til  at  sympathisere  med  ham. 
Det  Nye,  som  man  maa  indrømme,  ligger  i  Opfatningen,  er 
snarest  fremkommet  som  en  Nødhjælp,  fordi  Konstneren 
ikke  vidste  at  finde  den  uendelige  Rigdom,  som  virkelig 
ligger  i  det  Gamle.  Hvor  overordentlig  simpel  er  dog 
den  evangeliske  Fortælling!  Hvor  visse  ere  Forældrene 
paa,  at  hun  er  død,  hvor  jamre  de  sig,  og  —  midt  i 
Jammeren  smile  de,  da  de  høre,  at  Frelseren  forsikrer,, 
at  hun  blot  sover;  og,  naar  saa  Frelseren  simpelthen 
siger:  »rejs  Dig!«,  staar  hun  op  og  forlanger  at  spise; 
hun  er  virkelig  levende  og  trænger  til  jordisk  Føde.  Men 
her  i  Billedet  se  vi  kun  denne  vakre  kvindelige  Gestalt; 
hun  ligger  endnu  og  er  i  Færd  med  at  rejse  sig,  og  stræk- 
ker Armen  ud.  Der  er  et  ganske  eget,  følsomt,  næsten 
sentimentalt,  halvt  sværmerisk  Smil  over  Ansigtet.  Alt- 
saa,  Konstneren  har  ikke  troet,  at  han  paa  nogen  Maade 
vilde  være  i  Stand  til  at  afvinde  denne  saa  betydnings- 
fulde Opgave  nogen  Interesse  uden  ved  at  lægge  en  al- 
deles moderne  Følelse  ind,  saaledes  som  vi  maaske  kunne 
tænke  os  den  hos  en  eller  anden  from  ung  Nonne,  i 
Stedet  for  at  holde  sig  til  den  simple  evangeliske  For- 
tælling. Det  er  imidlertid  vel  muligt,  at  i  et  Land,  som 
Belgien  vil  denne  Maade  at  tage  det  paa  være  den,  som 
mest  tiltaler  og  bedst  gjør  Beskueren  fortrolig  med  den 
gamle  hellige  Fortælling. 

Vende  vi  os  om  til  den  anden  Side ,  møder  Gallaits 
Malerier  os.  Her  ere  vi  ikke  længer  i  den  kirkelige  Ver- 
den, her  bevæge  vi  os  i  Livet  og  Historien.      Det  første 

Billede,  Øjet  falder  paa,  er  en  enkelt  Figur.  Det  er  en 
Figur  af  —  som  man  siger  —  3  4  Størrelse,  skaaren  af 
nedenfor  Knæerne.  Det  er  en  meget  fattig  Mand,  klædt 
i  daarlige  brune,  næsten  pjaltede  Klæder.  Han  er  i 
Legemsstørrelse  og  staar  der  mellem  de  fire  nøgne  Vægge, 
hvor  Lyset  falder  ind  igjennem  en  fattig  Aabning,  og 
ser  lige  ud  for  sig;  i  Haanden  holder  han  en  Violin  og 
Bue.  Se  paa  denne  Mand.  Ja,  mig  forekom  det  altid, 
som  om  der  gik  en  vis  Trods  igjennem  Ansigtet;  for  mig 
saa'  han  altid  ud  som  den  Ulykkelige,  den  Forladte,  som 
endnu  bestandig  indenfor  sine  fire  Vægge  trodser  den 
Verden,  som  han  har  brudt  med  og  brudt  med  paa  en 
Maade  —  efter  hele  hans  Stilling  at  dømme  —  som 
neppe  videre  vil  fængsle  os.  Men  dette  Billede  bærer  en 
Titel,  som  synes  at  fordre  en  ganske  anden  Forklaring. 
Det  hedder  »Konst  og  Frihed«  (art  et  Mberté).  Har  det 
virkelig  været  Konstnerens  Hensigt  at  fremstille  en  anden 
Konstner,  en  Musiker,  som  ikke  vil  hylde  Tidsaanden  og 
Smagen,  som  foretrækker  selv  de  jammerligste  Kaar  for 
en  glimrende  Tilværelse,  naar  han  blot  maa  spille  de 
sødeste  og  reneste  Toner,  i  alt  Fald  for  sig  selv,  og  trøste 
og  opmuntre  sig,  saa  tror  jeg  ikke,  at  det  er  lykkedes 
ham.  Han  har  opnaaet  at  fremstille  et  skjærende  Billede 
af  Livet;  men  det,  som  skulde  kunne  hjælpe  og  husvale 
imod  al  den  ydre  Nød,  dette  indre,  sjælelige,  trøstefulde 
Liv,  det  mangler  her  aldeles. 

Lad  os  gaa  over  til  et  andet  Billede.  Se,  der  er  et 
af  den  belgiske  Historie.  Det  er  jo  det  belgiske  Historie- 
maleri, som  vi  især  ønske  at  lære  at  kjende;  Belgier- 
nes egen  Historie,  fortalt  af  dem  selv.  Vi  have  her  et 
meget  yndet  Thema:    Horn  og  Egmont,    disse  to  Folkets 

Yndlinge,  som  de  endnu  bestandig  ere.  Men  de  ere  døde 
her;  de  ligge  hvide  og  kolde  under  et  stort  sort  Fløjls- 
tæppe  med  Fryndser,  og  ovenpaa  Tæppet  ligger  et  Sølv- 
krucifiks;  det  blanke,  ellers  saa  lysende  Metal  antager  ret 
en  sørgelig  Tone,  saaledes  som  det  dér  sees  imod  det  sorte 
Fløjl.  Vi  ere  paa  et  helligt  Sted.  Vi  se  Enden  af  et 
Alter,  og  en  ung  Gejstlig  er  i  Færd  med  at  tænde  Alter- 
lyset. Det  er  Franciskanerkirken  i  Bryssel;  det  er  Re- 
collectanernes,  den  strenge  Franciskanerordens  Kirke.  Der 
ligge  disse  to  Lig,  som  sagt,  udstrakte,  og  Konstneren  vil 
ikke  smigre  paa  nogen  Maade,  ikke  skaane  os  for  Noget; 
vi  skulle  føle,  at  det  er  stærkt  lemlæstede  Lig,  vi  staa 
foran;  og  der  er  samlet  en  hel  Del  Mennesker  om  dem. 
Ja,  det  er  Gildeskytterne  (hvad  vi  vilde  kalde  Borger- 
væbningen, Nationalgarden),  som  efter  at  have  faaet  Til- 
ladelse dertil  have  baaret  Ligene  hen  i  denne  Kirke,  hvor 
de  skulle  modtage  den  sidste  Ære  og  det  sidste  Farvel. 
De  staae  dér  spredte  i  Grupper.  Paa  den  ene  Side  fin- 
des der  To  lige  bagved  Hovedet  af  de  Døde,  og  i  deres 
Ansigt  er  der  Smerte,  ja,  der  er  mer  end  Smerte,  der  er 
Harme.  Og  til  Højre  sees  der  en  hel  Klynge,  ogsaa  over- 
skaaren  af  Ligene;  deres  Ansigter  udtrykke  mere  Sorg. 
Der  staar  en  dygtig,  fuldkindet  Tyksak,  og  de  klare  Taa- 
rer  rinde  ned  over  hans  røde,  fede  Kinder;  han  er  meget 
bevæget,  og  det  passer  maaske  netop  godt  til  denne  Fleg- 
matikus,  at  han  giver  sine  Taarer  rigt  Løb.  Men  foran 
Liget,  overskaaren  af  Rammen,  staar  en  Mand,  set  i  Profil; 
han  har  et  blegt  Ansigt,  lyse,  rødlige  Haar,  en  prægtig 
Dragt.  Han  betragter  ogsaa  Liget,  han  ser  meget  alvor- 
lig og  betænksom  ud,  og  han  synes  slet  ikke  at  lægge 
Mærke    hverken    til    den   Harme    eller    til    den    sørgelige 

Følelse,  der  gaar  igjennem  de  Andre.  Hvem  er  det? 
Er  det  Alba?  Nyder  han  her  endnu  for  sidste  Gang  sin 
Sejr  over  disse  faldne,  saa  hædrede  og  ansete  Mænd? 
Jeg  véd  det  ikke;  det  hed  sig,  at  det  var  ham.  Han  er 
meget  smukt  malet;  men  der  er  én  Ting,  som  frapperer 
Øjet.'  Saaledes  som  Maleren  har  valgt  sin  Opgave,  synes 
alle  Fordele  at  være  skjænkede  ham :  her  er  et  roligt, 
næsten  dæmrende  Rum;  han  antager,  at  Lyset  kommer 
forfra  gjennem  et  stort  Vindue,  men  det  fulde  Lys, 
som  falder  ind,  afdæmpes  hurtig  gjennem  det  mørke 
Rum;  og  dog,  trods  alle  de  Fordele,  som  dette  fulde 
Lys  skulde  give,  synes  den  alvorlige  Profil  dér  foran 
ikke  rigtig  at  ville  løsrive  sig  fra  den  øvrige  Klynge,  som 
staar  bagved  —  dog  skilt  fra  ham  ved  Ligene,  som 
ligge  imellem  dem  —  og  det  var  for  mig,  som  om  jeg 
endogsaa  savnede  Noget  i  Harmoni  og  Tone  i  dette  Bil- 
lede; thi  denne  blege  Mand,  saa  dejlig  malet,  som  An- 
sigtet, Haaret  og  Dragten  er,  staar  næsten  som  en  Lys- 
plet paa  Billedet,  og  den  Finhed,  der  er  hos  ham,  savner 
jeg  i  Behandlingen  af  de  andre  Figurer;  navnlig  i  Ligene 
og  i  det  sorte  Fløjlstæppe  er  der  en  vis  bredere,  koldere 
og  tungere  Behandling.  —  Vi  kunne  ganske  vist  ikke 
tvivle  om,  at  disse  Arbejder,  vi  her  have  set  af  de  Keijser 
og  Gallait,  virkelig  komme  fra  Mænd,  der  allerede  have 
gjennemgaaet  en  betydelig  Udvikling  og  ere  i  Besiddelse 
af  betydelige  Midler  til  at  fremstille,  hvad  de  have  foresat 
sig;  men  deres  Fremstilling  lader  dog  meget  tilbage  at 
onske  for  os.  Selve  Valget  af  den  Maade,  de  ville  frem- 
stille paa,  vil  ikke  rigtig  tilfredsstille  os. 

Da  vi   dog   nu  ere  saa  ivrige  efter  at  faa  et  Begreb 
om  den  belgiske  historiske  Skole,  saa  tænker  jeg,  vi  gjorde 

klogest  i,  da  vi  ere  i  Nærheden,  et  Øjeblik  at  gaa  ud  af 
Salen  og  se,   om   vi  ikke  paa  de  offentlige  Steder  kunne 
rinde  andre  Billeder,  der  fuldstændigere  kunne  tilfredsstille 
vor  Nysgjerrighed.      Og   vi   behøve    da  blot  at  gaa  hen  i 
Domhuset  (palais  de  justicej  eller  i  Augustinerkirken ,   og 
vi  ville  der  finde  fire  meget  betydelige  Malerier,  som  vist 
fortræffelig  kunne  repræsentere  den  belgiske  Skole.     Men 
lad  os  saa  hellere  straks,  idet  vi  gaa  ud  af  Salen,  slippe 
Traaden    og   gjøre    et  Spring  tilbage   —  dog  ikke  udenfor 
dette  Aarhundrede.      Vi   ville   minde    om,    hvorledes    det 
har    noget    halvt    Smerteligt,    halvt    Tilfredsstillende    for 
Tanken,   naar   den    dvæler  ved  Forholdet  mellem  Belgien 
og  Holland,   som   det  var  i  1830.     Vi  kunne  høre  —  og 
mange   af  os   have   sikkert  den  Gang  hørt  det  i  Kjøben- 
havn,   især   naar  de  Kundskabsrige  og  Indsigtsfulde  talte 
—  om  disse  foragtelige  Belgiere,  disse  bornerede  Katho- 
liker,  disse  udannede  Mennesker,  denne  barbariske,  plumpe 
Pøbelhob  i  sine  blaa  Kitler,  som  paa  denne  Maade  vilde 
gjore  Brud  med  og  rejse  sig  imod  Hollænderne,  som  stode 
langt  over  dem  i  Intelligents  og  Udvikling,  og  som  havde 
bragt  betydelige  Ofre  for  netop  ret  at  knytte  dem  til  sig ; 
og  dog  ville  vi  snart  overbevises  om,    at  med  Hensyn  til 
Konsten  var  Fordelen   allerede  i  1830  ikke  paa  Hollæn- 
dernes Side,  at  den  nye  Konst,  der  udviklede  sig,  alle- 
rede den  Gang  havde  ganske  andre  Talenter  i  Belgien  at 
opvise,   end  dem  der  fandtes  i  Holland,  især  naar  Talen 
skulde  være  om  Historiemaleriet.     Selv  det  Billede,    som 
jeg  alt  saa',  da  jeg  gik  igjennem  Holland,  i  Leyden,  selv 
det  er  malet  af  en  Belgier,  van  Bré,  i  1813;  og  det  Bil- 
lede, som  i  1830,  endnu  før  Opstanden  udbrød,  vakte  en 
saa  almindelig  Sensation  paa  Udstillingen  i  Bryssel,  som 

Prinsen  af  Oranien  erhvervede  i  1836,  og  hvis  Skizze 
Kongen  af  Holland  kjøbte,  dette  Billede,  som  forestillede 
den  samme  Gjenstand,  van  der  Werf,  der  træder  frem 
imellem  den  forsultne  Masse  i  Leyden,  det  er  malet  af 
Belgieren  Wappers,  som  var  født  1803  og  den  Gang  alt- 
saa  var  27  Aar  gammel.  Ja,  mærkeligt  nok,  m.  T.  er- 
indre sikkert  den  unge  Løjtnant  van  Spyk,  som  sprængte 
sit  Skib  i  Luften,  fordi  han  førte  det  hollandske  Flag  til 
en  vanærende  Undergang  —  selv  denne  Heltedaad  er 
foreviget  af  Wappers  og  dette  store  Billede  hænger  i  den 
gamle  Raadstuebygning  i  Amsterdam.  Disse  Malerier 
havde  jeg  allerede  set  for  mange  Aar  siden,  og  de  havde 
ingenlunde  gjort  noget  gunstigt  Indtryk  paa  mig.  Det  første 
af  dem  gjorde,  da  det  blev  udstillet  i  Bryssel,  en  ganske 
overordentlig  Opsigt,  og  det  er  aldeles  almindeligt  endnu 
den  Dag  i  Dag  at  regne  den  belgiske  Skoles  Gjenfødelse 
fra  Udstillingen  i  1830  og  navnlig  fra  Wappers'  Billede. 
Paa  mig  gjorde  det  den  Gang,  jeg  saa'  det,  ikke  nær  det 
Indtryk;  men  jeg  havde  paa  den  Tid  ikke  Begreb  om, 
hvorledes  det  aldeles  passede  ind  i  Kjæden.  Jeg  kan  nu 
godt  se,  at  den  mægtige  Farve,  der  var  deri,  maa  have 
slaaet  ligeoverfor  den  blege,  fade,  lyserøde  Rosenfarve,  der 
var  i  van  Brés  og  de  Andres  Billeder,  eller  ligeoverfor 
den  sorte,  jernkolde,  haarde  Tone,  der  gik  igjennem  Ma- 
lerier af  Paelinck  og  Andre  af  Davids  Skole,  ligesom  og- 
saa  at  den  friske,  fyldige  Varme,  som  Wappers  skal  have 
faaet  ved  at  studere  Venetianerne  i  Louvre,  virkelig  i 
Forbindelse  med  Gjenstanden  og  det,  at  der  var  en  ganske 
anden  Voldsomhed  i  Udtrykket  end  hos  van  Bré,  maatte 
vække  Opsigt,  især  da  det  var  en  ung  Mand,  som  traadte 
frem.     Og  dette  Billede,   som  er  malet  tidligere  end  van 

Spyks  Heltedaad,  staar  unegtelig  over  dette,  som  var  mig 
næsten  modbydeligt  og  mindede  mig  mindre  om  den  vene- 
tianske Tone  end  om  en  vis  Farveoverdrivelse  eller  Farve - 
oversvømmelse,  som  jeg  ellers  kun  havde  mødt  hos  Konst- 
nere  af  den  engelske  Skole,  skjøndt  Farverne  ellers 
baade  udmærkede  sig  ved  Klarhed  og  Dybde.  Overhove- 
det synes  det,  som  om  Wappers  den  Gang  ikke  kunde 
linde  sig  til  Rette  med  sit  Talent,  og  man  taler  om,  at 
han  selv  i  sine  senere  Billeder,  f.  Eks.  i  »Christi  Grav- 
lægning«, hvor  han  gik  ud  paa  at  frembringe  en  bestemt 
alvorlig  Virkning  ved  Hjælp  af  hele  det  egne  mørke  Lys, 
der  kan  falde  ind  i  en  dyb  Grotte,  bidrog  til  at  forvirre 
de  unge  belgiske  Konstnere,  og  at  der  var  en  hel  Periode, 
som  først  tabte  sig  i  de  sidste  fem,,  seks  Aar  af  Tredi- 
verne, hvor  det  at  male  med  brillante  Farver  uden  at 
bryde  sig  om  Formerne  skulde  være  det  ene  Rette. 

I  1836,  i  September  Maaned,  saa'  jeg  allerede  paa 
en  Udstilling  i  Bryssel  et  nyt  Billede  af  AVappers,  der 
nu  findes  i  Augustinerkirken.  Det  forekom  mig  uroligt 
og  broget  i  Farven;  det  var,  som  naar  man  kommer 
fra  Mørket  og  straks  ser  et  stærkt  Lys;  men  den  Gang, 
som  nu,  gjorde  dette  Billede  dog  et  meget  levende  Ind- 
tryk paa  mig.  Der  var  et  Kjæmpespring  fra  de  tidligere 
Billeder,  jeg  havde  set,  til  dette.  Det  var,  som  om  Konst- 
neren  virkelig  her  var  bleven  greben  af  Livet,  havde  — 
hvorledes,  véd  jeg  ikke  —  set  Livet  selv,  som  det  her 
viste  sig,  hørt  denne  Larm  og  set  hele  denne  forvildede 
Bevægelse  ved  en  saadan  Lejlighed,  og  dog  havde  han 
vidst  at  lade  Anelsen  om  en  ordnende  Haand  gaa  der- 
igjennem.  M.  T.  erindre  sikkert  alle  meget  godt,  hvor- 
ledes  Prins   Henrik   den   21de    September   1830   udstedte 

en  Proklamation,  hvori  han  talte  i  strenge  og  haarde 
Ord,  forlangte  Lydighed  og  fordrede,  at  Urostifterne  og 
de  Fremmede,  som  han  antog  især  havde  bidraget  til 
Opstanden,  skulde  forjages  o.  s.  v. ;  og  derpaa  gjorde  han 
et  Angreb  paa  Bryssel,  og  Kampen  varede  i  4  Dage  og 
endte  med,  at  Hollænderne  maatte  trække  sig  tilbage. 
Saavidt  jeg  forstaar  Billedet,  er  det  ikke  ved  Enden  af 
disse  Dage,  at  Konstneren  har  valgt  sin  Fremstilling; 
tvertimod,  det  er  lige  i  Begyndelsen.  Kampen  er  aabnet, 
der  er  allerede  Døde  og  let  og  haardt  Saarede;  men 
Lysten  til  at  kjæmpe  er  nu  i  Stigning,  Folket  begynder 
for  Alvor  at  blive  sig  bevidst.  Vi  ere  inde  i  Byen,  — 
altsaa  et  Stykke  fra  Kamppladsen  —  vi  ere  i  Nærheden 
af  Raadstuen  ved  den  store  støbte  Jernlygtepæl ,  som  er 
paa  Torvet,  og  dér  staar  en  Mand  i  dristig  Stilling,  med 
Kappen  løst  kastet  om  sig,  for  Resten  i  bare  Skjorte- 
ærmer, og  ligesom  haanende  holder  han  Prinsens  Procla- 
mation  frem  for  Folket;  i  det  Samme  ser  man  en  Saa- 
ret,  som  bæres  frem  af  to  halvt  bevæbnede  Folk,  den  ene 
i  en  blaa  Kittel,  med  Hjelm  paa  Hovedet,  den  anden  med 
Sværd  ved  Siden,  og  vi  se  de  Døde  ligge  i  Forgrunden. 
Det  er  de  alvorlige  Kjendsgjerninger,  som  ere  de  nærmeste 
Følger  af  Prinsens  Proclamation,  og  disse  Kjendsgjerninger 
virke  paa  ingen  Maade  nedslaaende  paa  de  Omkring- 
staaende,  de  gjøre  dem  ikke  modløse,  tvertimod,  Stene 
pilles  op  —  Konerne  samle  dem  op  i  Forklæderne,  de 
skulle  maaske  bruges  til  en  Barrikade  —  alle  Ansigter 
ere  fulde  af  Liv,  lige  fra  Trommeslagerens  til  den  Mands, 
der  holder  Proclamationen  frem  og  taler  til  Folket ;  i 
Vinduerne  i  de  høje  Bygninger  ser  man  Borgere,  tildels 
med  Vaaben,  Borgere,  som  med  deres  Koner  stirre  ængste- 

lige  og  alvorlige  ud  paa  Torvet;  kort  sagt,  det  er  lykke- 
des Konstneren  i  dette  Stykke  at  give  Begrebet  om  en 
ganske  overordentlig  Bevægelse,  hvori  Ophidselsen  og 
Kamplysten  er  stegen  til  en  høj  Grad.  Vilde  vi  gaa  ind 
paa  at  tale  om  Belysningen  i  dette  Billede ,  saa  vilde  vi 
maaske  være  mindre  tilfredsstillede,  og,  skulde  vi  gaa  ind 
paa  at  betragte  de  enkelte  Figurer  og  fordre  noget  nøjere 
Regnskab  af  dem,  saa  vilde  vi  vel  finde  mangt  et  dejligt 
Hoved,  men  ogsaa  mangt  et  Hoved ,  som  blot  har  bevæ  • 
gede  Træk;  og  vi  vilde  finde,  at  mangen  en  Bevægelse, 
nøjere  betragtet,  maaske  ikke  saa  ganske  udtrykker  den 
Følelse,  den  skulde  udtrykke,  men  blot  saa  at  sige  viser 
en  Følelse.  Men,  selv  efter  at  have  opdaget  dette  og 
gjort  os  fortrolige  dermed,  kunne  vi  ikke  Andet  end  fæng- 
sles af  Maleriet;  vi  kunne  begribe,  at  dette  Maleri  maa 
have  været  et  kjært  Skue  for  Brysselerne  og  i  høj  Grad 
maatte  vække  enhver  Fremmeds  Interesse,  som  saa'  det. 
Ligeoverfor  dette  Billede,  der  altsaa  var  malet  allerede 
i  1836,  hænger  et  andet,  som  straks  bringer  os  til  at  tænke 
paa  den  Mand,  der  har  malet  »den  hellige  Elisabeth«.  Det 
er  de  samme  lyse,  rolige,  klare  Farver,  som  dog  have  lidt 
for  megen  Enstonighed  og  spille  noget  over  i  det  Gule.  Det 
er  ogsaa  stort  ligesom  de  øvrige  Malerier,  vi  her  beskjæftige 
os  med ;  det  er  Lærreder  paa  ti  Alens  Længde  og  syv,  otte 
Alens  Højde.  Det  er  altsaa  de  Keijser,  som  har  malet 
dette  Billede,  der  nu  hænger  i  Augustinerkirken,  hvor  det 
er  flyttet  hen  fra  Kamrene.  De  Keijser  har  her  frem- 
stillet en  berømt,  gammel  historisk  Heltedaad  af  den  Bra- 
bantske  Grev  Johan  den  Første;  det  er  Slaget  ved  Woe- 
ringen  i  Aaret  1288.     Han  har  alt  tidligere  behandlet  en 

af  disse  gamle  Heltebedrifter  af  Belgierne,  nemlig  det 
1302  stedfundne  Slag  ved  Courtray  eller  »de  gyldne 
Sporers  Træfning«,  som  det  kaldes,  fordi  man  opsam- 
lede 8000  gyldne  franske  Riddersporer  paa  Valpladsen. 
M.  T.  huske  vist,  hvor  snildt  Genterne  havde  indrettet 
sig  her.  De  havde  lejret  sig  i  Nærheden  af  Floden,  truk- 
ket en  Grav  i  en  Halvmaaneform,  og  dækket  denne  med 
Kvas ,  Grene ,  Grønsvær  og  løs  Jord.  Derpaa  var  nu 
Angrebet  sket,  det  franske  Ridderskab  under  Greven  af 
Artois  satte  kjækt  over,  og  den  første  Linie  gik  igjennem, 
hvorved  der  med  det  Samme  rejste  sig  en  saa  voldsom 
Støvhvirvel,  at  den  anden  og  tredie  Linie  i  stor  Forvir- 
ring maatte  holde  sig  tilbage;  og  nu  kunde  de  dygtige 
tirskaarne  Haandværksfolk  fra  Gent  ret  bruge  deres  Knip- 
ler, Køller,  Økser,  Knive  og  hvad  de  ellers  havde  hos 
sig  og  slagte  det  franske  Ridderskab.  Konstneren  har 
her  valgt  et  Moment,  som  han  formodentlig  frit  har  ud- 
kaaret  sig,  nemlig  det,  hvor  Greven  af  Artois  er  styrtet 
med  sin  Hest;  Hesten  vil  rejse  sig,  men  kan  ikke;  Rid- 
deren ligger  forover  med  Overkroppen,  og  en  mægtig  Gen- 
ter  med  en  stor  Økse  fra  den  ene  Side  og  en  anden  med 
en  Dolk  fra  den  anden  Side  ville  formodentlig  til  at  gjøre 
Ende  paa  den  berømmelige  Herres  Liv.  Dette  Billede 
gjorde,  da  det  fremtraadte,  overordentlig  Lykke.  Imid- 
lertid kan  Compositionen  paa  ingen  Maade  sammenlignes 
med  den,  vi  nu  staa  ligeoverfor,  Slaget  ved  Woeringen. 
Dette  staar  som  en  ægte,  ridderlig  Kamphandling  paa  en 
Maade  i  Modsætning  til  de  gyldne  Sporers  Træfning,  hvor 
den  forbitrede,  skjøndt  vel  anførte  Folkehob  mere  slag-- 
ter  end  fælder  de  dumdristige,  kaade  franske  Riddere. 
Ved  Woeringen    havde    Brabanterne    ikke    at    gjøre    med 

Franskmænd,  men  med  Tyskere.  Det  var  Erkebispen  af 
Koln,  som  ved  at  forene  sig  med  en  Del  Fyrster,  der- 
iblandt Greven  af  Geldern,  havde  stiftet  en  talrig  Ligue 
imod  Greven  af  Brabant.  Medens  nu  denne  beredte  sig 
til  at  tage  et  Kastel  ved  Woeringen,  hvor  Erkebispen  af 
Koln  holdt  en  Flok  Røvere,  der  plyndrede  fra  de  frede- 
lige Borgere,  brød  Erkebispen  paa  samme  Tid  op  med 
sine  Forbundsfæller  og  nødte  Greven  af  Brabant  til  at 
ophæve  Belejringen.  Og  nu  kom  det  til  Kamp  mellem 
Erkebispen  af  Kolns  talrige  —  man  siger  —  40,000  Mand 
stærke  Hær  og  Brabanterne,  der  kun  vare  4000  i  Tallet. 
Ingen  var  her  saa  nidkjær,  som  den  unge  Greve  af  Luksem- 
burg.  Det  lykkedes  ham  at  fælde  Hesten  under  Johan 
af  Brabant,  og  i  sin  voldsomme  Iver  klyngede  han  sig  i 
sin  fulde  Rustning  om  Halsen  paa  den  vel  harniskklædte 
Johan  for  at  rive  ham  ned  fra  Hesten;  men  i  det  Samme 
faldt  han,  og,  idet  han  saaledes  bevægede  sig,  aabnede 
Rustningen  sig  i  Ryggen,  og  han  blev  gjennemboret  bag- 
fra. Johan,  der  med  Klogskab  havde  lagt  sin  Plan, 
sejrede  aldeles;  og,  da  Kampen  var  endt,  vare  Erkebispen 
af  Koln,  Greven  af  Geldern  og  alle  de  mægtigste  Førere 
Fanger  og  kunde  som  saadanne  overleveres  Sejrherren. 
Det  er  dette  Moment,  da  Kampen  er  til  Ende,  som  Konst- 
neren  har  valgt,  og  dette  Billede  gjør  i  Modsætning  til 
Wappers'  urolig  bevægede  Billede,  der  hænger  ligeover- 
for, et  ganske  eget  Indtryk.  Sejrherren  holder  midt  i 
Billedet  paa  sin  hvide  Hest  med  sænket  Sværd;  de  Mange, 
der  gjorde  ham  Sejren  saa  svær,  deriblandt  Greven  af 
Luksemburg,  ligge  døende  i  Forgrunden,  og  fattige,  for- 
legne og  ydmyge  i  høj  Grad  staa  Fangerne,  Gelderns 
Greve  og  Erkebispen  af  Koln,  foran  den  rolige  Sejrherre. 

Bagved  den  hvide  Ganger  er  der  megen  Uro;  Krigerne 
støde  i  Trompet,  løfte  Fanerne  og  pege  hen  paa  Fan- 
gerne, kort,  dér  ser  man  Alt,  hvad  der  hører  til  en  saa- 
dan  Bevægelse.  Men,  om  imidlertid  denne  Bevægelse 
egentlig  her  gjør  sin  fulde  Virkning,  det  véd  jeg  ikke.  — 
Dette  Billede  staar  ganske  vist  langt  over  det,  vi  have 
set  paa  Udstillingen,  det  giver  os  en  hel  anden  Forestil- 
ling om,  hvad  de  Keijser  formaar,  det  viser  os  virkelig 
en  Konstner,  der  véd  at  vælge  sin  Gjenstand  saaledes,  at 
et  roligt  og  klart  Billede  træder  frem  for  Beskueren. 
Derimod  savner  man  maaske  noget  af  det  Liv,  der  er  i 
det  ligeoverfor  hængende  Billede;  man  savner  maaske 
netop  det  Indtryk,  som  dette  i  saa  Grad  gav,  nemlig  at 
Maleren  har  været  inde  i  Handlingen.  Naar  man  ser  paa 
den  Maade,  hvorpaa  Grev  Johan  holder  paa  sin  Hest,  og 
hvorpaa  Sejrherren  i  det  Hele  ytrer  sig,  saa  kommer 
man  snarere  til  at  tænke  paa  den  moderne  end  paa  hin 
gamle  Tid.  Denne  Mangel  bliver  tydeligere  og  klarere, 
jo  mere  man  ser  paa  Billedet,  medens  man  jo  for  Resten 
maa  indrømme,  at  det  vidner  om  et  betydeligt  Talent. 

Vi  gaa  fra  Augustinerkirken  til  Domhuset  for  at  se 
de  to  mærkelige  Malerier,  som  findes  der,  Carl  den  Fem- 
tes Aftakkelse  og  den  bekjendte  Overenskomst,  det  be- 
kjendte  Compromis  imellem  de  flanderske  Adelsmænd. 
Her  have  vi  med  to  andre  Konstnere  at  gjore,  Gallait  og 
de  Biefve.  Gallait,  der  har  malet  Carl  den  Femte,  der 
frasiger  sig  sit  Herredømme  over  Nederlandene  og  Spa- 
nien, er  født  i  samme  Aar,  som  Wappers,  1803.  Han 
har  faaet  sin  Dannelse  især  i  Paris.  I  1836  malede  han 
allerede  sin  »Niobe«,  som  hænger  i  Palæ  Luksemburg,  og 
han  har  malet  flere  Portræter,  baade  historiske  og  andre, 

der  tildels  hænge  i  Galleriet  i  Versailles.  I  1*36  traadte 
han  ogsaa  op  som  Maler  i  Belgien  paa  Udstillingen  i 
Bryssel,  og  dér  havde  han  malet  Englænderen  Montaigne, 
der  besøger  den  ulykkelige  Tasso,  et  Billede,  som  gjorde 
en  ganske  overordentlig  Opsigt.  Her  i  Domhuset  staa 
vi  nu  foran  et  Maleri  af  Gallait  fra  1841;  i  Efter- 
aaret  1842  er  det  allerede  paa  Kolnerudstillingen.  M.  T. 
erindre,  at  i  1556  frasagde  Carl  den  Femte  sig  til  Fordel 
for  sin  Søn,  Philip  den  Anden,  de  Lande,  hvortil  Philip 
var  født  som  arvelig  Efterfølger.  Frasigelsen  skete  i 
Belgien,  og  Philip  var  naturligvis  tilstede.  Den  højtide- 
lige Akt  foretoges  i  Paladset  i  Bryssel  —  vi  ere  altsaa 
her  igjen,  ligesom  i  hint  Billede  af  Wappers,  i  det  Indre 
af  Bryssel  —  og  den  gjorde  et  overordentlig  stærkt  Ind- 
tryk; thi,  skjøndt  Carl  den  Femte  havde  været  en  streng 
Hersker,  var  han  dog  i  det  Hele  meget  yndet  i  Neder- 
landene. Carl  den  Femte  var  den  Gang  —  det  sige  Hi- 
storieskriverne tydelig  —  ikke  mere  den  kraftfulde  Mand, 
han  havde  været  paa  Valpladsen  i  Tyskland,  Italien  eller 
Nordafrika;  han  var  bøjet  af  Sygdom  og  af  et  nedslaaet, 
mismodigt  Sind.  Jeg  kjender  ikke  de  Midler,  der  har 
staaet  Historiemaleren  til  Tjeneste  for  at  give  Billedet 
hele  den  portrætagtige  Charakter,  som  det  har  faaet;  jeg 
véd  ikke,  om  han  derved  støtter  sig  paa  paalidelige  Hjælpe- 
midler, eller  om  han  har  behandlet  Billedet  med  den  Fri- 
hed, som  det  nødvendig  maa  være  Konstneren  tilladt  at 
benytte  ved  Løsningen  af  sin  Opgave.  Det  forekom  mig, 
som  om  Rummet  f.  Eks.  havde  for  meget  af  en  kirkelig 
Charakter,  til  at  man  kunde  tænke  paa  et  Palads;  men 
det  ville  vi  se  bort  fra,  og  blot  fastholde,  at  vi  selv  saa 
at  sige  staa  i  Rummet  i  det  store  Palads,  men  ikke  paa 

den  Maade,  at  vi  have  de  sidegaaende  Linier  paralelle, 
men  saaledes,  at  vi  se  ind  i  Salen  lidt  paa  Skraa;  der- 
ved vinder  Konstneren  en  stor  Fordel ,  idet  han  faar  et 
ganske  andet  malerisk  Spil,  en  større  Dybde  ind  i  hele 
sin  Composition.  Her  er  en  talrig  Masse  samlet;  men 
hele  det  mellemste  Parti  af  Salen  staar  aabent,  og  dér 
se  vi  Trin,  som  føre  op  til  en  Forhøjning,  beklædte  med 
Tæpper,  og  paa  Forhøjningen  staar  der  en  Stol  med  en 
mægtig  Himmel  over;  det  er  Kejserens  Plads.  Til  Venstre 
sees  Stolen,  der  er  bestemt  for  Kejserens  Søster,  Maria, 
ved  hvis  Side  flere  fornemme  Damer  have  taget  Plads, 
svarende  til  Herrerne,  der  staa  paa  højre  Side,  hvoriblandt 
Erkehertugen  af  Østerrig.  Kejseren  er  altsaa  umiddelbart 
omgiven  af  sin  Familie ,  Fyrster  og  Fyrstinder  o.  s.  v. 
Lige  foran  hans  Thronstol  have  derimod  saadanne  Folk 
samlet  sig,  som  ville  komme  til  at  deltage  i  Handlingen. 
Der  ser  man  en  pavelig  Legat  med  Bibelen  i  Haanden, 
omgiven  af  Gejstlige;  der  skal  aflægges  Ed;  og  dér  staar 
Granvella  holdende  et  Papir;  han  skal  oplæse  en  Tale. 
Villers  knæler  med  Krone  og  Scepter,  som  skulle  over- 
leveres Efterfølgeren.  Til  Venstre  ser  man  en  meget  for- 
nem Mand,  Philip  af  Bryssel,  som  skal  føre  Ordet  for 
Brysselerne,  og  for  Resten  Gejstlige  og  Verdslige,  Unge 
og  Gamle  rundt  omkring.  Den  historiske  Begivenhed  for- 
tælles saaledes.  Først  talte  Philip  af  Bryssel,  og,  efterat 
han  havde  skildret  Nederlændernes  Følelser  i  dette  Øje- 
blik, da  Kejseren  vilde  forlade  dem,  tog  Carl  den  Femte 
Ordet.  Han  fortalte  om  alle  sine  Tog,  hvor  ofte  han 
havde  sat  over  Seinen  og  hvor  store  Strækninger  af  Fast- 
landet, han  havde  berejst,  og  han  sluttede  med  at  for- 
sikre dem,  at  han  vilde  ønske,  at  han  kunde  raade  Bod 

paa  ethvert  Fejlgreb,  han  muligvis  kunde  have  begaaet  i  sin 
»Styrelse  af  Nederlandene,  og,  naar  han  ikke  var  i  Stand 
dertil,  vilde  han  bede  om  Tilgivelse  for  dem.  Derpaa 
talte  han  til  sin  Søn,  og  efterat  have  fremstillet  sig  for 
ham  som  et  sjeldent  Eksempel  paa,  at  en  Hersker  ned- 
lægger hele  sin  jordiske  Magt  og  Myndighed,  sank  han 
udtømt  ned  paa  sin  Stol.  Efterat  der  da  igjen  var  talt, 
knælede  Philip  den  Anden  foran  Kejseren,  og  Kejseren 
har  da  formodentlig  rejst  sig,  knælet  og  atter  rejst  sig, 
og  derefter  bedet  Granvella  holde  den  Tale,  han  stod 
med  i  Haanden.  —  M.  T.  maa  undskylde  denne  lange 
Fortælling;  den  var  nødvendig,  for  at  De  skulde  kunne 
forstaa  Billedet.  Det  er  det  Moment,  hvor  Carl  den  Femte 
lægger  Haanden  paa  den  unge  spinkle,  knælende  Philip, 
paa  hvilket  Opmærksomheden  er  henvendt.  Philip  vender 
Ryggen  til  Tilskuerne.  Carl  den  Femte  er,  som  sagt, 
allerede  svækket  af  Alderen;  hans  Krop  er  bøjet  noget 
forover,  men  Hovedet  hæver  sig  lidt.  Det  er,  som  om 
en  religiøs,  gudelig  Tanke  farer  igjennem  ham,  idet  han 
velsigner  sin  Søn.  Han  behøvei  en  Støttestav  og  lægger 
derfor  sin  venstre  Haand  paa  den  ranke,  rolige  Mand, 
der  staar  ved  Siden  af  ham;  det  er  Vilhelm  den  Første 
af  Oranien.  Det  er  egentlig  ham,  der  er  Helten  i  hele 
Billedet.  Saaledes  er  Hovedgruppen  fremstillet.  Den  er 
saa  klart  og  bestemt  udtalt,  der  er  en  saadan  Kontrast 
imellem  disse  Figurer,  og  den  staar  saa  løsreven  paa  den 
luftige,  dejlige,  afsmeltede  Grund  bagved  under  Thron- 
himlen,  den  staar  saa  fuldstændig  isoleret  i  den  øvrige 
talrige  Forsamling,  at  intet  Øje  kan  tage  Fejl:  dér  er  det, 
at  det  Væsentlige  foregaar.  Alt  rundtomkring  er  gjennem- 
trængt  af  dyb  Alvor.      Historieskriveren  og  den  engelske 

Gesandt  i  sine  Breve  berette,  hvorledes  intet  Øje  i  Salen 
var  tørt  under  denne  gribende,  skjæbnesvangre  Begiven- 
hed. —  Jeg  kan  ikke  nægte,  at  paa  mig  har  dette  Bil- 
lede aldeles  gjort  den  Virkning,  som  Konstneren  har  til- 
sigtet. Jeg  har  staaet  længe  foran  det,  og  jeg  har  virke- 
lig følt  hele  det  alvorsfulde  Øjeblik,  for  saa  vidt  et  saadant 
lader  sig  føle  foran  et  Konstværk.  Men,  naar  jeg  nu 
rolig  skulde  betragte  dette  Maleri,  saa  kunde  det  ikke 
undgaa  min  Opmærsomhed,  at,  saa  dejligt  end  mangt  et 
Hoved  var  malet,  baade  af  de  kvindelige  og  af  de  mand- 
lige, saa  smuk  en  Farveharmoni  der  end  gik  igjennem 
det,  saa  var  der  dog  paa  den  anden  Side  i  Anordningen, 
i  de  enkelte  større  Partier,  Hovedgruppen  fraregnet,  noget 
—  jeg  vilde  sige  —  mere  Sammenpakket  og  Overlæsset, 
end  jeg  kunde  ønske  i  et  Konstværk  af  den  Betydning. 
Der  var  i  de  perspectiviske  Linier  Noget,  som  maatte 
vise,  at  Konstneren  ikke  rigtig  havde  klaret  sig  sin  Plan. 
De  forreste  Figurer  vare  overnaturlig  store,  og  de  vare 
overskaarne  af  Rammen  —  det  var  ikke  heldigt  —  og 
deres  Tegning  var  ingenlunde  korrekt.  Selv  i  denne 
mærkelige  Forbindelse  af  Grupperne  var  der  noget  Stødende. 
Konstneren  havde  desuden  imellem  Granvella  og  den  med 
Scepter  og  Krone  knælende  Villers  tilladt  sig  at  gjøre  en 
Fordybning,  og  dér  ser  man  Horn  og  Egmont;  der  veksles 
Blik,  den  unge  Dominicaner  i  Philips  Følge  skal  maaske  rig- 
tig tages  i  Betragtning;  men  alle  disse  Enkeltheder  behøves 
slet  ikke,  de  opløse  snarere  det  Storladne  i  Billedet.  —  Dog 
det  vilde  jo  være  ubilligt  videre  at  gaa  i  Rette  med  et 
saadant  Konstværk.  Vi  ville  hellere  glæde  os  over,  at 
det  er  kommet  frem;  thi  det  er  i  Sandhed  meget  betydeligt. 

Hflyens  Skrifter.     III.  28 

Ligeoverfor  hænger  Compromisset  af  de  Biefve,  den 
samme  Konstner,  som  faa  Aar  i  Forvejen  havde  vakt  stor 
Deltagelse  for  Dødsrædselen  i  Fremstillingen  af  Ugolinos 
sidste  Øjeblikke.  M.  T.  erindre,  at  i  Bryssel,  elleve  Aar 
efter  Carl  den  Femtes  Aftakkelse,  altsaa  1567,  i  Februar 
Maaned,  forsamlede  en  Del  flanderske,  brabantske,  belgiske 
og  hollandske  Adelsmænd  sig  i  det  store  Palads  og  bleve 
enige  om  at  ville  paa  det  Kraftigste,  men  aldeles  lovligt, 
protestere  imod  Inkvisitionens  Indførelse  i  Nederlandene, 
og  en  højt  begavet  Mand,  Marnix,  havde  forfattet  den 
Protest,  som  skulde  overleveres  til  deres  retmæssige  Konge, 
Philip  den  Anden,  imod  hvem  de  i  ingen  Henseende  vilde 
opføre  sig  anderledes,  end  som  det  sig  hør  og  bør  tro 
Fndersaatter.  Denne  Protest  blev  underskreven  af  en 
Masse  Adelsmænd,  rige  og  fattige,  højst  betydningsfulde 
Mænd,  som  Vilhelm  af  Oranien  og  Brødrene  Henrik  og 
Ludvig  af  Brederode,  der  nedstammede  fra  de  gamle 
Grever  af  Holland,  og  en  Mængde  simple  og  mindre  ansete 
Adelsmænd.  Alle  vare  de  enige  i  at  holde  ud  til  det 
Yderste,  og  kort  Tid  efter,  i  April  Maaned,  droge  de  i 
Procession  til  Fods,  to  og  to,  med  Henrik  af  Brederode 
i  Spidsen,  op  til  Bestyrerinden  af  Nederlandene  for  at 
overrække  hende  deres  Protest,  der  skulde  sendes  til 
Kongen.  Og,  da  hun  sad  dér  urolig  og  greben  ved  at 
se  dette  lange  Tog  komme  gaaende,  saa  var  det,  at  en 
af  hendes  Omgivelse,  Barlaimont,  en  Belgier,  sagde:  »Aa, 
Frue,  det  er  kun  Tiggere!«  Men  dette  uheldige,  over- 
modige Ord  blev  bekjendt,  og  naturligvis,  Adelsmændene 
toge  det  til  Indtægt  og  svarede:  "Ja  vist,  Tiggere,  tro 
imod  vor  Konge  indtil  Tiggeren ! «  Det  var  disse  famøse 
»Geuser«,  som  senere  spillede  saa  stor  en  Rolle.  —  Dette 

Billede  forestiller  nu  netop  den  Akt,  da  de  underskrive 
deres  Protest.  Her  har  Konstneren  med  Hensyn  til  Rum- 
met hvor  de  ere  samlede,  tilladt  sig  enhver  malerisk  Fri^- 
hed.  Han  har  tænkt  sig  et  stort  Rum,  hvis  Baggrund  er 
omgiven  af  en  Colonnade,  til  hvilken  der  forer  nogle  Trin 
op,  og  dér  oppe  imellem  Søjlerne  er  en  Mængde  Adels- 
mænd forsamlede.  Disse  Mænd  ser  man  tydelig  ere  i  en 
bevæget  Tilstand:  de  vende  sig  om  imod  hverandre,  tale 
sammen,  trykke  hinanden  i  Haanden:  de  ville  ikke  skilles. 
Dog,  det  er  ikke  egentlig  deroppe,  at  Hovedhandlingen 
foregaar.  Men  her  nedenfor  Trinene  staar  der  et  Bord, 
paa  hvilket  der  ligger  et  Papir,  og  foran  Bordet  sidder 
en  smuk  Mand  i  en  prægtig  Staalrustning,  besat  med 
Guld;  det  er  Marnix.  En  Anden  nærmer  sig  og  skriver 
sit  Navn,  og  til  Højre  for  Bordet  staar  en  Ridder,  klædt 
i  hvidt  Silke,  de  Lalaing;  han  trækker  sin  Handske  af 
og  er  nærmest  til  at  skrive  under.  Og  saa  se  vi  en  meget 
alvorlig  Gestalt,  ganske  sort  klædt,  det  er  Vilhelm  af 
Oranien,  og  bagved  ham  den  sorgløse  Egmont  henstrakt 
paa  et  Sæde,  og  i  Nærheden  Ludvig  de  Brederode  og 
Nassau,  meget  alvorlige  —  i  det  mindste  synes  det  at 
være  dem;  de  have  underskrevet  eller  skulle  straks  til 
det.  Men  paa  Trinet  staar  den  anden  Brederode  og  op- 
fordrer de  øvrige  Adelsmænd  oppe  i  Søjlegangen  til  at 
underskrive.  —  Dette  Billede  kan  altsaa  hverken  ved  den 
Maade,  hvorpaa  Lokalet  er  behandlet,  eller  saaledes  som 
hele  Handlingen  er  fremstillet,  gjøre  den  masseagtige  Virk- 
ning,  som  Gallaits,  og  dog  maa  jeg  tilstaa,  at  med  alt 
det,  at  Gaillaits  Billede  ganske  anderledes  slaar  Beskue- 
ren, saa  fængsledes  jeg  dog  næsten  endnu  mere  af  de 
Biefves.      Det    er  lykkedes  Konstneren  ved   de    simpleste 

Midler  at  udtrykke,  hvad  han  vilde  give.  Her  er  ikke 
lagt  an  paa  ved  forcerede  Gebærder  eller  ved  at  lade  de 
Fremstillede  gjore  et  eller  andet  voldsomt  Skridt,  at  faa 
en  Virkning  frem,  som  vilde  være  upassende;  tvertimod, 
det  er  disse  alvorlige  Personligheder,  der  staa  levende  og 
frit  foran  os,  der  skulle  give  Handlingen  Vægt;  det  er 
disse  herlige,  betydningsfulde  Ansigter,  der  skulle  forvisse 
os  om,  at  der  foregaar  Noget  af  Vigtighed;  det  er  disse 
mærkelige  historiske  Skikkelser,  der  skulle  gjere  os  be- 
gribeligt, hvad  det  er,  der  her  sker,  og  den  øvrige  Flok 
gaar  med  som  Flok.  Men  vi  se  at  denne  Flok  ingenlunde 
mangler  Følelse  for,  hvad  der  sker;  at  Følelsen  for  Alvor 
deles  af  hele  Skaren,  som  skjænker  den  sin  Sympathi 
uden  at  have  gjort  sig  Regnskab  for  alle  de  Følger,  dette 
Skridt  vil  have.  —  Det  er,  som  bekjendt,  en  egen  Sag 
at  bringe  de  architektoniske  Dele  af  en  Bygning,  f.  Eks. 
Søjler,  i  Forbindelse  med  Figurer.  Dette  er  her  særdeles 
godt  lykkedes  Konstneren;  han  har  vidst  at  ordne  dem 
netop  saaledes,  at  Søjlerne  ikke  trykke,  og  at  hverken 
Figurerne  eller  Søjlerne  blive  for  smaa.  De  enkelte  Fi- 
gurer i  Forgrunden  ere  behandlede  med  al  den  Omhu  og 
Fuldendthed,  som  man  kan  fordre  af  et  Portræt.  Del- 
er ikke  nogen  stor  Virkning  i  Farverne,  som  i  det 
andet  Billede;  men  det  er  smukt  og  omhyggelig  udført. 
Nu  kan  man  ogsaa  dér  let  paavise  Mangler;  men  lad  os 
hellere  holde  os  til,  at  det  er  lykkedes  Konstneren  at 
give  et  Billede,  som  selv  har  aftvunget  nogle  af  hans 
Modstandere  (og  det  er  ovenikjøbet  Tyskere)  den  Erklæ- 
ring, at  man  følte,  at  der  gik  en  Folkestemning  igjennem 
Billedet.  Det  er  endog  sagt  af  en  Mand,  som  for  Resten 
ikke  roste  Billedet,  skjøndt  det  dog  virkelig  er  den  bedste 

Ros,  man  kan  give  det.  Men  der  er  den  Mærkelighed 
herved,  at  de  Biefve,  siden  dette  Billede  fremkom,  egent- 
lig ikke  har  præsteret  Noget,  der  kunde  fængsle,  og  det  er 
blevet  et  staaende  Mundheld,  at  det  er  ubegribeligt,  hvor- 
ledes man  har  kunnet  stille  ham  sammen  med  Gallait,  og 
at  det  er  forunderligt,  at  Gallait  vilde  nedlade  sig  til  at 
række  ham  Haanden  og  give  ham  Lejlighed  til,  at  hans 
Billede  i  Triumf  blev  ført  gjennem  de  betydeligste  Byer 
i  Udlandet.  Jeg  finder,  at  det  dog  er  en  højst  besynderlig 
Maade  at  behandle  Sagen  paa,  naar  man  dog  maa  ind- 
rømme, at  Konstneren  har  præsteret  noget  saa  overordent- 
ligt Værdifuldt.  Da  disse  Billeder  kom  til  Koln  og  der- 
fra vandrede  igjennem  Tyskland,  vakte  de  en  ganske 
enorm  Opsigt.  Paa  mange  Steder  henreve  de  uimodstaae- 
lig,  og  i  Berlin  skrev  endogsaa  Konstnere  om  dem  paa 
en  Maade,  som  om  det  var  den  eneste  Vej  til  at  opnaa 
Konstnersalighed  paa,  at  slaa  ind  i  den  belgiske  Skoles 
Spor.  Det  fremkaldte  naturligvis  paa  den  modsatte  Side 
de  stærkeste  Protester;  man  søgte  at  nedsætte  Billederne, 
man  fremhævede  enhver  Svaghed  ved  dem,  man  gik  til 
det  Yderste,  og  man  levnede  dem  kun  den  Fortjeneste, 
man  nødvendig  maatte  lade  dem  beholde,  nemlig  først  den 
store  Farveharmoni  og  dernæst  enkelte  meget  smukt  ud- 
førte Partier.  —  M.  T.  ville  erindre,  at  det  var  i  1842—43, 
at  disse  Billeder  vandrede  igjennem  Tyskland  (jeg  véd 
ikke,  om  de  kom  tilbage  til  Belgien  før  i  1844,  men  i 
dette  Efteraar  vare  de  i  al  Fald  opstillede  paa  deres 
Plads  i  Kamrene) ,  og  de  bleve  beundrede  af  Tyskerne, 
og  det  af  saadanne  Mænd,  som  pleje  at  føre  Ordet,  naar 
Talen  er  om  tysk  Konst,  og  det  skjøndt  de  endog  sagde, 
at  Tyskland  havde  en  Konstskole  —  de  tænkte  vel  nær- 

mest  paa  den  i  Munchen  —  som  selv  den  mest  blom- 
strende Konstskole  i  Fortiden  maatte  beundre;  jeg  husker 
ikke,  om  de  ikke  sagde:  »misunde  dem.«  Se,  der 
er  en  Modsætning  imellem  disse  to  Ting:  paa  den  ene 
Side  disse  tyske  Mænds  Overbevisning  om  deres  Konst- 
skoles  Storhed  og  paa  den  anden  Side  den  uhyre  Virk- 
ning, som  disse  to  historiske  Malerier  kunde  gjøre  paa 
deres  Vandring  igjennem  Tyskland,  uagtet  man  skulde 
tro ,  at  denne  Anskuelse  om  den  tyske  Konstskoies 
Fortrin  var  vel  begrundet.  Der  er  noget  højst  Mærkeligt 
deri,  som  vel  fortjener,  at  vi  dvæle  et  Øjeblik  derved. 
Selv  de  Mænd,  der  roligere  og  mere  upartisk  bedømte 
de  Biefve  og  Gallait,  som  lode  disse  vederfares  al  Ret, 
og  som  fremhævede,  at  det  var  historiske  Billeder,  og  at 
man  derfor  ikke  maatte  gjøre  andre  Fordringer  til  dem 
end  som  saadanne,  og  at  man  først  og  fremmest  maatte 
kjende  Historien,  før  man  vilde  bedømme  dem  —  selv 
disse  Mænd  fortalte  paa  samme  Tid  om,  hvorledes  den 
store  Skole  i  Munchen  havde  de  og  de  Fortrin,  navnlig  i 
Liniernes  Skjønhed  og  i  det  Ideelle,  som  disse  Billeder 
manglede.  Andre  Tyskere  glemte  derimod  ganske  foran 
disse  Billeder  i  Bryssel  —  selv  i  Efteraaret  1844  —  at 
de  vare  Tyskere ,  og  de  talte  endog  paa  en  ironiserende 
Maade  om  »de  skjønne  Linier«  og  »det  Ideelle«  i  Mun- 
chen. De  bemærkede  f.  Eks.,  at  man  fik  ikke  ondt  ved 
at  se  saadanne  gamle  gothiske  Hefte  blive  stukne  ihjel, 
thi  man  vidste  godt,  at  der  flød  ikke  Blod  af  dem;  det 
var  lutter  ideelle  Gestalter,  som  godt  kunde  taale  det. 

For  os  er  det  nu  interessant  at  se  to  forskjellige  Skoler 
træde  saaledes  op  imod  hinanden,  en  tysk  og  en  belgisk 
national  Skole;  og,  idet  de  paa  den  Maade  mødes  i  Kam- 

pen,  idet  Folk  og  selve  Konstnerne  i  Tyskland  blive 
grebne  af  det  Tillokkende  og  Fængslende,  der  er  i  den 
belgiske  Skole ,  og  som  de  aldrig  havde  set  i  den  tyske, 
saa  er  det  først,  at  de  Mænd,  der  ikke  ville  give  Slip 
paa  det  Ejendommelige,  den  nyere  tyske  Malerskole  har, 
blive  ængstlige  og  urolige  og  søge  at  værge  sig  paa  en 
hvilken  som  helst  Maade;  de  trøste  sig  ved,  at  de  dog  lige- 
fuldt have  de  og  de  Fortrin.  Men  denne  Ængstlighed, 
m.  T.,  lad  os  vel  lægge  Mærke  til  den.  Jeg  billiger  visselig 
ikke  den  ensidige  Maade,  hvorpaa  den  udtalte  sig;  men 
jeg  billiger  fuldkomment,  at  man  i  et  Land,  hvor  der 
allerede  havde  udviklet  sig  en  Skole,  som  havde  en  be- 
stemt ejendommelig  Retning,  og  hvori  der  laa  Meget,  som 
kunde  udvikles  videre  —  at  man  dér  maatte  blive  uhygge- 
lig til  Mode  ved  at  høre  disse  nye  Konstværker  anpriste 
som  udførte  paa  den  Maade,  der  alene  kunde  føre  til  det 
rigtige  Maal  i  Konsten.  De  udtalte  det  Samme,  som  vi 
maa  udtale  hos  os,  m.  T.,  naar  vi  se  Konstværker  f.  Eks. 
fra  Diisseldorferskolen  udstillede  her,  og  man  da  i  Al- 
mindelighed udraaber:  »ja,  saaledes  skulde  vi  egentlig 
male«,  i  Stedet  for  at  man  skulde  glæde  sig  over  det 
Fremmede  og  Nye,  hvor  det  virkelig  er  godt  og  viser 
Talent,  men  tillige  vel  overveje,  at  det  er  Noget,  som 
har  sin  Rod  i  det  Fremmede,  og  at  hverken  vi  eller 
Tyskerne  eller  Belgierne  eller  Franskmændene  skulle 
kaste  os  over  det,  som  hver  af  disse  Skoler  ikke  har; 
men  at  vi  skulle  søge  saa  smukt  som  muligt  at  ud- 
vikle, netop  hvad  vi  hver  især  have.  Naar  vi  bestræbe 
os  derfor,  saa  handle  vi,  som  vi  maa  ønske,  at  der  maatte 
handles  alle  Vegne.  Vi  skulle  her  i  Danmark  vogte  os 
for  at  blive  blændede,   naar  vi  se  Fortrinene,    eller  hvad 

der  skal  gjælde  for  Fortrin  i  de  fremmede  Skoler,  og  for 
at  tro,  at  alle  Mangler  ville  være  afhjulpne,  naar  vi  til- 
egne os  disse  Fortrin.  Nej,  vi  skulle  netop  søge  over- 
ensstemmende med  vore  Forhold  og  vor  Retning  at  ud- 
vikle vore  Ejendommeligheder  indtil  det  Yderste.  Altsaa, 
for  saa  vidt  giver  jeg  de  Mænd,  der  førte  Ordet  i  Tyskland, 
Ret,  derimod  ikke  i  den  ensidige  Maade,  hvorpaa  de 
enten  nedsatte  Billederne  eller  enthousiastisk  beundrede 
alene  disse  Billeder.  Overhovedet,  naar  vi  se  paa  den 
belgiske  Skole,  for  saa  vidt  den  drejer  sig  om  historiske 
Fremstillinger,  kunne  vi  ikke  negte,  at  vi  tydelig  føle, 
at  den  ikke  egentlig  har  udviklet  sig  selvstændigt.  Vi 
kunne  indrømme  disse  Konstnere  alt  det  Talent,  de  kunne 
gjøre  Fordring  paa,  vi  kunne  sympathisere  med  den  Glæde 
og  Jubel,  de  maatte  vække,  men  vi  kunne  ikke  overse, 
at  der  hos  alle  disse  Konstnere  i  forskjellige  Retninger 
viser  sig  en  bestemt  Indflydelse  af  en  fremmed  Skole,  og 
Belgierne  kunne  ikke  dølge  for  sig  selv,  at  man  tydelig 
føler  den  franske  Skoles  Indflydelse.  Ingen  af  disse  Konst- 
nere, med  alt  deres  Talent  og  Smag,  har  kunnet  løsrive 
sig  fra  den  mægtige  Indflydelse,  der  er  udgaaet  fra  Frank- 
rig; det  er  ganske  sikkert  —  og  det  føle  Franskmændene 
ogsaa  saavelsom  Belgierne  —  at  i  Farven  ere  baade  Wap- 
pers,  Gallait  og  de  Biefve  ligesom  beaandede  af  de  ældre 
store  franske  Konstnere.  Denne  Outreren  i  Farverne,  som 
selv  kan  findes  hos  talentfulde  Franskmænd,  og  som  be- 
tegner de  belgiske  Konstnere,  der  ere  gaaede  op  i  den 
franske  Skole  —  denne  Mangel  findes  dog  ikke  hos  Gallait 
og  Wappers.  Man  kan  ikke  negte,  at  i  Wappers'  Farve 
er  der  noget  Glimrende,  og  at  der  i  Gallaits  er  en  Har- 
moni, som  vi  savne  hos  de  fleste  moderne  Konstnere;  men, 

hos  Gallait  finde  vi  derimod  i  hele  Arrangementet  og  i 
hele  Fremstillingsmaaden  ikke  det  Ejendommelige,  som  vi 
ret  maa  ønske  kunde  komme  frem  i  den  belgiske  Skole. 
Jeg  tør  ikke  opholde  Dem  længere  i  Dag,  m.  T. ; 
men,  da  vi  nu  have  gjort  dette  Trin  ud  af  Udstillingen, 
vil  jeg,  førend  jeg  vender  tilbage  til  denne,  gaa  over  til 
de  franske  Konstnere,  der  især  have  udøvet  Indflydelse 
paa  Belgien,  for  at  jeg  videre  kan  forfølge  dette  Emne. 


Tiende  Forelæsning. 


Bataillemaleriet    i    Frankrig.     Horace    Vernet:    Antwerpens    Belejring, 

Træfningen  ved  Habrah,  Passet  ved  Sachah,  Constantines   Indtagelse, 

Smalaen,  Slaget  ved  Isly. 


ukjøndt  den  første  Nyhed  jo  nu  allerede  er  tabt  —  der 
er  allerede  gaaet  mere  end  ti  Aar,  der  er  gaaet  snart 
fjorten  Aar  hen,  siden  de  første  af  de  Billeder,  vi  nu 
skulle  omtale,  bleve  malede  —  have  de  dog  ganske  be- 
synderlig bevaret  hele  Nyhedens  Interesse  indtil  Datum. 
Jeg  er  overbevist  om,  at  det  er  gaaet  enhver  af  mine 
Tilhørere,  ligesom  det  er  gaaet  mig,  at,  er  en  Landsmand 
kommen  fra  Paris,  har  et  af  de  første  Spørgsraaal  været: 
»Har  De  været  i  Versailles?"  og,  naar  vi  selv  kom  fra 
Paris,  saa  var  naturligvis  meget  jevnlig  Spørgsmaalet  — 
ligesom  allerede  i  Paris  imellem  Landsmænd  —  »har  De 
været  i  Versailles?«  Og  Versailles  —  denne  umaadelige 
Bygning,  som  har  en  saa  betydelig  dobbelt  Interesse  baade 
som  et  stort,   kolossalt  Anlæg  med  alle  sine  Omgivelser, 

og  som  indeholdende  Frankrigs  Historie  i  en  næsten 
uoverselig  Række  af  Billeder  —  Versailles  maatte  natur- 
ligvis nok  kunne  tiltrække  enhver  Rejsende;  og  dog  gjæl- 
der  Spørgsmaalet  egentlig  slet  ikke  Versailles,  hverken 
Bygningen  eller  det  historiske  Galleri,  i  sin  Helhed  i  det 
mindste  ikke;  nej,  Spørgsmaalet  gjælder  egentlig  Constan- 
tinesalen.  Har  De  set  Vernets  store  Malerier  i  Constan- 
tinesalen?  —  det  er  derom,  det  Hele  drejer  sig.  Og  hvad 
forestille  saa  disse  Malerier?  Ja,  de  forestille  Bataille- 
stykker;  Vernet  er  en  Bataillemaler;  Vernet  er  —  det 
indrømme  Alle  —  virkelig  den  første  nu  levende  Bataille- 
maler. Som  han  kan  rigtignok  Ingen  male  Batailler,  naar 
han  blot  ikke  vilde  give  saa  meget  efter  for  sit  besynder- 
lige Lune  og  ikke  nu  og  da  male  en  Anekdot  i  Stedet 
for  en  Bataille;  thi  hans  Stykker  af  Friedland,  Jena  og 
Wagram  ere  dog  egentlig  kun  Anekdoter,  ikke  Bataille- 
stykker.  Saa  giver  han  maaske  til  andre  Tider  efter  for 
sin  Lyst  at  være  populær,  og  naar  han  saa  blot  ikke  var 
en  saa  hurtig  Maler!  Man  siger,  at  han  endogsaa  rider, 
naar  han  skal  male  sine  store  Stykker:  nu  siger  han 
Holdt  i  den  ene  Ende  af  Billedet  og  nu  i  den  anden 
Ende,  og,  da  det  er  et  meget  langt  Billede,  maa  han 
have  en  Hest  for  at  kunne  bevæge  sig  hen  over  disse  ikke 
ubetydelige  Afstande.  Og  saa  er  det  en  Mand,  som  har 
været  heldig  nok  til  at  vinde  fornemme  Folks  Gunst  — 
Louis  Philippes,  Kejseren  af  Ruslands,  Paschaen  af  Ægyp- 
tens o.  s.  v.  —  og  de  give  ham  alle  Midler  til  at  udfore 
saadanne  store,  pompøse  Arbejder,  hvor  det  drejer  sig 
om  200,000  Francs;  og,  naar  man  nu  bliver  saaledes 
understøttet  og  faar  saaledes  Lejlighed  til  at  se  Alt,  saa 
maa  man  ogsaa,  naar  man  selv  har  Talent,   kunne  gjøre 

Noget,  og,  som  sagt  —  det  maa  man  indrømme  —  som 
BatailJemaler  er  lian  maaske  den  største  nulevende.  Men 
han  er  Bataillemaler,  ikke  Historiemaler.  Hvad  vil  nu 
det  sige,  at  han  er  Bataillemaler?  Paa  Raphaels  Tid 
vilde  det  have  været  et  gaadefuldt  Udtryk.  Florentinerne 
—  hele  denne  Verden  af  Konstnere,  som  Aarhundreder 
have  beundret  senere  hen  —  vilde  være  blevne  forknytte, 
dersom  man  havde  sagt  til  dem:  se,  disse  to  Billeder, 
som  I  der  gaa  og  studere  saa  ivrig,  den  Carton  af  Mi- 
chel Angelo  og  denne  af  Lionardo,  det  er  Bataillestykker, 
ikke  historiske  Billeder.  Ja,  maaske  kunne  de  paa  Grund 
af  de  legemsstore  Figurer  gaa  for  historiske,  men  ellers 
ere  Motiverne  aldeles  Genre;  saadan  en  Flok  Soldater, 
der  fare  i  Klæderne,  naar  de  høre  Trompeterne  kalde, 
eller  saadant  et  Slagsmaal  om  en  Fane,  det  er,  strengt 
taget,  ikke  noget  ret  historisk  Billede.  Som  sagt,  den 
Tid  vilde  ikke  have  forstaaet,  hvad  det  vil  sige :  en  Bataille- 
maler, som  ikke  er  en  Historiemaler;  det  er  et  Begreb, 
som  først  har  uddannet  sig  i  en  meget  senere  Periode.  Og 
nu  den  Periode,  i  hvilken  de  talentfulde  hollandske  Konst- 
nere i  det  17de  Aarhundrede  vidste  med  Held  at  benytte 
ethvert  Moment,  som  Livet  gav,  vidste  at  tage  de  sim- 
pleste Gjenstande  af  det  daglige  Liv,  vidste,  saa  at  sige, 
at  tage  Værelser,  selv  uden  Figurer,  og  forvandle  dem 
til  interessante  Gjenstande  —  den  samme  Periode  frem- 
bragte ogsaa  en  Række,  mange  Gange  højst  genialt  frem- 
stillede, Scener  af  Krigen:  smaa  Figurer,  et  Par  Ryttere, 
som  sloges  mellem  Røg  og  Damp  i  Forgrunden  og  Sligt. 
Det  var  Genremalere,  det  var  Bataillemalere,  og  dem 
maatte  man  vel  vogte  sig  for  at  rangere  op  imellem  de 
egentlige  Historiemalere;  thi  disse  beskjæftige  sig  med  det 

ideelle  historiske  Liv;  de  nedværdige  sig  ikke  saaledes  i 
den  tilfældige,  haandgribelig  Virkelighed.  Nu  var  der 
rigtignok  i  den  sidste  Halvdel  af  det  17de  Aarhundrede 
en  Maler,  som  vandt  et  meget  stort  Navn,  som  har  bi- 
draget Sit  til  at  forherlige  Ludvig  den  Fjortendes  Sejre; 
det  er  Belgieren  van  der  Meulen.  I  Galleriet  i  Versailles 
opbevares  endnu  og  vil ,  saa  længe  der  er  Stump  tilbage 
deraf,  opbevares  den  lange  Række  af  højst  interessante 
Billeder  af  denne  Konstner.  De  forestille ,  hvad  man  nu 
ogsaa  vilde  kalde  Batailler;  men  det  er  dog  snarere  Sce- 
ner af  Kongens  Liv:  Kongen  paa  sine  Rejser,  Kongen  og 
Dronningen,  idet  de  drage  ind  i  en  erobret  Stad  eller  idet 
de  ere  Vidner  til,  at  det  langt  borte  ryger  og  damper  af 
Kanoner,  Heste  og  Infanteri  o.  s.  v.  Disse  store  Bil- 
leder ere  mangen  Gang  aldeles  mesterlige  i  Fremstillingen 
af  den  vidtstrakte,  flanderske  Slette  med  dens  bølgefor- 
mige  Grund  og  høje,  viftende  Trær;  og  i  dette  uhyre  Rum 
træde  Figurerne  op,  oftest  i  meget  smaa  Dimensioner, 
især  i  Baggrunden,  og  dog  gjorte  med  det  samme  Me- 
sterskab som  de  andre.  En  enkelt  Gang  kan  ogsaa 
en  Rytter  blive  skudt  og  falde  af  Hesten  i  Forgrunden; 
men  Saadant  er  dog  sjeldent.  Van  der  Meulen  arbejdede 
sammen  med  le  Brun  og  maa  dog  vistnok  være  Historie- 
maler; han  kan  i  alt  Fald  danne  Broen  fra  Bataillemale- 
riet  til  Historiemaleriet,  og  i  det  følgende  Aarhundrede 
traadte  flere  talentfulde  Franskmænd  i  samme  Fodspor  og 
vidste  at  give  saadanne  Billeder  af  Krigen.  Imidlertid 
forandredes  Meget  i  Frankrig.  David  kom  —  en  Mand, 
vistnok  med  Charakter,  med  Alvor,  med  stor  Alvor  i  sin 
Stræben,  men  uden  Fantasi  og  Følelse.  David  vilde  — " 
det   er  tydeligt    nok    —   udtale    bestemte    Stemninger   og 

Retninger  gjennem  sine  Biileder.  Selv  med  Penselen  i 
Haanden  var  han  Republikaner,  indtil  Beundringen  for 
Napoleon  optog  ham  og  gjorde  ham  til  den,  der  forher- 
ligede Kejserens  store  Sejrvindinger.  Men  David  —  han 
være  for  Resten  som  han  være  vil  —  gjorde  et  mærke- 
ligt Skridt:  han  afbrød  saa  at  sige  Broen  imellem 
hele  den  foregaaende  Malerkonst  og  den  efterfølgende. 
Idet  han  talte  om  Renhed,  om  antik  Storhed  og  Skjønhed, 
havde  han  med  det  Samme  —  og  han  viste  det  virkelig 
i  sine  Billeder  —  aldeles  brudt  med  hele  Fortiden.  Han 
fordrede  Strenghed  og  Korrekthed  i  allerhøjeste  Grad  i 
Tegningen  af  det  menneskelige  Legeme;  han  var  i  sin 
Behandling  omhyggelig,  zirlig,  glat  endogsaa,  og  denne 
Glathed  viste  sig  endnu  stærkere  hos  adskillige  af  hans 
talentfuldeste  Skolarer.  Han  brød  sig  ikke  om,  hvad  vi 
kalde  malerisk  Virkning,  og,  dersom  vi  ville  lægge  Mærke 
til  nogle  af  Eckersbergs  tidligste  Arbejder,  da  han  var 
udgaaet  af  Davids  Skole  og  havde  Indtrykket  deraf,  saa 
ville  vi  ogsaa  lægge  Mærke  til ,  at  i  disse  Billeder  har 
Eckersberg  allermindst  været  hvad  vi  kalde  Maler  i  dette 
Ords  mere  omfattende  og  mere  betegnende  Betydning. 
Han  brød  sig  ikke  om  Belysningen  eller  Alt,  hvad  der 
kunde  tjene  til  at  fængsle  Øjet  foran  et  Stykke;  men  han 
fordrede  hvad  han  kaldte  en  fuldendt,  skjøn  og  alvorlig 
Fremstilling.  Davids  Navn  var  i  Enden  af  Revolutions- 
perioden  og  i  Kejserperioden  saa  godt  som  det  eneste 
Navn,  vi  hørte  fra  Frankrig,  og  dog  var  der  store  Ta- 
lenter ved  Siden  af  ham,  som  desuden  alle  grebe  ind  i 
en  anden  Retning.  Jeg  nævner  blot  Gros.  Men  David 
blev  forvist,  og  døde  i  Landflygtighed;  Restavrationen 
kom,  og  en  nyere  Skole,  en  nyere  Bevægelse  kunde  nu 
gjøre  sig  gjældende. 

Det  er  i  denne  nye  Bevægelse,  at  Horace  Vernet, 
Bataillemaleren ,  træder  op;  dog  det  er  ikke  ene  —  det 
maa  jeg  udtrykkelig  føje  til  —  men  i  Forbindelse  med 
andre  overordentlig  begavede  Mænd ,  at  han  i  denne 
Retning  faar  Indflydelse  i  den  franske  Konstskole.  Ho- 
race Yernet  var  imidlertid  bleven  saa  at  sige  Folkets 
Maler.  Han  havde  den  Gang  endnu  ikke  malet  noget 
Billede,  der  i  den  Grad  røbede  det  alvorlige  Studium, 
den  alvorlige  Tanke,  der  f.  Eks.  udtalte  sig  i  Medusas 
Skibbrud  af  Gericault.  Han  havde  vistnok  ogsaa  udført 
mangen  alvorlig  Scene,  men  dog  mere  fra  den  vemodige 
Side,  fra  denne  Side,  som  ret  maatte  tiltale  det  franske 
Folk  under  Restavrationen.  Det-  var  f.  Eks.  Soldaten 
som  Bonde,  Soldaten  fra  Waterloo,  Trompeteren,  der 
ligger  død  foran  Hesten,  som  ængstelig  snuser  til  ham, 
Hunden,  som  følger  med  Regimentet,  og  som  bliver  om^ 
hyggelig  forbunden  af  Soldaterne,  da  den  bliver  saaret, 
uagtet  Tiraillørilden  raser  omkring  dem:  saadanne  Billeder, 
som  vidste  at  udtale  en  stor  Del  af  det  franske  Folks 
Minder  og  dulgte  Forhaabninger,  som  levede  i  dem  endnu, 
eller  som  vidste  overhovedet  gjennem  Soldaterlivet  at  ud- 
tale en  smuk  menneskelig  Side.  Horace  Vernet  blev, 
skjøndt  sparsomt,  benyttet  af  Ludvig  den  Attende  eller 
rettere  af  Carl  den  Tiende,  ja  han  gik  endogsaa  til  Rom 
i  Slutningen  af  Aaret  1828  som  Direktør  for  det  franske 
Akademi  der;  han  kom  første  Gang  tilbage  i  Begyndelsen 
af  1835,  og  havde  allerede  da  malet  Billeder,  som  han 
aldrig  før  havde  beskjæftiget  sig  med.  Det  var  den  Gang 
en  egen  Tid  i  Italien.  Det  var  Røvertiden,  der  nu  synes 
at  have  begyndt  igjen;  men  det  var  den  romantiske  Røver- 
tid.   Denne  er  bleven  benyttet  af  Robert,  Vernet  og  mange 

Andre  til  at  fremstille  interessante  Billeder  af  Røverlivet, 
som  paa  den  Tid,  saa  at  sige,  udgjorde  en  Del  af  det 
italienske  Folkeliv.  Det  var  da,  at  Yernet  malede  sin 
Rover,  der  bliver  greben,  Jagten  i  de  pontinske  Sumpe, 
Okserne,  der  blive  drevne  hjem,  og  mange  andre  inter- 
essante Malerier.  Men  netop  hele  denne  Række  af  Bil- 
leder, som  Yernet  allerede  havde  givet,  havde  tiltrukket 
sig  den  Mands  Opmærksomhed,  som  i  Særdeleshed  skulde 
blive  hans  Velynder:  Ludvig  Philips.  Det  var  besluttet, 
at  Nordafrika,  Algier,  skulde  bevares  af  Franskmændene. 
og  Ludvig  Philip  kaldte  nu  Horace  Yernet  til  Nordafrika 
for  at  male  Bedrifter  af  den  franske  Armé  der;  og  fra 
dette  Øieblik  er  det,  at  Livet  faar  en  ny  Betydning  for 
ham.  Saa  er  han  i  Afrika,  første  Gang  i  Foraaret  1833, 
saa.  atter  tilbage  til  Rom  i  samme  Aar  (hvor  han  maler 
et  Jagtstykke);  derpaa  altsaa  i  Paris  1835,  og  saa  rejser 
han  i  1836  til  Rusland,  1837  til  Constantine,  og  til  Syrien 
og  Ægypten  i  1839  og  1840;  derpaa  er  han  igjen  i  Rus- 
land 1842 — 1843  og  gjør  en  Vinterrejse  til  Kaukasus 
under  den  barbariske  russiske  Himmel,  saa  maa  han  til 
Nordafrika  1845  for  at  se,  hvor  Smalaen  har  ligget,  saa 
atter  tilbage,  og  saa  endelig,  da  Ludvig  Philip  falder, 
gaar  han  til  Rusland  og  maler  for  den  russiske  Kejser. 
Ja  vist,  det  er  en  overordentlig  sjelden  Lykke,  han  har 
nydt.  Men  lad  os  betragte  denne  sjeldne  Lykke  lidt 
nøjere.  Lad  os  tænke  paa,  hvad  det  vilde  sige  for  en 
af  os  Andre,  selv  for  den  mest  Rejselystne  af  os,  at 
ture  saaledes  frem  og  tilbage,  snart  i  Ørkener,  snart  paa 
Sneveje,  være  udsat,  selv  idet  man  kan  skaffe  sig  mange 
Bekvemmeligheder,  for  Savnet  af  meget  af  det,  man  helst 
ønskede,  og  at  være  i  en  bestandig  —  ja  man  skulde  næsten 

tro  det  var  umuligt  andet  —  en  bestandig  feberagtig 
Spænding  for  rigtig  at  kunne  se,  for  at  kunne  gribe  og 
huske,  hvad  man  har  set.-  Se,  det  glemmer  man  maaske; 
man  glemmer  maaske,  at  Horace  Vernet  netop  har  faaet 
dette  Jernlegeme;  denne  lille,  magre  Mand,  nu  62  Aar 
gammel  og  derover,  han  har  dette  jernstærke  Legeme, 
som  gjor,  at  hans  Holdning  endnu  er  rank  som  en  ung 
Mands,  at  han  ufortrødent,  uden  at  mærke  det,  bevæger 
sig  100  Mile  ad  Gangen,  hvor  Andre  maaske  vilde  blive 
trætte  af  Tiendedelen,  og  bevarer  paa  samme  Tid  sit  Oje, 
sin  Følelse,  sin  Iagttagelse  frisk  og  utrættet.  Se,  det  er 
en  Hemmelighed,  som  her  møder  os  egentlig  rigtig  for 
første  Gang  i  Konsthistorien.  Og  ikke  alene,  at  han  er 
begavet  med  dette  Jernlegeme  til  at  holde  ud,  dette  Øje 
til  at  se  og  denne  Følelse  til  for  Alvor  at  lade  Synet 
gjøre  Indtryk  paa  sig;  men  han  kan  gjøre  det  med  en 
utrolig  Hurtighed,  og  han  har  en  god  Grundvold  at  staa 
paa  i  denne  Henseende.  Vistnok  var  hans  egen  Fader 
hans  Lærer  for  en  stor  Del,  men  han  maatte  alvorlig 
tage  fat;  og  alene  naar  vi  vide,  at  han  var  Gericaults  Ven, 
at  han  og  Gericault  vare  lige  meget  begejstrede  for  dej- 
lige og  stærke  Heste,  for  rigtig  at  studere  Anatomien, 
naar  vi  blot  tænke  paa  den  Række  af  Studier,  der  skulde 
til  for  at  frembringe  et  Værk,  som  Medusas  Skibbrud, 
saa  kunne  vi  begribe,  hvad  der  er  blevet  trællet  den  Gang, 
paa  samme  Tid  som  Horace  Vernet  maatte  arbejde  for 
det  daglige  Brød  ved  at  forsyne  enhver  Boghandler  med 
Tegninger  over  en  lav  Sko  til  illustrerede  Udgaver.  Ingen 
Lykke  bar  Manden  hen  til  det  Punkt,  han  nu  staar  paa. 
Han  havde  alvorlig  maattet  arbejde  og  slide  for  det,  og 
dog  havde   han   under  alt  dette  vidst  at  bevare  sin  ung- 

cl  ommelige  Elasticitet  aldeles  usvækket.  Naar  vi  se  hen 
til  de  andre  begavede  samtidige  Konstnere  er  der  især 
Noget,  som  ikke  kan  Andet  end  vække  Forundring  hos 
Vernet,  nemlig  den  utrolige  Hurtighed,  hvormed  han.  op- 
fatter, og  den  Sikkerhed,  hvormed  han,  ikke  blindt  hen 
eller  paa  Slump,  men  efter  at  have  faaet  et  ordentligt 
Grundlag  i  Forvejen,  er  i  Stand  til  at  bevare,  hvad  han 
husker.  Robert-Fleury,  den  berømte  Maler,  kom  til  ham 
som  ung  Mand  og  skulde  studere  i  hans  Værksted,  og 
Horace  var  saa  indtaget  af  ham  —  der  var  kun  to  Aars 
Forskjel  i  Alderen  —  at  han  sad  ved  Siden  af  Horace 
og  arbejdede  i  Paris.  En  Dag  siger  Vernet  til  ham: 
»Hør,  kjære  Ven,  det  gaar  ikke  an,  De  kan  ikke  blive 
her  hos  mig;  De  lærer  Intet;  De  skal  for  Alvor  lære  at 
tegne  deres  Model,  og  det  er  umuligt  her.«  Horace  var 
færdig  med  dette;  han  arbejdede  allerede  som  en  Mand, 
der  var  sikker  i  sin  Sag,  og  altsaa  savnedes  hos  ham  den 
Lejlighed,  han  ønskede  den  unge  Mand.  Man  fortæller, 
at  en  ung  smuk  Model  kom  en  Dag  til  ham  og  spurgte, 
om  Herren  ikke  havde  Noget  at  bestille  for  ham.  »Nej, 
jeg  har  ikke,«  svarede  Horace,  og  saa'  paa  Manden;  »men, 
det  er  sandt,  jeg  skylder  Dem  Noget;  De  har  jo  siddet 
for  mig.«  »Nej,  jeg  har  virkelig  aldrig  været  hos  Dem,« 
svarede  Modellen.  »Naa,  kjender  De  da  ikke  ham,  som 
staar  der?«  Og  Manden  saa'  nu  med  Forbavselse,  at 
han  stod  paa  et  Maleri  i  Horaces  Værksted.  Horace 
havde  nemlig  nogle  Dage  i  Forvejen  mødt  ham  paa  Gaden 
og  syntes  saa  godt  om  ham,  at  han  havde  indpræget  sig 
ham  i  Hukommelsen  og  derefter  malet  ham;  og  han  ud- 
betalte ham  nu,  hvad  han  syntes,  at  han  burde  have.  Da 
engang  Horace  var  beskjæftiget  med  et  Billede,  hvor  han 

trængte  til  at  se  en  ældre  Rustning  —  han  har  malet 
flere  Billeder  fra  Middelalderen  —  faldt  Samtalen  ved 
Middagsbordet  paa,  hvor  man  skulde  faa  en  saadan  at  se, 
og  da  bemærkede  en  af  de  Tilstedeværende:  »jo,  jeg  har 
ganske  nylig  i  Dover  i  en  Butik  set  et  aldeles  fortræffe- 
ligt Stykke!«  —  og  nu  skal  Horace  straks  efter  Maal- 
tidet  være  taget  afsted  til  Dover,  have  set  paa  det  og 
derpaa  efter  Erindringen  tegnet  det  helt  og  holdent.  Disse 
Træk  —  for  hvis  Sandhed  jeg  dog  ikke  vil  indestaa, 
skjøndt  de  fortælles  af  Samtidige  og  for  ramme  Alvor  — 
vise,  hvordan  Horace  maa  være,  den  Lethed,  han  har  i 
at  opfatte,  og  den  Ufortrødenhed,  hvormed  han  benytter 
enhver  Oplysning,  som  han  tror  kan  hjælpe  ham  til  at 
naa  sit  Maal. 

Disse  Sale,  Constantinesalene  —  det  er  egentlig  kun 
én  Sal,  men  den  bestaar  af  tre  Dele  —  indeholde  ikke 
alene  Constantines  Belejring  og  Indtagelse,  men,  selv  den  Sal, 
der  specielt  kaldes  saaledes,  indeholder  ogsaa  meget  Andet. 
I  samme  Stue,  hvor  de  tre  store  Billeder  fra  1838,  Stor- 
men paa  Constantine,  findes,  hænge  Billeder  fra  1840—1841, 
f.  Eks.  Antwerpens  Belejring,  Passet  ved  Sichah,  Træf- 
ningen ved  Habrah  og  flere  andre,  baade  senere  og  tid- 
ligere Begivenheder,  malede  tildels  efter  selve  Bataillen  ved 
Constantine.  I  de  to  andre  Sale  er  der  egentlig  kun 
meget  Lidt;  thi  der  er  i  den  ene  det  store  Billede  Sma- 
laen,  og  i  den  anden  er  Slaget  ved  Isly.  Salene  ere 
rummelige,  dog  ikke  just  overordentlig  høje,  men  med  et 
stort  gjennemsigtigt  Loft  over,  saa  at  man  ser  Malerierne 
fortræffelig.  Disse  Billeder  blive  i  Reglen  betragtede 
som  Horace  Vernets  Mesterværker,  og  for  saa  vidt  som 
det  vistnok  fuldstændig  er  lykkedes  Konstneren  i  dem  at 
lægge  hele  Rigdommen  af  sit  Talent  for  Dagen,   for  saa 

vidt  kan  man  kalde  dem  saaledes;  men  dog  vilde  disse 
Malerier  langt  fra  være  tilstrækkelige  til  at  give  en  fuld- 
stændig Forestilling  om  Omfanget  af  Horace  Vernets  Ta- 
lent, som  vi  ogsaa  senere  skulle  berøre. 

Naar  vi  nu  spørge :  men  hvad  er  det  da,  som  fæng- 
sler os  saaledes  i  disse  Bataillemalerier?  og,  er  det  ikke 
historiske  Malerier?  saa  tror  jeg,  at  vi  ganske  rolig  kunne 
svare:  Jo.  Den  Tid  maa  vi  vel  betragte  som  saa  godt 
som  aldeles  forbi,  da  blot  visse  Arter  Figurer,  visse  Stør- 
relser af  dem  og  visse  Anordninger  stemplede  et  Billede 
som  historisk  Billede;  ethvert  Figurmaleri,  som  giver  en 
virkelig  aandfuld,  besjælet  Fremstilling  af  sin  Tid,  skulle 
vi  uden  videre  kalde  et  historisk  Billede,  om  vi  saa  og- 
saa nærmere  kunne  bestemme  forskjellige  Retninger,  ind- 
befattede under  denne  almindelige  Betegnelse  baade  med 
Hensyn  til  den  Genius,  der  ytrer  sig  deri,  og  med  Hen- 
syn til  de  Gjenstande,  der  forestilles.  Den  Enhed,  der 
gaar  igjennem  Skulpturen,  skulle  vi  søge  at  vedligeholde 
i  Maleriet;  der  er  Intet,  der  har  bidraget  saa  meget  til 
at  kvæle  og  vildlede  selv  yngre  begavede  Talenter,  som 
denne  ulykkelige  Udstykning  i  Fag.  Men  disse  historiske 
Billeder  altsaa  —  hvad  er  det  da  egentlig,  som  giver  dem 
deres  Betydning?  Jeg  vil  forsøge  paa  ganske  simpelt  at 
sige  det.  Naar  vi  ellers,  i  den  gamle  Historie,  i  Middel- 
alderens Historie,  tale  om  Helten,  saa  tale  vi  i  Reglen 
med  fuldkommen  Ret  og  Retfærdighed  om  den  enkelte 
fremragende  Charakter;  han  plejer  tillige  at  være  den, 
der  ved  sin  usædvanlige  Sjælskraft  véd,  selv  om  hans 
Legeme  ikke  er  stærkt  bygget  —  vi  behøve  blot  at  tænke 
paa  Bayard  —  ogsaa  legemlig  at  herske.  Men  nu  kom- 
mer hele    den    moderne  Tid.     Hvor  er  Helten    der?     Der 

er  det  ikke  længere  alene  Ridderen  eller  den  gamle  græske 
Heros  eller  den  gamle  nordiske  Kæmpe,  der  kan  drive 
hele  Skarer  foran  sig,  eller  Kampen  imellem  to,  der  er 
det  Samme  som  en  Kamp  imellem  Tusende  paa  liver  Side, 
hvorom  Alt  drejer  sig.  Hvem  kan  her  sondre  imellem  den 
heltemodige  Tambur  og  den  øverste  Feltherre?  Og  det  er 
derfor  fra  denne  Side  betragtet  fuldkommen  rigtig  følt,  naar 
Billedhuggeren  David  satte  den  lille  Trommeslager  ved  Siden 
af  de  store  berømte  Helte  og  Videnskabsmænd  i  en  af  de  mest 
bekjendte  Frontoner  i  Paris.     Altsaa  Helten  par  excellence 

—  en  Achilles,  en  Rolf  Krake,  en  Bayard  o.  s.  v.  —  er 
ikke  længere  Konstnerens  Opgave;  Konstnerens  Opgave 
er  at  vise,  hvorledes  dette  Heltemod  paa  højst  forskjellig 
Maade  fremtræder  under  højst  forskjellige  Forhold,  at  vise, 
hvorledes  egentlig  den  sejrende  franske  Armé  er  lutter 
Helte;  det  er  ikke  ene  Generalens  Aand,  der  styrer  det 
Hele  —  og  netop  denne  Aand  kan  ikke  males  —  men 
det  er  hver  enkelt  Mand,  hver  enkelt  Officer,  hver  enkelt 
brav  Karl,  der  har  ofret  sit  Blod  og  uforsagt  set  Døden 
under  Oje"  og  vidst  at  afvriste  Fjenden  en  Fordel.  Vi 
Danske  skulde  i  det  mindste  vel  vogte  os  for  at  charak- 
terisere  Heltemodet  paa  nogen  anden  Maade.  Altsaa,  det 
er  dette  Heltemod,  som  gaar  igjennem  hele  Flokken,  det 
er  denne  Ufortrødenhed  til  at  døje,  hvad  det  skal  være, 
som  afspejler  sig  i  hele  den  sejrende  Armés  Physiognomi, 

—  det  er  det,  som  gjør,  at  disse  Billeder  vistnok  med 
Rette  kunne  siges  at  være  et  synligt  Heltedigt  over  den 
franske  Hær  i  Afrika.  At  Vernet  slet  ikke  skulde  have 
bibeholdt  Noget  af  Fortidens  Tradition,  vilde  i  Grunden 
være  for  meget  at  torlange;  der  er  virkelig  bleven  Lidt 
tilbage.     Naar  mine  Tilhorere  ville  kaste  et  Blik  paa  det 

store  Kobberstik  af  Smalaens  Indtagelse,  ville  de  i  Her- 
tugen af  Aumale,  som  omgives  af  knælende  Kvinder,  have 
en  svag,  dæmrende  Erindring  om  den  gode  gamle  Tid  og 
mindes  lignende  Motiver  hos  Gros  i  Slaget  ved  Eilau.  Og 
noget  Tilsvarende  kunne  vi  maaske  paavise  ogsaa  i  andre 
Billeder;  maaske  kunne  vi  tinde,  at  Hertugen  af  Orleans 
eller  Hertugen  af  Nemours  træder  meget  iøinefaldende 
frem;  jeg  tør  ikke  sige,  hvorvidt  det  dér  virkelig  er  hi- 
storisk Sandhed  eller  ikke;  men  saa  meget  forekommer 
mig  dog  tydeligt,  at  der  maatte  særegne  Omstændigheder 
til,  for  at  netop  disse  unge  Mænd  skulde  fremtræde  især 
saaledes  som  i  Antwerpens  Belejring,  naar  ikke,  som  sagt, 
paa  en  Maade  et  Slags  gammel  Traditon  klæbede  sig 
halv  ubevidst  dertil.  Men,  med  Fradrag  deraf,  se  vi 
rigtignok  helt  igjennem  ikke  Andet,  end  at  Horace  har 
vidst  at  føle  for  den  franske  Soldat,  og  har  vidst  at  føle 
alvorligt.  Jeg  kjender  ingen  smukkere  Lovtale  over  hans 
Billeder  i  Salene  i  Versailles  end  den,  som  en  gammel 
Officer  af  Kejserens  Armé  udtalte,  idet  han  sagde:  De 
vil  vide,  hvorledes  de  gamle  Kejsersoldater  vare?  Ih,  se 
paa  de  Billeder!  —  akkurat  saadanne  vare  de.«  Det 
kalder  jeg  en  Lovtale,  som  har  Noget  at  betyde,  i  det 
mindste  med  Hensyn  til  det  Udtryk,  den  Charakter,  som 
gaar  igjennem  Billederne.  Og  dog,  hvor  forskjellige  ere 
disse  Malerier  fra  hine  store,  vel  afrundede  og  vel  sam- 
menstillede Compositioner,  hvor  Generaladjutanten  eller 
Generalen  selv  kommer  med  en  fjendtlig  Fane  og  præ- 
senterer den  for  Napoleon,  som  holder  der,  omgiven  af 
sin  Stab.  Altsaa,  det,  jeg  mener,  der  gjør  dem  til,  hvad 
de  ere,  det,  der  egentlig  giver  dem  deres  Betydning,  det 
er  det  Heltemodige,  som  gaar  igjennem  dem;  det  er  det, 

der  stempler  dem  til  historiske  Billeder.  Men  foruden 
denne  i  mine  Tanker  store  Fortjeneste  have  de  saa  mange 
andre.  Jeg  skal  blot  fremhæve  et  Par  af  dem,  som  de 
tildels  ikke  kunne  undvære  for  at  være  de  Billeder,  de 
ere;  men  ogsaa  saadanne  Fortrin,  som  tiltrække  og  fængsle, 
og  gjøre,  at  man  betragter  dem  en  tre,  fire  Gange  og 
bestandig  opdager  Tegn  af  Lune,  af  fortræffelige  Indfald, 
af  lystige  Erindringer  o.  s.  v. ,  som  Alt  bidrager  til  at 
sætte  disse  Billeder  paa  den  høje  Plads,  de  indtage.  Jeg 
vilde  helst  ende  med  Smalaen,  skjøndt  det  er  ikke  det, 
jeg  ubetinget  vilde  sætte  højst;  men  det  er  det,  som  jeg 
er  i  Stand  til  øjensynlig  at  give  mine  Tilhørere  en  Fore- 
stilling om.  Girardet,  Colin  o.  A.  have  stukket  flere  af 
hans  Arbejder;  men  disse  smaa,  højst  fortjenstfulde  Stik 
egne  sig  ikke  for  en  større  Forsamling,  men  mere  til  at 
gjennemsees  af  den  Enkelte  hjemme  hos  sig  selv;  dem 
kunde  jeg  ikke  bruge  her  i  mit  Foredrag. 

Idet  jeg  nu  altsaa  vil  gaa  over  til  nøjere  at  omtale 
det  Indtryk,  jeg  har  bevaret  af  nogle  af  disse  Billeder, 
maa  jeg  have  Lov  til  først  at  tage  det  Billede,  hvor  Stof- 
fet er  mest  utaknemmeligt.  Det  er  Løbegravene  foran 
Antwerpen.  Mine  Tilhørere  erindre,  at  det  er  Vintertid, 
Søleføre;  man  er  dybt  nede  i  Gangene  mellem  de  svære 
Skandser.  Paa  de  opstablede  Trommer  ligge  Planer  over 
Gangene  og  Fæstningsværkerne,  og  en  Række  af  Officerer 
ere  forsamlede  omkring  Gérard,  Chefen  for  Artilleriet. 
Der  indfinder  sig  Hertugen  af  Orleans  og  taler  med  Offi- 
cererne, medens  Folkene  i  Løbegravene  more  sig  saa  godt 
de  kunne.  Det  maa  ikke  være  meget  trygt  dernede ;  thi 
en  Mand,  som  maaske  netop  er  i  et  alvorligt  Arbejde,  er 
bedækket  med  en  svær  Hjelm  og  Panser,  og  har  en  lang 

Stage  i  Haanden,  en  Maalestok  eller  Sligt,  som  han 
bruger  til  sit  Arbejde.  Imidlertid,  udenom  den  høje  Kreds 
er  Alt  Liv  og  Interesse  paa  forskjellig  Maade.  Til  Højre 
Marketendersken,  som  skjænker  i  for  en  Karl,  medens 
En  varmer  sig,  og  en  Anden,  som  staar  paa  Post,  ser 
halv  misundelig  paa  denne  Scene;  til  Venstre  Officerer, 
som  more  sig  derover  —  den  ene  croquerer  det  allerede  — 
og  en  rig  Forsamling  omkring  Vagtilden,  hvor  Menige  og 
Officerer  i  al  Fortrolighed  underholde  hverandre,  medens 
en  Officer  tænder  sin  Pibe.  Luften  er  tung,  man  ser 
neppe  Solen  igjennem  den,  saa  taaget  og  tyk  er  den; 
Røg  i  Baggrunden,  Alting  for  Resten  stille.  Men  det, 
som  er  slaaende  her  i  dette  Billede,  er  den  fine  Charak- 
teristik,  hvormed  alle  Personerne  træde  op;  det  er  dette 
Præg  af  Dannelse  og  af  Sikkerhed,  som  gaar  igjennem 
disse  gamle,  høje  Officerer,  som  ere  i  Samtale  med  Prin- 
sen, og  dette  Præg  af  Sorgløshed  og  Munterhed,  selv 
under  disse  bedrøvelige  Omstændigheder,  som  hviler  over 
det  Hele.  —  Vilde  vi  tage  et  Billede,  som  kunde  danne 
ret  en  slaaende  Modsætning  til  dette  af  Antwerpens  Be- 
lejring, saa  behøve  vi  blot  at  dreje  os  til  Venstre,  vi 
staa  da  foran  Træfningen  ved  Habrah  i  1835.  Her  have 
vi  et  sydligt  Landskab;  her  er  frodige  Træer,  omgivne  af 
Slyngplanter  i  Forgrunden,  Jorden  er  grøn;  i  det  Fjerne 
skarpe  Klipper  i  Baggrunden.  Og  imellem  disse  frodige 
Træer  se  vi  Maurerne  i  Hastværk  med  at  flygte,  slæbende 
Saarede  med  sig  ved  Hænder  og  Fødder;  en  Enkelt  er 
til  Hest  og  vil  ligesom  slynge  sin  Bøsse  som  det  sidste 
Glavind  ind  imellem  de  forfølgende  Franske.  Men  hvor 
de  trave  afsted,  disse  Maurere,  med  deres  brune  Capotter 
over  Hovedet  og  deres  hvide  Klædemon,  med  Bøssen  paa 

Nakken  med  spændt  Hane,  seende  sig  om  for  endnu  en- 
gang at  faa  Lejlighed  til  at  skyde  paa  Fjenden!  Ved 
Indgangen  ligger  en  Kamel  skudt,  omstyrtet,  det  er,  som 
om  den  bevægede  sine  Fødder  i  den  sidste  Krampetræk- 
ning. Det  er  mesterlig  gjort,  og  selv  om  vi  ikke  ere 
Militære,  kunne  vi  vel  begribe,  hvad  der  foregaar.  Vi  se 
den  franske  Kjede  bevæge  sig  hen  imod  Skoven,  Office- 
rerne foran  Soldaterne,  der  fyre;  Hertugen  af  Orleans 
sprænger  med  Følge  igjennem  de  bageste  Geledder,  og  vi 
kunne  forfølge  over  Sletten  Dampen  og  Røgen  af  Musket- 
ilden. Dette  Maleri  er  paa  Grund  af  Gjenstandene,  den 
livlige  Farve  og  den  smukke  Composition  i  Fordelingen 
af  Grupperne  i  denne  Samling  af  flygtende  Maurer  aldeles 
magnifikt,  og  Forbindelsen  mellem  de  fjernere  og  nærmere 
Linier  tilvejebringes  paa  en  harmonisk  Maade  ved  de  to 
Officerer,  der  sætte  ind  paa  Maurerne.  Det  er  maaske 
fra  denne  Side  betragtet  det  Billede,  som  mest  vil  fængsle 
Øjet.  —  Vender  jeg  mig  om,  ser  jeg  ved  Siden  af  Ant- 
werpens Belejring  et  Maleri,  hvor  Naturen  er  meget  mere 
alvorlig.  Det  er  Franskmændene,  som  ere  trængte  op 
igjennem  de  farlige  Bjergsnevringer  ved  Sichah  (1840)  og 
have  besat  Terrasserne,  som  danne  Overgangen  til  de 
højere  Bjerge.  Det  er  det  Moment,  hvor  en  stor  Del  af 
Armeen  er  vundet  op  til  Terrassen  og  hviler  sig;  Gevæ- 
rerne ere  stillede  i  Pyramider,  der  er  kommende  og  bort- 
dragende Officerer  til  Hest;  En  fortæller,  og  man  hører 
langt  fra  paa  ham,  imedens  Andre  juble  over,  at  de  have 
naaet  dette  vigtige  Punkt  og  ere  komne  gjennem  Faren. 
Dybt  nede  i  Kløften  til  Venstre  se  vi  det  oplyst  af  Sol- 
straaler;  vi  se  den  uhyre  Masse,  som  trænger  opad,  og 
øverst   kommer  en  saaret  Officer,    baaren   paa   et  Brædt, 

imedens  en  anden  sidder  let  og  nonchalant  paa  sin  Hest, 
ventende  paa  at  faa  sit  Ben  forbundet  af  Chirurgen.  Øverst 
i  Fjeldet  se  vi  de  dristige  Skytter,  enten  for  at  gaa  videre 
frem  eller  for  at  tage  et  Overblik  over  Terrænet.  I  dette 
Billede  beundre  vi  ikke  alene  det  store,  rige  Moment, 
men  vi  lægge  ogsaa  Mærke  til  den  Lunefuldhed,  hvormed 
Konstneren  har  vendt  og  drejet  sine  Figurer,  saa  de  staa 
løse  mellem  hverandre;  man  skulde  sige,  at  han  ikke 
i  nogen  Henseende  havde  tænkt  paa  at  ville  tilfreds- 
stille Fordringerne  til  Sammengruppering  o.  s.  v.,  og  dog 
ordne  disse  spredte  Grupper  sig  harmonisk  for  Øjet,  jo 
længere  man  ser  derpaa.  Men  foruden  denne  Rigdom, 
der  alt  viser  sig  i  det  almindelige  Overblik,  er  der  saa 
Meget  i  det  Enkelte,  som  maa  interessere.  Der  er  de 
forskjellige  Saarede;  den  unge  Soldat,  hvis  Øjne  næsten 
springe  ud  af  Hovedet,  medens  en  Kammerat  vasker  det, 
og  en  anden  rækker  et  Vandkar  hen,  hvoraf  han  skal 
hente  Kjølighed  og  blive  styrket;  Soldaten,  der  slaar  Ild 
til  sin  Pibe;  Folk,  som  trække  ud  for  at  kjøle  sig  i  den 
stærke  Varme  o.  s.  v.  Men  der  er  andre  Træk  midt  paa 
Scenen,  som  ville  fængsle  i  høj  Grad.  Denne  Smule 
Halm,  denne  Stump  Tovværk,  disse  enkelte  Vaaben,  disse 
Par  Pæle,  der  ere  rammede  ned  i  Jorden,  hvad  er  det? 
Det  er  Vidnesbyrd  om,  at  for  et  Øjeblik  siden  var  Fjen- 
den her  —  se,  der  staar  endnu  den  arabiske  Vandkrukke 
til  Højre.  Det  er  med  saadanne  Smaating,  dejligt,  nyde- 
ligt, saa  at  sige  umærkelig  henspredte,  at  Konstneren 
véd,  naar  vi  fordybe  os  i  Billedet,  at  fortælle  os:  for  et 
Øjeblik  siden  vare  de  her  —  vi  kjende  dem  paa  Mær- 
kerne —   og  nu  staa  Franskmændene  her. 

Lige  over  for  disse  Billeder  er  det ,  at  de  tre  store 
Billeder,  Constantines  Indtagelse,  hænge.  I  tre  Scener 
har  han  delt  Begivenheden:  til  Højre,  hvor  Araberne  al- 
deles jages  ind  i  Byen;  i  Midten,  hvor  Stormkolonnen 
danner  sig,  og  til  Venstre,  hvor  Stormkolonnen  marscherer 
op;  vi  kunne  være  sikre  paa,  at  de  ville  sejre.  Vi  se 
der  en  Officer  svinge  sin  Hue  og  en  anden,  som  svinger 
Sabelen;  de  tabe  sig  alt  i  Røg  og  Damp  imellem  Husene. 
Det  er  især  i  dette  Billede,  man  beundrer  Konstneren 
for  hans  Simpelhed.  Vi  se  saa  at  sige  neppe  nogen 
Fjende;  vi  føle  blot  Røgen  fra  Baggrunden:  dér  fyre  de 
ganske  sikkert;  vi  se  kun  Stormkolonnen,  som  marscherer 
sluttet  op.  Solen  falder  lige  i  Ryggen,  alle  Figurerne 
ere  helt  oplyste,  selv  Musikanttrupen  staar  helt  oplyst 
med  Regimentstamburen  med  sin  store  Stav  nok  saa 
festlig  foran.  Betragt  først  de  enkelte  Figurer:  der  er 
fem,  og  saa  endnu  fire,  fem  Figurer,  saa  nok  et  Geled, 
ja  vi  mærke  det  neppe,  førend  vi  se,  at  disse  Enkeltheder 
gaa  op  i  en  sammenhængende  Masse.  En  Soldat  falder 
og  griber  krampagtig  fat  i  en  Kammerat,  som  værger  sig 
for  ikke  at  rives  ud  af  sin  Plads.  Kolonnen  marscherer 
op,  den  svinger  til  Højre  og  nu  til  Venstre,  og  hele  denne 
Kolonne  er  for  vort  Øje  som  et  eneste  Legeme  med  mang- 
foldige Led,  hvor  man  nok  kan  rive  en  Enkelt  ud,  nok 
borttage  et  enkelt  Led,  men  ikke  splitte  Massen  ad;  det 
er  som  et  Uhyre,  der  uimodstaaelig  trænger  frem  og  skjuler 
sit  Hoved  mellem  Røg  og  Damp  for  at  bane  sig  Vej. 

Her  er  Alt  Bevægelse,  og  der  ved  Siden  af,  i  det 
midterste  Stykke ,  hvor  Kolonnerne  skulle  marschere  for 
at  storme ,  hvilken  Ro !  Horace  Vernet  lever  i  den  frie 
Natur,  han  lever  under  Sollyset,  under  Regn-  eller  Sne- 

himlen;  han  kan  ikke  indlade  sig  paa  alle  de  nydelige 
Fortoninger,  som  Maleren,  der  behandler  afsluttede  Scener, 
kan  indlade  sig  paa.  Her  kan  egentlig  ikke  være  Tale 
om  saa  mangfoldigen  at  afdæmpe  og  bryde  Lyset,  spille 
med  Reflekser  og  rolige  Partier;  nej,  det  er  det  fulde 
Dagslys,  og  vi  saa'  nylig  Stormkolonnen  oplyst  helt 
igjennem,  men  rigtignok  med  ganske  fortræffelige,  kjækt 
hensatte  Dybder  mellem  Folkene.  Men  i  dette  andet  saa 
tavse  Billede  —  det  sidste  Skud  er  netop  affyret  —  i  dette 
Billede,  hvor  Vallée  sidder  alvorlig  ved  sin  Kanon,  gaar 
der  en  mægtig  Slagskygge  over  hele  Forgrunden,  Alt  er 
endnu  indhyllet  der;  over  hele  denne  stille  Kolonne,  der 
marscherer  frem,  kaster  en  eller  anden  Sky  sin  brede 
Slagskygge,  som  vi  tydelig  føle  selv  i  Dampen  af  Kano- 
nen; vi  se  der  Glimtet.  Og  læg  derimod  Mærke  til 
Modsætningen,  naar  Blikket  gaar  hen  over  Baggrunden, 
hvor  Byen  ligger  i  det  fuldeste  Sollys,  hvori  Røgstøtterne 
fra  Kanonerne  vise  sig  som  runde  Belter,  Breschen  aabner 
sig  som  et  dunkelt  Svælg,  og  Alt  er  stille  og  roligt  foran 
hin  brede  Slagskygge.  Har  Maleren  i  Sidestykket  lagt 
Bevægelse  for  Dagen,  saa  har  han  her  vist  Ro  og  at  han 
er  i  Stand  til  af  et  saa  tilsyneladende  ringe  og  lidet  ind- 
holdsrigt Stof  at  frembringe  et  stort  og  slaaende  Billede.  — 
Noget  Andet  er  det  i  Stykket  til  Højre,  hvor  Araberne 
jages  ned  fra  Højderne.  Der  var  mere  Lejlighed  for 
Konstneren  til  at  give  sin  Følelse  og  sit  Lune  frit  Løb. 
Hvor  disse  forskjellige  saarede  Officerer  ere  fortræffelig 
betegnede.  Denne  nylig  Døde  —  hvor  Legemet  hænger 
slapt  og  tungt  ned,  og  hvor  varsomt  behandles  ikke  de 
Saarede  ved  Siden  af!  Og  vi  se,  at  vi  ere  paa  en  Grund, 
hvor  der  er  bygget  og  boet  i  mange  Tider.      Vi  se  Gra- 

vene  aabnede,  de  Døde  ligge  der,  og  ovenpaa  en  halv 
aaben  Grav  hviler  en  saaret  fransk  Soldat,  der  faar  en 
Læskedrik  af  sin  Officer. 

De  bemærke,  m.  T. ,  at  Konstneren  her  véd  at  be- 
væge sig;  han  véd  at  vælge  sine  Scener,  han  véd  at  give 
dem  en  Charakter  overensstemmende  med  sit  Valg  og  at 
forfølge  denne  Charakter  indtil  det  Yderste.  Men  alle 
disse  Billeder,  skjøndt  de  tildels  ere  meget  store,  vare 
dog  Smaating  i  Omfang  imod  den  Opgave,  han  fik,  da 
han  skulde  male  Smalaen.  Som  De  vide,  er  Billedet  63 
Fod  langt.  At  Konstneren  virkelig  har  tænkt  sig  Bille- 
det som  en  Enhed,  er  sikkert;  det  vil  gaa  op  for  Enhver, 
der  staar  foran  dette  eller  Kobberstikket.  De  ville  se, 
at  det  halv  afbrudte  Telt  med  den  siddende  Olding  dan- 
ner tilligemed  de  omkringværende  Figurer  til  Højre  egentlig 
Centrum  af  Billedet.  Om  det  derimod  virkelig  er  lykke- 
des ham  at  udtrykke  denne  Enhed,  er  et  andet  Spørgs- 
maal;  dér  vilde  maaske  endogsaa  den  betydelige  Længde 
i  Forhold  til  den  lave  Højde  frembyde  stor  Vanskelighed. 
Det  er  ogsaa  muligt,  at  han  har  vaklet,  at  han  nok  vilde 
have  tilsyneladende  Præget  af  en  Slags  Enhed  og  dog 
paa  samme  Tid  den  fuldkomneste  Frihed  til  at  fortælle 
hele  Begivenheden,  ikke  alene  "et  Moment  —  thi  de  Styk- 
ker, vi  hidtil  have  beskrevet,  ere  virkelig  Momenter  — 
men  en  hel  sammenhængende  Kjæde  af  Momenter,  og 
vise  os  dem  i  deres  Forbindelse.  Men  det  være  mig  til- 
ladt at  dvæle  et  Ojeblik  ved  Begivenheden,  for  at  vi 
kunne  forstaa  det  rigtig.  Vi  vide  jo  meget  godt  at  Smala 
vil  sige  en  saadan  Samling  af  Telte,  som  indbefatter 
ikke  alene  Emirens  hele  Familie,  men  ogsaa  de  talrige 
Stammer,  fornemme  og  rige,  som  følge  ham;  det  vil  sige, 

Smalaen  er  en  Stad  af  Telte.  Denne  Smala  var  slaaet 
op  samme  Morgen,  som  Attaken  skete;  det  var  i  Nær- 
heden af  den  lille  Orken,  80  Lieues  (omtrent  40  Mile) 
fra  Algier,  ved  en  lille  Kilde,  som  giver  Stedet  Navn. 
Og,  da  de  nu  om  Morgenen  vare  færdige  hermed,  da  Alt 
syntes  at  love  fredelige  Forhold  —  Abd-el-Kader  selv 
var  borte  paa  Tog  mod  Franskmændene  paa  et  andet  Sted 
—  besluttede  man  at  drive  Kvæget  ud  paa  de  sumpige 
Enge;  Kvinderne  skulde  lave  Maden,  de  bringe  allerede 
Kogeredskaber  frem  og  sysle  med  Tilberedelsen  o.  s.v.  o.  s.  v. 
Men  i  dette  Øjeblik  var  det,  man  hørte  et  Skrig:  »de 
Christne !  de  Christne !  n  og  dette  Skrig  kunde  ikke  Andet 
end  frembringe  en  forfærdelig  Forvirring  i  hele  Lejren. 
Man  rommede  Teltene,  gav  sig  til  at  nedrive  dem  og  at 
tage  de  fornemme  Kvinder  ud  og  sætte  dem  op  paa  Ka- 
melerne, og  gjorde  alt  muligt  for  at  komme  bort,  imedens 
Haschems,  udmærkede  Ryttere  og  fortræffelige  Skytter, 
skulde  søge  at  dække  Tilbagetoget  og  værne  imod  Angreb. 
Men  denne  Lejr  af  mange  Tusende,  af  Kvinder,  Børn  og 
bevæbnede  Folk,  blev  angreben  af  600  franske  Ryttere, 
300  Afrikanere,  dresserede  paa  fransk  Manér,  og  300 
franske  Chasseurs.  De  havde  tilbagelagt  Vejen  hertil 
under  meget  uheldige  Omstændigheder,  plagede  af  en  øde- 
læggende Samum  og  omhvirvlede  af  Sand;  de  havde  lidt 
al  mulig  Mangel  paa  Vand  til  at  styrke  og  læske  sig  med, 
og  vare  irriterede  i  højeste  Grad;  og  i  det  Øjeblik,  de 
nærme  sig  det  Sted,  hvor  de  vente  at  faa  Forfriskning, 
sprænger  en  forud  afsendt  Maurer  dem  i  Møde  og  siger: 
det  kan  ikke  nytte,  at  I  gjøre  Angreb,  de  ere  for  mange, 
vi  maa  vente  indtil  Infanteriet  kommer  med.  Hertugen 
af  Aumale  befaler   imidlertid,    at  Angrebet   skal   ske    og 

sender  Oberst  Jusuf  ud,  som  omringer  Kilden,  splitter 
Maurerne  ad  og  tager  Emirens  Telt.  Nu  rykker  Prinsen 
med  de  300  Chasseurs  ned  ad  en  stenet  Højde,  hvor  han 
første  Gang  faar  et  Blik  over  Lejren.  Han  vilde  holde 
rolig  og  stille  i  Reserve  for  at  understøtte  Jusuf;  men, 
da  han  ser  dette  Mylder  af  Telte,  da  han  hører  dette 
brølende  Kvæg,  ser  denne  Masse  af  Ryttere,  denne  Blin- 
ken af  Vaaben,  Bøsser,  Prydelser  o.  s.  v.,  hører  denne 
Skrigen  og  Skraalen,  føler  han  ogsaa  Indtrykket  af  den 
uhyre  Masse,  han  gaar  imod;  han  føler,  der  er  ingen  Tid 
at  vente,  han  maa  bruge  sine  Ryttere  straks,  han  tør 
hverken  oppebi  Infanteriet  —  det  var  i  Grunden  ogsaa 
opgivet  —  ej  heller  tør  han  staa  som  Reserve,  men  han 
maa  gaa  ind  paa  Massen  og  hugge  løs.  Han  deler  sine 
Folk  i  3  Afdelinger.  Den  ene  Del  giver  han  en  ung 
Officer,  Delage,  at  kommandere  —  det  er  den  Del,  hvor 
De  se  den  store  Neger,  der  skal  have  fældet  fem  Fransk- 
mænd, inden  han  faldt  —  Delages  Hest  blev  skudt  under 
ham,  og  den  anden  Løjtnant  maa  komme  ham  til  Hjælp, 
førend  det  lykkes  at  splitte  Fjenden  ad.  d'Epinay  har 
han  sendt  med  den  anden  Afdeling;  det  er  ham,  der  rider 
nærmest  mod  Rammen  og  kaster  Alt  foran  sig.  Morris 
fører  den  midterste;  han  svinger  sine  Ryttere  lige  imod 
Beskueren  og  afskjærer  Alt,  hvad  der  ligger  indenfor,  fra 
Hjælp  og  Assistance.  Idet  Morris  sprængte  frem,  tog  en 
Araber  Sigte  paa  ham,  men  Bøssen  slog  Klik;  Morris' 
Pistol  slog  atter  Klik,  og  en  anden  Officer  fældede  Ara- 
beren. Iblandt  de  Mænd,  som  opholdt  sig  i  denne  Del 
af  Smalaen,  var  en  højt  anset  Mand,  Emirens  Sekretær, 
som  gjaldt  meget  paa  Grund  af  sin  Fromhed,  en  gammel, 
ærværdig  Mand,   fast  i   sin  Tro   paa  Skjæbnen:    »Er  det 

Mohammeds  Villie,  kunne  Franskmændene  ikke  sejre.« 
Han  sidder  rolig  i  sit  Telt,  som  allerede  er  halv  afbrudt, 
men  Faren  er  lige  for  Haanden ;  vi  se  allerede  den  første 
Officer  tæt  ved  Teltet ,  hvor  han  ikke  standses  ved  at 
Kvinderne  raabe  om  Hjælp  for  den  saarede  Araber,  der 
ligger  op  imod  Teltet.  Den  gamle  Mand  vil  nu  gjerne 
op  og  strækker  Hænderne  ud,  medens  en  ung  Kvinde, 
der  har  en  Saaret  hos  sig,  raaber  af  alle  Kræfter  paa, 
at  man  skal  bringe  den  opsadlede  Hest  hen  til  Marabuten. 
Men  det  er  for  sildigt.  Okserne  styrte  hen  over  Kvinder 
og  Børn,  Kræmmeren  taber  sit  Pibehoved  og  løber  i  sin 
Forfippelse  foran,  og  det  er  først  paa  den  anden  Side, 
at  man  føler,  at  der  rustes  til  Forsvar,  hvor  den  gamle, 
men  kraftige  Araber  fordrer,  at  de  skulle  sætte  en  al- 
vorlig Modstand  imod  Franskmændenes  Angreb.  Men  efter 
halvanden  Times  Forløb  var  hele  Smalaen  tagen. 

Et  saa  rigt  Stof  kunde  gjøre  Fordring  paa  at  blive 
behandlet  som  det  netop  er  blevet  det;  men  vi  maa  i  vor 
Erindring  sammentrænge  alt  dette  for  at  fatte  den  rigtige 
Composition.  Vi  maa  tænke  paa  den  pludselige  Over- 
rumpling, erindre  os  hele  den  forvirrede  Sammenstimlen 
af  alt  Muligt,  for  at  se,  hvad  det  egentlig  er,  Konstneren 
vil  give  os.  Han  vil  ikke  give  os  Smalaen  tagen,  med 
alle  Fangerne  o.  s.  v.,  men  hele  Forvirringen  i  det  Mo- 
ment, da  Franskmændene  gjøre  den  sidste  afgjørende  Ma- 
nøvre, nemlig  da  de  tre  Kolonner  svinge  ind  i  selve 
Lejren.  Det  er  denne  Skræk  og  Forvirring  der,  hvor 
man  forbereder  til  Modstand,  denne  Bevægelse,  der  skal 
lade  os  ane,  at  selv  denne  hellige  Mand,  hvor  meget  han 
end  beraaber  sig  paa  Mohammed,  dog  er  Franskmændenes 
sikre  Fange.  —  De  smukke  Studier  med  Kridt,  af  Julien, 

ville  i  mange  Henseender  give  Dem  en  klarere  skjøndt 
langt  fra  tilstrækkelig  Forestilling  om  enkelte  af  Grup- 
perne i  Billedet,  end  Kobberstikket  formaar  det. 

Horace  Vernet  maa  naturligvis  male  et  saadant  Billede 
(i  hi  primo,  der  kunde  ikke  være  Tale  om  mange  Forandringer. 
Konstneren  maa  vide  at  fastholde  sit  Stof,  han  maa  have 
de  store  Afdelinger  klart  i  sin  Tanke.  Ved  Siden  af  de 
fuldendte  Billeder  i  disse  Sale  ville  vi  se  flere  store  Lær- 
reder med  Figurer  paa,  malede  med  Kridt;  det  er  Begyn- 
delsen til  Billeder,  som  bleve  afbrudte  i  1848  ved  Revo- 
lutionen. De  give  en  Forestilling  om  den  Lethed,  Sik- 
kerhed og  Hurtighed,  hvormed  Konstneren  gaar  til  Værks. 
Han  bruger  Hjælp,  ja,  det  have  alle  Konstnere  maattet 
bruge  baade  i  ældre  og  nyere  Tid  ved  saadanne  store 
Arbejder;  han  bruger  ikke  Andet  end  det  samme  Middel, 
som  er  gjældende  og  rigtigt  overalt,  hvor  der  er  Liv  i 
saadanne  store  Konstforetagender.  Men  hvad  jeg  ikke 
kan  Andet  end  beundre  hos  ham,  er,  at  for  den,  der  ikke 
paa  det  allernøjagtigste  er  fortrolig  med  det  mindste  Lune, 
det  mindste  Særegne  hos  de  unge  med  forskjelligt  Talent 
begavede  Mænd,  som  han  bruger,  vil  det  være  umuligt  at 
opdage  mere  end  én  Haand  i  hele  det  uhyre  Billede.  Alt 
bærer  det  samme  Præg,  Udførelsen  er  aldeles  efter  den 
samme  Skole  fra  Først  til  Sidst.  Men  det  er  hurtig 
malet;  i  1845  var  Stykket  paa  Udstillingen,  saa  gjorde 
hau  en  Tur  til  Afrika  og  1846  var  Slaget  ved  Isly  paa 
Udstillingen;  i  1843  var  Smalaen  tagen,  og  han  skulde 
dog  først  studere  den  i  Afrika  selv.  Ja,  han  maa  ganske 
sikkert  være  en  hurtig  Maler;  men,  dersom  vi  ved  en 
hurtig  Maler  forstaa  en  Maler,  som  tillige  er  skjødesløs, 
saa  passer  det  ikke  paa  disse  Billeder.      De  ere  i  denne 

Størrelse  ikke  udførte  med  den  Miniatur-Omhyggelighed 
og  Zirlighed,  hvormed  han  udfører  sine  mindre  Billeder 
af  Arabernes  Liv;  de  ere  flygtig,  rask  gjorte;  men  der 
er  overalt  Sandhed  i  Charakteren,  selv  f.  Eks.  denne 
varme,  dampende  Kaffe,  der  løber  ud,  er  gjort  med  ai 
mulig  Troskab;  det  er  virkelig  den  tykke,  grumsede  ara- 
biske Kaffe,  vi  her  se  flyde  paa  Jorden,  og  som  er  saa 
forskjellig  fra  den,  vi  se  i  vore  Kopper.  Og  dette  gjæl- 
der  ikke  alene  om  denne  brune,  rygende  Plet  til  Venstre, 
men  om  enhver  Biting,  f.  Eks.  om  Kvæget,  dette  hvide 
Kvæg,  som  skinner  i  Solglansen,  hvis  Skygge  er  trans- 
parent —  det  ville  De  selv  kunne  føle  i  Kobberstikket. 
Men  det,  som  maaske  er  endnu  det  Vigtigste,  er  hele  det 
sjælelige  Liv,  som  er  udtrykt  her.  Mine  Tilhørere  lagde 
Mærke  til,  at  i  de  Billeder,  vi  før  omtalte,  paa  Slaget  ved 
Habrah  nær,  saa'  man  sjelden  Fjenden;  der  var  ingen 
Lejlighed  til  rigtig  at  danne  sig  nogen  Forestilling  om, 
hvem  det  var,  Franskmændene  havde  til  Modstandere; 
man  saa*,  de  maatte  have  store  Vanskeligheder  at  kjæmpe 
imod,  det  viste  Stillingen,  de  Saarede,  Døde  o.  s.  v.,  men 
vi  fik  egentlig  blot  Franskmændene  at  se.  Xu  vel,  her 
have  vi  Franskmændene  i  den  rigeste  Modsætning  til 
Araberne.  Xaar  Helten  skal  fremstilles,  saa  er  det  jo 
sædvanligvis,  idet  han  fører  det  drabelige  Hug,  det  Hug, 
som  bryder  Staal  og  Panser  og  Alt  og  endogsaa  deler 
selve  Modpartens  Legeme  med  ét  Slag  i  to,  —  eller  i  alt 
Fald  i  en  lignende  Bevægelse.  Men  i  denne  moderne 
Bataille  er  det  netop  mange  Gange ,  at  Heltemodet  viser 
sig  i  den  fuldkomne  Ro,  hvormed  man  ser  Døden  under 
Øjne.  Mine  Tilhørere  kjende  vist  for  en  stor  Del  det 
Billede,  der  findes  i  samme  Sal,  som  viser  Changarnier  i 

Carréen,  og  huske,  hvorledes  den  gamle  kjække  Araber 
paa  sin  Hest  lægger  an  paa  ham  med  Pistolen,  og  det  er 
ikke  undgaaet  Dem,  hvad  det  gjør  for  et  dejligt  Indtryk, 
naar  Changarnier  sidder  med  Haanden  paa  Sadelknappen 
og  i  den  fuldstændigste  Ro  tager  sin  Fjende  i  Øjesyn. 
Saaledes  ogsaa  her.  Se  den  Kulde,  hvormed  Officeren 
trækker  sin  Pistol  imod  Araberen;  flere  af  disse  Bevæ- 
gelser hos  Franskmændene  bære  et  aldeles  roligt  Præg; 
disse  Chasseurs  svinge  som  til  en  Mønstring.  Og  se  nu 
derimod  Arabernes  spredte  Fægtning!  deres  bestemte 
Mod  —  thi  det  er  ganske  aabenbart:  Manden  dér,  som 
vil  fyre  paa  Officeren,  han  ofrer  sig  utvivlsomt,  og  det 
kan  man  vente  vil  blive  Lodden  for  enhver  Araber  — 
selv  i  Flugten  skulle  de  affyre  deres  Bøsser,  og  hvor  let 
de  bevæge  sig,  og  deres  Udtryk!  Ja,  her  i  Lithogra- 
tien  og  Kobberstikket  faa  vi  kun  en  ufuldstændig  Fore- 
stilling om  disse  senefulde  og  magre,  men  dog  kraftige 
Figurer  med  deres  brune,  halv  sorte  Farve;  i  Modsætning 
til  Franskmændene  gjøre  de  en  slaaende  Virkning.  Og 
saa  komme  Kvinderne :  Araberinden,  som  slæber  sit  Barn 
bort,  Araberinden  med  den  Saarede  eller  ved  Foden  af 
ham,  der  er  saaret;  saa  pludselig  er  Overfaldet  sket,  at 
hun  endnu  har  sin  Rok,  sin  Haandtén  med  sig.  Alle 
disse  Træk  ere  charakteristiske  og  grebne  med  usædvan- 
ligt Mesterskab;  og  saaledes  kunne  vi  forfølge  det  helt 
igjennem  Stykket. 

Jeg  har  kun  et  Billede  tilbage,  det  er  Slaget  ved 
Isly,  som  er  malet  senere.  Det  er  blevet  stærkt  recen- 
seret af  Mange;  for  mig  er  det  bestandig,  som  om  dette 
Billede  vistnok  i  Rigdom  paa  Motiver,  i  en  tin  Fortælling, 
klar  og  interessant  Sammenstilling  maatte  staa  tilbage  for 

Sraalaen  paa  Grund  af,  at  det  ikke  nær  har  den  Mang- 
foldighed som  dette;  men  det  forekommer  mig  alligevel, 
som  Konstneren  med  Hensyn  til  Enhed  havde  været  hel- 
digere her;  thi  her  har  han  atter  valgt  et  enkelt  Mo- 
ment, men  rigtignok  et  Moment,  som  finder  sin  Begyn- 
delse langt  inde  i  Stykket.  I  det  store  Billede  er  til 
Venstre  de  marokkanske  Telte  —  thi  det  var  ikke  over 
Abd-el-Kader,  men  over  Marokko,  Franskmændene  her 
sejrede  —  02  udenfor  holder  Feltherren  Bugeaud  i  sin  lyse 
Frakke  paa  Hesten,  smukt  fremhævet  imod  en  i  det  Fjerne 
sig  aabnende  dunkel  Kløft;  man  bringer  Fanger  til  Hest 
og  til  Fods;  en  Araber  staar  med  den  store,  prægtige 
Solskjærm,  som  havde  tilhørt  Kejseren  af  Marokko,  magelig 
under  dens  Skygge  og  passer  paa  den  for  at  levere  den 
til  Marschallen.  Til  Højre  ser  man  Saarede,  igjen  med 
den  samme  fortrinlige  Fremstilling  af  Udtryk  og  Charakter. 
Snart  er  det  det  døende  Udtryk,  vi  se,  snart  det  Haabe- 
fulde,  der  kan  vise  sig  hos  Lægen  eller  den  Saarede, 
snart  den  krampagtige  Smerte,  snart  den  Smerte,  som 
den  Saarede  ved  at  bide  Munden  sammen  søger  at  betvinge. 
Ikke  alene  dette  Legemlige,  men  selv  det  Aandelige,  der 
kan  komme  til  Syne  gjennem  saadanne  Lidelser,  har 
Konstneren  vidst  ganske  mesterligt  at  give.  Der  er  visse 
Smertens  Udtryk,  som  man  ikke  kan  slippe;  der  spejler 
sig  en  saa  herlig  Sjæl  i  dem,  at  man  med  Glæde  dvæler 
derved.  Til  Højre  ser  man  langt  ud  over  Sletten;  man 
ser  i  det  Fjerne  de  mylrende  Marokkanere  og  de^brføl- 
gende  Franskmænd.  De  Tropper,  der  skulle  samle  sig, 
rykke  frem  med  Obersten  i  Spidsen  for  at  svinge  op,  hvor 
Marschallen  er.  Ogsaa  her  have  de  mauriske  Telte  med 
Alt,  hvad  der  kan  være  af  Biting,  Kasser,  Skrin  o.  s.  v., 

givet  Stof  til  en  mesterlig  og  aandrig  Behandling,  saa  at 
slige  Ubetydeligheder  og  enkelte  Træk,  f.  Eks.  at  Tolken 
allerede   har   faaet  fat  paa  nogle  Breve  og  forklarer  dem 
for  Officeren  i  Teltet,  giver  hele  Scenen  et  vist  Liv;  man 
ser,  der  er  nu  Ro  nok  hertil,  Fjenden  er  decideret  slaaet. 
Jeg   tror   rigtignok,    at    saadanne  historiske  Billeder, 
hvor  en  saa  forskjellig  Nationalitet,  saa  ejendommelig  en 
Charakter  er  skildret  paa  den  grangiveligste  Maade,  ville 
være   tilstrækkelige   til   at   røbe   den   store   Mester.      Lad 
os  da  med  et  Par  Ord  se  det,  som  betegner  Horace  Vernet. 
Det  er,  som  vi  før  sagde,   Evnen  til  at  kunne  se  og  op- 
fatte mangfoldige  Ting  og  bevare  den  opfattede  Charakter. 
Jeg   vil   meget   gjerne   indrømme,    at  Konstneren   virkelig 
deri    viser    sig  i  Særdeleshed  som  Mester;    at    han,    hvor 
det   gjælder   om   at   fremstille   aldeles   historiske  Billeder, 
vistnok  mange  Gange   kan  give  det  Historiske  udmærket, 
men  dog  langtfra  er  saa  interessant,  som  hvor  han  frem- 
stiller selve  Livet.     Men   lad   os   nu   ogsaa  lægge  Mærke 
til,  hvad  det  er  for  et  Liv,  han-gjør  os  anskueligt.     Det 
er  ikke  alene  det  evropæiske  og  afrikanske;    men   lad  os 
ogsaa  se  hans  dejlige  Scener  fra  Østen,  hans  Scener  fra 
Ørkenen,    hans   Arabere    samlede    om   Fortælleren,    hans 
Rebekka  og  Elieser  ved  Kilden,    og  i   Modsætning  dertil 
hans  berømte  russiske  Slæde  i  Snefog,  hvor  Vinden  fejer 
Vejen  foran   og  Krager   og  Ravne   svæve   usikre   omkring 
og  flagre  tæt  ved  Jorden,   idet  de  gjøre  sig  Haab  om,  at 
der  vi^  blive  Noget  for  dem   at  hente.      Lad    os    se    paa 
hans  Jagtstykker,   hans  berømte  Vildsvinejagt,   hvor  Ben 
Jusuf  spiller  en  Rolle,  og  hans  Løvejagt,  hvor  Løvinden 
med  uimodstaaelig  Furie  sætter  lige  hen  paa  den  Kamel, 
hvor  Negeren  holder  Ungerne  højt  i  Vejret.    Lad  os  huske 

paa,  at  han  er  tillige  Marinemaler,  at  et  af  de  store  Bil- 
leder —  saa  stort  som  denne  Væg  —  i  Constantinesalene 
netop  viser  et  Skib,  hvor  Officererne  gaa  op  og  ned  paa 
Dækket,  medens  det  hagler  med  Kugler.  Han  har  ogsaa 
tidligere  malet  andre  elegante  Marinestykker.  Det  er 
altsaa  Land  og  Hav,  Syd  og  Nord,  Mennesker  og  Dyr, 
han  behandler  med  den  samme  Lethed,  idet  han  véd  at 
afvinde  mangfoldige  Ytringer  af  Livet,  der  aldrig  kunne 
trætte,  fordi  de  altid  vise  Livet  i  bevæget  Tilstand,  ikke 
dorsk,  søvnigt,  dagligdags,  men  saaledes  som  det  kun  kan 
ytre  sig  hos  os  Mennesker  i  det  heldigere,  mere  bevægede 
Øjeblik.  —  Det  er  denne  franske  Konstner,  som  Landet 
med  Grund  kan  være  stolt  af,  det  er  ham,  der  saa  at 
sige  repræsenterer  Maleren,  der  véd  at  skue  Alt  og  gribe 
Alt,  som  bevæger  sig  omkring  ham,  og,  stod  han  ene,- 
vilde  jeg  sige,  ja  saa  maa  vi  jo  søge  Modsætningen  eller 
i  alt  Fald  Overgangen  paa  andre  Steder.  Men  vi  skulle 
i  næste  Time  overbevise  os  om,  at  han  har  Mænd  ved 
sin  Side,  som  vide  fortræffelig  at  give  det  Liv,  som  vi 
ellers  efter  gammel  Skik  og  Brug  blot  pleje  at  betegne 
som  det  historiske. 

Ellevte  Forelæsning. 


Det   moderne  Historiemaleri  i  Frankrig.      Paul  Delaroche:    Elisabeths 

Død,  Edvards  Sønner,  Hertugen  af  Guises  Mord,  Lord   Straflord,  Carl 

den  Første  forhaanet  af  Cromwells  Soldater,  Hemicvclen. 


1*1.  T. !  Det  var  ikke  alene  en  meget  vigtig  Omstændighed 
for  Ldviklingen  af  den  franske  Konst,  at  David  saa  at 
sige  havde  brudt  med  hele  den  foregaaende  Tradition  i 
Konsten;  men  hertil  kom  ogsaa  nogle  andre  meget  vigtige 
Omstændigheder.  David,  den  strenge  Republikaner,  der 
havde  fremstillet  Scener  af  den  romerske  republikanske 
Historie,  var  derpaa  for  største  Delen  gaaet  op  i  Kejser- 
dømmets Glans,  uagtet  han  selv  i  den  senere  Tid  ogsaa 
søgte  igjennem  Oldtidens  herlige  Erindringer  at  virke  paa 
sine  Landsmænd.  Det  har  saaledes  neppe  været  ganske 
tilfældigt,  at  hans  » Leonidas«  netop  blev  udstillet  i  Paris 
i  1814.  Imidlertid,  han  maatte  altsaa,  som  sagt,  forlade 
disse  Opgaver,  som  lode  til  at  tiltale  ham  mest;  han 
maatte  søge  at  glemme  sine  Grækere  og  Romere  og  maatte 
male  Kejseren,  der  kroner  sin  Gemalinde,  Kejserens  egen 
Kroning,  Kejseren,  der  uddeler  Ørne  til  sine  tapre  Sol- 
dater, Bonaparte  som  Førsteconsul,  Bonaparte,  som  gaar 
over  Alperne,  og  andre  saadanne  Stykker;  og  i  dette 
sidste  Billede,  hvor  han  havde  en  enkelt  Figur  at  frem- 
stille, havde  han  søgt  ved  hele  Hestens  Bevægelse  og  ved 
den  Maade,  hvorpaa  Napoleon  peger  fremad  at  give  denne 
moderne  Helt  en  højere  og  strengere  antik  Udprægning. 
Jeg  véd  ikke,  hvor  vidt  det  egentlig  er  lykkedes  ham; 
men  Billedet  vandt  i  sin  Tid  ganske  overordentligt  Bifald. 

Altsaa,  David  havde  maattet  levere  større  Malerier  —  thi 
dette  er  navnlig  Kroningen  og  Uddelingen  af  Ørnene  —  som 
drejede  sig  om,  hvad  der  foregik  for  Alles  Øjne,  og  hvor 
det  ikke  længer  gjaldt  om  at  fremstille  Helte  fra  for- 
svundne Tider  med  de  Træk,  som  netop  aabenbarede  sig 
for  Konstneren,  men  om  simpelthen  at  fremstille  de  Por- 
træter, der  ved  saadanne  Lejligheder  skulde  figurere,  om  det 
daværende  Costume,  og  om  at  give  det  Hele  den  Holdning 
og  Værdighed,  scm  selve  Opgaven  kunde  gjøre  Fordring 
paa.  Der  var  altsaa  kommet  en  Tid,  da  Historiemaleriet 
blev  trukket  lige  midt  ind  i  det  daglige  Liv,  da  det  at 
give  Historiemaleriet  Charakter  var  aldeles  afhængig  af, 
hvor  vidt  man  var  i  Stand  til  at  afvinde  de  omgivende 
Personer  og  Tiden  en  mere  eller  mindre  interessant  Side, 
og,  hvad  David  havde  begyndt,  maatte  Gros,  Gerard  og 
flere  af  Kejsertidens  bekjendte  Malere  tilligemed  flere 
yngre  Konstnere  fortsætte.  Man  fremstillede  næsten  be- 
standig store  Begivenheder  af  Kejserens  Liv,  og  det  drejede 
sig  altid  om  Sejre,  om  Kejseren  som  Valpladsens  Helt, 
der  modtager  Fanger  og  faar  Efterretninger  om  slagne 
Fjender  eller  hører  paa  Bønner  fra  overvundne  Fjender 
o.  s.  v.  o.  s.  v.  Og,  da  nu  endelig  Kejserdømmet  veg  for 
Restavrationen,  da  var  det,  som  om  den  Ære,  Fransk- 
mændene havde  søgt,  og  som  de  saa  rigelig  havde  vundet 
paa  Valpladsen,  endnu  ikke  havde  mættet  dem ;  det  var, 
som  om  Bourbonnerne,  de  ellers  saa  fredelige  og  svagelige 
Bourbonner,  hvor  de  kunde,  søgte  om  en  Lejlighed  til  at 
plukke  nye  Lavrbær,  og  Felttoget  i  Spanien  blev  da  Gj en- 
stand  for  mere  end  ét  Maleri.  Selv  Delaroche  maatte 
forherlige  Indtagelsen  af  Trocadero  baade  ved  Fremstil- 
lingen af  denne  Begivenhed,  og  desforuden  ved  at  udføre 

en  stor  Portrætgruppe  af  Hertugen  af  Angouléme  og  hans 
Følge.  Men,  om  ogsaa  Samtiden  ikke  forundte  Bourbon- 
nerne  at  plukke  flere  Lavrbær,  saa  søgte  disse  dog  at 
bringe  saa  meget  som  muligt  ud  af  den  gamle  Hæder  og 
udstille  den  for  Folket.  Henrik  den  Fjerde  maatte  frem; 
Gerard  maatte  male  hans  Indtog,  og  der  fordredes  ikke 
her  nogen  Opfattelse,  der  svarede  til  Historien,  men  Por- 
træterne,  Dragterne  o.  s.  v.  maatte  dog  have  en  saa  nøje 
Overensstemmelse  som  muligt  med  de  Hjælpemidler,  der 
stode  til  Konstnerens  Raadighed,  og  navnlig  maatte  man 
gjeunnde  det  Portræt,  der  meget  godt  kjendtes  overalt,  af 
Helten  i  denne  Fremstilling.  Det  var  ikke  alene  Henrik 
den  Fjerde,  der  saaledes  nu  blev  kaldet  til  Live;  men 
ogsaa  Sejrherren  ved  Rocroy  og  flere  af  Bourbonnernes 
tidligere  Helte  bleve  paa  denne  Maade  forevigende.  Medens 
nu  ogsaa  den  opvoksende  Konstnerslægt  maatte  gaa  i  denne 
samme  Retning  —  man  har  en  Mængde  smukke  Billeder, 
der  forestille  Condé  netop  som  Sejrherre  ved  Rocroy  — 
begyndte  der  tillige  en  ny  Retning  i  Literaturen,  som  ogsaa 
snart  skulde  gjøre  sig  gjældende  i  Konsten,  i  det  mindste 
i  Frankrig,  og  det  var  den  historiske  Roman,  det  var  den 
Fremstilling  af  historiske  Begivenheder  og  Charakterer, 
som  Walter  Scott  havde  begyndt  med,  og  som  nu  fandt 
Bifald  og  blev  efterlignet  overalt  i  Evropa;  det  var  disse 
Forsøg  paa  ikke  alene  at  give  Resultaterne  af  møjsomme- 
lige og  vidtløftige  historiske  Granskninger  paa  en  behagelig 
og  underholdende  og  tildels  ogsaa  paa  en  smuk  moralise- 
rende Maade,  men  paa  tillige  at  lade  Nutiden  være  det 
Spejl,  fra  hvis  klare,  blanke  Glar  den  tidligere  saa  dunkle 
og  mysteriøse  Fortid  tilbagestraaledes.  Det  var  saaledes 
ikke  længer  nok  at  høre  Begivenheder  fortalte  eller  at  se 

Charakterer  udviklede;  men  man  vilde  have  dem  komplet, 
man  vilde  have  Ansigtstræk,  Klædning,  Stue  og  Bohave, 
kort  sagt,  det  skulde  virkelig  være  den  fjerne  Fortid,  der 
spejlede  sig  for  Nutiden,  som  søgte  paa  alle  Maader  at 
tilfredsstille  sin  Længsel  efter  æsthetisk  Nydelse,  efterat 
en  saa  lang  Række  af  Aar  var  hengaaet  med  Kamp  af 
den  forfærdeligste  og  blodigste  Art.  Herved  kom  egentlig 
ikke  meget  Nyt  paa  Bane.  Naar  Talen  nemlig  er  om 
den  antike  og  fremmede  Konst,  saa  var  det  let  paa  en 
vis  Maade  at  give  den  ohjective,  den  med  Hensyn  til 
Gjenstandens  historisk  tro  Opfattelse  nødvendige  Frem- 
stilling, fordi  man  blot  behøvede  at  ty  til  den  Masse  af 
antike  Billeder,  der  fandtes,  naar  man  kun  benyttede  dem 
med  Forstand.  Om  man  kastede  en  Række  af  Aarhun- 
dreder  sammen,  var  ligegyldigt,  naar  man  kun  saa'  de 
antike  Costumer  og  iagttog,  at,  hvor  der  var  Grækere, 
græske  Costumer  bleve  anvendte  —  Rafael  havde  rigtignok 
fremstillet  Alkibiades  i  en  romersk  Rustning  —  og,  at  der, 
hvor  der  var  Romere,  maatte  bruges  Toga  og  romerske 
Vaahen.  Det  var  altsaa  ikke  vanskeligt.  Og  ved  de 
kirkelige  Gjenstande  havde  man  den  gode  gamle  Fortid 
at  holde  sig  til,  og  dér  var  man  heller  ikke  meget  nøje- 
seende; thi  den  gamle  Begejstring  for  Middelalderens  ita- 
lienske og  nederlandske  Konstnere  slog  ud  paa  en  ganske 
egen  Maade.  Man  mente  for  ramme  Alvor  at  give  et 
christeligt  Billede  tro  objectivt,  naar  man  blot  søgte  at 
fremstille  alle  de  forskjellige  Moder,  der  vare  bragte  til 
Anvendelse  af  gamle  nederlandske  og  florentinske  Konst- 
nere. Men  denne  nyere  Retning,  der  oprindelig  er  kom- 
men fra  Frankrig,  fik  paa  dobbelt  Maade  sit  Banesaar, 
dels  ved  den  Opfordring,  der  var  for  Malerne  til  at  gjøre 

sig  bekj  endte  med  alle  Tidens  Ytringer  i  det  16de  og 
17de  Aarhundrede,  og  dels  ved  den  Lyst,  der  vaagnede 
igjennem  den  historiske  Roman.  Denne  Objectivitet  var 
en  ganske  anden;  den  fordrede  en  ulige  møjsommeligere 
Bestræbelse.  Det  gjaldt  her  ikke  om  at  holde  sig  til  et 
Par  Konstnere,  som  man  valgte  efter  eget  Lune  og  egen 
Lyst,  men  om  møjsommelig  at  samle  sig  Kundskaber 
igjennem  Monumenter,  igjennem  Beskrivelser,  igjennem 
Relikvier,  som  Middelalderen  eller  yngre  Mestere  lige  ned 
til  det  17de  Aarhundrede  havde  eftergjort,  og  det  var 
ikke  saa  let  en  Sag.  Altsaa  maatte  det  nødvendig  følge 
dermed,  at  selve  denne  Trang  til  at  give  et  fuldstændigt 
Billede  af  en  svunden  Tid  maatte  hos  det  underordnede 
Talent  udarte  til  en  vis  Bestræbelse  for  tro  at  copiere 
Klædningsstykker  og  Bohave  eller  maåske  ogsaa  nu  og 
da  —  men  det  var  mindre  sædvanligt  —  en  eller  anden 
Bevægelse  i  dette  eller  hint  Portræt,  hvis  man  havde  lagt 
Mærke  dertil.  Men  for  det  virkelige  Talent  derimod,  gjaldt 
det  om,  hvis  det  ellers  var  muligt,  at  holde  sig  frisk  imel- 
lem alle  disse  Bestræbelser,  og  det  lykkedes  ogsaa  en 
Del,  trods  al  denne  Udpyntning  paa  det  17de,  16de  eller 
15de  Aarhundredes  Moder,  endda  at  faa  Sjælen  til  at 
være  det  Dominerende. 

Ganske  sikkert,  i  Frankrig  blev  der  ogsaa  malet 
kirkelige  Billeder  og  Billeder  af  det  antike  Liv.  Konst- 
akademiet  opgav  ikke  saa  let  disse  Emner,  som  Konst- 
akademier  i  Almindelighed  have  saa  megen  Forkjærlighed 
for;  der  blev  ogsaa  bygget  og  restavreret  Kirker,  og  der 
skulde  altsaa  haves  nye  Altertavler  paa  mange  Steder, 
hvortil  der  da  blev  leveret  mange  talentfulde  Arbejder. 
Men  dog,   naar  Talen  er  om,  hvad  der  egentlig  betegner 

den  fortrinligste  Side  af  den  moderne  franske  Konst,  saa 
vilde  man,  med  enkelte  Undtagelser,  i  det  Hele  neppe 
søge  den  i  Kirkerne  og  heller  ikke  mellem  Fremstillinger 
af  Oldtidens  Liv;  men  vistnok  snarere  i  Fremstillinger 
af  det  mere  moderne  historiske  Liv,  det  Liv,  som  der 
var  rig  Lejlighed  til  at  skildre  paa  Grund  af  de  store 
Opgaver,  Udsmykningen  af  betydelige  Bygninger  krævede, 
og  de  Opgaver,  som  Konstnerne  selv  valgte  sig,  grebne 
af  den  Lyst,  som«  overhovedet  gik  igjennem  hele  Tiden. 

Der  er  neppe  imellem  de  franske  Malere  nogen,  som 
paa  en  smukkere  Maade  repræsenterer  hele  denne  Stræben 
efter  en  klar  objectiv  Fremstilling  af  historiske  Begiven- 
heder, end  Paul  Delaroche.  Han  har  malet  Genrebilleder 
at  Nutiden  og  Portræter,  som  have  vundet  megen  An- 
erkjendelse.  Han  har  ligeledes  malet,  som  m.  T.  før 
hørte,  historiske  Begivenheder  fra  Bourbonnernes  Tid  og 
andre  historiske  Malerier,  deriblandt  flere  større,  f.  Eks. 
det  i  Versailles,  der  forestiller  Carl  den  Store  med  sine 
Hærskarer  i  et  skovrigt,  klippefuldt  Terræn,  kjæmpende 
med  Sakserne;  fremdeles  bibelske  Billeder  og  Helgenbille- 
der. Men  med  al  den  Fortjeneste,  disse  Malerier  kunne 
have,  tror  jeg  dog,  at  de,  hvor  han  har  fremstillet  histo- 
riske Personer  af  den  nyere  Tid,  lige  fra  det  15de  Aar- 
hundrede  —  det  være  sig  i  en  eller  anden  tænkt  Sam- 
menhæng eller  i  en  bekjendt  historisk  Begivenhed  —  ere 
de,  som  sikrest  ville  overlevere  hans  Navn  til  den  sene 
Eftertid.  Han  er  født  1797  af  velhavende  Forældre. 
Baade  han  og  hans  Broder  skulde  være  Konstnere.  Bro- 
deren forlod  imidlertid  Konsten,  og  det  synes,  at  der  har 
været  et  Øjeblik,  hvor  ogsaa  Paul,  efter  allerede  at-have 
vundet  betydeligt  Bifald,  vaklede  imellem,  om  han  skulde 

vedblive  at  være  Maler  eller  ikke;  men  han  blev  ved 
Konsten.  Han  traadte  op  i  1817  og  leverede  den  Gang 
bibelske  Stykker;  men  det  var  dog  egentlig  først  ved  sine 
Malerier  af  historiske  Begivenheder,  at  han  blev  Publi- 
kums Yndling.  Allerede  i  1824  fremstillede  han  et  meget 
smukt  Billede,  som  en  stor  Del  af  m.  T.  kjende  i  Kobber- 
stik eller  Lithografi,  hvor  den  hellige  St.  Vincent  prædi- 
ker for  Damerne  ved  Ludvig  den  Trettendes  Hof  og  vir- 
ker til,  at  de  rigelig  bidrage  til  fader-  og  moderløse 
Børn.  Det  er  et  smukt  Billede,  og  man  ser,  med  hvilken 
Alvor  og  Sagkundskab  Konstneren  har  benyttet  det  17de 
Aarhundredes  Paaklædning  og  navnlig  den  Tids,  da  Lud- 
vig den  Trettende  herskede.  Et  meget  større  Billede,  der 
findes  i  Luxembourg,  fremstillede  han  i  1827,  nemlig 
Elisabeths  Død.  Det  er  den  bekjendte  Scene,  hvor  hun 
efter  at  have  opdaget,  at  det  er  ved  Intrigue,  at  hun  har 
været  forhindret  fra  at  faa  Ringen  fra  Essex,  ikke  kan 
komme  til  Ro;  hun  kaster  sig  paa  Gulvet  og  bliver  lig- 
gende dér,  indtil  hun  opgiver  Aanden.  Det  er  det  Mo- 
ment, der  er  fremstillet,  hvor  hun  hvilende  paa  en  Pude, 
understøttet  af  en  af  sine  Damer,  bestemmer,  hvem  der 
skal  være  hendes  Thronfølger.  Hun  er  i  mere  end  Legems- 
størrelse. Billedet  -er  i  en  vis  Henseende  malet  med  en 
ganske  overordentlig  Virtuositet  med  en  meget  lys  og  klar, 
og  tillige  hvad  man  kalder  en  pastos  Earve,  med  tykke, 
fede  Farver.  Han  har  lagt  an  paa  at  overvinde  enhver 
Vanskelighed  og  paa  at  præstere  noget  virkeligt  Slaaeude; 
men  dels  er  der  allerede  her  en  vis  Uklarhed  i  Skyggerne, 
og  dels  —  hvad  der  er  værre  —  er  det  neppe  lykkedes 
ham  at  give  Momentet.  At  fremstille  det  Ubehagelige, 
det  Frastødende  hos  denne  gamle,    halv  vanvittige  Dron- 

ning,  som  hun  ligger  dér,  det  er  lykkedes  ham,  men  egent- 
lig at  gribe  det  historiske  Moment,  tror  jeg  ikke,  han  har 
formaaet;  og  jeg  tror  heller  ikke,  at  dette  Billede  over- 
hovedet har  gjort  nogen  betydelig  Lykke. 

Derimod  optraadte  han  i  1831  med  et  Maleri,  som 
ogsaa  hænger  i  Luxembourg,  og  som  var  betydeligt  bedre. 
Men,  inden  jeg  gaar  et  Skridt  videre,  maa  jeg  gjøre  op- 
mærksom paa,  at  Delaroche  sjelden  eller  aldrig  vælger 
Gjenstandene  for  sine  Compositioner  af  Digterne;  han 
lader  sig  inspirere  af  Historien,  af  Sagnet.  Han  er  fra 
Først  til  Sidst  fuldstændig  Skaber  af  det  Billede,  han 
fremstiller,  og  det  Stykke,  vi  nu  skulle  omtale,  er  maaske 
i  saa  Henseende  noget  af  det  Originaleste,  han  har  skabt. 
M.  T.  kjende  baade  af  Shakespeare,  af  Traditionen  og  af 
Delavigne  Historien  om  Edvards  Sønner,  der  bleve  dræbte 
af  Richard  den  Tredie.  Jeg  har  allerede  før  antydet,  at 
man  paa  forskjellige  Maader  gjennem  Traditionen  vilde 
udsmykke  denne  Fortælling,  og  at  der  har  været  Tvivl, 
om  Richard  den  Tredie  nogensinde  har  ladet  sine  Broder- 
sønner voldelig  tage  af  Dage.  Dog,  det  lade  vi  staa  ved 
sit  Værd.  Men,  idet  jeg  forklarer  Billedet,  maa  jeg  be- 
mærke, at  det  er  min  egen  Forklaring.  Det  er  muligt, 
at  den  er  falsk;  men  den  er  mig  altfor  slaaende,  og  jeg 
vover  derfor  at  have  Tillid  til  den.  Det  er  Thomas  More 
fra  det  16de  Aarhundrede,  hvem  vi  skylde  Udmalingen 
af  hele  denne  forfærdelige  Begivenhed.  Han  skildrer  begge 
de  unge  Prinser,  navnlig  den  trettenaarige  Edvard  som  en 
vel  opdragen  ung  Fyrste,  som  altsaa  ikke  var  langt  frå- 
den Alder,  da  han  efter  de  engelske  Love  kunde  træde 
selvstændig  handlende  op.  Han  var  vel  underrettet,  men 
godtroende,  svag  paa  Legemet,  sygelig  og  modløs.      Han 

græd,  da  han  følte  Tidens  Tryk,  og,  da  han  hørte,  at 
hans  Onkel  var  bleven  Konge,  sagde  han :  han  maa  gjerne 
tage  min  Krone,  naar  han  blot  vil  lade  mig  leve;  og  fra 
den  Tid  var  al  hans  Livslyst  borte  —  han  gad  ikke  en- 
gang snøre  sine  Sko  —  men  ventede  bestandig  ængstelig 
paa  det  frygtelige  Moment,  som  hans  bange  Anelser  be- 
budede. Jeg  kan  ikke  tro  Andet,  end  at  Delaroche,  om 
ikke  gjennem  den  engelske  Forfatter,  saa  dog  paa  anden 
Maade  maa  have  kjendt  hele  denne  Historie;  thi  hvorvel 
der  rigtignok  er  Noget  i  Shakespeares  Tegning  af  de 
unge  Prinser,  som  stemmer  overens  hermed,  er  det  dog 
efter  Digterens  Opgave  blevet  behandlet  paa  en  ganske 
anden  Maade.  Derimod  er  det  aabenbart,  at  denne  hi- 
storiske Skildring,  som  jeg  her  har  fremstillet,  ligger  til 
Grund  for  Delaroches  Billede.  Der  sidde  de  to  unge 
Prinser  i  det  dunkle,  dæmrende  Værelse  i  Tower  —  det 
er  ud  paa  Eftermiddagen  —  Vinduerne  ere  ikke  meget 
store,  og  Lyset  falder  højt  oppe  fra,  og  der  sidde  de  paa 
den  prægtige,  efter  den  Tids  Sædvane  rigt  udskaarne  Seng. 
Den  ene  af  dem,  den  muntreste  og  livligste  og  tillige  den 
yngste,  Hertugen  af  York,  staar  ved  Siden  af  Edvard, 
og  de  have  en  Bønnebog  foran  sig,  prydet  med  rige  Mi- 
niaturbilleder  og  Arabesker.  De  have  opbygget  sig. 
Men  Edvard  har  ingen  Lyst  mere  dertil,  hans  Tanke 
er  andetsteds  henne.  Ved  Døren  staar  en  lille  Hund; 
de  vente  maaske  et  Besøg,  der  er  mindre  hyggeligt;  kort, 
man  føler  hele  det  Forknytte  og  Ængstelige  i  deres  Stil- 
ling, uden  at  man  behover  at  tænke  paa  James  Tyrrel 
eller  paa  nogen  som  helst  blodig  Scene.  Vi  ere  endnu  i 
de  første  Dage  i  Tower,  da  den  trettenaarige  Prins  siger: 
han  maa  gjerne  have  Thronen,  naar  jeg  maa  beholde  Livet. 

Men  det  er  et  sørgmodigt  Liv,  og  det  gjør  et  underligt 
Indtryk  at  se  denne  sygelige  unge  Mand  i  det  morke  Borg- 
kammer  i  Modsætning  til  den  yngre  Broder,  paa  hvis 
Kinder  Roser  blomstre.  Edvards  Figur  er  mesterlig  frem- 
stillet. Konstneren  har  rigtignok  ikke  lagt  tilstrækkelig 
Vægt  paa  at  gjennemføre  dette  afdæmpede  Lys,  der  fal- 
der ind  paa  Figurerne;  men  selv  med  denne  Fejl  i  Lys- 
fordelingen er  det  et  mærkeligt  Stykke,  og  de  af  m.  T., 
som  kjende  det  af  gode  Stik,  ville  maaske  have  endnu 
større  Glæde  deraf  end  de,  der  have  set  Originalen,  idet 
De  ^selv  ville  kunne  give  hele  denne  smukke  Fremstilling 
den  mest  harmoniske  Tone,  De  ønske.  Og  De  kunne 
desuden  i  Stikket  godt  se,  hvor  Originalen  maa  være 
mesterlig  gjort  paa  hvert  enkelt  Punkt;  med  hvilken  Om- 
sorg og  Troskab  maa  f.  Eks.  ikke  dette  Fløjl,  dette  Lin- 
ned, disse  udskaarne  Sengestolper,  kort  hele  Stilen  i  Da- 
tidens Liv  være  gjennemført! 

I  disse  Billeder  havde  Konstneren  allerede  tilfulde 
godtgjort,  at  han  ikke  alene  var  i  Stand  til  at  opfatte 
fjerne  Tiders  Costumer  og  Skikke,  men  at  han  ogsaa 
vidste  at  lade  det,  som  er  det  Væsentlige  ved  en  saadan 
Opgave,  at  lade  Sjælen  dominere.  Og  nu  fulgte  det  ene 
Billede  efter  det  andet,  som  vandt  ham  et  bestandig  større 
og  større  Renommé,  saaledes  i  1834  i  legemsstor  Figur: 
den  ulykkelige  Jane  Grey,  der  med  Bindet  for  Ojnene 
famler  efter  den  Blok,  hvor  hendes  Hoved  skal  falde,  og 
tidligere,  1830,  Cromwell  foran  Carl  den  Førstes  Kiste; 
Cromwell  staar  der  og  ser  paa  den  halshuggede  Fyrstes 
Lig,  hvis  sunde  og  kraftige  Bygning  havde  lovet  en  lang 
Levetid,  naar  ikke  en  voldsom  Død  havde  afbrudt  den; 
han   er   aldeles   fortabt   i    dette    Syn.    —  Delaroches   hele 

Hang  synes  at  staa  til  det  Alvorlige.  Han  er,  som  vi 
have  set,  ikke  bange  for  at  fremstille  selv  den  Ulykkelige 
paa  Skafottet  eller  Usurpatoien  foran  den  henrettede  Kon- 
ges Lig.  Han  gjør  sig  imidlertid  ikke  ved  slige  Lejlig- 
heder, saaledes  som  Gallait,  Umage  for,  at  Øjet  skal 
hænge  fast  ved  det  Modbydelige  og  Rædselsfulde.  Han 
har  en  alvorligere  Rædsel,  en  dybere  Smerte  at  fremstille 
i  selve  Charakteren,  og  det  er  det,  der  er  lykkedes  ham 
saa  godt.  Den  engelske  Historie,  og  navnlig  Stuarter- 
nes  Tid,  har  en  hel  Række  af  saadanne  tragiske  Optrin 
at  opvise,  og  her  fandt  Delaroche  en  rig  Guldmine  for 
sine  Fremstillinger.  Men,  inden  han  leverede  sine  to  be- 
tydeligste Billeder  hentede  fra  denne  forfærdelige  Skue- 
plads, havde  han  udfort  flere,  der  behandlede  den  franske 
Historie,  f.  Eks.  Richelieu,  der  sejler  med  Cinq-Mars  paa 
Rhinen,  og  Mazarin  paa  Dødslejet.  Det  er  lutter  smaa 
Billeder,  medens  Cromwell  og  Jane  Grey  ere  store;  men 
disse  smaa  Billeder  ere  udførte  med  en  Elegance  og  Fin- 
hed, som  er  ganske  mesterlig,  og  jeg  maa  maaske  have 
Lov  til  at  dvæle  ved  et  af  dem,  fordi  det  er  saa  aldeles 
fortræffelig  fortalt.  Vi  hørte  i  forrige  Time,  at  Horace 
Vernet  vidste  saa  godt  i  sine  Billeder  at. fortælle,  ikke 
alene,  hvad  der  sker  i  det  enkelte  Øjeblik,  men  tillige, 
hvad  der  er  sket  i  Forvejen,  og  hvad  der  skal  følge  efter. 
Det  er  som  en  hel  sammenhængende  episk  Skildring. 
Denne  Evne  har  Delaroche  ogsaa  vidst  fortræffelig  at 
gjøre  Brug  af  ved  Løsningen  af  sin  Opgave.  Det  lille 
Billede,  jeg  vil  dvæle  ved  et  Øjeblik,  er  Hertugen  af 
Guises  Mord  paa  Slottet  Blois.  Han  blev,  som  bekjendt, 
myrdet  efter  Henrik  den  Tredies  Foranstaltning.  Skjøndt 
han  var  advaret,  gik  han  dog  op  til  Slottet,  da  han  var 

altfor  stolt  til,  at  han  skulde  bryde  sig  om  Advarsler,  og 
han  kom  da  igjennem  et  Værelse,  hvor  der  var  samlet 
en  Flok  haandfaste  Karle.  Men,  inden  Greven  fik  sin 
Kaarde  trukket,  var  han  under  Morderdolken.  Det  er 
imidlertid  en  stærk  Mand.  Kongen  var  derfor  bange  og 
lod  sig  ikke  se.  Den  Mand,  der  havde  givet  Befalingen, 
stod  og  sitrede  indenfor,  urolig  over,  hvad  der  vilde  ske, 
og  da  Alt  blev  roligt,  tittede  lian  nysgjerrig  ind  i  Værel- 
set: »Er  det  gjort?«  Og  saa  var  det  gjort.  Den  stærke 
Hertug  havde  taget  ordentlig  fat  paa  Morderne  og  kjæm- 
pet  med  dem;  han  var  faldet,  men  slæbte  sig  hen  ad 
Gulvet,  indtil  han  sank  livlus  tilbage  i  den  anden  Ende 
af  Stuen.  Det  er  en  Bemærkning,  som  m.  T.  vist  flere 
Gange  have  gjort  ved  et  andet  Billede  fra  en  langt  fjer- 
nere Tid,  et  af  disse  evig  berømte  Billeder,  Rafaels  He- 
liodor,  hvor  snildt  denne  er  hensat,  idet  han  styrter  ned 
i  den  ene  Udkant  af  Maleriet.  Man  føler,  med  hvilken 
Hurtighed  Alt  er  sket.  Her  var  Opgaven  imidlertid  en 
•ganske  anden.  Her  gjaldt  det  om  at  pege  tilbage  paa 
den  længere  Kamp,  at  vise,  hvad  der  var  foregaaet.  Paa 
den  ene  Side  lader  Konstneren  derfor  Kongen  titte  frem 
bag  Tæppet  i  sin  rige,  opskaarne  Klædning,  og,  idet  Kon- 
gen gjør  sit  Spørgsmaal,  er  hans  Øje  henne  i  en  ganske 
anden  Retning.  Til  den  modsatte  Side  ligger  Fjenden 
udstrakt,  hans  Kappe  midt  paa  Gulvet,  og  en  Stol  er 
falden  om.  Idet  den  hele  Klynge  af  Mordere  nu  stikke 
deres  Kaarder  i  Skeden,  beskrive  de  Kongen  det  Skete. 
I  deres  Blik  og  Gebærder  ser  man  nu  hele  deres  Ivrighed, 
hele  deres  Furie.  Se,  sige  de,  han  har  slæbt  os  med  sig 
lige  derhen;  idet  han  faldt,  trak  han  Tæppet  ned  af 
den    store    Pragtseng,     saa     at    Kingene     brast.    —    Det 

Hele  er  i  Sandhed  konstnerisk;    det  er  saaledes,  som  en 
Maler  digter. 

Men  han  skulde  snart  give  os  ganske  andre  Billeder 
Som  allerede  bemærket,  havde  han  en  vis  Forkjærlighed 
for  Stuarterne.  I  1835,  samme  Aar,  som  dette  og  mange 
andre  Billeder  bleve  udførte,  fuldendte  han  et  Billede,  Mar- 
quis'en  af  Strafford, .  som  nu  hænger  i  London  hos  Hertugen 
af  Southerland  og  dér  iblandt  saa  mange  andre  Konst- 
værker  værdigen  hævder  sin  Plads  i  mange  Henseender. 
M.  T.  kjende  alle  den  alvorlige  Historie,  som  indeholdes 
i  Straffords,  Carl  den  Førstes  Yndlings,  Levnet.  Han 
blev  dømt  til  Døden,  og  Aftenen  før  sin  Død  udbad  han 
sig  som  en  Naade  at  maatte  tale  med  sin  Ven,  Erke- 
biskop  Laud,  som  ogsaa  sad  fangen.  Det  blev  ham  imid- 
lertid afslaaet.  Men  han  tik  dog  sendt  Bud  til  Erke- 
bispen  om,  at  han  den  følgende  Morgen,  naar  han  gik  til 
Skafottet,  gjerne  vilde  udbede  sig  at  se  ham;  thi  han 
skulde  passere  forbi  det  Vindue,  indenfor  hvilket  den 
gamle  Erkebisp  sad  fangen.  Strafford  var  en  Mand  i  sin 
kraftigste  Alder,  49  Aar  gammel,  og  en  modig  Mand; 
han  gik  kjæk  til  Dødshugget,  som  til  et  Gjæstebud,  og 
paa  den  anden  Side  med  hele  den  Alvor,  som  sømmede 
sig  for  en  troende  Christen  i  hine  Dage.  Men  Erkebispen 
var  en  gammel  Mand,  68  Aar,  og,  da  Strafford  kom,  led- 
saget af  sin  Kapellan,  udenfor  Vinduet,  som  Bispen  sad 
indenfor,  sagde  han  til  Løjtnanten,  William  Gilford:  »o, 
Herre,  tillad  mig,  at  jeg  blot  maa  forrette  min  sidste  Bøn, 
vendt  imod  min  Medfanges  Vindue,«  og  han  fik  Lov  der- 
til. I  Fængslet  sagde  man  da  til  Bispen:  »nu  er  Straf- 
ford her,«  og  de  bragte  den  Gamle  hen  til  Vinduet  og 
løftede  ham  med  Besvær  saa  højt   op,   at  han   kunde   se 

Strafford.     Denne  bad  om  hans  Velsignelse,   og  saa  vel- 
signede  han   ham   og   løftede   sine  Arme  imod  Himlen  og 
bad  til  Gud,  medens  Strafford  knælede  dernede;  men  den 
gamle    Erkebisp    sank    afmægtig    og    bevidstløs    tilbage    i 
Armene  paa  sine  Omgivelser.  —  Delaroche  har  stor  Fin- 
hed i  Valget    af   sin    Gjenstand,    og    det    er  jo    en    smuk 
Gave  for  en  Konstner,    at   han   véd    at   vælge  sit  Emne; 
men  ulige  smukkere  er  det,   at  han  véd  at  gaa  ind  der- 
paa,  at  benytte  ethvert  Vink,  idet  han  paa  det  Strengeste 
bogstavelig  slutter  sig  til,   hvad  der  er  fortalt.      Jeg  har 
her  den  Fordel  at  kunne  forudsætte,    at  de  Allerfleste  af 
m.  T.  kjende  dette  Billede  af  Kobberstik.     Det  er  lutter 
legemsstore  Figurer.      Han  har  tænkt  sig  et  sluttet  Lys, 
som  falder  ned  fra  oven  i  den  snevre  Gang,  og  deri  knæ- 
ler Strafford  klædt  i  sin  store  Silkekaabe  med  Hosebaands- 
ordenens  Stjerne,  med  Ryggen  til  Tilskuerne,  vendt  imod 
det  Vindue,  hvor  man  netop  skimter  Hovedet  af  den  gamle 
Bisp.     Man    ser   hans    opløftede  Hænder.      Men,    ligesom 
det  er  smukt  og  alvorligt  valgt,  saaledes  har  Konstneren 
vidst   at   forhøje  Indtrykket  for  Beskueren   paa   en   meget 
interessant  Maade.     Her  kommer  netop  Konstnerens  Op- 
gave.    Det  er  det,  man  saa  ofte  med  Beundring  bemærker 
hos  flere  ældre  Mestre,  at  Malerens  eller  Billedhuggerens 
rette    Opgave    egentlig    først    begynder    dér,    hvor  Digtet 
eller  Historien    slutter.      Der  var   Ingen   i   Vinduet,   den 
Gang  man  kom  udenfor  det,  Strafford  knæler  tavs;   men 
Beskueren  skal  se  Løjtnanten  med  Dødsdommen  i  Haan- 
den:  han  vender  sig  forundret  om,  og  Hellebardisten  stir- 
rer med  gabende  Mund  op  efter.      Der    er  kun  én  Mand, 
som  taler  her,   og  det  er  netop  ham,   hvis  Hænder  vi  se 
tydelig    oppe  i   Vinduet.      Kapellanen,    som   saa   tro    og 

modig  ledsager  sin  Herre  til  Skafottet,  staar  rolig  og 
tavs,  og  den  unge  Mand,  som  klynger  sig  op  til  ham, 
idet  han  ikke  kan  udholde  dette  Syn,  det  maa  være  Straf- 
fords Sekretær,  der  senere  saa  djærvt  lod  sit  Liv  paa  Val- 
pladsen. —  Som  historisk  Billede  betragtet,  tror  jeg  virke- 
lig, at  det  er  lykkedes  Delaroche  at  give  overordentlig 
Meget;  som  Maleri  betragtet,  kunde  der  vel  være  Adskil- 
ligt at  sige  derpaa.  Ser  man  ham  dér  midt  imellem 
disse  herlige  ældre  Malere,  Murillo,  Moroni,  van  Dyck  o.  s.  v., 
saa  er  hans  Farve  mørk  og  uigjennemsigtig,  hans  Lys- 
virkning kold,  og  saa  vil  man  finde,  at  det  ikke  er  lyk- 
kedes ham  alle  Vegne  rigtig  at  fængsie  Interessen  for 
den  simple  maleriske  Fremstilling.  Dette  Stenrækværk 
staar  tungt  og  svært  midt  imellem  Figurerne,  og,  om  end 
Billedet  ikke  er  saa  uheldig  konserveret,  som  et  andet 
Billede  af  ham,  saa  er  der  dog  Tegn  til,  at  det  vil  sprække, 
enten  Fejlen  nu  ligger  i  Malemaaden  eller  deri,  at  det 
har  faaet  for  tidlig  Fernis.  Men  hvad  vil  det  sige  imod 
saa  store  Fortjenester,  imod  dette  Talent  til  at  kunne 
give  os  en  historisk  Scene  saa  ægte  malerisk;  thi,  skjøndt 
Billedet  ikke  staar  her  for  os,  tror  jeg  dog,  at  m.  T. 
ville  indrømme,  at  jeg  blot  har  fortalt  Sandheden.  Alene 
den  Maade,  hvorpaa  Konstneren  har  vidst  at  faa  den 
Stemme,  som  vi  vel  ikke  høre,  men  som  vi  kunne  se  maa 
høres,  gjort  gjældende,  alene  det  viser,  at  Delaroche  er 
en  genial  Konstner. 

To  Aar  senere  malede  han  et  andet  Maleri,  som  og- 
saa  er  i  London,  i  Lord  Ellesmeres  prægtige  Privatsam- 
ling, og  som  dér  indtager  en  værdig  Plads  imellem  saa 
mange  ældre  Hollænderes  og  Italieneres  Mesterværkers 
medens  derimod  Steinle,  en  Discipel  af  Overbeck,  der  har 

leveret  en  Madonna,  staar  temmelig  fattig  og  trist  ved 
Siden  af  den  udmærkede  Franskmand.  Det  nævnte  Bil- 
lede forestiller  Carl  den  Første,  som  bliver  forhaanet.  — 
Naar  Carl  den  Første  havde  været  henne  ved  Proceduren 
i  Westminsterhall ,  blev  han  af  Soldaterne  bragt  til  sit 
Værelse  enten  i  Whitehall  eller  i  en  anden  Bolig  i  Nær- 
heden af  Themsens  Bredder,  og  dér  vilde  han  saa  gjerne 
bede  og  hengive  sig  til  stille  Andagt  for  at  samle  sig. 
Men  Samtidige  fortælle,  at  det  blev  ham  ikke  tilladt.  Det 
hedder,  at  Soldaterne,  som  ledsagede  ham,  havde  Lov  til 
uden  videre  at  holde  Døren  til  hans  Værelse  aaben,  gaa 
ind  til  ham  og  ryge  og  spytte  dér  og  overhovedet  tillade 
sig  enhver  Uvorenhed,  som  man  kan  vente  sig  af  raa 
fjendtlige  Soldater  eller  Soldater  af  et  modsat  Parti.  Det 
bliver  gjentaget  af  højst  forskjellige  Forfattere,  at  disse 
Forhaanelser  foregik  ikke  alene,  idet  han  forlod  West- 
minsterhall, men  selv  i  hans  eget  Værelse.  Vi  vide  alle, 
at  Carl  den  Første  var  en  smuk,  høj  Mand;  hvo  har  ikke 
set  et  Portræt  af  ham  med  dette  dejlige,  blege,  tankefulde, 
halv  melancholske  Ansigt?  Vi  vide  ogsaa,  at  han  gik 
sin  Død  i  Møde,  som  det  sømmer  sig  en  Mand,  der  ofte 
har  mødt  Døden  paa  Valpladsen.  Men  der  var  en  Over- 
gang i  hans  Liv,  og  denne  Overgang  var  smertelig  for 
ham.  Da  han  var  fangen  i  London,  og  den  Ret  var  ned- 
sat, der  skulde  dømme  ham,  iagttog  man  dog  endnu  be- 
standig et  vist  Ceremoniel  imod  ham.  Han  boede  i  St. 
James,  og  skjøndt  han  her  ikke  havde  nogen  stor  Række  af 
Værelser  og  kun  faa  Omgivelser,  deriblandt  Herbert,  spiste 
han  dog  endnu  offentlig,  som  det  hedder,  saaledes  som 
Hoffet  spiste  den  Gang  (og  som  vi  endnu  kunne  se  i 
smukke  Malerier),    og  Maden   blev  ham    bragt   af  et  an- 

stændigt  Tjenerskab.  Altsaa,  man  iagttog  endnu  bestan- 
dig en  vis  Opmærksomhed  imod  den  faldne  Konge.  Men 
paa  én  Gang,  da  Sagen  havde  udviklet  sig  tilstrækkelig, 
fandt  man  dette  overflødigt,  og  saa  kom  der  en  Dag  i 
Stedet  for  Tjenere  med  Retterne  nogle  menige  Soldater, 
raa  Folk,  med  deres  Piber  i  Munden  og  bragte  det  Par 
Fade,  han  skulde  have,  og  fra  det  Øjeblik  af  spiste  han 
ikke  længer  »offentlig«,  men  i  sit  eget  Værelse.  »Der 
er  dog  ingen  uslere  Mand  til,«  sagde  han  til  Herbert, 
»end  en  Konge,  som  bliver  foragtet.«  Dette  var  ham 
maaske  smerteligere  end  meget  Andet.  Der  var  stor  For- 
skjel  paa  at  møde  Haan  og  Foragt  i  Westminsterhall  og 
saaledes  at  blive  forfulgt  med  denne  Ydmygelse  ind  i  sit 
inderste  Værelse.  At  blive  spyttet  paa  og  bestandig  blive 
spurgt,  »om  han  dog  ikke  vidste  nogen  Besked  med  Fa- 
derens Mord;  han  havde  dog  vist  haft  Haand  i  Hanke 
med  o.  s.  v.,«  —  det  var  tungt,  ja  det  var  oprørende; 
men  at  blive  forfulgt  i  sit  eget  Værelse,  ikke  at  kunne 
bede  i  Ro  og  Stilhed,  og  selv  da  være  udsat  for  at  be- 
handles som  en  anderledes  Troende,  for  at  betragtes  som 
en  hemmelig  Papist,  det  maa  have  haft  noget  Nagende, 
noget  Fortærende  ved  sig.  —  Det  er  et  saadant  Øjeblik, 
Delaroche  har  valgt.  Kongen  er  kommen  fra  Westminster- 
hall. Der  er  tændt  Ild  i  Kaminen;  det  er  Januar  Maaned. 
Det  er  et  prægtigt,  elegant  Værelse  med  Guldlæders  Betræk. 
Kongen  har  sat  sin  Stok  fra  sig  ved  Taburetten  og  lagt 
sin  Hat  paa  denne.  Han  har  faaet  sin  Bønnebog  frem. 
Ingen  har  været  hos  ham  uden  Herbert,  og  han  staar  ved 
Kaminen.  Nu  komme  Soldaterne  ind,  slæbe  Stole  frem 
og  lejre  sig  omkring  ham,  og  en  af  dem,  som  har  tabt 
Hatten  —  han   er  beruset  —   puster  ham   Røgen   i  An- 

sigtet,  medens  en  anden  gotter  sig  inderlig  derover.  Et 
Par  andre  staa  foran  og  tage  mere  eller  mindre  Del  i 
Handlingen.  Og  det  er  ikke  den  Carl  den  Første,  som 
mødte  sine  Fjender  paa  Valpladsen,  og  som  uforsagt  og 
heltemodig  gik  sin  Død  i  Møde  paa  Skafottet  og  selv  dér 
havde  Aandsnærværelse  nok  til  at  advare  imod  at  skære 
sig  paa  den  skarpe  Økse,  nej,  det  er  Carl  den  Første,  der 
er  bleven  stukket  lige  under  Hjerteroden,  der  er  krænket 
i  sine  helligste  Følelser,  og  som  sidder  dér  bleg  og  ud- 
mattet, ængstelig  skelende  hen  til  ham,  der  blæser  ham 
Røgen  i  Ansigtet  —  »hvad  han  dog  vil  gjøre  mere?«  — 
og  formelig  klemmende  den  lille  Bønnebog  imellem  Hæn- 
derne, det  er  denne  Carl  den  Første,  vi  se.  Det  er 
den  foragtede,  den  besudlede  Kongemagt,  der  møder  vort 
Øje,  og  der  er  ingen  Deltagelse.  Der  er  kun  en  eneste 
Mand,  der  alvorlig  og  tankefuld  staar  og  ser  derpaa;  det 
er  den  tro,  ærlige  Thomas  Herbert.  —  Der  er  Noget, 
som  man  maaske  mere  i  dette  Stykke  end  i  noget  af  de 
foregaaende  Billeder,  jeg  har  dvælet  ved,  bliver  opmærk- 
som paa.  Det  er  den  egne  Maade,  hvorpaa  Delaroche 
véd  at  øse  af  den  Historie,  vi  have  i  Konstværkerne. 
Aa,  det  er  saa  let  for  Digteren !  Han  kan  fortælle,  hvor- 
ledes Manden  saa'  ud,  hvorledes  hans  Klæder  vare  o.  s.  v., 
og  vi  ere  endda  lige  kloge,  vi  lave  os  hver  især  et  Por- 
træt af  ham  og  ere  overordentlig  tilfredsstillede  dermed. 
Men  Maleren  og  Billedhuggeren  skulle  fremstille  ham  for 
os.  De  kunne  nok  efterligne  Moderne  i  de  gamle  Klæder 
o.  s.  v.;  men  Ansigterne  ere  saa  bagvendt  moderne;  der 
kommer  egentlig  det  frem,  som  viser,  at  det  Hele  dog 
ikke  er  Andet  end  en  møjsommelig  Compilation.  Dela- 
roche har  imidlertid  den  Evne,  at,  naar  han  vandrer  gjen- 

nem  van  Dycks  Samling  af  Portræter  eller  ser  andre 
gode  Portræter  fra  den  Tid,  han  beskjæftiger  sig  med, 
saa  véd  han  at  indblæse  disse  Ansigter  den  samme 
lyslevende  Kraft,  som  de  Folk  have  haft,  der  have  staaet 
for  van  Dyck.  Han  véd  at  omskabe  disse  Portræter,  at 
lade  dem  blive  fordrukne,  lade  dem  blive  gamle  og  syge- 
lige, ja  han  véd  selv  i  van  Dycks  dejlige  Ansigt  at  frem- 
kalde en  vis  Kulde;  thi  det  smukke  Ansigt  paa  den  har- 
niskklædte  Karl,  som  staar  der  bag  ved  Kongen,  det  er 
van  Dycks  eget  Portræt.  Det  er  ikke  alene  Costumet, 
men  selve  Personen,  der  træder  os  her  i  Møde.  Det  gjør 
en  uhyre  Virkning  i  Stykket;  det  er  aldeles,  som  om  han 
havde  i  sin  Magt  at  fremmane  hine  Afdøde  for  os.  — 
Det  var  i  1835  at  han  fuldendte  dette  Billede,  som  for 
Resten  i  malerisk  Udførelse  lider  af  lignende  Mangler, 
som  det  forrige,  jeg  omtalte,  maaske  endogsaa  i  højere 
Grad.  Han  har  vidst  med  Sandhed  og  paa  passende 
Maade  ganske  fortræffelig  at  samle  Lyset  paa  Hoved- 
gruppen, men  derimod  staar  den  aldeles  isoleret  fra  de 
øvrige  Omgivelser;  og  Lyset  bagved,  hvor  man  ser  et 
andet  Rum  med  alle  de  Folk,  som  vi  saa  godt  kjende  fra 
Hogarth,  og  som  danne  en  meget  interessant  Gruppe,  er 
dog  for  mørkt  og  staar  i  en  for  stærk  Modsætning  til  det 
Lys,  som  hersker  i  Hovedgruppen.  Men,  som  sagt,  disse 
maleriske  Mangler  kunne  dog  ikke  svække  den  store  Ny- 
delse, Konstneren  virkelig  forskaffer  os. 

Der  havde  i  Slutningen  af  1833  været  Tale  om,  at 
Konstneren  skulde  male  Magdalenekirken,  der  indeholder 
en  Række  af  Lynetter  og  en  stor  Halvkuppel  over  Alteret, 
disse  skulde  Konstneren  decorere  med  den  hele  Legende 
om  den  hellige  Magdalene.    Men  det  blev  en  anden  Konst- 

ner,  nemlig  Julius  Ziegler,  Delaroches  Samtidige,  over- 
draget at  male  Kuppelen,  og  saa  vilde  Delaroche  ikke 
tage  fat  paa  den  Sag.  Han  vilde,  at  der  skulde  gaa  én 
Holdning  igjennem  det  Hele  og  han  traadte  derfor  tilbage. 
Han  gik  nu  i  1834  til  Rom  og  ægtede  Horace  Vernets 
dejlige  Datter,  og  gik  saa  tilbage  til  Frankrig.  Men  i 
1837  blev  det  ham  overdraget  at  male  et  stort  Maleri  paa 
Mur,  og  dette  Maleri  skulde  han  udføre  i  en  egen  Sal  i 
Konstskolens  Palæ  i  Paris.  Denne  Sal  er  halvrund  paa 
den  ene  og  har  en  ret  Væg  paa  den  anden  Side,  og  langs 
med  denne  gaar  der  en  Forhøjning  og  foran  den  halvrunde 
Væg  en  Række  af  Sæder;  ovenover  disse  begynder 
den  Mur,  der  skulde  males,  som  gaar  op  til  Loftet  og 
modtager  Lyset,  der  falder  ned  fra  oven.  Denne  Flade 
har,  naar  vi  ville  forvandle  den  krumme  Side  til  en  lige, 
en  Udstrækning  af  omtrent  80  Fod  og  i  Højden  er  den 
15  til  20  Fod;  altsaa  er  den  meget  stor.  Maleriet  skulde 
nu  udføres  paa  den  Maade,  som  Franskmændene  saa  meget 
ynde  og  som  de  saa  mange  Steder  have  brugt,  skjøndt 
Gud  maa  vide,  om  det  er  en  god  Måade  —  hvad  Tiden  da 
vil  overbevise  os  om  —  nemlig  saaledes,  at  Muren  bliver 
poleret  af  og  behandlet  som  til  Freskomaleri,  men  indtruk- 
ket med  Olie,  og  først  herpaa  maler  Konstneren,  men  ikke 
med  vaade  Kalkfarver,  men  med  Oliefarver.  Det  er  denne 
Sal,  hvor  Præmierne  uddeles  for  de  concurrerende  franske 
Konstnere,  Malere,  Architekter  og  Billedhuggere.  Den 
store  Guldmedaille,  som  giver  Adgang  til  den  italienske 
Rejse,  der  jo  plejer  at  bane  Vejen  for  Konstneren,  bliver 
der  endnu  stadig  holdt  Hævd  over,  skjøndt  mange  for- 
standige Franskmænd  indse  det  Fordærvelige  og  højst 
Skadelige  i  denne  Indretning.    Denne  Sal  er  det  altsaa,  som 

Delaroche  skulde  decorere,  og  jeg  véd  ikke,  om  han  havde 
faaet  Emnet  opgivet  eller  han  selv  skulde  vælge  det.  Nok 
er  det,  at  han  fremlagde  sin  Skizze,  som  indeholdt  24 
Figurer;  den  blev  bifaldet,  og  det  bestemtes,  at  den  skulde 
udføres  i  Løbet  af  et  Aar.  Men  han  udvidede  senere  sin 
Composition  og  arbeidede  derpaa  fra  1837 — 41  og  i  Ste- 
det for  24  Figurer  kom  der  75  Figurer  i  Legemsstørrelse. 
Konstneren  er  i  at  fremstille,  hvad  han  vilde  male,  gaaet 
ud  fra  den  Brug,  der  skulde  gjøres  af  Salen.  Han  husker 
paa,  at  her  skal  uddeles  Præmier,  og  disse  Præmier  ere 
saa  at  sige  kun  Bebudere  af  meget  større  Præmier;  denne 
første  Sejrvinding  af  den  unge  Konstner  er  egentlig  kun 
et  Varsel  om,  at  der  vil  komme  en  Tid,  da  en  ganske 
anden  Sejrsgudinde  vil  række  ham  Kransen.  Det  er  vist- 
nok fra  denne  Tanke  omtrent,  at  Konstneren  er  gaaet 
ud,  og,  medens  her  Professorer  og  saadanne  Folk  uddele 
Guldmedailler,  saa  vil  en  ganske  anden,  saa  vil  Fama 
og  Berømmelsen  uddele  dem  senere,  og  det  vil  blive  en 
upartisk  Tid,  ligesaa  upartisk  som  vor  Tid  lige  over  for 
Grækerne;  den  vil  staa  rolig,  kold  og  lidenskabsløs  og 
blot  tilkjende  den  virkelige  Fortjeneste  Kransen.  Noget 
Saadant  maa  han  have  tænkt  sig.  Altsaa  hvad  der  fore- 
gaar,  er  kun  en  symbolsk  Handling,  kun  en  Handling, 
som  skal  pege  hen  paa  noget  meget  Større.  Dette  Større 
er  antydet  i  de  gamle  Konstnere  Phidias,  Apelles  og  Byg- 
mesteren Iktinos,  som  trone  der  som  en  ubestikkelig  og 
inappellabel  Komite,  højest  oppe  i  Baggrunden  af  den  hele 
Bygning,  som  er  fremstillet  i  antik  Stil  og  af  hvidt  Marmor; 
og  hvem  kunde  vel  være  mere  passende  Vidner  end  netop 
alle  de  moderne  Konstnere,  Malere,  Billedhuggere  og  Ar- 
chitekter?     Det  er  i  deres  Nærværelse,  at  disse  Præmier 

uddeles,  i  deres  Samfund  at  den  Konstner  skal  optages, 
som  det  senere  hen  lykkes  at  virkeliggjøre  Spaadommen 
og  opnaa  en  udødelige  Hæders  høje  Belønning.  Overgan- 
gen imellem  den  strenge  Domstol  og  Konstnerne  dannes 
ved  abstrakte  allegoriske  Figurer,  som  skulle  forestille 
den  antike  Skulptur,  Middelalderens  Architektur  og  den 
moderne  Maler-  og  Billedhuggerkonst.  Rundtom  paa 
begge  Sider  ere  som  sagt  de  mere  bekjendte  Konstnere 
af  den  nyere  Historie  fremstillede.  Hvor  vidt  det  nu  er 
lykkedes  her  at  vælge  noget  heldigt  Emne,  skal  jeg  lade 
staa  ved  sit  Værd.  Mon  han  dog  ikke  maaske  har  følt 
sig  lidt  for  afhængig  af  den  gamle  Sædvane  og  Antagelse? 
Det  forekommer  mig  rigtignok.  Mon  det  ikke  havde  været 
bedre,  om  han  havde  bortkastet  denne  Del  af  sin  Composi- 
tion?  Jeg  vil  næsten  tro  det.  Den  staar  aldeles  uden 
Sammenhæng  med  hele  den  øvrige  Composition,  og  disse 
tre  Konstnere,  som  sidde  deroppe  i  Baggrunden,  halv- 
nøgne med  deres  hvide  Kapper,  have  slet  ikke  Noget,  som 
tiltaler  Øjet,  saa  smukt  som  de  end  kunne  være  tegnede 
og  saa  alvorligt  som  de  ere  holdte.  Iblandt  de  allego- 
riske Figurer  er  der  én  ganske  overordentlig  dejlig,  nem- 
lig Middelalderens  Architektur,  denne  smukke,  ejendomme- 
lig kvindelige  Skikkelse,  som  paa  Brøstningen  af  Ræk- 
værket holder  en  lille  gothisk  Kirke.  Hun  har  en  lys 
Klædning,  der  falder  i  bløde  Folder,  og  hendes  lyse  Lok- 
ker bølge  naturlig  ned  over  Skulderen.  Der  er  noget 
overordentlig  Dejligt  ved  hende,  noget  saa  Vemodigt,  saa 
Anelsesfuldt.  Det  er  hans  Kone,  Horace  Vernets  Datter, 
som  allerede  den  Gang  maaske  har  baaret  Spiren  til  sin 
Død  i  sig.  Han  har  heldig  valgt  denne  smukke,  høje, 
kvindelige  Figur  med   de  nedhængende  Lokker  til  at  be- 

tegne  Middelalderens  Architektw.  Ligeoverfor  sidder  en 
halvnøgen  kvindelig  Figur  med  yppige,  ikke  længer  jom- 
fruelige Former  med  et  superbt  Klædebon  om  Hofterne. 
Det  er  Personificationen  af  den  moderne  Maler-  og  Billed- 
huggerkonst.  Der  er  ikke  nær  den  Alvor  i  denne  Figur 
som  i  den  anden;  hun  er  mere  tilfreds  med  Øjeblikket; 
der  er  noget  eget  Koket  deri,  og  hvis  han  virkelig  for 
ramme  Alvor  har  stillet  denne  Figur  frem  for  at  betegne 
den  nyere  Maler-  og  Billedhuggerkonst,  er  det  aabenbart, 
at  han  selv  ser  paa  den  med  meget  strenge  Øjne  og  at 
han  mener,  at  den  har  vist  sig  altfor  lunefuld  og  koket, 
og  at  den  har  manglet  den  Alvor,  som  burde  gaa  igjen- 
nem  den  christelige  Konst.  Men  det  skulde  man  ikke 
tro.  I  al  Fald  maa  han  aabenbart,  idet  han  vilde  frem- 
stille denne  Figur,  have  haft  for  Øje,  at  han  vilde  give 
Malerkonsten  med  hele  det  sanseligt  Tillokkende,  som 
den  virkelig  har  faaet  i  den  nyere  Tid  i  flere  af  de  mest 
bekj endte  Konstskoler.  Fama  sidder  allerlængst  fremme 
imellem  de  allegoriske  Figurer  nederst  paa  Trinet,  og  neden- 
for hende  ere  alle  Tilskuerne.  Hun  kan  ikke  simpelthen 
række  sin  Krans  ned,  hun  maa  kaste  den,  og  sammen- 
lignet med  Rauchs  Victoria  er  der  en  særdeles  kjæk  Be- 
vægelse i  denne  Figur.  Mange  have  rost  den  Maade, 
hvorpaa  den  er  givet;  jeg  finder  dog,  at  Kjødet  er  altfor 
rødligt;  det  kalder  man  nu  i  Frankrig  den  sydlige  Incar- 
nation.  I  disse  Figurer  føler  man  imidlertid  en  Konstner, 
som  er  rigt  begavet  og  som  véd  at  gjennemføre  det,  der 
staar  for  ham.  Men  det  er  netop  denne  Side  af  hele 
Compositionen,  som  i  hvert  Fald  mindst  har  tiltalt  mig, 
som  forekommer  mig  uklarest,  og  at  være  uden  Sammen- 
hæng med  alt  det  Øvrige.      Paa  begge  Sider  af  Gruppen 

i  Midten  strækker  sig  nemlig  en  Hal  af  hvide  Marmor- 
søjler op  imod  den  blaa  Himmel,  og  langs  med  dem  er 
der  Bænke,  og  paa  dem  er  placeret,  og  foran  og  bag 
dem  imellem  Søjlerne  bevæger  der  sig  en  betydelig  Mængde 
af  legemsstore  Figurer.  Her  ere  vi  igjen  paa  Delaroches 
Boldgade.  Jeg  tror  ikke  at  sige  for  meget,  naar  jeg  ud- 
taler, at  denne  Del  af  Konstværket  er  noget  af  det  Yp- 
perste, som  overhovedet  er  udført  i  Nutiden,  og  at  det 
slutter  sig  til  det  Ypperste,  man  har  fra  ældre  Tider. 
Her  foler  man,  at  Konstneren  er  sig  tydelig  og  klart 
bevidst,  hvad  han  vil  gjøre.  Han  vilde  slet  ikke  indlade 
sig  paa  at  fremstille  noget  Betydningsfuldt,  nej,  han  vilde 
simpelt  hen  give  os  et  Billede  af  alle  disse  ældre  og  yngre 
Konstnere,  saa  vidt  han  har  Evne  og  Midler  dertil,  og  han 
vilde,  saa  vidt  muligt,  give  et  Billede,  som  virkelig  kunde 
repræsentere  os  Konsten.  Det  var  naturligt,  mente  han, 
at  Lige  vilde  søge  Lige,  at  Architekten  helst  vilde  tale 
med  Architekten,  Billedhuggeren  med  Billedhuggeren  o.  s.  v. ; 
de  forstaa  hinanden  bedst.  Man  ser  jo  virkelig  ogsaa 
det  Samme,  hvor  Konstnere  kunne  flokkes  i  større  Hobe. 
Men  Delaroche  var  Maler;  han  havde  det  rigeste  Stof  i 
Malerkonsten.  Hvem  kan  da  fortænke  ham  i,  at  han  har 
hædret  Malerkonsten  dobbelt  imod  de  andre,  at,  medens 
han  giver  os  Architekturen  og  Skulpturen  sammen,  har 
han  delt  Malerne  i  to  store  Kredse:  paa  den  ene  Side 
Alt,  hvad  der  hører  til  Tegning  og  Composition,  hele  den 
alvorlige  og  lærde  Del  af  Konsten,  og  paa  den  anden 
Side  Alt,  hvad  der  fængsler  Øjet,  Alt,  hvad  der  angaar 
Farverne.  Men  længere  er  han  heller  ikke  gaaet;  han 
har  ikke  tænkt  paa  Rangforordningen  med  Dyrmalere  og 
Landskabsmalere  i  anden  os  Figurmalere  i  første  Rang.  — 

Det  gjaldt  om  at  faa  nogen  Samstemning  i  alt  dette,  at 
Øjet  skulde  kunne  bevæge  sig  med  Frihed  og  Lethed  deri, 
og  han  benyttede  sig  af  den  Omstændighed,  at  det  er  en 
halvrund  Væg,  i  hvilken  altsaa,  naar  man  tænker  sig  en 
Halvcirkel  slaaet,  nogle  Partier  vilde  være  Tilskuerne 
nærmere  og  andre  fjernere.  Han  malede  derfor  de  nær- 
meste Partier  med  den  største  Kraft  i  Farverne  og  gav 
Figurerne  en  større  Fylde,  og  lod  dem  derimod  ligesom  tabe 
sig  noget  paa  de  fjernere  Punkter,  og  allerede  paa  den 
Maade  lettede  han  Beskueren  Oversigten  over  Billedet. 
Og  ligesom  han  havde  givet  Malerne  dobbelt  Andel  i  denne 
Hæder,  blev  ogsaa  selve  den  Maade,  han  gav  dem  paa,  til 
Fordel  for  dem,  idet  han  fremstillede  de  store  Malergrupper 
til  Højre  og  til  Venstre  nærmest  ved  Tilskuerne.  Hvem  har 
han  nu  valgt  til  at  være  Ordfører  paa  den  Side,  hvor  han 
vilde  afbilde  de  Malere,  der  især  ere  store  Tegnere  og 
Compositører?  han  har  valgt  Lionardo,  og  jeg  synes  med 
fuldkommen  Ret.  Hvor  skaanselsløs  har  Tiden  ikke  været 
mod  Lionardo?  hvor  faa  ere  de  Billeder,  der  ere  tilbage  af 
ham,  og  i  hvilken  Tilstand  ere  de?  Og  dog  kunne  vi  af  hans 
sparsomt  efterladte  Konstværker  se,  hvor  meget  han  har 
maattet  virke  paa  sin  Tid.  Det  var  desuden  en  Mand, 
som  grumme  gjerne  vilde  gjøre  Eksperimenter  i  enhver 
Retning,  lige  indtil  den  Mur,  han  skulde  male  paa,  lige 
indtil  de  Bindemidler  og  den  Fernis,  han  skulde  anvende, 
som  gjerne  ræsonnerede  over  Alt  og  det  saaledes,  at  Paven 
blev  kjed  af  ham,  da  han  var  i  Rom.  Der  sidder  han  nu 
foran  i  den  karmoisinrøde  Kappe.  Han  sidder  saa  godt, 
der  er  et  saadant  Velbehag  overiiam;  og  de  andre  Konst- 
nere,    der   omgive   ham  i   en  tæt  Kreds   lytte  mere  eller 

mindre  ærefrygtsfulde  til  hans  Ord,  der  synes  henvendte 
til  Rafael,  der  staar  til  Højre  for  ham  med  en  Holdning, 
der  svarer  til  Elegancen  i  hans  Dragt.  Kun  et  Par  En- 
kelte i  denne  store  Gruppe  ere  mere  fordybede  i  deres 
egne  Tanker  f.  Eks  Michel  Angelo.  Allerlængst  til  Højre 
staar  en  Mand,  som  ser  ligeud  for  sig,  som  om  han  rig- 
tig tog  alle  Tilskuerne  i  Øjesyn,  det  er  den  alvorlige  Ni- 
colaus Poussin.  Hvem  skulde  han  nu  faa  til  Ordfører 
paa  den  modsatte  Side  ?  ja,  der  er  saa  mange,  der  kunde 
gjøre  hinanden  Rangen  stridig,  Tizian,  Rubens,  Correggio 
o.  s.  v.  Han  lader  imidlertid  Tizian  være  Ordfører;  men 
han  sidder  ikke,  han  staar  op;  det  er  en  høj  kraftfuld 
Gestalt  med  en  prægtig  rød  Talar,  kantet  med  Pelsværk. 
Lige  bagved  ham  sidder  en  Mand  i  en  rig  Brocades  Dragt; 
han  hæver  Hovedet  lidt  opad  som  for  at  lytte  til  Tizians 
Stemme;  det  er  vanEyck;  bagved  ham  igjen  staar  Anto- 
nello  da  Messinas  smekre  Skikkelse.  Og  nu  den  sid- 
dende Mand  i  den  spanske  korte  Kappe,  og  de  rigt  ud- 
skaarne  Benklæder:  ja  det  er  Rubens,  og  han  har  van 
Dyck  ved  Siden  af  sig;  begge  lytte  opmærksomme  til,  hvad 
Tizian  har  at  sige.  Og  naar  vi  derpaa  gaa  over  til  Bil- 
ledhuggerne og  Architekterne  i  Midten ,  ville  vi  blandt 
hine  finde  Nicolo  Pisano  som  Hovedpersonen  og  nogle 
andre,  som  lytte  til  ham  bagved,  baade  Franskmænd  og 
Italienere;  desuden  træffe  vi  ogsaa  her  en  ejendommelig 
Skikkelse,  Peter  Vischer  med  sin  runde  Hætte  paa  Ho- 
vedet. Og  paa  den  modsatte  Side  i  Architekternes  Kreds 
gjælder  det  samme;  saaledes,  at  den  gamle  Florentiner 
Arnolfo  di  Cambio,  der  lagde  Grundstenen  til  Domkirken  i 
Florents,  fører  Ordet  her.  Altsaa  der  er  intet  Moment  deri, 
som  samler  det  Hele;  det  er  lutter  spredte  Grupper.    Men 

der  er  en  uendelig  Mangfoldighed,  saa  at  man  føler,  at  den, 
der  har  malet  det,  er  en  ægte  Digter.  Egentlig  lader  et 
saadant  Billede  sig  ikke  beskrive,  men  man  maa  se  det. 
Man  maa  se,  hvorledes  den  samme  Stilling,  en  staaende 
og  en  siddende,  lader  sig  variere  i  det  Uendelige.  Man 
maa  se,  hvilken  Konst,  hvilket  Studium  der,  uden  at  man 
aner  det,  ligger  til  Grund  for  denne  behagelige  harmoniske 
Sammenstilling  af  Figurerne;  saa  naturligt,  saa  simpelt, 
saa  værdigt  er  det  Hele  forbundet.  —  Men  der  er  noget 
Andet,  som  har  frapperet  mig;  det  er  den  fine  Dømme- 
kraft, hvormed  Konstneren  véd  at  øse  af  de  ældre  Kilder, 
for  at  give  en  charakteristisk  Fremstilling  af  sine  Person- 
ligheder; det  er  den  Frihed  og  dog  paa  samme  Tid  store 
Troskab,  hvormed  han  overhovedet  har  benyttet  ældre 
Malerier  og  Kobberstik,  der  fremstille  Konstnernes  egne 
Portræter.  Mange  Gange  er  der  i  den  Maade,  hvorpaa 
Konstneren  har  valgt  sit  Motiv,  Noget,  som  vidner  om, 
hvor  smukt  og  rigtigt  han  har  følt  for  sin  Gjenstand. 
Hvem  kan,  naar  man  ser  paa  van  Eycks  lyse  Guldbro- 
cades  Kappe,  Andet  end  tænke  paa  det  Mesterskab,  hvor- 
med dette  Stof  blev  behandlet  af  den  saa  højt  ansete 
Konstner,  der  blomstrede  ved  et  Hof,  som  yndede  disse 
prægtige  Dragter  og  dette  rige  Stof?  Hvem  glæder  sig 
ikke  ved,  at  han  netop  fortrinsvis  har  fremstillet  Rubens 
paa  den  Tid  omtrent,  da  han  har  malet  sig  selv  i  Mun- 
chen,  skjøndt  han  ingenlunde  har  kopieret?  Hvem  fornøjer 
sig  ikke  ved  at  se,  hvorledes  det  har  været  ham  muligt 
at  bringe  Costumer  fra  det  15de  Aarhundrede  paa  den 
smukkeste  Maade  i  Samklang  med  Costumer  fra  Enden 
af  det  17de  Aarhundrede,  uden  at  Øjet  føler  sig  generet? 
Men,   vilde  man  maaske  sige,   havde  det  dog  ikke  været 

bedre,  at  Konstneren  havde  gjort  saaledes,  som  Rafael 
og  andre  Konstnere,  f.  Eks.  Overbeck,  og  havde  benyttet 
Symbolikken  noget  mere  i  sit  Maleri?  Hvor  har  da  Ra- 
fael egentlig  gjort  det?  Ja  i  et  enkelt  Billede  i  Vati- 
canet,  i  Disputaen,  ved  at  give  os  hele  Himmelskaren, 
fordi  det  var  om  det  højeste  religiøse  Mysterium  netop 
Talen  var.  Fremstillingen  af  Plato  og  Aristoteles  i  den 
atheniensiske  Skole  kan  dog  ikke  lettelig  henføres  til 
denne  Kategori,  skjøndt  disse  to  Navne  paa  hin  Tid  vare 
dem,  hvorom  Alt,  hvad  der  kaldtes  Philosophi,  drejede  sig. 
De  ere  meget  mere  her  at  betragte  som  historiske  Re- 
præsentanter for  den  atheniensiske  Videnskab  i  den  Ret- 
ning. Og  hvem  vil  dog  kunne  sige,  at  Overbeck  egent- 
lig har  været  heldig,  saa  fortræffelig  en  Konstner  han 
og  er,  naar  han  ogsaa  har  trukket  Himmelskaren  ned 
i  sin  Apotheose  af  Malerkonsten  i  Frankfurt?  Jeg  kan 
ikke  tro  andet,  end  at  Delaroche,  hvis  han  ikke  havde 
været  bunden,  havde  foretrukket  paa  en  harmonisk  Maade 
at  gjennemføre  hele  Rækken  af  sine  ypperlige  historiske 
Figurer  uden  at  bryde  den  ved  Optagelsen  af  Symbolik- 
ken. Netop  denne  Konstner,  som  det  er  givet  mange 
Gange  med  saa  ringe  Hjælpemidler,  ved  sin  store  Skarp- 
sindighed, sin  Smag  og  sin  Livskraft,  at  skabe  disse  be- 
rømte Konstnere  helt  og  holdent,  netop  han  véd  ganske 
anderledes  at  tiltale  os  end  den,  som  med  den  største 
Sindrighed  søger  gjennem  allehaande  Allegorier  og  Sym- 
boler at  give  os  et  Begreb  om  Konstens  store  Rige,  som 
vi  hér  se  anskueliggjort  paa  den  værdigste  Maade  igjen- 
nem  disse  levende,  herlige  Repræsentanter,  hvis  Værker 
lyse  over  hele  Evropa.  Og  netop  den  Livfuldhed,  hvor- 
med  Delaroche    har    vidst    at    fremstille    disse    Konstens 

Repræsentanter,  medgiver  hans  Billede  en  ægte  historisk 
Charakter.  Noget  ganske  andet  er  det,  naar  Talen  er 
om  Valget  af  Personerne.  Man  kunde  maaske  ønske  f. 
Eks. ,  at  Konstneren  ved  Fremstillingen  af  Fra  Fiesole 
havde  ladet  os  se  den  ved  Askese  magre  Klostermunk 
fra  det  14de — 15de  Aarhundrede  i  Stedet  for  den  kraf- 
tige Munk,  der  staar  der  saa  fast  og  solid  paa  sine  Ben 
foran  Lionardo.  Det  er  muligt,  at  noget  saadant  kunde 
udsættes  derpaa,  men  det  er  kun  Enkeltheder.  Det  Hele 
maa  bestandig  gjøre  et  smukt,  stort  og  rigt  Indtryk  paa 
hvem  der  ser  det,  og  dette  Indtryk  vil  blive  forøget  ved 
en  gjentaget  Beskuen;  i  det  mindste  er  det  gaaet  mig 
saaledes.  Det  er,  som  om  den  Mand,  der  har  malet 
Strafford  og  Cromwell,  ikke  længer  stod  for  os;  i  dette 
Billede  er  han  lys  og  klar  i  sin  Farve.  Han  har  haft 
med  Hindringer  at  kæmpe,  som  jeg  ikke  tilfulde  kan  be- 
dømme; det  var  allerede  ti  Aar  siden  at  Billedet  var 
malet,  da  jeg  saa'  det.  Det  forekom  mig,  at  der  var 
Forandringer  deri,  Luften  var  plettet  —  var  den  det  op- 
rindelig? —  Søjlerne  stode  noget  silhouetagtig  o.  s.  v. ;  men 
naar  jeg  gjennemgik  disse  Ansigter  og  disse  Figurer  og 
Draperier,  saa  maatte  jeg  finde  dem  mesterlig  gjorte, 
yndig  gjennemførte.  Det  hændte  mig  ogsaa  i  en  Betragt- 
ning af  Billedet,  at  jeg  paa  én  Gang  fik  Øje  paa  to  Fi- 
gurer, en  fjernere  og  en  nærmere,  hvor  Farverne  viste  sig 
saa  monotone,  at  jeg  deri  maatte  se  en  Forandring  —  et 
Faktum,  der  ogsaa  antydes  af  Forskjellige,  blandt  andre 
afVitet,  som  ellers  roser  Stykket  —  ligesom  det  ogsaa  lod 
til,  at  de  Folk,  der  havde  med  dets  Restavration  at  gjøre, 
naar  man  udfrittede  dem,  ikke  kunde  negte,  at  Billedet 
var  undergaaet  nogen  Forandring.    Det  vilde  være  smerte- 

ligt,  oin  det  skulde  komme  til  at  lide  saaledes,  som  hans 
Oliebilleder  eller  som  Lionardos  Billeder.  Det  vilde  være 
et  lige  saa  stort  Tab  for  det  19de  Aarhundredes  Konst, 
som  Tabet  af  Lionardos  Nadvere  er  det  for  Konsten  i 
det  15de  Aarhundrede.  —  I  Hemicyclen  har  Konstneren 
indslaaet  en  ganske  ny  Retning.  Det  laa  i  hans  Op- 
gave, at  han  ikke  der  kunde  lægge  an  paa  at  faa  vore 
Følelser  saaledes  til  at  komme  i  Bevægelse  eller  paa  at 
tage  vor  Medlidenhed  i  Beslag,  som  i  de  tidligere  Bille- 
der. Alt  beror  paa,  om  han  er  i  Stand  til  at  fængsle  os 
for  de  fremstillede  Figurer,  om  det  er  lykkedes  ham  saaledes, 
at  man  føler  sig  tilfredsstillet  af  dem  —  hvad  man  unegtelig 
gjør.  Der  strømmer  en  saadan  Livsfylde  ud  fra  Omgivel- 
serne, man  faar  et  saa  lyst,  venligt  og  muntert  Indtryk  af 
det  Hele,  at  vi  her  have  et  nyt  Bevis  for  det  rige  og  store 
Omfang,  hvori  denne  Konstner  véd  at  lade  sine  forskjellige 
Indtryk  gaa  igjennem  sine  Billeder.  M.  T.  ville  se,  at 
denne  Konstner  har  beriget  Historiemaleriet,  Figurmaleriet 
med  en  ganske  anden  Nuance,  end  Horace  Vernet.  Hans 
Liv  var  anderledes  stille  og  ensformigt  end  Horace  Vernets, 
hvis  Opgave  omfatter  alle  disse  saa  fjerne  Modsætninger, 
og  han  er  heller  ikke  saa  frugtbar  som  Vernet;  men  netop 
den  Side,  hvor  det  gj ælder  om  at  fremmane  et  forsvundet 
Liv  paa  Lærredet  —  i  hvilken  Retning  Vernet  vel  ogsaa 
har  leveret  hæderlige  Arbejder  —  netop  denne  Side  har 
Delaroche  vidst  med  Forkjærlighed  at  behandle,  saaledes, 
at  naar  han  ikke  rigtig  har  at  kæmpe  med  sin  Gjenstand, 
og  skal  opmande  sig  for  at  faa  den  til  at  fremtræde  for 
sin  Fantasi,  saa  er  det,  som  om  Lysten  og  Friskheden 
manglede  hos  ham. 

Tolvte  Forelæsning. 


Andre  franske   Figurmalere:     Leopold   Robert,    Schnetz,   Ingres.    Ary 
Scheiler,  Eugene  Delacroix,  Uecamps,  Meuben. 


M.  T. !     Til  de  to  betydelige  Konstnere,  jeg  nævnte  for- 
rige Gang,  maa  jeg  bave  Lov  til  at  føje  en  tredie,  skjøndt 
det  snart  er  tyve  Aar  siden,  at  ban  forlod  os,  og  skjøndt 
ban   tilbragte   næsten   hele  sit  Liv  i  Italien.      Det   er   en 
Mand  fra  det  franske  Schweiz,  Leopold  Robert,    som  var 
født  i  Chaux  de  Fonds  1795.      Han   gik   omtrent  i  1820 
til  Italien,  dog  ikke  som  Maler,    men  som  Kobberstikker. 
Han   var   Elev   af  Girardet   og  havde   vundet  en  Præmie 
som  Kobberstikker.      Først  i  Rom   var  det  imidlertid,  at 
hans  Talent  som  Konstner  udviklede  sig.     Allerede  i  1822 
saa'  jeg  paa  Udstillingen  i  Dresden  et  meget   smukt  Ar- 
bejde   af   ham,    nemlig  Røveren,    der   ligger   og   slumrer, 
medens  Hustruen    sidder   ængstlig   ved   Siden    af  ham  og 
strækker  Haanden  ud  for  at  vække  ham,    fordi   hun   tror 
at   ane  Uraad  i   det  Fjerne.      Det   gjorde   megen  Opsigt, 
og  det  stod  rigtignok   ogsaa  som  en  dejlig  Blomst  blandt 
de  øvrige  Malerier   paa  Udstillingen,   navnlig    paa   Grund 
af  dets  kraftige  Farve  og  det  Liv,    der  var  udbredt  der- 
over. —   Jeg   var    saa    heldig   at    gjøre    denne   Konstners 
Bekjendtskab  i  Rom.     Det  var  en  lille  Mand,  meget  be- 
skeden, uden  mange  Ord  og  umaadelig  ivrig  til  at  arbejde. 
Jeg  tik  da  ogsaa  dér  en  Række  yndige  Billeder  at  se  hos 
ham,  af  hvilke  nogle  siden  have  vundet  et  stort  Renomme. 
Det  var  næsten  lutter  enkelte  Figurer;  undertiden  vare  to 

grupperede  sammen,  sjelden  kom  en  tredie  til.  I  Almin- 
delighed var  det  Scener,  grebne  ud  af  Landlivet,  af  Røver- 
livet, af  Klosterlivet;  men  altid  vare  de  fremstillede  med 
megen  Følelse  og  udførte  med  en  overordentlig  Omhu. 
Vi  skylde  Thorvaldsen,  at  vi  i  hans  Samling  kunne  se 
et  Par  Prøver  af  dem,  der  kunne  give  os  en  Forestilling 
om  hans  Maade  at  føre  Penselen  paa.  De  høre  just  ikke 
til  hans  Billeder  af  første  Rang;  men  det  er  dog  altid 
Billeder,  der  i  forskjellige  Retninger  vise  Mandens  Anlæg 
og  Behandling  af  Maleriet.  Blandt  de  Malerier,  jeg  saa' 
hos  ham,  og  som  især  fængslede  mig,  var  der  navnlig 
nogle,  som  mere  udtalte  noget  Idyllisk,  f.  Eks.  to  unge 
Piger  fra  det  Neapolitanske,  der  paa  en  hed  Sommerdag 
ere  paa  en  Fodvandring  til  et  helligt  Sted,  klædte  som 
Pilegrimme,  og  som  udmattede  af  Solheden  have  sat  -kr 
ned  og  ere  lige  paa  Nippet  til  at  slumre  ind;  eller  de 
unge  Ischianerinder,  der  lytte  til  den  halv  skjulte  Fisker, 
som  spiller  paa  sin  Cithar.  Saadanne  Scener  sloge  mig 
i  huj  Grad.  Jeg  hk  senere  i  Palais  Royal  et  Billede  at 
se,  som  gjorde  et  maaske  endnu  meget  stærkere  Indtryk 
paa  mig.  Det  var  malet,  hvis  jeg  ikke  fejler,  omtrent  i 
1830.  Det  var  noget  større  end  dem,  jeg  nylig  nævnte; 
dog  ikke  meget.  Det  fremstillede  en  simpel  Række  af 
Figurer  ved  Siden  af  hverandre,  nemlig  en  gammel  Mand, 
som  stod  med  nedbøjet  Hoved  og  græd  bitterlig,  en 
gammel  Kone,  som  i  sin  Sorg  paa  antik  Maade  havde 
slaaet  Hænderne  om  sit  eget  Knæ,  og  en  lille  Dreng,  som 
stod  med  en  Brødskorpe  i  Haanden  og  saa'  forlegen  op 
til  de  Gamle,  der  formodentlig  vare  hans  Bedsteforældre, 
medens  man  bagved  i  det  dæmrende  Dagslys  saa'  en  død 
yngre    Mand,    maaske    Barnets    Fader,    blive    baaren    til 

Graven.  Jeg  har  aldrig  hørt  nogen  officiel  Benævnelse 
paa  Billedet  og  heller  ikke  set  noget  Stik  af  det;  men 
det  var  malet  aldeles  fortræffelig,  bredere  og  flottere  end 
han  plejede.  Det  var  for  mig,  som  om  han  havde  set 
paa  sin  gode  Ven  Schnetz's  mindre  Billeder  og  ladet  sig 
gribe  af  denne  Mand,  der  var  længere  vant  til  at  føre 
Penselen,  og  som  malede  efter  en  større  Maalestok;  de 
mørkebrune,  halv  smudsige  Farver  —  skjøndt  Koloriten 
ingenlunde  var  smudsig  —  vare  saa  rolige,  alvorlige,  og 
der  var  Klarhed  deri,  forenet  med  en  Dybde,  som  passede 
til  en  saadan  G-jenstand.  Det  viste  unegtelig  Konst. 
Og  dog  var  det  ikke  saadanne  Malerier,  der  vandt  Man- 
den et  betydeligt  Navn.  Han  havde  noget  Stort  i  Sigte, 
han  syntes,  der  skulde  noget  mere  til  for  at  løse  den  Op- 
gave, han  selv  havde  sat  sig,  og  det  gik  maaske  alligevel 
ham,  naar  Alt  kommer  til  Alt,  som  mangen  anden  Genius, 
at  det,  han  selv  lagde  mindst  Vægt  paa,  fordi  det  var 
saa  grumme  simpelt,  fordi  det  kun  var  et  enkelt  Motiv, 
—  at  det  dog  egentlig  var  det,  hvor  hans  Genius  klarest 
og  kraftigst  viste  sig,  og  at,  naar  han  vilde  samle  flere 
Motiver  til  et  Hele  og  ret  give  sin  Trang  Luft  ved  at 
udtrykke  en  i  flere  bestandig  afvekslende  Nuancer  sig  ud- 
talende Charakter,  saa  manglede  det  ham  paa  Kraft  eller 
saa  kunde  han  ikke  fastholde  sin  Tanke  med  den  Frihed, 
som  ved  de  mindre  Billeder.  Men,  som  sagt,  disse  større 
Malerier  vandt  ham  et  betydeligt  Navn.  Naar  man  ser 
paa  hans  Høstfolk  i  Campagnen  eller  paa  hans  Hyrder, 
der  drage  til  Festen  i  Arco,  saa  er  det  aabenbart,  at  der 
herved  foresvævede  ham  en  større  Opgave.  Det  er  umis- 
kj endeligt,  at  han  havde  Lyst  til  i  en  saadan  Scene,  der 
med  Overlæg  var  valgt   efter   det  Folks  Charakter,    som 

han  vilde  fremstille,  rigtig  at  gjengive  det,  som  var  mest 
betegnende  for  samme  Folks  hele  Væsen  og  Charakter. 
Naar  man  ser  hans  Høstfolk  i  Campagnen  ved  Siden  af 
Festen  i  Arco,  føler  man  saa  tydelig  det  større  Maade- 
hold,  den  større  Alvor  og  Ro,  der  er  udbredt  over  de 
romerske  Landmænd,  i  Modsætning  til  Neapolitanernes 
kaade,  overgivne  Udtryk,  til  dette  hensynsløse  Udbrud  af 
Glæden,  der  selv  kan  ytre  sig  ved  en  saadan  festlig  Lej- 
lighed, ja  falde  sammen  dermed.  De  af  m.  T.,  som  have 
haft  Lejlighed  til  at  bivaane  Festen  i  Arco,  som  tinder 
Sted  i  den  smukkeste  Aarstid,  ved  Pinsedagstider,  ville 
have  set,  hvorledes  Folk  af  alvorlig,  from  Iver  have  dan- 
set Par  og  Par  hele  Vejen  igjennem,  utrættede  og  ufor- 
styrrede af  Heden,  De  have  set  den  umaadelige  Jubel, 
som  ledsager  Hjemfarten,  De  have  ved  at  se  disse  for- 
brændte Drengeansigter,  bekransede  med  Drueblade,  og 
disse  let  bevægelige,  sværmeriske  unge  Piger,  troet  sna- 
rere at  leve  i  det  gamle  Hellas  og  se  bacchiske  Danse 
end  at  leve  i  det  nittende  Aarhundrede.  Det  er  ved  dette 
jublende  Liv,  at  Konstneren  søgte  at  charakterisere  Nea- 
politanerne i  Modsætning  til  Romerne;  og  som  den  tredie 
højst  interessante  Afveksling  af  den  italienske  Folke- 
charakter  fremstillede  han  Fiskerne  i  Chioggia,  disse  melan- 
cholske  og  alvorlige  Mænd,  idet  de  skulle  ud  paa  en  Tur, 
hvorfra  de  maaske  aldrig  komme  tilbage.  Det  er  smukke 
Opgaver;  der  er  Alvor  og  Studium  deri.  Men  jeg  tror 
alligevel,  at  den  Dom  dog  saa  temmelig  almindelig  har 
gjort  sig  gjældende,  at  det  ikke  er  lykkedes  Konstneren 
at  bevæge  sig  her  med  Frihed.  Disse  Grupper,  der 
ere  componerede  med  saa  meget  Studium  og  Overlæg, 
mangle  aldeles  Liv;    man   føler,    at   de  ere  opstillede  og 

sammenstillede.  Konstneren,  som  unegtelig  havde  saa 
megen  Følelse  for  sin  Gjenstand,  manglede  dog  maaske 
den  Lethed  og  Sikkerhed,  den  uvilkaarlig  skabende  Kraft 
af  Bevægelse  og  Form,  som  hørte  til  at  udføre  saadanne 
Opgaver,  som  han  havde  stillet  sig. 

Leopold  Robert  døde  tidlig,  kun  lidt  over  40  Aar 
gammel.  Man  har  digtet  Meget  om  hans  Bortgang;  han 
dræbte  sig  nemlig  selv.  Jeg  vil  imidlertid  haabe,  at  det 
er  det  Rigtigste,  som  jeg  har  hørt  derom,  at  nemlig  en 
Sygdom,  hvoraf  han  i  lang  Tid  havde  lidt,  og  som  ned- 
trykte og  fyldte  hans  Sind  med  Melancholi,  bragte  ham 
til  at  forkorte  sit  Liv.  Obduktionen  synes  at  tale  herfor, 
og  saaledes  ville  da  de  øvrige  Myther  om  ulykkelig  Kjær- 
lighed eller  om  Følelsen  af,  at  hans  skabende  Kraft  var 
udtømt,  svinde  hen,  og  Konstneren  i  sit  Eftermæle  staa 
klarere  og  roligere  for  os. 

Jeg  nævnte  før  en  anden  Konstner,  om  hvem  jeg 
sagde,  at  det,  naar  jeg  saa'  paa  Robert's  dejlige  Billede 
i  Palais  Royal,  forekom  mig,  at  han  med  Hensyn  til  den 
maleriske  Behandling  havde  virket  paa  denne.  Det  var 
Schnetz  fra  Versailles.  Han  var  et  Par  Aar  ældre  end 
Robert.  Han  kom  til  Rom  og  levede  dér  sammen  med 
Robert  i  Tyverne.  Hans  Fag  var  Historiemaleriet,  og 
han  var  som  saadan  dannet  dels  hos  David  dels  hos  Gros. 
I  Rom  malede  han  flere  store  Bataillestykker,  f.  Eks.  Sla- 
get ved  Senet*  og  Slaget  ved  Rocroy,  hvor  Condé  kom- 
mer sprængende  frem  paa  sin  Hest,  og  de  spanske  Fan- 
ger staa  foran.  Ogsaa  kirkelige  Billeder  har  han  malet, 
deriblandt  den  hellige  Genevieve,  der  bringer  Brød  til  de 
Belejrede  i  Paris.  Det  er  et  højt  Alterbillede,  som  nu 
findes   i    en   af  Paris'  Kirker.      Navnlig  i  Forgrunden    af 

det  er  der  hensat  en  Række  af  halv  forsmægtedede  Fruen- 
timmer af  den  laveste  Almueklasse  med  deres  Børn,  i 
Legemsstørrrelse,  som  vare  ganske  fortræffelige.  Det  var 
netop  udstillet  i  Foraaret  1824.  Tilfældet  vilde,  at,  da 
jeg  første  Gang  saa'  dette  Billede,  var  jeg  just  i  Selskab 
med  tre  højt  ansete  tyske  Konstnere,  af  hvilke  den  ene 
tillige  var  bekjendt  som  en  grundig  Kj ender,  og  det  var 
for  mig  næsten  ligesaa  interessant  at  lægge  Mærke  til 
disse  Mænds  Forlegenhed  foran  dette  smukke  Billede,  som 
selv  at  se  det.  De  maatte  erkjende,  at  det  var  et  dyg- 
tigt Arbejde,  disse  Kvinder  i  Forgrunden  vare  altfor  godt 
malte;  de  følte,  at  det  var  et  virkeligt  Konstværk.  Men 
de  savnede  dog  Noget,  og  hvad  var  det?  Det  var  »den 
store  Stil,«  —  dette  vidunderlig  magiske  Ord,  som  kan 
bøje  sig  til  alle  mulige  Former,  som  findes  overalt,  hvor 
man  vil  have  det,  og  som  forsvinder  overalt,  hvor  man 
vil,  at  det  skal  være  borte.  Se,  denne  historiske  Stil 
manglede  i  dette  Billede.  Det  var  virkelig  Skade;  thi, 
skjøndt  det  var  en  Franskmand,  var  Maleren  dog  en  dyg- 
tig Konstner,  —  det  kunde  de  ikke  negte. 

Senere  malede  Schnetz  et  Maleri,  som  gjorde  en 
uhyre  Virkning,  den  hellige  Martin  i  Tours,  som  deler 
sine  Klæder  med  de  Fattige,  og  endnu  senere  udførte  han 
flere  historiske  Billeder,  blandt  hvilke,  jeg  tror,  jeg  vilde 
foretrække  Slaget  ved  Cerisolles,  malet  i  1837.  Men  i 
den  derpaa  følgende  Tid  synes  det,  at  Kraften  er  lammet 
hos  ham.  I  hans  seneste  Billede,  som  er  malet  1840, 
Paris's  Belejring  af  Normannerne,  ere  Grupperne  splittede 
og  fattige  og  den  maleriske  Behandling  desuden  temmelig 
svag.  —  Imidlertid  er  det  jo  ikke  disse  Billeder,  som  have 
givet  mig  Anledning  til  at  omtale  ham;    men  jeg  anførte 

ham  før  som  Robert' s  Samtidige  i  Rom.  Han  havde  vir- 
ket paa  Robert  og  Robert  paa  ham.  Ogsaa  Schnetz  be- 
skjæftigede  sig  med  at  male  Scener  af  det  romerske  Folke- 
liv. M.  T.  have  saaledes  ganske  sikkert  her  i  Byen  set 
et  Maleri  af  ham,  som  den  preussiske  Minister  lod  ud- 
stille i  Trediverne,  nemlig  Pave  Sixtus  den  Femte,  der 
som  lille  Dreng  bliver  spaaet  af  en  gammel  rynket  Kjær- 
ling,  at  han  engang  skal  blive  Pave.  Dette  smukke  Ma- 
leri hører  trods  dets  historiske  Titel  under  denne  Klasse 
af  Billeder.  Det  gjorde  megen  Opsigt  paa  Udstillingen; 
det  var  kraftig  malet  og  havde  netop  hele  det  Talende 
ved  sig,  som  man  maatte  fordre  af  et  saadant  Billede. 
Det  er  Noget,  som  i  den  senere  Tid,  m.  T. ,  er  udtalt 
med  megen  Bestemthed  og  Vægt,  at  man  ikke  bør  male 
Genrestykker  i  en  større  Maalestok,  at  det  ikke  passer  sig, 
og  at  man  ikke  har  saa  megen  Interesse  for  navnløse  Per- 
soner, at  man  gider  dvælet  ved  saadanne  Fremstillinger 
af  Familielivet  f.  Eks.,  hvor  en  blot  almindelig  Sorg  er 
skildret,  hvor  en  blot  almindelig  Ildebrandsscene  foregaar 
eller  Sligt.  Konstneren  har  nu  her  ved  dette  Billede, 
som  jeg  nylig  nævnte,  været  heldig  nok  til  at  kunne  sætte 
et  pænt  historisk  Navn,  Sixtus  den  Femte,  paa  sit  Stykke, 
og  dog  gad  jeg  vidst,  hvor  mange  selv  af  de  mest  histo- 
risk lærde  Beskuere  der  foran  Billedet  kunde  fastholde, 
at  det  var  den  alvorlige,  strenge  Sixtus,  de  saa'  i  denne 
lille  uskyldige,  buttede  Dreng,  og  om  det  ikke  var  det 
Udtryksfulde,  den  Sandhed,  der  var  i  Billedet,  som  gjorde 
det  smukt.  Skulde  man  tvivle  om,  at  dette  forholder  sig 
saaledes,  saa  vil  jeg  minde  om  et  andet  stort  Billede  af 
ham,  som  han  har  malet  i  1831.  Det  er  et  Genrebillede, 
som  jeg  mange  Gange  har  dvælet   ved.      Det  er  udgaaet 

fra  den  Sans  for  Folkelivet,  som  ogsaa  han  maa  have 
haft,  men  som  meget  blev  styrket  hos  ham  igjennem  Ro- 
bert, og  det  er  et  saa  heldigt  Udtryk  deraf,  som  han  er 
i  Stand  til  at  give  det.  Tiberen  er  svømmet  over  i  Cam- 
pagnen;  Folk  maa  flygte.  Det  er  legemsstore  Figurer, 
der  her  ere  fremstillede.  Det  er  én  Familie,  det  Hele 
knytter  sig  til,  Manden,  Konen,  Bedstemoderen  og  de 
smaa  Børn.  Manden  har  faaet  den  gamle  Bedstemoder 
at  bære,  og  hun  —  hun  hænger  med  sin  Krykkestok  i 
Haanden  om  Skulderen  paa  ham,  Konen  følger  bagefter 
med  Kurvevuggen  paa  Hovedet,  med  Barnet  i,  og  en 
Dreng  løber  ved  Siden  af  hende;  men  han  har  noget 
ganske  Andet  at  varetage  end  Flugten,  thi  der  løber  en 
lille  Hund  bagved,  og  han  maa  endelig  se,  om  den  ogsaa 
er  kommen  med.  Der  er  aabenbart  ikke  mere  end  En  i 
denne  lille  Flok,  der  drømmer  om,  at  der  kan  være  Fare 
paa  Færde;  det  er  Manden.  Han  véd  bedre,  hvad  der 
kan  hænde  ved  en  saadan  Lejlighed,  og,  medens  den 
gamle  Kone  og  den  lille  Dreng  synes  ganske  sorgløse,  ser 
man  i  hans  alvorlige  Blik,  idet  han  vender  sig  om  og  viser, 
at  det  er  til  Venstre,  de  skulle  op,  at  han  føler,  hvad  det 
gjælder.  —  At  en  saa  talentfuld  Konstner  som  Schnetz  vilde 
benytte  ethvert  Motiv,  som  her  var,  lige  indtil  Vandet,  der 
kjøler  Huden  og  frembringer  denne  Rødme  paa  Benene, 
kan  man  vel  begribe;  men  hvad  der  frapperede  mig,  det 
var,  at  Farverne  ikke  vare  saa  blomstrende  som  tilforn, 
at  Kjødet' virkelig  havde  en  haard  Rødme  og  at  Skyg- 
gerne i  det  Hele  taget  vare  brunere  end  i  de  tidligere 
Billeder  af  ham.  Jeg  har  set  et  Par  smukke  Billeder,  som 
han  har  malet  i  1835  eller  1833,  nemlig  i  Notre-Dame-de- 

Lorette  den  hellige  Philibert,  som  løskjøber  en  Fange  og 
vederkvæger  smægtende  Pilegrimme,  hvor  altsaa  Legenden 
griber  over  i  Folkelivet.  Det  er  overordentlig  interessant 
fortalt ,  men  udført  endnu  flygtigere  end  hint  Maleri. 
Schnetz  er  et  betydeligt  Talent.  Hvor  det  kommer  an 
paa  med  Lethed  at  opfatte  Opgaven;  hvor  Opgaven,  saa 
at  sige,  svæver  paa  Overfladen,  hvor  Følelsen  ikke  gaar 
meget  dybt  ned,  der  er  han  aldeles  fortræffelig.  Hvor 
det  derimod  gjælder  om  at  fatte  Charaktererne  skarpere, 
alvorligere  og  strengere,  eller  hvor  det  gjælder  om  at  vise, 
at  Følelsen  har  en  dybere  Kilde,  der  forekommer  det  mig, 
at  han  lader  en  Del  tilbage  at  ønske,  og  jeg  har  aldrig 
kunnet  se  paa  hans  berømte  Billede  afBoethius,  der  inden- 
for Fængslets  Vinduer  siger  sit  Barnebarn  Farvel,  uden 
at  lægge  Mærke  til,  at  Konstneren  her  mere  vil  virke  ved 
Fremstillingen  af  det  Møjsommelige  i  Bevægelsen  hos 
Moderen,  der  hæver  Barnet  op,  som  klamrer  sig  fast  ved 
Gitterstængerne,  end  ved  det  Gribende  i  Sagen  selv,  saa- 
ledes  som  Delaroche  har  gjort  i  sit  Billede  af  Strafford, 
der  siger  Laud  Farvel. 

Jeg  tror  nu  at  have  nævnt  omtrent  i  det  Væsentlige 
de  Retninger,  som  jeg  vilde  kalde  de  egentlig  betegnende, 
de  skjønnest  og  sundest  betegnende  for  den  nyere  franske 
Konst.  Det  er  denne  Sans  for  Livet,  for  at  gribe  Livet, 
hvor  det  møder,  denne  Kraft  til  at  objectivere  det,  denne 
Følelse  til  at  fatte  forbigangne  Scener  paa  den  strengeste 
Maade,  og  fremstille  dem  klart,  ja,  jeg  kunde  næsten 
sige,  uden  al  Lidenskab,  for  Øjet  —  det  er  denne  Ret- 
ning, som  jeg  tror,  at  de  Mænd,  jeg  har  nævnt,  repræsen- 
tere klarest  og  skjønnest,  naturligvis  med  Forskjel  i  deres 
Begavethed    og   Evne,    saaledes    at  Vernet   og   Delaroche 

ganske  sikkert  staa  over  de  senere  nævnte.  Men  i  en 
Tid,  saa  rig  paa  Begivenheder,  som  den,  vi  skildre  Kon- 
sten  i,  en  Tid,  hvor  man  følte  sig  frigjort  fra  de  gamle 
tyngende  Lænker,  hvor  den  ene  skabende  Aand  traadte 
op  ved  Siden  af  den  anden,  maatte  nødvendigvis  ogsaa 
komme  en  alvorlig  Kamp  paa  Malerkonstens  Omraade,  og 
Bestræbelser  i  højst  forskjellige  Retninger  vilde  gjøre  sig 
gjældende.  Inden  vi  vende  tilbage  til  Udstillingssalene  i 
Bryssel,  maa  jeg  have  Lov  til  at  dvæle  et  Øjeblik  ved 
disse  Bestræbelser. 

De  erindre  Davids  Stilling;  jeg  har  allerede  flere 
Gange  tilladt  mig  at  charakterisere  den.  Det  vilde  være 
meget  naturligt,  om  der  i  Modsætning  til  denne  kjække 
Afbrydning  af  Alt,  hvad  der  laa  bagved,  fremkom  en  Be- 
stræbelse efter  netop  at  knytte  sig  til  dette,  men  natur- 
ligvis til  det  Skjønneste  og  Betydningsfuldeste  deraf.  Og 
se  vi  ikke  paa  samme  Tid  omtrent  i  Tyskland  Begejstrin- 
gen vaagne  for  den  ældre  italienske  Konst,  efter  at  den 
først  havde  dvælet  noget  flygtig  ved  Rafael?  og  jeg  maa 
maaske  have  Lov  til  her  at  gjøre  opmærksom  paa,  at  faa 
Malere  have  vist  en  saa  uskrømtet  Sans  og  en  saa  klar 
Maade  at  føle  for  Rafael  paa,  som  Billedhuggeren  Thor- 
valdsen i  mange  af  hans  Tegninger.  Denne  Sans  maatte 
hurtig  søge  tilbage  i  Tiden  og  saaledes  dvæle  ved  den 
unegtelig  dybe  og  simple  Følelse,  der  gaar  igjcnnem  flere 
af  Quattrocentisterne.  Imidlertid  var  det  ikke  disse  ældre 
Konstnere,  som  kunde  gribe  Franskmændene.  Den,  der 
skulde  udtale  en  lignende  Retning,  var  en  Mand,  som 
knyttede  sig  eller  i  det  mindste  selv  troede  at  knytte  sig 
til  Rafael;  det  var  Ingres,  der  var  ældre  end  de  før  an- 
førte Konstnere,  og  opdragen  hos  David.     Han  troede  sig 

at  være  Talsmand   for   en   strengere,   mere  historisk  Stil. 
Han  vilde  kun  lade  sig  begejstre  af  Rafael,  kun  den  store 
uforlignelige  Rafael    skulde    afspejles   i  hans  Værker;    og 
jeg  har  ingen  Tvivl  om,   at  Ingres  jo  .ganske  sikkert  har 
følt  det,  han  bestræbte  sig  for.    Jeg  har  kun  set  Lidet  af 
ham;  men  det,  jeg  har  set,  hører  til  de  Sager,  som  ellers 
mange   Gange   anføres   som   betydelige  Værker;    men  jeg 
maa  tilstaa,    at    naar  jeg   tænker   paa   saadanne  Billeder 
som  Homers  Apotheose  eller  Cherubini,  der  bekranses  af 
Muserne,  saa  svarer  den  Konstner,  der  har  frembragt  disse, 
efter  min  Følelse  ikke  i  fjerneste  Henseende  til  det  Maal, 
han  havde  sat  sig,  nemlig  at  være  'en  Reformator  i  Kon- 
sten  i  det  19de  Aarhundrede,  eller  til  det  Rygte,  som  et 
maaske  talentfuldt  Parti  har  udbredt.    Han  var  kold,  tør, 
opstillet  o.  s.  v.    Han  skal  være  en  korrekt  Tegner  —  det 
kan  være;    men  Dygtighed  i  Tegning  er  Noget,   som  til- 
hører mange  franske  Konstnere,    der   ikke   have    opnaaet 
saa    megen    Berømmelse.      Cherubinis    Hoved    skal    være 
tegnet    saa    fortræffelig ;    efter  at  Daguerreotypien  er  op- 
fundet og  anvendt,    skal    man    først  have  lagt  Mærke  til, 
hvor  megen  Sandhed,  der  findes  heri.    Det  er  muligt;  men 
det  er  alligevel   haardt,   dødt  i  Skyggen,   kalket  i  Lyset, 
kort    sagt   ingenlunde    tilfredsstillende.      Det    er    en   Fejl, 
som  netop  begejstrede  Konstnere  kunne  faa,  idet  de  sværme 
—  i  dette  Ords  skjønneste  Betydning  —  for  en  stor  Me- 
ster, at  de  glemme  at  maale  deres  egne  Kræfter,  at  prøve, 
om  de  virkelig  have  faaet  Styrke  til  at  være  saa  at  sige 
denne  Mester  i  en  Gjenfødelse.     Og  jo  mere  de  have  for- 
regnet sig  heri,  jo  skarpere  ville  paa  den  ene  Side  deres 
Arbejder  blive  bedømte  i  Modsætning  til  det  store  Møn- 
ster, som  de  vilde  kalde  frem  for  Lyset,  medens  det  paa 

den  anden  Side  er  ligesaa  naturligt,  at  en  saa  alvorlig 
Yillie  og  en  saa  høj  Stræben  maa  vække  gunstige  For- 
domme for  dem  og  gjøre,  at  de,  der  føle  paa  lignende 
Maade,  vistnok  ville  se  deres  Arbejder  i  et  forskjønnende 
Lys  og  bedømme  dem  efter  en  mildere  Maalestok  end 
enhver  Anden.  Jeg  tror  heller  ikke,  at  Ingres  med  al 
den  Ros,  han  har  faaet,  med  alt  det,  at  han  er  blevet 
stillet  ved  Siden  af  Delaroche  og  andre  Reformatorer,  for 
ramme  Alvor  har  et  saa  stort  og  velbegrundet  Rygte;  jeg 
tror  heller  ikke,  at  den  Skole,  han  vilde  fremkalde  som 
Direktør  i  Rom,  har  haft  den  allermindste  Indflydelse. 
Det  er  netop  det  Svagere  ved  hele  Tidens  Retning,  ikke 
at  have  Sans  for  den  skarpe,  strenge,  videnskabelige  Teg- 
ning, men  snarere  at  have  Sans  for  Farve  og  Colorit. 
Jeg  taler  her  om  hele  den  senere  Konstskole,  som  har 
udviklet  sig  netop  i  1830—40,  ikke  om  den  tidligere  Pe- 
riode, som  de  Konstnere  egentlig  høre  til,  som  vi  ellers 
have  dvælet  ved. 

En  Konstner,  som  har  faaet  et  ganske  anderledes 
begrundet  stort  Rygte,  er  Arv  Scheffer,  vel  at  sondre  fra 
den  yngre  Broder  Henri  Scheffer,  som  vi  kjende  af  hans 
Charlotte  Corday,  idet  hun  føres  bort  straks  efter,  at  hun 
har  begaaet  Mordet;  men  denne  yngre  Broder  kan  ikke 
maale  sig  med  den  ældre,  skjøndt  dette  virkelig  er  et 
smukt  Billede.  Det  er  ret  interessant,  at  Ary  Scheffer 
og  den  Mand,  som  ved  nærmere  Betragtning  maaske  har 
følt  sig  tiltrukken  meget  af  ham,  nemlig  Steuben,  begge 
to  ikke  vare  fødte  Franskmænd,  skjøndt  de  for  Resten 
aldeles  tilhøre  den  nyere  franske  Skole,  have  udviklet  sig 
som  selvstændige  Konstnere  i  Frankrig  og  tælles,  vistnok 
aldeles  efter  deres  egen  Følelse,  mellem  de  franske  Konst- 

nere.  Det  er  mærkeligt,  at  de  Begge  ere  fødte  udenfor 
Frankrig;  jeg  vilde  næsten  vove  at  sige,  at  det  er  inter- 
essant for  dem,  som  lægge  Vægt  paa,  at  Nationalfølelse 
og  Nationalejendommelighed  gaar  dybt  ind  ogsaa  i  den 
tegnende  Konst  og  ytrer  sig,  hvor  man  mindst  skulde 
vente  det.  Scheffer  og  Steuben,  og  navnlig  SchefFer  som 
den  større  Konstner,  danne  en  Retning,  som  ikke  i  den 
Grad  er  udtalt  af  nogen  anden  fransk  Konstner.  Født  af 
en  tysk  Maler,  der  havde  bosat  sig  i  Holland,  og  en  i 
malerisk  Henseende  begavet  Hollænderinde,  kom  han  med 
Moderen  til  Paris  for  der  at  opdrages,  og  traadte  tidlig 
op  med  lovende  Arbejder.  Allerede  i  disse  føler  man  en 
ganske  ejendommelig  Stræben  med  Hensyn  til  Farven. 
Et  af  de  Billeder,  som  alt  tidlig  sikrede  ham  et  Renommé 
i  Frankrig  (det  tindes  i  Luxembourg),  er  den  gamle  wur- 
tembergske  Greve  efter  Schillers  Ballade  Eberhard  der 
Greiner.  Imedens  Krigerskarerne  og  Folket  jubler,  for- 
tælles det,  sidder  den  gamle  Greve,  der  vandt  Sejren, 
alene  i  Teltet,  foran  den  faldne  Søns  Baare,  og  en  Taare 
perler  i  Faderens  Øje.  Her  sees  nu  den  gamle  Mand  i 
fuld  Rustning  foran  Liget,  og  Konstneren  har  ikke  alene 
søgt  at  give  sit  Billede  det  strengeste  Udtryk  af  Følelse, 
af  vemodig  og  dog  mandig  Sorg,  men  han  har  ovenikjøbet 
troet  at  kunne  hæve  Indtrykket  ved  at  give  Billedet  noget 
af  det  Hemmelighedsfulde,  af  det  Magiske,  som  tidlig  har 
grebet  den  unge  Mand  i  Rembrandts  Billeder.  Billedet  er 
saaledes  gaaet  ind  i  Noget,  som  man  kan  se  maa  være 
undfanget  af  Rembrandt;  man  skulde  tro,  at  det  var  en 
Pastiche,  en  Efterligning  af  Rembrandt.  Der  hænger  imid- 
lertid sammesteds  et  andet  Billede,  hvor  man  mere  ser 
en   friere  Bestræbelse    for   at   lade  Coloriten   fremtræde  i 

fulde  Farver,  og  det  er  maaske  tillige  et  af  de  Billeder, 
som  mest  tilfredsstille.  Det  er  de  suliotiske  Kvinder,  som 
vente  Udfaldet  af  deres  Mænds  Kamp  med  Tyrkerne;  Ali 
Pascha  af  Janina  sejrer,  og  Kvinderne  rive  Haaret  af 
sig,  kaste  sig  fortvivlede  hen  ad  Jorden,  og  der  ligger 
den  ulykkelige  Moder  henstrakt  i  Forgrunden  tilligemed 
den  lille  Dreng  med  den  røde  Hue,  der  ikke  engang  for- 
staar,  hvad  der  foregaar.  Det  er  et  ganske  fortræffeligt 
Billede,  et  af  dem,  hvor  man  sikrest  føler,  at  Kcnstneren 
har  været  opfyldt  af  sin  Opgave.  Der  er  imidlertid  et 
andet  Billede,  som  jeg  maa  nævne,  fordi  det  er  aabenbart, 
at  Gjenstanden  ogsaa  der  har  opfyldt  ham ,  og  fordi  han 
gjentagende  Gange  har  behandlet  den ,  og  som  jeg  saa 
meget  mere  maa  anføre,  som  mine  Tilhørere  ogsaa  kjende 
det,  i  alt  Fald  af  Kobberstik,  som  have  hængt  alle  Vegne 
paa  Gader  og  i  Stræder.  Det  er  den  bekjendte  Scene  af 
Dantes  Digt:  Francesca  da  Rimini  og  hendes  Elsker; 
man  ser  i  Baggrunden  Dante  og  Virgil.  Det  er  dobbelt 
interessant  at  dvæle  her  ved  den  franske  Konstner;  thi 
der  er  en  Mand,  som  vi  have  Lov  til  at  gjøre  et  stærkt 
Krav  paa,  en  Mand,  som  er  udgaaet  fra  Slesvig,  der 
har  behandlet  det  samme  Emne;  det  er  den  bekjendte 
Carstens,  og  Tegningen  er  i  Thorvaldsens  Samling.  Det 
er  interessant  at  se,  hvorledes  en  Mand  med  Charakter 
behandlede  en  saadan  Opgave  i  Halvfemssindstyverne  i 
Rom  selv,  midt  imellem  store  italienske  Mesterværker,  og 
at  se,  hvorledes  en  fransk  Konstner  gjør  det  næsten  40  Aar 
senere  i  Paris,  ene  og  alene  greben  af  Digteren.  Men 
maa  jeg  have  Lov  til  først  at  gjøre  en  Bemærkning.  Det 
er  angaaende  det  overordentlig  Vanskelige,  som  der  er 
for  Konstneren  i  at  tage  fat  paa  Opgaver,    som   allerede 

ere  behandlede  af  Digteren.  Jo  mere  vi  gjennemgaa 
Konsthistorien ,  jo  mere  blive  vi  overbeviste  om,  at  det 
er  meget  sjeldent  at  det  lykkes  ret,  og  at  det  egentlig 
er  en  stor  Fordom,  at  Digteren  beardejder  Emnet  for 
Konstneren.  Man  støtter  sig  i  saa  Henseende  paa  Homer, 
og  glemmer,  at  jo  mere  man  vil  sammenligne  den  græske 
Konst  med  Homer,  jo  mere  vil  man  føle,  at  denne  kun 
har  givet  Tanken,  Anledningen,  men  at  han  for  Resten 
staar  isoleret  for  sig,  og  at  de  græske  Konstnere  brugte 
ham,  som  vi  nu  bruge  Biblen  eller  Historieskriverne.  Jo 
mere  Digteren  har  udtalt  en  Stemning,  jo  mere  fuldstæn- 
dig og  flersidig  han  har  behandlet  den,  jo  sikrere  er  det 
ogsaa,  at,  hvis  det  er  en  begavet  Digter,  saa  vil  han  have 
fyldt  Enhver  især,  som  virkelig  har  Følelse  og  kan  op- 
fatte, hvad  Digteren  har  fremstillet,  med  et  Billede; 
lad  det  være  nok  saa  utydeligt,  nok  saa  ubestemt;  det  er 
der  dog,  og  det  viser  sig,  at  det  er  der,  naar  man  ser 
den  samme  Opgave  malerisk  eller  plastisk  behandlet.  Det 
er,  som  naar  man  ser  et  Portræt  af  en  god  Bekjendt  og 
hovedrystende  siger:  det  ligner  slet  ikke.  Og  hvorfor 
ligner  det  ikke?  Fordi  vi  have  set  ham  paa  en  hel  anden 
Maade.  Vi  kjende  ham  tilfulde,  og  vi  vide,  han  har  et 
ganske  andet  Fysiognomi,  en  ganske  anden  Holdning, 
Klædedragt  —  og  vi  spørge  ikke  engang,  om  man  har 
pyntet  ham  costumerigtig  —  saaledes  lyser  det  ud  af 
hans  Øjne,  saaledes  bevæger  han  Læberne  o.  s.  v. ;  vi  kunne 
ikke  gjenkjende  ham  paa  den  Maade,  som  Maleren  har  frem- 
stillet ham.  Men  her  var  det  et  stort  Held  for  Scheffer,  at 
netop  Dante  i  saa  Henseende  kunde  siges  meget  hyppig 
at  forholde  sig  til  Konstnerne  som  Homer  i  Oldtiden. 
Hvor  lidt  giver  Dante  os  i  Grunden  af  Francesca  da  Ri- 

mini!   hvor  fri  en  Plads  aabner  han  ikke  for  den  Konst- 
ner,  hvem  det  er  givet  at  behandle  et  sligt  Emne!     Det 
laa  aabenbart  ikke  for  Carstens.     Emnet  har  interesseret 
ham;    det  er  Noget,    som  til  enhver  Tid  har  fængslet  og 
grebet  Læserne  og  vistnok  fremdeles  vil  gribe  og  animere 
enhver  Konstner;  men  med  alt  det  dvælede  Carstens  mere 
ved  Dantes  almindelige  Beskrivelse.      Han   vilde   vise    de 
voldsomme  Vinde,    som    rase    i    dette  Mørke,    den    uhyre 
Vrimmel,  som  bevæger  sig  i  denne  Region,  hvor  Alle  de 
lide,    som   ere    døde  i  usalig  Elskov.      Han  vilde  give  et 
rigtig  tro  Billede  af  Situationen,  og  han  valgte  det  aller- 
uheldigste Riddercostume,  han  kunde  tinde,  som  han  kunde 
borge  af  enhver  tysk  Almanak,  og  derved  faar  denne  saa 
alvorlig  gjenneinførte  Composition  noget  saa  Svært,    Be- 
vægelserne ere  saa  tunge;  det  er  aldeles,  som  om  Konst- 
neren  havde  set  en  Ballet  opført  i  Luften  for  sig;  men  idet 
det  skal  fremstilles  i  Konsten,    faar  man  Følelsen   af  at 
Figurerne  ere  saa  svære,    at  de   synke   lige  ned  til  Jor- 
den.     Den  franske  Konstner    derimod   tog  Tingen  ganske 
anderledes  let.      Han   spurgte  ikke  om  Costumet  dernede 
imellem  Dido,  Helene  o.  s.  v. ,   han   lod  dem  bevæge  sig 
med   fuldkommen    Ugenerthed;    han    gav    sine   Figurer    et 
let  Klædebon,  ja  fremstillede  dem  tildels  halv  nøgne.    Han 
følte  anderledes  for  Digteren.     Det  Ubestemte,  hvor  Dig- 
teren siger:  de  komme  saa  lette  som  Vinden  o.  s.  v.,  det 
opfattede  han  bogstavelig  og  lod  formelig  Figurerne  sejle 
hen  over  Vindstrømmen.      Og  han  tog  ikke  mere  end  de 
samme  to  Figurer;    alt  det  Øvrige  derimod  —  hvem  kan 
se    det  nede  i  denne  taagede  Skumring?     Og   selv   disse 
to,   Digteren   og   hans  Ledsager,   ane  vi  knap  i  de  dybe, 
dæmrende   Skygger  bagved.      Hvad    Carstens  ikke   rigtig 

følte  ved  dette  Digt,  det  følte  derimod  Scheffer.     I  Car- 
stens's Hjerte  kunde  ikke  disse  finere,  mere  elegiske  Strenge 
anslaaes;  men  hos  Franskmanden  var  det  Tilfældet;    han 
udtrykker  denne  dybe  Vemod,    denne   uendelige  Smerte  i 
disse    halv    svævende    Figurer.      Endog    i   Kobberstik   er 
det  interessant  at  tage  denne  dejlige  Composition  af  Schef- 
fer og  stille  den  ved  Siden  af  Fausts  Gretchen,  hvor  hun 
gaar  ud  af  Kirken,  eller  hvor  hun  spadserer  i  Haven  med 
Faust,    eller  andre  Compositioner,  som  dreje  sig  om  lig- 
nende Fremstillinger,   for  at  se,    hvor  lidt  han,    idet  han 
behandler  saadanne  Figurer,    som  Digteren   selv   har  ud- 
malet saa  fuldstændig,  tilfredsstiller  os;  hvorledes  vi  selv 
allerede,    frivillig   eller   maaske   igjennem   andre  Illustra- 
tioner, have  dannet  os  Billeder,  der  nu  paa  ingen  Maade 
ville    lade    sig   fortrænge,    og  hvorledes  Konstneren,   idet 
han  gaar  ind   paa    at    give    et    strengt,    correct  Costume, 
støder    os   bort.      Disse    spidsnæsede    Sko    paa   Gretchen 
o;  s.  v.  ville  ikke  tiltale  os;    vi   kunne  ikke  føle  for  den 
unge  Skjønhed,  som  vi  have  set  ganske  anderledes  smag- 
fuldt klædt,   i   alt   Fald   i   vor  Fantasi.  —  Men  han  har 
ikke    alene    behandlet   saadanne    Gjenstande,    men   ogsaa 
religiøse.     Ogsaa  der  lægger  han  an  paa  det  Betydnings- 
fulde; der  skal  være  Dybde  deri.    Han  har  navnlig  leve- 
ret to  Billeder,   som  have  vundet  et  stort  Renommé,   og 
som  mine  Tilhørere   ogsaa  kjende  af  Kobberstik,    nemlig 
Christus,  som  trøster,  og  Christus,  som  gjengjælder.     Jeg 
vil  holde  mig  til  det  Første,  der  er  det  skjønneste  af  dem. 
Det  er  en  Vej,    som   er.aabnet  i  Frankrig,    og   som  Ty- 
skerne ikke  kjende  til  paa  den  Maade,  denne  allegoriske, 
mystiske  Maade  at  fremstille  saadanne  bibelske  Gjenstande 
paa.     Her  er  det  dog  heller  ikke  allegoriske  Figurer,  det 

er    lutter    bestemt   charakteriserede  Individualiteter,    som 
træde  frem.    Christus  sidder  med  aabne  Arme;  en  Moder, 
som  har  mistet  sit  Barn,  knæler  foran ;  paa  den  ene  Side 
Folket,  paa  den  anden  Side  en  ulykkelig  Vanvittig,  som 
har  faaet  sine  Lænker  løste,  o.  s.  v.;  og  i  Midten  sidder 
nu  Frelseren  og  skal  trøste.      Men,    saa  smukt  som  Ud- 
trykket  er   lykkedes  Konstneren  i   den  gamle  Enke,    saa 
smukt    man   overhoved   føler   at   Konstnerens   Tanke   har 
bevæget   sig,    idet  han   vilde    give    dette,    hvorledes  han 
virkelig  har   søgt  at  gribe   et   saadant  Moment  af  Livet, 
hvor  man  allermest  behøvede  Frelserens  Trøst,  saa  synker 
dog  alligevel  i  denne  Sammenstilling,  hvor  Hver  staar  for 
sig,   uden   at  det  har  været  muligt  for  Konstneren   rigtig 
at  bringe  Christus  i  Forbindelse   med    dem,    der    omgive 
ham,  —  saa  synker  dog  det  Hele  sammen  til  en  Allegori, 
der,    saa   sindrig    og    forstandig   den   end    er   tænkt,    saa 
smukt    og    mange  Gange    smagfuldt   den   end   er  udtrykt, 
dog  lader  mange  Tilskuere  kolde. 

I  Arv  Scheffer  se  vi  altsaa  paa  den  ene  Side  en 
Retning  efter  at  give  Maleriet  en  dybere,  en  mere  poetisk, 
en  hellig  Betydning,  mere  end  hos  nogen  af  de  andre 
Konstnere,  jeg  har  anført,  og  paa  den  anden  Side  se  vi 
igjennem  hans  maleriske  Maade  en  Lyst  til,  snart  ved 
Halvskygger,  snart  ved  tine  Nuancer  i  Tonen,  snart  ved 
en  fuldere,  men  simpel,  Farve  at  ville  give  sine  Fremstil- 
linger større  Betydning.  Imidlertid  var  der  andre  Retninger, 
der  traadte  frem  ved  Siden  af  ham,  saaledes  den  rene,  i 
strengeste  Forstand  maleriske  Retning,  hvor  det  Betydnings- 
fulde derimod  snarere  udartede  til  Bizarreri,  til  Krampe- 
trækninger eller  sligt.    Den  Mand,  der  fremtræder  som  Re- 

præsentant  i  saa  Henseende,  er  Eugene  Delacroix.  Han  er 
først  født  i  1799,  og  den  unge  Mand  kom  besynderlig  nok  i 
Skole  hos  den  strengeste  Klassiker,  Pierre  Guérin.  Der 
lærte  han  at  tegne  antike  Former  og  studere  sig  ind  i 
klassiske  Opgaver,  og  Læreren  var  ret  fornøjet  med  ham ; 
men  imidlertid  gik  Eleven  der  og  var  i  højeste  Grad  util- 
fredsstillet. Han  vilde  dog  saa  gjerne  have  et  Billede 
paa  Udstillingen,  men  han  blev  aldrig  færdig  med  noget; 
thi  han  skulde  først  vise  sin  Lærer  det,  og  saa  rettede 
Professoren  det  altid.  Dette  gjorde  han  nu  med  al  God- 
modighed og  Varme,  men  ogsaa  med  al  Myndighed,  og, 
saa  snart  det  var  sket,  var  alt  det,  som  fængslede  Konst- 
neren  til  hans  Opgave,  borte  og  udvisket;  der  stod  et 
ganske  andet  Billede  for  ham,  som  han  nu  slavisk  skulde 
udføre,  og  det  havde  han  ikke  Lyst  til.  Hvad  gjorde  han 
saa?  Han  tegnede  et  Billede  af  Dante  og  Virgil,  som 
sejle  over  Underverdeuens  Sø  (det  hænger  i  Luxembourg), 
og  fremstillede  Tegningen  for  sin  Mester,  og  denne  ret- 
tede den.  Den  unge  Mand  takkede  meget,  gik  hjem,  kom 
vel  i  Atelieret,  men  malede  Stykket  hjemme.  Og,  da 
han  var  færdig  med  sit  Billede  og  Udstillingstiden  nær- 
mede sig,  saa  laa  der  en  centnertung  Byrde  paa  ham: 
han  maatte  dog  først  vise  Læreren  det,  og  —  han  havde 
lagt  dennes  Rettelse  til  Side  og  gjennemført  sin  egen 
Composition.  Endelig  bad  han  Guérin  om  at  komme  og 
se  paa  Stykket,  og  Guérin  gjorde  det  ogsaa.  Dette  Bil- 
lede er  nu  ene  lagt  an  paa  Farvevirkning;  den  unge 
Konstner  havde  intet  Begreb  om,  hvad  Klarhed  og  Dybde 
vil  sige,  for  at  opnaa  disse  Virkninger  kj endte  han  intet 
andet  Middel  end  Hvidt  og  Sort.  Billedet  er  i  mine 
Tanker  mørkt,    tildels    skærende   i   Farven;    men   der   er 

intet  Spørgsmaal  om,  at  der  tillige  er  Alvor  og  Kraft  i 
den;  Dante  tager  sig  fortræffelig  ud  med  disse  stærke, 
energiske  Farver.  —  Nu  kommer  altsaa  Guérin  for  at  se 
Billedet.  Naa,  siger  han,  maa  jeg  saa  se  Deres  Compo- 
sition?  —  Ja,  der  er  den.  —  Men  den  er  jo  aldeles  for- 
andret! —  Ja,  jeg'  troede  ...  jeg  vilde  gjøre  det  lidt 
bedre.  Naa  ja  —  Guérin  var  indelig  god  —  saa  faar  det 
da  være.  Og  Konstneren  fik  virkelig  sit  Billede  paa  Ud- 
stillingen; men  med  Guérin  var  det  ude.  Saa  træffer  det 
sig  nogen  Tid  efter,  at  Gros  faar  at  vide,  at  Guérin  besad 
et  Billede  af  en  yngre  Konstner,  hvilket  han  gjerne  A-ilde 
se;  og  Delacroix  bringer  det  til  ham.  Og,  idet  Gros  ser 
paa  ham,  spørger  han,  hvem  han  er,  og,  da  han  har  faaet 
dette  at  vide,  siger  han:  naa,  var  det  Dem,  der  havde 
et  Billede  paa  Udstillingen?  Det  var  et  talentfuldt  Bil- 
lede, jeg  kunde  næsten  sige,  det  er  en  corrigeret  Rubens; 
der  er  megen  Alvor  deri.  Det  var  en  uhyre  Lovtale,  og 
nu  tilbød  han  den  unge  Mand  at  komme  og  arbejde  hos 
ham,  og  dette  gjorde  han  og.  Men  Gros  vilde  ogsaa,  at 
han  skulde  gaa  den  Vej,  han  anviste.  Han  vilde,  at  han 
skulde  rejse  til  Italien,  og  for  at  kunne  rejse  til  Italien, 
maatte  han  vinde  den  store  Medaille,  og  for  at  vinde  den 
store  Medaille,  maatte  han  concurrere  ved  Akademiet; 
og,  da  saa  endelig  Delacroix  skriftede  for  ham  og  sagde, 
at  han  slet  ikke  brød  sig  om  noget  af  dette,  saa  var  det 
ogsaa  forbi  med  Gros.  Men  Gros  havde  dog  Kjærlighed 
til  ham,  og,  da  kort  Tid  efter  nogle  andre  af  hans  mere 
servile  Elever  reve  ned  paa  ham,  sagde  han:  nej,  det  er 
et  vakkert  Menneske  af  god  Opdragelse  og  Dannelse.  At 
man  negtede  det,  vilde  han  dog  paa  ingen  Maade  taale; 
men  Talentet  vilde  han  ikke   indrømme.   —  Vi   hørte,   at 

allerede  Scheffer  havde  malet  de  suliotiske  Kvinder,  der 
se  Mændenes  Nederlag.  Delacroix  gik  et  Skridt  videre 
og  malede  Tyrkerne,  hvorledes  de  husere  paa  Chios,  binde 
Kvinderne  til  Heste  o.  s.  v.  Det  røber  den  unge  Konst- 
ners  Talent  i  høj  Grad  usvækket  og  friskt ,  og  tiltaler, 
skjøndt  Gjenstanden  unegtelig  i  mange  Henseender  er 
modbydelig  og  vækker  en  Smerte,  som  ikke  formildes  ved 
Noget.  Og  faa  Aar  efter,  i  1834,  malede  Konstneren  et 
Billede,  som  er  det  mest  Modsatte  deraf;  det  er  ikke 
længere  Krigens  Rædseler,  Mord  og  Død  og  Bortslæben, 
men  det  fredeligste,  stilleste  Liv,  man  kan  tænke  sig,  i 
en  Stue  i  Algier,  hvor  et  Par  algierske  Kvinder,  hvide 
og  sorte,  ere  samlede;  legemsstore  Figurer.  De  sidde 
paa  Hug,  ryge  af  deres  Piber  o.  s.  v. ;  det  er  et  aldeles 
dagligdags  Billede,  som  fængslede  mig  den  første  Gang, 
jeg  saa'  det,  og  som  unegtelig  er  et  af  de  smukkeste 
Malerier,  den  nyere  franske  Skole  har  frembragt,  naar 
Talen  er  om  virkelig  sand  Farve;  der  er  en  Klarhed  og 
Dybde  i  dette  Billede,  som  er  fortræffelig,  og,  om  ogsaa 
Konstneren  ikke  véd  at  haandtere  sine  Farver  og  faa  den 
Lethed  frem,  som  betegner  Paul  Yeronese  og  andre  Me- 
stre, saa  er  det  alligevel  et  fortræffeligt  Billede  fra  Far- 
vens Side;  men  det  er  ogsaa  blot  Coloriten,  det  smukke, 
rolige,  vel  fordelte,  harmoniske  Lys,  den  smukke  Farve 
i  Kvindernes  brogede,  eventyrlige  Paaklædning,  som  fæng- 
sler; nogen  Sjæl  er  der  ikke  i  det.  Og  hvem  véd,  om 
det  ikke  netop  var  ved  at  vælge  Emner  som  dette,  at 
Delacroix  vilde  sikrest  baade  have  erhvervet  sig  en  Be- 
rømmelse, som  havde  varet,  og  virket  for  sin  Konst?  Thi 
paa  denne  Maade  at  se  Naturen,  at  vide  saaledes  at  fast- 
holde det  smukke,   farverige  Billede,    det  er  Noget,  som 

alene  kan  tage  et  Menneskes  hele  Tid  og  Kraft;  det  har 
ogsaa  sin  Betydning.  Herre  Gud!  er  det  ikke  givet  Enhver 
at  have  Dybde  eller  Alvor,  nu  vel,  det  er  allerede  meget 
at  have  Sans  for  dette  skjønne  Billede  med  sit  mangfoldige 
Farvespil,  der  saa  ofte  rykkes  frem  for  vort  Øje,  og  som 
vi  saa  ofte  ligegyldigen  lade  forsvinde,  indtil  vi  opdage  det 
og  studse  derved,  naar  Maleren  har  fremstillet  det.  Men 
det  er  ikke  nok  at  have  dette  dejlige  Talent  og  denne 
Farvesans  og  aldeles  selvstændig  og  ejendommelig  at 
have  udviklet  det  og  saa  at  sige  kæmpet  som  en  Martyr 
derfor;  nej,  der  skal  betydeligt  Mere  til.  —  Delacroix 
har  nu  siden  den  Tid  malet  store  allegoriske  Figurer  i 
Deputeretkammerets  Palæ  —  Thiers  gjorde  meget  af  ham  — , 
historiske  Billeder,  mange  Gange  fulde  af  Rædsel:  hvor 
Biskoppen  af  Liittich  bliver  dræbt  eller  Constantinopels 
Indtagelse  1204  (det  findes  i  Versailles).  Det  er  ganske 
aabenbart  lagt  an  paa  at  give  noget  helt  Andet,  end  hvad 
Historien  fortæller.  Det  har  ordentlig  noget  Besynderligt 
ved  sig  at  se  denne  Ridder  holde  Fanen,  at  se  Hesten, 
der  snuser  til  Oldingen  o.  s.  v. ;  man  kommer  til  at  tænke 
paa  hint  Billede  i  Pisa,  hvor  ogsaa  Hesten  snøfter  imod 
Ligene.  Vist'  er  det,  der  er  i  dette  Billede  intet  Spor  af 
den  Storm  og  Plyndring  og  Brand,  som  der  overgik  Con- 
stantinopel,  hvor  Kvinder,  Børn  og  Oldinge  kæmpede  med 
Hændervriden  og  Taarer;  men  det  er  i  andre  Retninger 
en  smukt  malet  Scene. 

Som  bekjendt  har  Delacroix  senere  hen  paa  mange 
Maader  svækket  sit  Renommé.  Stedse  friere,  skjødesløs 
i  Tegningen,  læggende  an  paa  blot  at  give  den  største 
Knaldvirkning,  opgivende  al  Harmoni,  er  han  bleven  et 
Tvistens  Æble  mellem  de  forskjellige  Partier,  og  De  ville, 

ligesom  De  læse  de  forskjellige  Beretninger,  eller  ogsaa  i 
dé  samme  Beretninger,  paa  samme  Blad,  finde  ham  over- 
øst med  Lovtaler  og  med  Skjænd  eller  i  alt  Fald  med 
mange  faderlige  Formaninger  om  ikke  at  opgive  sit  smukke 
Talent,  men  vende  tilbage  dertil.  Men  det  skulde  ikke 
blive  staaende  derved.  Han  blev  overbudt  af  en  yngre 
Konstner,  som  hed  Diaz,  og  som  har  malet  en  Mængde  Træk 
af  Livet,  Scener  baade  af  Kvindelivet  og  det  mandlige 
Liv,  mange  Gange  erotiske  Allegorier,  unge  Kvinder  i 
dejlige  Løvskove  eller  ved  Vandspring  og  deslige.  Denne 
Mand  har  overbudt  Delacroix  endogsaa,  og  man  har,  ikke 
urigtig,  sammenlignet  mange  af  hans  Billeder  med  disse 
smaa  Tavler  eller  —  hvad  skal  jeg  kalde  det  —  Plader, 
som  man  arbejder  paa  i  Nonneklostrene,  hvor  man  sam- 
ler talrige  smukke  lyse,  hvide,  gule,  grønne  Lapper  sam- 
men for  at  danne  et  Farvespil:  en  uskyldig  Morskab  for 
de  unge  Nonner. 

Betydeligere  er  Decamps,  som  véd  at  behandle  hi- 
storiske Gjenstande  og  de  simpleste  Gjenstande  af  Livet. 
Der  er  f.  Eks.  denne  bepakkede  Hest,  som  holder  foran 
Bondedøren;  det  er  ligesom  hos  os  Halvdøre,  den  øverste 
er  lukket  op,  den  nederste  Del  er  tillukket;  den  gamle 
Moder  staar  i  Døren  og  betragter  den;  Ejeren  er  inde  i 
Huset,  men  en  lille  Dreng  paa  en  fem,  seks  Aar  i  Træ- 
sko er  kommen  ud  og  staar  og  ser  meget  venlig  op  paa 
Hesten.  Der  er  saa  Lidet,  skulde  man  synes,  af  Stof  i 
Billedet,  og  dog  er  der  noget  Fængslende  i  Maaden,  hvor- 
paa  det  er  givet;  der  gaar  noget  saa  Fuldt,  navnlig  igjen- 
nem  den  lille  Dreng,  at  man  ikke  bliver  kjed  af  at  se 
paa  det.  Dog  han  véd  ikke  alene  at  male  det  friske  Liv, 
ikke  alene  at  give  os  idylliske  Scener;  men  han  kan  ogsaa 

fremstille  denne  Flok  af  tyrkiske  Bødler  foran  et  Fængsel 
i  Ægypten  —  hvor  de  staa  mørke  og  alvorlige  og  dog 
ligegyldige!  —  eller  de  smaa  javanske  Drenge,  der  lege 
med  en  Landskildpadde,  som  de  have  faaet  fat  paa; 
trods  det  asiatiske  Præg  kan  man  ikke  slippe  dette  Bil- 
lede. Denne  Konstner  véd  at  fastholde  sit  Talent,  véd 
gjennem  den  dygtige  Maade,  han  skildrer  paa,  at  udsone 
med  alle  de  eventyrlige  Forsøg,  han  gjør  paa  at  give  sit 
Billede  et  saa  konstigt  Udseende  som  muligt.  Det  er 
bekjendt,  at  han  lægger  Farven  meget  tykt  paa;  saa  bli- 
ver den  sleben  af  med  Pimpsten,  der  bliver  kradset,  la- 
seret o.  s.  v.  Og  dette  har  fremkaldt  en  hel  Skare  af 
Efterlignere,  som  man  kalder  Maler-Murmestere,  fordi  de 
saa  at  sige  mure  deres  Billeder  op  med  Farver  i  Stedet 
for  at  male  dem;  men  disse  Malermurmestere  ere  ikke  i 
Stand  til  at  frembringe  saadanne  Billeder,  som  Decamps. 
Han  er  en  Særling,  men  en  aandfuld  Særling.  Han  véd 
at  tiltrække  ved  en  smuk  Afveksling  og  ved  at  give  et 
sjælfuldt  Udtryk. 

Jeg  tror  allerede  at  have  paapeget  saa  Meget  af  disse 
forskjellige  Retninger,  at  jeg  næste  Gang  tør  gaa  over  til 
Salene  i  Bryssel  igjen,  hvor  vi  ogsaa  ville  træffe  Fransk- 
mænd. Men  mine  Tilhørere  ville  vist  have  lagt  Mærke 
til,  at,  saa  højt  maa  man  agte  en  Konstner  som  Scheffer, 
saa  betydeligt  et  Talent  som  Delacroix  og  maaske  endnu 
mere  Decamps  kan  være,  saa  ville  disse  Retninger  dog 
neppe  kunne  holde  sig  ved  Siden  af  hvad  der  er  præste- 
ret af  Mænd  som  Vernet,  Delaroche  o.  A.  Scheffer  bar 
for  Øjeblikket  et  stort  Navn.  Englænderne  anse  ham 
næsten  for  den  interessanteste  franske  Konstner.  Det,  at 
han   vælger    af  Digtere    som    Goethe,    at    hans    Stræben 

aabenbart  gaar  i  en  dyb  melancholsk,  sentimental  Retning, 
gjør,  at  Tyskerne  ogsaa  føle  sig  meget  mere  tiltalte  af 
ham.  Men  det  er  et  Spørgsmaal,  om  Scheffer  med  alt 
sit  Talent  vil  være  i  Stand  til  at  bevare  den  Interesse  i 
Fremtiden,  som  jeg  ikke  tvivler  paa,  at  Delaroche  og 
Vernet  ville  vedligeholde. 

Jeg  har  gjort  et  lille  Spring  i  denne  Time.  Jeg 
nævnte  før  Steuben;  men,  idet  jeg  holdt  fast  ved  Schef- 
fers  Retning  som  Colorist,  sprang  jeg  ham  over.  Steuben 
er  født  i  Mannheim,  kom  som  lille  Dreng  til  Paris  og 
blev  der  opdragen.  Han  har  malet  store  historiske  Bil- 
leder, og  ogsaa  mindre  i  samme  Retning  som  Scheffer, 
f.  Eks.  hans  Esmeralda,  der  kjæler  for  sin  lille  Ged; 
det  er  poetisk  opfattet.  Men  han  har  ogsaa  villet  over- 
føre denne  Retning  paa  historiske  Scener.  Navnlig  har 
han  udført  en  Composition  af  Slaget  ved  Waterloo,  der 
er  bekjendt  gjennem  Kobberstik  og  Lithografier.  Det  er 
det  Moment,  hvor  Napoleon  holder  i  Bataillonens  Quarré 
og  Soult  sprænger  frem  og  siger:  »Deres  Majestæt,  Fjen- 
den har  allerede  haft  Triumf  nok«,  trækker  Hesten  ud  og 
forlader  Quarréen.  Napoleon  sidder  mørk  og  alvorlig  paa 
Hesten,  der  krummer  sin  Hals,  spiler  Næseborene  op  og 
skyder  Forbenene  stærkt  frem  foran  sig.  Det  er  aabenbart,  at 
Konstneren  har  lagt  an  paa  Betydningsfuldhed;  men  jeg  tror 
dog  ikke,  at  det  er  det  Betydningsfulde,  som  giver  Bille- 
det Interesse.  Heldigere  er  det  Træk,  hvor  han  lader  de 
to  skotske  Officerer  forundrede  se  om  til  den  Mand,  der 
saa  haardnakket  bliver  tilbage  og  synes  ikke  endnu  at 
ville  forlade  sine  Soldater,  da  Alt  er  tabt.  Men,  foruden 
at  Steuben  paa  denne  Maade  giver  os  et  godt  Bidrag  til 
at  forstaa  denne  Retning,    saa    er   der   en   anden  Urund, 

hvorfor  jeg  gjerne  vil  omtale  ham.  Han  har  udført  store 
historiske  Malerier,  og  jeg  vil  blot  anføre  Henrik  den 
Fjerde  efter  Slaget  ved  Ivry,  som  Sejrherre  paa  Val- 
pladsen, skaanende  Fangerne,  ikke  alene  dem,  der  falde 
paa  Knæ,  men  ogsaa  dem,  der  med  Armene  forbundne 
staa  trodsige  og  mørke  og  kun  tvungne  af  Magten  bøje 
sig  for  den  Sejrende.  Dette  Maleri  har  en  høj  Grad  af 
Interesse.  Det  maa  være  malet  før  1830,  oprindelig  som 
Platfond  i  Louvres  Galleri;  nu  er  det  i  Versailles.  Men 
det  er  aabenbart,  at  dette  Arbejde  tilligemed  Billeder  af 
Schnetz  o.  s.  v.  har  haft  betydelig  Indflydelse  paa  nogle 
af  de  belgiske  Konstnere,  vi  have  omtalt,  og  navnlig  i 
høj  Grad  paa  de  Keijser,  da  han  undfangede  sit  smukke 
Billede  af  den  flanderske  Greve,  der  holder  sejrende  paa 
Valpladsen.  Det  er  godt,  at  vi,  idet  vi  gaa  over  til 
Franskmændene  i  Belgien,  mindes  om,  at  et  af  disse  store 
betydelige  Billeder  har  gjort  sig  synlig  gjældende  i  det, 
vi  kalde  den  nyere  belgiske  Skole,  ligesom  ogsaa,  at  vi 
mindes,  at  der  er  en  saadan  Samklang  mellem  de  bel- 
giske og  franske  Konstnere,  at  vi  finde  de  samme  Konst- 
nere som  repræsenterende  den  franske  Konst  i  Paris  og 
i  Belgien.  Saaledes  Gallaits  Billede  af  Hiob.  De  Keij- 
ser betragtes  af  Belgierne  snart  som  Franskmand  snart 
som  Brysseler.  Alt  dette  vil  være  i  Stand  til  at  under- 
støtte os  for  at  sætte  den  belgiske  Skole  i  det  rigtige 
Lys.  Men  først  skulle  vi  betragte  Franskmændene  i  Brys- 
sel  og  undre  os  over  deres  Skyggesider,  som  kun  klares 
af  enkelte  Lysglimt,  og  som  vi  neppe  skulde  vente  i  den 
Grad  kunde  have  udbredt  sig  og  fordunklet  meget  af  det 
Skjønne,    især    efter   at    vi    have    set,    hvor   dygtige    og 

forholdsvis  talrige  Kræfter,    der   allerede   havde    vist   sig 
rede  til  at  kæmpe  herfor. 


Trettende  Forelæsning. 

Den  nyere  franske  Malerskoles  Charakteristik.     Udstillingen  i  Bryssel. 
Figurmaleriet.    Franskmænd:  Laemlein,  Hamon,  Leo  Cogniet,  Robert- 
Fleury,  Breton,  Couturier,  Toni  Johannot,  Meissonnier  og  hans  Efter- 
lignere.    Belgiere:  Mathysen,  Schendel,  Leys. 


Vi  vende  igjen  tilbage,  m.  T.,  til  Bryssels  Udstillingssale, 
og,  idet  vi  her  kaste  Øjet  omkring,  træffe  vi  Arbejder  af 
ikke  mindre  end  nogle  og  halvfjerdsindstyve  franske  Ma- 
lere; men  Øjet  søger  forgjæves  et  Konstværk  af  nogen 
af  de  Mestre,  vi  allerede  have  omtalt.  Imidlertid  findes 
her  Konstnere,  som  indtage  en  højst  hæderlig  Rang  imel- 
lem Frankrigs  Malere,  der  have  sendt  Bidrag  til  denne 
Udstilling.  Men  det  turde  hænde  sig,  at  det  ikke  altid 
er  disse  Konstneres  fortrinligste  Arbejder,  vi  her  møde, 
men  at  vi  for  at  faa  et  Begreb  om,  hvad  de  have  præ- 
steret, maa  ty  hen  til  andre  Steder  og  til,  hvad  de  tid- 
ligere have  leveret.  Dog  den  langt  større  Masse  af  de 
Konstnere,  vi  her  møde,  ere,  som  sagt,  for  os  ubekj endte 
Navne,  ligesom  de  sikkert  ogsaa,  hvad  Malerierne  des- 
uden synes  at  tyde  hen  paa,  ere  unge  Konstnere.  Vi 
befinde  os  i  en  højst  besynderlig  Forvirring.  Naar  vi  se 
i  Katalogen ,  finde  vi  dér  mange  Numere ,  som  synes  at 
love  en  Fremstilling  af  det  mest  Betydningsfulde,  af  det 
Højeste  eller  Dybeste,  en  Maler  nogensinde  kunde  be- 
skjæftige  sig  med.    Der  er  »de  faldne  Engle«;  der  er  saa 

alvorlige  Ord,  som  Prædikerens  »naar  Støvet  vender  til- 
bage til  Jorden,  hvoraf  det  er  taget,  og  Livsaanden  gaar 
op  til  Gud,  som  har  skabt  den,«  og  andre  saadanne  Tit- 
ler, som  ikke  kunne  Andet  end  spænde  os  i  den  højeste 
Grad.  Der  er  næsten  intet  Stof  uforsøgt.  Enten  vi  ville 
tage  Bibelen  eller  Legender  om  Helgene  eller  den  profane 
Historie  eller  Middelalderens  Digtere  eller  Bardernes  Døds- 
sange, eller  vi  ville  gaa  ned  til  Shakespeare  og  Byron,  saa 
tinde  vi  Stof,  valgt  alle  disse  Steder  fra.  Ja,  vi  behøve 
blot  at  se  os  om  efter  Fremstillinger  af  Livet,  og  vi  ville 
tinde  meget  alvorlige ,  som  ogsaa  meget  muntre  og  over- 
givne Scener  fremstillede.  Men  for  største  Delen  er  Tit- 
len virkelig  ogsaa  det  Interessanteste,  og  det  vilde,  naar 
vi  for  vor  Fantasi  fremdrage  det  Sujet,  der  betegnes  ved 
samme,  være  let  for  Enhver  af  os  saa  at  sige  at  digte 
et  Maleri  —  om  vi  end  ikke  kunne  tegne  eller  male  det, 
—  som  vilde  tilfredsstille  os  langt  mere  end  disse  Billeder. 
Og  dertil  kommer,  at  der  her,  hvad  Malemaaden  angaar, 
er  en  Smuds,  en  Sorthed,  og  paa  den  anden  Side  en 
Legen  med  Penselen,  man  kunde  sige  en  Frækhed,  som 
danner  en  besynderlig  Modsætning  til  de  Forestillinger, 
vi  maatte  gjøre  os,  efter  hvad  vi  have  hørt  om  de  mest 
fremtrædende  franske  Mesteres  Methode.  —  Ja,  siger  man 
nu,  baade  paa  Skrift  og  mundtlig,  det  er  en  Følge  af 
det '  ulykkelige  Anarchi,  det  vil  sige  Konstanarchiet,  i 
Frankrig;  det  er  en  Følge  af,  at  der  ingen  Skole  er.  Jeg 
gad  vidst,  om  Grunden  virkelig  er  angiven  i  disse  Ytrin- 
ger, i  dette  mange  Gange  dybt  hentede  Hjertesuk  over 
at  der  ingen  Skole  er  i  Frankrig.  Det  kan  gjerne  være, 
at  for  fyrretyve  Aar  tilbage  vilde  vi  ved  at  træde  ind 
paa  en  Udstilling  —  endogsaa  blot  af  unge  franske  Konst- 


520 

nere  —  neppe  træffe  paa  en  saadan  besynderlig  Sammen- 
blanden  af  Alt  saavel  i  Retning  som  i  Udførelse,  at  vi 
da  vilde  møde  en  ulige  tammere  Fremstillingsmaade  med 
Hensyn  til  Penselens  Brug,  og  at  vi  vilde  finde  Gjenstan- 
dene  at  være  valgte  i  en  meget  snevrere  Kreds,  og 
dog  tvivler  jeg  om,  at  Nogen,  selv  af  dem,  der  klage 
stærkest  over  Anarchiet  i  den  franske  Skole,  vilde  være 
tilfreds  ved  paa  én  Gang  nu  at  skifte  om,  eller  vilde,  ved 
at  sammenligne  Konstnerne  fra  Begyndelsen  af  Aarhun- 
dredet  med  Nutidens,  foretrække  hine.  Jeg  tror,  at  de 
vilde  indrømme,  at  der  baade  nu  findes  et  større  Antal 
af  betydelige  Talenter,  og  at  disse  efter  al  Rimelighed  — 
thi  Nutiden  dømmer  sjelden  saa  upartisk  og  sikkert,  at 
den  ikke  skulde  kunne  fejle,  selv  hvor  den  nødigst  vil  — 
at  de  ville  leve  længere  og  have  et  frodigere  Eftermæle 
end  de  matte  og  henblegnede  Celebriteter  fra  Davids  Tid. 
Netop  det,  at  nu  ikke  denne  Myndighedens  Tvang  i  for- 
skjellige  Retninger,  baade  med  Hensyn  til  Valg  og  Ud- 
førelse, tynger  paa  Konstnerne,  saa  vel  de  ældre  som  de 
yngre,  har  vist  sine  velgjørende  Virkninger.  Det  har  haft 
til  Følge,  at  —  saaledes  som  vi  saa'  ved  at  omtale  »Me- 
dusas Skibbrud«  paa  den  franske  Udstilling  i  1819  — 
hvert  Aarti  har  leveret  nye  og  højst  interessante  Indivi- 
dualiteter, der  maaske  paa  samme  Tid  ogsaa  have  vundet 
et  nyt  Terræn  for  Konsten  i  en  eller  anden  Retning.  Vi 
maa  ikke  glemme,  at  der  er  visse  Virkninger,  som  paa 
det  Nøjeste  hænge  samme  med  Tidens  Retning,  og  som 
ikke  saa  meget  falde  Mangelen  af  en  Konstskole  eller, 
hvis  der  var  en  saadan,  da  denne  til  Last.  Saaledes  er 
der  vel  nu,  efter  Brysseler  Udstillingen  at  dømme,  et 
ulige  større  Antal  middelmaadige  franske  Konstnere,  end 

der  var  for  fyrretyve  Aar  siden;  men  det  er  en  simpel 
Virkning  af,  at  i  Følge  Tidsomstændighederne,  i  Følge  den 
tiltagende  Interesse  for  Konsten  og  i  Følge  mangfoldige 
ydre  Anledninger  er  der  opvokset  et  forholdsvis  ikke  ringe 
Antal  Konstnere,  som  alle  tro  sig  kaldede,  skjøndt  kun 
faa  virkelig  ere  det.  Netop  hos  denne  store  Masse,  af 
hvilke  der  er  en  Del,  som  vel  kunde  være  blevne  tammere 
og  mere  ensformige  under  Skolens  Myndighed,  men  som 
dog  ere  blevne  virkelige  Konstnere,  netop  hos  disse 
maa  den  betydningsfulde  Opgave,  det  dybe  Indhold,  det 
højere  Sving  i  Indholdet,  i  Forbindelse  med  Ønsket  om 
især  at  udføre  dette,  være  det  Fremtrædende.  De  forsøge 
at  male  et  Billede;  men  det  er  Gjenstanden,  som  er  det 
Interessante,  og  ikke  deres  Fremstilling  af  samme.  Og 
paa  en  Tid,  der  udmærker  sig  ved  en  flersidig  Udvikling 
af  Penselen  og  Farven,  vil  snart  —  det  ser  man  i  Paris, 
og  det  ser  man  ogsaa  blandt  vore  Landsmænd  —  et  mid- 
delmaadigt  Talent  opnaa  Færdighed  i  at  bruge  Pensel  og 
Palet  i  en  vis  Retning.  Den  større  Færdighed  maa  og- 
saa hurtigere  fremkalde  Lyst  til  at  brillere  i  hin  bestemte 
Retning,  og  denne  Lyst  vil  da  gjøre  sig  gjældende  i 
Skjødesløshed,  i  Vilkaarlighed,  i  Bizarrerier  af  allehaande 
Arter;  thi  selv  det  underordnede  Talent  kan  mærke,  at 
dér  har  han  faaet  Noget,  som  hans  Kammerat  ikke  kan 
gjore,  og  saa  fatter  den  unge  Konstner  jo  let  den  Tro, 
at  han  kan  udmærke  sig  derved.  —  Jeg  mener  derfor,  at 
de  Klager,  som  der  kan  være  grundet  Anledning  til  at 
føre  over  en  stor  Del  af  de  nuværende  franske  Konstnere 
og  overhovedet  over  Konstnere  i  alle  Lande,  hidrøre  meget 
mere  fra  ganske  almindelige  Tidsomstændigheder  og  For- 
hold,   end   at    de    paa   nogen  Maade    hænge  sammen  med 

Mangelen  paa  Skole  eller  dermed,  at  der  er  en  Skole  hist 
og  her,  som  ensidig  gjør  sig  gjældende  i  denne  eller  hin 
Retning. 

Dog  midt  i  denne  brogede  Forvirring  findes  der  og- 
saa  Malerier  her,  som  maa  fængsle  os.  Men  det  er  just 
ikke  altid  de  Malerier,  som  have  de  allerfornemste  Titler; 
thi,  hvis  vi  ville  kaste  et  Blik  paa  dette  Billede  af  Laem- 
lein  (det  har  været  paa  Pariserudstillingen  lige  umiddel- 
bart i  Forvejen  og  er  dér  blevet  rost) ,  som  fremstiller 
Zachariæ  Vision,  saa  ville  vi  just  ikke  føle  os  tiltrukne. 
Zacharias  sees  imellem  de  to  store  Kobberfjelde  og  de  fire 
Vogne  med  de  røde,  de  sorte,  de  hvide  og  de  rødskim- 
lede  Heste;  Engelen  staar  foran  og  siger,  at  det  er  de 
fire  Vinde,  som  have  staaet  og  ventet  paa  Jordens  Herre, 
men  som  nu  —  og  nu  giver  Engelen  Ordren  —  skulle 
fare  over  Jorden,  og  se,  saa  fare  de  hvide,  de  sorte,  de 
røde  og  de  rødskimlede  Heste  af  Sted.  Konstneren  har 
selv  lagt  sin  egen  Fortolkning  deri  og  mener,  at  disse 
fire  Vogne  med  de  forskjellig  farvede  Heste  ere  fire 
Hovedstammer  i  Historien.  Men  dette  Billede  fremstiller 
hverken  mere  eller  mindre  end  fire  Vogne  med  Heste  for, 
sum  fare  afsted  i  Luften,  og  som  lige  saa  lidt  ere  udmærket 
tegnede  som  udmærket  malede;  men  der  er  en  vis  Kjæk- 
hed  deri,  og  Valget  er  godt,  og  altsaa  gjælder  det  for  et 
Slags  poetisk  Maleri.  —  Jeg  tror,  at  vi  egentlig  gjerne 
kunde  springe  Fremstillingerne  efter  Shakespeare  over; 
men,  da  Hamon  har  vundet  et  Navn  i  Paris,  maa  vi  dog 
dvæle  noget  ved  denne  Konstners  Fremstillinger.  Han 
har  valgt  to  meget  pikante  Situationer,  nemlig  en  Scene 
af  »Romeo  og  Julie«  og  en  af  »Hamlet«.  Den  sidstnævnte 
er  netop  der,  hvor  Hamlet  staar  med  Horatio  paa  Kirke- 

gaarden  og  holder  Yoriks  Hoved  i  Haanden  og  siger: 
■  Stakkels  Yorik!«  men  det  er  et  rent  Vrængebillede  af 
hele  Situationen,  der  her  gives  os.  Maaske  det  andet 
Billede  vil  være  bedre.  Det  er  den  dejlige  Scene,  hvor 
Ammen  har  meldt  Julie,  at  Moderen  har  spurgt  efter 
hende;  Julie  har  aabnet  Balkondøren,  for  at  Romeo  kan 
stige  ned.  Det  er  Morgen;  men  Julie  mener,  at  nu  vil 
Dagen  svinde  og  Natten  oprinde  for  hende.  Romeo  for- 
langer Afskedskysset.  Det  er  disse  to  Figurer,  vi  se  i 
den  klare,  rolige  Morgenluft;  Julie  græder,  og  Romeo 
rider  over  Rækværket.  Det  er  rige  Costumer,  der  ere 
anvendte;  men  der  er  i  hele  Stykkets  Behandling  en,  jeg 
kunde  sige,  forsviret  Maade  at  tage  det  paa,  som  gjør  et 
højst  ubehageligt  Indtryk.  Det  er,  som  om  det  begej- 
strende Digt,  denne  i  dramatisk  Henseende  maaske  mest 
gribende  af  alle  erotiske  Fremstillinger,  her  er  bleven  be- 
sudlet. Det  smerter  En,  at  en  saa  fræk  Hensætten  af 
brogede  Figurer,  en  saa  slet  Tegning,  en  saa  triviel  Ge- 
bærden virkelig  skulde  kunne  gjælde  for  at  være  et  Ud- 
tryk af  en  mægtig  Elskov.  —  Ville  vi  kaste  et  Blik  paa 
de  historiske  Fremstillinger,  føle  vi  os  ikke  synderlig 
mere  tilfredsstillede.  Det  er  ganske  sikkert,  at  denne 
Raadslagning  om  Bartholomæusnatten  er  et  interessant 
Billede.  Det  fængsler  Øjet;  det  er  rene,  klare  Farver  og 
en  smuk,  zirlig  Behandling.  Men,  naar  det  ikke  stod  i 
Katalogen,  at  disse  Folk  i  franske  Hofcostumer  debatte- 
rede om  Bartholomæusnatten,  vilde  man  blot  sige,  at  det 
var  en  Samling  af  Herrer  i  pyntelige  Hofdragter,  som  dér 
sad  om  Bordet.  Der  er  Intet,  som  tyder  hen  paa,  at 
en  saa  alvorlig  og  forfærdelig  Sag  dér  er  underkastet 
Discussion.  —  Der  er   imidlertid   et  Par  Konstnere,    som 

34* 


524 

vi  have  hørt  nævne  før,  og  hvis  Navne  have  en  god  Klang 
for  os,  der  ogsaa  repræsenteres  her.    Der  er  saaledes  Leo 
Cogniet,    født    i    Halvfemserne,  Elev  af  Guérin ;    han  har 
navnlig    megen  Sans   for  Farverne.      Ha«  har   malet    det 
store  Billede  i  Versailles,  hvor  Nationalgarden  rykker  ud 
fra  Paris,    hvor   Tilskuerne  juble  fra  Balkonerne  og  Ga- 
derne, Mødre  sige  Farvel  til  deres  Børn,  Koner  til  deres 
Mænd,    unge  Piger   kaste  Kranse  til  Soldaterne;    og   den 
unge  Mand    dér   foran   Troppen    ser   man    tydelig   venter, 
ligesom  mange  af  de  Andre,  at  komme  tilbage  som  Sejr- 
herre.     Dér  bliver  man  greben,    der  er  Liv  og  Lethed  i 
Billedet;    selv   de   store   Slagskygger  paa   Husene   tiltale. 
Det  har  ogsaa   vundet   fortjent   Anerkjendelse.     Men    det 
er  ikke  et  Billede  af  den  Art,   vi   her  skulle  se  af  ham; 
her  skulle  vi  lære  denne  Konstner  at  kjende  i  en  ganske 
ny  Skikkelse.     Det   er   et  alvorligt  Billede.      Det    er    en 
sildig  Aften;  Værelset  har  kun  en  dæmpet  Belysning,  hvis 
Kilde   man   næppe  aner  gjennem  det  mørke  Gardin,    som 
bidrager  Sit   til  at  give  hele  Billedet  en  rødlig  Tone,   og 
her  foran  i  Skyggen  ligger   en   ung,    dejlig  Kvinde  og  — 
slumrer  maaske?  nej,  hun  er  død.     Det  siger  os  just  ikke 
saa  meget  dette  rolige  Ansigt,  denne  rolige,  hvilende  Stil- 
ling,   som  det  Udtryk  af  Sorg,    der   gaar   over  Faderens 
Ansigt.      Faderen   staar  bagved  hende  og  er  beskjæftiget 
med   at   fængsle    Datterens  Træk   til   Lærredet.      Det    er 
Tintoretto,  som  har  Kraft  nok  til  at  male  sin  kjære  Datter 
paa  Dødslejet   for   desto   sikrere    at  bevare  hendes  Træk. 
Ja,  det  er  smukt  gjort;  men  med  alt  det,  at  det  er  lyk- 
kedes Konstneren  at  besjæle  dette  Portræt  og  give  det  Liv 
og  Udtryk  af  Sorg  —  og  det  ligner  slaaende  Tintoretto.  vi 
kjende    paa    Øjeblikket   Billedet   fra  Louvre,    den    gamle 

Mand  med  det  graa  Skjæg,  men  hvis  Ansigt  bærer  Præ- 
get af  den  Kraft,  han  saa  ofte  lagde  for  Dagen  i  sine 
bedste  Produktioner  —  med  alt  det,  at  Tonen  er  har- 
monisk gjennemført  o.  s.  v.,  saa  føle  vi  dog,  at  dette  Bil- 
lede er  lidt  for  krydret.  Konstneren  har  lagt  for  meget 
an  paa  at  frembringe  en  Virkning  igjennem  sin  Farvetone; 
det  er,  som  han  havde  tvivlet  om,  at  han  i  Behandlingen 
af  sit  smukke  Emne  skulde  have  Nok  til  at  fængsle  Til- 
skuerne, som  om  han  havde  troet,  at  han  maatte  have 
denne  egne,  magiske,  vilkaarlig  antagne  Farvetone  til. 

Lige  over  for  dette  Billede,  hvis  Figurer  ere  legemsstore, 
hænger  der  et  ganske  lille;  og  dette  lille  Billede  er  en 
overordentlig  simpel  Fremstilling.  Det  er  ogsaa  i  en  dyb, 
rødlig  Tone,  og  det  har  ganske  smaa  Figurer.  Der  sid- 
der en  Række  Mænd  ved  Siden  af  hinanden  i  lange  Klæ- 
der; det  er  den  høje  venetianske  Adel,  og  midt  imellem 
dem  Dogen.  Foran  disse  alvorlige  Patriciere  staar  som  en 
lille  bred  Knippel  den  tirskaarne  franske  Ridder  de  Massy, 
sendt  af  Henrik  den  Fjerde  for  at  overlevere  den  Kaarde, 
han  hk  i  Slaget  ved  Ivry,  til  Dogen,  der  var  en  af  de 
Første,  som  havde  anerkjendt  ham  som  Konge.  Den 
franske  Gesandt,  en  kort  Figur,  som  bliver  endnu  bredere 
ved  sin  stumpede  Kappe,  som  m.  T.  kjende  fra  Kobber- 
stik fra  Henrik  den  Tredies  Periode  og  Henrik  den  Fjer- 
des første  Tid,  staar  der  meget  trodsig  og  kjækt.  Dette 
Billede  er  med  Undtagelse  af  den  valgte  røde  Tone 
ganske  allerkjæreste  gjennemført.  Det  er  en  saa  nydelig, 
delicat  Pensel,  der  er  en  saadan  Smeltning  over  det 
Hele,  at  det  danner  den  yndigste  Modsætning  til  de 
øvrige    disharmoniske    Farvevirkninger   rundt    omkring.  — 


526 

Men  dette  Billede  er  ikke  tilfredsstillende ;  det  giver 
ikke  tilfulde  en  Forestilling  om  den  Mand,  vi  havde  ven- 
tet at  se.  Hvo  af  os  har  ikke  set  større  eller  mindre 
Billeder,  i  alt  Fald  i  Lithografier  eller  Kobberstik,  af 
Robert-Fleury,  denne  talentfulde  Konstner,  der  netop  er 
samtidig  med  Delaroche,  der  begyndte  som  fattig  lille 
Dreng  i  Paris  med  at  male  Vaaben  og  vakte  Museums- 
direktørens Opmærksomhed  for  sig  i  den  Grad,  at  han 
allerede  skulde  ansættes  som  Yaabenmaler,  da  man  op- 
dagede, at  der  var  et  større  Talent  hos  ham ;  som  nu  blev 
sat  hen  hos  Horace  Vernet,  derpaa  kom  til  Girardet  og 
Gros  og  derefter  fuldendte  sin  Bane  hos  Gericault,  hvor- 
paa  han  malede  Røverscener  i  Italien,  kom  saa  tilbage 
til  Frankrig  for  at  studere  Dyr,  gik  til  Holland  og  be- 
gyndte paa  sine,  6 — 8  Alen  store,  Billeder,  som  skulde 
forestille  Køer  å  la  Potter,  og  vandt  en  stor  Anseelse 
som  Dyrmaler  i  Begyndelsen  af  Trediverne.  Han  er  alt- 
saa  samtidig  med  Delaroche.  I  mange  Henseender  kunde 
man  sige,  at  han  er  et  Slags  Delaroche.  Ganske  sikkert, 
han  har  hverken  den  storladne  Udfoldning,  som  denne  er 
i  Besiddelse  af,  ikke  heller  den  Dybde  i  Opfatningen  eller 
den  Uskyldighed  i  Fremstillingen,  som  betegner  Delaroches 
bedste  Stykker;  vi  føle  tydelig  mange  Gange,  at  der  og- 
saa  hos  ham  er  et  Slags  Preciøsitet,  at  ogsaa  han  virke- 
lig for  meget  lader  det  komme  til  Syne,  som  Tilskuerne 
egentlig  ikke  skulde  kunne  mærke ;  man  føler  tydelig  hele 
hans  Bestræbelse  baade  for  at  behandle  sit  Emne  paa  en 
pikant  Maade  og  for  at  gjøre  sin  Fremstilling  saa  til- 
trækkende som  muligt.  Imidlertid,  hvor  mange  af  disse 
Billeder  ere  dog  ikke  virkelig  højst  fængslende.  Denne 
gamle  Tizian,   som  sidder  saa  alvorlig  med  Penselen  paa 

Billedet,  eller  denne  Læge,  som  vi  kjende  fra  Merimée's 
Roman,  der  studerer  Pandeskaller,  eller  Cellini,  som  sys- 
ler med  Guldsmedarbejde,  eller,  for  at  tage  et  superbt 
Stykke  af  Fleury,  den  gamle  Buonaroti,  der  sidder  op- 
mærksom mellem  disse  Tegneportefeuiller,  medens  han 
sørger  over  og  passer  sin  syge  gamle  Tjener,  som  ligger 
der  mellem  Dynerne  og  Hovedpuderne.  —  Men  det  er 
ikke  alene  saadanne  enkelte  Figurer,  han  véd  at  behandle. 
Han  ved  nydelig  at  fortælle  denne  eller  hin  lille  Begiven- 
hed; han  véd  fortræffelig  at  fremstille  Carl  den  Femte, 
idet  han  vil  tage  Penselen  op  for  Tizian,  og  Tizian,  som 
stiger  ned  ad  Trappestigen  for  at  modtage  Penselen  af 
den  mægtige  Monark.  Han  véd  charmant  at  give  alt  det 
Æventyrlige  og  Fantastiske,  som  kunde  ligge  i  saadanne 
Tog,  som  Liguen  anstillede  i  1590  midt  imellem  en  for- 
hungret Befolkning  og  i  Fjendens  Nærhed  for  at  hæve  det 
sunkne  Mod;  disse  brogede  Tog,  hvor  Munke  og  Præster 
havde  taget  Panser  og  Hjelme  over  deres  Kutter  og  gik 
kejtede  med  lange  Hellebarder,  Spyd  og  Flinter  mellem 
Befolkningen,  som  ydmyg  kastede  sig  paa  Knæ  foran 
disse  hellige  Mænd,  der  vilde  kæmpe  ikke  alene  med 
Troen,  men  med  legemlige  Rustninger.  Han  véd  paa  en 
højst  fortræffelig  Maade  at  fremstille  Marino  Falieri,  idet 
han  stiger  ned  ad  den  høje  Trappe  i  Paladset  i  Venedig 
for  at  modtage  Bøddelens  Hug.  Han  har  altsaa  Evne  til 
at  bevæge  sig  i  en  stor  Kreds.  Om  han  ikke  just  alle 
Vegne  gaar  lige  løs  paa  det,  man  kunde  ønske,  paa  ube- 
tinget at  gribe  den  historiske  Charakter,  om  han  end 
undertiden  for  meget  lægger  an  paa  Biting  —  hvad  siger 
det?  det  er  dog  en  Konstner,  som  paa  ethvert  andet  Sted 

end  i  Frankrig,  ved  Siden  af  Delaroche,  vilde  have  ind- 
taget en  betydelig  Plads. 

Idet  vi  forlade  denne  alvorlige  Sfære  og  se  os  om 
blandt  andre  Fremstillinger  af  Livet,  saa  stødes  vi  ved 
at  se  et  Billede  som  Bretons,  i  legemsstore  Figurer.  Det 
viser  os  en  Scene,  der  har  gjentaget  sig  saa  ofte  og  ofte 
vil  gjentage  sig,  en  forhungret  Familie,  hvor  Børnene 
styrte  hen  imod  en  Mand,  formodentlig  Faderen,  der  kom- 
mer med  Brød.  Det  er  et  Billede,  som  i  mange  Hen- 
seender røber  hele  denne  Jagen  efter  at  give  det  Tiltræk- 
kende, Fængslende,  Spændende,  Kildrende,  som  ligger  i 
mange  af  disse  Opgaver,  og  paa  den  anden  Side  ogsaa 
viser  hele  Bestræbelsen  efter  at  fremkalde  en  rigtig  slaa- 
ende  malerisk  Virkning.  Og  idet  vi  nu  søge  at  udslette 
dette  mindre  gode  Indtryk,  blive  vi  ogsaa  opmærksomme 
paa,  at  det  er  ganske  besynderligt,  hvor  faa  Billeder  vi 
træffe,  som  ere  grebne  af  Nutidslivet.  Ja,  der  er  disse 
to  smaa  Drenge,  som  discutere  politiske  Sager  ved  Af- 
viseren, det  er  rigtignok  et  lille  Tidsbillede;  eller  denne 
Dame  i  Algier,  som  halv  nøgen  ikke  kan  tinde  Hvile  i 
sit  Kammer;  det  er  fra  den  rent  maleriske  Side  ganske 
charmant  udført  (af  Perignonj ;  men  hvor  fattigt  er  det  dog 
ikke  alligevel ! 

Skulde  vi  i  hele  denne  Masse  af  Billeder  Unde  et 
rigtigt  Livs-  og  Tidsbillede,  som  skulde  kunne  fængsle 
os,  saa  maa  vi  næsten  søge  hen  til  Leon  Couturier;  der 
finde  vi  Liv  og  Bevægelse  og  Munterhed  og  Gratie,  og 
det  aldeles  ukonstlet.  Men  Ulykken  er,  at  det  er  ikke 
taget  af  Menneskelivet.  Det  er  Hønsegaarden,  vi  her  ser 
og  Hønsegaarden,  hvor  atter  Ænderne  spille  Hovedrollen; 
hvor  de  gaa  dels  ovenfor  og  dels  nede  i  Vandet,  og  vralte 

og  rappe  og  pille  sig  og  dukke  og  bevæge  Halsene  paa 
denne  højst  snurrige  Maade,  idet  de  næsten  dreje  Hovedet 
om  paa  Ryggen.  Det  er  ganske  magnifikt  fremstillet. 
Man  føler  Konstnerens  hele  Glæde  over  dette  Andeliv.  og 
det  er  malet  aldeles  mesterligt;  det  er  i  det  fulde  Dags- 
lys; hvert  Strøg  af  Penselen  er  smukt  og  træffende,  det 
Hele  gjør  en  ypperlig  Virkning.  Men  det  er  jo  et  højst 
underordnet  Liv,  vi  her  se  fremstillet:  det  er  ikke  det, 
vi  søge. 

Hvor  skulle  vi  da  rinde,  hvad  vi  søge?  Maaske  det 
dog  kunde  lykkes,  ved  at  se  os  nøjere  om.  Vi  blive 
opmærksomme  paa,  at  det  mangler  egentlig  ikke  paa  Bil- 
leder, grebne  af  Livet;  her  er  mange  smukke  Billeder  i 
den  Retning.  Men,  besynderligt  nok,  det  er,  som  om 
Konstneren  ikke  var  tilfreds  med  at  give,  hvad  han  saa' 
foran  sig.  Alle  disse  Livsbilleder  ere  paaklædte  i  Costu- 
mer  fra  en  ganske  anden  Tid.  Der  er  et  yndigt  Billede 
af  Toni  Johannot;  hvo  har  ikke  set  hans  eller  hans 
Broders  Tegninger?  Det  forestiller  en  Falkejagt.  Sel- 
skabet gjør  Holdt  paa  en  grøo,  med  saftigt  Græs  bevokset 
Plet;  Herrer  og  Damer  staa  af  Hestene;  Fattige  strømme 
til  og  erholde  Almisser.  Det  er  et  i  høj  Grad  zirligt  og 
frisk  Billede.  Men  Scenen  er  ikke  fra  i  Dag  eller  i  Gaar, 
men  fra  Begyndelsen  af  det  17de  xlarhundrede.  Costu- 
merne  ere  charmant  gjengivne,  og  der  gaar  en  saa  smuk 
Følelse  igjennem  det  Hele,  at  man  let  kunde  bedrages 
og  fristes  til  at  tro,  at  det  var  af  en  Konstner,  der  havde 
levet  den  Gang  og  havde  fremstillet  sin  Tid  for  os.  — 
Og  se  vi  paa  disse  smaa  Billeder  af  Meissonnier,  finde 
vi  der  noget  Lignende.  Men  her  komme  vi  ogsaa  til  et 
ganske  nyt  Fænomen.     Meissonnier  har  malet  en  Mand  i 

graa  Underklæder,  Brystdug,  Bukser,  røde  Strømper,  gule 
Ærmer  o.  s.  v.  (Costume  fra  Henrik  den  Fjerdes  Tid),  i 
Færd  med  at  prøve  flere  Kaardeklinger,  som  han  bøjer 
paa  Fingerspidserne,  for  at  se,  hvilken  han  skal  vælge. 
Det  er  ikke  noget  stort  Billede,  men  højst  elegant  og 
zirligt,  Alting  gjort  paa  det  Allerudførligste.  Skulde  jeg 
sige  noget  Videre  derom,  vilde  jeg  bemærke,  at  alle  hans 
Skygger  ere  for  mørke  og  skarpe  og  fattes  den  Klarhed 
og  Lethed,  som  mangen  ældre  Konstner  vilde  have  vidst 
at  oive;  men  det  er  virkelig  charmant  udført.  Ved  Si- 
den af  hænger  et  mindre  Billede,  som  forestiller  en  lille 
vindig  Figur,  klædt  i  et  Costume  fra  1720 — 30,  i  højrød 
Dragt,  siddende  skjødesløs  paa  en  Stol  og  i  Færd  med 
at  ryge  sin  Pibe.  Efter  Alt  hvad  jeg  tør  dømme  —  thi 
dette  er  Alt,  hvad  jeg  har  set  af  Meissonnier  —  er  det 
netop  hans  Styrke  at  give  saadanne  enkelte,  vel  valgte 
Figurer.  Sammenstiller  han  flere  Figurer,  f.  Eks.  hans 
Keglespillere  paa  Kroen  om  Søndagen,  eller  Barikaden 
med  Lig,  saa  dadler  man  ham  for,  at  hans  Lys  er  for 
egalt,  for  ensformigt,  kort  sagt,  at  hans  Billeder  blive  for 
matte.  Vi  saa',  at  Robert-Fleury  i  visse  Henseender 
kunde  siges  at  være  den  ypperste  Anekdotfortæller  maaske 
i  Frankrig,  imedens  den  alvorligere  Historie  tilhørte  De- 
laroche.  Vi  kunne  sige  om  Meissonnier,  at  han  gaar  et 
Skridt  længere  ned.  Han  fortæller  ikke  en  Anekdot,  men 
et  enkelt  Moment  af  en  Figurs  Bevægelse  eller  Holdning, 
en  Situation  overhovedet,  en  flygtig  Stemning;  men  selv 
derved  véd  han  at  fængsle.  —  En  Mand  som  Meissonnier 
kunde  heller  ikke  komme  til  at  savne  Efterlignere,  og  vi 
ville  finde,  at  her  ere  Belgiere  til  Stede,  som  tydelig  vise, 
hvoraf  de   ere  inspirerede.     Der  er  f.  Eks.  Stevens,   der 

har  malet  i  Genre  med  Delacroix,  hvor  den  franske  Hof- 
mand ligger  udstrakt  paa  Gaden  og  Pøbelen  flokkes  om 
ham.  Og  der  er  her  ogsaa  af  ham  en  Huguenot  med  sin 
fulde  Rustning.  I  Kjødets  Behandling  have  vi  den  mindre 
heldige  Side,  denne  besynderlige,  smudsige  Tinte;  men 
i  Valget  af  Gjenstanden  og  Udførelsen  af  Rustningen 
kunne  vi  se,  at  Meissonnier  er  efterlignet.  Eller  tag  Bel- 
gieren Wauters  med  hans  Mandolinspiller,  eller  Fransk- 
manden Courbet  med  Bassisten,  eller  Franskmanden  Guil- 
lemin,  som  har  malet  den  ivrige  Skakspiller.  Dette  ele- 
gante Billede  af  Guillemin  forestiller  en  Mand  fra  1770 
omtrent,  fra  Paryktiden.  Han  er  kommet  hjem  maaske; 
han  har  maaske  tabt  et  Spil  i  den  berømte  Café,  hvor 
man  spillede  Skak  og  Dam,  overfor  Palais  Royal,  og  gjør 
sig  nu  Rede  for  Grunden  til  sit  Uheld.  Han  har  kastet 
Kjolen  af  sig  og  sidder  halvt  i  Neglige  ved  sit  Skakbrædt, 
dybt  fortabt  i,  hvorledes  Trækkene  skulle  føres.  Det  har 
maaske  ikke  den  Præcision,  den  Bestemthed  og  Zirlighed, 
som  betegner  Meissonniers  smukkeste  lille  Arbejde  paa 
Udstillingen;  men  det  stiller  sig  for  Resten  temmelig  nær 
ved  Siden  deraf. 

Af  de  ikke  faa  Belgiere,  som  have  kastet  sig  paa 
samme  Retning  som  de  Franske  ogsaa  med  Hensyn  til  at 
male  Scener  af  Livet  eller  fantastiske  Scener,  vil  jeg  kun 
nævne  en  eneste,  for  ikke  at  trætte  mine  Tilhørere  med 
en  Række  mindre  betydelige  Værker  og  Konstnere,  som 
De  dog  ikke  -ville  være  i  Stand  til  at  bevare  i  Erindrin- 
gen. Det  er  en  Konstner  fra  Antwerpen,  Mathysen.  Han 
maler  aldeles  under  fransk  Paavirkning,  skjøndt  han  er 
udgaaet  fra  Wappers's  Skole.  Hans  Billeder  kunne,  baade 
i  Fremstillingen  og  i  Valget  af  Gjenstanden,  siges  at  om- 

fatte  i  sig  alle  de  bagvendte  Maader,  hvorpaa  Maleriet 
bliver  behandlet  for  Øjeblikket  af  den  franske  og  bel- 
giske Skole,  for  saa  vidt  de  følge  hinanden.  Emnet  er 
aabenbart  valgt  for  at  være  saa  interessant  som  muligt. 
Det  er  taget  af  den  berømte  Tegner  og  Raderer  Callots 
Liv.  Callot  blev  opfordret  af  Richelieu  til  i  store  Bille- 
der at  fremstille  Nancys  Erobring;  men  Callot  var  født  i 
Nancy  og  negtede  det.  Richelieu  blev  vred  og  sendte 
ham  i  Fængsel,  og  Tilfældet  vilde,  at  han  blev  kastet  ind 
i  en  Afdeling  af  Fængslet,  hvor  der  var  en  stor  Flok 
Zigeuneie.  Den  elegante  franske  Konstner  mellem  disse 
pjaltede,  vilde  Karle  —  det  var  et  aldeles  disharmonisk 
Selskab.  Men  Callot  havde  som  ung  Mand  været  i  en 
Zigeunerbande.  Han  kunde  tydelig  erindre  Høvdingens 
Ansigt,  og,  for  straks  at  sætte  sig  i  et  behageligt  Forhold 
til  sine  maleriske  Omgivelser  og  drage  alle  de  Fordele 
deraf,  som  det  var  ham  muligt,  som  Konstner,  for  at  faa 
en  Række  af  interessante  Modeller  til  sine  fortræffelige, 
aandfuldt  opfattede  Masker,  vilde  han  vinde  Troppen  for 
sig,  og  tegnede  paa  Øjeblikket  med  Kridt  eller  Kul  den 
gamle  Zigeuneranfører,  han  i  sin  Ungdom  havde  kjendt. 
Kjende  I  ham?  spurgte  han.  Nej  ....  jo,  men  han  er 
hængt  for  mange  Aar  siden.  Glæden  over  at  se  dette 
velbekjendte  Ansigt  vandt  naturligvis  Alle  for  Callot,  og 
han  følte  sig  vel  imellem  Zigeunerne.  Det  er  unægtelig 
en  højst  interessant  Opgave,  som  maatte  kunne  fængsle. 
Det  er  mig  næsten  umuligt  paa  nogen  Maade  at  give 
mine  Tilhørere  et  Begreb  om,  hvor  pudserligt  dette  Bil- 
lede er  opfattet.  Mathysen  er  aabenbart  en  Mand  med 
Anlæg;  Billedet  røber  ganske  tydelig  en  stor  Sans  for 
Farven,  der  er  den  kjækkeste  Pensel  af  Verden,  og  mange 

af  disse  Hoveder  vise,  at  Konstneren  har  Talent  og  er 
begavet.  Men  m.  T.  have  ganske  sikkert  set,  hvorledes 
Glaspusterne  kunne  blæse  alle  mulige  Ting,  Vogne,  Hasper, 
smaa  Figurer,  og  at  de  kunne  blæse  dem  med  Farver: 
Riddere  med  Fjer  i  Hatten,  Kaarde  ved'  Siden  o.  s.  v.,  i 
spansk  Dragt,  tyndbenede,  tyndarmede,  tyndkroppede  Folk, 
men  som  se  allerkjæreste  ud,  fordi,  hvor  man  stiller  dem, 
spiller  Lyset  igjennem;  de  have  noget  eget  Dæmonisk  i 
hele  deres  Optræden.  Og,  dersom  De  erindre  saadanne 
Figurer,  ville  De  ogsaa  huske,  at  deres  Bevægelse  have 
noget  Stift,  noget  Pindeagtigt  ved  sig,  hvad  De  ogsaa 
kunne  forestille  Dem  ved  at  tænke  Dem  en  af  disse  smaa 
Ledemænd,  som  man  kan  trække  i,  og  som  ogsaa  gjøre 
de  samme  snurrige,  skrævende,  sprættende  Fagter.  Dette 
Fængsel,  som  Konstneren  her  har  fremstillet,  er  nu,  som 
om  al  Verdens  Zigeunere  vare  strømmede  sammen  derhen; 
det  er  en  Katakombe  med  uhyre  Piller,  og  der  bevæge  de 
sig  nu  mellem  hverandre,  og  foran  staar  Konstneren  spræt- 
tende og  skrævende  som  de  omtalte  Dukker,  ligesaa  grøn 
og  blaa  og  rød  som  disse,  medens  alle  de  utallige  smaa 
Ledemandszigeunere  sprætte  og  skræve  rundt  omkring. 
Man  tror  ikke  engang,  at  det  er  et  Maleri,  det  er,  som 
om  man  saa"  en  Indlægning  med  Metal  eller  Emailfigurer; 
fantastisk,  forvirret,  mangfoldigt  er  det  paa  alle  Maader 
og  indeholder  baade  ved  Valget  af  det  Pirrende  og  Spæn- 
dende og  tillige,  ved  den  uendelige  brogede  og  frække 
Behandling,  in  mice  en  hel  Fremstilling  af  de  uheldige 
Sider  i  den  nyere  Konst  i  Frankrig  og  Belgien. 

Men  Belgien  har  tillige  en  anden  Side.  Det  hører 
ogsaa  paa  en  vis  Maade  Holland  til,  og,  idet  vi  kaste 
Blikket  paa  hele   denne  Række   af  Livsbilleder,    som    vi 

have  der,  se  vi,  at  en  stor  Del  af  dem  gaa  ind  i  den 
hollandske  Retning:  denne  gamle  Kniplerske,  eller  hele 
dette  Torv,  som  belyses  af  Papirslamper,  eller  denne  An- 
tikvar, omgiven  af  alle  mulige  Curiositeter,  ére  aabenbart 
udgaaede  fra  hollandske  Indtryk.  Jeg  nævnte  »Torvet« 
af  Schandel,  en  Konstner,  som  har  et  stort  Renommé. 
Han  har  ligefrem  valgt  af  Livet.  Han  giver  alle  disse 
Fiskerkjærlinger  i  deres  forskjellige  Belysning.  Det  er  smukt 
og  vakkert  gjort;  men  Lyset  er  altfor  ensformig  gult, 
næsten  stødende.  Opgaven  var  vanskelig,  og,  for  saa  vidt 
det  gjælder  om  at  vise,  at  der  virkelig  er  mange  Lys, 
har  han  ikke  uheldig  løst  den.  Derimod,  denne  Raritets- 
samler  eller  andre  saadanne  Scener  af  Livet  ere  som 
oftest  valgte  fra  en  fjernere  Tid.  Mange  Gange  ere  disse 
Billeder  smukt  udførte;  men  ofte  have  de  en  ganske  be- 
synderlig modbydelig  Virkning.  Jeg  skal  anføre  en  af  de 
Konstnere,  som  have  et  stort  Renommé  i  Belgien,  skjøndt 
han  ikke  fortjener  det,  fordi  det  viser,  paa  hvilke  be- 
synderlige Afveje  Konsten  kommer  ved  at  forfølge  denne 
Retning.  Det  er  Leys,  der  hører  til  Antwerpen.  Han 
nævnes  oftest  ved  Siden  af  Wappers  som  en  fortrinlig 
Konstner.  Maaske  hans  tidligere  Arbejder  have  været 
friskere  og  sundere;  det  véd  jeg  ikke.  Her  er  Billeder 
af  ham,  som  ere  blevne  roste  for  mig  af  Belgiere  og  Hol- 
lændere som  betegnende  den  dygtige  Konstner.  Der  er 
f.  Eks.  den  Scene,  hvor  Borgermester  Six  er  hos  Rem- 
brandt, eller  en  fattig  Kone,  der  faar  Gaver;  men  disse 
Billeder  ere  fra  Opgavens  Side  ikke  fængslende,  og  fra 
Behandlingens  Side  have  de  vel  noget  højst  Tiltrækkende 
som  Mærkeligheder,  men  de  ere  dog  ikke  tilfredsstillende 
Konstgjenstande.      Der   er   det  Slemme   ved   at  vælge  en 

allerede  uddød  og  hensovet  Konst  til  Udgangspunkt,  at 
man  let  kommer  til  at  tage  det,  som  allermindst  tilhører 
denne  Konst.  Det  er  en  bekjendt  Sag,  at  Oliefarverne 
eftermørkne,  at  de  aldrig  beholde  den  Klarhed,  som 
Frescoer.  Billeder,  som  ere  meget  gamle  og  ere  under- 
kastede forskjellige  Lidelser  af  Tilfældet,  eftermørkne  i 
høj  Grad.  De  have  mange  Gange  faaet  Fernis.  Denne 
lægger  sig  som  et  gulligt  Lag  over  Billedet,  og  dette 
gullige  Lag,  hvorigjennem  man  skal  se  det,  giver  hele 
Farvetonen  en  ganske  egen  Charakter,  som  den  oprindelig 
aldrig  havde.  Det  er  Noget  af  det,  der  i  Belgien  har 
gjort  det  sørgeligste  Indtryk  paa  mig,  i  Antwerpens  Mu- 
seum at  se,  hvorledes  en  Række  unge  Konstnere  paa  det 
Ivrigste  vare  beskjæftigede  med  at  copiere  saadanne  gamle 
Oliebilleder;  der  var  rigtignok  Billeder  af  Rubens  imellem, 
men  de  vare  i  mange  Henseender  forandrede  i  Farven. 
Naar  den  unge  Konstner  tager  fat  paa  et  saadant  Billede, 
saa  staar  han  i  en  ganske  anden  Stilling  til  det  end  den, 
der  beskjæftiger  sig  med  det  for  at  opfatte  det  aandige 
Indhold  i  Billedet.  Desværre,  det  er  vel  Noget,  man  ikke 
tør  fritindes  for,  at  meget  hyppig  en  gul,  smudsig  Fernis, 
en  Smule  Røg  o.  s.  v.  maaske  er  bleven  lige  saa  godt 
udhævet  og  rost  som  Skjønheder  og  geniale  Træk,  som 
de  virkelig  sande  Colorittræk  i  saadanne  Billeder.  Des- 
værre have  maaske  mange  Gange  disse  Eftermørkninger, 
Forgalninger  og  Uklarheder  været  betragtede  som  ydre 
Kjendemærker  paa  en  ægte  Rembrandt  og  andre  Mestere. 
Men,  lad  gaa  —  det  være  som  det  vil  —  vist  er  det,  at, 
saa  længe  man  dvæler  ved  Billedet  for  at  nyde  det  aandige 
Udtryk  i  det,  vil  dette  dog  kun  være  en  underordnet 
Mangel,  som  man,  bevidst  eller  ubevidst,  lader  gaa  med 

i  Beundringen,  og  som  ikke  kan  have  nogen  farlig  Følge. 
Men  den  unge  Konstner,  som  skal  studere  saadanne  Bil- 
leder, er  i  en  ganske  anden  Stilling;  thi  det  er  en  Mester, 
han  studerer  for  at  lære  af  ham,  og  han  kan  ikke  tillade 
sig  Forandringer  —  det  vil  desuden  ikke  lykkes  ham  — 
og  idet  han  saaledes  drives  hen  til  at  studere,  til  at 
copiere  denne  store  Mester,  copierer  han  tilligemed  Meget 
af  det,  der  er  tilbage  af  Sandt  i  Billedet,  en  stor  Del  af 
det,  der  aldrig  har  tilhørt  Mesteren,  men  som  er  kommet 
udenfra,  og  som  maaske  netop  er  det,  der  mest  falder  i 
Ojnene  og  lettest  lader  sig  efterligne.  Leys  er  et  slaaende 
Eksempel  herpaa.  Han  har  i  sine  Billeder  netop  til  Fuld- 
endthed givet  den  styggeste  forrøgede  gule  Tone,  man  kan 
tænke  sig  over  et  gammelt  Maleri,  og  dog  beundres  han. 
Altsaa  —  for  at  antyde  det  kort  —  ligesom  den  franske 
Skole  i  én  Retning  skejer  ud  i  en  aldrig  tilfredsstillet 
Jagen  og  Higen  efter  nye  Motiver,  saaledes  se  vi  i  Bel- 
gien, foruden  Indflydelsen  fra  Frankrig  en  anden  Paavirk  - 
ning,  som  heller  ikke  kan  kaldes  heldig,  det  er  den,  der 
hidrører  fra  de  gamle  Mestere,  den  ensidige  Paavirkning, 
som  udarter  i  saadanne  besynderlige  Fostre. 

Fjortende  Forelæsning. 


Fortsættelse:    de    Brakeleer,    Claes,   van  Lerius,   Tschaggenv,   Navez. 

T>skere:    Begås  o.  A.     Landskabet.     Verhaegen     —   Decamps,   Wyld, 

lsabey,    Fourmois,    Quinaux.    —    Sheltheut,   Koekkoek.    —   Schirmer, 

Achenbach,  Leu  (Gude,  Tidemand)  Zwengauer. 


l/et  er  jo  —  deri  ere  vist  Alle  enige  —  det  er  Livet, 
det  daglige  Liv,  hvori  vi  færdes,  det  er  de  Former,  de 
Farver,  som  vi  se  omkring  os,  hvoraf  Konstneren  skal 
hente  Midler  til  sine  Fremstillinger.  Det  gaar  ham  med 
det  daglige  Liv,  med  Formerne  og  Farverne  deri,  som  det 
gaar  Digteren  med  den  daglige  Tale :  det  er  de  Ord,  som 
lyde  daglig  fra  vore  Læber,  der  inspirere  Digteren  og 
give  ham  Midlerne  til  at  udtrykke  den  uendelige  Række 
af  Nuancer  for  at  skildre  Sjælens  Tilstand,  Situationer 
o.  s.  v.  Vi  blive  ogsaa  let  enige  i,  at  der  er  visse  Øje- 
blikke, visse  Former,  visse  Farver,  som  falde  os  mere  i 
Øjnene  end  andre.  En  glimrende  Solnedgang,  det  gloende 
Lys,  som  en  Smedeesse  paa  én  Gang  kan  kaste  ind  i  en 
snever  Gade  om  Aftenen,  har  noget  Slaaende  ved  sig,  og 
det  smukke  unge  Pigeansigt,  fuldt  af  Livslyst,  af  glad  og 
lykkelig  Forventning,  eller  omvendt  de  slappe,  blege  Træk 
i  et  Ansigt,  hvor  Kummeren  umiskjendelig  staar  udpræget, 
det  er  ogsaa  af  de  bestemt  fremtrædende  Charaktertræk, 
som  vi  let  og  hurtig  opfatte.  Den  Konstner,  som  fører 
saadanne  slaaende  Træk  over  paa  en  fjernere  Tid,  som 
viser  os  en  fjern  Historie,  der  drejer  sig  om  Lykke  eller 
Ulykke,  og  virkelig  har  været  i  Stand  til  at  give  det  saa- 
ledes,  at  vi  forstaa  de  Træk,  de  Former  og  Farver,  han 

viser  os,  han  faar  en  ganske  overordentlig  Magt  over  os. 
Det  er  ligesom  han  ret  for  Alvor  er  bleven  sat  paa  Prøve, 
idet  han   skulde    fra   en  forsvunden  Tid  hente  Mennesker 
frem  for  os  og  overbevise  os  om,  at  de  saa'  ud,    led   og 
glædede  sig  den  Gang  ligesom  nu.    Det  har  noget  i  højeste 
Grad  Slaaende  for  os;  og  Konstneren,  naar  han,  som  vi 
ere  tilbøjelige  til  at  vente,   er  usædvanlig  begavet,  fejrer 
maaske  her  lettest  en  Triumf  ikke  alene  lige  over  for  sin 
Samtid,   men    ogsaa   over   for   Eftertiden.      Men  selv  om 
Konstneren  blot  griber  saadanne  fremragende  Træk  af  sin 
egen   Tid,    udøver   han   allerede    en    stor   Magt   over   os, 
medens   vi   tillige    føle  os  vel  derved.      Ved    at    betragte 
saadanne  Billeder  og  tilbagekalde  os,  at  vi  selv  have  set 
noget  Lignende,  saa  vi  selv  virkelig  kunne  vurdere,  om  det 
er  rigtig  og  paalidelig  fremstillet,  faa  vi  en  vis  Fortrolighed 
med  Konstneren   og   denne   med  os.      Ja  i   en   Tid,   der, 
som  vor,  saa  gjerne  sysler  med  maleriske  Fremstillinger, 
vil  det  være  Tilfældet,    at  vi  glæde  os  ved  at  nyde  saa- 
danne Øjeblikke;   vi  sætte  en  vis  Pris  paa,   saa   at  sige, 
selv   at   kunne  male  dem  med  Ord,   paa  rigtig   at  kunne 
dvæle  ved  det  Slaaende  i  Virkningen  af  disse  saa  skarpt 
udprægede  Træk,  af  dette  Harmoniske  eller  hvad  det  nu 
er;  ja    det  er  os  kjært,    at   fordybe    os   saadan    deri,   at 
vi  maaske  halv  ubevidst  tænke  ved  os  selv:    ja,   vare  vi 
Malere,  saa  skulle  vi  vide  at  give  det  ganske  anderledes, 
anderledes   at  træffe   Sandheden  og  fremstille  det  rigtigt. 
Det  er  maaske  en  mere  ydmygende  Opdagelse  —  skjøndt  vi 
glemme  det  Ydmygende  deri,   fordi   det   er  en  saa  dejljg 
Opdagelse  —   naar  vi   paa  én  Gang  i  et  Konstværk   se, 
at  selv  den  sædvanlige,   slet  og   ret   saa  kaldte  Hverdag 
med  den  allersimpleste   Hverdagsbelysning,    graa  Himmel 


539 

f.  Eks.,  eller  det  simpleste  Portræt  og  den  simpleste 
Situation  kan  afvinde  os  Interesse,  at  alt  dette  saa  Al- 
mindelige og  Dagligdags,  som  vi  ellers  med  Hovedet  fuldt 
af  andre  Tanker  og  med  ganske  andre  Beskjæftigelser  saa 
ofte  ligegyldige  gaa  forbi,  ogsaa  virkelig  indeholder  Skj en- 
hed og  lader  sig  fremstille  saaledes,  at  det,  saa  at  sige, 
bliver  rigere,  jo  mere  vi  dvæle  ved  det,  at  det  maaske 
mange  Gange  netop  i  sin  Rolighed,  i  sin  komplet  for- 
dringsløse Fremtræden  har  Noget,  der  gjør,  at  vi  tilsidst 
sætte  det  fuldkomment  ved  Siden  af,  ja  maaske,  alt  efter 
vor  Sindsstemning,  foretrække  det  for  hine  skarpere  og 
mere  iøjnefaldende  Træk. 

Imidlertid,  vi  glemme  dette  altfor  hyppig  og  dvæle 
altfor  meget  med  Forkjærlighed  ved  det  Andet.  Det  er 
ikke  blot  i  Livet,  det  er  ogsaa  i  den  livløse  Natur,  i  selve 
Landskabet,  at  vi  ligesom  fordre  den  samme  Kamp  mel- 
lem Naturkræfterne,  den  samme  Stormen  og  Bragen  og 
Lynen  og  Torden,  som  vi  føle  os  tiltrukne  af  i  Menneske- 
livet. Og  det  er  ganske  sikkert  —  det  sker  endnu  den 
Dag  i  Dag  og  har  til  enhver  Tid  været  saa  og  vil  altid 
gjentage  sig  —  at  mangt  et  fortrinligt  Konstværk  bliver 
overset,  fordi  det  ikke  gaar  ind  herpaa,  men  giver  et 
meget  mere  stille,  et  meget  mindre  fremtrædende  Billede 
af  Livet,  der  ikke  paa  den  Maade  er  sat  i  Bevægelse. 
Ja,  naar  man  først  har  opdaget,  at  det  er  et  Konstværk, 
naar  Konstneren  er  saa  lykkelig  allerede  at  have  et  Navn, 
saa  ser  man  det  uhyre  let,  saa  forplanter  det  sig  ogsaa 
igjennem  følgende  Generationer,  hvad  det  er  for  en  stor 
Konstner,  saa  høre  vi  lignende  Udtryk  som  det,  der  saa 
troskyldig  kommer  fra  den  gamle  Plinius,  idet  han  dvæler 
ved  Malerkonsten  og  fortæller  om  nogle  fremmede  Male- 

rier,  der  vare  blevne  bragte  til  Rom,  og  hvorledes  Augustus 
havde    ladet    to    Stykker    hænge    op    i    Senatsbygniiigen. 
Det  ene  forestillede  en  gammel  Mand  og  hans  Søn,  Glaukon 
og  Aristip.    Denne  Glaukon  og  denne  Aristip  vare  ganske 
ubekj endte   for   den  romerske  Lærde  saa  vel  som  for  det 
romerske  Folk,    og   nu    siger  Plinius   saa   smukt:    ja    ene 
dette  Billede  viser  den  ganske  overordentlige  Magt,    som 
ligger  i  Malerkonsten,  ene  det,  at  vi  endnu  saa  lang  Tid 
efter  kunne  fængsles  ved  at  se  paa  disse  ganske  ubekjendte 
Mennesker,  viser  tilfulde,  hvad  der  ligger  for  en  Trylle- 
kraft  i  Malerkonsten.      Og  det  er  netop  det,  som  vi  saa 
ofte  fristes  til  at  udraabe   foran   mangt  et  dejligt  Billede 
af  de  gamle  Hollændere,  ved  en  simpel  Scene,  fremstillet 
af  Ostade,   van  der  Helst   eller   andre   saadanne  mægtige 
Konstnere.     Og,  naar  vi  paa  Udstillingen  i  Bryssel  se  en 
Række  Billeder  af  det  daglige  Liv,  naar  vi  se,  hvorledes 
der  er   en  Bestræbelse   efter   at   give   det  mest  tilfældige 
Ydre  af  ældre  Konstnere,  saa  blive  vi  grebne  af  Smerte ; 
det  gjør  os  ondt,  at  det  Liv,  der  en  Gang  havde  været  saa 
fyldigt  og  frodigt,  maaske  aldrig  skal  kunne  gjentage  sig. 
At  der  maa  komme  noget  Nyt  og  Andet  i  Stedet,  er  ganske 
sikkert,  og  maaske  det  kan  blive  lige  saa  fyldigt  og  fro- 
digt;   men  det  er  der  ikke  endnu,    og   vi   se  i  alle  disse 
Bestræbelser  blot  en  forgjæves  Kamp  for  at  give  os,  ikke 
engang   Ansigtet,    men   Masken    af   en   af  hine    berømte 
Konstnere.    Det  vækker  en  vis  Vemod  hos  os,  at  vi  blot 
se  det  Ydre,  som  betegner  en  Rembrandt,  eller  den  Glat- 
hed og  Pænhed,  som  vi  have  beundret  hos  Netscher,  og 
det  er  en  Raritet,  at  et  Billede  som  Reniers  Fiskehandler 
kommer  os  i  Møde,    hvor   vi   mindes  om  den  Kraft,    der 
gaar  igjennem   hine   store  Konstnere.      Imidlertid,   Ejen'- 

dommelighederne  træde  ogsaa  frem  her,  og  disse  Ejen- 
dommeligheder —  i  det  mindste  de,  som  mest  kunne 
fængsle  os  paa  denne  Udstilling  —  ere  af  en  meget  uskyl- 
dig og  naiv  Charakter.  Saaledes  f.  Eks.  de  Brakeleers 
Fremstilling  af  en  gammel  Mand  og  Kone,  der  have  faaet 
fat  i  en  Musefælde,  men  —  Musen  er  undsluppen;  de 
staa  ganske  forbavsede  og  forundrede,  næsten  frygtsomme, 
og  se  paa  dette  mystiske  Fænomen :  at  der  har  været  en 
Mus  i  Fælden,  er  tydeligt,  men  borte  er  den;  maaske  den 
i  næste  Øjeblik  springer  op  paa  dem.  Det  er  nydelig 
gjort,  og  det  er  virkelig  lykkedes  Konstneren  at  afvinde 
dette  lille  Motiv  al  mulig  Interesse.  —  Der  er  et  andet, 
mindre  betydeligt  Billede  af  Livet  af  Constantin  Claes. 
Han  er  ikke  saa  dygtig  som  de  Brakeleer.  Vi  føle,  at 
det  drejer  sig  om  Reminiscentser  af  den  ældre  Skole,  men 
han  har  vidst  rigtig  at  besjæle  det.  Der  er  her  det 
Elegante,  Zirlige,  som  betegner  Netscher,  men  ikke  med 
det  Pyntelige,  som  gaar  igjennem  de  Loose's  »Opdragelses- 
anstalt for  unge  Damer«,  hvor  de  unge,  Piger  sidde,  nyde- 
lig klædte  i  Silke  og  Fløjl,  i  Færd  med  deres  Arbejde. 
Claes  har  valgt  sit  Motiv  fra  en  Herregaard.  Moderen  i 
hvidt  Atlask  og  sort  Fløjl  er  gaaet  ud  med  sin  lille  Dreng. 
Der  kommer  en  Skytte,  som  tager  en  Hareunge  op  af 
Tasken  og  viser  Drengen  den;  men  han  bliver  bange  for 
den,  og  Moderen  smiler,  idet  hun  vil  søge  at  give  den 
lille  Kujon  Mod  til  at  gaa  hen  og  se  paa  den.  Der  er 
en  allerkjæreste  Sandhed  og  Livlighed  i  Moderen  og 
Drengen.  Vi  ere  saa  lidt  forvænte,  at  vi  glæde  os  selv 
over  den  ringeste  heldige  Livsytring.  —  Van  Lerius  har 
ogsaa  malet  et  Billede  af  Livet:  Paul  og  Virginia;  man 
ser,    det   er   en    tropisk  Egn;    de  bruge  til  Solskjærm  et 

stort  Pisangblad;  Solen  falder  oven  paa  dette  Blad,  som 
bliver  halv  gjennemsigtigt  og  kaster  sit  grønlige  Lys  ned 
paa  dem;  det  er  det  Smukke,  men  ogsaa  det  eneste 
Fængslende  i  Stykket.  —  Naar  vi  gjennemgaa  hele  Rækken 
af  belgiske  og  hollandske  Malere,  saa  ville  vi,  med  al 
Anerkjendelse  af  den  Praksis  og  Sikkerhed,  de  have  lagt 
for  Dagen,  dog  maaske  tilsidst  finde  størst  Fornøjelse  ved, 
ligesom  hos  Franskmændene,  at  begive  os  fra  det  menneske- 
lige Selskab  og  søge  Dyrene,  og,  ligesom  hos  Fransk- 
mændene Couturiers  Hønsegaard  fængslede  os,  vil  maaske 
netop  her  et  Billede  som  Edmund  Tschaggeny's  Køer  og 
Geder  med  den  lille  Vogterske  tiltale  os  stærkere  end 
noget  af  de  andre  Figurbilleder,  paa  Grund  af  den  Dyg- 
tighed, hvormed  det  er  gjennemført,  og  den  Charakter, 
hvormed  det  saa  rigtig  betegner  disse  Dyrearter,  selv  om 
vi  møde  den  moderne,  lidt  brogede  Palette  i  dette  Lamme- 
hoved  og  paa  flere  andre  Steder  i  Stykket. 

Mine  Tilhørere  ville  erindre,  hvorledes  Hollænderne 
og  Belgierne  i  gamle  Dage  ikke  alene  dvælede  ved  Livet 
hos  sig  selv,  men  hvorledes  mange  Udvandrere  bragte 
interessante  Erindringer  tilbage  fra  Italien,  som  de  frem- 
stillede. Vi  kjende  adskillige  af  disse  Billeder  saasom 
af  du  Jardin  eller  Lingelbach;  vi  have  selv  smukke 
Eksemplarer  af  disse  Konstværker  her  i  Byen.  De 
gjorde  megen  Lykke  den  Gang;  de  vandt  selv  Italie- 
nernes Anerkjendelse,  og  de  have  bevaret  denne  Lykke 
til  den  seneste  Tid.  En  slig  gammel  Skik  bør  ikke  tabe 
sig,  og  endnu  den  Dag  i  Dag  vandre  Hollændere  og  Bel- 
giere til  Italien  —  Nogle  af  dem  blive  der  for  bestandig 
—  og  vise  efter  deres  Hjemkomst  Reminiscentser  deraf  i 
deres  Fremstillinger.      Vi    have    af  Direktøren  i  Bryssel, 

Xavez,  et  stort  Billede,  der  forestiller  en  Samling  af 
festligklædte  Hyrder  i  Nærheden  af  Rom.  De  ere  nyde- 
lig malede,  saa  at  sige  pyntede,  lykkelige  og  glade,  fordi 
det  hellige  Aar  er  kommet  igjen.  Det  er  en  ganske  anden 
ædel  Fremstilling,  end  naar  vi  ellers  se  disse  pjaltede 
Hyrder  hos  Berghem  og  Andre,  men  Farven  er  her  glat, 
lys,  glimrende,  uharmonisk,  ligesom  Figurerne  i  det  Hele 
taget  mere  røbe,  at  de  gjøre  Grimacer,  end  at  der  virkelig 
bor  en  Sjæl  i  dem. 

Vi  komme  nu  til  Begas's  Billede  af  en  romersk 
Yingaardsmand;  legemsstore,  knap  halve  Figurer.  Man- 
den er  kommen  hjem  fra  sit  Arbejde  og  læner  sig  paa 
Albuen  idet  han  drejer  Hovedet  om  til  Konen ,  der 
staar  bagved,  og  lader  Barnet,  der  holder  en  Drue,  ride 
paa  Faderens  Skuldre.  Alt  er  her  lige  saa  koldt  og 
grimaceret  som  hos  Xavez.  Men  vi  skulle,  idet  vi  gaa 
over  til  Tyskland,  som  er  daarlig  repræsenteret  hvad 
Figurmaleriet  angaar,  ikke  dvæle  længe  derved;  der 
er  saa  Lidet.  Vi  føle  i  disse  Billeder  de  samme  Be- 
stræbelser, som  ogsaa  betegne  tidligere  tyske  Billeder 
af  Livet.  En  Bestræbelse  for  at  give  noget  Bestemt, 
visse  Charaktertræk,  finde  vi  ogsaa  udtalt  her  i  Be- 
ckers store  Stykke  af  de  sidste  Bondeuroligheder:  Bøn- 
derne jages  ud  af  Landsbyen,  som  Demokraterne  have 
besat.  Vi  have  her  en  hel  Flok  af  Figurer,  som  ere  givne 
med  alle  mulige  Variationer,  Udtryk  af  Aandsnærværelse, 
Forfærdelse,  Skrigen  og  Raaben  o.  s.  v.  Eller  vi  kunne 
gaa  til  Htibner  fra  Diisseldorf,  der  har  malet  det  unge 
Brudepar  af  Bondestanden,  som  Præsten  velbehagelig  taler 
til.  De  fængsle  ikke,  de  ere  lamme  og  matte.  Og  vi 
blive   ubehagelig   berørte   ved   at   se  Hasenklevers  Skole- 

mester  mellem  alle  de  ensformige  og  kjedelige,  gabende 
Børn  med  vrængende  Munde,  der  ere  aldeles  intetsigende 
og  ligne  flove  og  tomme  Karrikaturer,  men  ingenlunde  lade 
En  føle  det  larmende  og  støjende  Liv  i  en  Bondeskole. 

Vi  have  nu  omtrent  udtømt  hvad  der  i  det  mindste 
har  fængslet  mig  af  Figurfremstillinger  paa  denne  Udstil- 
ling, og  vi  gaa  nu  over  til  Landskabsmaleriet.  Vi  gaa 
til  saadanne  Billeder,  som  i  Særdeleshed  dvæle  ved  at 
fremstille  Rummet.  Thi  ganske  sikkert,  selv  i  den  mest 
enkelte  Figur,  det  mest  enkelte  Portræt,  selv  ved  det 
mindste  Frugt-  og  Blomsterstykke,  er  Luftens  Gjengivelse 
en  uundgaaelig  Betingelse  for,  at  Maleriet  virkelig  skal 
være  Noget;  men  Rummets  Fremstilling,  dets  snevrere 
eller  fjernere  Begrænsning,  det  klarere  eller  mere  afdæm- 
pede Lys,  spiller  dog  en  anderledes  væsentlig  Rolle  i  enhver 
malerisk  Skildring  af  det  Landskabelige.  Det  dejligst 
malede  Træ  o.  s.  v.  vilde  aldrig  kunne  tiltale  os,  naar  vi 
ikke  netop  følte  os  i  Luften.  Men,  idet  vi  tage  Landskabs- 
maleriet i  denne  Betydning  som  Konsten  at  fremstille 
Rummet,  maa  vi  huske  paa,  at,  ligesom  vi  kunne  udvide 
Rummet  indtil  det  Uendelige,  selv  indenfor  Rammen  af 
Billedet,  saaledes  kan  det  ogsaa  sammentrækkes  indtil 
det  Snevreste,  og  jeg  véd  ikke,  hvorfor  jeg  skal  udelukke 
Architekturbilleder  o.  d.;  det  er  Altsammen  Landkabs- 
malerier;  ja  selv  mange  Malerier,  som  ikke  skulle  gjælde 
for  Landskaber,  ere  virkelig,  nøjere  betragtede,  Land- 
skaber. Der  er  f.  Eks.  et  Par  belgiske  Billeder  paa  Ud- 
stillingen, som  have  fængslet  mig  meget,  det  ene  af  Brys- 
seleren  Lion.  Ja,  det  er  jo  rigtignok  et  Genrebillede,  om 
man  vil.  Der  er  en  hel  Del  Gildebrødre  forsamlede  i  den 
dejlige   gamle    Gildesal    i    Brygge;    vi    have   Stentryk  af 

denne  Sal  med  sin  rige  Kamin  med  udskaarne  Figurer  i 
Træ,  men  al  dens  Pragt  er  spoleret.  De  mægtige  Vin- 
duer og  det  stærke  indfaldende  Sollys,  der  beskinner 
Gulv,  Vægge  o.  s.  v.,  er  netop  det,  der  fængsler,  og  det 
er  aabenbart  ogsaa  det,  Maleren  i  Særdeleshed  har  lagt 
an  paa.  Det  er  virkelig  et  Mesterværk;  men  jeg  tror 
sandelig,  at  det  hører  meget  mere  under  Landskabsmale- 
riet end  under  Billeder  af  Livet.  Der  er  et  andet  Stykke 
ai  Verhaegen,  en  Brysseler,  forestillende  et  Klosterkapel 
i  Bryssel.  Gaarden  og  Forstuen  ere  nu  aldeles  profane- 
rede; der  er  nu  en  Hestestald  der,  og  netop  dette  Parti 
er  fremstillet  for  os.  Øjet  kan  se  ud  i  en  aaben  Gaard, 
og  til  Højre  ind  i  en  Gang  eller  Port,  hvor  der  ogsaa  fal- 
der Lys  igjennem;  der  staar  et  Par  Heste  i  Stalden,  og 
en  Karl  og  en  smekker  Pige  passiare  sammen  foran  til 
Højre.  Men  hvad  der  fængsler  os  i  dette  charmante  Bil- 
lede, det  er  virkelig  Rummet.  Sollyset  falder  fra  Ryggen 
af  os;  hele  Gaarden  er  skarpt  oplyst,  det  kunne  vi  tyde- 
ligt iagttage;  det  er  dette  Sollys,  som  kastes  tilbage  igjen 
i  den  dunkle  Stald,  hvor  Øjet  dvæler  ved  de  varme  Re- 
flekser, der  oplyse  Hestene  i  dette  dunkle  luftige  Rum. 
Og  i  Modsætning  dertil  føle  vi,  at  Lyset  i  Forgrunden  til 
Højre,  dette  kolde  Dagslys,  kommer  fra  Skyggen.  Disse 
Modsætninger  er  det  lykkedes  Konstneren  at  give  og  paa 
samme  Tid  at  bevare  sin  Dybde  og  Harmoni  i  Billedet,  saa 
at  Øjet  bestandig  med  Tilfredsstillelse  vender  tilbage  dertil. 
Jeg  sagde  før,  det  gaar  i  Landskabet  som  i  Livet. 
Den  glimrende  Solnedgang,  Storm,  vilde  Fjeldegne  fængsle 
langt  snarere,  forekomme  os  langt  hurtigere  at  være 
noget  Betydningsfuldt  end  den  store,  jævne  Slette,  Graa- 
vejr  og  hundrede  andre  Ting.      Man  maatte  altsaa  ogsaa 

i  denne  Retning  søge  de  selvsamme  forskjellige  Betoninger, 
som  man  søgte  i  andre  Retninger,  og,  havde  vi  historiske, 
heroiske  Billeder,  saa  have  vi  i  Sandhed  ogsaa  faaet  hi- 
storiske og  heroiske  Landskaber.  De  ere  rigtignok  saa 
temmelig  gaaede  af  Moden;  men  der  kommer  Andet  frem 
i  Stedet.  Ligesom  vi  i  Figurmaleriet  gjerne  søge  tilbage 
til  Begivenheder  fra  forgangne  Tider,  saaledes  søge  vi  her 
—  ikke  tilbage,  thi  i  Naturen  kunne  vi  ikke  komme  til- 
bage, vi  kunne  ikke  give  noget  andet  historisk  Billede  af 
Naturen  end  det,  som  er  udstemplet  i  den  Egn,  der  er 
for  os,  den  bliver  til  enhver  Tid  tilbage  og  taler  tydelig 
sit  Sprog  —  men  vi  søge  til  det  Fjerne.  For  Mange  af 
os  er  allerede  en  Del  af  Norge  og  Sverig  fremmed,  for 
Andre  Alperne  og  Sicilien;  for  mig,  som  har  været  saa 
lykkelig  at  være  paa  Sicilien,  bliver  først  Algier,  Syrien, 
Nilen  o.  s.  v.  fremmed.  Og  dette  Fjerne,  dette  Frem- 
mede, som  vi  have  læst  hundrede  Beskrivelser  om,  og 
som  er  fuldt  af  besynderlige  Billeder,  som  vi  selv  forme 
os,  det  staar  i  Landskabet  som  noget  aldeles  Analogt  til 
de  fjerne  historiske  Billeder.  Ogsaa  her  fordre  vi  dem 
tro  gjengivne,  ja  vi  bilde  os  ind,  at  vi  virkelig  kunne  finde, 
at  Vandet  er  for  blaat,  Klipperne  for  skarpe  o.  s.  v.,  om 
vi  ogsaa  aldrig  have  set  det,  og  at  vi  kunne  vurdere,  om 
Palmen  virkelig  er  natursandt  udført.  Men  det  kan  og- 
saa være,  at  Billedet  er  dygtig  fremstillet,  og  vi  ville 
dog  føle  os  fremmede,  ligesom  mangen  ærlig  Tilskuer 
staar  fremmed  og  forlegen  foran  Billeder  af  den  græske 
Mythologi;  og  dette  Fremmede,  dette  at  man  ikke  føler 
sig  hjemme,  sætter  maaske  en  Grænse  og  en  Hindring 
mellem  Konstneren  og  mig.  Taler  jeg  med  en  af  Konst- 
nerens  Beundrere  derom,  saa  siger  han:  ja,  det  er  fuld- 

kommen  rigtigt,  Grunden  til,  at  det  støder  Dig,  er,  at 
Du  ikke  kjender  det.  Mange  Gange  turde  det  ogsaa 
hænde  sig,  at  Øjet  virkelig  føler  sig  forlegent.  Saaledes 
har  jeg  ogsaa  staaet  foran  Decamps  Billede  paa  Udstil- 
lingen af  en  østlig  Egn,  »site  orientah,  som  det  simpelt- 
hen kaldes  i  Kataloget.  Vi  have  her  Forgrunden  med 
Træer  i  ensformet  brunlige  Skygger,  og  den  nøgne,  skal- 
dede Mellem-  og  Baggrund  med  de  bestemt  markerede 
Omrids  ligger  i  sin  store  hvidgule  Udstrækning  i  det 
skarpe,  blændende  Sollys  under  den  dybe  blaa  Himmel. 
Det  kan  gjerne  være,  at  der  virkelig  er  givet  slaaende 
Træk  af  Osten,  men  det  var  dog  ogsaa  muligt,  at  For- 
grunden selv  i  Østen  vilde  tillade  en  ganske  anden  Klar- 
hed og  dog  alligevel  beholde  sin  Enhed,  ret  forstaaet, 
overfor  den  brillante  Mellemgrund.  Eller  vi  kunne  tage 
et  Billede  af  Wyld,  hvor  Konstneren  lokker  os  hen  i  disse 
snevre  Gader  i  Algier,  hvor  Ingen  vil  vove  sig  ind  med 
det  Haab  at  finde  Renlighed  og  Lys;  men  disse  mørke 
Svælg,  der  her  aabne  sig  for  os,  have  noget  Gysen- 
opvækkende  ved  sig,  og  Gud  véd,  om  han  dog  ikke  virke- 
lig skulde  have  lagt  lidt  til,  have  overdrevet  det  lidt  og 
ikke  givet  det  ganske  objectiv  tro.  Men  der  er  Noget  i 
Landskabsmaleriet  her,  som  fængsler  mig,  navnlig  hos  de 
franske  og  belgiske  Malere.  Det  er  af  forskjellig  Art. 
Jeg  ser  Billeder  her  af  Konstnere,  som  maaske  have 
malet  bedre  før.  Der  er  f.  Eks.  Isabey,  som  med  Rette 
har  saa  stort  et  Navn.  Det  kan  gjerne  være,  at  dennes 
og  andre  Konstneres  Værker  røbe  for  meget  Virtuosen, 
at  disse  Farver  ere  for  grelle,  at  disse  Skygger  ere  noget 
for  sorte,  at  de  for  meget  saa  at  sige  henkaste  deres 
Billeder  i  Stedet  for  at  fuldende  dem;  men  med  alt  dette 

er  der  i  de  Gjenstande,  de  fremstille  —  saaledes  f.  Eks. 
en  pyrenæisk  Egn  med  de  store  Figentrær,  hvor  mange 
Mennesker  ere  forsamlede,  eller,  som  i  et  Billede  af  Isa- 
bey,  en  Fremstilling  af  Kysten,  hvor  Bølgerne  slaa  op 
imod  Bredden,  eller  af  en  stor  Herregaard  med  dens  præg- 
tige Trappe  foran  med  en  Mængde  Mennesker,  maaske 
et  Slot,  hvor  disse  Folk  skulle  vise  sig  for  Slotsherren  — 
med  alt  dette,  uagtet  alle  de  antydede  Mangler,  er  der 
virkelig  en  Kraft  og  en  Dygtighed  i  disse  Billeder,  som 
fængsler  os.  Jeg  kan  ikke  nægte,  at  der  er  store,  skjønne 
fyldige  Kroner  paa  Træerne,  at  disse  Bygninger  ligge  dej- 
ligt, at  i  disse  kjølige  Skygger  føler  jeg  fuldkomment, 
hvor  godt  det  gjør  at  være  ude  i  Luften;  denne  Vrimmel 
i  det  brillante  Lys  røber  —  selv  om  det  kun  er  flygtig  hen- 
kastet og  tildels  blot  Farvepletter,  vi  se  —  at  Konstneme 
i  deres  virkelig  gjennemførte  Arbejder  maa  kunne  præstere 
overordentlige  Sager;  jeg  foler,  at  der  i  disse  Billeder  er 
Øje  og  Følelse  for  Naturen,  saaledes  som  den  viser  sig 
for  os,  at  det  er  et  aldeles  umiddelbart  og  frisk  Indtryk, 
de  have  modtaget,  ikke  Noget,  de  have  paa  anden  Haand. 
Andre  Belgieres  Billeder,  som  Bodemans  og  Flere,  vare 
superbt  udførte;  disse  Egetræer  f.  Eks.  ere  dejlig  gjorte, 
men  —  jeg  gaar  dog  hellere  hen  til  de  andre,  flygtigere 
Billeder,  skjøndt  de  røbe  Skjødesløshed  og  en  for  stor 
Sikkerhed,  fordi  jeg  der  føler,  at  disse  Konstnere  have 
set  ligefrem  paa  Naturen  og  givet  paa  ejendommelig 
Maade,  hvad  de  have  set.  Der  er  et  Billede  af  Fourmois 
fra  Bryssel,  som  maaske  renest  udtaler,  hvad  jeg  har  an- 
tydet, og  som  har  fængslet  mig  meget.  Det  forestiller 
en  Hyrde,  som  gaar  med  sine  Faar  paa  en  stor  Ilede, 
der   ligger   i    en   klar  Slagskygge,    og    først   langt   ude   i 

Mellemgrunden  kommer  det  besjælende  Lys.  Men  Heden 
er  saa  udstrakt,  Skyggen  er  saa  god  at  vandre  i,  Faarene 
søge  saa  troskyldigt  deres  magre  Foder!  I  Modsætning 
til  dette  Billede  har  Emil  Lambinet  fra  Paris  leveret  et 
andet,  saaledes  som  vi  kunne  se  det  udenfor  Portene  eller 
i  alt  Fald  ved  Ladegaardsvejen:  en  Foraarsmorgen  ved  et 
lille  rindende  Vand.  Det  er  en  Fisker  eller  maaske  sna- 
rere en  Mand,  som  rigtig  ynder  at  angle,  og  nu  tidlig 
om  Morgenen  er  gaaet  ud  for  at  gjøre  sig  en  Fangst. 
Men  hans  Medestænger  maa  skytte  sig  selv;  Snorene  flyde 
paa  Vandet,  Manden  har  kastet  sig  næsegrus  hen  og 
slumrer  i  det  høje  Græs.  Her  er  ikke  Andet  end  netop 
dette;  kun  et  tyndbladet  Træ  vifter  i  Luften;  men  der  er 
en  saadan  Foraarsbelysning,  noget  saa  Vaarligt  i  hele 
Billedet,  at  man  gjerne  føler  sig  hensat  i  denne  over- 
ordentlig simple  Situation.  Og  der  er  Konstnere  blandt 
Belgierne,  som  slaa  ind  i  en  ganske  lignende  Retning. 
Der  er  den  førnævnte  Fourmois  og  Quinaux:  Fourmois's 
Vandmølle  med  de  store  Brædevægge  i  den  dybe  klare 
Skygge,  og  Quinaux's  Indgang  til  Lunden,  hvor  det  fæl- 
dede Træ  ligger  foran  paa  Vejen,  eller  hans  Blik  gjennem 
den  skyggerige  Mellemgrund,  hvor  man  ser  ud  imod  Lyset 
paa  de  fjerne  Gjenstande:  hvor  kjølig  staar  ikke  For- 
grunden imod  det  brillante  Sollys  længere  tilbage!  —  Der 
er  andre  Konstnere,  som  fortrinsvis  søge  at  udtale,  hvad 
de  selv  have  set,  men  de  ere  maaske  for  tidlig  blevne 
Mestere  i  at  bruge  deres  Pensel,  i  det  mindste  forekom 
det  mig,  at  adskillige  hollandske  Malere  med  al  deres 
Pensels  Blødhed  derved  netop  ogsaa  mange  Gange  gik 
glip  af  den  Rigdom  paa  Motiver  og  Afveksling,  som  fand- 
tes hos  flere  af  de  ældre  Hollændere.     Der  er  et  Billede 

af  Shelfhout,  som  forestiller  en  Vinter.  Vi  se  et  frosset 
Vand;  den  i  høj  Grad  mørke  Farve  antyder  maaske  et 
nært  Tøvejr;  Isen  er  saa  blank  og  glat  og  gjennemsigtig, 
kunde  man  sige.  Men  hvorfor  skal  nu  endelig  denne  Is- 
flade  være  aldeles  bestrøet  med  smaa  Grene,  Isstykker, 
Stene  eller  forskjelligartede  Pletter?  Vinder  Fladen  vir- 
kelig derved?  Nej,  men  han  har  sikkert  set  det  saaledes. 
Nu  vel,  men  betragt  nu  hans  Efterligner  Leickert;  han 
maa  overbyde  Mesteren  i  Ridser  og  Pletter,  og  man  føler 
tydelig,  at  det  ikke  kan  ligge  ene  deri,  at  de  have  set 
det  saaledes;  det  er  en  vis  Bestræbelse  efter  at  vise  det 
fine  Mesterskab,  der  her  skal  frem.  Meneder  er  Hollæn- 
deren Koekkoek,  der  har  vundet  den  største  Anseelse  som 
Landskabsmaler  i  Holland.  Hans  Billeder  ere  stærkt 
grønne,  men  meget  smukke;  han  har  virkelig  modtaget 
umiddelbart  Indtryk  af  Naturen.  Koekkoek  har  leveret 
et  lille  Billede,  som  har  fængslet  mig  meget.  Det  fore- 
stillet en  Skov  ved  Vintertid.  Hvad  der  er  nydelig  og 
zirlig  gjennemført  i  dette  Billede  og  viser,  at  Konstneren 
vil  give  en  bestemt  Stemning,  er  alle  disse  nøgne  Træer, 
hvor  der  ikke  er  skabt  Løv  mere  paa,  men  som  alligevel 
have  denne  tine  grønlige  Tone,  der  gjør,  at  man  ikke  ved, 
om  de  have  Løv  eller  ej;  et  Fænomen,  som  vi  iøvrigt 
ogsaa  kjende  her  fra  Sjælland  og  andre  Steder  i  Danmark. 
Dette  har  Konstneren  vidst  at  give  aldeles,  mesterligt. 

Altsaa,  disse  Konstnere,  som  jeg  her  nærmest  har 
gjennemgaaet,  søge  ikke  i  det  Fjerne;  de  vide,  hvor  de 
ere,  straks  at  gribe  Momentet  og  at  finde  det,  hvor  det 
maaske  allersmukkest  findes,  nemlig  i  hele  den  egne  Trylle- 
kraft,  som  ligger  i  Lysets  Udbredelse  og  Fordeling  over 
Landskabet. 

Gaa  vi  over  til  de  tyske  Konstnere,  af  hvilke  Land- 
skabsmalerne ere  ulige  talrigere  end  Figurmalerne ,  saa 
tælle  vi  flere  meget  fejrede  Navne:  Andr.  Achenbach, 
Schirmer,  Leu,  Zwengauer  i  Miinchen  og  flere.  Det,  som 
især  slaar  os  her,  er,  at  vi  aabenbart  bevæge  os  i  en 
anden  Sfære.  Det  er  ganske  tydeligt,  at  disse  Konstnere 
mere  søge  at  give  i  det  mindste  det  Ydre  af  hvad  vi  pleje 
i  Almindelighed  at  kalde  det  Større,  Mægtigere,  mere 
Gribende,  Historiske,  Poetiske  i  Landskabet.  Der  er  f.  Eks. 
Schirmers  Billede  af  den  barmhjertige  Samaritan.  I  For- 
grunden ere  ganske  smaa  Figurer,  som  forestille  Samari- 
taneren, der  læsser  den  saarede  Hebræer  paa  sit  Æsel. 
Det  maa  være  i  en  øde  Egn,  hvor  Røvere  have  huseret 
og  den  Ulykkelige  har  ligget  henkastet  og  forglemt;  det 
er  et  stort  Tilfælde,  at  den  barmhjertige  Mand  kommer 
og  redder  ham  fra  Døden,  og  det  har  Konstneren  villet 
give  ved  de  store  tykke,  konstig  sammenslyngede  Træer, 
hvorigjennem  man  ser  fjerne  Egne;  men  hvad  der  frap- 
perer, er,  at,  idet  Konstneren  saaledes  søger  paa  sin 
Maade  at  fremstille  et  rigtig  eventyrligt,  vildt  Landskal, 
han  saa  glemmer,  at  Forholdene  ere  de  samme  til  alle 
Tider  og  overalt,  at  disse  smaa  vindige  Figurer  i  For- 
grunden ikke  passe  til  de  kolossale  Træstammer,  at  der 
mellem  disse  Stammer  og  Kronerne  er  Mangel  paa  Over- 
ensstemmelse, og  at  vi  altfor  hurtig  opdage,  at  selv  Luf- 
ten mangler.  Det  er,  som  det  var  sammensatte  Træer, 
der  vare  stillede  op  for  rigtig  at  frembringe  en  stor  Dybde, 
for  at  Øjet  skulde  glemme,  at  hvad  der  ligger  bagved 
omtrent  ligger  lige  saa  nær,  som  hvad  der  ligger  foran. 
Schirmer  har  ikke  været  heldig,  idet  han  vilde  give  dette 
Æventyrlige;    vi  blive  staaende  kolde  foran  det.     Der  er 

et  andet  Billede,  ved  hvis  Udførelse  han  har  tænkt  paa 
Ruysdael;  det  er  en  lav  sumpig  Egn  ligesom  hos  denne; 
paa  en  Græsplet  staa  nogle  Træer,  men  disse  Træstammer 
ere  saa  tykke  og  kluntede;  vi  føle  godt,  at  det  er  ikke 
af  Ruysdael.  Der  er  endnu  et  tredie  Billede  af  ham, 
som  snarere  kunde  tiltale.  Ogsaa  der  er  han  i  Skoven 
ved  en  Sø,  og  der  er  virkelig  et  Parti  af  Træer  og  Vand, 
hvori  der  dog  er  nogen  Følelse,  men  det  er  kun  under- 
ordnet i  Forhold  til  hele  Billedet  og  til  de  to  andre, 
hvoraf  især  det  første  røbede  Flovhed  og  Tørhed.  —  Achen- 
bach søger  det  Vilde  og  Rædselsfulde.  Han  er  fuld  af 
Sne,  af  Storm  og  Uvejr,  eller  lever  paa  Alperne  i  Regn 
og  Taage;  det  maa  være  en  ægte  Konstner.  Her  er 
to  Billeder  af  ham;  det  ene  den  flade  Strand  ved  Scheve- 
ningen,  hvor  det  trækker  op  til  Uvejr,  i  det  andet  ere  vi 
komne  op  i  Alperne.  Tage  vi  nu  det  sidstnævnte  af  dem, 
som  er  det  største,  da  er  denne  Alpescene  overmaade 
dygtig  udført.  Det  er  en  Kløft,  hvor  en  Bæk  —  den  samme 
som  længere  tilbage  danner  et  lille  straalende  Vandfald  — 
styrter  skummende  ud  i  Forgrunden.  Paa  den  ene  Side 
af  dette  er  en  høj  Skrænt  med  mange  Planter  i  Rifterne, 
og  paa  den  anden  Side  staar  en  Birk,  hvis  Rødder  hænge 
ud  over  Faldet.  Der  er  Bregner  og  mange  andre  smaa- 
bladede  Urter  og  en  stor  Rigdom  paa  blanke,  glatte  Sten, 
over  hvilke  Vandet  skyller.  Bagved  Forgrunden  ere  flere 
Rækker  af  Grantræer.  Bestandig  føler  man  Regnen,  Dam- 
pen og  Taagen,  der  er  over  det  Hele.  Naar  jeg  nu  skal 
sige  mig  selv,  hvad  der  egentlig  er  det  Interessante  i 
dette  Billede,  saa  er  det  f.  Eks.  disse  smaa,  rundbladede 
Planter  mellem  Stenene  —  de  ere  ganske  nydelige  —  eller 
Birken  der;  dette  Sprukne,  Udflossede  i  Barken,  som  vi 

kjende  herhjemme  fra,  det  er  smukt  gjort;  selv  Udstraa- 
lingen  af  Vandet  over  den  blanke  Sten  har  Konstneren 
søgt  at  give,  men  det  manglede  ham  paa  Lethed,  og  Breg- 
nerne, som  ere  saa  vanskelige,  ere  aldeles  mislykkede. 
Men  disse  enkelte  mindre  heldige  Partier  vilde  vi  ganske 
sikkert  ikke  lægge  Mærke  til  —  ligesom  vi  maaske  kunde 
bringes  til  at  overse  de  nydelige,  smukt  udførte  Partier, 
vi  før  berørte  —  dersom  Billedet  i  sin  Helhed  var  noget 
Betydeligt.  Men  der  er  ingen  Dybde  deri,  Planerne  gaa 
ikke  fra  hverandre,  Birken  vil  ikke  engang  løsrive  sig  fra 
det  nærmest  Liggende;  det  Egne,  der  er  ved  en  Regndag 
i  en  saadan  Bjergegn,  der  er  saa  forskjellig,  at  man  snart 
kan  staa  foran  en  tyk  Taage  og  snart,  idet  Taagen  løfter 
sig,  kan  se  dybt  ind  i  Bjergene,  det  er  ikke  gjengivet 
her;  intet  af  disse  Motiver  har  Konstneren  valgt,  det  er 
det  monotone,  kjedelige,  graa  Regndagsvejr.  —  Lad  os 
gaa  over  til  det  andet  Billede,  der  forestiller  en  Scene 
fra  Scheveningen.  Det  er  et  alvorligt  Moment,  her  frem- 
stilles. Fiskekvaserne  ere  ikke  alle  komne  ind  formedelst 
Ebben.  Saa  samle  alle  Fiskerkonerne  sig,  disse  fattige 
Skabninger,  som  saa  ofte  maa  bære  deres  Fattigdom  til 
Skue  paa  sig  selv  og  deres  Børn ;  de  samle  sig  paa 
Kysten  tilligemed  Børnene,  og  saa  gaar  der  Baade  af  Sted 
til  Fiskekvaserne,  der  ligge  langt  ude,  for  at  hente  Fi- 
skene ind,  eller  Mændene  bære  selv  Fiskene  til  Land  i 
Kurve,  hvorpaa  de  saa  fordeles  som  de  skulle.  Her 
sidde  nu  Kvinderne  og  vente;  der  langt  ude  komme  de 
med  Kurve;  det  begynder  allerede  ligesom  at  vinde  lidt, 
Soen  ruller  imod  Stranden.  Men  for  Resten  er  i  det 
Fjerne  Alting  indhyllet  i  et  faraonisk  Mørke,  hvor  man 
ikke  engang  aner  Noget;  tykke  regnsvangre  Skyer  taarne 

sig  op,  og  kun  de  øverste  Rande  ere  forgyldte  af  Solen. 
Fiskerkonerne  kaste  deres  skarpt  tegnede  Skygger  paa 
det  lyse  Sand.  Hvem  skulde  nu  tro,  at  ikke  dette  Mørke 
maatte  faa  en  ganske  anden  egen  Charakter,  set  i  en 
saadan  Solbelysning?  hvem  skulde  tro,  at  der  i  disse 
Pytter  ved  Sandet  ikke  skulde  være  Spor  af  Bevægelse? 
hvo  skulde  tro,  at  jeg  ved  et  saa  skarpt  nedfaldende  Sol- 
lys imod  en  saadan  mørk  Grund  ikke  skulde  se  Figurerne 
bestemt  adskilte  hver  for  sig?  men  disse  ikke  ganske 
smaa  Figurer,  som  der  ere  samlede  ikke  langt  fra  Under- 
kanten af  Billedet,  disse  Figurer,  der  ere  saa  nydelig 
glatte  i  deres  Farver,  de  smelte  saaledes  sammen  i  utyde- 
lige Grupper,  at  man  snarere  aner  end  ser  dem;  det  er 
en  Fejl,  jeg  ogsaa  har  set  i  andre  Billeder  af  denne 
Konstner.  Den  samme  Elegance  og  Zirlighed  i  mange 
Enkeltheder,  som  vi  saa'  i  hint  Billede  fra  Bjergene,  gjen- 
fi-nde  vi  her  i  disse  Grupper  af  Kvinder,  i  dette  glatte, 
pæne  Sand,  i  disse  tint  udpillede  Skumpartier.  Der  lod 
sig  ganske  vist  sammensætte  et  højst  alvorligt  Billede  af 
Momenterne  i  Konstnerens  Arbejde;  men  det  Billede,  vi 
staa  foran,  er  i  hvert  Fald  mere  nydeligt  og  pynteligt, 
end  paa  nogen  Maade  dybt. 

Idet  vi  gaa  over  til  Leu  og  nogle  andre  Konstnere, 
befinde  vi  os  igjen  inde  mellem  Bjergene.  Vi  ere  i  Al- 
perne; her  er  Grantræer,  Søer,  rindende  Vande  o.  s.  v. 
Og  ved  at  se  paa  alt  dette  paakom  der  mig  en  ganske 
forunderlig  Følelse.  Jeg  slog  op  i  Kataloget;  jo,  det  var 
en  sydlig  Bjergegn.  Jeg  véd  ikke,  om  det  var  Alperne  i 
Tyrol,  i  Schweiz  eller  andetsteds;  jeg  har  aldrig  været  i 
Schweiz,  maaske  det  var  Alperne  i  Schweiz;  men  de 
ligne  da  de  norske  Bjergegne  som  to  Draaber  Vand  ligne 

hinanden.  Vi  kjende  godt  disse  Vande,  disse  Grantræer 
etc.  fra  Norge,  og  vi  kunne  angive  Egne  i  Norge,  hvor 
det  er  ganske  saaledes.  Det  slog  mig  at  se  denne  nor- 
diske Charakter  af  Bjergene  sydpaa,  og  saa  meget  mere, 
som  jeg  har  været  i  Norge  i  Fjor  og  set  den  uendelige 
Finhed,  hvormed  Bjergskraaningerne  tabe  sig  for  Beskueren. 
Jeg  havde  selv  med  skarpt  fæstet  Blik  ikke  villet  tro  mit 
Øje,  at  det  virkelig  var  den  ru,  spidse,  strittende  Gran- 
skov, jeg  nærmede  mig  til,  at  disse  saa  tine  Højder,  som 
efterhaanden  gaa  over  i  større  og  større  Masser,  det  var 
virkelig  alle  disse  stive  Grantrær;  da  Baaden  kom  til 
det,  saa'  jeg  det  tydeligt.  Jeg  havde  rigtignok  —  og  det 
maatte  jeg  nu  beklage  —  ikke  lagt  Mærke  til,  at  Gude 
i  sine  norske  Fremstillinger  havde  gjengivet  disse  Fin- 
heder, og  dog  beror  en  stor  Del  af  det  Indtryk,  Norge 
gjør,  netop  paa  den  uendelige  Finhed  i  Tonerne,  paa  den 
uendelige  Mangfoldighed  i  Charakterens  Fremtræden.  Men 
ikke  alene  at  disse  Ejendommeligheder  hos  Gude  skulde 
møde  mig  i  Leus  Fremstillinger  af  Alperne;  men  der  er 
det  samme  Blink  i  Vandet,  som  hos  Gude,  den  samme 
tunge  Luft  som  hos  Gude,  den  samme  Overdrivelse  i  Far- 
ven som  hos  Gude.  Jeg  blev  endogsaa  fornøjet  ved  at 
se,  at  en  norsk  Maler  kunde  frembringe  en  saadan  Re- 
volution i  Konstskolen  ved  Rhinen,  i  Stedet  for  at  man 
skulde  tro,  at  denne  skulde  virke  paa  Nordmanden;  jeg 
saa'  nu  til  min  Fornøjelse,  at  der  fra  Norden  ogsaa  kan 
virkes  paa  Konstneren  i  Syden.  Der  var  et  Billede,  som 
forestillede  en  Fiskerscene  ved  Blus.  Det  var  af  Tide- 
mand og  et  af  de  bedste  tyske  Billeder.  Men  jeg  maa 
tilstaa,  at,  skjøndt  det  var  fuldt  af  Virkning  og  unægtelig 
et  godt  Arbeide,    saa  er  der  dog  flere  af  hans  Composi- 

tioner  i  Oscars  I-lal,  som  jeg  foretrækker  paa  Grund  af 
den  smukt  udviklede  Charakter,  der  viser  sig  der,  og 
overhoved  røbe  de  en  Kraft  i  Fremstillingen,  som  jeg 
savnede  i  flere  af  de  tyske  Konstneres  Arbejder,  jeg  havde 
set.  —  Jeg  skal  ikke  dvæle  ved  de  øvrige  Landskabs- 
malere, undtagen  ved  Zwengauer,  der  har  malet  en  Aften- 
scene. Man  føler  her,  at  man  er  kommet  til  en  anden 
Skole,  til  Skolen  i  Munchen.  ;  Det  er  en  sildig  Aften. 
Solen  er  nede,  vi  staa  ved  Randen  af  en  Sø  og  se  over 
Vandfladen;  paa  den  modsatte  Side  ere  høje  Siv,  og 
mellem  Sivene  vilde  vi  maaske  ikke  engang  opdage  en 
Hjort,  hvis  vi  ikke  saa"  dens  Afspejling  i  Vandet.  Der- 
paa  komme  Bjerglinierne  og  saa  den  klare  Luft.  Billedet 
er  lidt  tørt  og  haardt,  og  dog  fængsler  det  ved  den  simple 
Gjenstand;  og,  skjøndt  man  ikke  kan  modstaa  det  Indtryk, 
at  Konstneren  ogsaa  her,  i  det  mindste  med  Hensyn  til 
Emnet,  ikke  just  har  handlet  paa  første  Haand,  og  at  en 
anden  Konstner  har  begejstret  ham,  saa  maa  man  tilstaa, 
at  Udførelsen,  som  tilhører  ham  selv,  er  ejendomirelig  og 
viser,  at  han  har  set  paa  den  smukke  Aftenscene,  som 
han  har  villet  fremstille. 

Ja,  m.  T. ,  vi  have  nu  omtrent  gjennemgaaet  hele 
Udstillingen  i  Bryssel,  saaledes  som  jeg  er  i  Stand  til  at 
gjennemgaa  den.  Men,  da  jeg  gjerne  vilde  have  Lov  til 
at  samle  de  Slutningsbemærkninger,  jeg  kunde  ønske  at 
gjøre,  til  et  enkelt  Foredrag,  maa  jeg  bede  Dem  endnu 
en  Gang  at  mødes  med  mig. 

Femtende  Forelæsning. 


Overblik  over  Konsten  i  England,  Holland,  Belgien,  Tyskland,  Frankrig. 

Forskjellen  mellem  tysk  og  fransk  Konst     Sumstemning  mellem  Konst- 

neren    og    Publikum.       Emnets    Betydning:    Religionen,    Folkelivet, 

Historien.     Nordisk  Konst,  nordiske  Emner. 


INaar  den  Rejsende  er  fra  et  lille  Land,  saa  har  han 
maaske,  naar  Betragtningen  angaar  en  Samling  af  Konst- 
værker,  en  Fordel  som  er  større,  end  man  i  det  første 
Øjeblik  vilde  anslaa  den  til.  Om  han  endogsaa  med- 
bringer kjære  Erindringer  fra  sit  Fødeland  i  saa  Hen- 
seende og  gjerne  dvæler  ved  Tanken  om,  naar  han  vender 
tilbage  igjen,  at  skulle  glæde  sig  ved  dem,  saa  vil  hans 
Standpunkt  dog  i  det  Hele  taget  være  et  mere  alminde- 
ligt end  f.  Eks.  Franskmandens,  Englænderens,  Tyskerens, 
Belgierens  o.  s.  v.  Han  vil  have  en  mere  uforstyrret 
Nydelse  af  Konstværkerne  og  vil  maaske  lettere  kunne 
gjøre  sig  Rede  for  sine  Indtryk  og  stille  dem  paa  den 
Plads,  hvor  de  høre  hjemme.  Der  er  desuden  Noget,  som 
snart  bliver  ham  paafaldende.  Om  han  ogsaa  maaske  i 
Begyndelsen  overvældes  af  det  store  Antal  Konstværker, 
som  han  ser  udstillede,  og  af  den  overordentlig  lange 
Række  af  Navne  paa  Konstnere,  som  han  læser  om  i 
Fortegnelser  og  under  Billederne,  saa  gjør  han  dog  snart 
den  Opdagelse,  at  Massen  kommer  det  ikke  an  paa;  men 
at  der  er  Enkelte  —  og  deres  Antal  er  intetsteds  stort  — 
som  egentlig  ere  de  ledende  Navne  og  de  ledende  Mænd, 
og,  har  han  først  været  i  Stand  til  at  opfatte  og  modtage 
Hovedindtrykket  af  deres  Arbejder,  saa  har  han  de  Øvrige 

for  meget  godt  Kjøb;  og  han  gjør  desuden  en  anden  Op- 
dagelse, som  er  ham  kjær,  o»  det  er  den,  at  disse  Le- 
dere ingenlunde  ere  skaarne  efter  ét  og  samme  Snit.  De 
savne  mange  Gange  endogsaa  paafaldende  saadanne  For- 
trin, som  man  ellers  kalder  Skolefortrin;  de  høre  enten 
slet  ikke  til  denne  eller  hin  Skole,  eller,  dersom  man 
ogsaa  i  en  større  eller  mindre  Række  af  deres  Arbejder 
kan  paavise  dette  eller  hint  Indtryk  af  en  ældre  Mester, 
maaske  den  tidligere  Lærer  eller  af  forskjellige  nulevende 
eller  afdøde  Mestere,  der  have  virket  paa  den  stræbende 
Konstner,  saa  gaar  der  alligevel  en  bestemt  Uafhængighed 
igjennem  hele  det  Totalindtryk,  som  denne  Konstners 
Værker  lægge  for  Dagen.  Den  Rejsende  vil  desuden  blive 
opmærksom  paa,  at  disse  saakaldte  Skolefortrin  have  ikke 
farlig  meget  at  betyde,  men  at  de  egentlig  indskrænke 
sig  til,  hvad  Enhver,  som  har  faaet  en  lille  Smule  Haand 
—  og  det  have  vi  i  Grunden  Alle  faaet  —  eller  en  lille 
Smule  Øje  —  og  de  Fleste  have  endda  ikke  faaet  saa 
lidt  deraf  —  selv  kan  lære  sig  til,  hvad  da  ogsaa  Konst- 
nerne,  og  blandt  dem  navnlig  Lionardo,  selv  have  tilstaaet; 
og  disse  Skolefortrin  faa  endog  noget  Kjedeligt  og  Mod- 
bydeligt ved  sig  for  ham  i  Længden;  thi  til  Syvende  og 
Sidst  ser  han,  at  det  er  Haandgrebet,  som  det  drejer  sig 
om,  og  at  det. kun  hænger  lidet  sammen  med  Følelsen. 
Hvor  man  endnu  ikke  har  nogen  stor  Skole,  eller  hvor 
man  søger  at  skaffe  Indgang  for  en  fremmed  Konst,  hører 
man  ofte,  at  denne  eller  hin  Konstner  mangler  Skole  eller 
Pensel  eller  Farve  eller  hvad  véd  jeg.  Alle  disse  Ind- 
vendinger have  Intet  at  sige,  saafremt  denne  Konstner 
virkelig  har  været  i  Stand  til  paa  en  ejendommelig  Maade 

klart   og   levende  at  fremstille  de  Indtryk,  han  har  mod- 
taget af  sin  Gjenstand. 

Men  idet  den  Rejsende  saaledes  har  tilendebragt  sin 
Vandring  og  kaster  Blikket  tilbage,  naar  han  kommer  hjem, 
paa  det,  han  har  set,  saa  er  der  andre  Ting,  der  maaske 
have  en  større  Interesse  for  ham,  som  paa  én  Gang  stille  sig 
frem ;  og,  idet  vi  nu  saaledes  med  ham  skulle  kaste  et  ganske 
almindeligt  Blik  over  det  nordlige  og  vestlige  Evropa,  maa 
det  være  mig  tilladt  at  udvide  Blikket  ogsaa  til  Tyskland 
og  England,  dog  kun  i  en  saadan  Almindelighed,  at  jeg 
ikke  gaar  ud  over  det,  som  de  Fleste  af  mine  Tilhørere 
kjende,  i  alt  Fald  af  Kobberstik,  Lithografier,  Træsnit 
o.  s.  v.  Idet  han  nemlig  ser  ud  over  hele  denne  Del 
af  Evropas  nyeste  Konst,  ser  han,  at  i  disse  forskjellige 
Lande,  som  tildels  ere  Nabolande  og  i  intet  Tilfælde  ligge 
fjernt  fra  hinanden,  som  Tyskland  og  Frankrig,  Frankrig 
og  England,  selv  om  de  i  mange  Henseender  dele  Be- 
stræbelser med  hinanden,  som  Nord-  og  Sydtyskland  f.  Eks., 
er  der  dog  i  hvert  af  dem  et  bestemt  Hovedindtryk,  som 
gaar  igjennem  den  Række  af  Konstfrembringelser,  som 
han  møder  i  dette  eller  hint  Land.  Lad  os  engang  tage 
Tyskland  og  Frankrig  som  Eksempler;  det  turde  hænde 
sig,  at  Modsætningen  her  skarpest  aabenbarer  sig.  Man 
bliver  da  ogsaa  opmærksom  paa,  at  selv  de  ydre  Betin- 
gelser for  Konstværkernes  Fremtræden  have  været  af  for- 
skjellig  Art,  at  de  Ledende  i  den  tyske  Konst,  som  endnu 
ingenlunde  have  tabt  deres  Magt,  ere  tildels  komne  til  at 
virke,  ikke  i  de  større  Hovedstæder  eller  Centralpunkterne 
for  tysk  Dannelse,  ikke  i  Wien  elfer  Berlin,  men  i  en 
By,  hvor  man  ikke  skulle  have  ventet  det,  nemlig  i  Mun- 
chen.     Medens  Berlin  viser  sig  som   den  Stad,   hvor   der 

samles,  hvor  der  foretages  videnskabelige  Undersøgelser 
og  ogsaa  ofres  en  Del  paa  Konsten,  er  det  endnu  ikke 
lykkedes  enten  fra  Berlin  selv  eller  fra  det  egentlige 
Preussen  at  faa  en  Konstner,  i  alt  Fald  ikke  i  Maler- 
konsten,  som  kunde  siges  at  give  den  Retning,  der  skulde 
betegne  det  preussiske  Monarchis  Konst.  Man  har  der, 
selv  i  den  seneste  Tid,  oftere  fra  Sydtyskland  maattet 
hente  dets  betydeligere  Konstnere  for  at  faa  vigtige 
Arbejder  udførte.  —  I  Frankrig  er  Forholdet  omvendt. 
Her  udgaar  Alt  fra  Paris;  det  er  aabenbart  Centrum 
for  Landet.  Det  er  ogsaa  der,  at  Konsten  udtaler  sig 
med  den  højeste  og  mægtigste  Stemme,  og  det  er 'ikke 
her  saa  meget  en  enkelt  Mands  Lyst  til  Konsten,  der  har 
virket,  eller  Enkeltes  Lyst  i  en  bestemt  Retning;  men  de 
højst  forskjellige  Regeringer,  der  have  afløst  hverandre, 
med  deres  forskjellige  Retninger,  have  alle  ved  større 
Bestillinger  i  Konsten  virket  paa  en  konsekvent  Maade  til 
at  forherlige  Frankrig. 

Ser  man  nu  hen  paa,  hvad  der  betegner  de  mest 
fremragende  Productioner  af  tysk  Konst,  bliver  man  snart 
opmærksom  paa,  at  de  dvæle  hyppigst  ved  Fortiden,  at 
det  Mægtigste,  der  her  er  kaldt  til  Live,  hidrører  fra  den 
Tid,  da  Tyskland  følte  sine  Baand  stramme  og  rejste  sig, 
men  at  de  betegne  en  saadan  Periode  saaledes,  som  den 
maatte  vise  sig  for  Konstnere,  der  dvælede  ved  Mindet  og 
søgte  Trøst  i  hedenfarne  Tider  paa  forskjellige  xWaader. 
Saaledes  ere  to  af  de  Mænd,  som  maa  kaldes  Hovederne 
for  tysk  Konst,  Overbeck  og  Cornelius,  tilfulde  Repræ- 
sentanter ogsaa  for  disse  Retninger.  Overbeck  tyede  hen 
i  den  ene  saliggjørende  Kirkes  Skjød,  og  hans  Billeder 
vise,  at  det  var  ærlig  ment.      Trods  den  Sygelighed,  der 

er  i  hans  Følelse,  kan  Ingen  nægte  den  Dybde  og  Inder- 
lighed, og  til  Trods  for,  at  det  var  nødvendigt  for  ham 
at  ty  tilbage  til  fremmede  Former,  at  benytte  Rafaels  og 
Andres  Former  for  at  udtale  sig  igjennem  dem,  kan  det 
ikke  nægtes,  at  en  ejendommelig  Personlighed  træder  frem 
i  Lybeckeren  Overbeck,  at  man  kan  kjende  den  moderne 
Tids  Konstner  selv  i  disse  Former,  laante  fra  en  ældre 
Tid.  Og,  se  vi  hen  til  Cornelius,  kunne  vi  paa  ingen 
Maade  nægte,  at  der  til  Grund  for  denne  Mands  Virk- 
somhed ligger  et  kraftigt,  et  stærkt  bevæget  Sind,  en 
energisk  Villie,  og  at  det  kommer  til  Syne  midt  imellem 
tusinde  Overdrivelser  og  Smagløsheder,  ligesom  at  det  er 
Udtrykket  af  dette  mægtig  bevægede  Sind,  som  fornemmelig 
i  lang  Tid  vil  bidrage  til,  at  de  bedste  af  hans  Arbejder 
ville  holde  sig  paa  en  højst  hæderlig  Plads  i  den  evro- 
pæiske  Konst;  men  Cornelius  dvæler  ogsaa  aldeles  ved 
Fortiden,  sjeldnere  ved  det  Kirkelige,  men  i  Almindelig- 
hed ved  de  gamle  Sagn,  ved  de  græske  Sagn,  eller  ved 
hvad  der  er  opbevaret  af  den  tyske  Middelalder;  eller 
han  stiller  sig  frem  som  en  mægtig  Talsmand  for  en  ud- 
mærket tysk  Digter.  Intetsteds  griber  han  ind  i  Livet  i 
Nutiden,  og,  naar  han  gjør  det,  krympe  vi  os  ved  at  se  det. 
Det  maa  navnlig  smerte  enhver  Lutheraner  i  Tyskland  at  se 
denne  hans  Fødelands  ypperste  Konstner  ikke  nogetsteds 
at  have  udtalt,  hvad  han  ansaa'  for  Øjeblikkets  Trang, 
saa  tydeligt  og  klart,  som  da  han  satte  Luther  imellem 
de  Fordømte  paa  Dommedag. 

Se  vi  derimod  hen  til  Frankrig,  saa  drejer  Alt  her 
sig  om  Øjeblikket,  og,  selv  hvor  en  Mester,  som  David, 
behandler  den  romerske  Historie,  lægge  vi  Mærke  til,  at 
han  gjør   det,   fordi   han   navnlig  tænker   paa,   hvad   der 

ligger  lige  for  ham.  Det  er,  som  allerede  tidligere  be- 
mærket, enten  Kejserdømmets  Glorie  paa  Valpladsen  eller 
Minderne  fra  de  gamle  Bourbonners  Tider,  tildels  de  senere, 
eller  den  franske  Armés  Bedrifter  i  Afrika,  som  her  kal- 
des til  Live;  og  endelig  i  Museet  i  Versailles,  stiftet  af 
en  fransk  Konge,  rejser  der  sig  en  Bygning  for  hele 
Frankrigs  Historie  lige  ned  til  de  seneste  Tider.  Altsaa, 
i  Frankrig  dvæle  Konstnerne  ved  at  fremstille  Samtiden; 
Det  er  derfra,  at  Konstnerne  hente  deres  Begejstring. 
Dog  er  der  her  ikke  Tale  om  nogen  Terrorisme  i  saa 
Henseende  eller  om  Indskrænkninger  hos  Konstneren,  men 
ogsaa  meget  Andet  kommer  til  Orde.  Vi  have  ogsaa 
Fremstillinger  ved  Delaroche  af  den  engelske  Revolution; 
men  den  Sjæl,  den  Alvor,  den  Smerte,  hvormed  han  viser 
hele  det  Forgjængelige  og  det  let  Omstyrtelige  i  den  til- 
syneladende saa  glimrende,  saa  vel  grundede  Kongemagt, 
tyde  ogsaa  hen  paa,  at  han  her  har  tænkt  paa  sit  eget 
Fødeland,  ligesom  han  ogsaa  har  gjort  lignende  Begiven- 
heder i  sit  eget  Lands  Historie  til  Gjenstand  for  sin  ud- 
mærkede Pensel. 

Gaa  vi  til  England,  da  møde  vi  et  helt  forskjelligt 
Terræn.  Ogsaa  der  har  Konsten  taget  et  betydeligt  Op- 
sving i  dette  Aarhundrede;  men  vi  føle  os  paa  en  ganske 
anden  Vej.  Hvor  Lidt  har  Regeringen  her  ikke  gjort  for 
Konsten!  Ja,  den  har  jo  rigtignok  i  dyre  Domme  betalt 
store  Samlinger  og  kjøbt  og  opbevaret  Meget  og  højst 
Værdifuldt  af  Oldtidens  Skatte  og  ogsaa  af  moderne 
Konstværker;  men  hvor  uendelig  Lidet  har  Regeringen 
virket  for  Konsten  som  offentlig  fremtrædende,  som  offent- 
lig forskjønnende  Fædrelandet !  Kirkerne  ere  aldeles  nøgne 
med  Undtagelse   af  enkelte  allegoriske  Figurer  eller  Por- 

trætstatuer  af  store  engelske  Mænd.  Det  er  først  i  den 
seneste  Tid,  i  1>43,  om  jeg  husker  ret,  at  vi  se,  at  der 
er  gjort  Forsøg  paa  at  smykke  Parlamentshuset,  denne 
stolte,  kostbare  Bygning,  med  historiske  Billeder.  Indtil 
den  Tid  var  Grenwith  Hospital  det  eneste  Sted  i  England, 
som  var  rigt  smykket  med  Billeder,  som  tillige  havde 
Hentydning  til  Bygningens  og  til  hele  Landets  Historie. 
Derimod  decorerede  enkelte  Rigmænd  fortrinsvis  deres 
Villaer  og  prægtige  Bygninger  i  Hovedstaden  med  kost- 
bare Billeder  af  ældre  Konstnere.  Huset  var  smykket 
med  herlige  Juveler  ligesom  Damen,  naar  hun  fremtraadte 
om  Aftenen  i  glimrende  Belysning  af  talrige  Vokskjerter. 
Men  ved  Siden  deraf  se  vi  ogsaa  en  tiltagende  Lyst  til 
at  pryde  disse  Steder  og  til  at  berige  Samlingerne  med 
Billeder  af  levende  Konstnere.  Men  spørge  vi,  hvilke  de 
ledende  Navne  ere  iblandt  disse,  saa  tinde  vi  Navne  som 
Wilckie,  Leslie,  Millais  og  Landseer;  vi  føres  med 
andre  Ord  ind  i  Genremaleriet,  og,  naar  vi  ville  se,  hvad 
det  er,  der  interesserer  os  derved,  saa  er  det  det  heldige 
Udtryk  af  det  ejendommelige  engelske  Liv.  Ved  at  se 
mange  af  disse  Billeder,  især  de  fortrinligste  af  dem,  faar 
man  et  lignende  Indtryk,  som  ved  at  læse  en  af  de  for- 
træffelige ældre  og  nyere  Romaner,  hvor  en  vis  Humor, 
Jævnhed  og  inderlig  Følelse  har  gjennemtrængt  det  dag- 
ligdags Liv  og  gjør,  at  vi  uimodstaaelig  fængsles  til  dem. 
Vende  vi  tilbage  til  Fastlandet,  til  Belgien  og  Hol- 
land, saa  føle  vi,  at  vi  næppe  tør  paastaa,  at  der  imellem 
disse  Landes  nyeste  Konstnere  er  nogen,  som  kan  siges 
at  være  Leder  paa  den  Maade,  som  de  Mænd,  vi  nævnte 
i  Tyskland,  Frankrig  og  England,  skjøndt  vi  vel  se  større 
Talenter    paa    en    højst    mærkelig   Maade    knytte    sig   til 

Konstretninger,  der  i  lang  Tid  gjorde  sig  gjældende,  ud- 
gaaede  enten  fra  den  ældre  nederlandske,  hollandske,  flan- 
derske  Skole  eller  endog  fra  den  franske,  thi  denne  har 
haft  en  ikke  ringe  Indflydelse  her,  enten  saa  Wappers  i 
Antwerpen  vil  erkjende  det  eller  ikke.  Det  er  jo  dog 
ikke  saa  unaturligt,  at  der  er  et  gammelt  Slægtskab  imel- 
lem disse  to  Nabolande.  Allerede  i  det  17de  Aarhundrede 
vare  Konstnere  fra  Nederlandene  vel  anskrevne  i  Frankrig; 
vi  kunne  forfølge  deres  stæike  Indvirkning  paa  Frankrig 
ned  til  det  15de  Aarhundrede.  Vi  tinde  flanderske  Konst- 
nere, van  der  Meulen,  Philip  Champagne,  naturaliserede 
i  Frankrig,  og  omvendt  høre  vi,  at  en  stor  fransk  Konst- 
ner,  da  han  skal  søge  Asyl  i  et  fremmed  Land,  helst 
vælger  Belgien  og  lever  i  Bryssel  midt  imellem  en  Konst- 
skoles  Arbejder,  der  var  saa  forskjellig  fra  hans.  Yi  kunne 
paaviseGjengjæld  fra  Frankrig  lige  fra  det  17de  Aarhundrede 
til  ind  i  det  19de,  saaledes  at  man  kan  sige,  at  i  Neder- 
landene fandt  den  franske  akademiske  Konst  sin  i  dette  Tids- 
rum talentfuldeste  Talsmand  udenfor  Frankrig.  Men,  selv 
idet  vi  indrømme  dette,  maa  vi  lægge  Mærke  til,  at  det  er 
en  aldeles  ejendommelig  Udvikling,  der  her  endnu  bestandig 
gjør  sig  gjældende  ved  Siden  af  en  Paavirkning  fra  Nabo- 
landet, der  ingenlunde  er  fra  i  Gaar,  men  i  mange  Hen- 
seender er  sammenarbejdet  med  og  har  bidraget  til  at 
udvikle  det  Nyere,  som  er  kommet  frem. 

Men,  idet  vi  nu  gjennemgaa  Konstværkerne  i  disse 
Lande  og  kaste  Blikket  over  disse  forskjellige  Retninger, 
kunne  vi  ikke  nægte,  at  et  nyt  Resultat  kommer  frem  for 
os.  Det  er  nemlig,  som  om  Konstnerne  her  ligesom  sam- 
mensmelte med  den  store  Menighed,  de  tale  til  og  arbejde 

for.  Vi  se  i  alle  de  mærkelig  fremragende  Konstneres 
Productioner  en  Samklang  med  hele  Stemningen  i  Nationen 
i  den  nyere  Tid.  Hvor  have  de  religiøse  Bevægelser  været 
stærkere  end  i  Tyskland  ?  hvor  har  man  fra  Begyndelsen 
af  dette  Aarhundrede  set  flere  begavede  og  i  Følge  deres 
Stilling  betydelige  Mænd,  og  deriblandt  en  Konstner, 
gaa  over  til  en  fremmed  Religion  og  kaste  sig  i  den  ka- 
tholske  Kirkes  Skjød,  og  hvor  har  nogen  Konstner  med 
mere  Følelse  søgt  at  tolke  de  Indtryk,  han  havde  mod- 
taget fra  den  nye  Kirke?  Se  hen  til  hele  Tysklands  Be- 
vægelse. Er  det  ikke  som  om  Tyskerne  siden  1813  og 
1815  have  været  i  en  evig  Rus,  indtil  endelig  Beruselsen 
skyllede  over  alle  Breder?  Kast  et  Blik  paa  denne  Svær- 
men for  Xiebelungenlied  og  Minnesangere,  hvis  Suk  vare 
uimodstaaelige,  og  sammenlign  den  med  den  Bevægelse, 
der  nu  er  gaaet  igjennem  Tyskland.  Eller  betragt  den 
megen  Talen  om  Ærlighed,  dyb  Følelse,  Kjærlighed  o.  s.  v., 
og  se,  hvorledes  de  samme  Følelser  '  fremtræde  i  Livet, 
hvorledes  Fremstillingerne  altid  ere  laante  fra  Digtere  og 
bevæge  sig  i  en  fantastisk  idealiseret  Verden,  saa  at  man 
ikke  skulde  tro,  at  der  havde  eksisteret  en  virkelig  Sam- 
tid for  de  Konstnere,  fra  hvem  de  hidrøre.  Og  se  nu 
hen  til  Frankrig  og  se  den  Klarhed,  som  der  mange  Gange 
gaar  ved  Siden  af  et  vist  Mismod  og  en  vis  Smerte,  der 
ogsaa  ytrer  sig  i  Udskejelser  i  Konsten;  se  den  Interesse 
for  hele  Samtiden,  den  Bestræbelse,  som  hænger  sammen 
hermed,  for  selv  at  fremstille  det  simpleste  Folkeliv  paa 
den  betydningsfuldeste  Maade,  som  vi  f.  Eks.  finde  hos 
Robert.  Lad  os  kaste  et  Blik  paa  Belgien  og  lægge 
Mærke  til,  at  de  Billeder,  som  i  dette  erkekatholske  Land 
have   vakt   en    stormende  Beundring   hos   Folket,   ligesom 

de  ogsaa  have  vakt  Udlandets  Beundring,  dreje  sig  ikke 
om  kirkelige  Gjenstande;  nej,  det  er  aldeles  profane  Bil- 
leder, der  handle  om  Revolutioner,  om  Fortidens  Kampe 
o.  s.  v.  Det  er  Forsøg  paa  at  rehabilitere  Belgien  som 
et  Land,  som  et  Monarchi  i  EvropasØjne;  det  er  Lysten 
til  at  dvæle  ved  Fortidens  Vaabendaad,  for  at  man  kunde 
vise,  at  man  havde  Mod  til  at  værge  sig,  som  man  havde 
set  Forfædrene  værge  sig;  det  er  Nutiden  i  det  mest  be- 
vægede Øjeblik,  som  her  kaldes  til  Live.  Er  det  ikke 
mærkeligt  nok,  og  kan  det  være  et  blot  Tilfælde,  at  selv 
i  England  den  eneste  udsmykkede  Bygning,  Grenwich 
Hospital,  Englands  håtel  des  invalides,  var  prydet  med 
lutter  Trofæer  fra  den  uoverskuelige  Række  af  Englands 
Søsejre,  at  disse  Portræter  dér  ere  lutter  berømte  Sø- 
officerer, Førere  til  Sejr  eller  til  en  hæderlig  Død.  Og 
naar  vi  vandre  i  Londons  Gader  og  se,  hvor  besynderlig 
Bygningerne  tage  sig  ud,  som  stadig  vise  sig  midt  i  Taage 
og  Røg  fra  Skorstenene,  se  det  yndige  milde  Slør  over 
Byen,  og  i  Modsætning  hertil  hele  dette  Liv  og  den  Glans, 
som  Solen  i  et  Moment  kan  frembringe,  idet  den  udgyder  sit 
Straalevæld  over  Dampskibe,  Bygninger  og  Paladser;  eller  i 
Omegnen  paa  Landet  se  dette  frodige  store  dejlige  Landskab 
med  de  yppige  grønne  Kroner,  med  de  venlige  Boliger,  med 
den  vel  nærede  og  vel  klædte  Befolkning,  der  bærer  Sund- 
heden paa  Kinderne,  er  det  da  ikke  værdt  at  lægge  Mærke 
til,  at  dette  dejlige  Billede  af  Farver,  af  vekslende  Sol- 
skin og  Skygge,  at  det  falder  sammen  med  de  engelske 
Maleres  store  Lyst  til  at  give  den  Skjønhed,  der  ligger  i 
Farverne,  ofte  selv  paa  Formernes  Bekostning? 

Altsaa,  det  kan  ikke  omtvivles,   at  der  i  hele  denne 
Virksomhed  i  Udlandet   er  en  Samvirken  imellem  Konst- 

Deren  og  den  Menighed,  han  arbejder  for.  Konstneren 
opliver  Menigheden  og  oplives  af  denne;  de  ere  begge 
enige.  Det  maa  der  ogsaa  til.  Men,  naar  vi  nu  skulle 
nærmere  spørge  os:  hvori  er  det  da,  de  samstemme?  er 
det,  hvad  vi  i  Almindelighed  kalde  det  rent  Æsthetiske, 
det  blot  Artistiske?  er  det  et  Virtuosfortrin,  som  bringer 
dem  til  at  sværme  for  disse  store  ledende  Aander?  —  saa 
maa  vi  svare:  nej,  ingenlunde.  Sagtens  kommer  dette 
med  i  Spillet;  men  flere  af  de  Konstnere,  vi  have  nævnt, 
have  jo  snarere  noget  Frastødende  end  noget  Tiltrækkende 
i  deres  Fremstillingsmaade,  02  i  alt  Fald  kan  et  saadant 
Fortrin  i  intet  Tilfælde  være  det,  som  egentlig  tynger  ned 
i  Yægtskolen  for  disse  Konstnere  og  gjør,  at  Folk  gjerne 
dvæle  ved  deres  Arbejder.  Der  maa  være  noget  Andet. 
Det  maa  ligge  i  selve  Gjenstanden,  i  Emnet.  Ganske 
sikkert,  jeg  skal  ikke  være  Emnets  Talsmand  eller  søge 
at  bevise,  at  Emnet  i  og  for  sig  har  en  afgjørende  Værdi 
for  Konstneren.  Det  er  en  altfor  anerkjendt  Sag,  at  det 
samme  Emne  lader  sig  benytte  i  en  evig  Uendelighed  paa 
<le  mest  forskjellige  Maader,  02  at  de  mest  forskjellige 
Talenter  og  Individualiteter  blandt  Konstnerne,  naar  de 
følge  deres  egen  Genius,  ville  være  i  Stand  til  af  det 
samme  Emne  at  faa  de  mest  modsatte  Sider  til  at  træde 
frem.  Men  jeg  betragter  heller  ikke  her  Emnet  fra  et 
blot  æsthetisk  Synspunkt,  som  om  denne  eller  hin  Gjer.- 
stand,  naar  man  vilde  gjøre  allehaande  Forsøg  med  Kon- 
sten,  bedst  skulde  egne  sig  derfor.  Men  der  er  ofte  i 
Gjenstanden  selv  Xoget,  som  tiltaler,  i  selve  Emnet,  i 
selve  Stoffet  Noget,  som  straks  bliver  forstaaet  af  Publi- 
kum, som  straks  tinder  Gjenklang  i  Konstnerens  Menig- 
hed, og  det  er  netop  det  Punkt,  som  gjør,  at  Sagen  faar 

Betydning  for  os  i  dette  Øjeblik.  Vælg  en  anden  Gjen- 
stand,  og  den  vil  maaske  være  aldeles  ørkesløs.  —  Lad 
os  en  Gang  kaste  et  Blik  paa  Fortiden.  Lad  os  tage 
den  Tid  —  den  varer  længe,  den  gaar  helt  op  i  det  lude 
Aarhundrede  —  da  Kirken  var  saa  godt  som  udelukkende 
dominerende;  den  Gang  var  der  et  fælles  Emne,  som  be- 
skjæftigede  alle  Evropas  Konstnere,  skjøndt  i  Slutningen, 
ja  allerede  fra  Begyndelsen  af  det  15de  Aarhundrede  be- 
stemte Hovedretninger  bestandig  skarpere  udskilte  sig  fra 
hverandre,  og  i  disse  atter  i  Slutningen  af  det  15de  og 
Begyndelsen  af  det  16de  Aarhundrede  ganske  forskjellige 
Underafdelinger  næsten  lige  saa  skarpt  sondrede  sig.  Det 
er  ganske  de  samme  Gjenstande,  som  behandles  af  Alle: 
det  nye  Testamente,  Helgenhistorier  o.  s.  v.  Og  dog  maa 
vi  nu  lægge  Mærke  til,  at  disse  samme  Emner  staa  paa 
det  Nøjeste  i  Forbindelse  med  det  Folks  Nationalitet  og 
Individualitet,  hos  hvilket  de  ere  fremkomne.  Det  var 
nødvendigt  selv  i  disse  Emner  at  optage  saa  Meget  af 
Folket,  at  det  kunde  vedkjende  sig  dem,  forstaa  dem  og 
ret  faa  Følelse  derfor.  Kast  Blikket  paa  de  nederlandske 
Billeder  fra  det  15de  og  16de  Aarhundrede  —  Rubens 
og  Rembrandt  kunne  vi  maaske  tage  med  —  se  paa  deres 
Helgenhistorier,  paa  denne  Christus,  denne  Maria,  denne 
Apostel,  det  er  jo  Folk  fra  Holland  og  Belgien,  ærlige, 
tro  Ansigter ;  det  er  aabenbart,  at  de  tale  til  Folket  som 
Landsmænd.  Gaa  til  Italienerne,  tag  selv  Rafaels  »vor 
Frue«,  som  han  saa  ofte  har  skildret  til  hele  Evropas 
Beundring.  Har  han  hentet  hende  ud  af  Ideen  eller  laant 
den  antike  Konsts  Former  for  at  gjengive  hende,  eller 
har  han  fulgt  en  theologisk  Typus?     Nej,   hun  er  hentet 

fra  hans  eget  Folk,  fra  Florents's  herlige,  ranke  Kvinder, 
hvor  han  levede  sin  skjønne  Ungdomstid. 

Ja,  m.  T.,  det  er  nægtet  Norden  —  og  vi  maa  søge 
vor  Trøst  i,  at  Norden  deler  Skjæbne  med  større  Riger, 
med  det  mægtige  Albion,  i  denne  Henseende  —  det  er 
nægtet  Norden  paa  denne  Maade  at  blive  mindet  om  den 
Styrke  og  den  Kraft,  der  en  Gang  har  været  i  vor  Tro. 
Det  er  nægtet  Norden  at  se  Billeder,  som  kunde  bringe 
os  til  at  tro,  at  Frelseren  var  født  midt  iblandt  os,  og 
at  hine  hellige  ærværdige  Blodvidner  havde  vandret 
imellem  os. 

Men  Kirkens  Tid  er  forbi,  og  det  er  besynderligt  nok 
nu  at  se,  hvorledes  denne  Ærlighed,  denne  Troskyldighed 
ikke  lader  sig  erstatte  af  Noget.  Der  har  for  ikke  mange 
Dage  siden  hængt  tre  interessante  Blade  i  Vinduet  hos 
Bing.  De  to  vare  af  Delaroche;  det  var  Jomfruen  under 
Vinranken  og  Jomfruen  i  Orkenen.  I  det  første  Billede, 
der  blev  set  med  stor  Beundring  paa  Udstillingen  i  Lon- 
don 1844,  staar  Maria  med  en  lidt  stiv  Holdning  og  trykker 
Barnets  sjælfulde  Hoved  mod  sin  Kind.  I  det  andet  sid- 
der hun  bekymret  i  Orkenen  med  det  lille  Barn  paa 
Skjødet;  Joseph  er  langt  ude  i  det  Fjerne  for  at  se  om 
Vejen.  Det  tredie  Billede,  af  Robert,  forestiller  en  venetiansk 
Enke  —  Dragten  viser,  at  det  er  en  Venetianerinde  —  som 
sidder  med  et  lille  Barn  paa  Skjødet,  bedrøvet  og  ve- 
modig. Vi  kunne  ane,  at  det  er  en  Gestalt,  der  er  kom- 
men frem  i  Robert's  sidste  Periode,  da  han  beskjæftigede 
sig  med  sit  store  Billede,  Fiskernes  Afrejse.  Af  disse 
tre  Kobberstik  have  de  to  af  Delaroche  langt  fra  gjort 
det  Indtryk  paa  mig,  som  Venetianerinden.  Jeg  tilstaar, 
at   denne    simple  kvindelige   Figur   langt   lettere   for   mig 

Hoyens  Skrifter.     III.  37 


570 

var  i  Stand  til  at  udtale  en  Forestilling  om  vor  Frue  paa 
hendes  Vandring.     Hele  dette  dybe  Udtryk  af  Vemod  og 
Ængstelse,  hele  denne  Inderlighed,  denne  aldeles  umiddel- 
bare Følelse,  som  taler  til  mig  hos  Robert,  er  det,  jeg  savner 
hos  Delaroche,  og  hele  Delaroches  store  Evne  til  objectiv 
klart  at  fremstille  det,  han  vilde,  kunde  ikke  erstatte  mig 
Mangelen  af  det  ret  Inderlige  hos  Robert,  af  Troen  paa  det, 
som  han  havde  fremstillet.    Det  er  ogsaa  denne  Inderlig- 
hed,   der   fængsler   mig   i    de   i   malerisk  Henseende   saa 
simple  Former,   som  Overbeck   har  iklædt  sin  Gjenstand. 
—  Kirken  har  ikke  længere  denne  Magt;  Kirken  fængsler 
os  ikke  længere  saaledes,  som  selve  Livet.     Vi  bryde  os 
ikke  om  at  se  den  samme  Helgenhistorie  ideligen  gjentage 
sig,    og,    idet    vi   kaste  Blikket  paa  disse  objectiv  dejligt 
fremstillede  Begivenheder,    saa  lade    de    os  kolde;   vi    se 
blot  det  historiske  Billede  deri,  men  ikke  det,  der  skulde 
bevæge    os.      Det    er   aabenbart,    at    hos    de   forskjellige 
Folkeslag  ville  de  Fremstillinger,    som    dreje    sig    om  det 
ægte    Folkelige    i   Nutiden    eller  Fortiden  være  dem,    der 
stærkest  tiltale;  dertil  vil  Folkets  Sympathi  alvorligst  og 
varmest  knytte   sig.      Maaske   mine  Tilhørere    endnu   be- 
standig  ville    tvivle    om   Emnets    store  Magt   i    saa  Hen- 
seende.   De  ville  da  lægge  Mærke  til,  at  det  er  blot  inden- 
for bestemte  Grænser,   at  jeg   søger  at  gjøre  dette  gjæl- 
dende.    Jeg  afskjærer  Ingens  Ret  og  Ingens  Frihed.    Idet 
jeg   gjør   opmærksom   paa  Emnets    store   Betydning,    gjør 
jeg  tillige  opmærksom  paa  den  store  Frihed,  hvormed  man 
kan  behandle  det.      Det  samme  Emne  er  hos  forskjellige 
Folk   og   til    forskjellige  Tider   blevet    gjort  til  Gjenstand 
for  højst   forskjellige  Konstværker.      Men  maaske  dog  de 
kunne   have    Ret,    som   mene,    at    man   ikke   paa    denne 

Maade  maa  holde  paa  Emnerne,  at  man  ikke  skal  lægge 
Mærke  til,  hvad  der  historisk  tiltaler  Folket,  men  at 
Konsten  forbinder  sig  med  hvad  det  skal  være,  Gammelt 
eller  Nyt,  Hedensk  eller  Christeligt,  navnlig  i  de  plastiske 
Arbejder,  og  at  vi  derfor  skulle  glæde  os  over  det  Smukke 
i  hvad  der  bydes  os.  Jeg  tilstaar,  at  jeg  har  nogen  Tvivl 
om  Gyldigheden  af  denne  beundringsværdige  Alsidighed  i 
æsthetisk  Henseende.  Jeg  har  en  fast  Tro  til  at,  dersom 
vi  vilde  spørge  den  Konstner,  som  har  den  største  Univer- 
salitet af  alle  nulevende  Konstnere,  Horace  Vernet,  om 
han  maler  Alting  lige  gjerne,  saa  vilde  vi  snart  høre,  at 
han  helst  dvæler  ved  den  franske  Soldats  Liv  og  Levned; 
det  viser  sisr  tydeligt  i  hele  hans  Konstnervirksomhed. 
Eller  dersom  vi  vilde  spørge  denne  eller  hin  fuldendte  Kj en- 
der —  ikke  en  Kj  ender  af  blot  ydre  Tegn  og  Kriterier, 
men  en  Mand  af  Følelse  for  Konstværker,  som  havde  levet 
under  saa  heldige  Vilkaar,  at  han  var  bleven  saa  alsidig, 
som  man  paa  nogen  Maade  kan  forlange  —  om  han  sætter 
lige  stor  Pris  paa  alle  Konstværker  af  samme  ægte  konst- 
neriske  Kvalitet,  saa  vilde  denne  Mand  vistnok  sige,  at 
der  dog  rigtignok  var  visse  Konstværker,  som  tiltalte  ham 
mest,  fordi  han  i  deres  fuldendte  Behandling  fandt  det 
rettest  udtalt,  som  hans  Trang  og  indre  Følelse  fordrede. 
Og  gaa  vi  fra  Konstneren  og  den  fuldendte  Kjender  til  den 
begavede  lille  Dreng  eller  Pige,  lad  os  da  se,  om  de  ikke 
helst  dvæle  ved  Hesten,  ved  Skibet,  Soldaten,  Blomsten 
o.  s.  v.  Og  i  hele  det  store  Rige  imellem  disse  Yderlig- 
heder finder  det  selv  samme  Sted.  Kun  det  dumme  og 
kolde  Øje  stirrer  lige  nysgjerrigt  paa  Alt,  fordi  det  i 
Granden  kun  ser  de  brogede  Farveklatter. 

Men,  m.  T.,  det  er  allerede  Meget,  naar  man  om  et 
Folk  kan  sige,  at  det  har  den  eller  den  Interesse  i  Kon- 
sten.  Konstneren  er  da,  idet  han  tror  at  handle  selv- 
stændig og  at  være  Skaber,  dog  kun  paa  en  vis  Maade 
en,  rigtignok  levende  og  bevidst,  Afspejling  af  det,  som 
Folkets  Følelse  trænger  til.  Ikke  alle  Vegne  finder  dette 
imidlertid  Sted.  I  England  bemærkede  jeg  allerede  før, 
at  man  ikke  var  kommen  videre  end  til  at  fremstille 
Scener  af  Livet,  enkelte  Landskaber  og  Portræter,  og  at 
det  engelske  Folk  ikke  hidtil  havde  følt  nogen  Trang  til 
at  faa  sig  omgivet  med  Billeder  af  sit  saavel  i  Fortiden 
som  i  Nutiden  rige  historiske  Liv.  Hvor  der  endnu  ikke 
ere  fremkomne  Kjendetegn  paa  en  saadan  dyb  Trang, 
der  staa  disse  Spørgsmaal  altid  vaklende;  der  vente  de 
at  blive  løste.  Det  kan  ske  hurtig.  Den  første  Genius, 
som  véd  med  Tryllestaven  at  aabne  Klippen  eller  at  fore 
os  ind  i  det  skjulte  Land,  vil  overbevise  os  derom.  Men 
han  kommer  rigtignok  ikke,  fordi  vi  kalde  paa  ham;  han 
vækkes  ikke  med  Prisopgaver  og  deslige.  Det  gaar  ofte 
langsomt.  Men  lad  os  da  erindre,  at,  naar  vi  se  tilbage  paa 
Middelalderen,  saa  er  der  gaaet  Aarhundreder  hen,  i 
hvilke  vi  bestandig  se  den  samme  Tragten  Qg  Higen  efter 
at  faa  livfuldere  og  livfuldere  Billeder,  som  paa  en  tydelig 
og  klar  Maade  kunde  vidne  om  de  hellige  Skrifter,  at 
Aarhundreder  gik  hen  inden  de  Genier  kom,  som  kunde 
løse  Formerne  fra  deres  stive  Linier  og  døde  Farver  og 
indgyde  dem  Sjæl.  Det  gjælder  altsaa  i  saa  Henseende 
kun  om  at  kunne  vente  og  at  holde  ud.  Men  naturligvis, 
det  gaar  her,  som  overalt,  hvor  man  vil  trøste  sig  med, 
at  det  en  Gang  kan  komme:  enhver  Tid  vil  gjerne  se  det; 
og  derfor  vil  jeg  sige  til  det  Land,  som  saaledes  staar  vak- 

lende:  »vent  ikke  for  længe;  thi  Noget  kan  og  maa  der 
gjøres.  Se  rundt  om  her,  om  I  ikke  opdage  noget  Nyt 
alle  Vegne.« 

Lad  os  tage  vort  eget  Fødeland,  lad  os  tage  hele 
Norden,  og  lad  os  indrømme,  at  vi  ogsaa  have  en  lang 
Historie,  at  der  ogsaa  her  bevæge  sig  højst  forskjellige 
Følelser  og  Interesser,  og  at  vi  have  et  højst  mangfoldigt 
Land,  —  jeg  taler  om  hele  Norden,  fordi  jeg  antager,  at 
disse  Lande  ere  saa  nøje  indviklede  i  hinandens  Inter- 
esser, at  deres  Historie  er  saa  nøje  sammenknyttet,  at 
Naturen  dér  danner  et  saa  stort  og  fuldstændigt  Hele,  at 
ingen  nordisk  Konstner  tør  ensidig  skille  dem  ad,  men 
at  man  bør  se  paa  Fortiden  med  Blikket  henvendt  paa 
hele  Norden.  Det  har  i  vore  Dage  vist  sig,  at  man  kan 
finde  maleriske  Gjenstande  selv  paa  den  nøgne  Klippe; 
man  behøver  ikke  at  rejse  til  Schweiz  eller  Italien  for 
at  kunne  blive  Landskabsmaler.  Det  har  vist  sig,  at  vi 
til  al  Lykke  have  Optrin  af  vort  nuværende  Folkeliv  at 
male,  som  fordre  Kjendskab  til  det  Folk,  som  man  vil 
fremstille,  og  at  intet  Andet  kan  erstatte  det,  som  saa- 
danne  Scener  kunne  give  os.  Det  viser  sig,  at  selv  Blik- 
ket paa  den  fjerne  Oldtid  allerede  er  saa  meget  klaret,  at 
man  véd  i  alt  Fald  i  enkelte  heldige  Præstationer  at  gjore 
det  gjældende  og  gjøre  Fremstillingen  fortrolig  selv  for 
Menigmand,  ikke  alene  i  den  By,  i  Kjøbenhavn,  hvor  den 
er  bleven  til,  men  over  hele  Norden.  Vi,  som  ikke  have 
nogen  gammel  Konsttradition,  men  som  have  et  dejligt 
Land,  og  som  tillige  have  en  Fortid,  hvor  vi,  om  vi  og- 
saa tidt  og  ofte  blive  grebne  af  Vemod  og  af  en  Følelse, 
der  er  blandet  med  en  egen  Bitterhed,  dog  ogsaa  finde 
mangt  et  dejligt  Ojeblik,  og  hvor  det  kunde  være  nyttigt 

for  Alvor  at  fæste  Blikket  selv  paa  det  Moment,  hvorved 
vi  føle  os  mest  tilbagestødte,  —  vi  Nordboere  skulde  dog 
endelig  lægge  Mærke  til  Alt,  hvad  der  vinker  os  i  saa- 
danne  Opgaver,  lægge  Mærke  til,  at  dér  have  vi  Marken 
fri,  at  dér  møde  vi  vore  Medbejlere  i  Udlandet  med  lige 
Kræfter,  ja  med  overlegne  Kræfter  paa  vor  Side,  i  det 
mindste  hvad  Følelse,  Erkjendelse  og  Fortrolighed  med 
Gjenstanden  angaar,  medens  vi  paa  ethvert  andet  Terræn 
maa  møde  med  ulige  Kræfter,  fordi  deres  gamle  Tradition 
yder  dem  alle  de  Fordele,  som  vi  kun  kunne  faa  ved  at 
laane  dem,  og  fordi  vi  kun  ere  Fremmede,  idet  vi  træde 
op  for  der  at  concurrere  med  dem. 

Dog,  jeg  skal  ikke  dvæle  længere  herved;  jeg  skal 
blot  gjentage,  hvad  jeg  tror  er  en  uimodstridelig  Sandhed, 
at,  hvor  vi  kaste  Blikket  hen  i  Nutiden,  hvad  enten  vi 
se  hen  til  Tyskland,  Belgien  eller  Frankrig,  kort  alle 
Vegne,  saa  ville  vi  se,  at  der  er  en  indre  Sympathi  i  det, 
der  fremtræder,  imellem  Folket  og  Konstneren,  og  vi  ville 
tydelig  føle  og  fornemme,  at  der  ogsaa  her  hos  os  er  en 
vaagnende  Sympathi  til  Stede.  Maaske  er  den  endnu 
ikke  kraftig;  men  vi  skulle  dog  lægge  Mærke  til  den, 
pleje  den  og  ikke  støde  den  tilbage,  saafremt  vi  ellers 
ønske,  at  det  skal  blive  til  Sandhed,  at  ogsaa  vor  Konst 
skal  blive  en  Talsmand  for  vor  Nationalitet  og  for  vor 
hellige  folkelige  Sag. 

TILLÆG. 

Begyndelsen  af  en  ufuldendt  Afhandling  om  Horace  Vernet. 


Horace  Vernet  blev  født  i  Paris  den  30te  Juni  1789. 
Bedstefaderen,  den  gamle  berømte  Josepli,  havde  endnu  den 
Glæde  at  se  sin  Sønnesøn,  inden  han  lukkede  sine  Øjne,  og 
Faderen,  Cai  le,  den  allerede  hædrede  Konstner,  som  lige 
var  indtraadt  i  Manddomsaarene,  saa'  ved  Sønnens  Fodsel 
sin  Lykke  fuldstændig. 

Revolutionen  var  begyndt,  men  dens  vildeste  Storm 
brusede  saa  godt  som  umærket  hen  over  Barnets  Hoved, 
endskjondt  den  truede  med  at  rive  Familien  Vernet  bort  i 
sin  Hvirvel.  Faderens  Søster  maatte  bløde  under  Guillo- 
tinen; han  selv  blev  saaret,  da  han  den  10de  August  1792, 
under  Angrebet  paa  Tuilerierne,  flygtede  med  sin  Familie 
fra  den  Bolig,  han  havde  i  Louvres  lange  Galleri.  I 
Skyndsomheden  glemte  han  at  iføre  sig  sin  Uniform  som 
Capitain  ved  ^Nationalgarden,  og  han  tænkte  ikke  paa,  at 
hans  hvide  daglige  Kjole  med  rød  Krave  maatte  give  ham 
Udseende  af  en  Schweizergardist;  denne  Paaklædning  fik 
ogsaa  flere  af  Republikanernes  Kugler  til  at  fløjte  omkring 
ham,  og  en  af  dem  traf  Carle  i  Haanden,  men  han  tav 
med  Saaret  indtil  Faren  var  overstaaet.  Den  Gang  sad 
den  lille  Horace  paa  Faderens  Arm. 

Malerkonsten  var  den  Vernetske  Families  Stolthed  og 
Lyst.  Havde  Sorg  og  Ængstelse  endog  i  nogen  Tid  ned- 
stemt Caries  Sind  og  lammet  hans  Virksomhed,  saa  vaag- 
nede  ved  Bonapartes  Sejre  i  Italien  hans  Haab  og  Mod 
paa  ny,  og  han  valgte  nu  udelukkende  den  Retning,  som  ful- 
dest svarede  til  hans  Anlæg,  hans  Synsmaade  af  Livet  og 
Konsten.  Hverdagslivet,  Jagten  og  Krigen  forsynede  ham 
med  de  Emner,  som  fra  nu  af  beskjæftigede  ham  og  vandt 
ham  Anseelse  og  Ære  ude  i  Verden,  medens  de  i  hans 
Hjem  ikke  alene  fængslede  ham,  men  ogsaa  hans  Hustru. 
Fanny  Moreau,  Datter  af  en  yndet  Kobberstikker.  Selv 
som  Husmoder  opgav  hun  ikke  den  Konst,  hun  havde  lært 
hos  sin  Fader;  den  blev  et  Baand  mere,  der  knyttede  hende 
til   Manden  og  hans  Virksomhed. 

Horace  modtog  altsaa  fra  de  tidligste  Drengeaar  dag- 
ligen  saadanne  Indtryk,  der  sikrest  og  stærkest  maatte  bi- 
drage til  at  vække  og  udvikle  de  Kræfter,  som  saa  rigelig 
vare  nedlagte  hos  ham.  Den  lille  Konstverden,  som  omgav 
ham  i  Hjemmet,  afspejlede  saa  Meget  af  det,  der  traadte 
ham  i  Mode  i  Virkeligheden,  gav  ham  idelig  saa  megen 
Lejlighed  til  at  sammenligne  Afbildningen  med  den  Gjen- 
stand,  hvorefter  den  var  dannet,  at  hans  Blik  hurtigere  end 
ellers  maatte  klares  med  Hensyn  til  de  Indtryk,  han  modtog 
baade  af  det  Virkelige  og  det  Afbildede,  og  at  han  saaledes 
maatte  komme  til  at  se  og  iagttage  med  en  Bevidsthed,  hvis 
Indflydelse  snart  blev  iøjnefaldende.  Det  var  i  den  Tid, 
da  det  ene  Sejrsbudskab  afløste  det  andet,  da  Napoleons  og 
hans  Krigeres  Bedrifter  opfyldte  hele  Landet  med  Jubel  og 
forsynede  Konstnerne  med  et  uudtømmeligt  Stof,  og  denne 
Stemning  gjennem trængte  den  unge  Horace  i  den  Grad.  at 
hele  hans  ydre  Væsen  bar  Præget  deraf.  Endnu  som  Olding 
bevarer  han  den  ranke  militære  Holdning,  han  havde  op- 
taget som  ung;  der  var  ingen  krigersk  Oveise,  som  han  for- 
smaaede  at  være  Mester  i.  ikke  engang  Tamburens  og  Trom- 
peterens: men  især  var  det  fristende  for  ham  at  tumle  de 
væligste  Heste,  og  mere  end  én  Gang  gjorde  han  Faderen 
bange,  naar  han  og  Gericault  susede  af  Sted  i  det  vildeste 
Firspring. 

Den  første  Undervisning  erholdt  Horace  i  sin  Faders 
Skole,  som  ogsaa  Gericault  besøgte  i  flere  Aar.  Men  dette 
blev  dog  kun  betragtet  som  en  Forberedelse  til  den  højere, 
akademiske  Undervisning.  Her  skulde  han  blive  fortrolig 
med  Legemets  Former,  saaledes  som  de  ere  gjengivne  i  de 
græske  plastiske  Værker;  han  skulde  lære  at  anvende  disse 
Former  idet  hun  tegnede  og  malede  efter  levende  Mennesker; 
han  skulde  udføre  ideale  Hoveder  og  udtryksfulde  Hoveder 
og  ad  denne  Vej  blive  indviet  i  den  Stil,  der  ene  kunde 
give  ham  Adkomst  til  en  Romerrejse  paa  Statens  Bekost- 
ning. Men  det  gik  kun  langsomt  med  disse  Studier:  Horace 
maa  allerede  have  været  sig  selv  for  bevidst,  til  at  denne 
systematiske  Trænering  kunde  tilfredsstille  hans  fremadhigende 
Aand,  og  det  første  uheldige  Udfald  af  hans  Bestræbelse 
for  at  vinde,  hvad  vi  vilde  kalde  den  store  Guldmedaille, 
berøvede  ham  aldeles  Lysten  til  at  gjore  flere  Forsøg.  Da 
han,  mange  Aar  senere,  besøgte  sin  Ungdomskammerat,  den 
berømte  Kobberstikker  Toschi  i  Parma,  morede  det  denne 
at  fortælle  sine  Elever,  hvorledes  man  i  Modelskolen   havde 

været  langt  fra  at  ane.  at  denne  Horace,  der  aldrig  kunde 
blive  færdig,  en  Gang  skulde  blive  en  saa  frugtbar  og  navn- 
kundig Konstner.  Faderens  Vejledning  viste  sig  derimod 
ligesaa  oplivende,  som  Akademiet*  havde  været  sløvende 
Hjemme,  hvor  han  følte  sig  paa  sin  egen  Boldgade,  gjorde 
han  saa  hurtige  Fremskridt,  at  han  en  Inu  ikke  var  tyve 
Aar  gammel,  da  Faderen  med  Fordel  kunde  benytte  hans 
Hjælp  ved  Udførelsen  af  det  30  Fods  lange  Billede  af 
Slaget  ved  Marengo,  og  i  1812  traadre  han  op  paa  Udstil- 
lingen som  selvstændig  Konstner.  Iblandt  hans  Malerier  var 
der  især  ét.  som  anbefalede  sig  ved  sin  Livlighed,  det.  der 
fremstillede  Indtagelsen  af  Skanserne  ved  Glatz,  en  Be- 
givenhed fra  Felttoget  i  1807. 

Kort  Tid  efter  at  Horace  saaledes  var  fremtraadt.  ind- 
traf Restavrationen.  Frankrig  opgav  sin  Kamp  for  Over- 
herredømmet; det  behøvede  Hvile;  men  selv  i  denne  Hvile- 
tid begyndte  en  indre  Udviklings  Kamp,  ikke  blot  om  poli- 
tiske Rettigheder,  men  ogsaa  om  nye  Retninger  i  Literatur 
og  Konst.  Kirkens  og  Bourbonnernes  Forherligelse  afløste 
den  græsk-romerske  Oldtids  og  Napoleons,  og  den  klassisk- 
hedenske Formskjønhed  maatte  efterhaanden  vige  for  den 
romantisk-christelige  Udtryksskjønhed.  I  denne  Kamp  horer 
Horace  til  de  faa  Konstnere,  som  have  udviklet  sig  sundest 
og  friest  for  alt  paataget  Væsen ;  men  den  Lethed,  hvormed 
han  arbejdede,  de  saa  mangfoldige  og  forskjellige  Opgaver, 
han  forsøgte  sig  paa,  den  Afholdenhed,  han  stadig  bevarede 
fra  alt  det  Lokkende,  som  saakaldet  Stil  i  Tegning  og  noget 
Egent  i  Lys  og  Farvevirkning  havde  for  fiere  høj*t  begavede 
Malere,  paadrog  ham  ofte  Beskyldninger  for  Overfladiskhed 
og  Mangel  paa  Sans  for  episk  Storhed. 

Det  var  ikke  lykkedes  ham  med  offentlig  Understøt- 
telse at  komme  til  Italien,  men  i  1819 — 20  rejste  han  til 
Rom  for  egen  Regning  i  Selskab  med  sin  Fader.  Denne 
Forsinkelse  var  aabenbart  til  hans  Fordel.  Under  Napoleon 
havde  han  fundet  Orden,  men  tillige  Stilhed,  ja  Dødhed  i 
Roms  Gader:  han  havde  kunnet  vandre  med  fuldkommen 
Sikkerhed  om  i  Campagnen  og  Bjergene,  men  Livet  vilde 
ikke  have  tilbudt  ham  synderlig  Afveksling.  Nu  var  den 
gamle,  gode  Tid  vendt  tilbage.  Det  vrimlede  med  Frem- 
mede. Carnevalet  var  lystigt,  og  Røvereventyrene  udbredte 
et  romantisk  Skjær  over  de  fattige  Bjergboere.  Saadanne 
Indtryk  vare  ikke  spildte  paa  Horace.  I  Stedet  for  fana- 
tiske spanske  Munke    og  Guerillas    malede    han    nu  Vædde- 

lobene  i  Corso  og  det  stæikt  Bevægede  i  Reverens  usikre, 
farefulde  Liv. 

Hertugen  af  Orleans,  Louis  Philippe,  havde  allerede 
tidligere  vist  sig  som  hans  Velynder,  og  han  vedblev  at  være 
det  efter  hans  Tilbagekomst.  Iblandt  de  Bestillinger,  han 
herved  kom  til  at  udfore,  vare  der  flere  af  Slagene  fra 
Republikkens  og  Kejserdømmets  Dage.  Da  man  formodentlig 
fandt,  at  den  trefarvede  Fane  kom  lidt  vel  ofte  lil  Syne  i 
disse  Malerier,  nægtede  man  i  1822  flere  af  dem  Plads  paa 
Udstillingen  i  Louvie.  Vor  Maler  bestemte  sig  derfor  til 
at  foranstalte  dem  udstillede  hjemma  his  sig  selv,  og  hele 
Paris  strømmede  nu  hen  for  at  se  de  fem  og  fyrgetyve 
Malerier,  som  der  vare  ophængte,  og  hvortil  to  bekjendte 
Forfattere.  Jouy  og  Jay,  havde  leveret  en  Forklaring,  led- 
saget af  Omrids  af  alle  Billederne.  Det  akademiske  Ojen- 
tjeneri  nyttede  saaledes  ikke  til  andet  end  til  at  sætte  Konst- 
neren,  der  imidlertid  var  ;aget  til  London,  endnu  højere  i 
sine  Landsmænds  Gunst,  og  det  var  ganske  naturligt,  at, 
da  man  paa  Udstillingen  1824  saa'  et  stort  Maleri  af  ham 
med  Hertugen  af  Angoulémes  Portræt,  men  tillige  flere  af 
hans,  forrige  Gang  tilbage\i.-te,  Billeder,  det  Rygte  kunde 
udbrede  sig,  at  Horace  kun  havde  indrømmet  at  udstille 
Portrætet.  naar  Prinsen  vilde  finde  sig  i,  at  være  i  Selskab 
med  Napoleons  Soldater  fra  Hanau  og  Montmirail. 

Næppe  havde  Carl  den  Tiende  besteget  Frankrigs  Throne, 
for  man  tog  fat  paa  at  udsmykke  en  Række  af  Sale  i 
Louvre,  som  bleve  bestemte  dels  til  Konstsamlinger,  dels 
ogsaa  til  Regeringens  Brug.  Horace  var  imellem  de  Malere, 
som  ved  denne  Lejlighed  bleve  satte  i  Arbejde,  og  han 
banede  sig  tillige  herved  Vej  til  i  Institutet  at  samles  med 
sin  Fader.  Det  var  en  stor  Glæde  for  Car'e  s  åledes  at 
blive  mindet  om  sin  Ungdom,  den  Gang  da  han  i  det  gamle 
Malerakademi  selv  var  bleven  som  Medlem  omfavnet  af  sin 
Fader  under  de  Tilstedeværendes  Jubel.  Men  endnu  før- 
end Horace  havde  fuldendt  de  ham  overdragne  Arbejder, 
aabnede  der  sig  en  ny  Virkekreds  for  ham,  da  han,  i  Slut- 
ningen af  Aaret  1828,  udkaaredes  til  at  gaa  til  Rom,  for 
der  at  afløse  P.  Guerin  i  Direktoratet  ved  det  franske 
Akademi. 

Det  var  saaledes  under  Restavrationen,  at  Horace  i 
Løbet  af  faa  Aar  gik  over  fra  at  være  en  ung  lovende 
Konstner  til  at  blive  sine  Landsmænds  Yndling,  til  at  er- 
hverve sig   et   evropæisk  Navn,    da  Stentryk   og  Kobberstik 

udspredte  hans  aandsfriske  Compositioner  langt  udenfor  hans 
Fodelands  Grænser,  og  til  at  opnaa  al  den  ydre  Hæder, 
med  Undtagelse  af  Baronstitlen,  som  en  fransk  Konstner 
<len  Gang  kunde  attraa.  Han  havde  ogsaa  ved  Siden  af 
sit  store  Talent  lagt  en  forbavsende  Arbejdsdygtighed  for 
Dagen,  og  med  en  ualmindelig  Flersidighed  havde  han  be- 
handlet Emner  af  den  mest  forskjellige  Natur.  At  Old- 
tidens Myther  og  Helte  imidlertid  ikke  fandt  nogen  Frem- 
stiller i  ham.  synes  det  næsten  overflødigt  at  tilføje;  men 
vel  fortjener  det  at  bemærkes,  at  den  letbevægelige,  kloge, 
fremadstræbende  Konstner  ikke  en  eneste  Gang  har  valgt 
sit  Thema  af  Biblen  eller  af  Helgenhistorien,  endskjondt 
slige  Gjenstande  den  Gang  indeholdt  en  stor  Anbefaling,  og 
Ud-tillingerne  vare  overfyldte  med  dem.  Heller  ikke  fandt 
Bourbonnerne  nogen  Forherliger  i  ham.  Foruden  de  bestilte 
Portræter  af  Hertugen  af  Angouléme  og  Carl  den  Tiende 
har  han  kun  malet  en  kongelig  Jagtscene  ved  Fontainebleau; 
Slaget  ved  Fontenoi.  som  det  var  ham  overdraget  at  udføre 
i  en  stor  Composition  til  en  af  Louvres  Sale,  forlod  han 
ufuldendt,  da  han  gik  til  Rom. 

Ved  at  overse  Hovedtrækkene  af  hans  Virksomhed, 
bliver  det  tydeligt,  at  denne  ligesom  deler  sig  i  tvende  Af- 
snit, hvoraf  det  første  afsluttes  i  1823,  men  kommer  for  en 
Del  endnu  til  Syne  paa  Udstillingen  i  1824,  hvis  Forteg- 
nelse indeholder  ikke  mindre  end  tredive  Numere  af  vor 
Konstner,  hvoriblandt  dog,  da  Udstillingen  begynder  i  Marts, 
ikke  faa  Arbeider  fra  det  foregaaende  Aar,  og  desuden,  som 
alt  ovenfor  er  antydet,  Malerier,  som  tidligere  vare  blevne 
afviste.  Det  er  kjendeligt,  at  Horace  i  Begyndelsen  endnu 
er  tvivlraadig  om  hvilken  Vei  han  skal  slaa  ind  paa,  at 
han  føler  sig  for,  prøver  sine  Kræfter,  og  derpaa  vælger  sin 
Kampplads.  De  to  anseligste  af  hans  Malerier  i  denne  Pe- 
riode træffe  vi  i  dens  Begyndelse,  Sancho,  som  i  Slaget  ved 
Tolosa  angriber  Maurernes  Hersker,  og  Mehemet  Ali,  som 
omgivet  af  sit  Følge,  venter  paa  Virkningen  af  den  Snare, 
han  har  lagt  for  Mamelukkerne.  Det  sidste  og  omfangs- 
rigeste blev  færdigt  allerede  i  1818.  og  har  siden  nydt  den 
Ære  at  blive  vævet  i  Gobelins  Fabrikken ;  begge  bleve  de 
kjobte  til  Samlingen  af  levende  Konstneres  Arbejder  i  Galle- 
riet Luxembourg.  Men,  uagtet  dette  Held  gaa  der  Aar  hen, 
inden  han  igjen  behandler  historiske  Gjenstande  med  legems- 
store  Figurer;  tværtimod  synes  han  nu  aldeles  at  opgive  den 
højere,    historiske  Konst,    for,    som  man  paastaar,    at  ødsle 

sine  Kræfter  paa  det  flygtige  Genre,  der,  som  en  let  Prosa, 
hurtigere  forstaaes  og  snarere  paaskjønnes  af  Menigmand. 
Imidlertid  fortjener  allerede  Valget  af  de  ovennævnte  tvende 
Emner  vor  Opmærksomhed  som  et  af  Tidens  Tegn;  en 
tredive  Aar  tilbage,  og  Horace  vilde  sikkert  have  forsøgt 
sig  paa   en   Agesilaus  eller  Mithridates. 

De  mange  Genrebilleder,  som  skyldes  hans  Pensel  i 
dette  Tidsrum,  ere  højst  afvekslende  baade  med  Hensyn  til 
Indhold  og  Stemning.  Han  hentede  sit  Stof  alle  Vegne  fra. 
Vi  kunne  træffe  Druidepræstinden  ved  sin  Harpe  og  Mo- 
liére  med  sin  Husholderske;  Ismail,  idet  han  vil  udrive  sin 
Elskedes  Lig  af  Ørkenens  Sandhav,  og  Joseph  Vernet. 
medens  han  midt  ude  paa  Søen  taber  sig  i  rolig  Beskuen 
af  Stormens  og  Bølgernes  Kamp.  Vi  kunne  besøge  Bjerg- 
stuen paa  St.  Bernhard  eller  træde  ind  i  den  lune  Stald; 
og  er  Jægerens  Liv  os  ikke  spændende  nok,  saa  kunne  vi 
dele  Krigerens  Farer.  Men  naar  vi  have  gjennemløbet  den 
lange  Række  af  Billeder,  saa  maa  vi  dog  tilstaa.  at  der  er 
en  Personlighed,  som  tiest  har  mødt  vort  Øje,  og  hvis  hele 
Væsen  klarest  har  afpræget  sig  for  os  i  de  mest  forskjellige 
Forhold,  de  mest  særegne  Stemninger,  og  det  er  den  franske 
Soldat.  Vi  behøve  ogsaa  blot  at  kaste  et  Blik  paa  det 
morsomme  Billede,  hvori  Horace  har  fremstillet  os  sin 
rummelige  Malerstue;  og  det  talrige  Selskab,  de  støjende, 
mandhaftige  Færdigheder,  som  her  øves  rundt  omkring  Konst- 
neren.  der  uforstyrret  sysler  med  sin  stille  Gjerning,  ville 
hurtig  lade  os  gjætte,  hvor  han  helst  færdes,  hvor  han 
oftest  dvæler  med  Hu  og  Tanke. 

Iblandt  hans  Skildringer  af  Krigeren  og  dennes  Be- 
drifter falde  hans  større  Slagstykker  os  først  i  Øjnene  og 
især  de  fire  temmelig  store  Billeder  med  en  Mængde  Figu- 
rer, som  han  udførte  for  Hertugen  af  Orleans,  og  som  maa 
henregnes  til  dette  Afsnit,  om  end  Trådningen  ved  Valmy 
først  blev  udstillet  i  1826.  Dersom  vi,  alt  i  de  tvende 
store  historiske  Stykker,  af  Farven  kunde  slutte  os  til,  hvil- 
ken Skole  han  nærmest  var  udgaaet  af.  saa  vil  det  være 
endnu  lettere  i  disse  Slagstykker,  at  gjenkjende  Faderens, 
Carle  Vernets,  Lærling.  Vi  have  her  det  samme  store  land- 
skabelige Overblik,  det  samme  omhyggelige  Valg  af  Øje- 
blikket eller  af  en  afgjørende  Manøvre,  den  samme  nøjagtige, 
men  livlige,  lunefulde  Fremstilling  af  de  forskjellige  Vaaben- 
arters  Særkjender.  af  Infanteristens  og  Kavaleristens  Maade 
at  holde  og  bevæge    sig   paa.    hvorved  Carle  saa  væsentligt 

havde  bidraget  til  at  give  Bataillemaleriet  sit  daværende 
Præg,  men  hvorved  han  tillige  havde  stillet  sig  i  Række 
med  de  ældre  Bataillemalere,  der,  i  Følge  Akademiets  Ved- 
tægter, maatte  finde  sig  i  at  se  op  til  de  Konstnere,  som 
arbejdede  under  den  episke  Muses  Varetægt.  Carle  Vernets 
Malerier  ere  derfor  blevne  sammenlignede  med  en  Armé- 
beretning eller  med  den  tydelige  Fremstilling  hos  en  pro- 
saisk Historiker  som  Thiers;  David.  Gros,  Gérard  betragte- 
des derimod  som  de,  der  omgave  Napoleon  og  hans  Mænd 
med  en  Helteglorie. 

Der  var  noget  Sandt  i  denne  ensidige,  tildels  vrange 
Synsmaade,  for  saa  vidt  den  blev  anvendt  paa  Caries  Vær- 
ker. Denne  Konstner  vidste  fortræffelig  at  gjengive  hele 
det  ydre  Væsen  i  sine  Figurer,  det  var  ham  forundt  med 
største  Lethed  og  ofte  højst  morende  at  spøge  og  spotte 
med  Modens  Overdrivelser,  at  sætte  mange  af  disse  løjerlige 
Udvækster,  som  skjæmme  snart  den  Rige,  snart  den  Fattige. 
i  det  pudserligste  Lys,  men  varm  blev  han  sjælden  i  sine 
Værker,  og  søgte  han  end  ikke  et  Surrogat  i  de  højt- 
travende Former,  som  Klassikerne  vare  saa  stolte  af,  saa 
kunde  han  derimod  have  det  Uheld,  at  den  Styrke,  som  han 
vilde  give  Udtrykket  af  en  heftigere  Følelse,  kunde  faa  en 
Tilsætning  af  hans  komiske  Lune,  som  forvandlede  den  til 
Vrængeri,  uden  at  han  selv  mærkede  det.  Dertil  kom,  at 
han  foran  sit  Maleri  var  forsigtig  indtil  Ængstelighed;  hans 
Pensel  blev  for  glat,  hans  Farve  for  kold,  og  navnlig  vilde 
det  Grønne,  som  han  dog  saa  ofte  maatte  bruge,  ikke  ret 
lystre  ham,  men  bidrog  meget  til  at  svække  den  Luftighed, 
som  hans  Opgaver  fordrede,  og  til  at  gjøre  Farvetonerne 
for  ensartede. 

Rigere  begavet  og  heldig  understøttet  i  sine  Bestræ- 
belser af  den  nye  maleriske  Retning,  formaaede  Horace  alt 
for  en  stor  Del  at  undgaa  disse  Mangler,  idet  han  fulgte 
Faderens  Fodspor  og  gik  videre  ad  samme  Vej.  Han 
vælger  med  større  Dristighed  det  mere  Spændende,  som, 
naar  han  i  sin  Fremstilling  af  Slaget  ved  Hanau  viser  de 
bajerske  Dragoners  heftige  Indhug  paa  det  franske  Artilleri, 
medens  han  tillige  umiskjendelig  antyder,  at  Fjenden  i  næste 
Øjeblik  vil  aldeles  være  kastet  tilbage;  og  mesterligt  har 
han  i  dette  Billedes  Forgrund  benyttet  Skovens  tynde  Ud- 
kant med  de  forblæste,  knækkede,  fældede  Træer  til  at  for- 
høje den  maleriske  Virkning.  Eller  han  forstaar  at  afvinde 
selv  den  strenge  Manøvre  konstnerisk  Skjønhed,  som,  naar 

lian  i  sin  Skildring  af  Slaget  ved  Montmirail  til  Højre  viser 
os  Fodfolkets  lange  opmarscherende  Geleder.  der  tabe  sig 
ind  i  Billedets  Dybde,  medens  Ra-kkerne  til  Venstre  alt  gaa 
over  til  det  Angreb  med  Bajonetten,  der  skal  kaste  Russerne 
aldeles  overende.  Det  er  ud  paa  Eftermiddagen.  Blikket 
gaar  i  sydvestlig  Retning.  Skyerne  ere  oplyste  af  Solen, 
der  alt  staar  lavt,  og  dette  Ojeblik  er  heldig  benyttet  til  i 
Forgrunden  at  spille  med  Figurernes  lange  Slagskygger  og 
til  at  lade  Krudtdampen  hæve  sig  lysende  mod  de  dunklere 
Grunde.  Endnu  mere  selvstamdig  skabende  viser  ban  sig  i 
det  smukke  Maleri,  Slagbommen  ved  Clicby.  som  ban  synes 
at  have  malet  allerede  i  1821.  Det  er  den  30te  Marts 
1814,  som  han  giver  os  i  et  indholdsrigt  Optrin.  Den 
gamle  Monccy  holder  her  endnu:  men  de  Saarede.  de  flyg- 
tende. Beboere,  hvis  Flyttegods  staar  ber  paa  Gaden  ved 
Siden  af  ængstede  Fruentimmer  og  Born .  alt  dette  bebuder 
alt  for  tydeligt,  at  den  gamle  Kriger,  trods  hele  den  rolige 
Holdning,  hvormed  han  giver  Ordren  til  General  Odiot,  dog 
ikke  længe  vil  kunne  standse  den  Ulykke,  som  uopholdelig 
nærmer  sig. 

Faderens  Lune  var  for  en  stor  Del  gaaet  i  Arv  til 
ham.  men  tog  hos  ham  en  hel  anden  Retning;  han  lod  den 
smelte  sammen  med  Hjertelighed;  han  spillede  fra  den  over 
i  det  Vemodige,  ja  dybt  Alvorlige.  Det  er  til  denne  Side 
af  hans  Virksomhed,  at  man  maa  henfore  en  Suite  af  Ka- 
binetstykker, som  han  har  udfort  i  Løbet  af  1819  til  24. 
og  som  viser  os  den  franske  Soldat  i  forskjellige  Stillinger 
og  Vilkaar.  De  gjorde  overordentlig  Lykke,  thi  Indholdet 
var  nyt  og  tiltrækkende,  og  Behandlingen  robede  den  Let- 
hed og  Friskhed,  hvormed  Tanken  her  havde  fundet  sit  Ud- 
tryk. Nogle  vare  aabenbart  ligefrem  grebne  af  Livet;  nogle 
skylde  maaske  en  Fortælling  eller  et  Indfald  deres  Til- 
værelse; men  andre  vare  sikkert  udgaaede  af  en  dybere, 
mere  udbredt  Stemning.  Paa  en  indre  Sammenhæng  har 
Konstneren  næppe  tænkt,  idet  han  udførte  dem,  men  det 
kan  derfor  ikke  kaldes  vilkaarligt,  at  man  betragter  dem 
som  noget  Helt,  da  der  unægtelig  gaar  én  Grundtone  gjen- 
nem   dem   alle. 

Det  er  den  franske  Soldat,  som  fremstilles  i  disse  Bil- 
leder, men.  vel  at  mærke,  Soldaten,  der  ene  har  fægtet 
under  den  trefarvede  Fane  og  som  følgelig  den  Gang.  da 
Malerierne  bleve  udførte,  da  Lilierne  igjen  vare  indsatte  i 
det  franske  Vaaben.  alt  tilhørte  Historien.      Vi   se   ham   som 

den  unge,  sorgfri  Tambur,  der  midt  i  Kugleregnen  har  Tid 
nok  til  at  tænke  paa  og  tage  sig  af  Regimentets  tro  Lod- 
sager, den  lille  Hund,  som  er  bleven  strejfet  paa  Poten,  og 
som  han  derfor  nu,  i  Selskab  med  sin  Yen  Hornblæseren, 
er  i  Færd  mel  at  forbinde.  Vi  se  ham  som  den  gamle 
Grenadér,  graahaaret  og  afhærdet,  men  han  kan  være  blod 
som  et  Barn,  og  det  gotter  ham,  at  den  lille  Pige  paa  hans 
Skjød  ikke  er  bange  for  hans  isprængte  Skjæg.  Afsides 
ligger  den  unge  smukke  Trompeter;  brat  var  Døden,  Tom- 
men hviler  endnu  om  hans  Arm,  urolig  snuser  Hesten  til 
ham,  ængstelig  staar  Hunden  ved  lians  Hoved;  men  Kame- 
raterne forfølge  Fjenden,  de  ville  hævne  ham,  og  han  lig- 
ger paa  Sejrens  Grund,  medens  Soldaten  paa  Valpladsen 
ved  Waterloo  maa  gjemme  Ornen  i  Muldet,  som  skjuler  de 
faldne  Brødre,  for  at  den  ej  skal  forherlige  Fjendens  Tro- 
fæer. Gardisten,  som  har  fulgt  sin  Kejser  til  Elba,  staar 
med  Geværet  ved  Foden  og  Armene  korslagte,  mørk  er 
Fremtiden,  dog  ej  uden  Haab;  men  kun  den  bitre  Erindring 
er  tilbage  for  Soldaten,  der  i  Bluse  følger  Ploven  forbi  de 
afbrændte  Bygninger  og  nu  opdager  det  Kors.  som  Plov- 
jernet opkastede,  idet  det  gik  hen  over  en  Faldens  Hvilested. 
Det  var  lykkedes  Horace  i  disse  Billeder,  at  give  det 
saakaldte  Genremaleri  et  nyt  Præg.  Den  Charakter.  sorn 
her  fremstilledes,  har  en  Betydning,  der  gaar  langt  ud  over 
den  snævrere  Kreds  af  det  huslige  Liv.  som  man  var  vant 
til  at  se  behandlet  i  slige  Compositioner.  I  Stedet  for  det 
Føleri,  som,  efter  Greuze.  var  bleven  saa  gængs,  traadte 
her  Følelse  og  Alvor;  i  Stedet  for  en  Efterligning,  der  var 
bundet  til  sin  Mo  lel  eller,  om  man  vil,  til  sine  Modeller, 
var  her  en  frit  skabende  Aand.  Sammenholder  man  denne 
Kreds  af  Forestillinger  med  de  ovenfor  anførte  Emner,  saa 
vil  man  overbevise  sig  om  i  hvilket  Omfang  dette  rige  Ta- 
lent bevægede  sig.  og  det  Bifald,  som  ydedes  ham  i  saa 
fuldt  Maal.  kan  ikke  andet  end  lyde  som  vel  fortjent  i  vore 
Oren.  Naar  Datidens  Kritik  imidlertid  savnede  Idealitet  og 
Stil  i  lians  Arbejder,  saa  sigtedes  dermed  ikke  til  de  Mang- 
ler, som  med  Rette  kunde  paapeges  i  dem,  heller  ikke  til 
saadanne  Fejlgreb  som  det,  han  havde  begaaet  i  den  be- 
kjendte  Composition.  der  kaldes  Napoleons  Apotheose,  hvor 
han  ikke  havde  formaaet  at  bringe  saa  uensartede  Elemen- 
ter, som  Vennernes  Sorg  paa  St.  Helena,  de  forudgangne 
Heltes  Aabenbaring  og  en  allegorisk  Antydning  af  Napo- 
leons Skjæbne,    til    Samklang;    nej,    det    var  kun  den  evige 

Gjentagelse  af  den  gamle  Paastand,  at  der  maatte  visse 
Former,  visse  Bevægelser,  visse  Sammenstillinger  til  for  at 
give  Maleriet  et  linjere  Sving.  Det  er  ikke  Horaces  mindste 
Fortjeneste,  at  han  forblev  stokdøv  for  disse  Paamindelser, 
især  naar  man  lægger  Mærke  til.  at  en  saa  rigt  begavet 
Konstner  som  Gericault  ikke  ganske  har  formaaet  at  und- 
drage sig  deres  Paavirkning.  I  hans  berømte  Maleri,  som 
var  udstillet  1819,  de  Skibbrudne  fra  Fregatten  Medusa, 
føler  man  tydelig  Indflydelsen  af  denne  beregnende  Sammen- 
stilling, som  tidligere,  i  Girodets  Syndflod,  havde  naaet  den 
Grænseiinie,  hvor  Graaden  saa  let  kan  gaa  over  til  Latter. 
I  Tegningen  sporer  man  tydelig  dette  akademiske  Eftertryk, 
hvormed  man  troede  at  forhøje  det  Skjønne.  det  Betydnings- 
fulde i  Formerne  og  deres  Bevægelser,  og  Koloriten  røber 
den  uheldige  Indflydelse  af  ældre  eftermørknede  Malerier, 
som  Konstneren  ikke  havde  kunnet  modstaa  i  Italien,  hvor- 
fra han  var  kommen  tilbage,  da  han  tog  fat  paa  sit  Arbejde. 
Vistnok  vandt  heller  ikke  Gericault  Klassikernes  Bifald; 
dertil  var  hans  Stræben  for  kraftig  og  selvstændig;  men  han 
formaaede  alligevel  ikke  som  Horace  i  Et  og  Alt  at  bryde 
med  det  gamle,  fornemme  Væsen;  hele  hans  Anskuelse  af 
Konsten  og  Livet  synes  den  Gang  desuden  at  have  faaet 
et  mørkere  Anstrøg  ligesom  hans  Farver,  medens  Horace 
var  heldig  nok  til  at  bevare  sit  sunde,  lyse  Overblik. 


V. 

Et  Folks  Forpligtelse  til  at  værne  om  sin  Konst. 

Foredrag  i  den  danske  Folkeforening  den  24de  Januar  1866. 


Mine  Tilhørere!  Det  kunde  maaske  synes  at  være  lidt 
ubetimeligt,  under  vore  nuværende  Kaar  at  ville  tale  om 
Konst  —  hvorved  jeg  mener:  Byggekonst,  Skulptur  og 
Malerkunst  — ,  det  synes  at  maatte  være  et  ubetimeligt 
Øjeblik  nu,  da  vi  skulle  samle  al  vor  Kraft  til  ét  For- 
maal,  til  ét  Punkt,  til  at  værne  om  vor  Uafhængighed, 
til  at  hævde  vor  Nationalitet.  Naar  de  Konster,  jeg  før 
nævnte,  Architektur,  Skulptur  og  Maleri,  skulle  bevæge 
sig  frit,  synes  de  mere  at  tilhøre  en  rigtig  rolig  og  dyb 
Fred,  mere  at  tilhøre  en  almindelig  Velstand.  Det  er 
en  Nydelse,  det  er  en  Luksus;  vi  maa  undvære  den,  vi 
maa  frasige  os  den,  vil  man  sige;  med  Haandværket  er 
det  en  anden  Sag;  det  kunne  vi  ikke  undvære;  vi  maa 
haabe  at  faa  en  dygtig  Haandværksstand;  vi  maa  glæde 
os  over  de  Fremskridt,  vor  Haandværksstand  har  gjort, 
og  vi  maa  ønske,  at  den  der,  hvor  den  behøver  det,  i  flere 
Retninger  maa  gjøre  endnu  kraftigere  Fremskridt.  I  dette 
sidste  Ønske  er  jeg  fuldkommen  enig;   med  Hensyn  der- 

imod  til  Begrebet  om  Haandværk  og  Konst,  da  vide  vi 
Allesammen,  at  det  er  meget  vanskeligt,  om  det  for  Resten 
er  muligt,  at  trække  nogen  egentlig  skarp  Grænse  og 
sige:  der  ender  Haandværket  og  der  begynder  Konsten. 
Haandværk  og  Konst  ere  saa  inderlig  forbundne  sammen, 
at,  ville  vi  have  det  Ene,  saa  maa  vi  i  Grunden  tage  det 
Andet  med.  Desuden  er  der  herved  endnu  en  Omstæn- 
dighed. Vi  tale  om,  hvad  der  egentlig  er  fornødent  for 
Øjeblikket,  det  ene  Fornødne;  men  selv  derom  er  Be- 
grebet saa  besynderligt  spændstigt;  det  lader  sig  udvide 
og  det  lader  sig  sammentrække,  alt  efter  de  Vedkom- 
mendes Lune,  alt  efter  selve  Øjeblikkets  Stemning.  Det 
ene  Øjeblik  se  vi,  at  det  bliver  fornødent,  som  vi  i  det 
andet  Øjeblik  vilde  kalde  Overflødighed,  og  paa  den  anden 
Side  indskrænke  vi  saaledes  det  Fornødne  i  andre  Øje- 
blikke, at  vi  nærme  os  til  en  Tilstand,  hvor  det  synes, 
som  om  en  vis  Aandsfattigdom ,  for  ikke  at  sige  en  vis 
Raahed,  skulde  ville  gjøre  sig  gjældende.  Det  Fornødne! 
Lad  os  engang  se  til  vore  Bygninger.  De  Bygninger, 
som  vi  bo  i  fra  vore  Fædres  Tid,  hvori  de  følte  sig  vel, 
og  hvori  de  havde  alt  det  Fornødne,  have  vi  deri  alt  det 
Fornødne?  Savne  vi  ikke  Meget  der  med  Hensyn  til  Ud- 
luftning, Renlighed,  Opvarming  o.  s.  v.?  Savne  vi  ikke 
der  hundrede  Ting,  som  vi  nu  sige  ere  absolut  fornødne, 
og  som  vore  Forfædre  vilde  finde  var  en  uhyre  Overdaa- 
dighed?  Lad  os  engang  tage  Bygningernes  ydre  Former, 
tage  deres  indre  Udsmykning  i  Øjesyn;  lad  os  engang  gaa 
lidt  omkring  og  se  til  de  nye  Bygninger,  som  blive  opførte. 
Sig  mig  nu:  disse  Overtræk  af  Cement  og  Puds,  alle 
disse  Guirlander,  disse  springende  og  staaende  Drenge, 
disse  Dværgfigurer  under  Kjæmpekonsoller,  som  bære  smaa 

Altaner,  er  det  det  ene  Fornødne?  Ja,  det  er  jeg  over- 
bevist om,  at  Teglbrænderne  ere  meget  vel  fornøjede  der- 
med. Saalænge  det  skal  agere  fornødent,  kunne  de  roligt 
blive  ved  deres  jevne  Dont  og  levere  os  middelmaadigt 
Arbejde,  og  vi  maa  endog  takke  dem  til.  Naturen  synes 
at  have  været  noget  sparsom  imod  os  med  Hensyn  til 
Bygningsemne.  Granitsten  have  vi  ikke  i  stort  Antal,  og 
det  er  tillige  et  saa  haardt  og  uhandeligt  Materiale,  saa 
det  er  mindre  brugbart  og  mindre  egner  sig  til  at  opføre 
Bygninger  af.  De  andre  Stenarter,  vi  have,  ere  bløde, 
modtage  ikke  saa  godt  smukke  Former,  og  modstaa  ikke 
saa  godt  Vejrligets  Indflydelse.  Det  Bygningsmateriale, 
som  vi  bedst  kunne  stole  paa,  er  Leret,  de  af  Leret  frem- 
bragte brændte  Sten,  simpelt  væk  Mursten.  Hvad  synes 
nu  at  være  det  ene  Fornødne  hos  os?  Det  er  at  lægge 
Vægt  paa,  at  dette  simple  Fmne  bliver  behandlet  paa  den 
bedst  mulige  Maade,  at  det  faar  den  yderste  Grad  af  Fuld- 
endelse. Lad  os  kaste  Blikket  paa  Holland,  England,  Lom- 
bardiet, Venedig,  for  at  overbevise  os  om,  til  hvilken  Fuld- 
endelse man  kan  bringe  Murstensbygningen.  Lad  os  huske 
paa,  at  Stenene  have  forskjellige  Farver.  Her  forestaar  der 
Vindskibeligheden  og  Konsten  noget  Nyt,  nemlig  at  an- 
vende indbrændte  Farver,  Glasurfarver,  paa  en  dygtig 
og  smagfuld  Maade.  Lad  os  faa  saadanne  Bygninger,  og 
vi  kunne  være  overbeviste  om  —  vi  have  Erfaringer  for 
os  —  at  de  ville  trodse  Aarhundreder.  De  ville  maaske 
se  lidt  alvorlige  ud,  naar  vi  vilde  anvende  røde  Sten; 
men  Herregud,  vi  have  saalænge  set  paa  Charlottenborg, 
og  med  alt  det,  at  denne  Bygning  er  bleven  mishandlet 
af  en  senere  Tid,  kunne  vi  ikke  nægte,  at  den  er  en  af 
de  smukkeste  Bygninger,  vi  have  i  hele  Landet.     Og  det 

er  ikke  andet  end  simple  Mursten.  Desuden  have  Mur- 
stenene forskjellige  Farver;  det  se  vi  dagligen.  Og  det 
staar  fremdeles,  som  sagt,  i  vor  Magt  at  afbryde  Ens- 
formigheden ved  indbrændte  Farver,  Glasur,  og  derved 
frembringe  noget  Smukt.  De  Private  kunne  vi  ikke  tvinge; 
vi  maa  lade  dem  folge  deres  egen  Tilbøjelighed,  naar  de 
anse  det  for  det  ene  Fornødne;  men  hvad  vilde  jeg  ikke 
give  til,  at  man  ved  offentlige  Bygninger  vilde  fordre  af 
Arehitekten  den  simple  Skjønhed,  den  alvorlige  Charakter, 
som  ikke  mangler  Tiltrækning,  og  som  han  er  i  Stand 
til  at  opnaa  ved  en  forstandig  Anvendelse  af  brændte 
Sten!  Det  vilde  i  de  første  Aar  blive  et  Tvangsarbejde 
for  vore  magelige  Teglbrændere,  og  det  vilde  føre  til 
megen  Beklagelse  og  mange  Misregninger,  men  det  vilde 
kunne  gaa  igjennem.  Dette  er  Noget  af  det  ene  Fornødne, 
og  sig  mig  nu,  mine  Tilhørere,  staa  vi  her  paa  Haand- 
værkets  eller  paa  Konstens  Grund?  Paa  begge  Dele; 
Udførelsen  hører  Haandværket  til,  men  den  besjælende 
Ide,  der  skulde  gaa  igjennem  den,  hører  Konsten  til. 
Lad  os  gaa  omkring  i  Husene,  i  Værelserne  og  se  Bo- 
havet; lad  os  gaa  omkring  i  Værkstederne,  i  Snedkernes, 
Guldsmedenes,  Pottemagernes,  Porcellænsfabrikanternes, 
Tapetfabrikanternes  Værksteder;  hvorledes  ser  det  ud  der? 
Sørges  der  virkelig  alene  for  det  Nødvendige,  naturligvis 
paa  en  saadan  Maade,  at  det  maa  svare  til  det  aandelige 
Liv,  hvori  vi  bevæge  os?  Er  der  ikke  meget  Overlæsset, 
meget  Smagløst,  men  tillige  kostbart?  kostbare  Træsorter, 
og  hvad  véd  jeg?  Læg  Mærke  til,  at  naar  vi  der  op- 
dage Noget,  der  tiltaler  os  ved  Simpelhed  og  Smagfuld- 
hed —  jeg  kunde  nævne  mange  smukke  Gjenstande  fra 
Konstflidslotteriet,   et  Stykke  Bohave,   en  Sofa,  Linned- 

væverarbejde,  en  Dug,  en  Serviet  —  da  vidner  det  vel 
om,  at  vi  have  flinke  Haandværkere;  men  læg  Mærke  til, 
at  Tegningen  eller  Modellen  er  leveret  af  Konstneren,  og 
det  er  et  lille  Samfund  af  vore  Konstnere,  som  har  frem- 
bragt saa  smukke  Resultater.  Det  har  fornøjet  mig  at 
høre,  hvorledes  Linnedvæverne  have  grebet  de  Mønstre, 
de  derfra  have  faaet  Tegningen  til.  Konst  og  Haandværk 
er  altsaa  nøje  forenet  paa  flere  Maader.  Konsten  be- 
sjæler mange  Gange  de  Arbejder,  Haandværkeren  udfører, 
men  paa  den  anden  Side  hænge  de  ogsaa  i  selve  Arbej- 
det saa  nøje  sammen,  at  Konsten  der  jævnlig  umiddel- 
bart gaar  over  til  Haandværket,  og  omvendt. 

Nu  kunde  De,  mine  Tilhørere,  sige,  at  det  er  godt 
nok,  men  det  er  en  kostbar  Maade  at  faa  dette  paa; 
vi  kunne  med  Nemhed  faa  det  fra  Udlandet,  og  maa- 
ske  billigere  forskrive  det  herfra.  Ja,  vi  have  sydlige 
Naboer,  som  med  Fornøjelse  gaa  ind  paa  det  For- 
slag; vi  se  hvor  driftige  og  flittige  de  ere,  vi  se,  at 
de  ikke  engang  forsmaa  at  eftertrykke  saadanne  ube- 
tydelige Lithogratier  efter  vore  Konstarbejder,  som  de 
høre,  vinde  Bifald  og  ere  meget  søgte,  og  at  de  ikke 
skamme  sig  ved  paa  denne  Maade  at  underbyde  For- 
læggeren af  Originalen,  som  naturligvis  vanskelig  vil  kunne 
holde  Pris  med  saadanne  Tyvekoster;  og  jeg  er  over- 
bevist om,  at  dersom  vi  lod  os  forlyde  med,  at  vi  vilde 
have  Tegninger  og  Mønstre  fra  dem,  kunde  vi  faa  dem, 
og  vore  egne  Konstnere  behøvede  ikke  at  tænke  paa  at 
have  nogen  Ulejlighed  dermed.  Men  sig  mig  saa,  mine 
Tilhørere,  ere  vi  saa  uafhængige?  Er  det  et  Vidnesbyrd 
om  vor  Selvstændighed,  og  at  vi  ere  en  Nation,  naar  vi 
gaa   hen   paa   den  jammerlige  Maade  og  gjøre  os  afhæn- 

gige  af  vore  Naboer,  medens  vi  selv  kunne  præstere  No- 
get, som  i  ethvert  Tilfælde  —  hvad  jeg  haaber  i  det  Føl- 
gende at  skulle  kunne  gjøre  klart  —  stemmer  bedre  med 
hele  vor  Maade  at  "være  og  føle  paa.  Ja,  lyder  Klagen 
saa,  men  det  er  dog  slemt  med  det  forfærdelige  Antal 
Konstnere,  vi  faa;  hvad  skal  der  blive  af  dem?  hvad 
skulle  de  faa  at  leve  af?  Ja,  skulle  vi  dømme  efter 
Navnet,  have  vi  rigtignok  en  stor  Sværm  af  Konstnere. 
Var  det  tillige  dygtige  Konstnere,  vilde  jeg  ikke  ængste 
mig  for  deres  Fremtid;  jeg  er  vis  paa,  at  de  vilde  tinde 
den,  om  ikke  her,  saa  andetsteds;  men  lad  os  lægge 
Mærke  til  den  store  Misbrug,  der  tinder  Sted  med  Navnet 
Konstner;  lad  os  lægge  Mærke  til,  at  mange  af  de  Folk, 
som  nu  jamre  og  klage  over  den  svære  Tid,  ere  middel- 
maadige  Konstnere,  ja  Folk,  som  ikke  engang  længere 
kunne  blive  dygtige  Haandværkere,  de  ere  fortabte  i  begge 
Retninger.  Men  er  det  Konstens  Skyld?  har  Konsten 
mindste  Ansvar?  eller  er  det  vor  Skyld?  Lad  os  være 
ærlige,  lad  os  tilstaa,  at  vi  holde  ikke  saa  lidt  endda  af 
at  kokettere  med  Konsten,  at  det  morer  os  at  dvæle  i 
visse  æsthetiske  Konstnerregioner.  En  Dreng  faar  Lyst 
til  at  bruge  Vandfarver  en  Smule,  at  modellere  lidt,  at 
tegne  lidt,  eller  gjøre  Figurer  i  Voks,  og  øjeblikkelig  op- 
dage Forældrene  hans  Talent.  Han  maa  være  bedst 
skikket  til  at  blive  Konstner,  sige  hans  Forældre;  og  han 
maa  gjøre  Konster  i  Familiens  Selskaber,  stadig  gjøre 
Konster,  og  Familien  venter  ligesaa  stadig  at  høre  Be- 
undringsudbrud  over  dette  vordende  Geni.  Gamle  Vasari 
fortæller  troskyldig,  hvorledes  han  og  Michel  Angelo  be- 
søgte Tizian,  der  en  Gang  var  i  Rom,  og  de  saa'  paa  et 
Maleri  hos  ham,   og  da  de  gik  bort,   saa  talte  de  derom 

og  begyndte  at  kriticere  det ;  thi,  siger  Vasari,  naar  man 
er  sammen  med  en  Konstner,  nænner  man  ikke  at  kriti- 
cere hans  Arbejder  for  ikke  at  saare  ham;  saa  siger  man 
Galanterier.  Saaledes  gaar  det  ogsaa  hos  os;  man  næn- 
ner ikke  at  saare  Familien;  man  siger,  at  det  er  gode 
Præstationer,  Drengen  leverer,  og  det  unge  Menneske  skal 
nu  bestemmes  til  at  være  Konstner.  Han  har  maaske 
bare  kradset  Noget  op  med  Pennen,  men  han  er  kjed  af 
Skolen  og  af  at  læse  paa  sine  Lectier,  og  man  opdager 
straks,  at  dette  Talent  naturligvis  ikke  kan  finde  sig  i 
den  servile  Skolegang,  i  denne  Opramsning,  i  denne  me- 
kaniske Læren  udenad;  det  passer  ikke  for  ham;  lad  ham 
bare  blive  Konstner,  saa  ville  vi  nok  faa  det  at  se.  Saa 
bliver  han  da  Konstner,  gaar  med  Portefeuille  under  Ar- 
men, spadserer  op  og  ned  ad  Gaden,  og  faar  Overskjæg, 
langt  Haar  og  Buler  i  Hatten,  og  naar  man  møder  ham, 
og  paa  samme  Tid  møder  en  ærlig  Haandværksdreng, 
siger  man:  hvad  er  det  for  en  simpel  Karl?  hvor  maa  han 
ikke  gaa  og  slide  som  en  Træl  i  Stedet  for  at  den  Anden 
er  en  lovende  ung  Konstner?  Ak,  de  kortsynede  Taaber; 
de  antage  Mesterens  Resultater  for  deres  Ejendom,  og 
have  ikke  engang  prøvet,  have  ikke  engang  en  svag  Anelse 
om  den  fortærende  Sjælekamp,  som  en  Konstner  maa 
gjennemgaa,  førend  han  kan  blive  til  Noget.  Mærke  de 
nu,  at  det  kniber,  give  de  sig  til  at  klage,  men  for  sent; 
de  have  forspildt  de  unge  Aar;  de  kunne  ikke  længere 
lære  Noget;  de  klage  over  Tidens  Ubillighed  og  over  den 
Mangel  paa  Understøttelse,  Konsten  har,  og  paa  samme 
Tid  er  man,  som  sagt,  fordærvet  til  at  blive  Haandværker. 
Lad  os  ophøre  med  dette  Familie-  og  Selskabskoketteri; 
lad  os  blive  enige  om,  at  den  rette  Maade,  naar  et  ungt 

Menneske  vil  være  Konstner,  er,  at  lade  ham  vælge  det 
Haandværk,  der  ligger  nærmest  ved  den  Retning,  han  vil 
følge,  og  lad  ham  gjennemgaa  en  ordentlig  Haandværks- 
skole.  Det  er  sikkert,  at  Noget  vil  han  da  lære,  og  er 
der  en  Konstnerfunke  i  ham,  vil  den  alligevel  kraftig  og 
dygtig  slaa  ud.  Lad  os  desuden  mindes,  at  nogle  af  vore 
nulevende  og  afdøde  Konstnere,  og  det  af  dem,  som  have 
haft  den  største  Indflydelse  og  Betydning,  have  begyndt 
med  Haandværket.  Ja,  men  vi  ere  saa  fattige,  vort  Land 
har  ikke  Kræfter  til  Konsten.  Ja,  det  sige  vi,  men  vi 
ere  dog  Aliesammen  —  jeg  ikke,  men  vistnok  en  stor 
Del  af  os  —  Medlemmer  af  Kunstforeningen,  og  vi  sidde 
i  al  Magelighed  hjemme  og  lade  Kunstforeningens  Lotteri 
sørge  for,  hvad  der  skal  blive  os  til  Del  til  at  smykke 
Væggene  i  vore  Værelser.  Det  er  ganske  vist  en  nem 
Maade,  hvis  vi  vinde  Noget,  der  behager  os.  Men  der 
er  noget  Sørgeligt  hos  os;  det  rette  offentlige  Liv  vil 
ikke  rigtig  begynde  at  blomstre;  vi  ere  for  magelige,  vi 
skulle  endelig  leve  hjemme  og  se  vort  Hjem  udsmykket 
og  pyntet  paa  bedste  Maade,  saa  maa  det  gaa  med  det 
Offentlige,  som  det  vil.  Vi  behøve  blot  at  gaa  omkring 
paa  Torvene  og  de  almindelige  Spadserepladser,  saavel 
her  som  i  vore  større  Kjøbstæder,  og  man  vil  da  se,  at 
jeg  ikke  overdriver  det  i  mindste  Maade;  alle  Vegne  træffe 
vi  den  blotte  Barhed.  Naar  vi  nu  endda  kunde  overvinde 
os  saa  meget,  at  vi,  foruden  at  sørge  paa  en  passende 
Maade  for  et  hyggeligt  Hjem  —  hvad  der  er  billigt  og 
ret  —  ogsaa  tillige  beholdt  Noget  tilovers  til  at  samles 
med  vore  Landsmænd  paa  Steder,  der  vare  værdigt  smyk- 
kede, saa  skulde  vi  se,  hvor  det  vilde  glæde  os,  og  Pen- 
gene dertil  maatte  nok   kunne    skaffes.      Naar  vi   komme 

forbi  Bregentved  Gods,  træffe  vi  der  paa  en  dejlig  Bronce- 
Statue.  Det  er  den  afdøde  gamle  Moltke;  han  staar  som 
en  ægte  Patriark  her  ved  Landevejen.  Hvem  har  bekostet- 
denne  smukke  Figur?  Det  har  hans  Bønder;  fattigere  vare 
de  dog  ikke.  Lad  os  drage  over  til  Fyn;  der  tinde  vi 
paa  Hvedholm  en  kolossal  Broncebuste  af  Bille-Brahe, 
ligeledes  bekostet  af  Bønderne.  Bønderne  have  altsaa 
Raad  til  at  bekoste  Statuer  for  Mænd,  de  have  vundet 
kjær,  og  vi  skulde  ikke  i  de  forskjellige  Kredse,  i  Sømands- 
standen,  Borgerstanden,  Handelsstanden  og  Videnskabs- 
standen  kunne  rejse  Minder  for  saadanne  dygtige  og  be- 
kj endte  Mænd,  som  vi  have  vundet  kjær?  Der  var  paa 
den  sidste  Udstilling  et  godt  Arbejde  af  Sonne,  et  stort 
Billede  efter  Slaget  ved  Fredericia.  Det  er  bestemt  til 
Raadstuen  i  Fredericia.  En  lille  fattig  By  har  altsaa 
Raad  til  at  bevare  et  saadant  Minde  om  en  Begivenhed 
som  Slaget  ved  Fredericia,  og  de  andre  Byer,  f.  Eks. 
Kjøbenhavn,  skulde  ikke  have  Raad  til  efterhaanden  at 
se  deres  offentlige  Bygninger  smykkede  paa  en  værdig 
Maade  med  Scener  af  Livet,  med  Scener  af  Historien, 
som  kunne  tiltale  ikke  alene  én  Slægt,  men  kommende 
Slægter,  hver  Gang  de  samle  sig  der! 

Se,  mine  Herrer,  det  er  meget  godt,  at  en  Konstner 
kan  afsætte  sine  Arbejder,  at  han  ikke  beholder  dem 
hjemme,  men  at  de  finde  Kjøbere.  For  saa  vidt  værner 
han  om  sit  Liv  og  —  Gud  forlade  mig  —  om  sit  Haand- 
værk,  maa  jeg  næsten  sige.  For  at  Konsten  kan  faa  et 
større  Sving,  maa  Konstneren  selv  føle,  at  han  har  noget 
at  betyde,  at  han  er  kaldet  til  at  virke  paa  en  mere  end 
almindelig  Maade  mellem  sine  Landsmænd.  I  det  Øjeblik 
det    offentlige    Liv   kommer   til   paa    den  Maade    at    blive 

smykket,  saa  vil  Konstneren  føle,  at  man  trænger  til 
ham;  lian  vil  føle,  at  han  glæder,  at  han  opbygger;  han 
vil  med  desto  større  Kjærlighed  og  Inderlighed  slutte  sig 
til  sit  Fødeland,  til  sine  Landsmænd,  søge  ret  for  Alvor 
at  kunne  opfatte  hele  deres  indre  Væsen,  hele  deres  Cha- 
rakter,  og  kunne  give  det  paa  den  smukkeste  og  mest 
tiltalende  Maade. 

Mine  Tilhørere !  Hvad  er  det  saa  meget  omhandlede 
Emne:  Nationalitet  i  Konsten?  Lad  os  vel  lægge  Mærke 
til,  at  det  ikke  alene  bestaar  deri,-  at  Indholdet  er  pa- 
triotisk, at  det  er  Landskaber,  hentede  fra  vore  Egne, 
eller  at  de  Figurer,  der  træde  op  i  dette  eller  hint  Konst- 
værk,  ere  tagne  af  levende  Modeller  her  mellem  os,  og 
ikke  efter  Fremmede.  Dersom  det  var  nok  til  at  frem- 
kalde Nationalitet  i  Konsten,  havde  vi  haft  Nationalitet  i 
Konsten  allerede  for  flere  Aarhundreder  siden;  thi  den 
Trang  ligger  meget  nær,  at  man  gjerne  vil  se  sig  omgivet 
af  sit  Fødelands  Minder.  Allerede  da  Frederik  den  Anden 
vilde  smykke  Riddersalen  paa  Kronborg,  lod  han  forfatte 
paalidelige  Portræter  af  alle  de  gamle  danske  Konger, 
ligefra  Kong  Dan  til  ham  selv.  Man  kan  se  Resterne  i 
det  oldnordiske  Museum:  de  ere  blevne  skammeligt  mis- 
handlede. Da  Christian  den  Fjerde  af  hollandske  Konst- 
nere  bestilte  Billeder,  der  behandlede  Emner  af  den  dan- 
ske Historie,  lod  han  Konstnerne  berejse  Skaane,  Smaa- 
land  og  Halland  for  rigtig  at  opfatte  den  geografiske  Cha- 
rakter  af  de  Pladser,  han  skulde  kjende  for  at  kunne 
fremstille  Heltebedrifterne  i  Calmarkrigen;  og  saaledes 
kunne  vi  blive  ved.  Men  det  er  ikke  nok.  Det  kunde 
ikke  slaa  rigtig  Rod  her.  Det  blev  Pragtstykker,  men 
deraf  kunde   ikke   fremgaa   nogen  Nationalitet  i  Konsten, 

selv  om  disse  Billeder  —  hvad  der  ikke  var  Tilfældet 
med  de  sidste  —  bleve  udførte  her  i  Landet.  Nationalitet 
i  Konsten  hænger  sammen  med  hele  Folkets,  hele  Landets 
Charakter  og  Væsen.  Den  første  Spire  til  Nationalitet 
i  Konsten  ligger  i  den  Inderlighed,  hvormed  den  unge 
Konstner  modtager  Indtrykket  af  sin  Fødeegn,  af  det  hele 
Liv,  der  omgiver  ham;  han  modtager  et  Indtryk  og  føler 
saa  en  uimodstaaelig  Lyst  tii  rigtig  at  gjøre  sig  dette 
bevidst  før  der  igjennem  atter  at  finde  Udtryk  for  de 
Forestillinger,  der  bevæge  sig  i  hans  Sjæl.  Ja,  det  er 
endnu  kun  en  Spire,  og  den  skal  udvikles  under  højst 
forskjellige  Yilkaar.  Vilkaarene  kunne  være  gode,  saa 
Spiren  udfolder  sig  til  et  frodigt  Træ,  men  Vilkaarene 
kunne  ogsaa  være  slette,  saa  Spiren  bliver  kuet  og  kvalt; 
men  lykkes  det,  trives  den  og  udfolder  den  sig,  vil  der- 
igjennem  nødvendig  fremgaa  et  Værk,  som  bærer  et  ejen- 
dommeligt Præg  af  hele  den  Natur,  af  hele  det  Liv,  hvoraf 
det  er  fremsprunget.  Saa  blive  disse  Værker  mellem 
Haandens  Gjerninger  i  hans  Fødeland  det  Samme,  som 
Poesien  er  mellem  Ordets  Gjerninger.  De  blive  et  nyt 
Sprog,  saa  at  sige,  et  andet  Modersmaal  i  hans  Land. 

Det  er  mærkeligt  at  se,  hvorledes  denne  ægte  natio- 
nale Konst  tidlig  udfolder  sig.  I  Middelalderen  var  Kir- 
ken den  Institution,  som  fredede  allermest  om  Konsten. 
Det  var  Kirken,  som  befordrede  den  paa  alle  mulige 
Maader;  den  behøvede  og  trængte  til  den.  Det  var  i 
Kirkens  Tjeneste,  Konstneren  voksede  og  udviklede  sig. 
I  de  Egne,  hvor  Konsten  tidlig  smeltede  sammen  med  det 
hele  aandelige  Liv,  i  Egne  som  Italien,  Nederlandene,  til- 
dels i  Frankrig,  ved  Rhinen,  er  det  mærkeligt  at  se,  at 
i  det  15de  Aarhundrede,  saasnart  Konsten  er  bleven  fuld- 

voksen,  saasbart  den  faar  Kraft  til  at  rive  sig  ud  af  de 
niere  almindelige  Former,  den  tidligere  har  brugt,  og  saa- 
snart  den  bliver  i  Stand  til  at  benytte  det  individuelle 
Liv,  se  vi  straks  i  Kirkens  Tjeneste,  i  Fremstillingerne 
af  det  nye  og  gamle  Testamente,  Nationaliteten  træde 
frem,  og  hvad  enten  vi  betragte  flanderske  eller  italienske 
Arbejder  i  Løbet  af  det  15de  Aarhundrede,  ville  vi  be- 
standig se,  hvorledes  vedkommende  Lands,  vedkommende 
Egnes  Ejendommelighed  tydeligere  og  bestemtere  udvikler 
sig  og  gjør  sig  gjældende  i  Konsten;  den  hellige  Skrift 
lever  paa  ny  saa  at  sige  op  igjen  midt  i  den  levende  Slægt. 
Det  er  den  skjønne  Side  deraf.  Der  have  vi  altsaa  et 
slaaende  Eksempel  paa,  at  det  ikke  ligger  i  Emnet,  men 
i  den  Maade,  hvorpaa  Emnet  bliver  behandlet,  i  de  Kil- 
der, der  udspringe  og  udvælde,  og  som  give  den  befrug- 
tende Kraft  til  Konstneren  til  at  komme  med  saadanne 
Arbejder.  I  vore  Dage  har  Kirken  ikke  længere  den 
Betydning  for  Konsten,  hvor  stor  en  Betydning  den  end 
ellers  har.  I  vore  Dage  trænger  Nationaliteten  selv  i  de 
katholske  Lande,  hvor  der  arbejdes  meget  for  Kirken, 
ikke  længere  saaledes  ind  i  det  Kirkelige;  der  er  kommen 
andre  Bevægelser  frem  med  Hensyn  til  den  kirkelige  Konst; 
den  slutter  sig  anderledes  til  den  tidligere  forekommende 
Konst;  derimod  er  Nationaliteten  i  det  hele  Liv  føleligt 
vaagnet  igjen  i  Konsten.  Man  vil  se  sin  Fødeegn  om 
sig,  sine  Landsmænd  og  deres  Virken;  man  vil  gjentinde 
i  Billederne  og  Statuerne  mærkelige  historiske  Erindringer 
fra  Fortiden.  Naar  vi  rigtig  ville  danne  os  et  Begreb 
om,  hvilken  Rolle  Nationaliteten  spiller  nu  til  Dags,  og 
hvor  mærkelig  ejendommelig  den  afspejler  sig,  skulle  vi 
egentlig  sammenligne  den  engelske  og  franske  Konst,    og 

vi  ville  da  se,  hvor  forskjelligt  disse  Lande  udvikle  Kon- 
sten, hvor  aldeles  ethvert  af  disse  Landes  Konst  virkelig 
bærer  Præget  af  dets  Ejendommelighed.  Men  saadan 
Nationalitet  i  Konsten  vindes  ikke  paa  en  Gang.  Jeg 
bemærkede  før,  at  den  navnlig  tidligst  fremtræder  hos  de 
Folk,  hvor  den  konsthistoriske  Udvikling  gaar  fra  Begyn- 
delsen af  saa  at  sige  Haand  i  Haand  med  det  øvrige 
aandelige  Liv.  Imidlertid,  selv  der,  hvor  dette  ikke  har 
været  Tilfældet,  selv  der,  hvor  en  Nation  har  modtaget 
Konsten  saa  at  sige  fuldbaaren  fra  Fremmede,  vil  efter 
kortere  eller  længere  Tids  Forløb  ligefuldt  den  nationale 
Følelse  vaagne  og  gjøre  sig  gjældende.  Jeg  kan  anføre 
i  den  Henseende  et  slaaende  Eksempel  i  Spanien.  Efterat 
Spanien  havde  fuldstændig  sejret  over  Maurerne,  ja  selv 
før  den  Tid,  se  vi,  at  der  er  talrige  prægtige  Bygninger 
i  Spanien,  der  vidne  om  den  christne  Konst,  smukke  Mo- 
numenter fra  det  16de  Aarhundrede  og  Begyndelsen  af 
det  17de,  som  vise  os,  hvorledes  man  den  Gang  behøvede 
Konsten;  men  vi  finde  til  vor  Forbavselse,  at  det  enten 
er  nederlandsk  Konst,  der  gjør  sig  gjældende,  eller,  senere 
hen,  italiensk  Konst.  Først  i  det  17de  Aarhundrede 
vaagner  den  spanske  Konsts  Nationalitet.  Det  er  i  hin 
Periode,  i  Slutningen  af  det  16de  og  Begyndelsen  af  det 
17de  Aarhundrede,  da  der  foregaar  en  mærkelig  Reaktion 
i  den  katholske  Christendom,  at  store  Konstnere  stod 
frem  i  Spanien,  og  da  er  det,  at  disse  Konstneres  kirke- 
lige Arbejder  bære  den  spanske  Nationalitets  mest  glø- 
dende Præg  paa  samme  Tid,  som  den  nationale  Klæde- 
dragt og  Alt  viser  os,  hvor  de  høre  hjemme,  og  det  saa 
sent,  som  i  det  17de  Aarhundrede. 

Danmark  hører  til  de  Lande ,  der  have  modtaget 
Konsten  fuldbaaret  udenlands  fra.  Vi  have  altsaa  haft 
stor  Møje  med  at  gjøre  Skridt  fremad  i  den  Retuing,  her 
er  Tale  om;  det  har  kostet  os  betydelig  Anstrengelse. 
Vi  have  haft  Konst  heri  Landet  fra  Midten  af  det  16de 
A århundrede;  vi  have  sikkert  haft  den  tidligere,  men  da 
stod  den  paa  et  meget  lavt  Punkt.  Vi  have  gjentagende 
Gange  kunnet  se,  at  det  var  ligesom  Konsten  vilde  slaa 
Rod  her.  Naar  man  rejser  omkring  paa  Landet  og  kom- 
mer ind  i  en  Præstegaard,  navnlig  i  Fyen  og  Jylland,  kan 
man  træffe  Portræter  fra  dybt  ned  i  det  17de  Aarhun- 
drede,  som  røbe  den  flinke,  navnløse  Portrætmaler,  som 
har  forstaaet  sin  Dont  troskyldigt  og  ærligt;  men  de  for- 
svinde igjen.  Sagen  er,  at  Konsten  kan  ikke  fæste  Rod 
her  rigtig  hos  os,  den  bliver  idelig  overvældet  af  nye 
fremmede  Indtryk,  som  fordærve  det  Gamle  og  kuldkaste 
det  uden  selv  at  være  i  Stand  til  at  drive  nye  kraftige 
Spirer  frem.  Da  faa  vi  Konstakademiet,  og  man  maa 
lægge  Mærke  til,  at  de  dygtigste  Lærere  ere  Udlændinge. 
Saa  faa  vi  indfødte  Mestre,  men  dermed  kommer  ikke 
Konstens  Nationalitet,  thi  disse  Mestre  kunne  ikke  andet 
end  gaa  i  de  Spor,  de  andre  have  efterladt;  de  maa  følge 
Traditionen.  De  staa  i  Spidsen  for  Konstskolen;  de 
skulle  værne  om  den  ideelle  Side  af  Konsten  og  oplyse 
Lærlingerne  om  de  fortræffelige  Mønsterbilleder,  og  der- 
ved drives  disse  allerede  tidlig  bort  fra  den  Retning,  vi 
her  ville  omtale.  Det  første  Landskab,  hvorigjennem  vi 
kunne  sige,  der  gaar  en  national  Aand,  skylde  vi  Juel 
—  saa  sent!  —  og  Landskabet  var  for  Juel  egentlig  kun 
Morskab  og  Adspredelse,  men  dog  traadte  hans  elskelige 
Personlighed  mange  Gange  fuldkommen  saa  smukt  frem  i 

hans  simple  Landskaber,  som  i  hans  forroste  Portræter. 
Abildgaard  malede  store  Billeder  til  Riddersalen  paa 
Christiansborg.  Vi  have  Skizzerne  dertil,  og  vi  have  et 
Par  af  Billederne  reddede.  Vi  ville  ikke  tale  om  Natio- 
naliteten i  dem,  men  vi  kunne  se  en  Konstner  udpræget 
skarpt,  og  dette  Præg  skriver  sig  ikke  fra  hans  Fødeland, 
men  fra  Rom,  tildels  fra  det  Sixtinske  Kapel.  Den 
første  Konstner,  vi  begynde  at  mærke  Elementer  hos  af 
det  Folkelige,  af  det  Nationale,  er  Eckersberg,  men  han 
har  maaske  virket  fuldt  saa  meget  ved  sine  i  mange  Hen- 
seender fortrinlige  Søbilleder.  Er  denne  Mand  bleven 
rigtig  paaskjønnet?  Jeg  tror  det  ikke.  Man  har  vænnet 
sig  til  at  se  hans  Skyggesider,  hans  Fejl,  men  ingenlunde 
lagt  Mærke  til  hans  store  Fortrin.  Hans  Baade  vuggede 
sig  paa  de  smaa  Bølger  mellem  de  danske  Øer,  og  hvor- 
ledes disse  Bølger  bevægede  sig  under  højst  forskjellige 
Betingelser,  har  han  vist  til  det  Yderste  i  alle  Retninger, 
og  det  vil  næppe  være  muligt  paa  dette  Omraade  at  præ- 
stere mere,  end  han  har  gjort.  Men  fra  Eckersbergs 
Malerstue  var  det,  at  Nationaliteten  i  Konsten  for  Alvor 
først  begyndte  at  udvikle  sig.  Eckersberg  selv  havde 
ondt  ved  at  glemme  de  Indtryk,  han  havde  faaet  af  David, 
som  han  til  det  sidste  Øjeblik  beundrede  som  en  stor 
Mand  og  som  sin  Mester,  hvem  han  bar  den  største  Ær- 
bødighed for;  men  han  hævede  Despotiet.  Hans  Elever 
bleve  vante  til  at  bevæge  sig  frit,  til  at  studere  efter  det 
Liv  og  den  Natur,  der  omgave  dem,  og  jeg  har  hørt  en 
ældre  Konstner,  der  med  Interesse  saa'  paa  den  Vej, 
Eckersberg  anviste  sine  Elever,  vemodigt  udbryde:  »ja, 
havde  man  vist  os  den  Vej!«  Vilhelm  Bendz,  en  Mand, 
hvis  Navn  hartad  er    glemt,    og    som    døde    i    Udlandet  i 

Trediverne,  var  vel  egentlig  en  af  de  første  af  Eckersbergs 
Elever,  som  rigtig  med  Kjærlighed  modtog  Indtrykket  af 
det  Liv,  der  omgav  ham.  Han  kunde  ikke  søge  det  i 
store  Kredse;  han  søgte  det  hos  sine  Kammerater  i  deres 
Malerstuer  og  i  Modelskolen,  hvor  de  stode  og  modelle- 
rede, men  han  har  givet  det  Indtryk,  han  modtog,  paa 
en  saa  slaaende  Maade,  med  en  saadan  Fyldighed,  med 
en  saadan  Kraft,  naar  man  tænker  hvor  ung  han  var,  og 
med  en  saa  afgjørende  Overbevisning,  at  det  er  klart,  at 
han  raaa  have  virket  overordentlig  paa  sine  Meddisciple. 
Med  Marstrand  faa  vi  første  Gang  Billeder,  der  vække 
Forestillingen  om  Holberg.  Lorenzen,  en  ingenlunde  talent- 
los Mand,  havde  rigtignok  alt  givet  Billeder  tagne  af 
Holbergs  Comedier,  men  han  gav  dem  som  de  flød  af 
Pennen,  paa  samme  Maade,  som  naar  han  malede  Kam- 
pen mellem  Grækere  og  Tyrkere,  grønlandske  Fiskere 
eller  Prospekter  fra  Besiddelserne  i  Ostindien  og  Vest- 
indien, og  han  gav  dem  ikke  anderledes,  end  som  han 
traditionelt  kunde  høre  det  fortælle  af  vore  Skuespillere, 
og  uden  Ide  om,  hvad  der  hørte  til  for  at  give  slige  Frem- 
stillinger. Det  havde  derimod  Marstrand.  Hos  ham  var 
allerede  Følelsen  vaagnet,  da  han  første  Gang  i  1844 — 45 
fremtraadte  med  Billeder  af  Barselstuen  og  Erasmus  Mon- 
tanus. 

Det  er  morsomt  at  se,  hvorledes  denne,  jeg  kunde 
næsten  sige,  ubevidste  Stræben,  bevæger  sig  i  højst  ubun- 
den Retning,  og  springer  fra  det  Ene  til  det  Andet.  Sonne 
i  hans  »St.  Hans  Nat«  var  den  første  Konstner  her  i 
Landet,  der  viste,  hvad  der  kunde  hentes  af  et  Emne, 
hvor  syge  Bønder  og  deres  Slægtninge  spillede  Hoved- 
rollen.    Han  vidste  i  den  stille  St.  Hans  Nat  at  give  de 

taalmodig  Lidende   og   deres  tavse   Forventninger  et   saa 
dejligt,  nobelt  Udtryk,  at  man  ser  hans  Billede  bestandig 
med   ny  Interesse.      Da  vore  Billeder   i    1855   vare   paa 
Udstillingen  i  Paris,  udtalte  en  sagkyndig  Mand,  en  skarp, 
men  ærlig  Kritiker,  Delécluze  sig  om  de  danske  Konstnere 
paa  en  højst  gunstig  Maade.     Men  hvad  der  især  tiltalte 
og  frapperede  ham,   var  den  Uskyldighed,  der  gik  igjen- 
nem  deres  Billeder.      Det  har  moret  mig  at  gjennemlæse 
denne  Artikel  igjen  —  den  var  oversat  i  Fædrelandet  — 
og  at  se,  hvorledes  Pariseren  stod  i  Forlegenhed  lige  over 
for  den  store  Kirkegangsscene    af  Marstrand    og    over  for 
Lystighederne  hos  Amagerne  i  Exners  Billeder.    Han  véd 
ikke   rigtig,    om    disse  Mennesker   virkelig   ere    saa   ufor- 
dærvede og  saa  rene,    om    der   gaar   en   saa  utvungen  og 
skyldfri  Glæde   igjennem    dem   ved   slige  Lejligheder,    og 
om  de  samles  paa  en  saadan  Maade,  eller  om  det  maa- 
ske  er  Konstneren,  der  har  den  tine  Følelse,  at  idet  han 
vælger,    vil   han   helst    forsøge    at   give  Scenerne  saadan, 
at  de  paa    en   simpel,    uskyldig  —  ikke  koketterende  — 
Maade,  skulle  tiltale  hans  Landsmænd.     Hans  Udtalelser 
om   den  Retning,    der   gaar   igjennem  Fremstillingerne    af 
Livet  her  oppe  i  Norden,  ere  bedst  rykkede. 

Lundbye,  Rump  og  Skovgaard  udviklede  Landskabet 
videre;  Constantin  Hansen  var  den  Første,  der  prøvede 
paa  at  male  et  stort  Maleri,  hvori  han  fremstillede  en 
mærkelig  Begivenhed  i  vort  offentlige  Liv  —  en  vanske- 
lig Opgave  —  og  paa  samme  Tid  fremkom  to  andre  Bil- 
leder af  Marstrand,  af  hvilke  det  ene  endnu  ikke  er  fær- 
digt, og  det  andet  maaske  næppe  heller  fuldstændig  fær- 
digt,  nemlig  de  bekjendte  Malerier  i  Roskilde  Kirke: 
Christian   den  Fjerde   i   Slaget  ved  Femern   og  Christian 

den  Fjerde  som  Dommer.  Disse  Billeder  vise  paa  den 
mest  forbavsende  Maade,  hvorledes  denne  Konstner  er 
kaldet  til  at  fremstille  det  Historiske,  og  de  godtgjøre 
paa  det  mest  Slaaende,  hvorledes  han  véd  at  gribe  i  de 
rette  Strænge,  at  skildre  og  fortælle  paa  en  saa  levende 
Maade,  at  vi  næsten  skulde  tro,  at  de  Figurer,  vi  der  se, 
virkelig  vare  selve  Heltene  og  Personerne  i  det  Drama, 
han  fremstillede  for  os. 

Af  vore  Billedhuggere  har  Bissen  været  den,  som  var 
det  Samme  for  sine  Landsmænd,  som  Eckersberg  blandt  Ma- 
lerne. Bissen  har  fulgt  Thorvaldsen.  Paa  Verdensudstil- 
lingerne har  man  paa  en  ærefuld  og  smuk  Maade  omtalt 
hans  Fremstillinger  af  græske  Heroer.  Han  træder  kraf- 
tig i  den  store  Mesters  Spor.  Hans  Orestes  og  Philoktet 
vare  udstillede  i  Paris.  Jeg  kan  ikke  af  Hukommelsen 
anføre  den  smukke  Dom,  som  Komiteen  udtalte  over  hans 
Orestes;  jeg  kan  kun  sige,  at  den,  der  har  skrevet  denne 
Vurdering,  har  tilfulde  været  opfyldt  af  det  mærkelige 
Udtryk ,  der  gaar  igjennem  hele  denne  Figur.  Naar 
Bissen  ikke  altid  træder  i  Thorvaldsens  Fodspor,  er  det 
altsaa  ingenlunde,  fordi  han  ikke  kunde  forfølge  den  Ret- 
ning, der  er  kommet  til  Orde  i  en  Del  af  Thorvaldsens 
Arbejder,  nej,  det  er,  fordi  der  var  noget  Andet,  der 
bevægede  sig  hos  ham  og  stadig  drog  ham  til  i  en  af- 
vigende Retning  at  forsøge  sin  store  Konstnerbegavelse, 
og  det  var,  hvad  der  bevægede  sig  gjennem  hans  Fødelands 
Liv.  Jeg  tænker  ikke  saa  meget  paa  de  aandrige  Por- 
træter, som  mine  Tilhørere  vide,  staa  i  lange  Rækker 
hjemme  hos  ham,  og  som  jeg  haaber,  at  en  heldig  Skjæbne 
vil  bevare  samlede,  fordi  vi  der  finde  saa  mange  inter- 
essante Personer,  ikke  alene  af  vore  egne  Landsmænd, 
men  ogsaa  fra  Sverig  og  Norge.      Det  er  ikke  dem,  jeg 

tænker  paa,  men  jeg  ser  for  mig  den  lange  Række  af 
Figurer,  som  han  har  saa  mesterlig  frembragt.  Disse 
Heroiner,  den  knibske,  ængstelige  Sigrid;  Ingeborg,  hvor 
hun  skuer  paa  Hjalmars  Ring,  og  hvor  man  føler,  at  hun 
skuer  saaledes  paa  den,  at  hun  aldrig  mere  ser  paa  noget 
Andet;  Brynhilde,  der  fremtræder  som  den  forfærdelige 
Valkyrie.  Besynderligt  nok!  saa  fattige  ere  vi,  at  det  al- 
drig er  faldet  Nogen  ind  at  tænke  paa,  at  det  vilde  være 
Umagen  værd  at  faa  den  Konstner,  som  har  gjort  disse 
Figurer,  disse  saa  mesterlig  tænkte  og  udførte  Figurer, 
til  at  lade  dem  fremstaa  i  et  ædlere  og  varigere  Stof. 
Der  er  endvidere  f.  Eks.  Dronning  Margrethe  staaende 
med  Sceptret  og  Rullen  —  Unionspagten  —  i  Haanden; 
der  er  Tycho  Brahe,  den  stolte  Adelsmand,  som  frem- 
træder saa  individuelt  og  bestemt  for  os.  Og  lad  os  endelig 
huske  paa  hans  Tordenskjold,  som  vi  skylde  en  Privat- 
mands Patriotisme:  den  unge  frejdige  Helt,  som  vi  have 
set  ham  i  Antiksalen,  og  jeg  havde  nær  sagt,  lad  os 
skamme  os,  men  lad  os  i  det  mindste  undre  os  over,  at 
ikke  allerede  disse  Figurer  i  Bronce  smykke  en  af  vore 
offentlige  Haver. 

Det  er  imidlertid  først  en  Begyndelse  til,  hvad  jeg 
kalder  national  Konst  her  i  Landet;  men  det  er  en  saa- 
dan  Begyndelse,  at  vi  ikke  længere  kunne  tvivle  om,  at 
den  er  i  Norden,  at  den  er  i  Udvikling.  Det  er  ikke 
længere  et  fromt  og  et  haabløst  Ønske,  jeg  kommer  med, 
men  Vidnesbyrd  om,  at  den  er  til  Stede.  Saa  trange  og 
ængstelige  vore  Vilkaar  end  kunne  være,  bør  vi  ikke  op- 
give Konsten,  ikke  opgive  denne  væsentlige  Side  af  den 
hele  aandelige  Udvikling.  Vi  skulle  og  maa  frede  om 
den,  for  at  den  kan  bære  Vidne  om,  at  vi  virkelig  ere 
et  selvstændigt  Folk,  der  fortjener  at  bevares. 


Rettelser  til  tredie  Bind. 

S.  209  L.  15  fra  oven:  har  han,  læs:  han  har. 

S.  223  er  ved  en  fejlagtig  Conjectur  det  omtalte  Besøg  blevet  henført 
til  Kobberstikker  Felsing  i  Darmstadt  i  Stedet  for  til  Kobber- 
stikker Reindel  i  Niimberg. 

